
ALEXANDRU LAPEDATU, AMINTIRI IOAN OPRIȘ 


PREFAŢĂ 


Alexandru Lapedatu este un nume care prin încurajarea constantă ce se acordă reconsiderării trecutului 
ne reţine din nou atenţia. Un nume întâlnit adesea în presa politică, dar mai ales în cea culturală şi academică 
românească, din anii 1900-1948. 


Alexandru Lapedatu a ocupat un loc de seamă şi ajucat un rol de primă importanţă în viaţa românească 
interbelică, deopotrivă în cea politică, ca şi în cea ştiinţifică, academică şi culturală, în persoana sa împletindu-se 
rosturile omului politic ajuns să conducă sectorul cultural-artistic şi, în cele din urmă, pe cel academic din ţara 
sa. De fapt, cum bine-i caracteriza situaţia - similară întrucâtva atâtor mii de tineri învăţaţi pe care Ţara i-a 
pregătit să fie gata în clipa cea mare să-i conducă destinele - un coleg de generaţie cu o soartă apropiată, Sever 
Bocu: "Alexandru Lapedatu nu este un produs al politicianismului, al partidismului. Domnia Sa nu s-a ridicat, 
acolo unde e, pe umeri de clanuri provinciale. Domnia Sa are vasta intuiţie istorică a problemelor noastre de stat". 
Afirmația are valoare asertorică, pentru că Al. Lapedatu s-a format, mai întâi, ca intelectual multilateral, istoric 
prin vocaţie, remarcându-se cu mult înaintea "recrutării" sale politice ca un specialist de mare competenţă. 


Alexandru Lapedatu aparţine unei generaţii ce binemerită de la Patrie, căreia printr-o operă de 
continuitate a împlinirii idealurilor naţionale lăsate de predecesori prin "înălţarea prezentului trebuie să-i căute 
în trecut rădăcinile pe care crescuse'?, generaţie care a contribuit la consolidarea, prin muncă şi jertfă, a 
fundațiilor statului modern român şi a pregătit Unirea cea Mare. 


Gemenii Alexandru şi lon Lapedatu: au văzut lumina zilei în Cernatu Săcele la 14 septembrie 1876. Erau 
fiii lui lon Al. Lapedatu (1844-1878), intelectual transilvănean de frunte, distins om de cultură şi unul din 
fruntaşii mişcării naţionale româneşti. Din păcate, fraţii Lapedatu îşi pierd tatăl la o fragedă vârstă rămânând să 


1 Sever Bocu, Domnului Al. Lapedatu, în Biblioteca Academiei Române, Secţia manuscrise, fond Al. Lapedatu, vol. V, p.18. 

2 A. D. Xenopol, /storia ideilor mele, în volumul omagial A. D. Xenopol, Scrieri sociale şi filologice, ed. N. Gogoneaţă şi Z. Ornea, 
Bucureşti, 1967, p. 386. 

3 Principalele date biografice se pot găsi în volumul omagial Fraților Alexandru şi lon Lapedatu, la împlinirea vârstei de 60 ani, Bucureşti, 
1936, în special p. XXV-XXIX, LIX-LXI. Volumul a fost iniţiat de C. Lacea şi |. Lupaş, primind contribuţiile a 35 de personalităţi, printre 
care N. lorga, N. Titulescu, D. Gusti, S. Puşcariu, Gh. Brătianu, Sc. Lambrino, Z. Păclişanu, C. C. Giurescu, N. Cartojan, Al. Tzigara- 
Samurcaş, C. Daicoviciu, V. Vătăşianu, Fr. Pall, Lad. Makkai, |. Breazu, Seb. Stanca, |. Marțian ş.a. 

străbată singuri, doar prin mintea şi puterile lor. Destinul celor doi fraţi, despărțiți de timpuriu de viaţă, asemuit 
cu cel al râurilor surori -Oltul şi Mureşul - se leagă nemijlocit de cel al generaţiei care a desăvârşit unitatea 
naţională, viaţa lor având note comune cu cea a altor fii ai pământului transilvan. Al. Lapedatu face parte din 
pleiada de cărturari români, formată în pragul noului veac - care debutează prin mari prefaceri în ştiinţă, 
tehnică, în cultură şi artă, prin progres, dar şi prin conflicte pe plan ideologic şi militar ce anunțau o "schimbare 
uriaşă'4- generaţie matură şi în plină forţă de creaţie, care pornind de la dezideratele veacului trecut, s-a dedicat 
cauzei României Mari. Referindu-se la aceşti ani de început, mai târziu, în vâltoarea razboiului Alexandru 
Lapedatu va aprecia: "Noi am trăit două decenii de viaţă publică într-o Românie prosperă şi de toţi cinstită"5. 


Primele noţiuni şcolare le primeşte impreuna cu fratele său, la şcoala română din satul Glâmboaca, unde 
învățătorul Simion Puşcar le pune în mână condeiul. Clasa | (1883-1884) o fac la Cernatu, iar în anul şcolar 
1884-1885 sunt transferați la Şcoala Centrală din Braşov, unde se mută împreună cu mama lor, în urma 
ajutorului social acordat de municipiu. Aici sunt colegi cu Sextil Puşcariu, loan Scurtu, loan Candrea şi au ca 
învăţător pe Gheorghe Moianu de loc din Voila, primul dascăl care le-a rămas în memorie. Pentru rezultatele 
remarcabile obţinute la învăţătura la terminarea anului primeşte fiecare câte o carte de poveşti, drept premiu. 
Spre sfârşitul anului 1885, ca urmare a căsătoriei mamei lor cu profesorul loan Pop Florantin, toată familia se 
mută la laşi. Aici cei doi fraţi Lapedatu termină clasa a II-a, la o şcoală particulară (Institutul Schenk) apoi 
urmează clasele a Ill-a şi a IV-a la şcoala de stat din Sărărie. Din această perioadă le-a rămas în amintire figura 
luminoasă a învățătorului bucovinean Al. Petrovici Stănceanu. 


În toamna anului 1888 sunt admişi ca interni la Liceul Naţional din laşi unde se bucură de îndrumarea 
unor distinşi dascăli, cum au fost cel de la franceză, Victor Castanu sau Mihail Buznea (la istorie). 


În 1890 din motive familiale sunt siliţi să-şi întrerupă studiile liceale de la laşi. În toamna aceluiaşi an 
sunt reînscrişi în clasa a Il-a de liceu la Braşov, dar la scurta vreme după începerea cursurilor Alexandru este 
luat de mama sa la laşi, despărţindu-se de lon pentru multă vreme. 


În anii liceului (termină la laşi în iunie 1896; bacalaureatul şi-l dă în faţa unei comisii din care făcea parte 
şi P. P. Negulescu) şi ai facultăţii (urmată la Bucureşti) va dobândi temeinice cunoştinte de cultură generală şi 
specialitate şi se va forma în spiritul unui puternic patriotism. In aceşti ani va avea prilejul să cunoască mari 


Vezi lon Bulei, Lumea românească la 1900, Bucureşti, 1984. 

5 Jurnalul de la Moscova, 19 noiembrie 1917. 

6 Datele privitoare la primii ani de şcoală sunt preluate după Memoriile lui Ilon Lapedatu, (Editura Institutului European, laşi, 1998), 
îngrijite, prefaţate şi adnotate de loan Opriş. 

personalităţi ale vieţii culturale, ale mişcării naţionale româneşti, îşi va descoperi preferinţe ştiinţifice şi culturale, 
ce-i vor marca ulterior viaţa. 

Perioada ieşeană, cu adânci şi puternice influenţe în formarea ca om şi intelectual a lui Alexandru 
Lapedatu, poate fi reconstituită în paginile pline de caldură în care evocă amintirea dascălilor cei mai dragi: N. 
Beldiceanu şiGr. Buţureanu (istorie), Pavel Paicu (limba română), Gheorghe Lazăr (matematică). 


În capitolul /așu/ anilor mei de studii din Amintirile sale ne este dezvăluită printr-un fin crochiu, atmosfera 
culturală a oraşului de veche tradiţie. Al. Lapedatu descrie cu simtire faptele dându-ne date care ne permit să 
reconstituim curentele de idei ale epocii, confruntările politice şi naţionale care antrenau numeroase interese şi 
dispute. Mişcarea socialistă care începea să-şi facă simțită prezenţa, sau ceea ce a fost numită în epocă /redenta 
română sunt evocate în rânduri străbătute de emoția aducerii aminte. Tot din relatările lui Al. Lapedatu aflăm că 
în perioada formării sale ieşene,în afară de scriitorii români, mai alesM. Eminescu, de clasicii literaturii ruse sau 
Emile Zola, cu acelaşi interes era citită şi lucrarea Literatură și ştiinţă a tânărului C. Dobrogeanu-Gherea. 


laşul era renumit în epocă prin viaţa sa culturală, în cadrul căreia teatrul deţinea un rol de prim rang, dar 
şi prin viaţa universitară dominată de mari personalităţi ca A. D. Xenopol şi lonescu Raicu-Rion. 


Al. Lapedatu îşi reaminteşte un eveniment universitar important la care a participat, şi anume, de 


concursul pentru ocuparea catedrei de istorie medie şi modernă de la Universitatea din Bucureşti, ţinut la laşi, 
sub preşedinţia luiAl. Odobescu şi câştigat de N. lorga. Comisia - scrie Lapedatu - stătea la o masă "în dosul 
căreia erau tot capete albe, afară de acel al tânărului profesor de slavistică de la Universitatea din capitală, loan 
Bogdan, aşa de blond că părea şi el alb ca ceilalţi”. 


O importantă etapă din viaţa luiAl. Lapedatu o reprezintă perioada petrecută la Bucureşti, loc unde s-a 
desăvârşit educaţia sa ştiinţifică şi culturală. Aici, în capitala României, influenţat de efervescenţa luptei pentru 
realizarea deplinei unităţi naţionale, s-a format ca istoric şi a legat numeroase relaţii, unele de mare prietenie, 
cu importante personalităţi ale vremii. Aici şi-a constituit sistemul său de gândire şi de acţiune. Doi ani "de 
încercări zadarnice" marchează perioada în care Al. Lapedatu este student la medicină. Lipsit de mijloacele 
materiale necesare pentru a urma cursurile unei asemenea facultăţi, dar şi datorită unei intuiţii care-i va releva 
chemarea sa spre istorie, el întrerupe studiile de medicină, şi în toamna anului 1898 se înscrie la Facultatea de 
litere şi filosofie. Elev al lui N. lorga, D. Onciul şi |. Bogdan, de la care cu dreptate şi mândrie îşi revendică 
formaţia, Al. Lapedatu s-a bucurat de cea mai bună şcoală istorică a timpului. Este interesant şi semnificativ de 
reţinut debutul său ca istoric făcut în urma lecturii Părţ;/or alese din istoria Transilvaniei, opera lui George 
Barițiu, concretizat în două articole publicate în "Ecoul Moldovei" din laşi: 3/75 mai 7848 şi În chestiunea 
naţională. 

Ca printr-o predestinare, ideile cuprinse în ele au constituit țelul principal al vieţii istoricului de mai 
târziu. Profesorilor săi B. P. Haşdeu,T. Maiorescu, Gr. Tocilescu, G. Mîrzescu, |. Bogdan şi mai ales lui D. Onciul 
şi N. lorga le va închina pagini de pioasă amintire, mândrindu-se cu ceea ce ei au sădit în sufletul său. lată, 
spre exemplu ce spunea, referindu-se la N. lorga: "Cu cât vremea va trece, cu atât personalitatea lui Nicolae 
lorga se va reliefa mai tare şi se va aureola mai strălucitor în lumina pe care spiritul său a răspândit-o, cu iubire 
şi profunzime, în mijlocul nostru, a contemporanilor săi, iar urmaşii vor simţi trebuinţa să o evoce cât mai des, 
spre a o prezenta generaţiilor viitoare ca pe una din cele mai curate glorii ale spiritualităţii româneşti”. Despre 
opera celui ce i-a fost magistru credea că "vă rămâne posterităţii, nu numai ca permanent şi nesecat izvor de 
bogate şi preţioase mărturii şi informaţiuni cu privire la viaţa românilor din trecut şi prezent, dar şi ca un 
nepreţuit tezaur de înaltele gânduri şi profundele simţiri ce au frământat neîncetat mintea şi sufletul autorului, 
la întocmirea ei'7. 


Paralel cu studiile universitare Al. Lapedatu participă la efervescenta viaţă culturală şi politică a 
Bucureştiului aflat la cumpăna dintre două veacuri, în care tinerimea studenţească avea un cuvânt important de 
spus. Preferinţele sale îl îndreaptă către Liga culturală, care îi devine "o a doua casă". Lupta pentru cauza 
naţională atrăsese în această organizaţie personalităţi de seamă ale epocii ca Aurel C. Popovici, Şt. O. losif, B. 
Şt. Delavrancea, Şt. Petică, Ilarie Chendi, |. Rusu Şirianu ş.a. Lapedatu ţine legătura şi cu tinerii transilvăneni din 


generaţia sa, ca O. Goga şi S. Puşcariu, aflaţi la studii la Budapesta sau Viena. Tot în această perioadă începe să 
publice curent în "Gazeta Transilvaniei", "Convorbiri literare", "Semănătorul", "Tribuna poporului" şi "România 
jună", la această ultimă revistă fiind angajat corector în 1899. 


Tânărul ce se afirma în acest prag de veac nou îndrăznea să enunţe "Câteva idei conducătoare în viaţa 
noastră românească" care - deşi după cum aprecia singur, nu aveau "farmecul noutăţii" -constituiau un "credo 
pe care să se clădească educaţia naţională a poporului nostru". Între "ideile conducătoare" un loc central revenea 
în viziunea lui Lapedatu, continuității: "a clădi totdeauna viaţa nouă pe cea veche, de a păstra o linie de 
continuitate în desfăşurarea vieţii sale viitoare, de a trăi pe baza unei tradiţii de neam, care din moşi şi strămoşi 
se coboară până la protopărinţii neamului nostru - până la romani". Dintr-o asemenea perspectivă tânărul 
istoric judeca aspru cosmopolitismul burgheziei, care minimaliza faptele eroilor naţionali, datinile străbune, de 
multe ori chiar limba, folclorul şi portul românesc. El chema la cultivarea mândriei naţionale, "propovăduind 
dragostea către cartea şi limba românească, ţinerea cu sfinţenie a datinilor, cultivarea muzicii naţionale, 
proslăvirea strămoşilor mari şi a faptelor lor" prin educarea în acest spirit a maselor, în primul rând a ţărănimii. 


7 Vezi Răspunsul lui Al. Lapedatu la discursul de recepţie a lui Gh. |. Brătianu pe tema "Nicolae lorga istoric al românilor”, în Academia 
Română, Discursuri de recepţiune, LXXXI, Bucureşti, 1943, p. 27-38. 

În acest sens el cerea tuturor, influenţat şi de ideile poporanist-semănătoriste ce se afirmaseră în epocă, 
sacrificii şi virtuţi deosebite. lată ce spunea Alexandru Lapedatu într-o conferinţă ţinută la Societatea istorică a 
studenţilor în litere din Bucureşti: "Viitorul, care e în mâinile lui Dumnezeu, dar pe care şi-l croiesc şi oamenii 
cei vrednici, va da desigur sute de apostoli, ce vor pregăti o adunare cu mult mai mare, căci va fi a întreg 
neamului şi a cărui dorinţă va « fi numai: Vrem să ne unim!»'8. "Ogorul" bine pregătit, încă de la 1859, trebuia 
să rodească spre împlinirea visului naţional?. 

Articolele publicate în anii studenţiei: Martiriul lui Horea (1900),semnat semnificativ Un nepot de iobag, 
Radu cel Frumos, publicat în revista "Transilvania" (1902) şi V/ad Vodă Că/ugărul (1903) în "Convorbiri literare", 
împreună cu un studiu mai amplu, /storia breslelor la români,toate elaborate sub îndrumarea lui D. Onciul 
(pentru ultimul a fost distins cu titlul de laureat al Universităţii) dovedesc aplecarea sa spre teme de semnificaţie 
majoră pentru istoria României. 


Printr-o sistematică documentare, adâncită mai apoi, el descifrează mecanismele social-politice ale 
istoriei medievale şi moderne româneşti. Studiile şi cărţile ce rezultă din această muncă asiduă abordează 
aspecte ale începuturilor statelor feudale româneşti (Margheta: Doamna Negrului vodă. Câteva documente 
privitoare la istoria catolicismului în Moldova, 1901), ale istoriei sociale şi politice din cele trei ţări române 


(Revoluția lui Horea, Răpirea Bucovinei, George Barițiu şi amicii săi, Scrisori şi extrase din corespondenţa de la 
Academia Română, Pater lanoş, Istoria Românilor sub Mihai Viteazul, Istoria populară a lui Ştefam cel Mare), 
prezintă cititorilor monumentele noastre istorice şi culturale (Biserica Trei /erarhi din laşi, Sfântul Nicolae 
Domnesc din laşi, Curtea de Argeş et ses monuments-primul ghid într-o limbă străină al monumentelor din 
fosta capitală munteană), oferă surse de informare pentru specialişti (Biserici cu averi proprii, 4 vol., Inscripţiile 
de la mânăstirea Dealu) etc. 


Evocând mai târziu aceşti ani Al. Lapedatu reţinea excursiile de studii de sub îndrumarea lui Gr. Tocilescu, 
prilej de cunoaştere a celor mai de seamă monumente ale ţării, sau vizitele făcute lui Nicolae lorga, cu care era 
în relaţii strânse încă din anii studenţiei. Portretul pe care i-l face acestuia în Amintirile de mai târziu, dovedeşte 
o bună cunoaştere a omului lorga, pe care ni-l înfăţişează aşa cum a fost, cu luminile şi umbrele sale. 


După obţinerea licenţei în istorie şi geografie cu calificativul Magna cum /aude, va funcţiona ca profesor 
suplinitor de istorie la Liceul Sfântul Sava. 


8 Al. Lapedatu, /de; conducătoare în viaţa noastră românească, în 'Tribuna poporului", 24 iulie 1902, an VI, nr. 135, 143-144. 
9 Idem, Cele trei feţe istorice ale unirii Românilor, în "Tribuna poporului", 1902. 

Din 1 iulie 1903 până în 1908 lucrează la Biblioteca Academiei Române, secţia manuscriselor. Aceşti ani 
de început sunt foarte importanţi pentru specializarea sa ca istoric. Tot acum se împrieteneşte cu Vasile Pârvan, 
cu care a împărţit o vreme, în strada Ciclopi, aceeaşi cameră!0. 


Remarcându-se prin cunoştinţele sale în domeniul istoriei medievale, la 1 aprilie 1904 este numit 
secretar al Comisiunii Monumentelor Istorice, post pe care-l va ocupa până în 1919 (când devine membru al 
Academiei) şi unde se afirmă ca un susţinător avizat al ocrotirii patrimoniului cultural românesc. 


În călătoriile pe care le face în întreaga ţară, alături de N. lorga,Er. Pangrati, |. Bianu, N. Ghika-Budeşti, 
Gh. Balş, V. Drăghiceanu ş.a. pentru a identifica cele mai preţioase monumente istorice, îşi perfecţionează 
metodele de lucru, îşi delimitează domeniul de specializare, îşi pune în evidenţă calităţile de cercetător. Din 
1908 editează "Buletinul Comisiunii Monumentelor Istorice", care se va impune atât prin prezentarea grafică 
remarcabilă, cât şi prin contribuţia la studierea şi popularizarea monumentelor şi istoriei patriei. În anul 1909 
este numit şi secretar al Comisiei Istorice a României, unde se remarcă prin calitatea materialului documentar 
prezentat. 


Din aceşti ani datează o serie de valoroase studii, în 1908 -Schiturile şi metoașele mânăstirii Bistriţa, în 
1910 -Mânăstirea Comana. Note istorice; în 1912 -Biserica Sf. Gheorghe din Botoşani şi Cercetări istorice cu 
privire la meşterii bisericilor moldoveneşti din sec. XVI; în 1914 -Cetatea Sucevei, în 1915 -Un mănunchi de 
cercetări istorice. 


Declanşarea Primului Război Mondial (28 iulie 1914) a oferit României ocazia de a-şi împlini dezideratul 
deplinei unităţi naţionale. După o perioadă de căutari şi pertractări diplomatice şi militare!!, menite să-i asigure 
reuşita în realizarea visului secular, în deplină conformitate cu complexitatea relaţiilor internaţionale, România 
aderă la 4/17 august 1916, renunțând la neutralitate, la gruparea Antantei, depunând în următoarele etape 
eforturi deosebite şi jertfindu-şi într-un război popular şi naţional floarea tineretului ei12. Conflictul militar a dus 
la ocuparea unei părţi din teritoriul naţional, făcând ca ţara să ajungă în pragul dezastrului. Capitala ţării este 
ocupată la 23 noiembrie /6 decembrie 1916; la aflarea vestei de la laşi!3 Al. Lapedatu izbucneşte în plâns. Guvernul 
mutat la laşi în aceste împrejurări, hotărăşte prin I. G. Duca, să transporte pentru mai multă siguranţă, tezaurul 
cultural şi cel al Băncii Naţionale a României în Rusia'4. Printre cei însărcinaţi de guvern să ducă la îndeplinire 


Scrisoare în arhiva personală a familiei dr. Ana şi loan Macavei. 

Prezentarea problemei la M. Muşat, lon Ardeleanu, De /a statul geto-dac la statul român modern,Bucureşti, 1983, p. 440-495. 
Ibidem, p. 495-522. 

Cf. Jurnal, 20 noiembrie 1917. 

Detalii la C. Botoran, I. Calafeteanu, Elisa Campus, Viorica Moisuc, România și Conferinţa de Pace de la Paris (1918-1920), Cluj- 
Napoca, 1983, p. 116-118. 

această misiune s-a numărat şi Al. Lapedatu, lui revenindu-i supravegherea şi răspunderea faţă de bunurile 
Ministerului Cultelor şi Artelor şi cele ale Academiei Române. În timpul acestor evenimente de o gravitate 
deosebită, transilvăneanul venit de 2 decenii în Regat îşi "clarifică situaţia politică", şi aderă fără rezerve la lupta 
celor care, cu încredere şi curaj, mențineau vie lumina speranţei naţionale, ce părea multora definitiv pierdută. În 
timpul misiunii sale la Moscova, desfăşurată între 28 iulie 1917 - 5 ianuarie 1918, Al. Lapedatu participă, cu 
durere, dar şi cu speranţă la ultimele momente ale războiului. În august 1917 speră că demersurile papale!'5 vor 
fi încununate de succes, apoi le constată incongruenţa. În acelaşi timp urmăreşte evenimentele de pe frontul 
românesc, suferind de fiecare înfrângere şi bucurându-se de fiecare victorie. Aflând din presă despre rezultatul 
luptelor de la Mărăşeşti şi Oituz, din august 1917, Al. Lapedatu notează la 12-13 septembrie: "Ce impresie 
puternică a făcut această bătălie în străinătate... Ce armată! Cu cea mai mare satisfacţie văd ce impresie strălucită 
a făcut ea la Aliați, cu marea bătălie de pe Siret. Ce laude, ce admiraţie, ce asigurări de răsplată la ziua de sfârşit 
a judecății, a dreptăţii!'"!6 Cu mare emoție urmăreşte evoluţia evenimentelor din Rusia, raportând fiecare detaliu 
la consecinţele ce le avea pentru ţara sa, care rămânea din ce în ce mai singură în faţa dușmanului. Remarcând 
că şi în Rusia războiul ajunsese, ca peste tot, odios maselor populare, el conchidea: "Un lucru e sigur: odată 
încolţit în sufletul oamenilor suferinzi de război germenul păcii, cu greu va putea fi el smuls de la el". lar pentru 
că pacea devenise în Rusia o alternativă posibilă la izbucnirea revoluţiei: "Cred chiar că această revoluţie e spre 
bine: va limpezi situaţia de aci. Ori pace (cu Lenin, de va putea) ori război'!7. Apoi constata, realist: "Un lucru e 
sigur, că comisarii poporului au mai multă putere decât se credea, că ruşii, toţi, vor pacea, unii separată, alţii 
generală"!s. 

El înregistrează impresiile produse de decretul asupra păcii - care cerea să se pună capăt conflictului ce 
produsese atâtea victime - care se va realiza la 5 decembrie 1917 prin încheierea armistiţiului între Rusia şi 
Puterile Centrale!'9. Dorinţa personală ("De-ar veni mai repede pacea, să mă văd acasă, între ai mei. Ce zile 
fericite, acelea!')20 şi intuiţia istoricului se împletesc: "Credinţa mea este că ruşii vor face pacea separată şi că 
după ei, va trebui să facem şi noi o asemenea pace, negreşit cu consimţământul Aliaţilor'2!. Dar se grăbea să 
constate ce implicaţii avea pentru România actul rusesc: "Aşadar lichidarea a început şi la noi. Ce va urma, bunul 
D-zeu ştie, care ne-a pedepsit aşa de crud. Mintea omenească nul... Fire-ar măcar ca jertfa cea mare să fi fost 


15 Mircea Popa, Primul război mondial, 1914-1918, Bucureşti, 1979, p. 390. 
16 Jurnal, 12-13 septembrie 1917. 

17 Idem, 24 noiembrie, 25 octombrie 1917. 

18 Idem, 9 decembrie 1917. 

19 M. Popa, op. cit., p. 420-421. 

20 Jurnal, 5 octombrie 1917. 

21 Idem, 21 noiembrie 1917. 

focul purificator al neamului. Să clădim, ce om mai putea clădi, mai temeinic, mai serios, mai curat, cu suflet 
mai înalt, cu ideal mai mult... "22. 


Situaţia politico-militară creată de Pacea de la Brest-Litovsk, încheiată după tratative purtate din 22 
decembrie 1917 până la 3 martie 1918, a obligat România să ducă tratative şi ulterior să încheie armistițiul din 9 
decembrie 1917 şi apoi Pacea de la Bucureşti. Pe fondul acestor evenimente, la 19 decembrie 1917, Al. Lapedatu 
părăseşte Moscova, îndreptându-se spre Kiev. Aici, în capitala Ucrainei, trăieşte momente unice, înregistrând 
ecoul, produs de publicarea - la 2/15 noiembrie 1917 -Declarației Drepturilor Popoarelor Rusiei. Ca o consecinţă 
a procesului de revoluţionare a popoarelor subjugate de monarhiile străine, la Kiev ia fiinţă Consiliul naţiunilor 
asuprite din AustroUngaria. La 15 decembrie, Basarabia s-a declarat republică independentă, iar ulterior Sfatul 
Ţării a hotărât unirea cu România. În ianuarie 1918, la Odessa, se constituie Comitetul naţional al românilor din 
Austro-Ungaria, în cadrul căruia Al. Lapedatu este ales vicepreşedinte şi, ulterior, preşedinte. În această calitate 
el va desfăşura o intensă activitate de organizare a propagandei naţionale, slujindu-se de dovezile palpabile ale 
arheologiei, documentelor, etnografiei, limbii şi ale monumentelor istorice. La 21 iunie 1918 el i-a propus 
primului ministru |. |. C. Brătianu redactarea unui memoriu destinat atât opiniei publice internaţionale cât şi "lumei 
româneşti", în cadrul căruia să fie prezentate în patru mari capitale(l Situaţiunea geografică, etnică, socială, 
culturală şi politică a românilor din Austro-Ungaria; II Procesul istoric şi politic dintre români şi unguri cu 


conflictele de rasă şi interese; IIl Opera de deznaționalizare în Transilvania şi Bucovina;lV Necesitatea 
dezmembrării monarhiei austro-ungare în interes european) - soluţii "pentru restaurarea de pe urma actualei 
catastrofe războinice'23. Alegând un asemenea drum Al. Lapedatu s-a aflat, ca mulţi alţii, în mijlocul 
evenimentelor care au culminat în acel an de răscruce pentru români cu Marea Adunare Naţională de la Alba lulia, 
trăind bucuria fără de margini a visurilor împlinite. 


Remarcat de fruntaşii politici ai vremii, în primul rând de lon I. C. Brătianu, pentru calităţile sale de 
militant pentru susţinerea cauzei unităţii naţionale, Al. Lapedatu - alături de o "echipă" de specialişti - a fost 
desemnat ca expert pe lângă Legația română din Franţa (decembrie 1918 -august 1919), făcând parte din 
delegaţia română participantă la lucrările Conferinţei de pace de la Paris. 


Delegaţia română, condusă de lon |. C. Brătianu, s-a alăturat în ianuarie 1919, celorlate 31 de delegaţii 
naţionale şi celor peste 10.000 de experţi care, după 52 de luni de război, veneau la Paris cu speranţa încheierii 


22 Idem, 23 noiembrie 1917. 
23 Document scris la laşi, brionul în Arhiva familiei dr. Ana şi loan Macavei. 

"păcii eterne'24. Misiunea ei va fi deosebit de dificilă, având în vedere jocul marilor puteri, care tratau ţările mici 
ca "state cu interese limitate", de unde - cum bine remarcal. |. C. Brătianu - decurgea "independenţa limitată"25. 
Delegaţia română trebuia să aducă dovezi care să convingă că "drepturile statelor sunt aceleaşi pentru toţi'26. Cu 


vizibil a se transforma într-un tribunal ce hotăra soarta popoarelor, reeditând parcă, la un veac distanţă, "Sfânta 
Alianţă"?7. 

Despre activitatea delegaţiei române la tratativele purtate la Paris între 18 ianuarie 1919 şi 21 iunie 1919 
s-au scris în ultima vreme importante studii. Vom mai adăuga însă câteva detalii, care redau un fapt important 
pentru istoriografia problemei. Din confruntarea documentelor conferinţei rezultă că Al. Lapedatu este cel care a 
prezentat, comentat şi susţinut datele statistice oferite (mai ales de recensământul ungar din 1910) privitoare la 
Banat şi Transilvania, expuse în raportul La Roumanie devant le Congres de la Paix. La Transylvanie et les 
territoires roumains de Hongrie. Reseignements statistiques et ethniques avec une carte ethnographique, tipărit 
la Imp. Dubois et Bauer, Paris (30 p.)28. Materialul prezentat, (cum notează Lapedatu, la 11 februarie, marţi, 1919), 
cu titlul Le territoire revendiqué par les Roumains au nord-ouest de la Transylvanie proprement dit (Imp. Dubois 
et Bauer, Paris, 10 p.) are la bază manuscrisul său Memoriu cu privire la teritoriul revendicat de români în părțile 
nord-vest ale Transilvaniei, însoţit fiind de un Tablou comparativ între cifrele din Sematismul de la 1836 ale 


diecezei Orăzii Mari şi între cele din 1881 (la Sătmar pe 1882). Alte două materiale menite să susţină problema 
Banatului, Le Banat de Termeshvar şi Le Banat de Termeshvar ne peut pas être partagé, sunt de asemenea opera 
istoricului Lapedatu, aşa cum dovedesc însemnările manuscrise şi îndreptările ce însoțesc textele. În timpul 
lucrărilor Conferinţei de pace Al. Lapedatu a mai redactat şi alte rapoarte şi note în favoarea afirmării drepturilor 
românilor. Unele dintre acestea au fost tipărite în 1920 la Impremeria M. Flinkowki: Les Roumains et les contre- 
propositions de la delegation magyare concernant la navigation et les chemins de fer, Les Roumains et les 


Detalii la Mircea Popa, op. cit., p. 443; C. Botoran, |. Calafeteanu, E. Campus, V. Moisuc, op.cit.,„p. 278-295, 315-316; M. Muşat, l. 
Ardeleanu, op; cit., p. 657-698. 
Cf. lon I. C. Brătianu, Situația Internațională a României, Bucureşti, 1919, p. 20, reluată cu comentarii în lucrarea Relații internaţionale 
în perioada interbelică, Bucureşti, 1980, p. 84. 
Apud România în primul război mondial, Bucureşti, 1979, p. 453. 
Vezi, în Probleme de politică externă a României, Bucureşti, 1977, studiul Vioricăi Moisuc, Acte fundamentale ale statutului politico- 
juridic al României în perioada 1918-1940, p. 21, cu o largă documentaţie. 

28 În BAR, Secţia manuscrise, fond Al. Lapedatu, în vol. A/. Lapedatu în lumina presei, 1919-1920, vol. II, La Conferinţa de pace, Omagiu 
P.N.L. din Ardeal şi Banat, p.131-139, 321-323, 328-420,540-560,896-897. 

plebiscite demande par la délégation magyare şi Les Roumains et les droits des minorités reclames par la 
délégation magyare.29 


Al. Lapedatu va fi folosit, între anii 1920-1922, şi în alte confruntări diplomatice internaţionale, mai întâi 
la Genova, apoi la pregătirea tratativelor pentru Pacea de la Trianon. Pentru această epocă, paginile din Jurnal care 
prezintă muzeele şi monumentele ruseşti devin ghiduri şi prezentări admirative faţă de marea artă rusă; Nicolae 
lorga, în refugiul de la laşi se bucura de atenţia tuturor, "de sus de la Palatul regal, până jos la coliba sătească"; 
Auguste Gauvin, cunoscut şi influent ziarist şi politician francez, era "cam acru", în timp ce generalul Thomson, 
preşedintele Consiliului Militar Interaliat avea faţă de români'o simpatie crescută de suferinţele prin care a trecut 
ţara în timpul războiului"; Cicerin era "tipul clasic al intelectualului rus, înalt, suplu, adus puţin de spate, blond, 
cu barbişon, cu ochelari şi cu o servietă plină de acte". Momentele de tensiune pe care memorialistul Lapedatu ni 
le prezintă te fac părtaşul acţiunilor: în timpul tratativelor de pace de la Paris, primul ministru britanic, Lloyd 
George, căuta Transilvania şi Bucovina pe hartă, cerând ajutorul lui |. |. C. Brătianu în acest sens, iar la semnarea 
tratatului de pace, şeful delegaţiei române exclamă, adresându-se mareşalului Foch: "Dacă nici dv., graţie căruia 
noi suntem azi aci, nu vi s-a comunicat tratatul, atunci n-am de ce să protestez eu"! 


În anul 1919 Al. Lapedatu este numit, împreună cu alţi istorici între care şi prietenul său Vasile Pârvan, 
profesor de istorie a românilor la Universitatea Daciei Superior de la Cluj. Vestea îi este transmisă la 17 iunie 
de un alt vechi prieten, Sextil Puşcariu: "Desfă-te dar de legăturile din Bucureşti, care ştiu că sunt tari, şi vino 
la viaţa cea nouă ce vrem s-o creăm în acest Ardeal care va deveni cetăţuia românismului dacă tineretului îi 
vom da conducători ca tine"30. Se punea mare speranţă în răspunsul său favorabil: "Nădăjduim că vei primi, în 
care caz vom avea doi istorici de mare valoare (celălalt invitat eral. Lupaş, n. ed.), care vor prezenta desigur şi 
un proiect de organizare a Institutului de Istorie românească ce trebuie întemeiat la Cluj"31. Este numit profesor 
titular la catedra de istorie veche a românilor, paralel îndeplineşte şi funcţiile de decan (1921-1922) şi prodecan 
(1922-1923) al Facultăţii de Litere şi Filosofie. În Amintiri Al. Lapedatu evocă începutul activităţii sale la Cluj, 
readucându-şi în memorie tema cu care a deschis cursurile (Woi împrejurări de dezvoltare a istoriografiei 
noastre nationale) prelegerile despre Ştefan cel Mare şi Mihai Viteazul ţinute în primul an, eforturile pe care le- 


29 Vezi, pe larg, la loan Opriş, A/exandru Lapedalu în cultura românească, Bucureşti, 1996, p. 47-55 şi idem, A/exandru Lapedatu şi 
contemporanii săi, Cluj-Napoca, 1997, p. 33-34. 

30 Scrisoarea la loan Opriş, Alexandru Lapedatu și contemporanii săi, p. 31. 

31Cf. Ştefan Pascu, Universitatea Babeş-Bolyai din Cluj, Cluj, 1972, p. 13. Recent, mai documentat, la Vasile Puşcaş, Universitate. 
Societate. Modernizare. Organizarea şi activitatea ştiinţifică a Universităţii din Cluj, 1919-1940, Presa Universitară Clujeană, 1995, 
p. 77,93-94, 148,200,246-247,260. 

a făcut, împreună cu |. Lupaş pentru a înfiinţa în 1920, Institutul de Istorie Naţională, precum şi pentru a înzestra 
biblioteca de specialitate a acestuia şi a edita un anuar, nevoia reală a unui repertoriu bibliografic. Ca profesor 
a rămas în amintirea foştilor săi studenţi ca un om, de mare distincţie şi de bine (vezi Kocz6 Sándor, Virag alalt 
iazap follot, Floare şi mâl, 1972). 

Primul său curs, ţinut la 6 noiembrie 1919:2, merge voit, pe linia gândirii şi sistemului lui Mihail 
Kogălniceanu aşa cum reiese din cursul de istorie naţională la români, inaugurat de acesta la Academia Mihăileană 
la 24 noiembrie 1843. Analizând perioada scursă de atunci, Al. Lapedatu evidenţiază marile realizări ale acesteia, 
cea mai importantă fiind împlinirea dezideratului unirii depline a tuturor românilor. Pe plan istoriografic s-a 
constatat o mai bună cunoaştere a istorie patriei, prin îmbogățirea cantitativă şi calitativă, prin operele lui M. 
Kogălniceanu, N. Bălcescu, B. P. Haşdeu, Al. Papiu Ilarian,E. Hurmuzachi, Gr. Tocilescu ş.a. Repertoriul bibliografic 
al istoriografiei naţionale se îmbogăţise vizibil cu sintezele lui A. D. Xenopol (consemnate în /stor/a Românilor din 
Dacia Traianâ)şi scrierile lui N. lorga. În această perioadă apar ediţii fundamentale de documente şi texte, 
abordarea evenimentelor interne se face în strânsă legătură cu cele petrecute pe plan continental şi universal, se 
tipăresc cărţi de istorie românească în limbi străine. Al. Lapedatu foloseşte prilejul pentru a evidenția drumul 
greu, dar ascendent, al istoriografiei transilvănene, începând cu perioada Şcolii Ardelene până la contemporanii 
săi.E| preciza că studiile istorice şi filologice "alcătuiesc opera cea mai de seamă ce s-a elaborat la poporul român 
până la intrarea şi participarea sa la viaţa culturii moderne”. El considera că noua istoriografie trebuia să aibă în 
vedere următoarele probleme: cercetarea arhivelor interne şi externe şi publicarea sistematică a corpusurilor de 
documente, inclusiv epigrafice; continuarea studiilor privitoare la istoria politică a ţărilor române şi, îndeosebi, a 
rolului acestora în orientul european; dezvoltarea cercetărilor de istorie culturală, permiţând precizarea 
interrelaţiilor culturii româneşti cu cea europeană, a raporturilor şi împrumuturilor reciproce; iniţierea de cercetări 
pe tema istoriei instituţiilor româneşti şi extinderea acestora asupra celor din Transilvania, o dată cu studierea 
legăturilor economice, politice şi culturale dintre cele trei ţări române. Asemenea cercetări menite să reliefeze 
adevărul istoric trebuiau să se bazeze pe ceea ce Al. Lapedatu numea "capacitatea de cultură" a neamului, râvna 
şi entuziasmul celor chemaţi să le realizeze. 


32 Al. Lapedatu, Lecț/unea de deschidere a cursului de istorie veche a României, ţinută la Universitatea din Cluj în ziua de 6 noiembrie 
1919, în "Anuarul Institutului de Istorie Naţională", |, Cluj, 1922, p. 1-18. 

Începând cu anii activităţii universitare, Lapedatu este obsedat de investigarea istoriei moderne 
româneşti, mai ales a epocii lui Al. loan Cuza33. Aplecarea spre asemenea teme îşi are explicaţia în nevoia de a 
face cunoscute condiţiile interne şi externe, în care forţele progresiste româneşti au reuşit, în ciuda forţelor 
potrivnice, să împlinească dezideratul unirii, pildă şi îndemn pentru urmaşi, care trebuiau să consolideze 
România Mare. 


Alături de S. Dragomir, |. Lupaş, V. Pârvan, R. Rossetti, |. Nistor,Şt. Ciobanu, Gr. Nandriş, Al. Boldur, I. Minea, 
I. Andrieşescu, D. M. Teodorescu, N. Bănescu, Şt. Bezdechi, V. Bogrea, V. Drăghiceanu, C. Gane, C. Giurescu,G. 
Murnu, P. Nicorescu, Roşka Marton ş.a., generaţie ce stă, parcă, sub semnul marilor deschideri marcate de studiile 
lui A. D. Xenopol, D. Onciul şi, mai ales, N. lorga, Al. Lapedatu se va impune printr-o abordare sistematică şi 
multidisciplinară a studiului istoriei, cele peste 450 lucrări ştiinţifice elaborate de el fiind o dovadă grăitoare în 
acest sens. Al. Lapedatu a împletit riguros cercetarea izvoarelor istoriei cu activitatea pentru păstrarea şi 
conservarea, spre folosul monumentelor istorice, celor mai grăitoare dovezi ale continuității românilor. Pe urmele 
sale, împlinindu-i sau completându-i cercetările dar păstrându-i liniile directoare, au mers istorici mai tineri ca 
C. C. Giurescu,P. P. Panaitescu, A. Oțetea, C. Daicoviciu, D. Prodan, V. Vătăşianu, C. Göllner,R. Vulpe, Gr. Florescu, 
Gh. Brătianu, Em. Condurachi, |. Nestor, D. M. Pippidi, Şt. Pascu, V. Papacostea ş.a., pe care Lapedatu i-a încurajat 
şi ajutat. Aşa spre exemplu, a susţinut premierea lui Al. Bărcăcilă, C. Daicoviciu, VI. Dumitrescu,S. Lambrino, R. 
Vulpe ş.a. pentru cercetările din domeniul preistoriei şi antichităţii, a sprijit pe A. Sacerdoţeanu, |. Bărbulescu, Al. 
Ciorănescu, |. Corfus, M. Costăchescu, |. C. Filitti, G. D. Florescu, G. Ganea, Gh. Ghibănescu ş.a. în strădaniile lor 
de a impulsiona dezvoltarea numismaticii şi arhivisticii. 


În 1921 învățatul a condus Comisia pentru organizarea arhivelor din Transilvania, iar în 1923 - în urma 
dorinţei exprese a lui D. Onciul - a fost numit director general al Arhivelor Statului34. Între anii 1920-1923 Al. 
Lapedatu a mai făcut parte şi din Comisia pentru organizarea muzeelor din Transilvania35, apoi, ca heraldist 
cunoscut, a lucrat ca membru al Comisiei pentru noile steme şi insigne ale judeţelor şi în cea pentru revizuirea 
numelor de localităţi maghiarizate de fosta administraţie austro-ungară. 


33 În acest sens a se vedea comunicările sale de la Academia Română: Mărturii şi precizări nouă cu privire la sfârşitul lui Barbu Catargi 
(1938); Un aventurier ungur în Principatele Române în epoca unirii lor (Gh. Bogathy), 1939; Februarie 1866 în perspectiva istorică a 
trei sferturi de veac (1941); Omul de la 2 mai învinsul de la 11 februarie şi Problema agrară din timpul lui Cuza Vodă (1942); Intre 
Cuza Vodă şi Costache Negri (1941); În chestiunea dizgraţierii lui M Kogălniceanu de către Cuza Vodă, Preludiile căderii lui Cuza 
Vodă (1943), Austria şi lovitura de stat de la 2]14 mai 1864 (1945). 

Pentru activitatea arhivistică vezi la loan Opriş, A/exanau Lapedalu și contemporanii săi, p. 45. 

Pentru înfiinţarea şi susţinerea celui mai important muzeu postbelic, vezi mulţumirile care i s-au adus de către Romulus Vuia, în 
Muzeul Etnografic al Ardealului, Bucureşti, 1928, lucrare inspirat reluată în Muzeul Etnografic al Transilvaniei. 75 de ani. 1922-1997, 
s.n., Cluj-Napoca, 1997, în special p. 30. 

Deşi a fost un frecvent susţinător şi luptător pentru cauza naţională,Al. Lapedatu nu va adera la un partid 
politic decât foarte târziu, atunci când numele său devenise deja cunoscut. Opţiunea pentru Partidul Naţional 
Liberal a fost sinceră şi loială, ea nu a urmărit vreun interes personal. Ea este identică cu opţiunea altor "anonimi" 
până la Unire, pe care suflul înnoitor al României Mari îi propulsează, imediat după 1918, în sectoare de care 
tara avea cea mai mare nevoie: diplomaţie, aparatul de stat, universitar, administraţia publică, justiţe, armată. 


Diversele sale demnități şi funcţii, onorante pentru fiecare din semenii şi colegii săi de genereaţie, n-au 
fost obţinute pe căi necinstite, ci ca o apreciere a calităţilor pe care "omul cuminte" şi ponderat le poseda şi le 
impusese acestora. 

În anul 1919 Al. Lapedatu intra, fiind desemnat senator de Universitatea clujeană, în Parlamentul ţării; 
cu excepţia anilor 1920-1921 va participa la toate legislaturile până în anul 1946, fiind unul din cei 41 senatori 
de drept. În 1922 este ales deputat (la Ceica-Beiuş, jud. Bihor) din partea Partidului Naţional Liberal. În toamna 
anului 1923 este numit ministru al Cultelor şi Artelor, funcţie pe care o va deţine apoi în guvernele B. Ştirbei,l. 
|. C. Brătianu, Vintilă Brătianu (iunie 1927-noiembrie 1928), G. Tătărescu (1934-1937). În luna martie 1936 
este ales senator de drept iar din toamnă(15 noiembrie) devine preşedintele Senatului. 

Numirea lui Al. Lapedatu în conducerea Ministerului Cultelor şi Artelor corespundea unor necesităţi 
stringente ale epocii. Se punea problema înfiinţării unor instituţii culturale (teatre, opere, muzee, biblioteci) în 
toată ţara, dar mai ales în provinciile recent unite cu patria mamă şi numirea în fruntea lor a unor oameni 
competenţi, acestea trebuind bine organizate şi aşezate pe baze solide, corespunzătoare noilor realităţi naţionale. 
O altă necesitate resimţită acut era aceea a realizării unor monumente de for public (statui, busturi, grupuri 
statuare) care să imortalizeze momentele cele mai importante ale istoriei patriei, ca şi personalităţile cele mai 
mari ale ţării. Un punct important în acest program trebuia să fie acela al cercetării, luării în evidenţă şi restaurării 
monumentelor istorice existente, şi în primul rând a celor legate de problematica etnogenezei şi continuității 
poporului român în spaţiul său tradiţional prin intermediul Comisiei Monumentelor Istorice şi a secţiilor sale din 
Cluj, Lugoj-Timişoara, Craiova, Cernăuţi şi Chişinău. Trebuia, de asemenea, asigurată, prin mijloacele de 
propagandă ale timpului (ziare, reviste, expoziţii, carte, asociaţii etc.) cunoaşterea vieţii cultural-ştiinţifice şi 
artistice româneşti de pe tot cuprinsul ţării. 

Al. Lapedatu este numit "omul datoriei"36, "părintele unic" al artiştilor37, cel care "înțelegând semnul 
vremii lucrează la înălţarea culturală şi artistică a ţării sale, prin mijloace care, îi disting valoarea"38. De aceea 


36 Vezi "Carpaţii Braşovului", 14 martie 1924. 
37 "Rampa", 14 martie 1926, în cuvântul lui I. Minulescu la sărbătorirea a 50 de ani de viaţă ai istoricului. 
38 "Revista pentru toţi”, an XI, nr. 1, 1928, p. 5. 

"toţi oamenii de bine considerau că prin această numire se răsplătesc şi meritele, şi cultura are toate garanţiile 
că va fi condusă de unul din cei care se pricep"39, dar şi că sarcina era de mare răspundere ("ogorul unde te-au 
aşezat" obligă)“. 

Ca ministru Al. Lapedatu, s-a remarcat "prin talent şi disciplină, pondere şi modestie, devotament şi 
muncă, concentrate într-un caracter ales, de linii clasice"4!, el fiind "omul de ştiinţă care a ştiut şi ştie să pună 
alesele sale însuşiri spirituale şi toate darurile sufleteşti în slujba neamului şi a tării"42. Sobrietatea şi 
obiectivitatea sunt calităţile care au stat la baza rezultatelor deosebite obţinute în activitatea sa. 


Evidenţiind modul în care a ştiut să rezolve complexele probleme ale bisericilor ortodoxe şi greco- 
catolice româneşti (Al. Lapedatu a dat un sediu noii patriarhii şi a contribuit la ridicarea nivelului ierarhic al 
bisericii române), Al. Nicolescu vedea împletite în persoana sa "spiritul imparţial şi dezinteresat" şi 
"obiectivitatea omului de ştiinţă".43 


Exprimând o opinie generală, vechiul şi devotatul său prieten G. T. Kirileanu considera: "în aceste timpuri 
grele şi pline de amărăciune se întâmplă să ne vină şi nouă cărturarilor câte o rază de mângâiere când vedem 
că e chemat şi un om vrednic la conducerea culturii noastre"44. 


În calitatea de ministru Al. Lapedatu este cel care a instituit premiile pentru literatură, inaugurate în 1924 


cu Goga şi Sadoveanu, a reorganizat teatrele din Cluj şi laşi, a pus bazele Teatrului de vest din Oradea şi a 
contribuit la reanimarea vieţii muzicale a Iaşului. Astfel, la 30 iulie 1925 ministrul Lapedatu a oferit 5.000 lei 
Societăţii Corale "Junimea" din Sişcani-Chişinău iar lui Corneliu Moldovan i-a acordat la 6 noiembrie 1925 suma 
de 150.000 lei pentru "propagandă teatrală în teritoriile alipite”. De activitatea sa se leagă crearea Muzeului 
Etnografic al Transilvaniei (1921), înclusiv a secţiei în aer liber de la Hoia (1928), prima instituţie de acest gen 
din ţară. Nu peste multă vreme, la 31 martie 1931, în Senat, Al. Lapedatu propune înfiinţarea unei catedre de 
etnografie la Facultatea de Litere şi Filosofie din Cluj, care a funcţionat până la reorganizarea învăţământului în 


Scrisoarea lui Artur Gorovei, 1 septembrie 1923, Biblioteca Academiei Române, Secţia manuscrise, fond cit., vol. III, nr. 197773. 
Scrisoarea lui Fr. Hossu Longin, loc. cit., 7 ianuarie 1923, III, nr. 197788. 

"Națiunea Română", 18 noiembrie 1936; aprecierile sunt făcute cu prilejul alegerii sale ca preşedinte al Senatului. 

Al. Lapedatu în lumina presei, 1901-1936, la jubileul de 60 de ani, omagiu din partea Organizaţiei P.N.L. din Ardeal şi Banat, vol. VII, 
Album întocmit de dr. Oct. Buzea, BAR, Secţia manuscrise, fond Al. Lapedatu. 

Cf. scrisoare dr. Al. Nicolescu, Lugoj, 17 noiembrie 1923, BAR, Secţia manuscrise, fond Al. Lapedatu, nr. 138232. Pe larg, la loan 
Opriş, A/. Lapedatu în cultura românească, cap. V, p. 137-182, dar şi în alte aprecieri pozitive, ca la lon Dumitriu-Snagov, România 
în diplomaţia Vaticanului, 1929-1944, Bucureşti, 1991, p. 87. 

Cf. scrisoarea lui G. T. Kirileanu, 30 octombrie 1923, loc. cit., nr. 197820. 

1948. Al. Lapedatu ia "măsuri de îndreptare" a activităţii pinacotecii naţionale dispunând întocmirea primului 
inventar al acesteia, de asemenea a muzeelor "An. Simu", "Th. Aman" 


şi "Kalinderu". În acelaşi an (1928) se înfiinţează din ordinul său Comisia pentru achiziţionarea operelor 
de artă. Multe alte aşezăminte culturale se vor bucura de concursul său: în 1934 a determinat reînfiinţarea 
Muzeului regional din Târgovişte45, în 1935 a acordat fonduri pentru construirea localului muzeului din 
Fălticeni46. Multe alte instituţii muzeale s-au bucurat de sprijinul său, printre acestea numindu-le doar pe cele 
mai mari şi cu mai multe probleme: Muzeul Naţional de Antichităţi, Muzeul Regiunii Porţilor de Fier de la Turnu 
Severin, Muzeul Unirii de la Alba lulia, Muzeul Regional Deva, Muzeul Regional Piatra Neamţ, Muzeul Regional 
al Dobrogei+7. Conducătorii acestor muzee, mai ales V. Pârvan, |. Andrieşescu, VI. Dumitrescu, Al. Bărcăcilă, Ion 
Berciu şi C-tin Mătasă îl apelează direct şi sunt ajutaţi în numeroase situaţii, la rândul lor fiind un sprijin al 
Comisiunii Monumentelor din zona lor de activitate. Tot de numele său este legată acţiunea de construcţie a 
Sălii de expoziţii de la Şosea (arh. D. Marcu, 1925), ca şi crearea, în 1926, a Şcolii de arte frumoase din Cluj. În 
perioada ministeriatului său, Ministerul Artelor şi Cultelor a fost organizat pe baze noi, la conducerea celor mai 
importante direcţii au fost numite personalităţi marcante ale vieţii noastre culturale, cum au fost Ştefan Popescu 
(Comisia artelor), Gr. Antipa (Comisia muzeelor) şi G. Enescu (Comisia muzicală)48. lată cum aprecia N. lorga 
activitatea lui Al. Lapedatu ca ministru: "Acei care se ocupă de istorie, sau o citesc numai, ştiu că omul care a 


fost de trei, patru ori ministru şi care presidează astăzi Senatul a fost în generaţia sa ponderată şi cuviincioasă, 
un adevărat model în ce priveşte cercetarea onestă, pătrunderea şi rostirea rezultatelor într-o formă de un 
perfect echilibru, în care nu se căuta expresia literară, ci ea venea de la sine, limpede şi armonios, aşa cum se 
întâmplă la toţi aceia care sunt chemaţi a da viaţă trecutului... Poate din aceste studii, dar şi dintr-o fericită 
moştenire, istoricul şi profesorul de istorie au adus în viaţa politică acea măsură, aşa de rară astăzi, care nu l- 
a pus niciodată în conflict cu un adversar, căruia nu avea să-i opuie decât o altă convingere"49. 


xK 


Paralel cu evoluţia politică, activitatea ştiinţifică îi aduce lui Al. Lapedatu o recunoaştere unanimă: în 1910 
Academia Română l-a desemnat membru corespondent iar opt ani mai târziu îl alegea membru activ. În 


Vezi "Viitorul", 18 octombrie 1934. Fondurile pentru reînfiinţarea muzeului au fost date de Comisiunea Monumentelor Istorice. În 
Comitetul de conducere al muzeului au fost numiţi C.D. Dimitriu şi G. Oprescu, iar lucrările de restaurare au fost încredințate arhitectului 
Sterie Becu. Cf. adresa CMI către Primăria oraşului nr. 2809, 8 noiembrie 1942, în Arh. CMI, fond Târgovişte. 

Cf. "Viitorul Fălticenilor", an 6, nr. 2, martie 1935. 

Vezi la loan Opriş, în /storia muzeelor din România, Bucureşti, 1994. 

Cf. "Dimineaţa", 12 octombrie 1927. 

N. lorga, în "Neamul Românesc", an XXXI, nr. 257, 26 noiembrie 1936. 

alocuţiunea rostită cu acest prilej (/storiografia română ardeleanăâ)el evocă personalităţile cele mai prestigioase 
ale istoriei noastre, dar nu uită să amintească şi pe luliu Vuia sau Nicolae Firu, care, în condiţii "vitrege au ţinut 
sus steagul românului”. Ca o încununare a întregii sale activităţi, la 31 mai 1935 este ales preşedinte al 
Academiei, funcţie pe care o va deţine până în anul 1937. "Tot ce am mai bun în mine îl voi pune în serviciul 
Academiei, cu convingerea adâncă că am datoria să cinstesc acest loc, la care m-a ridicat încrederea Domniilor 
Voastre şi să mă fac vrednic de marii mei predecesori, care au ocupat acest loc"50 va spune Al. Lapedatu cu 
ocazia alegerii sale în înalta funcţie. Era acesta un răspuns la elogii le pe care i le-au adus confrații săi: Nicolae 
lorga - "ucenic al şcolilor noastre, el s-a apropiat de studiile istorice cu o iubire, cu o înţelegere a rostului lor 
naţional şi uman care face ca oricare din studiile sale, redactate într-o formă întotdeauna interesantă, să vibreze 
de o simţire care câştigă. Prin el în Academie intră nu numai spiritul unui critic istoric, ci şi un om de convingeri, 
de inimă şi de caracter'5!; Marius Bunescu: "Cultura ţării a avut totdeauna nădejdi în Excelenţa Voastră. Azi, cel 
mai înalt for cultural împarte această nădejde alegându-vă conducător. Pentru progresul acestor înalte tărâmuri 
să trăiţi"52. În acelaşi an, la împlinirea a 60 de ani de viaţă ai fraţilor Lapedatu,dr. Petru Groza le scria că 
sărbătorirea lor "constituie un bun îndemn pentru generaţia tânără şi un strop de alinare a răzvrătirei celor care 
constituiesc lista pariilor unui regim politic sălbatic"53. 

Sub conducerea sa, Academia a intrat în posesia unui sediu de nivel european pentru biblioteca ei. După 


expirarea mandatului de preşedinte Al. Lapedatu a fost desemnat secretar general al Academiei, funcţie ce a 
îndeplinit-o până în anul 1948. 


În Amintirile sale vom întâlni pagini interesante care ne evocă activitatea, atmosfera şi viaţa academică 
românească, ne introduc în culisele unor evenimente cu mare ecou în epocă, ne fac să înţelegem unele concepţii 
şi poziţii ale autorului. 


xK 


Viaţa şi activitatea lui Al. Lapedatu se leagă nemijlocit de cauza ocrotirii monumentelor istorice. El a 
"crescut" o dată cu şcoala de restaurare istorică românească, fiind martor la ultimele manifestări ale 
romantismului în acest domeniu, concretizate la noi prin lucrările arh. francez Lecomte du Nouy, dar şi prin 
debutul lui I. Mincu, N. Gabrielescu şi G. Sterian, şi apoi al lui Al. Referendaru, Gh. Balş, N. Ghika-Budeşti, H. 
Teodoru, Gr. lonescu ş.a. care au impus o nouă concepţie şi o nouă şcoală. În baza acestor noi orientări stă 


Extras din procesul-verbal al şedinţei din 31 mai 1935, p. 48, în BAR, fond cit. 
Idem, an XIII, nr. 284, 14 octombrie 1918. 

BAR, fond cit., |, telegramă Muzeul Simu, p. 89. 

Idem, scrisoare, 21 noiembrie 1936, VII. 

teza lui Kogălniceanu care spunea că "un popor lipsit de trecut nu poate avea viitor". Al. Lapedatu avea, de 
altfel, o experienţă vastă în acest domeniu, însuşită în perioada când lucrase, alături de Sp. C. Haret, |. C. Istrati,l. 
Kalinderu, D. Onciul şi N. lorga, în calitate de secretar şi apoi preşedinte al Comisiunii Monumentelor Istorice. 


La 18 iunie 1919 Consiliul Dirigent cerea Ministerului Cultelor şi Instrucțiunii Publice măsuri pentru 
ocrotirea monumentelor din Transilvania. Ministerul, la recomandarea lui V. Drăghiceanu, propune înfiinţarea 
unei secţiuni a Comisiunii Monumentelor Istorice la Cluj şi îi dă lui Lapedatu sarcina de a propune pe cei ce 
urmau să devină membrii ai acestui organisms4. Această acţiune a dus la dezvoltarea unui curent favorabil 
cunoaşterii, studierii, păstrării şi valorificării creaţiei materiale şi spirituale româneşti. Au fost acordate fonduri 
pentru săpături arheologice, conservare şi restaurare, s-au impulsionat cercetările istorice, s-au pus bazele 
"şcolii istorice de la Cluj". Ca preşedinte al secţiei Al. Lapedatu a contribuit la impunerea Legii conservării şi 
restaurării monumentelor, din 1919, bazată pe o nouă concepţie privind ocrotirea vestigiilor istoriei poporului 
român. înțelegând semnificaţiile pentru istoria patriei a unor valori pe atunci neglijate (cetăţile dacice şi 
vestigiile romane, monumentele vechi de piatră ridicate în Ţara Hațegului, bisericuţele vechi de lemn în care s- 
a păstrat cu pioşenie limba şi credinţa românilor55), s-a străduit să le pună în valoare. 


În activitatea desfăşurată pe această linie, Al. Lapedatu şi-a asociat colaboratori de valoare, printre care 
C. Daicoviciu (secretar al secţiei),D. M. Teodorescu, E. Panaitescu, E. Dăianu, M. Roşka, M. Csaki, At. Popa,C. 
Petranu, R. Vuia, V. Vătăşianu, |. Berciu, S. Dragomir, V. Literat,Al. Ferenczi, |. Marțian, V. Motogna, |. Mallasz, 
Şt. Manciulea, R. Wagner ş.a. alături de care a contribuit la îmbogățirea ştiinţei istorice româneşti ca şi a 
patrimoniului cultural naţional. Sub conducerea sa, numai secţia din Cluj a întreprins lucrări de conservare (în 
perioada 1921-1948) la peste 240 monumente istorice româneşti, săseşti şi maghiare. Criza economică şi apoi 
războiul au determinat reducerea activităţii secţiei. Cu toate acestea, au continuat lucrările de conservare- 
restaurare, chiar în acele dificile timpuris€. 


În 1923 încep lucrările de restaurare a mănăstirilor Râmeţ şi Prislop, a bisericilor Peşteana, Mesentea, a 
bisericii unite din Hunedoara. Următoarele obiective sunt biserica din Densuş şi castelul Hunedoara. După o 
documentare amplă, în Zarand şi Haţeg sunt deschise şantiere la bisericile din Criscior, Zlatna, Râbiţa, Leşnic şi 


Vezi scrisoarea lui Al. Lapedatu către D. Onciul, Cluj, 7 decembrie 1920, în Arh. CMI, fond 5.38, dosar Mon. Ardeal. 

Vezi studiul nostru, Unele probleme privind începuturile activităţii Comisiunii Monumentelor Istorice - Secţia pentru Transilvania, în 
"Acta Musei Napocensis", XIV, 1977, p. 548-561; Idem, Comisiunea Monumentelor Istorice - Secţiunea pentru Transilvania şi 
promovarea cercetării epocii dacice, loc. cit., XIX, 1982, p. 608-611. 

Cu detalii şi numeroase exemple, la loan Opriş, Protejarea mărturiilor cultural-artistice din Transilvania şi Banat după Marea Unire, 
Bucureşti, 1988. 

Gurasada??7. Din iniţiativa lui Lapedatu sunt restaurate bisericile ortodoxe din Săcele-Braşov58, de pe Târnave şi 
din Bihor. Fiecare campanie electorală a omului politic viza şi cunoaşterea stării monumentelor istorice, în vederea 
restaurării celor degradate. Cu un asemenea prilej se reîntâlneşte la Turnu Severin (în 1925) cu un entuziast 
apărător al vestigiilor trecutului, Al. Bărcăcilă, de numele căruia este legată şi crearea muzeului regional5?. Pornind 
tot de la cunoaşterea concretă a realităţilor desprinse din legea de împroprietărire a ţăranilor, crează, în colaborare 
cu arheologii, numeroase rezervaţii de arheologie (la Ulpia Traiana Sarmizegetusa, Tibiscum, Porolissum, Histria, 
Drobeta ş.a.), organizează inventarierea şi achiziţionarea pe seama muzeelor etnografice ale satului, a unor 
monumente arhitectonice din lemn, contribuie la popularizarea patrimoniului cultural prin publicarea unor lucrări 
monografices0. 


Fondurile mari acordate pentru restaurarea unor monumente de la Alba lulia, Turda, Aiud, Sebeş, Sibiu, 
Sighişoara dovedesc că Al. Lapedatu s-a preocupat şi de starea însemnelor şi vestigiilor istorice ale saşilor şi 
maghiarilor, nu numai ale românilor. 


"Beneficiarii" îi vor mulţumi, aşa cum o fac, în numele "întregului popor”, locuitorii din Săcele-Satulung 
pentru lăcaşul lor de cults!, prefecţii din Basarabia pentru lucrările de la cetăţile de pe Nistru, episcopul romano- 
catolic Gustav Maillath, pentru restaurarea catedralei romano-catolice de la Alba lulias2 sau stareţa mănăstirii 
Agapias:, unde, ca şi la mănăstirea Agafton, Comisiunea luase măsuri de restaurares4. 


Iniţiativele lui Al. Lapedatu în domeniul ocrotirii patrimoniului cultural sunt numeroase şi, desigur, nu pot 
fi enumerate în totalitatea lors5. Vom mai menţiona câteva, pe care le socotim mai importante, pentru a putea 
completa imaginea pe care am proiectat-o deja. În 1940, în urma consultării cu C. Daicoviciu, secţia clujeană a 
CMI ia iniţiativa unei ample lucrări de identificare şi recuperare a icoanelor pe sticlă aflate în zonele Făgăraş, Alba, 
Sibiu, Bihor, Arad şi Sebeş. După dispariţia lui N. Iorga (1940), Al. Lapedatu a fost numit şi preşedinte al 


loan Opriş, Despre activitatea de ocrotire a patrimoniului cultural naţional în judeţul Hunedoara (1918-1948), în "Sargeţia", XV, 1981, 
p. 355; Idem, Muzeul Unirii din Alba lulia şi ocrotirea patrimoniului cultural naţional (1918-1948), în "Apulum", XIX, 1981, p. 509. 
"Infrăţirea", nr. 1073, 8 V. 1924; "Viitorul", 27 iulie 1924. 

"Viitorul", 29 noiembrie 1925. 

CMI finanţează publicarea de către C. Petranu a monografiilor sale despre bisericile de lemn din judeţele Bihor şi Arad, ca şi studiile 
lui V. Brătulescu şi At. Popa asupra bisericilor de lemn din Maramureş şi Transilvania. 

Scrisoarea lui Zenovie Popovici, Satulung, 4 mai 1923, fond cit., loc. cit., VI, nr. 198333. 

Scrisoarea lui G. Maillath, Roma, 11 noiembrie, 1923, loc. cit., V, nr. 198071. 

Scrisoarea stareţei Macri Epraseia, Agapia, 14 martie 1927, loc. cit., V, nr. 198069. Al. Lapedatu va aproba în 1934 alte fonduri de 
restaurarea acestei mănăstiri. 

Arh. CMI, fond 5.01, dosar Curţeşti-Botoşani. 

Vezi şi la loan Opriş, A/exandru Lapedatu în cultura românească, p. 152-156. 

In Arh. CMIT, scrisorile nr. 699, 729, 853 din 16 ianuarie, 5 februarie, 18 august 1940. 

Comisiunii Centrale, funcţie pe care o îndeplineşte până în 1947. În această calitate a fost confruntat cu probleme 
deosebit de grave: Dictatul de la Viena rupsese o parte a Transilvaniei, şi o dată cu ea numeroase monumente 
istorice fuseseră înstrăinate; cutremurul de tristă amintire din noiembrie 1940 produsese grave daune zestrei 
noastre culturale; instaurarea dictaturii antonesciene şi intrarea României în război adusese restricţii de ordinul 
liberei exprimări şi, mai ales, economice. Cu toate acestea Al. Lapedatu va menţine ajutorul de stat acordat 
monumentelor, creând chiar un fond special "al cutremurului", în baza căruia au fost restaurate multe obiective 
din toată ţara. Ca şi în anii "buni", va susţine cercetarea cetăților dacice din Munţii Orăştiei, pentru care obţine, în 
1943, un fond special de 3 milioane lei; va impune, prin decrete, declararea unor noi monumente istorice şi astfel 
ocrotirea lor oficialăs7. Alături de colaboratorii săi şi de întreaga comisie, se va opune mareşalului Antonescu care 
hotărâse demolarea Casei Moruzzi, care sta în calea unor proiecte de sistematizare: "Cum nici capitala nu poate 
fi ţinută în loc de Casa Moruzzi, cum nici Bulevardul |. C. Brătianu nu a putut fi ţinut în loc de Casa Oscar Niculescu 
şi nici de vechea casă bătrânească a Brătienilor (care era în faţa Şcolii de război) mă raliez la punctul de vedere al 
dlui general Răşcanu - Să se treacă deci fără ezitare la înfăptuire peste Casa Moruzzi. Mareşal Antonescu'"s8. Ceva 
mai târziu alături de H. Teodoru, V. Moisescu, M. Costescu, Şt. Balş şi Gala Galaction, cu toţii membrii ai 
Comisiunii, va sprijini repararea şi restaurarea unor monumente istorice degradate: casa Filipescu şi palatul Şuţu 
din Bucureşti, castelul Hunedoarei. Alte lucrări au fost iniţiate la Bran, Turnu Severin, Timişoara etc. De asemenea 


au fost repuse în funcţiune muzee din multe oraşe ale ţării. 


Activitatea lui Al. Lapedatu de apărare, cercetare şi valorificare a avuţiei culturale româneşti nu a contenit 
timp de peste patru decenii, el fiind un real deschizător de drumuri, care a pus la dispoziţia cercetătorului, dar 
şi a practicianului - arhitect, conservator sau restaurator -, date de cea mai mare importanţă. 

Această muncă uriaşă pusă în slujba culturii naţionale a fost apreciată de contemporanii săi. lată ce spunea 
Liviu Rebreanu, în 1926, în calitate de preşedinte al Societăţii Scriitorilor Români: "Pentru literatură şi scriitori, ca 
să mă mărginesc la breasla mea, a fost un prieten bun, un sfătuitor cumpătat, un sprijinitor cuminte"6?. |. 
Minulescu aprecia că "deşi specialitatea dv. vă îndrepta spre cercetarea documentelor şi monumentelor vechi, dv. 


67 În 1943 era declarată monument istoric Casa Melik, în 1945, prin decretul nr. 1384/25 aprilie, cetăţile şi aşezări le antice: Histrta, 
UI metum, Adamclisi, Capidava, Callatis, Hârşova, Troesmis, Dinogeţia, Enisala, Măcin, Isaccea, Slava Rusă, Cernavodă, Celei şi 
Drobeta intrau în patrimoniul naţional. 

Cf adresa Consiliului de Miniştri nr. 301925, 1 martie 1943 şi a CMI nr. 95, 14 februarie, 1942, în Arh. CMI, fond 5.01, dosar Casa 
Moruzzi, 1921-1943. 
Cf "Rampa" 14 martie 1926. 

n-aţi încurajat numai formulele de artă perimată care de obicei constituie arta oficială, ci aţi deschis braţele larg 
tuturor celor care, socotindu-se artişti, se adresau ministrului artelor"70. 


Al. Lapedatu a inaugurat numeroase monumente publice, a organizat comemorarea unor iluştri înaintaşi 
pornind de la ideea că: "România întregită e datoare să cultive, în chip cuvenit şi demn, amintirea fiilor mari şi 
aleşi, care prin muncă şi jertfă, prin simţirea şi entuziasmul lor au contribuit mai mult şi cu folos la realizarea 
aceea a idealului ce i-au călăuzit în viaţă şi pe care l-au propovăduit cu credinţa nestrămutată că va să fie ajuns 
urmarea cea mai firească a tot ceea ce ei însuşi au săvârşit pentru binele şi prosperitatea patriei şi neamului"7!. 


În 1924, cu prilejul dezvelirii monumentului lui Gheorghe Lazăr la Cluj aprecia că acesta "este un act 
simbolic, prin care învăţătorimea română transilvană ţine să afirme că înţelege să fie, chiar de pe acum, de la 
începutul vremurilor celor nouă ale vieţii noastre naţionale, activă şi luptătoare pentru realizarea misiunei culturale 
a poporului român în patria sa întregită"72. Tot în 1924 îl întâlnim la Ţebea unde, vorbind despre Craiul munţilor, 
Avram lancu73, propune ca în Cluj să i se ridice o statuie74. Apoi, la 29 septembrie, la laşi, este prezent la 
comemorarea lui |. Creangă, N. Gane şi B. Şt. Delavrancea, tot atunci inaugurându-se busturile dedicate lui 
Creangă, Beldiceanu, Gane, D. Anghel şi Delavrancea. La Sighet, în anul următor, evoca, la dezvelirea bustului 
istoricului loan Mihalyi de Apşa, pe unul din "cei mai buni şi merituoşi fii ai acestui ținut"75. 


În acelaşi an pune piatra de temelie a mausoleului de la Mirceşti, dedicat lui Vasile Alecsandri, datorat lui 
N. Ghika-Budeşti şi pictorului |. Moldas, iar la 8 octombrie aproba pe seama Comitetului prezidat de gen. 
Rudeanu, suma de 100.000 lei în contul ridicării statuii lui Ştefan cel Mare la Chişinău. Împreună cu Constantin 
Moisil, director la Arhivele Statului, deschid subscripţie şi comandă busturile lui B. P. Haşdeu şi D. Onciul, create 
de Mihai Onofrei, a căror ianugurare a avut loc la 6 noiembrie 192777. La dezvelirea lor, Al. Lapedatu aprecia că 
monumentele reprezintă "chipurile în bronz a două din cele mai ilustre şi mai reprezentative personalităţi ale vieţii 
noastre culturale şi istoriografiei naţionale", a doi istorici "veniţi, spre norocirea noastră, în ţara cea veche ca să 
contribuie, cu rodul minţii lor superioare şi a sufletului lor înalt, prin opere şi lucrări epocale la îmbogățirea 


Ibidem. 

"Viitorul", 3 iunie 1928. 

Vezi în "Viitorul", 16 mai, 1924. 

Cf. "Oglinda lumii", 2 septembrie, 1924. 

"Viitorul" 5 septembrie 1924. 

Idem, 30 august, 1925. 

Idem, 20 mai 1925. La Mirceşti a revenit, la 2 septembrie 1940, cu ocazia semicentenarului morţii poetului. 
Cf. scrisoare C. Moisil, 20 septembrie 1926, BAR, fond cit., nr. 198117. 

patrimoniului nostru cultural şi naţional şi deci la pregătirea zilelor de glorie şi mărire ale înfăptuirii României 
întregite"7s. 

În 1927 inaugurează Muzeul Simu, creat graţie ilustrului colecţionar patriot, căruia îi adresa calde 
mulţumiri "pentru donaţiunea pe care cu atâta generoasă jertfire şi patriotică iubire o faceţi României 
întregite"79. La 28 mai 1928, la Cluj, participă la comemorarea memorandiştilor, punând pe edificiul "Redutei" 
placa cu inscripţia evocatoare0. Tot acum îl evocă pe V. Branişte căruia-i închină simţite cuvintes!. 


De asemenea, participă la dezvelirea bustului lui Barbu Ştefănescu Delavrancea (1934, la Oradea), a 
monumentului Ecaterinei Teodoroiu (la Târgu Jiu, în 1935), alături de N. Titulescu&?, la serbările de la 
Caransebeş - care l-au omagiat pe loan Popazu; ia iniţiativa - cu Gh. Tătărescu, |. Nistor,R. Franasovici - de a 
i se ridica un monument lui |. |. C. Brătianu, încredinţând lucrarea sculptorului Ivan Mestrovi€84. Vorbeşte la Blaj, 
la comemorarea lui Aug. Bunea pe care-l vedea marcând "o nouă şi însemnată etapă în dezvoltarea istoriografiei 
române transilvane", apoi în Cameră şi Senat, la comemorarea lui Vasile Lucaciu, al cărui monument îl 
inaugurează la Satu Mare, şi pe care îl apreciază ca fiind "dintre oamenii pe care neamurile nu-i pot uita, ca unii 
ce, din viaţă încă, au fost investiţi de mistica populară cu aureola de martiri sau eroi şi aşezaţi, de conştiinţa 


unanimă a celor pentru care şi-au închinat rostul vieţii, în panteonul lor naţional"s5. Tot el este cel care propune, 
în toamna anului 1940, să i se ridice un monument lui Sp. C. Harets6. 


Strădania sa de a pune în valoare, prin intermediul pietrei şi bronzului, eroi naţionali, demonstrează o 
concepţie istorică bine conturată şi constantă întro epocă extrem de complexă sub raport politic, atât pe plan 
intern cât şi pe plan extern. 


"Viitorul" 10 noiembrie 1927. 

"Dimineaţa", 17 noiembrie 1927. 

"Viitorul", 28 mai 1928. 

"Carpaţii", 6 ianuarie 1928. Vezi mai pe larg despre activitatea sa în acest domeniu în studiul nostru, A/. Lapedatu și monumentele 
istorice, în "Revista muzeelor şi monumentelor", seria Monumente istorice şi de artă, nr. 1, 1984, p. 60-64. 

"Viaţa Ardealului", 10 septembrie 1935. 

"Dimineaţa", 6 octombrie 1935. 

"Viitorul", 4 noiembrie 1935. 

"Universul", 18 decembrie 1935 şi "Viitorul", 16 decembrie 1936. 

Cf. BAR, fond cit., scrisoare Gh. Adamescu, 26 octombrie şi 13 noiembrie 1940, nr. 197439-197440. 

Contemporanii acelor ani ştiau că "ne găsim la o mare răscruce istorică. S-au prăbuşit legăminte vechi, 
care dădeau altădată omului liniştea şi siguranţa trăiniciei sale. Că suntem doar într-un moment de rătăcire 
trecătoare, sau în pragul unor transformări profunde, nu ne este dat să ştim încă. În orice caz o mare nervozitate 
stăpâneşte lumea. Neamul nostru se găseşte şi el în această frământare lăuntrică, în acest iureş al neliniştei, aşa 
încât putem deveni uşor noi înşine părtaşi ai propriei noastre prăbuşiri, dacă ne pierdem frânele unei drepte 
judecăţi"s7. 

Concepţia lui Al. Lapedatu privind aniversările şi rolul lor în viaţa spirituală a societăţii româneşti reiese 
clar din următoarea afirmaţie: "Ceea ce rămâne să facem din prilejul aniversărilor marilor evenimente istorice - 
şi dă ca exemplu acea «minune sacră a tuturor sufletelor româneşti», cum numea unirea de la 1859 - este, 
credem, să scoatem cât mai multe învăţăminte pentru vremurile şi oamenii din prezent, ca şi pentru cei din 
viitor, - ca mai uşor şi mai sigur să ne putem conduce în viaţa publică naţională, căreia trebuie, suntem datori 
să-i închinăm toate puterile noastre individuale şi colective"88. 


Pornind de la asemenea considerente, Al. Lapedatu a răspuns, chiar şi atunci când vârsta şi poziţia sa i-ar 
fi permis să ducă o viaţă comodă, tuturor celor ce-l solicitau să-i onoreze cu prezenţa la inaugurarea unor 


monumente, la comemorări, sau alte momente evocatoare. Astfel, îl aflăm, la cererea Asociaţiei Revistei 
"Transilvania", vorbind la congresul acesteia de la Oradea (1929), ca şi la toate acţiunile patronate de "Astra", sau 
la cele ale Extensiunii Universitare de la C/u£9. Aproape că nu există un fapt de cultură sau legat de istorie din 
epocă în care să nu fie implicat. În anul 1925, împreună cu Vasile Pârvan şi Giusseppe Lugli, întreprinde o acţiune 
de identificare şi aducere în patrie a osemintelor lui Nicolae Bălcescu; neputând să aducă la îndeplinire acest plan, 
se mulţumeşte cu ridicarea unei plăci memoriale pe zidul casei unde a trăit istoricul la Palermo%. 


Curiozitatea şi nevoia de documentare îi îndreaptă paşii spre arhive şi biblioteci străine, solicitând, prin 
serviciile noastre diplomatice, copii după documente, diferite informaţii (despre problematica unirii de la 1859 
obţine date de la Viena?!). Pe de altă parte, este consultat de foarte mulţi specialişti, mai ales de cei din tânăra 


Cf. articolul lui |. Pădureanu, Un om şi o misiune, în "Națiunea română", 23 iunie 1936. 

"Viitorul", 24 ianuarie 1929. 

Al. Lapedatu fusese unul din sprijinitorii Extensiunii, cf. şi Stelian Neagoe, Viața universitară clujeană interbelică, Cluj-Napoca, 1980, 
|, p. 240,243. 

"Viitorul", 12 februarie 1925. 

Date şi informaţii trimise de Serviciul consular al Ambasadei române la Viena, prin D. Auner, BAR, loc. cit., fond cit., nr. 197458- 
197461. 

generaţie, care-i solicită sprijinul. Aşa, spre exemplu, în 1940 Vasile Netea, care pregătea pe atunci monografia 
închinată lui Ilarie Chendi, i se adresează cu rugămintea de a-i împărtăşi şi oferi, ca unul ce-l cunoscuse pel. 
Chendi, informaţii şi date despre activitatea publicistică a acestuia*?. Încurajat de interesul ce a arătat faţă de 
publicarea /stor/e; Românilor din Dacia Superioară a lui Al. Papiu Ilarian după un manuscris identificat, copiat şi 
adnotat de Şt. Pascu, acesta cerea, de la Roma, sprijin în grăbirea tipăririi lucrării?3. Alt istoric, Şt. Manciulea, i se 
adresa în 1942 cu rugămintea de a-l sprijini în publicarea rezultatelor cercetărilor sale asupra fondurilor Bibliotecii 
Centrale din Blaj?, iar Gh. Zane pentru tipărirea corespondenţei lui Ilon Ghica către Nicolae Bălcescu (1849-1850), 
descifrată după ani de trudă%. 


Prietenul cu care a lucrat decenii într-un domeniu comun, arhitectul N. Ghika-Budeşti, îi mulțumea 
pentru ajutorul ce i-l dăduse în punerea la punct a lucrării /stor/a arhitecturii din Muntenia şi Oltenia în sec. XV- 
XVIII, dedicându-i cu frumoase cuvinte primul ei exemplar. Numărul celor ce se adresau academicianului este 
foarte mare. Celor amintiţi până acum li se pot adăuga Tache Papahagi, care-i solicita părerea în legătură cu 
manuscrisele "Wumismatica la aromâni" şi "Alte basme aromâne "apreciind că acestea erau "poate cele din urmă 
lucrări ale mele" sau C. Daicoviciu, care insista (în 1942) pentru tipărirea manuscriselor lui N. Drăganu”, 


Nicolae Albu - care îl considera "singurul academician care v-aţi aplecat sufletul spre învăţătura mea mică" - îl 
făcea părtaş la dorinţa de a-şi publica scrierile despre istoria şcolii în Transilvania*. Şi pe alţii, ca Maria 
Costăchescu, susţinută la 8 iunie 1945 pentru publicarea Documente/or lui Petru Rareş în seria Documente 
moldoveneşti,i-a sprijinit să se afirme în plan academic. Cel mai adesea aceste solicitări nu au rămas fără o 
rezolvare pozitivă. Pe foarte mulţi tineri i-a ajutat să-şi continue studiile sau cercetările. Virgil Vătăşianu, pe 
care l-a susţinut în vederea obţinerii subvenţiei anuale "C. Chiru" (în 1940/1941), îi scria mulţumindu-i şi 


Cf. scrisorile lui V. Netea, Arad, 24 octombrie şi 13 noiembrie 1940, loc. cit., V, nr. 198213-198214. 
Scrisoare Şt. Pascu, Roma, 10 aprilie 1941, loc. cit., VI, nr. 198283. 

Scrisoare Şt. Manciulea, Blaj, 17 mai 1942, loc. cit., V, nr. 198072. 

Scrisoare Gh. Zane, laşi, 27 octombrie 1942, loc. cit., VIII, nr. 198521. 

Scrisoare T. Papahagi, Piteşti, 5 iulie 1942, loc. cit., VI, nr. 198270. 

Scrisoare C. Daicoviciu, Sibiu, 22 mai 1942, loc. cit., II, nr. 197679. 

Scrisoare N. Albu, Blaj, 18 octombrie 1944, loc. cit., nr. 197441. 

asigurându-l că va folosi această facilitare pentru definitivarea lucrării sale /stor/a arte; feudale în Țările 
Române. 


În iarna lui 1940 muzicianul G. Breazu ţinea să-i mulţumească pentru "atenţia şi interesul cu care binevoiţi 
a privi încercarea mea de a scoate culegerea de studii muzicale «Melos» prin intermediul căreia au fost valorificate 
opere ale muzicii naţionale româneşti"!%. Pentru sfat şi ajutor intervenea şi filologul Claudiu Isopescu, aflat la 
Roma, solicitându-i sprijin pentru tipărirea unor lucrări şi cerându-i să susţină în faţa Ministerului de Externe 
ideea necesităţii îmbunătăţirii activităţii de cunoaştere a istoriei şi culturii naţionale peste hotare!0!. În acelaşi sens 
îi scria istoricul Constantin Velichi, aflat în 1943 la Universitatea din Sofia, să-i trimită acolo lucrări de specialitate, 
întrucât "orice carte românească ce vine aici e un câştig pentru noi'102. 


Mulţi alţii se adaugă acestor exemple, căci funcţiile sale dublate de alese calităţi omeneşti îl recomandau. 
Şi Al. Lapedatu nu pregeta să vină în ajutorul semenilor săi, considerând - ca în situaţia sprijinirii artistei Olga 
Greceanu de a deschide, în iulie 1943, o mare expoziţie retrospectivă la "Dalles" - că ar "fi lucrat contra 
conştiinţei şi datoriilor mele de secretar general al instituţiunii, chemate să promoveze înaintea tuturora, sub 
toate formele şi prin toate mijloacele, progresul şi afirmarea literelor"'05. Mai mult, el recomanda semenilor 
grija şi înţelegerea faţă de problemelor lor, calitatea atât de reuşit afirmată de unul din conducătorii "Asociaţiunii 
ardelene săseşti pentru cunoaşterea tării", care, implicat într-un scandal de presă, deschis de I. Lupaş în 
"Universul", apela la Al. Lapedatu ca la unul ce "cunoaşteţi lucrurile (problema naţională, n. ed.) din fond, aveţi 
autoritatea pe deplin recunoscută de toţi oamenii de bun simţ şi cuvântul Domniei Voastre are darul de a fi 
ascultat oriunde în România, depăşind toate obstacolele, fie de partide, fie de şovinism, fie de orice natură"104. 


Al. Lapedatu răspunde tuturor solicitanţilor de acest gen cu mare promptitudine. În 1920, trimite 
diplomatului lon Lugoşianu - aflat la Consulatul român de la New York - un material pe care acesta i-l solicitase 
(ca şi lui N. Iorga) pentru revista "Art and Archaeology''95. Lui C. Marinescu aflat în 1923 la perfecţionare la Şcoala 
română de la Paris, îi acordă sprijin pentru cercetările sale asupra Europei secolelor XIII-XV'55, iar pe I. Broşu îl 


99 Scrisori V. Vătăşianu, Roma, 6 iunie 1940, 4 noiembrie 1941, VIII, loc. cit., nr. 198497-198498. 

00 Scrisoare G. Breazul, Bucureşti, 5 decembrie 1940, loc. cit., nr. 197545. 

101 Prieten al filologilor R. Ortiz şi C. Luppi, C. Isopescu, care preda la Universitatea din Roma, se bucura de un bun renume aici, cf. 
scrisoare, Roma 9 iunie 1941, loc. cit., nr. 197809. 

02 Scrisoare C. N. Velichi, Sotia, 13 martie 1943, loc. cit., VIII, nr. 198501. 

103 Scrisoare Al. Lapedatu către Olga Greceanu, 5 iulie 1943, loc. cit., nr. 197835. 

04 Scrisoarea Asociaţiunii ardelene săsești, Sibiu, 7 ianuarie 1935, loc. cit., V, nr. 198205. 

105 Scrisoare, 3 octombrie 1920, loc. cit., IV, nr. 197924. 

06 Vezi scrisoarea, 7 august 1923, loc. cit. 

ajută să obţină o misiune la Vatican'07. Mulţi tineri istorici sunt trimişi la documentare şi perfecţionare în marile 
centre ştiinţifice şi în cele două şcoli româneşti de la Roma şi Paris. În acelaşi timp, facilitează unor străini, 
interesaţi de cultura şi istoria poporului nostru, deplasări de studii în România, cum a fost profesorul american 
Arthur Andrews de la Universitatea Harward, membru al Comitetului Internaţional de Studii Istorice, care ne 
vizitează ţara în 1931108. Pe de altă parte profesorul era ţinut la curent, prin scrisori, cu succesele sau problemele 
celor pe care-i ajutase.l. Karadja, aflat în 1939 la Consulatul român de la Berlin, îi scria - anunţându-i bucuria 
prof. Gamillscheg de a-l întîlni într-o proiectată vizită a savantului român - despre cercetările pe care le 
întreprinsese şi trimitea studiul Cea mai veche menţiune a Daciei în tipar, pe care, de altfel, Academia i-l va 
tipări!09. Un alt bursier, Carol Göllner, într-o emoţionantă scrisoare ce relata condiţiile grele în care trăia în Franţa, 
îl ruga pe Lapedatu să-l ajute în tipărirea studiului său Gravures concernant les luttes de Michelle Brave (ceea ce 
s-a şi realizat), în acelaşi timp reiterând propunerea de înfiinţare a unei şcoli române la Viena'!0. 


Omul a cărui poziţie şi prestanţă puteau să-i permită retragerea în tihna bibliotecilor şi arhivelor, nu a 
rămas nici o clipă în afara evenimentelor. În decembrie 1938, în ciuda unor rezerve ale unor membrii ai 
partidului din care făcea parte, Al. Lapedatu aderă la Frontul Renaşterii Naţionale, văzând în acesta posibilitatea 
unirii tuturor forţelor în faţa pericolului ce ameninţa ţara. În anul umător (15-19 august), alături de Constantin 
Dimitriu, Dimitrie Pompei, Nic. Săveanu, lon Petrovici, Hans Otto Roth ş.a. face parte din delegaţia română ce a 
participat la lucrările celei de a XXXV-a Conferinţe interparlamentare ce s-a desfăşurat la Oslo, cu scopul de a 
milita pentru pace, acţionând deci pentru înlăturarea pericolelor ce pândeau ţara!!!. Trecut de vârsta când putea 
lupta cu arma în mână pentru apărarea intereselor naţiunii, Al. Lapedatu a folosit cuvântul scris. La 29 noiembrie 
1940, aflând despre asasinarea lui N. lorga trimitea următoarea scrisoare de condoleanţe: "Mult stimată 
Doamnă. Ştiu, în aceste momente de sfâşietoarea durere, nu numai pentru Dumneavoastră, cei ai săi, ci şi 
pentru noi, cei ce ne-am bucurat de încrederea şi simpatia sa, cuvintele nu pot exprima această durere şi deci 
nici aduce vreo cât de slabă mângâiere. Dar dacă ucigașii i-au distrus fiinţa fizică, ei nu i-au putut distruge 
precum nimeni alţii în viitor fiinţa spirituală. Ea trăieşte şi va trăi atât cât vor trăi şi contemporanii săi. lar după 
aceea va străbate, prin veacuri, vie şi strălucitoare, ca şi minunatul său geniu şi grandioasa sa operă, prin care 
a stăpânit, ca un pontif, aproape o jumătate de veac, viaţa culturii noastre naţionale. Dumnezeu să-l odihnească 


107 Scrisoare |. Broşu, 2 noiembrie 1928, loc. cit., V, nr. 197546. 

108 Scrisoare Al. Marcu de la Direcţia presei şi informaţiilor de pe lângă Consiliul de Miniştri, Bucureşti, 11 martie 1931, loc. cit., nr. 
198078. 

109 Scrisoare |. Karadja, 16 noiembrie 1939, loc. cit., IV, nr. 197816. 

110 Scrisoare C. Göllner, Paris, 1 august 1940, loc. cit., III, nr. 197770. Pentru multe alte legături culturale, vezi la loan Opriş, Alexandru 
Lapedatu şi contemporanii săi, p. 44-102. 

111 Cf. Livia Dandara, România în vâltoarea anului 1939, Bucureşti, 1985, p. 94, 287. 

după munca şi jertfa sa în liniştea şi pacea de care n-a avut parte în viaţă, iar pe Dumneavoastră să vă întărească 
sufleteşte, pentru ca împreună cu toţi cei ce l-au iubit şi prețuit să-i putem cultiva memoria nepieritoare în 
veac"!12. 


Privind cedarea Transilvaniei de nord Ungariei horthyste ca o situaţie vremelnică, Al. Lapedatu va susţine 
în teritoriul rămas conferinţe, trimiţându-i şi pe alţii s-o facă, în numele Academiei; alocă fonduri prin 
Comisiunea Monumentelor Istorice pentru cercetare şi conservare, trimite specialişti ca să-l informeze despre 
starea instituţiilor şi valorilor culturale. Totodată, la Bucureşti, va sprijini orice iniţiativă legată de lupta pentru 
anularea prevederilor Dictatului. Lui, care argumentase, cu două decenii înainte justeţea cererilor româneşti 
înaintea Consiliului Suprem Aliat şi a Conferinţei de pace de la Paris, i se încredinţează la 30 iulie 1940, să 
prezinte în Senat următorul mesaj: "În momentele când Senatul ţării închină, cu inimele cernite ale 
reprezentanţilor săi, toată durerea dar şi toată nădejdea sa provinciilor răşluite pentru a doua oară de la trupul 
patriei, nu e, desigur, nimeni între noi care să nu aibă simţământul marilor răspunderi ce au căzut pe umerii 
generaţiei căreia soarta i-a rezervat o aşa de crudă încercare. Cu toţii suntem stăpâniţi de acest sentiment pe 
care ţinem să-l împărtăşim naţiunii pentru a fi prezent la ceasul judecății istorice"!!3. Acelaşi mobil îl va 
detrermina în primăvara următoare să facă repetate demersuri pentru a sprijini pe V. Papillian, preşedintele 
Societăţii Scriitorilor din Ardeal, pe lângă guvernatorul Băncii Naţionale, pentru finanţarea revistei "Luceafărul". 
Cu acel prilej scria: "Timpurile ne-au răpus din nou vechiul ideal al unităţii naţionale şi geografice. Pentru acesta 
va lupta din toate cele ale sale «Luceafărul»"!'4. Savantul ce numise atât de plastic Academia "republică 
culturală", vedea de acolo clar rostul şi locul istoricului: "În epoca noastră aşa de agitată şi frământată de lupte 
aprige între popoare, pentru afirmarea şi susţinerea drepturilor lor naţionale, istoricii sunt cei chemaţi să se 
înşiruie în fruntea luptătorilor”. Ca unul ce trecuse prin trei mari războaie, dintre care ultimul întrecea tot ce-şi 
putuse imagina mai rău omenirea,Al. Lapedatu revenind parcă la gândurile sale din anii 1916-1918 - nu pregeta 
să fie optimist: "Se vor linişti şi însenina, apoi, şi vremurile tulburi şi nesigure de azi. Lumea răzvrătită până în 
adâncurile sale se va reface şi reînnoi. Vitejia dreaptă va birui şi integritatea românească se va restabili. O nouă 
eră de pace şi aşezare va sosi şi pe acest pământ al nostru. Cei chemaţi să muncească pentru propăşirea şi 
reînălţarea neamului vor porni la lucru" 15. 


112 Scrisoare Al. Lapedatu către Doamna Ecaterina (Catinca) lorga, 29 noiembrie 1940, loc. cit., IV, nr. 197837. 
113 Scrisoare către preşedintele Senatului, Bucureşti, 3 iulie 1940, loc. cit., IV, nr. 197847. 

114 Scrisoare V. Papillian, 5 martie 1941, loc. cit., VI, nr. 198277. 

115 Răspuns la discursul de recepţie al lui Gh. |. Brătianu, loc. cit., p. 38. 


Fundaţia Lapedatu 


ALEXANDRU LAPEDATU, AMINTIRI IOAN OPRIȘ 


Omul pe care loan Bianu îl numea "cel mai iubit şi cel mai prețuit prieten" şi "frate al meu mai tânăr"116, 
de la care Sextil Puşcariu aştepta sfat şi încurajare!'!7nu a renunţat până la vârsta senectuţii, să fie activ, să-şi 
aducă contribuţia la "creşterea" ţării şi promovarea culturii acesteia. 


kk 


Lucrarea pe care o prezentăm acum publicului este compusă din însemnări, reflecţii şi amintiri scrise de 
Al. Lapedatu în diferite etape, cele mai multe datând din ultima parte a vieţii (ultimele sunt datate 15 septembrie 
1948). 


Prin intermediul lor cititorul este martor la întâmplări şi evenimente petrecute în societatea românească 
pe parcursul a mai bine de o jumătate de secol. Alexandu Lapedatu ni le apropie, alături de oameni de mult 
trecuţi în lumea umbrelor, prin prisma unor imagini personale asupra lumii în care a trăit. El ne ajută să 
reconstituim imagini din viaţa politică şi culturală a României, prin prisma consideraţiilor pe care le face aproape 
totdeauna obiective. 


Într-un moment când generaţiile actuale, încurajate de importanţa ce se acordă restituirii şi 
reconsiderării adevărului istoric, se străduiesc să înţeleagă mai bine frământările acestui veac suntem convinşi 
că lucrarea de faţă va fi utilă, constituind nu numai o sursă de informare ci şi un prilej de cunoaştere mai exactă 
a părerilor şi faptelor unuia din făuritorii de istorie. Şi ce şi-ar fi dorit mai mult Al. Lapedatu! 

Din restituirile la care-l facem părtaş pe cititor, Amintirile constituie de fapt ultima lucrare a istoricului 
Lapedatu. La puţină vreme după definitivarea lor, respectiv la data de 30 august 1950, Al. Lapedatu se stingea 
din viaţă, la închisoarea din Sighet, cu convingerea că opera şi mărturiile sale vor deveni odată un bun al tuturor. 


loan Opriş 


116 Scrisoare |. Bianu, 9 septembrie 1933, loc. cit., nr. 197502. 

117 Într-o scrisoare din 1946, Puşcariu mărturiseşte: "În preajma celor şaptezeci o întâlnire a noastră s-ar asemăna poate chiar acelor 
întâlniri când veneam în tinereţe la Bucureşti şi chiar din prima zi te căutam şi tu mă puneai la curent cu tot ce se întâmplase de la 
ultima noastră întâlnire", cf. scrisoare, Bran, 15 septembrie 1946, loc. cit., VI, nr. 198352. 

NOTĂ ASUPRA EDIŢIEI 


Volumul lui Al. Lapedatu, Amintiri, reprezintă o revizuire a lucrării Scrieri alese (Editura "Dacia", Cluj- 
Napoca, 1985, seria Restituiri, prefaţă, ediţie îngrijită, note şi comentarii de loan Opriş), cuprinzând articole, 
discursuri şi cuvântări elaborate de istoricul român în perioada 1902-1943, cărora li s-au adăugat Am/ntiri/e sale 
scrise spre sfârşitul vieţii (în baza unor memorii şi documente), precum şi Jurnalul de la Moscova, redactat în 
timpul şederii sale în Rusia. În ediţia de faţă, articolele şi discursurile n-au mai fost cuprinse, extinzându-se în 
schimb amintirile cu acele părţi care n-au putut fi publicate, din motive lesne de înţeles, în prima ediţie. Cercetări 
insistente în arhiva familiei dr. Ana şi loan Macavei, au permis completarea şi adăugirea cu însemnate capitole: 


Amintiri despre probleme politice de guvernare; Octavian Goga şi problema Banatului; Armatele române la 
Budapesta; Despre Academia Română, funcţionarea şi administrarea ei, Consiliul Naţional de Cercetări Ştiinţifice, 
Despre Comisiunea Monumentelor Istorice; Despre 1. I. C.Brătianu, Probleme personale (căsătoria, boala) ş.a. 


Amintirile au fost în parte scrise sub impresia imediată a faptelor, iar cele mai multe au fost deliberat 
gândite ca măturisiri capabile să recompună, cândva, viaţa autorului care, conştient că a îndeplinit misiuni 
importante şi că a fost într-un fel "făuritor de istorie", le scrie dintr-o asemenea perspectivă. 


Cititorul nu trebuie să uite că autorul acestor Amintiri a fost în primul rând istoric, şi încă unul de valoare, 
dar nici că el aparţine elitei politice din România de după Primul Război Mondial. 


Informaţiile şi datele transmise prin această carte sunt de altminteri o sinteză a unui punct de vedere 
personal, judecăţile şi aprecierile făcute la adresa unor persoane şi evenimente putându-se astăzi confrunta cu 
multe alte surse. Poate că tocmai din această perspectivă ele cresc în valoare; este uimitoare similitudinea 
multora din aprecierile autorului, consideraţiile sale asupra faptelor, a istoriei naţionale, cu cele astăzi unanim 
acceptate sau cu cele desprinse din alte surse documentare. Multe din aceste aprecieri sunt strict personale dar 
sporesc în importanţă pentru portretizarea în cunoştinţă de cauză (şi cu talent) a unor personalităţi cu care Al. 
Lapedatu a lucrat sau colaborat: Sp. C. Haret, |. Kalinderu, fraţii lon şi Vintilă Brătianu şi mulţi alţii. Toate însă 
vădesc un spirit echilibrat cu deosebit respect pentru adevărul istoric. Nota de subiectivitate nu umbreşte 
valoarea lor. Amintirile ne pun în faţa unui intelectual, a unui om instruit şi informat, cu o scriitură plăcută şi 
nuanţată, ce se dovedeşte deopotrivă un bun analist şi cunoscător al faptelor. 

Materialele noi incluse în volum sunt integrate textului tipărit în 1985, fiind redate în ordinea cronologică 
stabilită de altfel de autorul lor cu o singură excepţie, capitolul Mare/e cutremur din 1940. Am lucrat după 
manuscrisul păstrat în arhiva personală a familiei dr. Ana şi loan Macavei, ordonarea în capitole redând structura 
iniţială a acestuia. 

În situaţiile când am considerat util, datorită aspectului prea intim al confesiuni lor sau din cauza ilizibilităţii 
textului, am intervenit cu corecţii, precizări şi completări sau cu cuvenitele semne de suspensie. Editorul a păstrat, 
pe cât i-a stat în putinţă, formele arhaice de limbă, care de altfel, redau mai plastic ideile, lăsând în text 
substantivele terminate în une - uni: observaţiune, generaţiune, ocupaţiune ș.a., verbe ca a ceti - cetire, a observa 
- observare, a cerca - cercare, cuvinte rare ca aplicat - interesat, saltar - sertar, poporal - popular etc. 


Prezenta lucrare nu ar fi putut să apară fără concursul direct al fiicei lui Al. Lapedatu, doamna Ana 
Macavei, care a păstrat, în ciuda restricţiilor, cu pioşenie manuscrisele. Pe acestea ni le-a încredinţat cu o largă 
bunăvoință şi-în bună parte - văd acum prima oară lumina tiparului. Doamnei Ana şi dr. loan Macavei li se 
adresează, deci, şi aici, mulţumirile noastre. Aducem, de asemenea, cuvenitele mulţumiri familiei Veturia şi loan 
Maior, care ne-au furnizat informaţii importante pentru definitivarea lucrării, după cum considerăm că se cuvine 
să remarcăm ajutorul pe care l-am primit din partea Bibliotecii Academiei Române, respectiva dr. Gabriel 
Ştrempel şi colectivului secţiei manuscrise, care au prelucrat arhiva Lapedatu şi care au înlesnit munca 


editorului. Nu-i putem uita pe recenzenţii la prima ediţie (Virgil Cândea, loan Muşlea, Zigu Ornea, Stelian 
Mândruţ, C-tin Sporea), de ale căror îndreptări am ţinut seama, ca şi concursul colegial oferit de istoricii Doru 
Radosav (Biblioteca Universitară "Lucian Blaga" Cluj-Napoca), Nicolae Cordoş (Muzeul Naţional de Istorie a 
Transilvaniei) şi Şerban Polverejan (Editura "Dacia”), ultimul fiind redactorul edițiilor Al. Lapedatu. Tuturor acestora 
- cărora li se adaugă concursul esenţial al profesorului Mircea Zaciu - ca şi prestigioasei edituri care a înlesnit în 
mod generos publicarea cărţii de faţă le aducem cuvenitele mulţumiri. 


I.O. 

ÎNTOARCEREA MEA LA IAŞI 


La sfârşitul anului şcolar 1889/90, în urma situaţiei grele materiale şi morale în care o adusese divorţul 
său cu prof. lon Pop Florantin!!8, maică-mea se hotărî să ne trimită acasă (în Transilvania), să continuăm studiile 
noastre secundare la Liceul din Braşov, în grija mamei sale (Buna noastră) din Cernatul Săcelelor şi a socrilor 
din Glîmboaca (bunicii noştri). 


Trimişi astfel la Săcele, merserăm să petrecem vacanţa la Glimboaca de unde, înscrişi în cl. Il-a 
gimnazială şi aşezaţi aici în condiţiile în care trăiau pe atunci cei mai mulţi din elevii acestui liceu (în special fii 
de săteni), adecă cu adăpost la vreo gazdă modestă şi cu merinde (hrană) adusă de acasă. 

Natural că această schimbare în viaţa noastră familială şi şcolară trebui să ne cauzeze oarecare deprimare 
morală. Departe de mama noastră lângă care trăisem de bine de rău până atunci, departe şi de cei în seama 
cărora fuseserăm lăsaţi, de aici înainte singuri, într-o lume nouă pe care n-o mai cunoşteam şi de care ne 
simţeam - prin multe deprinderi ale vieţii din Moldova - străini, aveam sentimentul că nu ne vom putea acomoda 
uşor noii noastre situaţii. Eu în special, tineam să mă întorc cu orice preţ la laşi. Comunicând maică-mi această 
stare a mea sufletească şi arătându-i dorinţa vie de a fi rechemat, fu atât de impresionată probabil de epistola 
mea şi crezând că totuşi pe unul din noi ne va putea ţine mai departe la laşi (se va vedea mai târziu cât s-a 
înşelat în această privinţă, precum şi cât de greşit am fost eu în stăruința mea), scrise mamei sale, la Săcele, să 
mă trimită îndărăt. Bătrâna îmi trimise vorbă la Braşov să viu imediat la Săcele, să plec la laşi. 


Fără a-i spune fratelui meu ceva ca să nu se întristeze, mi-am strâns repede puţinele lucruri ce aveam şi 
am plecat cu bocceaua în spate spre "Doi Porumbi" - hanul la care trăgeau săcelenii, în speranţă că fiind vineri, zi 
de târg, voi găsi vreo căruţă mocănească sau vreun car secuiesc cu care să ajung la Săcele. Cum însă se înserase 
de-a binelea (se aprindeau felinarele), n-am mai găsit nici un vehicul şi a trebuit s-o iau pe jos, cale de 10 km, 
pe vreme de noapte. 


Am plecat cu nădejde dar şi cu destulă teamă pe drumul mare de ţară. Până aproape de Dîrste n-am 
întâlnit şi nu m-a ajuns nici un călător. Am mers singur, singurel. Noroc că era lună. Numai în apropiere de 
această localitate m-a ajuns o trăsură goală al cărui vizitiu mi-a cerut o dutcă (4 creiţari) ca să mă ducă până- 


118 loan Pop Florantin (1843-1936), scriitor, profesor de liceu la laşi. A avut preocupări de estetică şi filosofie, scriind studii şi articole 
pe această temă. 

n Diîrste, cam vreo doi kilometri. Aici, rămas iarăşi singur, am străbătut cele dintâi două sate săcelene (al 
doilea foarte lung) cu mai multă frică decât drumul Braşovului deoarece, încă de copil aveam mare teamă de 
săcui beţi care se dedau la multe blăstămăţii. 


În fine, înfricoşat şi ostenit ca vai de lume, am ajuns - pe la miez de noapte - în Cernatu, la casa bună- 
mi. Am bătut le fereastră, mi-a deschis, spunându-mi că am venit tocmai la timp deoarece în noaptea aceea 
aveau să treacă nişte mocani graniţa "pe de lături", cum se zicea, adică în contrabandă şi că, neavând paşaport, 
să pot trece prin vamă, a vorbit cu dânşii să mă ducă şi pe mine. S-a îmbrăcat şi s-a dus numaidecât la ei (nu 
prea departe de casa noastră), să le spună să treacă pe la dânsa, să mă ia. Fără să mă mai odihnesc, mi-am 
făcut bagajele, am mâncat ceva şi am aşteptat foarte îngrijorat, fireşte, de aventura în care aveam să intru. 


Plecând de acasă, ne-am întâlnit, în drum spre Timiş, cu alţi soţi de contrabandă cu care călăuza mea 
avusese prealabilă înţelegere. În apropiere de Predeal, ne-am coborât din căruţă s-o luăm prin pădure, ca să 
ieşim direct la Azuga. Era drumul lor ştiut. Întârziasem însă, căci se luminase bine de ziuă. Ne-am împărţit în 
două - eu cu călăuza mea într-o parte, ceilalţi doi, cu desagii plini de obiecte de contrabandă (căpestre, 
trăgători, opritori, hamuri, opinci etc.), în altă parte. Am urcat până aproape de linia de demarcaţie. Când să o 
trecem însă, omul meu se tupilă deodată sub tulpina unui brad, şoptindu-mi: "Lasă-te la pământ!'. M-am 
executat fără să înţeleg ce era. Doi jandarmi unguri, în patrulare pe graniţă, ne zărise şi veneau acum spre noi. 
În apropiere îşi luară puştile de pe umăr şi întinzându-le spre noi, ne strigară răstit:"Vin-aici!". Fireşte c-am 
sărit ca ars şi m-am dus îndată direct spre ei, ceea ce omul meu, deprins se vede cu astfel de scene, făcu mai 
liniştit. 

Ne-au coborât între baionete la Predeal unde ne-au dus întâi la cazarma jandarmilor de ne-au luat un 
prim interogatoriu, apoi la poliţia ungurească de pe graniţă unde funcţiona un solgăbirău - om bun şi îngăduitor 
- pe care-l mai văzusesem la biroul de viză al paşapoartelor. Ne-a luat şi acesta un interogator. l-am spus 
cauza trecerii clandestine a graniţei: necesitatea de a mă duce să mă înscriu la şcoală, la laşi, în lipsă de 
paşaport. 

Ne-a trimis pe ambii într-o închisoare unde călăuza mea şi-a desfăcut desagii, şi-a scos merindea, s-a 
ospătat bine, apoi s-a culcat pe priciul de scânduri şi a tras un somn bun şi tihnit. Eu, fireşte, mă găseam sub 
imperiul unei mari nelinişti şi temeri de ce ni se va întâmpla. Peste câteva ore a venit însă un gardian, a deschis 
uşa şi m-a dus, pe mine singur, la Oficiul solgăbirăului-şef, un bătrân micuţ dar bine legat, foarte ţanţoş şi 
sever ca înfăţişare, în costum naţional maghiar (diszmagyar) care, neştiind româneşte ca subalternul său, mi-a 
vorbit numai ungureşte fără să înţeleg nimic. Mi-am dat însă seama, după ton şi gesturi, că mă admonesta cu 
asprime. Cum începusem a plânge, mi-a zis pe româneşte: "Nu plânge aici!" şi m-a trimis din nou la închisoare. 

Totuşi am constatat puţin mai târziu că se înţelesese cu adjunctul său să mă libereze, trimiţându-mă, cu o 
adresă, la solgăbirăul din Săcele - un sas maghiarizat, Heuter, pe care-l ştiam om întunecat şi distant. 


În adevăr, peste câteva alte ore, cu un sfert de ceas înainte de a pleca trenul din Predeal la Braşov, a venit 
un jandarm, m-a scos din închisoare, m-a dus să-mi iau bilet de tren până la Diîrste, m-a urcat în vagon, mi-a 
dat în mână adresa, recomandându-mi foarte grav să n-o arunc pe fereastră şi să mă duc cu ea în persoană la 
solgăbirăul nostru din Săcele. 


Când am ajuns acasă la bună-mea, bătrâna era prin curte, întorcând nişte otavă adusă cam jilavă din 
fânaţe. Cum m-a văzut, mi-a spus: "ştiam c-o să se întâmple ceva rău, că de cum ai plecat mi se bate ochiul 
stâng". l-am spus ceea ce s-a petrecut, arătându-i teama de a mă prezenta la solgăbirău. Ea, femeie cuminte şi 
cu cunoştinţa oamenilor, mi-a spus: "lasă, nu-i nimic, mă duc eu!". A doua zi de dimineaţă s-a dus la notarul din 
Cernatu, un anume Sipoş, funcţionar vechi şi cu legături printre românii seceleni (pe care-i cam făcea scăpaţi de 
armată în schimbul unei bune recompense băneşti pentru care, descoperit fiind, a şi fost destituit, judecat şi 
condamnat la mai mulţi ani închisoare). A vorbit ce-a vorbit cu dânsul, destul că peste vreo jumătate de oră s-a 
întors, mi-a spus să mă gătesc de drum că peste vreo oră voi merge cu Sipoş la Braşov unde-mi va scoate el un 
paşaport pentru ca, cu trenul de la ora 11, să pot pleca la Predeal. 


Aşa s-a şi petrecut. Sipoş expuse solgăbirăului cum stau lucrurile, luă de la acesta o adresă către 
Prefectura Braşovului să-mi elibereze un certificat de trecerea frontierei, mă luă cu sine în trăsură, mă duse 
direct la subprefectul, un sas de bine, cu numele de Jăkel, mi-a pus certificatul în mână şi mi-a urat drum bun 
spunându-mi ca altădată să nu mai fac ce am făcut. 


Ajuns la Predeal, m-am dus împreună cu toţi ceilalţi călători la viză. Cum mă văzu, solgăbirăul îmi zise: 
"de ce n-ai venit ieri direct la mine, să-mi spui că trebuie să pleci pentru şcoală, că-ţi dădeam bilet de trecere 
şi nu mai păţeai tot ce ai păţit'. Am mulţumit şi am plecat. Seara am sosit în Ploieşti, am dormit într-o cârciumă 
lângă gară şi a doua zi de dimineaţă m-am urcat în trenul de laşi unde am sosit seara, ca să rămân pentru 
totdeauna în ţară, despărţindu-mă astfel de fratele meu care avea să-şi ducă veacul acasă, în Transilvania. Aşa 
ni s-au separat căile vieţii, ca să ne rânduim fiecare, în împrejurări diferite, soarta. Numai fericitul eveniment al 
Unirii de la 1918 ne-a adus iarăşi împreună, în aceeaşi ţară, mai întâi la Cluj, apoi aici la Bucureşti!!?. 


"9lon L Lapedatu (1876-1951) a urmat cursurile primare şi liceale la Braşov, apoi studiază la Academia comercială din Budapesta. Aici 
este unul din iniţiatorii revistei "Luceafărul" şi preşedinte al Societăţii studenţeşti "Petru Maior". Din 1904 începe să funcţioneze, întâi 
ca secretar Il la Astra, apoi la Banca "Ardeleana" din Orăştie şi la Banca "Albina" din Sibiu. După o reuşită carieră de economist, în 
cadrul căreia a înfiinţat prima Societate românească de asigurare şi a fost redactor la "Revista economică", este numit în 1919 profesor 
la Academia Comercială din Cluj. A participat ca expert în cadrul delegaţiei române la tratativele din anii 1919-1921. Din 1926 se 
mută la Bucureşti, unde ocupă în 1926-1927 funcţia de ministru al Finanţelor, apoi diverse alte înalte funcţii, inclusiv cele de 
administrator şi guvernator al Băncii Naţionale a României. 

ANII MEI DE LICEU 


Epoca vieţii mele la laşi, din toamna anului 1890 până în vara anului 1896, când mi-am trecut examenul 
de bacalaureat şi am părăsit capitala Moldovei a fost, în ce priveşte situaţia materială a mamei şi cea şcolară a 
mea, aşa de precară şi de schimbătoare încât azi, după aproape 60 de ani, mi-e foarte greu, aproape imposibil, 
să dau precizări amănunțite, memoria, sub acest raport, planându-mi în nebulozitate şi incertitudine. Pe linii 
generale însă, amintirile mele sunt încă destul de vii şi de fidele ca să pot arăta veridic şi exact ce s-a petrecut 
cu mine în această epocă a vieţii. 

Se pare că, cel puţin în primii ani după întoarcerea mea la laşi, maică-mea mai putea susţine, din pensia 
alimentară pe care o primea de la fostul ei soţ, o biată de gospodărie proprie. Deduc aceasta din faptul că cei 
dintâi ani şcolari ai mei au fost mai mult sau mai puţin normali, adecă am putut urma regulat, fără întreruperi - 
negreşit însă cu multe privaţiuni şi lipsuri - cl. Il-a (1890-1891) la Liceul Naţional, cl. Il-a (1891-1892) la 
Gimnaziul Ştefan cel Mare şi cl. IV-a (1892-1893) iarăşi la Liceul Naţional. 


Nici azi nu ştiu prea bine prin ce împrejurări ori din ce anume cauze am trecut de la Liceul Naţional la 
Gimnaziul Ştefan cel Mare. Fost-am transferat din oficiu, nemaifiind locuri disponibile la liceu sau locuinţa aşa de 
des schimbată (aproape în fiecare an şi uneori chiar la jumătate de an) ne va fi fost mai aproape de gimnaziu? Nu 
ştiu. În tot cazul, anul meu şcolar la [Gimnaziul] Ştefan cel Mare a fost unul din cei mai buni ai şcolarităţii mele. 
Am avut profesori care ştiau stimula interesul şi dragostea elevilor pentru materiile lor şi la care, personal,m-am 
şi distins. Astfel, Nic. Beldiceanu'20, poetul, la istorie, Vas. Ştefănescu, bătrân excesiv de simplu şi modest dar 
foarte conştiincios şi merituos, la geografie; Gh. Lascar, atunci venit la laşi şi ajuns, cu vremea, o celebritate a 
corpului didactic secundar din capitala Moldovei, la matematică; Gh. Nădejde, fratele enciclopedistului lon 
Nădejde!2!, la ştiinţe naturale, Pavel Paicu, bucovineanul, la limba română. Chiar şi la muzică aveam un profesor 
foarte exigent, pe conducătorul Corului Metropolitan, Dimitriu, care era să mă lase corigent deşi la toate celelalte 


120 Nicolae Beldiceanu (1844-1896), poet, cu o creaţie animată de problemele sociale. Profesor de istorie la laşi. A intreprins săpături 
arheologice în aşezări neolitice, în primul rând la Cucuteni. Posesor al unei importante colecţii de piese arheologice. 
121 loan Nădejde (1854-1928), lingvist, publicist şi istoric al dreptului. Om politic, fruntaş al mişcării socialiste. A colaborat la 


"Contemporanul", "Revista socială", "Critica socială" şi la ziarul "Lumea nouă". 

materii aveam note foarte bune, dacă nu mă apucam serios, în preajma examenului, să învăţ a descifra şi ceti 
corect şi curent notele muzicale. 


Am ţinut să fac menţiune de aceşti distinși şi eminenţi profesori pentru că ei stăruiesc tot aşa de viu în 
memoria mea precum i-am cunoscut şi erau acum peste o jumătate de veac. Evident, am mai avut şi alţii, tot 
aşa de eminenţi şi distinşi, în celelalte clase de liceu pe care, cred, voi avea prilejul să-i menţionez la locul său 
dar în nici o altă clasă n-am avut parte de o mână de profesori care, în ansamblul lor, să fie un stimulent atât 
de activ pentru elevi ca pe cei mai sus amintiţi, de la Gimnaziul Ştefan cel Mare. 


Revenit, în clasa IV-a, la Liceul Naţional, am găsit aici, pe lângă profesorii pe care-i cunoaşteam din 
clasele anterioare, un profesor nou de care m-am ataşat în mod particular - profesorul de istoria românilor, Gr. 
Buţureanu'22 venit în locul venerabilului Mih. Buzurea, retras din cauză de boală şi decedat, pare-mi-se, chiar 
în anul şcolar de care vorbesc, şi el, Buzurea, una din figurile cele mai frumoase şi luminoase ale vechiului corp 
didactic secundar din capitala Moldovei. Se bucura, printre colegi şi cu deosebire faţă de elevii săi, de o 
autoritate, de un respect, cum nu-mi închipui să mai fi avut vreodată vreun dascăl. In clasă, de cum apărea pe 
catedră, bătrânul frumos, nalt şi suplu, cu o înfăţişare totdeauna serioasă dar niciodată aspră, o linişte religioasă 
se făcea. Nimeni n-ar fi îndrăznit să tulbure această atmosferă prin vreun cuvânt sau gest nepotrivit sau 
necuviincios. Explica sau mai bine zis îşi expunea lecţia viitoare clar şi atrăgător, aşa ca elevii să-l poată urmări 


de aproape sau chiar lua note, bunele manuale şcolare de istorie venind mai târziu - primul, al prof. lonescu 
din Bucureşti care a şi fost introdus de Buzurea. 


Nici una din numeroasele generaţii de elevi pe care le-a avut acest cu totul excepţional profesor nu-l va 
fi putut uita până la sfârşitul zilelor ei, cum nu l-a uitat şi nu-l va uita autorul acestor rânduri care l-a avut 
profesor numai în cl. | şi a Il-a secundară şi care este, desigur, unul din puţinii săi elevi ce mai stăruiesc în viaţă. 
Notez că personalitatea aleasă şi cariera didactică a lui Mihail Buzurea a fost fixată într-o bună biografie 
publicată câţiva ani după moartea sa, în "Arhiva" din laşi - unde i se dă şi portretul. 

Dar să revin la Buţureanu. Pasionat pentru rezultatele cercetărilor preistorice (în special de la Cucuteni, 
atunci la modă)!23 ca şi pentru problema continuității şi stăruinţei noastre ca neam în Dacia, cunoscând izvoarele 
narative ale istoriei naţionale (cronicari indigeni şi străini), ca şi cursul de Istoria Românilor pe care A.D. Xenopol 


122 Grigore Buţureanu (1844-1906), profesor de istorie la laşi, arheolog pasionat. Întreprinde săpături, împreună cu N. Beldiceanu, în 
Moldova. A fost posesor al unei importante colecţii arheologice. 

123 Stațiune neolitică de celebritate mondială, în care, în epoca descrisă de autorul memoriilor, au fost efectuate săpături arheologice de 
către N. Beldiceanu, Gr. Buţureanu şi de cercetătorul german Hubert Schmidt. Aceste cercetări au condus la relevarea unei culturi 
materiale şi spirituale reprezentative pentru un larg spaţiu geografic. Indeosebi ceramica aparţinând acestei culturi - pictată şi 
decorată cu motive în spirală - a contribuit la celebritatea ei. 

îl făcea la Universitatea locală şi pe care, tocmai în anul acesta, 1893, începuse a-l publica în prima sa ediţie, 
mare, de 6 volume!24, Gr. Buţureanu, cu firea sa entuziastă, străbătută de un profund sentiment patriotic, făcea 
foarte frumoase, atrăgătoare şi instructive lecţii de istoria română care, atunci, se propunea numai în cl. IV-a, 
aşa că ţinea să-i dea o dezvoltare mai mare decât se obişnuieşte azi, în această clasă. 


Prin aceste lecţii, ca şi prin atitudinea sa totdeauna binevoitoare şi amicală faţă de tineretul şcolar, Gr. 
Buţureanu câştigă cu totul inimile acestuia, ajungând unul din profesorii cei mai iubiţi şi preţuiţi aici. Nu numai 
eu, dar şi alţi colegi ai mei, se ataşară în mod deosebit de dânsul. Ce mă priveşte, cred că în bună parte interesul 
şi iubirea mea pentru studiul istoriei, în genere - al istoriei române, în particular - vin şi de la lecţiile lui Gr. 
Buţureanu, ceea ce m-a îndemnat să consacru neuitatului meu dascăl o menţiune aparte în aceste amintiri. 


kk 


Greutățile, calvarul aş putea zice, anilor mei de la laşi au început odată cu intrarea mea în cursul superior 
al liceului. Maică-mea, nemai având putinţa să ţină casă proprie, fu luată de naşa ei, Elena Densuşianu, soţia 
profesorului de la Universitate, Aron Densuşianu'35, ca ajutoare la gospodăria Institutului de fete "Maria 
Doamna" pe care soţii Densuşianu îl înfiinţaseră cu câţiva ani mai înainte la laşi şi unde ea (mama) se mută. 


Nemaiputându-mă ţine cu dânsa, rămase să-mi găsească un alt rost de trai. Îmi căută şi găsi un loc într- 


un pensionat particular unde, neavând putinţa să plătească decât o mică parte din costul internatului, fui angajat, 
pentru rest, ca un fel de pedagog minor să duc elevii în rând la şcoală şi să-i readuc, tot aşa, la pension, să 
supraveghez repetitoriul lor etc. Internatul era al unui francez venit atunci în România, foarte închipuit de 
superioritatea culturală a naţiei sale faţă de o ţară pe care o privea mult înapoiată. Se numea Jean Laroche şi, după 
ţinută şi înfăţişare, fusese, cred, ofiţer în armata franceză. El dispunea de mine ca şi cum aş fi fost un angajat al 
său, dându-mi, adesea, însărcinări nepotrivite cu situaţia mea de elev, cum bunăoară pe aceea de a mă duce pe 
la părinţii elevilor spre a încasa rămăşiţele din plăţile ce-i datorase[ră]. Aceasta, nu numai în oraş, ci şi afară, la 
ţară, ceea ce mă punea, din punct de vedere moral, într-o situaţie degradantă şi umilitoare faţă de colegii mei din 
care, unii, interni în pensionat. 


Evident, în atari condiţii, nu mai puteam să-mi văd de şcoală ca mai înainte, trebuind adesea s-o neglijez 
pentru interesele internatului. Imi dădeam seama că era greu de mers înainte şi mă bătea gândul să fac şi eu ceea 
ce alţi foşti colegi ai mei, lipsiţi de mijloace pentru a-şi continua studiile, făcuseră să mă duc practicant la Farmacie 


124 /storia românilor din Dacia Traiană (| 888), lucrare fundamentală a lui A.D. Xenopol, care constituie prima sinteză de istoric naţională. 
Ea s-a bucurat de 3 ediţii, având o foarte mare circulaţie. Recent a fost reeditată (a IV-a ediţie) prin Editura Ştiinţică şi Enciclopedică. 

125 Aron Densuşianu (1837-1900), poet şi critic literar, profesor universitar la laşi, membru corespondent al Academiei. Ca filolog este 
autorul unor importante studii de istorie şi teorie literară. 

sau Telegraf spre a îmbrăţişa una din aceste cariere pentru care nu se cereau decât 4 clase gimnaziale. Ca să mă 
salveze, mama se hotărî să facă apel la ajutorul rudelor sale bogate de pe Bărăgan. Astfel, în vacanţa de Paşti, 
plecarăm la Brăila şi de acolo la Borduşani, la unchiul său de pe mamă, Sandu Popa, apoi la mătuşa sa după tată, 
la Ograda, Ana Petcu. Fără de nici un rezultat însă aşa că, întors la laşi, făcui ce făcui, nu ştiu cum şi ce fel, de 
terminai cl. V-a, trecându-mi însă examenul, mi se pare, numai în toamnă. 


Pentru anul şcolar 1894/95 nereuşind cu rudele, biata maică-mea socoti să facă apel, de astă dată, la 
sprijinul şi intervenţia foştilor colegi şi prieteni ai tatălui meu de la Bucureşti, spre a putea urma cl. VI-a aici. 
Plecarăm dar spre capitală unde toată nădejdea ne era în dnii Aug. Laurian!265, profesor la [Liceul] Matei Basarab 
şi la Teofil Frîncu'27, şef de birou la Ministerul Instrucțiunii Publice - cel dintâi fost coleg şi prieten bun cu tata, la 
Paris şi Bruxelles, al doilea fost coleg şi prieten cu tata la Braşov, ca redactori, ambii, la "Orientul Latin”. 


Tot ceea ce puturăm obţine fu, prin Frîncu, înscrierea peste termen, ca elev la Liceul Matei Basarab şi 
asigurarea prânzului şi a cinei, prin Laurian, la internatul patticular pe care-l avea, pe lângă acelaşi liceu, 
profesorul Beraru, un bucovinean. Pentru locuinţă, prin mijlocirea d-nei Vîntul, mama profesorului Alex. Vîntul 
pe care o cunoşteam din vremea când acesta funcţiona ca profesor la laşi, mi se dădu adăpost la Soclietatea] 
Dacia Traiana, în camera secretarului acestei societăţi, tânărul loan Nestor, un eminent absolvent al Liceului din 
Blaj, venit la studii în Bucureşti. Societatea aceasta, cu sediul în Piaţa Amzei (sala zisă Sotir), fusese înfiinţată şi 
organizată de căpitanul C.I. Creangă, fiul marelui scriitor poporal care era şi preşedintele ei. Fire energică şi 
pasionată pentru chestiunile pe care le socotea folositoare neamului, căpitanul Creangă, distins ofiţer de Stat 
Major şi fost ataşat militar al ţării la Viena, demisionează din armată spre a se putea consacra în mod practic unor 
întreprinderi cu caracter economic şi comercial în care, din nenorocire, nu izbuti. Pe lângă aceasta însă, naţionalist 
intransigent, el plănuia să adune pe românii de peste munţi, veniţi în capitală pentru servicii casnice ori ca mici 
negustori şi meseriaşi, să-i adune, zic, într-o mare societate de ajutor mutual în care să întreţină şi cultive 
sentimentele lor naţionale prin cântece, jocuri, întruniri, conferinţe, serbări şi petreceri naţionale. Şi aici izbuti în 
adevăr să adune câteva sute de membri însufleţiţi şi devotați idealului naţional pe care-i ţinea strâns reuniți în 
jurul steagului noii sale societăţi. 


Coruri bine instruite, jocuri naţionale conduse de bătrânul maestru Gh. Moceanu, exerciţii gimnastice şi 
de tir sub direcţia elevului acestuia,Şt. Velescu, conferinţe gratuite publicului ascultător, serbări şi petreceri bine 


126 Dimitrie August Laurian (1846-1906), ziarist, din 1871 profesor la Liceul Matei Basarab. Membru corespondent al Academiei. A 
ocupat diverse posturi în Ministerul Cultelor şi Instrucțiunii Publice şi a editat o serie de manuale şcolare. Deputat şi senator 
conservator-junimist, a fondat "România liberă" (transformată în "Constituţionalul”). 


127 Teofil Frîncu (1844-1903), publicist, cu o susţinută contribuţie la "Gazeta Transilvaniei", "Orientul Latin" şi, în Bucureşti, la "Românul". 
Unul din cei mai fervenţi luptători pentru unitatea românilor. 

organizate întruneau, seară de seară aproape, pe membrii societăţii şi oaspeţii lor într-o atmosferă de frăţietate 
şi cordialitate foarte plăcute şi apreciate, nu numai de oamenii mai simpli, ci şi de intelectuali, în special de 
tineret. 


În acest mediu fui aşezat, mediu puţin potrivit unui tânăr de 18 ani ce trebuia să-şi pregătească seara 
lecţiile, să se odihnească liniştit ca să se poată scula dis de dimineaţă (mai ales iarna) ca s-o întindă din Piaţa 
Amzei până la biserica Lucaci, la şcoala pe care trebuia s-o urmeze, spre a reveni seara din nou aici. Tentaţia 
cântecelor, jocurilor, tirului, întrunirilor, serbărilor şi petreceri lor era prea mare pentru ca ea să nu se resimtă în 
frecvenţa şcolară a tânărului camarad al secretarului loan Nestor, cu totul prins în vâltoarea acestui ademenitor 
mediu. lar când un erizipel m-a ţinut în casă vreo trei săptămâni şi prof. Berariu, intrigat de lipsa mea de la şcoală, 
trimise un pedagog să vadă ce-i cu mine şi aflând de la acela cum locuiam şi în ce fel de societate trăiam, scrise 
imediat mamei mele, arătându-i primejdia ce putea decurge din această situaţie şi consiliind-o să mă recheme 
neaparat la laşi, ceea ce şi făcu. Revenit la laşi, nu mă mai putui înscrie ca elev la liceu. Era prea târziu. Trebuia 
dar să mă pregătesc să dau examen ca particular. În aceeaşi situaţie se găseau alţi doi foşti colegi şi intimi prieteni 
ai mei - loan Popescu din Huşi şi Petru Scorpan din laşi. Cel dintâi, de o rară inteligenţă şi neşovăitoare voinţă, nu 
se putea împăca cu viaţa ordonată de şcolar. El părăsise băncile liceului în cl. V-a spre a obţine, printr-un strălucit 
concurs public, o catedră de institutor la Şcoala primară "Cultura" pe care Comunitatea evreiască din laşi o 
întemeiase pe urma legii lui Take lonescu din 1893, prin care se suprima gratuitatea învăţământului primar pentru 
evrei. 


La această şcoală loan Popescu avea - pentru vremea aceea - o situaţie, din punct de vedere moral şi 
material, precum puţini tineri de seama sa o puteau avea. Urmând a se pregăti în particular pentru cl. VI-a 
liceală, el mă luă cu dânsul în cameră, la o gazdă foarte cunoscută pe atunci în lumea tineretului şcolar şi 
universitar din laşi, în strada Florilor, la "Coana Adela" unde aceasta avea patru corpuri de case scunde cu odăi 
de închiriat. Aici am locuit, cu loan Popescu, până am terminat liceul şi examenul de bacalaureat. În schimb, îl 
suplineam la şcoala primară evreiască ori de câte ori era bolnav sau împiedicat de vreo altă cauză a-şi face 
lecţiile. 

Masa aveam s-o iau cum puteam - pe la locante economice - şi chiar, în mod discret, pe la mama, acasă. 
De bine de rău, am scos-o deci la capăt şi în această privinţă, ca să mă pot pregăti, cu cei doi colegi amintiţi, 
la examenul pentru cl. VI-a, examen pe care l-am trecut împreună. 


În decursul anului şcolar viitor, Petru Scorpan decedă pe neaşteptate, pare-mi-se de o nefrită, spre marea 
jale a familiei, colegilor şi numeroşilor săi prieteni. Căci era un tânăr inteligent şi vioi, distins şi manierat, cetit 
şi cultivat, foarte iubit şi apreciat pentru toate aceste calităţi. La mormântul său am vorbit în numele colegilor 

şi prietenilor - cuvântare care a impresionat şi mişcat asistenţa, în care se afla şi marele artist dramaturg de pe 
acea vreme a laşului, basarabeanul State Dragomir care a ţinut să elogieze sinceritatea şi duioşia cu care am 
exprimat sentimentele de afecţiune colegială şi prietenie pentru mult regretatul nostru decedat. 

Rămaşi numai amândoi, eu şi Popescu, am trecut examenul de cl. VIl-a ca particular, în iunie, iar în iulie, 
examenul de bacalaureat, la universitate, în faţa unei comisiuni alcătuite din profesori pe care nu-i avusesem 
şi nici nu-i cunoscusem până atunci şi din care făcea parte, ca tânăr profesor universitar nou venit la laşi, şi dl 
P.P. Negulescu!28, distinsul şi mult preţuitul coleg de mai apoi, al meu, la Academia Română. Ambele s-au 
desfăşurat în chip obişnuit, ca să am ceva deosebit de notat. 

Aşa se încheie epoca vieţii mele în capitala Moldovei. Căci, după bacalaureat am plecat, pentru vacanţa 
cea mare, la Braşov, respectiv la Săcele, de unde m-am dus, în toamnă, direct la Bucureşti, pentru studii 
universitare. La laşi n-am mai fost decât ocazional pentru o zi, două, până în timpul Primului Război Mondial 
când, cu retragerea noastră în Moldova, am ajuns din nou acolo, pentru doi ani încheiaţi, din care cinci luni le- 
am petrecut în misiune oficială la Moscova. 

Aceşti doi ani de refugiu în capitala Moldovei au fost, pentru începutul vieţii mele publice, ca şi pentru 
rosturile vieţii mele ulterioare, de o deosebită importanţă, cum se va vedea la locul său. N-aş putea încheia însă 
acest capitol al amintirilor mele ieşene fără să încerc a prezenta câteva aspecte ale vieţii sociale, politice, 


culturale şi naţionale ale laşului acelei vremi şi să arăt cam care erau condiţiile şi posibilităţile de dezvoltare 
morală şi intelectuală, în afară de şcoală, ale tineretului de atunci din acest oraş. 


128 P.P. Negulescu (1872-1951), filosof şi om politic cu o atitudine progresistă. Profesor universitar la laşi şi Bucureşti, a adus o 
importantă contribuţie la istoria filosofiei contemporane, în primul rând a filosofiei culturii. 

IAŞUL ANILOR MEI DE STUDII 


Deşi am stat atâta vreme la laşi, mai întâi ca copil, apoi ca tânăr, până la vârsta de aproape 20 de ani, 
trebuie să mărturisesc că nu am avut prilejul să cunosc mai deloc viaţa socială din capitala Moldovei, decât în 
aspectele ei exterioare. Viaţa lăuntrică, familială, a diferitelor clase şi categorii sociale mi-a rămas necunoscută. 
Căci nu mi-a fost dat să pătrund şi să trăiesc în mijlocul şi în intimitatea lor. 


Prof. |. Pop Florantin în casa căruia, după căsătoria lui cu mama, am copilărit, nu avea o gospodărie 
organizată şi normal condusă. Trăia din expediente, de pe o zi pe alta, chiar şi mobila din casă era luată cu 
chirie. El nu avea relaţii sociale cu colegii şi prietenii. Cu o singură familie întreținea legături mai apropiate, 
vizitându-se reciproc, cu familia loan Popescu, fost preot greco-catolic pe la Cohalm, în Transilvania şi, după 
trecerea sa în România, funcţionar la Căile Ferate în laşi - un om cuminte şi chibzuit, cu duh şi umor şi cu 
îndeletniciri gazetăreşti, fără pretenţii însă, de unde şi afinitatea şi prietenia cu I. Pop Florantin. Cu alţii nu ştiu 
ca acesta să mai fi fost în legături mai intime. Chiar şi în familia Densuşianu care-l cununase, el, personal, nu 
mergea, ci numai maică-mea. 


Ce priveşte pe aceasta, după divorţul de I. Pop Florantin, nevoită să ducă o viaţă cât mai retrasă şi restrânsă, 
n-a putut avea nici ea relaţii sociale decât întâmplătoare şi trecătoare. În afară de 2-3 doamne cu care vecinătatea 
o adusese în raporturi personale de oarecare amiciţie chiar, nu ştiu ca mama, cu excepţia Densuşenilor şi a d-nei 
Vîntul, mama profesorului (ardeleancă), mai sus amintiţi, să fi frecventat vreo altă familie. De alt fel de relaţiuni 
nu putea fi vorba între altele şi pentru că ea, mama, nu se îndeletnicea cu jocul de cărţi -cimentul legăturilor 
sociale mai intime pe acea vreme în societatea ieşeană. În toată viaţa ei, noi, copiii, nu ne aducem aminte să o fi 
văzut vreodată cu cărţi de joc în mână. 


În fine, după ce mama nu m-a mai putut ţine la dânsa, condiţiunile în care am trăit - după cum s-a putut 
vedea în capitolul precedent, în pensionul Laroche şi în camaraderia prietenului meu I. Popescu - excludeau 
posibilitatea de raporturi familiale cu lumea aşezată. Căci nu-mi aduc aminte să fi petrecut vreodată, în tot 
acest timp, câteva ore măcar, în mijlocul vreunei familii, cum adesea au prilejul tinerii. Am rămas deci complet 
izolat de societatea ieşeană de pe aceea vreme şi pe care azi o cunosc numai după nuvelele şi romanele lui M. 
Sadoveanu şi |. Teodoreanu. 


Rolul fostei clase conducătoare a ţării - al proprietărimii privilegiate - era, în ultimul deceniu al secolului 
trecut, pe sfârşite. Se mai menținea doar în viaţa politică - prin regimul votului censitar - în funcţii administrative 

şi demnități reprezentative. Locul i-l luase, chiar şi pe teren social, plutocraţia evreiască!29. Simbolul acestei 
prefaceri este, pentru mine, azi, când răscolesc aceste amintiri, marele bancher evreu, bătrânul Michel Daniel, 
pe care-l vedeam adesea, vara, îmbrăcat ceremonios (cu pălărie naltă, joben în cap) alăturea de foarte tânăra 
lui soţie, urcând - într-un elegant echipaj de casă - spre platoul Copoului, ca să ia aer, aşa după cum cu vreo 
10-20 de ani mai nainte vor fi făcut bătrânii noştri boieri din protipendada Iaşilor - boieri ai căror urmaşi nu 
mai aveau acum asemenea echipagii, ci-şi purtau ifosul şi morga aristocratică în elegantele birje ale lipovenilor 
scopiţi, emigraţi din Rusia şi aşezaţi, pentru asigurarea cultului lor religios'30, în capitala Moldovei. 


De altfel, în epoca de care vorbesc, nu numai finanţele (băncile), ci întreaga viaţă economică a laşului, 
industria, comerţul - acesta cu excepţia a câtorva băcani români - precum şi toate meseriile erau în mâinile 
evreilor care, prin această putere economică, exercitau o influenţă din ce în ce mai mare şi în viaţa socială a 
oraşului. Elementul băştinaş, românesc, îl alcătuiau armata, clerul, corpul didactic, funcţionărimea de toate 
felurile, profesiunile libere care, însă, ce priveşte compartimentele de medicină şi farmacie, începuseră a fi 
acaparate şi ele de evrei - şcolărimea de toate gradele şi soiurile, studenţimea universitară şi populaţia 
quasirurală a mahalalelor încă neinvadată de evrei ca Tătăraşi, [cuvânt indescifrabil], Păcurari unde locuiau şi 
lipovenii - cu un cuvânt tot categorii sociale - cu excepţia, în parte, a celei din urmă - avizate, ce priveşte 
necesităţile vieţii materiale, exclusiv la evreii ce formau marea majoritate a populaţiei oraşului. 


Deşi atâtea cauze şi motive de rivalitate şi animozitate ar fi putut exista la români faţă de evrei, totuşi nu 
se iviseră încă printre ei curentele de ură şi vrăjmăşie ce s-au manifestat, cu intensitate crescândă, la începutul 
secolului următor împotriva evreilor. Cele două neamuri convieţuiau în raporturi mai mult sau mai puţin normale, 
micile incidente între creştini şi mozaici datorându-se mai cu seamă tineretului fără răspundere. Ele nu aveau un 
caracter ca să zic aşa ştrengăresc. Un singur ziar de nuanţă anti-evreiască apărea la laşi, săptămânal mi se pare, 
căruia însă nu i se acorda importanţă - "Ecoul Moldovei”. 


În şcoală - la Seminar, Şcoala Militară, Şcoala de Meserii şi Liceul Internat - evreii nu erau primiţi. În 
şcoalele secundare însă - licee, gimnazii şi comerciale - numărul lor creştea an de an, mai mult la gimnaziile 
Ştefan cel Mare şi Alexandru cel Bun, mai puţin la Liceul Naţional. La fel la Universitate. Mai mulţi la Facultatea 
de Medicină, mai puţini la celelalte facultăţi - ei nu erau priviţi cu resentimente din partea elevilor români care 
trăiau în bună colegialitate, uneori chiar prietenie, cu elevii evrei. 


129 Autorul se referă la pătura de arendaşi, comercianţi şi oameni de afaceri evrei care, mai ales în Moldova, era relativ numeroasă şi 
bine implantată în sistemul economic unde concura cu succes burghezia autohtonă. 

130 Ruşi de rit vechi, originari din regiunea Volgii, care din cauza persecuțiilor religioase s-au stabilit în zona de la vărsarea Dunării în 
Marea Neagră, în special în Delta Dunării. Din rândul lor se recrutau birjarii trăsurilor de la laşi şi Bucureşti. 

Unii din ei aveau preocupări intelectuale ce treceau peste marginile celor şcolare şi din prietenia cărora, 
fireşte, nu puteai decât profita. Un astfel de coleg, prieten, am avut şi eu cu care am rămas în legături, mai mult 
sau mai puţin continue, după împrejurări, până la sfârşitul zilelor sale. Este dl Leon Friedmann, devenit medic 
specialist dermatolog în Capitală. 


Pe vremea şcolarităţii noastre era un elev foarte bun, cu predilecție pentru limbile clasice şi literatură în 
general. Un frate al său, îmi spunea, era pe atunci profesor la Facultatea de Litere din Torino sau Milano. Tot în 
Italia şi-a desăvârşit studiile medicale de specialitate. Întors în ţară s-a şi numit:Dr. Leone Friedmann. Liniştit 
şi judicios, era foarte studios şi doritor să se instruiască cât mai mult. Avea nu numai preocupări ştiinţifice dar 
şi artistice, în special pentru muzică. Prietenia lui, trebuie s-o recunosc, mi-a fost de folos sub raport spiritual. 
În astfel de relaţii cu colegii lor evrei se găseau şi alţi elevi români, din vremea aceea. 


Sub raport politic, laşul, ca şi întreaga ţară, stătea sub dominaţia celor două partide de guvernământ - 
liberal şi conservator - din care, cel din urmă a dispărut după războiul de întregire, luându-i locul, în viaţa 
publică românească, ca partid de guvernământ, Partidul Naţional Ţărănesc. Pe noi, elevii nu ne interesa acţiunea 
acestor partide. Cel mult când ele ţineau întruniri publice în vederea alegerilor ori altor evenimente politice, din 
curiozitate, ca să vedem sau să ascultăm pe cutare orator mai cunoscut, participam la aceste întruniri. Aşa, 
bunăoară, la o asemenea întrunire, în Sala Teatrului Pastia (Petre Băcalul din vremea Unirii de la 1859), am 
ascultat, pentru prima şi ultima dată, pe bătrânul Nic. lonescu, vestit orator al vremii, pe care Maiorescu, în 
articolul său Oratori, retori și limbuţi îl clasează, cu cunoscuta-i patimă faţă de orice adversar, în categoria celor 
din urmă. Nic. lonescu avea un glas armonios şi ademenitor, vorbea în perioade lungi, frumos stilizate şi cu 
multă artă recitate. Stăpânit de puternice sentimente naţionale, ca mai toţi oamenii din generaţia Unirii, era 
mult apreciat şi iubit, ca orator, de moldoveni. 


În această privinţă îmi aduc aminte că, vorbind preumblându-se pe scena teatrului, trecea foarte aproape 
de deschizătura cuştei suflerului. Cum era bătrân şi nu prea vedea bine, un asistent de pe scenă i-a atras 
atenţiunea să bage de seamă să nu cadă în cușcă - la ceea ce vorbitorul i-a refectat, în aplauzele delirante ale 
publicului, să n-aibă nici o grijă că el nu poate cădea decât în braţele ieşenilor săi iubiţi. 

Ziarele de partid nu le ceteam. Singurul ziar pe care-l ceteam era "Adevărul" lui Alex. V. Beldiman - ziar 
antidinastic de permanentă şi intransingentă opoziţie. Eram aşa de pasionaţi pentru acest ziar că, în zilele când 
se prevedeau importante evenimente politice, mergeam de-l luam direct de la Poştă, înainte de a fi distribuit 
pe la chioşcuri. Numai la 1895, când a căzut guvernul conservator al lui Lascăr Catargiu şi a venit în locu-i 
guvernul liberal al lui D.A. Sturdza, numai atunci am luat din curiozitate un număr din "Voința Naţională" în 

care, mi-aduc bine aminte, revista era scrisă de Delavrancea sub titlul: Fuit... adică a fost, ca un vis rău şi urât, 
guvernul ce se dusese... 


Dar dacă viaţa politică a partidelor de guvernământ nu ne interesa, începuse să ne intereseze, în schimb, 
noul partid ce atunci căuta să-şi facă loc, mai activ, pe arena vieţii publice - Partidul Social-Democrat. Fără 
aderenţe în masa largă a populaţiei oraşului, acest partid era încă tot în faza de propagandă doctrinară şi 
teoretică - propagandă ce se făcea mai ales printre tinerimea şcolară, agenţii ei fiind în special intelectuali evrei, 
repede câştigaţi pentru ideologia marxistă. În acest scop circulau printre noi broşurile de propagandă ale 
partidului şi ziarele "Lumea Nouă" şi "Munca". 


Atras şi eu de curent m-am dus, o singură dată, la clubul partidului undeva pe lângă hale, într-o încăpere 
modestă cu intrarea direct din stradă şi unde erau adunaţi vreo 20-30 de asistenţi cărora ne vorbea lon Nădejde, 
conducătorul spiritual al partidului. Altă dată m-am dus la o grădină, în Tătăraşi, unde se serba ziua 
internaţională a muncii, 1 Mai, şi unde se făcea o chetă pentru ca ziarul partidului "Lumea Nouă" să fie 
transformat în cotidian -manifestaţiuni cărora, în oraş, nu li se atribuia vreo importanţă mai deosebită. 


Mişcarea interesa şi pentru că era la modă - modă adecă pentru orice tânăr care ţinea a fi privit ca 
intelectual înaintat - progresist, cum se zice astăzi - să fie social-democrat, întrucât cei ce nu se afiliau acestui 


curent erau consideraţi ca înapoiaţi, retrograzi. Aveau şi ţinuta de rigoare: păr lung dat peste cap, plete chiar, 
pălărie mare, neagră, cu borduri late, lavalieră, haine închise cu buzunarele pline de cărţi, reviste şi ziare pe 
care le citeau chiar şi când mergeau pe stradă... 


N-am fost prins de acest curent. Am cetit şi eu literatura de propagandă socialistă ce circula printre noi, 
am fost, cum am arătat, odată la Club, altădată la o serbare muncitorească dar, ca şi cei mai mulţi din colegii 
mei, atât. Curentul naţionalist ce se manifesta cu vigoare şi însufleţire în ţară în vremea aceea, cunoscută - azi 
- în istorie, ca epocă a Memorandului (1892-1894)31, a pus stăpânire pe spiritele şi inimile noastre tinere. 


Călătoria celor 300 de delegaţi la Viena spre a prezenta împăratului Francisc losif Memoranau/ poporului 
român din Transilvania şi Ungaria, petrecerea lor în capitala Austriei şi întoarcerea acasă, arestările şi 
persecuțiile ce urmară aici, vandalismele de la Turda (devastarea caselor D-rului Raţiu), împrocesuarea 
membrilor Comitetului naţional, desfăşurarea dramatică a procesului la Cluj, condamnarea şi întemnițarea 
memorandiştilor în frunte cu venerabilul loan Raţiu şi neînfricatul Vasile Lucaciu - toate aceste evenimente ne- 


131 Mişcarea Memorandistă (1884-1895), acţiune iniţiată de Partidul Naţional Român din Transilvania împotriva politicii de asuprire 
naţională dusă de guvernul ungar. Mişcarea a concretizat idealurile unităţii şi libertăţii de neam limpezind căile şi mijloacele pentru 
realizarea acestora. Acţiunea memorandiştilor, ca şi procesul acestora, au avut un larg ecou în ţară şi străinătate, făcând cunoscută 
cauza poporului român. 

au umplut sufletul de un fervent şi puternic naționalism pe care tineam să-l manifestăm la orice ocazie, oricât 
de tineri eram. 


Astfel, la o manifestaţiune a studenţimii universitare împotriva vandalismului de la Turda'32, pare-mi- 
se, noi, elevii din clasa a IV-a a Liceului Naţional, am ţinut să participăm în chipul cel mai însufleţit. Am 
comandat 50 de facle (torţe), ne-am adunat în ograda bisericii Tălpălari şi, când studenţimea cobora pe str. 
Lăpuşneanu în drum spre Palatul Administrativ, i-am ieşit înainte în Piaţa Unirii, în capul străzii Săulescu, într- 
un grup impresionant, cu faclele aprinse şi intonând Deșteaptă-te române! 


Am fost primiţi cu urale nesfârşite. Entuziasmul era la culme, ne-am încolonat în fruntea manifestaţiei, 
am mers la statuia lui Ştefan cel Mare, am ascultat şi aclamat discursurile rostite acolo apoi, la un cuvânt de 
ordine, am pomit-o cu toţii spre Consulatul austro-ungar să manifestăm ostil. În apropiere însă, poliţia şi două 
plutoane de jandarmi călări ne-au prins la mijloc şi ne-au împrăştiat. Totuşi, am fost foarte mândri de isprava 
noastră, viu şi lăudabil comentată de toate cercurile Iaşului. 


Am ţinut să relatez acest moment ca să se vadă că încă din anii noştri de liceu, idealul care ne-a călăuzit 
în viaţa publică şi naţională până-n anii maturității depline a fost /ridenta română a cărei realizare am avut 
fericirea să o vedem la 1918133. 


Mediul cultural şi moral în care am crescut la laşi, în şcoală şi în afară de şcoală, nu este tocmai uşor de 
înfăţişat după atât amar de vreme, aşa cum era el aievea, cu lipsurile şi scăderile, cu avantagiile şi dezavantagiile 
lui, între altele şi pentru că amintirile mele se filtrează, azi, prin spiritul critic al unei vieţi destul de îndelungate. 


Şcolile primare din laşi, admirabil conduse, toate, de eminenţi directori, erau foarte bune. Programele lor 
mult mai încărcate ca ale şcolilor primare din Braşov. Anumite materii - gramatica, istoria, geografia, aritmetica 
- aşa cum se predau şi învățau bunăoară la şcoala noastră primară nr. 2 din Sărărie de sub direcţia bătrânului 
dar vrednicului director Al. Petrovici-Stănceanu, au rămas fundamentul cunoştinţelor noastre la aceste materii 
pentru întreaga viaţă. 


132 Este vorba de devastarea în 1892 a locuinţei de la Turda a dr. loan Raţiu, acţiune a unui grup de naţionalişti maghiari fanatici, la 
instigarea autorităţilor. Faptul în sine a declanşat vii manifestări de protest, simpatie şi solidaritate cu fruntaşii memorandişti, 
desfăşurate pe tot cuprinsul României dar şi în celelalte centre locuite de români. 

133 Cauza naţională a eliberării şi unirii tuturor românilor indiferent sub dominaţia cui se aflau - în cazul de faţă a celor din Imperiul 
austro-ungar - a fost îmbrăţişată şi de Al. Lapedatu. De altfel din 1882 s-a creat la Bucureşti, din iniţiativa unor români transilvăneni, 
o asociaţie cu numele de lridenta Română (schimbat ulterior în Carpaţi) care a desfăşurat o susţinută activitate de demascare a politicii 
de deznaționalizare dusă de guvernul ungar în Transilvania. 

Din păcate instrucţia şi educaţia religioasă şi morală nu erau la acelaşi nivel. Învăţământul religios se 
reducea la puţină istorie biblică şi la învăţarea, pe de rost, a Catehismului, cu întrebări şi răspunsuri. La biserică 
nu ştiu să ne fi dus vreodată cu şcoala. Precepte şi îndrumări pentru viaţa morală nu ştiu iarăşi să ni se fi dat 
decât doar incidental şi personal, în legătură cu purtările noastre. De altfel aşa era spiritul, în genere, al societăţii 
ieşene de atunci - puţin religios şi puţin preocupat de o educaţie morală mai riguroasă a tinerimii. 

La fel stăteau lucrurile şi în şcolile secundare. Profesorii, aşa cum i-am cunoscut eu pe cei de la Liceul 
Naţional şi Gimnaziul Ştefan cel Mare erau, cu vreo două excepţii, foarte buni, unii chiar eminenţi. Ei îşi făceau 
lecţiile conştiincios şi cât puteau mai bine pentru înţelesul elevilor, după programă,şi-şi controlau şcolarii 
serios, atât în timpul anului, cât şi la examene. Dar atât. În afară de şcoală, nu mai existau pentru noi ca 
îndrumători ori sfătuitori care, în lipsa părinţilor, să se intereseze de viaţa particulară a elevilor, cu deosebire a 
celor veniţi din afară, fără familie sau legături familiale în oraş. Lăsaţi în voia sorții, aceşti elevi duceau, din 
punct de vedere social, o viaţă destul de tristă. Cel mult dacă se întruneau, din când în când, seara sau duminica 
după amiază, la vreun coleg în cine ştie ce odaie sărăcăcioasă de mahala, să-şi împărtăşească gândurile 
avântate şi să facă fel de fel de planuri de tinereţe... 


Religia - în liceu - era privită ca un obiect secundar, cum se zicea atunci dexterităţilor: muzicii, desenului, 
gimnasticii etc. Profesor de religie, în timpul meu, era un prea venerabil preot de la biserica Bărboi, părintele 


Ştiubeiu care însă, în şcoală, din cauza creşterii puţin religioase din familie şi aproape antireligioasă din afară, nu 
se bucura de iubirea şi respectul ce i s-ar fi cuvenit. Afară de serviciul divin de la începutul anului şcolar, nu eram 
duşi la nici un altul în cursul anului, nici chiar la serbările naţionale. Lecţii sau conferinţe cu caracter moral-religios 
nu ni se făceau. Nici la internatul liceului nu era mai bine. Evident că, lipsiţi în tot timpul şcolarităţii noastre de 
baza morală şi religioasă a educaţiei, elevii erau lesne expuşi a fi cuceriţi de curentele antireligioase sau chiar 
ateiste ale propagandei socialiste de care am vorbit mai nainte. 


Ce priveşte lecturile în afară de şcoală, pentru cultivarea proprie, trebuie să spun că am fost, tot timpul 
studiilor liceale, lăsaţi în părăsire de profesorii noştri. Pentru literatura română, în afară de Anto/ogi;a lui Miron 
Pompiliu şi de Autorii români al lui M. Stoicescu, nu am avut altă îndrumare. Vreo bibliotecă şcolară, cu grijă şi 
pricepere întreţinută pe seama elevilor, nu am avut. Profesorul nostru de limba română din cursul inferior al 
liceului, Petre Fîntînaru, care ne dădea să lucrăm compoziţii libere acasă, ne-a povestit odată, foarte fidel şi 
detaliat, subiectul poeziei £/Zorab al lui George Coşbuc, dânduni-l pentru o compoziţie literară sub titlul "Calul 
arabului". Nu ne-a vorbit nimic de poezie şi nici de autorul ei care, atunci, se impunea ca un poet liric şi epic 


Fundaţia Lapedatu 


ALEXANDRU LAPEDATU, AMINTIRI IOAN OPRIȘ 


de prima mână. Profesorul din cursul superior, Alex. Philippide!34, foarte învăţat şi desigur eminent profesor la 
Universitate, la liceu ne făcea lecţii de poetică şi retorică cu exemple şi citaţii din clasicii greci şi latini, fără să 
ne dea vreun exemplu ori citat din poeţii şi oratorii români, din Alecsandri, Kogălniceanu şi alţii. lar manualul 
său de literatura română era, cel puţin pentru epoca modernă a secolului XIX, numai un repertoriu bibliografic, 
aşa că cunoştinţele noastre de literatură naţională, la examenul de bacalaureat ar fi fost foarte reduse dacă n- 
am fi avut la îndemână /stori/a limbii și literaturii române a lui Aron Densuşianu, cel mai complet şi temeinic 
manual de acest fel din câte apăruseră până atunci şi care, apoi, a fost utilizat şi prelucrat, până la saturație, de 
mai toţi autorii de cărţi didactice de limba română'55. 


Pentru lecturile noastre extra-şcolare din literatura română, deşi reduşi la ceea ce întâmplarea sau 
relaţiile unora sau altora din colegi cu oameni mai cetiţi ne scoteau înainte, trebuie să spun că, în afară de 
Eminescu, al cărui cult era atunci general la tineretul şcolar şi de scriitori consacraţi ca Creangă, Ispirescu, 
Odobescu, Gane etc., citeam pe mai toţi scriitorii vremii - Vlahuţă, Delavrancea, Caragiale, Slavici, Coşbuc, Tr. 
Demetrescu, N. Rădulescu-Niger etc. Personal, am mai cetit din biblioteca prof. Ar. Densuşianu, vara când 
acesta era dus în vilegiatură sau la băi, pe C. Negruzzi, V. Alecsandri, D. Bolintineanu din Editura Socec şi 
Suvenirurile contemporane ale lui Gh. Sion. 


Din ziarele şi revistele literare cetiam "Evenimentul literar”, din laşi, la care se concentraseră socialişti ce 
aveau să facă epocă în publicistica noastră literară: C. Stere (C. Serculeanu), G. Ibrăileanu (C. Vraja) şi Raicu 
lonescu (Rion). Celelalte două reviste literare ce mai apăreau atunci în capitala Moldovei - "Arhiva ştiinţifică şi 
literară" de sub direcţia lui A. D. Xenopol şi H. Tiktin şi "Revista critică literară" a lui Ar. Densuşianu nu circulau 
printre tinerimea şcolară. Din Bucureşti însă "Viaţa" lui Vlahuţă şi d-rului Urechea era regulat şi mult cetită. 
Asemenea revista satirică şi umoristică a lui Caragiale "Moftul Român". Mai puţin "Vatra" lui Slavici şi "Revista 
Nouă" a lui Haşdeu - poate din cauza preţului ridicat. "Convorbirile literare" şi mai puţin. În schimb, sub influenţa 
curentului socialist, cele două volume din "Literatură şi Ştiinţă" ale lui Gherea au făcut epocă. 


În genere se poate zice că eram în curent cu mişcarea literară din ţară urmând-o, pe cât ne era cu putinţă, 
destul de aproape. Scriitori din rândurile noastre care să se manifeste încă de pe băncile şcoalei n-au fost decât 
parnasianul autor de sonet de mai târziu M. Codreanu!'36 care, pe cât îmi amintesc, încă din cl. IV-a a publicat 
într-o revistă din Bucureşti "llustraţia", pare-mi-se, o G/osă, imitație, fireşte, după Eminescu. Un alt tânăr care 


134 Al. Philippide (1859-1933), profesor universitar la laşi, lingvist cu importante lucrări privind originea limbii române, cu contribuţii 
esenţiale la elaborarea Dicționarului limbii române. 

135 Lucrarea apare la laşi în 1885, în 1894 cunoscând, tot aici, o nouă ediţie. Ca una din primele sinteze de istorie literară, cu merite şi 
scăderi inerente, s-a bucurat de o bună apreciere fiind considerată model în domeniu. 

136 Mihail Codreanu (1876-1957), poet ieşean de o mare sensibilitate, legat de cercul "Vieţii Româneşti". Autor al unor renumite sonete. 

s-a afirmat încă de pe atunci ca un talentat nuvelist, nu de pe băncile liceului nostru, ci de pe acele ale Şcolii 
Normale de învăţători (Vasile Lupu), a fost lon Adam, cu care am ajuns în legături de prietenie prin colegul des 
amintit lon Popescu. El, Adam, a debutat în "Viaţa" lui Vlahuţă. 


În fine, acei dintre noi care ştiam şi înţelegeam ceva mai bine limba, începuserăm a ceti şi literatură 
franceză din colecţia "Auteurs célebres", foarte apreciată şi răspândită pe vremea aceea şi din cauza ieftinităţii 
(75 centime volumul) şi din care mi-aduc aminte a fi cercat să cetesc şi eu Suferințele tânărului Werther de 
Goethe. Literatura străină la modă era însă, sub influenţa aceluiaşi curent socialist, cea rusească, în limba 
franceză - Dostoievski, Turgheniev, Tolstoi, Gogoi ca şi romanele naturaliste ale lui Emile Zola. Literatură 
germană sau în traducere germană nu ceteau decât elevii evrei. 


Din celelalte manifestaţiuni culturale, teatrul era puţin frecventat, pe de o parte din cauza lipsei de mijloace 
la cei mai mulţi din elevi, iar pe de altă parte pentru că nu se introduseseră încă reprezentațiile în matineu 
duminica şi la sărbători. Doar când vreo trupă din Bucureşti (ca cea a lui Gr. Manolescu sau C. Nottara) sau vreun 
celebru actor străin venea pe la laşi, cercam şi făceam tot chipul să ajungem şi noi pe la galeria teatrului. 
Concertele publice erau mai rare. Singurele producţii anuale ale Conservatorului de muzică şi artă dramatică dacă 
atrăgeau tinerimea şcolară în număr mai mare, date fiind legăturile de colegialitate şi amiciţia cu debutanţii 
acestor producţii. Aici e locul să amintesc legăturile mele de intimă prietenie personală cu marele actor comic de 
mai târziu, loan Morţun, cu care am fost coleg şi care, după 4 clase gimnaziale, a părăsit liceul pentru Conservator 
şi apoi laşul pentru studii de artă dramatică la Paris. 


Conferinţele publice din aula vechii universităţi care, pe vremea mea, se ţineau rar de tot, le frecventam 
pe cât se putea mai regulat, conferenţiarul cel mai ascultat fiind A. D. Xenopol'37 iar dintre cei tineri, prof. Raicu 
lonescu (Rion)'38, care se bucura de o excepţională reputaţie intelectuală şi care, între altele, a dezvoltat o 
conferinţă de mult interes literar: Eminescu şi Lenau. 


Un eveniment cultural important şi pentru noi, elevii din cursul superior al liceului, şi peste care nu pot 
trece în aceste amintiri, a fost concursul pentru catedra de istorie medie şi modernă de la Universitatea din 
Bucureşti, concurs la care s-a prezentat Nicolae lorga. Faima de mare erudit, de extraordinară inteligenţă şi 
enormă putere de muncă de care se bucura acesta, îndeosebi la laşi unde îşi făcuse studiile, a atras la concurs 
întreaga intelectualitate ieşeană. Deşi eram numai în cl. V-a am ţinut să asist la toate probele (lecţiile) orale ale 


137 A.D. Xenopol (1847-1920), istoric, profesor universitar la laşi. Membru al Academiei. A dat una din contribuţiile hotărâtoare la 
dezvoltarea istoriografiei româneşti. Autor al unor lucrări de sinteză istorică şi de filosofie a istoriei, contribuie la înţelegerea 
mecanismelor sociale, economice şi politice şi la punerea în context european a istoriei naţionale. 

138 lonescu Raicu Rion (1872-1895), critic literar cu o susţinută activitate în cadrul publicaţiilor şi mişcării socialiste. 

candidaţilor între care, după N. lorga, s-a distins printr-o captivantă dialectică şi vioiciune, ca şi prin bogăţia 
cunoştinţelor şi metoda de expunere a lor, prof.l. C. Georgian de la Liceul Sf. Sava din Bucureşti. 

Atunci, la acest concurs, l-am văzut pentru prima şi ultima dată pe Alex. Odobescu care prezida 
Comisiunea de examen la o masă în dosul căreia erau tot capete albe, afară de cel al tânărului profesor de 
slavistică de la Universitatea din capitală, loan Bogdan, aşa de blond că părea şi el alb ca ceilalţi. Proclamându- 
| pe N. lorga ca reuşit întâiul la concurs, mi-amintesc că Alex. Odobescu a ţinut să dea o fişă de consolaţie, cum 
se zice, şi luil. C. Georgian, recomandându-l Ministerului în numele Comisiunii "ca un excelent profesor de 
universitate". 


Acesta a fost mediul intelectual şi cultural în care am trăit în anii mei de liceu şi în care m-am dezvoltat 
şi format spiritualiceşte şi sufleteşte. Şi dacă azi, când scriu aceste amintiri, aş fi întrebat: cum am ieşit, la 
sfârşit, când am părăsit laşul, din acest mediu, trebuie să mărturisesc sincer - cu destule lipsuri în ce priveşte 
pregătirea mea ştiinţifică pentru studiile superioare - cărora aveam a mă consacra potrivit dispoziţiunilor şi 
aptitudinilor mele fireşti. 


Căci, nu numai eu, ci şi ceilalţi colegi ai mei eram mult mai bine pregătiţi la materiile ştiinţifice decât la 


cele literare. Cauza: la cele dintâi am avut profesori foarte buni, cu mult interes pentru instruirea elevilor la 
obiectele lor şi foarte exigenţi, profesori la care trebuia să învăţăm mult şi temeinic ca să putem trece clasa. 
Dimpotrivă, la studiile literare, profesorii pe care i-am avut în cursul superior se interesau prea puţin de calitatea 
şi cantitatea cunoştinţelor noastre la materiile lor. Rezultatul a fost că aceste materii au căzut pe al doilea plan 
în grijile şi preocupările noastre şcolare. De aceea nu mult şi multe am adăugat la cunoştinţele noastre din 
cursul inferior al liceului, îndeosebi la limbile clasice şi la cele moderne. 


La latină, de pildă, traducerile lui Ovidiu, Vergiliu şi Horaţiu le făceam cu juxtele înainte. La greacă 
profesorul titular al catedrei, Vasile Burlă, cea mai proeminentă personalitate a corpului didactic al liceului, un 
foarte învăţat filolog, era obosit şi plictisit. Nu ştiu să-l fi văzut de 2-3 ori în clasă, fiind tot în concediu. Ştiam 
că e un eminent povestitor al mitologiei antice şi interpret al textelor greceşti şi regretam că nu mai aveam 
ocazia să-l ascultăm. Suplinitorul său, un domn Gheorghiade, nu avea darul să ne facă interesant şi atrăgător 
studiul limbii elene care începea numai în cl. III-a gimnazială. 

Ce priveşte limbile moderne, aceeaşi situaţie. La franceză, Alex. Şuţu, un bătrân aristocrat sărăcit, era 
departe de a fi, pentru noi, ca profesor, ceea ce fusese, în liceul inferior, Victor Castan. lar la germană, deşi am 
avut un eminent profesor şi pedagog, pe mult regretatul lon Paul, mă întreb şi azi ce putea face el din noi, în 
trei ani de zile, cu două ore pe săptămână şi cu un program după care în cl. V-a, ca începători, ar fi trebuit să 

învăţăm atâta limbă germană ca, în cl. VI-a, să traducem şi interpretăm //oț/; sau Fecioara din Orleans de 
Schiller, iar în cl. VIl-a faustal lui Goethe. 

Aceste deficienţe în pregătirea noastră la limbile clasice şi cele moderne s-au vădit de altfel şi la 
examenul de bacalaureat. În tot cazul, mie, personal, mi-au cauzat două mari neajunsuri: primul, că m-am 
înşelat în ce priveşte adevăratele mele dispoziţiuni şi aptitudini fireşti, închipuindu-mi că ele sunt pentru 
ştiinţele pozitive, de unde, cum se va vedea, doi ani pierduţi de încercări zadarnice în viaţă; al doilea, că 
neputându-mi completa şi reface ulterior cultura clasică am resimţit mult, în toată cariera mea didactică şi 
activitatea ştiinţifică, acest neajuns. 


Fundaţia Lapedatu 


ALEXANDRU LAPEDATU, AMINTIRI IOAN OPRIȘ 


DOI ANI DE ÎNCERCĂRI ZADARNICE 


Vacanţa cea mare, după examenul de bacalaureat, noi am petrecut-o la Săcele. Părăsisem laşul decis să 
fac medicina la Bucureşti. Ceea ce mă determinase la această alegere era, în primul loc, desigur, mai buna 
pregătire de liceu la materiile ştiinţifice, în al doilea loc un curent aproape general la colegii mei din cl. VIl-a de 
a se înscrie la Facultatea de Medicină, curent care m-a acaparat şi pe mine; şi în al treilea loc, părerea că 
medicina e o carieră, nu numai frumoasă, dar şi în care mai uşor pot răzbi în viaţă. 


Când toamna sosi şi termenul de înscriere la universitate se apropie, pentru mine nu mai era nici o îndoială 
- trebuia să fac medicina. Am plecat deci la Bucureşti cu ceva parale de acasă ca să mă întreţin, o lună-două, 
până-mi voi afla vreun rost de trai. Credeam, ca mai toţi tinerii lipsiţi de mijloace ce veneau la studii superioare 
în capitală, că-mi voi găsi un loc de pedagog la vreunul din numeroasele internate particulare (pensioane) ce erau 
pe atunci la Bucureşti.Nu-mi dădeam încă seama că, cu o asemenea ocupaţie, se putea urma orice facultate, afară 
de cea de medicină. Dar speranţele mele de a afla un loc de pedagog - pe casă şi masă măcar - ne se realizară. 
Căci, sosit la Bucureşti, mi-am luat o cameră modestă de locuit pe lângă Cişmigiu (str. 11 Februarie), apoi am 
bătut pe la uşile mai tuturor pensionatelor de băieţi, fără nici un rezultat însă. 


Dar cum, pe atunci, studenţii în medicină puteau face stagii de practică la clinicile spitalelor Eforiei încă 
din anii întâi, m-am dus de m-am înscris şi eu la Clinica de Chirurgie a Doctorului Leonte de la Filantropia. Nu 
aveam nici măcar halatul necesar (cum nu l-am avut nici la disecţie). Abia mi-am putut procura un şorţ alb (ca 
şi la disecţie). Dimineaţa, la ora 8, eram la spital unde aşteptam pe medicul primar (Dr. Leonte) pentru ca, 
împreună cu medicii secundari (Dr. Bîndescu şi Dr. Drugescu), cu internii, externii, să mergem şi noi, stagiarii 
din anul | şi II, la vizita saloanelor cu bolnavi, apoi la sala de operaţii unde asistam la tot felul de intervenţii 
chirurgicale, făcând mici servicii de începători. Situaţiunea aceasta în mediul spitalicesc mă încântă. Mă şi 
vedeam extern, intern etc. Dar nu ţinu decât atâta timp cât ţinură şi mijloacele de trai de acasă. Când acestea 
se terminară, cruda realitate-mi apăru. Îmi trebuia măcar o locuinţă gratuită pe care, de altfel, o şi găsii la 
Institutul Antirabic al Doctorului Victor Babeş care dăduse azil, într-o cameră destul de proastă, în clădirea 
veche şi dărăpănată în care erau adăpostiţi în condiţii primitive provincialii trimişi pentru tratament la Bucureşti, 
unui tânăr student ardelean eliminat din motive politice de la Universitatea din Cluj şi venit să-şi continue 
studiile medicale în capitală. Se chema Emil Chintovanu. Complet lipsit de mijloace a trebuit şi el, ca şi mine, să 
părăsească medicina pentru alte studii mai lesnicioase. Ajuns funcţionar public, am pierdut legăturile cu el până 

după Unire, când ne-am reîntâlnit la Cluj, eu ca profesor la Universitate, el funcţionar în nu ştiu ce administraţie 
publică. Era un om modest şi chibzuit în toate, care şi-a întemeiat şi susţinut o numeroasă familie, crescându- 
şi foarte bine copiii (fetele). 

Cu acest Emil Chintovanu am locuit împreună câteva luni de zile, crezând să o pot duce cu o meditaţie 
prost plătită pe care o găsisem. N-a fost însă posibil. Dimineţile la spital, după-mesele la disecţie şi, printre 
ele, cursurile de anatomie, botanică, chimie şi fizică medicală, fiecare În altă parte a oraşului, îmi era foarte 
greu să ajung şi la meditaţia care nu producea nici măcar atât cât să-mi pot asigura hrana zilnică necesară. 
Totuşi am cercat să merg înainte. Vacanţa Crăciunului am făcut-o la Săcele, iar în martie am venit din nou aici 
pentru asentare-recrutare. Cu acest prilej am plecat cu bună-mea la Glîmboaca, la părinţii şi fraţii tatălui meu 
să vedem n-ar putea face ei ceva să mă ajute, un an-doi, până aş fi ieşit deasupra primelor şi marilor greutăţi. 
N-au putut face însă nimic. Ar fi trebuit, bieţii, să-şi vândă din pământuri ca să mă poată ajuta, ceea ce, fireşte, 
nu le-am putut pretinde. Înapoiat la Săcele, am rămas câtva timp acolo, citind, atunci pentru întâia oară (a doua 
oară anul trecut, după un interval de jumătate de veac deci, la Bucureşti) /storia Transilvaniei pe cei 200 de ani 
din urmă, de G. Barițiu, pe care am luat-o de la frate-meu din Braşov, iar el din biblioteca liceului. 


Întors la Bucureşti şi nemaiavând locuinţa la Institutul Antirabic, unde camera noastră fusese şi ea dată 
bolnavilor în tratament, m-am aranjat cu casa şi masa la o gazdă de la periferia oraşului, împreună cu un biet 
fost student de la Blaj, tot aşa de necăjit ca şi mine (cu care dormeam într-un pat). Cu remuneraţia celor două 
meditații ce aveam acum (între timp mai câştigasem una), abia acopeream costul "pensiunii". 


Fireşte că-n asemenea condițiuni nu mai putea fi vorba de a continua cum trebuia studiul medicinei. 
Spitalul îl părăsisem de mult. Disecţia n-o mai putusem face regulat. lar cu prelungirea şederii mele la Săcele, 
după asentare, nu mai frecventasem nici cursurile teoretice. Îmi dădeam seama acum că, în starea materială în 
care mă aflam, trebuia să-mi aleg, la începutul anului viitor şcolar, o altă facultate şi anume cea de litere. 


Între timp, nu mai ştiu prin ce împrejurare, am fost adus să fac un drum la laşi unde am stat câteva zile 
tot la prietenul meu loan Popescu care mi-a cerut să-i dau vreun articol pentru ziarul al cărui redactor era: 
"Ecoul Moldovei". Sub influenţa lecturii recente a /storie/ 7ransi/vaniei a lui G. Barițiu, i-am scris şi i-am dat două 
articole: unul, pentru comemorarea zilei de 3/15 mai 1848, altul intitulat În chestiunea naţională. Sunt cele 
dintâi articole tipărite ale mele pentru care ţin să le menţionez. 


La sfărşitul anului 1896/97 am plecat la Săcele pentru vacanţa cea mare hotărât ca, în toamnă, să mă 
înscriu la Facultatea de Litere şi în speranţa că, cu legăturile ce-mi făcusem la Bucureşti, îmi voi putea întocmi 
viaţa mai uşor şi mai bine. 

Peste vară, la Săcele, am legat prietenie mai apropiată (prin mijlocirea învățătorului Vasile Ivan) cu loan 
Minea'39 din Turcheş care tocmai trecuse cu strălucit succes examenul de bacalaureat (maturitate) la Liceul român 
din Braşov şi decisese să urmeze Medicina la Bucureşti unde avea să ajungă, la sfârşitul studiilor, cel mai valoros 
elev al profesorului de neurologie, Gh. Marinescu, iar la 1919 profesor însuşi la această specialitate la 
Universitatea din Cluj la care fui şi eu numit profesor de istoria veche a românilor. 


Această nouă legătură de prietenie cu loan Minea m-a influenţat întru atâta, încât m-a determinat să 
părăsesc gândul literelor şi să mă înscriu din nou la medicină, având să învăţăm şi să lucrăm împreună. Căci, 
cum Minea meditase ani de zile pe colegul său de clasă Mihai Popovici în a cărui casă bogată şi îmbelşugată 
trăise, avea promisiunea de la acesta că, la Bucureşti, vor purta grijă de dânsul fraţii săi de acolo, toţi oameni 
cu foarte bună stare materială. Era încredinţat deci că, scutit de grijile vieţii îşi va putea vedea numai de studii. 


În adevăr, Minea mă luă în cameră cu dânsul, mai întâi în casa lui Nicu Popovici de lângă Cişmigiu, apoi 
în aceea a lui Gh. Popovici de pe bulevardul azi Ana Ipătescu. Împreună am reluat deci regulat disecţia şi 
cursurile teoretice ale anului întâi. Dar la fraţii aceştia Popovici - oameni ciudaţi şi capricioşi -n-am putut 
rămânea decât trei-patru luni. A trebuit să părăsesc, mai întâi eu, apoi Minea, locuinţa ce ne oferise. Se punea 


deci pentru mine acum aceeaşi problemă ca şi anul trecut: să-mi găsesc noi mijloace de existenţă pentru a mă 
putea susţine. Dar n-a mers. Căci alte meditații, mai bine renumerate, n-am aflat, rămânând tot la cele vechi şi 
prost plătite. 


Afară de aceasta, vedeam bine, pentru a doua oară, că mă înşelasem asupra dispoziţiunilor şi 
aptitudinilor mele. Orice neajuns mă descuraja. Căci îmi lipsea elanul necesar pentru cariera ce-mi alesesem, 
elan prin care să pot învinge orice greutăţi şi lipsuri ce mi-ar fi stat în cale, numai să pot ajunge la scop şi pe 
care (trebuie s-o recunosc) l-a avut în mare grad un alt coleg şi fost prieten al meu, Şerban Brohină din Răşinari 
care, deşi în cruntă mizerie, a izbutit totuşi să facă şi aproape să termine Medicina. Zic, aproape, pentru că 
pasiunea lui pentru această disciplină i-a fost fatală deoarece, intern la Spitalul Colentina, a ţinut cu orice preţ 
să facă o necropsie pentru a-şi verifica o diagnoză, necropsie în urma căreia s-a infectat şi a decedat. 

Am părăsit deci, Medicina şi - deşi neînscris - am început a frecventa lecţiile profesorilor mai cunoscuţi 
de la Litere şi Drept: B. P. Haşdeu,Titu Maiorescu, N. lorga, G. Danielopolu, G. Mîrzescu şi alţii. În acelaşi timp, 


139 loan Minea (1878-1944), medic neurolog, profesor universitar la Cluj. Contribuţii însemnate la studiul fenomenelor nervoase. 

Liga Culturală!'40 devenise o a doua mea vatră - mai ales după ce în locul secretarului ei, Gh. Demeter, un 
bănăţean, a fost angajat, în acest post, un absolvent al Liceului şi Seminarului teologic din Blaj venit pentru 
studiul literelor şi dreptului în ţară, Septimiu B. Mureşanu şi cu care am legat şi întreţinut o intimă prietenie 
până la moartea sa ca prefect al Clujului, în 1925. Căci am ajuns să lucrăm împreună, după Unire, în viaţa 
politică a României Mari, idealul nostru din tinereţe. 


La Liga Culturală mergeam să citesc ziarele şi revistele de peste munţi şi să mă întâlnesc cu tinerii 
compatrioți cu care mă împrietenisem. Aici l-am văzut mai întâi pe Aurel C. Popovici!4!, refugiat în ţară după 
condamnarea sa în procesul Rep/ice; ca autor al acestei răsunătoare publicaţii. Bărbat în puterea vârstei, înalt, 
voinic şi frumos, cu privirea ageră şi pătrunzătoare şi cu un glas sonor şi puternic ce reflecta temperamentul 
său voluntar, energic şi hotărât, Aurel C. Popovici - Dipsi - cum îi ziceau prietenii, impresiona pe tineri îndeosebi 
- prin falnica sa înfăţişare de tip roman şi captiva pe toţi ce-l ascultau prin curajul şi vigoarea opiniilor sale 
politico-naţionale. 


Încetul cu încetul m-am apropiat de acest admirabil bărbat în împrejurări ce voi avea desigur prilejul să 
le amintesc, ajungând, cu timpul, unul din intimii săi. Cea dintâi legătură mai apropiată am făcut-o cu prilejul 
comemorării de-o jumătate de veac a zilei de 3/15 mai 1848 - comemorare pusă la cale de el în condiţii destul 
de neprielnice. Căci guvernul care avea să comemoreze, la 11 iunie acelaşi an, mişcarea revoluţionară din Ţara 
Românească, cu manifestări de mari mase populare, cu înflăcărate cuvântări publice şi numeroase publicaţiuni 
istorice-ocazionale, nu putea, din motive diplomatice!'42, să patroneze o comemorare a revoluţiei românilor din 
Transilvania şi Ungaria, dar nici n-o putea opri, astfel că a trebuit să fie făcută din iniţiativă particulară. 


140 Liga pentru unitatea culturală a românilor sau Liga Culturală, asociaţie patriotică înfiinţată la Bucureşti, în 1890, sub conducerea unor 
fruntaşi ai vieţii culturale. Scopul ei fundamental a fost susţinerea prin diverse mijloace a luptei pentru realizarea unităţii naţionale. 

141 Aurel C. Popovici (1863-1917), publicist şi om politic, unul din conducătorii Partidului Naţional din Transilvania. A promovat teoria 
unui stat federativ, care să cuprindă în cadrele sale şi pe românii din Transilvania, la care teorie a renunţat spre sfărşitul vieţii când 
a văzut în realizarea unităţii naţionale statale unica rezolvare. În 1891 este cel care redactează celebra Replică a Junimii Academice 
Române de la Universitățile din Viena, Budapesta, Graz şi Cluj, document tipărit şi larg difuzat în mai multe limbi şi care a constituit 
un adevărat rechizitoriu la adresa politicii reacționare a oficialităților maghiare faţă de poporul român. 

142 Cu ocazia împlinirii în 1898 a unei jumătăţi de veac de la revoluţia burghezo-democratică din 1848, Liga Culturală organizează mari 
adunări populare festive în multe oraşe din România, evocând personalităţile luptătorilor paşoptişti şi evenimentele revoluţionare din 
Transilvania. Guvernul român nu se implică oficial - sprijinind însă tacit aceste acţiuni - în organizarea serbărilor, existând în acel 
moment un tratat secret de alianţă a României cu Austro-Ungaria şi Germania. 

De aceea ea s-a redus la un serviciu divin ţinut la biserica Zlătari la care s-a citit o impresionantă 
rugăciune de pomenire a martirilor noştri de la 1848/49, întocmită şi trimisă de părintele Vasile Lucaciu; la o 
publicaţie festivă întitulată "Câmpia Libertăţii", îngrijită de un alt bun şi neuitat prieten şi coleg, loan Scurtu!'4%, 
căruia i-am dat şi eu tot concursul, lucrând zi şi noapte alăturea de el, şi la o strălucită conferinţă publică la 
Ateneul Român făcută de marele maestru al cuvântului de simtire românească care a fost Delavrancea. 


După conferinţă am fost, mai mulţi tineri naţionalişti!+4 şi publicişti, în frunte cu Aurel C. Popovici, la 
Oppeler'45 de l-am sărbătorit, într-un cadru mai intim, la un pahar de bere, pe Delavrancea, reuniune la care a 
luat parte, între alţii, şi tatăl poetului losif, bătrânul fost director al Liceului român din Braşov, Şt. O. losif şi la 
care sărbătoritul se complăcea în ironii prieteneşti la adresa lui Aurel C. Popovici şi, în genere, a românilor 
ardeleni pentru politica lor de cultivare a "drăguţului de împărat". 


Tot în acest an am cunoscut şi m-am împrietenit cu Ilarie Chendi'46, venit la Bucureşti spre a scăpa de 
procesele politice ce i se intentaseră la Arad pentru mai multe articole din "Tribuna Poporului" al cărei redactor 
era. Angajat imediat, ca funcţionar la Biblioteca Academiei Române în locul lui Sever Leonte ce tocmai atunci 
demisionase spre a pleca, el, la Arad, ca profesor la Preparandia de acolo, Chendi îşi găsise locul cel mai potrivit 
pentru a continua, din capitala României, intensa şi fecunda sa activitate ziaristică şi literară care l-a făcut 
curând cunoscut în toate cercurile intelectuale din capitală. Prin el, prin Chendi, am cunoscut apoi şi m-am 


împrietenit cu Şt. O. losif, poetul, cu C. Sandu-Aldea, nuvelistul, şi alţi tineri literați, colaboratori la "Floarea 
Albastră" a lui Constantinescu-Stans. 


De asemenea am făcut cunoştinţă şi m-am împrietenit cu părintele loan Vanca venit, în locul părintelui 
lacob Radu, ca preot la capela greco-catolică de pe lângă Arhiepiscopia romano-catolică din Bucureşti, om de 
o bunătate şi caritate cu adevărat evanghelică şi care mi-a fost, în zile grele şi de completă lipsă, de cel mai 
mare ajutor. N-a avut la Bucureşti decât prieteni. Participam, regulat, la serviciile divine duminicale de la capela 
sa, găsind acolo o atmosferă din cele mai curate şi mai calde din punct de vedere creştinesc şi românesc.A stat 
în capitală mulţi ani, urmând diferite cursuri la Facultatea de Litere. Avea o bibliotecă foarte frumoasă. Puțin 


143 loan Scurtu (1877-1922), critic şi istoric literar cu o intensă activitate publicistică la 'Tribuna", "Semănătorul", "Minerva" ş.a. Cercetător 
de seamă şi editor al operei lui Mihai Eminescu. 

144 Evident autorul se referă la sentimentele patriotice ale respectivilor, animați de dorinţa de eliberare naţională. Deci sensul expresiei 
este de oameni angajaţi în serviciul luptei pentru cauza natională. 

145 Oppeler, celebră berărie, aşezată lângă fabrica cu acelaşi nume din strada Izvor. 

146 Ilarie Chendi (1871-1913), publicist şi critic literar, de orientare semănătoristă. A fost unul din fruntaşii luptei pentru unitate 
naţională. 

înainte de războiul de întregire a plecat însă în America, tot ca preot, unde - am aflat mai târziu - s-a stins din 
viaţă. Fie-i memoria binecuvântată că bun şi vrednic păstor sufletesc a fost. 

Prin viaţa pe care am dus-o la Bucureşti în prima jumătate a anului 1898, în contact cu conducătorii 
mişcării naţionale din Regat şi de peste munţi, cu membrii Comitetului naţional studenţesc (faimoşii 
decemviri)!+7, cu grupul de tineri literați şi publicişti în frunte cu Ilarie Chendi, cu intelectualii români ardeleni 
ce ţineau a se manifesta ca atare în diferite cercuri şi reuniuni culturale, sociale şi naţionale (Liga Culturală, Soc. 
Transilvania, Dacia Traiană etc.)!48, mi se modificară cu totul preocupările de viitor. Simţeam că aici, în acest 
mediu, este elementul meu natural de viaţă în care să mă pot manifesta mai cu folos pentru mine şi pentru alţii. 


Pe lângă aceasta, faptul că începusem să colaborez la diferite ziare şi reviste - la "Gazeta Transilvaniei" 
(o foiţă despre piesa Ultimul c/ironom a marchizului Pandolfi'49, un filoromân pe care V.A. Urechea îl invitase la 
Bucureşti şi asistase la reprezentarea piesei - şi o notiţă istorică în numărul jubiliar de 50 de ani al "Gazetei”), 
la "Tribuna Poporului" (o foiţă despre literatura populară a lui Dimitrie Dogaru şi nişte impresii de la un congres 
studenţesc lucrate împreună cu lon Rusu Şirianul) şi la "Liga Culturală", revistă redactată de Aurel C. Popovici (o 
dare de seamă despre Amintirile din anii 1848/49ale d-rei lulia Secula), deşteptară în mine ambiţii de publicist 
pe care mi le întreținea frecventarea din ce în ce mai deasă a Bibliotecii Academiei Române şi Fundaţiunii 


Universitare Carol | unde citeam cu predilecție cărţi şi reviste istorice şi literare. 


Astfel, drumul mi se designa acum limpede şi hotărât - aveam să mă dedic studiilor istorice şi literare 
pentru care simţeam oarecare vocaţie şi pe care înţelegeam să le cultiv cu toată râvna şi sârguinţa spre a 
compensa, dacă se va mai putea, ceea ce pierdusem în doi ani de încercări zadarnice. Încheind aici acest capitol, 
trebuie să observ că cele mai sus enumerate justifică îndeajuns afirmaţiile pe care le făceam în primul capitol 
al acestor amintiri şi anume că biata maică-mea a făcut rău că m-a rechemat la laşi şi eu la fel că am stăruit să 
mă reîntorc acolo. 


147 Comitetul Naţional Studenţesc, purtând numele de decemviri, era organul de luptă pentru susţinerea cauzei unităţii naţionale a 
tuturor românilor. 

148 Societatea "Transilvania" s-a constituit în 1867, la Bucureşti, antrenând în cadrul acţiunilor ei de propagandă patriotică mari 
personalităţi şi acordând numeroase ajutoare, stipendii, burse în acest scop. A jucat un rol deosebit în pregătirea şi realizarea Marii 
Uniri. Societatea "Dacia Traiana" fusese înfiinţată în 1895, la Bucureşti, cu scopul declarat de a sprijini lupta românilor transilvăneni. 

14sPiesa se joacă la Bucureşti în stagiunea 1897/98 iar prezenţa autorului nu era întâmplătoare, marchizul Benjamin Pandolli fiind un 
susţinător pe faţă al cauzei popoarelor subjugate de monarhia austro-ungară. Însuşi titlul piesei este sugestiv, clironom însemnând 
moştenitor. In august 1892 el fusese raportorul general - cu raportul "La Federation et la Paix" de la Conferinţa (IV) de la Berna. 

În adevăr, la Braşov, ne-ar fi fost mai greu la început. Nu e mai puţin adevărat însă că, ne-am fi obişnuit 
şi adaptat împrejurărilor şi am fi rămas la o şcoală şi într-un mediu unde interesul celor chemaţi a ne da 
instrucţia şi a ne face educaţia era să se concentreze cu toată bunăvoința asupra noastră şi - cu timpul - să ne 
libereze de grijile materiale ale vieţii cum s-a întâmplat cu fratemeu. În al doilea loc, la sfârşitul studiilor liceale 
aveam, probabil, să obţinem stipendii care să ne înlesnească a urma studiile superioare, universitare, în condiţii 
satisfăcătoare, să nu îndurăm lipsurile şi greutăţile pe care le-am îndurat eu la Bucureşti şi de care am scăpat, 
cum se va vedea mai târziu, numai după alţi doi ani de viaţă necăjită şi chinuită. 

PE DRUMUL DISPOZIŢIILOR ŞI APTITUDINILOR FIREŞTI 


La Facultatea de Litere - În toamna anului 1898 m-am înscris la Litere. Tocmai se reorganizase facultatea, 
cu un an comun, numit preparator, pentru studenţii nou înscrişi, după terminarea căruia aceştia puteau să se 
specializez într-una din cele trei secţiuni ale facultăţii, fiecare de câte trei ani de studii: istorică, filosofică şi 
filologică - ultima cu două subsecţii: clasică şi modernă. În anul preparator aveam să urmăm: antichităţile, limba 
latină, limba elenă, logica şi psihologia. Materiile nu erau deci multe şi nici orele de curs. Totuşi, dacă la sfârşitul 
anului nu treceai cu succes examenul la toate aceste materii, nu puteai merge mai departe. 


Cum pierdusem doi ani de studii şi cum vârsta nu-mi mai îngăduia noi experienţe, m-am pus serios pe 
lucru, urmând foarte regulat toate cursurile; ba, la Titu Maiorescu'50, pe lângă cursul obligator de logică, am 
urmat tot aşa de regulat, şi cursul asupra filosofiei engleze (Stuart Mill şi Herbert Spencer) pe care-l făcea pentru 
studenţii de la secţiunea filosofiei dar care era urmat de foarte mulţi alţi studenţi de la celelalte facultăţi, ca şi 
de lume din afară. 


Căci cursurile lui T. Maiorescu pe vremea aceea, ca şi mai târziu ale lui N. lorga, erau foarte mult 
frecventate. Sala nr. 4, cea mai mare de atunci a Universităţii, era totdeauna arhiplină, aşa că ilustrul profesor 
pătrundea cu oarecare greutate până la locul său de pe catedră. Prin dialectica impecabilă a magistrului, prin 
bogatul fond de idei expuse, ca şi prin forma lor de prezentare ele captivau şi încântau cu deosebire pe studenţii 
cei noi. Ţineau o oră şi un sfert, începând exact la 5 1/4 după amiază şi sfârşind la 6 1/2. Erau aşa de perfect 
calculate că de multe ori, când pendula din fundul săli bătea jumătate, Maiorescu rostea ultimul cuvânt al lecţiunii 
sale. Atenţiunea încordată a auditoriului nu era un moment măcar destinsă, slăbită prin oboseală ori dezinteres. 
Căci Maiorescu avea arta de a lămuri ideile şi teoriile filosofice mai abstracte prin observaţiuni şi exemplificări de 
natură a procura ascultătorilor săi clipe de relaxare. 


Erau acele mici digresiuni cu care îşi presăra cursul, digresiuni din care rețin, după o jumătate de secol 


şi consemnez aici două de oarecare interes, cred, pentru biografia sa. Aşa, odată, venind vorba de tăria 
convingerilor cu care generaţiunea precedentă sieşi, aceea a părintelui său, afirma latinitatea neamului său, ne 


150 Titu Maiorescu (1840-1917), critic, teoretician literar, om politic, prof. univ., acad. Mentorul spiritual al Junimii. A abordat în scrierile 
sale probleme legate de fondul limbii române, contribuind la afirmarea unor valori reprezentative ale culturii româneşti. 

spunea că, la naştere, loan Maiorescu a ţinut să-i dea numele lui Tit Liviu, al istoricului celui vechi, Patavinul, 
cum specifica el cu o nuanţă de puţină ironie. Bătrânul preot care avea să-l boteze (era la Craiova), nu prea ştia 
ce-i cu acest Tit Liviu. L-a căutat în Sinaxar, adică între sfinţii creştini şi nu l-a găsit, fireşte. A găsit însă un 
oarecare mucenic Titu şi l-a botezat cu numele acestuia, nu cu acel al marelui istoriograf roman, cum voia 
părintele său. Şi tot astfel l-a trecut şi în certificatul de naştere şi botez (la 1840 nu erau încă introduse registrele 
de stare civilă). loan Maiorescu n-a ţinut însă seamă de actul oficial şi l-a înscris la şcoală şi-n toate actele ce- 
| priveau cu numele de Tit Liviu, nume pe care, el, Titu Maiorescu l-a purtat, din respect pentru voinţa şi dorinţa 
tatălui său, tot timpul cât a trăit acesta. După moartea lui şi-a reluat numele din actul oficial, de Titu. 


Altă dată, vorbindu-se de antagonismul permanent dintre generaţii, dintre bătrânii care ţin la trecut şi 
tradiţie şi dintre tinerii care tind spre viitor şi progres, ne spunea cum, pe chestiunea de ortografie s-a născut, 
între Lauriantatăl (August Treboniu), adept al ortografiei latinizate şi Laurian-fiul (Dimitrie August), adept al 
ortografiei fonetice, discuţiuni aşa de pasionate şi neînţelegeri aşa de mari, încât, deşi trăiau în aceeaşi casă, 
ajunseseră să nu-şi mai vorbească unul altuia. Ce-l priveşte pe el, pe Maiorescu, ne mai spunea, a respectat în 
totul ideile şi părerile părintelui său şi a evitat, câtă vreme acesta a trăit, discuţiuni pe chestiuni cum era şi aceea 
a ortografiei în care el avea alte idei şi păreri decât ale bătrânului. 


Revenind la studiile mele, notez că serile şi ziua - când nu aveam cursuri sau ore de meditații din care mă 
întreţineam - mă duceam la Biblioteca Fundaţiunii Universitare Carol | să-mi văd, completez şi redactez notele de 
la cursuri, din lectura cărţilor sau tratatelor speciale şi să urmăresc revistele literare şi istorice. Aşa mi-am ocupat 
timpul un an de zile ducând însă, afară de sălile de cursuri şi de bibliotecă, o viaţă foarte grea, de mari lipsuri şi 
privaţiuni, într-o cameră sărăcăcioasă, mai mult neîncălzită iarna decât încălzită şi hrănindu-mă prin "birturi 
economice", dar numai din când în când, căci cel mai adesea nu aveam decât mâncare rece, acasă, pâine cu brânză 
sau cu nuci şi uneori nici pe acestea. Eram câteodată aşa de descurajat de acest trai mizer, că mă gândeam la acte 
de desperare. Noroc că tinereţea e răbdătoare şi rezistentă şi că, mai totdeauna, în momentele de supremă 
deznădejde apare câte o rază salvatoare, nici nu ştii de unde - care te face să uiţi tot ceea ce a fost şi să renaşti 
iarăşi la dorul de viaţă. Aşa a fost în ultimele luni ale acestui an şcolar invitaţia pe care d-nii Clinciu şi Popa, 
directorii internatului cu acelaşi nume, mi-au făcut-o de a lua masa de amiază împreună cu subdirectorul şi 
profesorii interni ai liceului, printre care era şi simpaticul şi neuitatul dr. Clinciu, frate mai mic al directorului, 
decedat - spre durerea tuturor celor ce-l cunoşteau - aşa de prematur. 


Am ajuns cu bine la sfârşitul anului şcolar şi la examene pe care le-am trecut, la toate materiile, cu bile 
albe, numai la limba latină, la prof. D. Evolceanu, cu bilă roşie!s!. 


151 Sistemul de notare în învăţământul superior prevedea acordarea notelor prin punctajul realizat între bilele albe (foarte bine), roşii 
(suficient) şi negre (insuficient). Combinația o bilă albă şi una roşie era echivalentă cu caliticativul bine. Echivalenţa acestui sistem în 

Vacanţa de vară, ca de obicei, mi-am petrecut-o la Săcele unde maicămea, după moartea bună-mi (în 
februarie (1898) îşi renovase gospodăria făcând-o mult mai agreabilă şi unde aveam de toate. Afară de acestea, 
la Săcele, vara era din cele mai plăcute, cu deosebire pentru noi, tinerii studenţi care aveam mulţi prieteni de 
seamă din categoria noastră şi ne bucuram de amiciţia intelectualilor localnici - preoţi şi învăţători români- cât 
şi de aceea a secelenilor emigraţi în România şi care, ajunşi aici oameni cu foarte bună stare, veneau cu familiile 
în vilegiatură în satele lor de origină. 

Căci, ca localitate climaterică, Săcelele aveau un bun renume. Multe familii din "Ţară" îşi făcuseră obiceiul 
de a se stabili totdeauna, vara, aici. Şi cu drept cuvânt. Aşezate la poalele munţilor, la altitudine de 300-400 m, 
cu o climă răcoroasă şi plăcută, cu locuri frumoase şi apropiate de excursii şi de scaldă, cu case bune, curate, 
îngrijite şi unele chiar confortabile, cu mijloace de alimentaţie ieftine şi, pe vremea aceea, abundente, cu o 
populaţie sobră şi vrednică ţinând la vechile şi bunele tradiţii - Săcelele erau, pentru oricine, cea mai bună 
recomfortare, nu numai fizică, ci şi morală. 

În vara aceea îmi amintesc că - având să mă înscriu, toamna, la secţiunea istorică şi să urmez cursul lui D. 
Onciul despre Originile Principatelor Române, am citit cu mult interes şi cu mare luare aminte pe Negru-Vodă a 
lui B. P. Haşdeu: un secol şi jumătate din începuturile Ţării Româneşti, operă de impresionantă erudiție dar şi de 
fantastică construcţie istorică. Documentarea şi argumentarea aşa de măestrită a genialului polihistor m-a prins 
în mrejele sale aşa fel că-mi închipuiam că nu poate fi o altă teorie asupra formării principatului a toată Ţara 
Românească, mai perfectă şi mai convingătoare decât aceasta a lui Haşdeu - indestructibilă şi definitiv stabilită. 
Dar după ce am cunoscut teoria lui Onciul asupra aceluiaşi subiect şi după ce am putut pătrunde şi eu puţin sensul 
criticii şi interpretării izvoarelor istorice, mi-am dat seama câtă invenţie şi fantezie era în măsură să susţină 
"ştiinţificeşte” cu erudiţia sa fără egal între contemporani, celebrul autor al Marelui Etimologic al României 
(Etymologicum Magnum Romaniaejin care Negruvodă constituie, se ştie, al 4-lea şi ultim volum. Şi nu ştiu ca 
după aceea să mai fi avut vreodată trebuinţa ori curiozitatea să revin la lectura mea din vara aceea. 


La "România Jună" - Toamna m-am întors la Bucureşti şi m-am înscris în anul II de Litere, la Secţiunea 
istorică. Preocuparea-mi era să găsesc o ocupaţiune mai stabilă şi suficient retribuită ca să pot duce un trai mai 
omenesc - ocupaţiune ce am avut norocul să găsesc (foarte greu însă) la noul ziar pe care A. C. Popovici îl 


puncte era: o bilă albă = 20 p; o bilă albă şi una roşie = 15 p; o bilă roşie = 10 p. 

întemeiase în octombrie 1899 cu coproprietarii săi de la Institutul de Arte Grafice "Minerva" (Gh. Filip, G. 
Moroianu şi Al. Taloşescu). 


La acest ziar - "România Jună" - am fost angajat corector de noapte, întrucât ziua aveam să merg la 
cursuri: muncă grea şi istovitoare de care nu miam dat seama decât când am ajuns s-o fac, de seara, de la opt, 
până la trei-patru dimineaţa. Redacţia era lângă Fabrica de bere Oppeler (în capul străzii Izvor) iar locuinţa mea 
în str. Berzei, colţ cu Vergiliu, drum de 3/4 de oră, iar iarna, pe vreme rea şi zăpadă, de cel puţin o oră, pe care 
trebuia să-l fac seara şi dimineaţa pentru ca, după o odihnă de câteva ore, să pot fi a doua zi la Universitate, la 
cursuri, cele de istoria veche şi epigrafie ale lui Gr. Tocilescu ţinându-se între 8-9 dimineaţa. 


Totuşi eram mulţumit că aveam în fine o leafă lunară din care să-mi pot plăti regulat camera, să amo 
mâncare caldă la amiază şi seara şi să-mi acopăr cât de cât celelalte trebuinţe. Din fericire această ocupaţiune 
istovitoare nu tinu decât 3-4 luni. Căci, încredinţat că pot face şi alte servicii la ziar,A. C. Popovici mă trecu în 
Redacţie, dându-mi să întocmesc zilnic revista presei, să îngrijesc o rubrică permanentă (Carnetul femeilor), să 
traduc un roman pentru foiletonul ziarului şi să scriu, din când în când, câte o foiţă proprie. 


Aşa am dus-o mai bine. Nopțile nu le mai pierdeam, iar ziua puteam să merg la cursuri căci lucrările 
pentru ziar le făceam seara, acasă. Ba munca aceasta-mi devenise chiar plăcută. Căci ziarul având un program 
naţionalist intransigent şi irident'52, militând pentru o democraţie de ordine şi năzuind să se menţină, ca factură 
şi tehnică, la un nivel apusean, atrăsese în jurul lui o serie de distinși intelectuali şi publicişti neînregimentaţi 
politiceşte în partide, - ca N. lorga, Ov. Densuşianu, A. C. Cuza, Gh. Bogdan-Duică, N. N. Basilescu (filosoful, 
nu economistul), Sarmiza Alimănişteanu-Belcescu etc., cu care ajunsesem în contact. Profesorul Onciul 
întocmise un îndreptar ortografic anume pentru "România Jună”. 


În redacţie am avut, ca prim-redactor, mai întâi pe Gh. Mezincescu, publicist de talent care însă a părăsit 
ziaristica pentru magistratură, apoi pe Ştefan Petică, poetul simbolist, iar ca redactori şi reporteri, pe Sergiu Cujbă, 
basarabeanul, pe G. Congopol, pe C. Dimitrescu - ziariştii bine cunoscuţi de mai târziu, şi alţii. Tăria ziarului o 
făceau însă colaboratorii şi corespondenţii din afară, între care amintesc pe necunoscutul foarte original - Moş 
lon vântură ţară. 


Cu toate acestea ziarul nu s-a putut menţine decât un an de zile. Nu cunosc mai de aproape cauzele care 
i-au adus sfărşitul. Bănuiesc însă că, în afară de campania duşmănoasă şi calomnioasă pe care i-a purtat-o, 
pentru caracterul său naţionalist intransigent, presa aşa-zisă democratică şi afiliaţii săi între care, durere, şi 
ardeleanul Alex. Hodoş (lon Gorun), ziarul n-a avut nici o administraţie prea bună. De altfel, administratorul 


152 Din nou termenii utilizaţi sunt în accepțiunea lor de azi improprii: programul ziarului era axat pe linia apărării cauzei unităţii naţionale. 

delegat al societăţii editoare (Institutul de Arte Grafice "Minerva") s-a şi sinucis. Dorinţa lui A. C. Popovici de a 
da capitalei şi ţării un ziar de factură apuseană şi de caracter naţional nu s-a putut realiza. 

Oricum, ce mă priveşte, prin "România jună" am ajuns să mă pasionez pentru publicistică şi să prind 
încredere în aptitudinile mele pentru aceste îndeletniciri, nu prin ceea ce eram obligat a da zilnic pentru ziar, ci 
prin articolele şi foiletoanele scrise din îndemn propriu. Nu am ziarul la îndemână să văd ce am scris mai de 
seamă sub acest raport. Îmi amintesc însă de un articol comemorativ, mult apreciat de cetitori, Martiriul lui 
Horea, semnat: "Un nepot de iobag". Asemenea de un foileton polemic cu |. A. Rădulescu-Pogoneanu asupra 
unui studiu al său publicat în Omagiu/ lui T Maiorescu (1900), foileton semnat numai cu iniţiale în care arătam 
că - contrar părerilor sale - limba literară a ziarelor şi revistelor de peste Carpaţi făcuse mari progrese de când 
Maiorescu o denunta ca plină de germanisme, maghiarisme, ardelenisme şi construcţii străine. În fine, de un 
foileton în care arătam că predica în bisericile din vechiul Regat lasă mult de dorit. 


Am mai scris şi altele, printre care cele privitoare la comemorările istorice ale membrilor Academiei 
Române. Le redactam cu o particulară grijă de a reda aceste comemorări cât mai exact şi cuprinzător. Dacă însă 
le-am comentat numai pe cele de mai sus e pentru că I. A. Rădulescu-Pogoneanu când, ocazional, vreo doi- 
trei ani în urmă, i-am spus că eu sunt autorul foiletonului cel privea, a rămas puţin cam decepţionat deoarece 
el nu se îndoise că autorul era A. C. Popovici, ceea ce, fireşte, în sinea mea, nu m-a putut decât măguli. lar 


foiletonul despre predica în biserică îl amintesc pentru că, la câteva zile după publicare lui, m-am pomenit la 
Redacţie, cu un enorm volum de predici, frumos tipărite, ale bătrânului şi învățatului episcop al Huşilor, Silvestru 
(Bălănescu), volum pe care nu-l cunoşteam, cu următoarea dedicație: "Domnului care se întreabă - mă înşel 
oare?" - cuvintele cu care încheiasem foiletonul meu semnat tot numai cu inițialele. 


Tot în legătură cu "România Jună" ţin să amintesc că, pe când eram la acest ziar, am avut prilejul să trec 
pentru întâia oară pragul casei lui N. lorga, casă în care, peste patru ani în urmă, aveam să devin şi să rămân, 
până la sfârşit, unul dintre cei mai apropiaţi ai săi. Fusesem trimis de A. C. Popovici pentru nu ştiu ce chestiuni 
în legătură cu un articol al neuitatului meu profesor. Locuia în str. Icoanei, într-o casă mică şi scundă, cu pereţii 
plini de rafturi de cărţi. N-a ştiut atunci cine sunt deşi-i eram elev şi urmam regulat cursurile sale, ca orice alt 
auditor, anonim însă. Mai târziu, după ce m-a cunoscut mai bine,şi-a amintit de această vizită timidă, 
însemnând-o chiar în autobiografia sa O viață de om așa cum a fost'53. 


153Aprecieri la adresa lui Al. Lapedatu în N. lorga, O viață de om. Aşa cum a fost, Bucureşti, 1934, vol. |, p. 272, 279; vol. II, p. 263, 281. 

ANII STUDIILOR MELE ISTORICE 


În anul al doilea de facultate şi primul de specialitate am urmat cursurile secţiunii istorice de trei ani, 
cele istorice propriu-zise de doi ani şi de unul, cele auxiliare. Dintre cele din întâia categorie, cursul de istoria 
universală a lui N. lorga era cel mai frumos, mai interesant şi mai frecventat - când a tratat de istoria literaturilor 
europene, aproape tot aşa de frecventat ca şi al lui Titu Maiorescu. Cel mai documentat şi temeinic argumentat 
era însă al prof.D. Onciul, de istorie veche a Românilor, zic de istorie veche pentru că am apucat - un an numai 
- şi lecţiile de istoria modernă a românilor ale lui V. A. Urechea, după a cărui moarte ambele catedre s-au 
unificat. Şi Gr. Tocilescu, la istoria veche, făcea cursuri însufleţite, cetite cu mult patos, cum obişnuia acest 
profesor pururea entuziast şi mult prețuit de tineretul studios. 


Cursurile de categoria a doua, auxiliare, erau: paleoslovenium, de doi ani, unul de gramatică, al doilea de 
traduceri şi interpretări de texte, cu loan Bogdan; sociologia, cu C. C. Dimitrescu-laşi şi pedagogia cu l. 
Crăciunescu. Cel dintâi, strălucit profesor pe care studenţii îl urmăreau şi ascultau cu adevărat nesaţ, îşi ţinea însă 
lecţiile foarte rar şi neregulat. Cel din urmă, monoton dar conştiincios, dimpotrivă îşi ţinea lecţiile cât se poate de 
regulat. Tot de un an, pentru istorici, era cursul atunci introdus în facultate, de geografie, al prof. S. Mehedinţi, a 
cărui inaugurare a fost un adevărat eveniment pentru viaţa noastră universitară întrucât tânărul profesor aducea 
cu sine, nu numai o ştiinţă nouă şi foarte interesantă în felul în care era concepută şi tratată, dar şi o magistrală, 
originală şi cu totul personală dialectică care ne-a făcut să vedem din capul locului în el un strălucit dascăl, în 
acelaşi timp un minunat pedagog. 

Ce mă priveşte, am urmat, fără a fi obligat, în tot timpul studenţiei mele în facultate, cursurile cu totul 
nouă de istoria literaturii române moderne ale lui Ov. Densuşianu, ca şi cursurile de istoria filosofiei ale lui T. 
Maiorescu. 


Afară de cursuri, la studiile din prima categorie, aveam şi ore de seminar şi lucrări practice pe care de 
asemenea le-am urmat. Cel mai sistematic organizat şi serios condus ca metodă şi disciplină ştiinţifică a fost 
seminarul lui D. Onciul în care m-am familiarizat cu analiza şi critica izvoarelor, însuşindu-mi riguroasa sa 
metodă de cercetare istorică în care s-au format aproape toţi istoricii români ce s-au impus în cele două dintâi 
decenii ale secolului în curs. 


Seminarul se ţinea la Fundaţiunea Universitară Carol | unde aveam la îndemână, în bibliotecă, cărţile 
trebuitoare. Pentru fiecare şedinţă se desemna dinainte un proponent şi doi oponenți care trebuiau să 

pregătească în preambul chestiunile ce urmau a se trata şi discuta în şedinţă. Discuţiile erau conduse de D. 
Onciul aşa fel ca studenţii să fie elementul activ şi să creeze o atmosferă de încredere şi îndemn pentru 
participarea acestora la lucru, îndeosebi a celor începători. Pe lângă acest seminar D. Onciul organizase, la 
Arhivele Statului, după ce devenise director al lor, un curs practic de paleografie română pe care-l conducea tot 
personal şi în care numeroşi studenţi s-au iniţiat în lectura vechilor noastre documente slavone şi române. 

Seminarul de istorie universală al lui N. Iorga se ţinea, pe vremea mea, la Universitate, mai târziu la 
locuinţa sa. Se făceau exerciţii de paleografie şi diplomatică latină cetindu-se şi interpretându-se, din punct de 
vedere diplomatic şi istoric, documente medievale pe care ni le aducea, în copii fotografice, profesorul. În acest 
seminar, contrariu de acel al lui D. Onciul, rolul activ nu-l aveau atât studenţii, cât N. lorga care ne împărtăşea 
tot felul de cunoştinţe necesare specialităţii noastre din vasta sa erudiție şi bogata experienţă de cercetător 
asiduu şi pasionat al marilor arhive europene. 


Seminarul de epigrafie al lui Gr. Tocilescu se făcea la parterul Universităţii, în localul Muzeului Naţional 
de Antichităţi de sub direcţia sa şi consta din lectura şi interpretarea monumentelor epigrafice ce se găseau în 
acest muzeu. În fine, la seminarul de slavistică al lui loan Bogdani'54 se făceau traduceri şi interpretări de texte 
paleoslave din gramatica lui Leskin şi din documente vechi româneşti de limbă slalvă. 


Acestea au fost cursurile şi seminariile pe care le-am urmat trei ani de-a rândul la Secţiunea istorică a 
Facultăţii de Litere din Bucureşti, trecându-mi examenele prescrise - unele la sfârşitul fiecărui an, altele la 
sfârşitul întregului curs de trei, doi sau un an. Seminarul la care am lucrat însă mai mult, mai bine şi mai cu 
pasiune, ca de altfel mai toţi colegii ce s-au dedicat studiilor istorice, a fost seminarul prof. D. Onciul la care, 
începând cu anul II de specialitate am făcut şi prezentat, în fiecare an, lucrări clasate la locul întâi şi premiate 
de Fundaţiunea Universitară Carol I,cele două din urmă fiind şi publicate: prima (Radu cel Frumos)n revista 
"Transilvania" a Asociaţiunii de la Sibiu, iar a doua (V//ad-Vvogă Că/ugărulin "Convorbiri literare" din Bucureşti. 


Observ că aceste lucrări, prin lecturile şi cercetările ce trebuia să fac la Academia Română şi la Arhivele 
Satutului, mi-au absorbit cea mai mare parte din timpul liber. Căci, afară de cursurile şi seminariile de la 
Universitate, mai aveam, în anul Il, ziarul (“România Jună") iar în cei trei următori, catedra de limbă română de la 
Liceul Francez şi apoi la Liceul Lolliot (12 ore pe săptămână). 


154 loan Bogdan (1864-1919), filolog şi istoric, prof. univ., acad. Iniţiator al studiilor de slavistică în România, a editat cronici şi 
documente, contribuind la cunoaşterea istorie naţionale. 

Tot în timpul studiilor am făcut şi altă lucrare mai mare cu subiectul pus la concurs de Universitate pentru 
marele premiu Hillel de 1.000 lei -/stor/ia breslelor la români - lucrare pentru care mi s-a şi decernat acest 
premiu (cu titlul de laureat al Universităţii) şi care nemai având ocazia s-o revizuiesc şi s-o completez pentru 
publicare a rămas netipărită în arhivele Universităţii unde Virgil Madgearu'55 mi-a cerut învoirea s-o cerceteze 
pentru teza sa de doctorat, cu acelaşi subiect, în Germania. 


Lucrările acestea, ca şi altele mai mărunte, pe care începusem a le publica în "Tribuna poporului" de la 
Arad, în "Semănătorul" şi "Convorbiri literare" din Bucureşti şi despre care voi aminti în capitolul următor mi-au 
luat, fireşte, multă vreme, făcându-mă să negilijez trecerea, la vreme, a unor examene, mai ales că, între timp, 
după ultimul an de facultate, pe lângă ocupaţiunile mele de la Liceul Lolliot am funcţionat şi ca profesor 
suplinitor la Liceul Sf. Sava, la catedra lui |. C. Georgian care se găsea într-un concediu mai îndelungat pentru 
o boală incurabilă pe urma căreia s-a şi prăpădit. 


Aici se încheie amintirile mele cu privire la studiile de specialitate istorică. Rămâne doar să mai notez 
cum mi-am întocmit viaţa în aceşti ani. După dispariţia "României June", rămânând iarăşi fără mijloace de 
existenţă, am apelat la prieteni şi colegi ce funcționau ca pedagogi la Liceul Francez(C. Sporea şi O. C. 
Tăslăuanu) - unul din cele mai bine reputate la Bucureşti - să mă recomande şi pe mine la un asemenea post 
direcţiunii liceului. Când m-am prezentat lui H. Lolliot, unul din cei doi directori ai Institutului (al doilea era 


Leautey), pentru a mă vedea şi, eventual, a mă angaja, nu ştiu cum s-a făcut - fie pentru modul cum am vorbit, 
fie pentru impresia ce i-am lăsat - că am ieşit de la dânsul - nu ca simplu pedagog, ci ca profesor de limba 
română la cursul inferior al liceului, cu 12 ore de lecţii pe săptămână (cât cerea programul şcolar), fără nici una 
de meditaţie ori supraveghere cum aveau ceilalţi colegi. Căci, zicea Lolliot, întrucât liceul, funcţionând sub 
auspiciile Legaţiunii franceze, cultiva limba franceză mai mult decât oricare alt institut, trebuia ca limba română 
să fie cât mai bine şi serios predată şi de aceea mă angajează în mod special, cu casă, masă şi o mică retribuţie 
lunară. 

Acest angajament a fost salvarea mea pentru tot timpul cât am stat în capitala ţării. Căci, trei ani de zile, 
până am fost chemat ca funcţionar la Biblioteca Academiei Române (secţiunea manuscriselor) şi apoi în alte 
posturi sau însărcinări, am fost scutit de orice grijă materială a vieţii şi am putut să-mi văd în linişte de studiile, 
lucrările şi lecţiile mele. Aveam 12 ore pe săptămână pe care, e drept, trebuia să le pregătesc dar care mi-au 
devenit repede foarte plăcute, pe de o parte pentru că s-a întâmplat ca din anul întâi chiar să am şcolari foarte 
buni, pe de alta pentru că eram într-un mediu didactic foarte simpatic şi select, de tineri şi excelenți profesori, 


155 Virgil Madgearu (1887-1940), economist, sociolog, profesor universitar la Bucureşti. Politician care a susţinut teoria "statului 
țărănesc"; a emis teze economice privind dezvoltarea statelor agrare. A fost asasinat de legionari, cărora li s-a opus cu toată tăria. 


Fundația Lapedatu 63 


ALEXANDRU LAPEDATU, AMINTIRI IOAN OPRIȘ 


mai toţi cu catedre definitive la stat - profesori cu care m-am împrietenit şi am păstrat, până azi - bine înţeles 
cu cei care mai trăiesc - raporturi de reciprocă stimă şi afecţiune. De asemenea pedagogii cu care duceam viaţa 
de toate zilele erau, mai toţi, distinşi studenţi care mai apoi au devenit profesori şi profesionişti de valoare. Cei 
mai mulţi erau ardeleni ori de origină din Ardeal - unii fiindu-mi şi rămânându-mi buni şi devotați prieteni (C. 
Sporea, Otto Dimitriu, Gr. Forţu etc.). 

La examenele de fine de an am ieşit foarte bine cu elevii mei.Th. Speranţia!'56 şi Petre Gîrboviceanu!'57, 
reputați membri ai corpului didactic secundar şi delegaţi ai Ministerului de Instrucție să asiste la aceste examene 
mi-au apreciat silinţele şi elogiat şcolarii. Chiar din anul următor, Lolliot având în vedere acest rezultat, m-a 
chemat să fac lecţii de literatură română şi la Institutul de fete al Doamnei Lolliot (fost cândva Negrescu). Astfel 
m-am legat de fostul meu director, - om de mare caracter şi cu remarcabile însuşiri de conducător - aşa fel că, 
la despărţirea sa de dl Leautey, l-am urmat la noul Institut ce înființase şi unde am avut condițiuni mai bune de 
trai şi salar, punându-mi la dispoziţie o cameră separată în care puteam studia şi lucra în toată voia. 


În timpul cât am funcţionat ca profesor la Liceul Francez şi apoi la Liceul Lolliot, am urmat şi Seminarul 
pedagogic universitar făcând lecţii practice la limba română (cu M. Dragomirescu) şi la istorie (cu C. Rădulescu- 
Motru'58, suplinit de Enache lonescu). Şi tot în acest timp am participat la două excursiuni pe care Gr. 
Tocilescu!59 le făcea la sfârşitul fiecărui an şcolar cu elevii săi, membri ai Societăţii istorice a studenţilor în litere, 
societate care, înainte de a ajunge eu la Universitate, stătea sub directa sa conducere dar care, după aceea, din 
cauza rivalităţii acute dintre profesorii bătrâni şi cei tineri ai facultăţii provocate de campania lui N. lorga pentru 
renovarea vieţii intelectuale şi culturale a ţării şi în special a universităţilor (cu opinions sinceres şi opinions 
pernicieuses)- fireşte s-a reorganizat în Societate a Studenţilor în Litere, căutând să-şi menţină o independenţă 
neutrală faţă de această rivalitate căci Gr. Tocilescu, cel mai violent şi necruţător, era totuşi iubit, stimat şi 
prețuit de studenţi. 


56 Theodor Speranţia (1856-1929), scriitor, literat şi folclorist, membru corespondent al Academiei. A Îndeplinit diverse funcţii în 
Ministerul Cultelor şi Instrucțiunii Publice. 

57 Petre Gîrboviceanu (1862-1934), profesor la Seminarul teologic, om de cultură, întemeietor de aşezăminte culturale, a funcţionat ca 
secretar general al Ministerului Cultelor şi Instrucțiunii Publice, apoi ca administrator al Casei Bisericii. A contribuit la opera de cercetare 
şi conservare a monumentelor istorice. 

58 Constantin Rădulescu-Motru (1868-1957), filosof şi psiholog, profesor universitar la Bucureşti. Academician şi preşedinte al 
Academiei. A înfiinţat şi condus Societatea română de filosofie, "Revista de filosofie" şi "Analele de psihologie". 

59 Grigore Tocilescu (1850-1909), istoric şi arheolog, profesor universitar la Bucureşti. Director al Muzeului Naţional de Antichităţi. A 
studiat sistematic civilizaţia preromană şi romană de pe teritoriul ţării. A condus lucrările de elaborare a Marelui dicționar geografic 
al României. A fost printre iniţiatorii sistemului juridic de ocrotire a monumentelor şi de organizare a cercetării arheologice (prin 
legile din 1892). 

Excursiunile sale erau bine organizate şi conduse (camaradereşte dar şi cu autoritate), plăcute şi 
instructive pentru elevii săi, cari, prin aceste excursiuni aveau prilejul, nu numai de a cunoaşte, în condiţii foarte 
avantajoase, regiuni frumoase ale ţării dar şi să aibă parte - după un an de străduinţe laborioase pe băncile 
universităţii - de o binefăcătoare reconfortare sufletească şi românească. Ele se făceau de obicei în Dobrogea 
pentru săpăturile arheologice de acolo, în special cele de la Adamclisi sau pe la străvechi monumente istorice 
din Neamţu, Argeş şi Vâlcea. Au trecut şi hotarele, în Transilvania, în judeţul Hunedoara, unde a lucrat 
cunoscutul arheolog Teglăs cu concursul contelui Kuhn, şi mai departe, peste ţări şi mări, în Grecia, la Atena şi, 
dacă nu mă înşel, chiar în Italia, la Roma. Cele la care am luat şi eu parte au fost, una în Munţii Neamţului pentru 
vestitele mânăstiri de acolo, cealaltă la Curtea de Argeş şi sus, până la Cumpăna şi cetatea de la Poenari. 


Impresiile de la aceste excursii îmi sunt şi astăzi, când e să le aştern pe hârtie - cu toate că a trecut o 
jumătate de secol de atunci - încă vii şi neuitate. Ca într-un film de cinematograf se desfăşoară înaintea ochilor 
mei locurile minunate pe care le vedeam pentru întâia oară şi pe care, de atunci încoace,le-am mai văzut de 
atâtea ori, la fel de minunate. Asemenea oamenii acestor locuri, aidoma şi azi, cred, în porturile lor strămoşeşti, 
cu plăieşii lui Ştefan cel Mare sau cu ostaşii lui Negru Vodă, ca şi monumentele de pe aceleaşi vremuri pe care 
Tocilescu le cunoştea aşa de bine şi ni le descria aşa de plastic cu verva lui bogată şi colorată. 


După un scurt popas la Roznov, să vizităm biserica luxoasă în stil rusesc pe care colonelul Roznovanu o 
ridicase în amintirea fiului său, am plecat la Tg. Neamţ şi de acolo, mai întâi, sus, la Cetatea Neamţului unde 
magistrul nostru ne făcu o emoţionantă evocare a principalelor episoade istorice la care au fost martore zidurile 
ruinate în mijlocul cărora ne aflam, apoi la mânăstiri din apropiere, unde de asemenea ni se dădură toate 
explicaţiile necesare şi unde furăm primiţi cu tradiționala ospitalitate moldovenească. Seara, târziu, trecând 
peste Petru Vodă am ajuns la poalele Ceahlăului, la mânăstirea Durău unde trebuia să ne odihnim peste noapte. 
Perspectiva de a vedea un răsărit de soare de pe Ceahlău nu ne lăsă însă să dormim, deşi eram prăpădiţi de 
oboseală. Căci, de cu noapte, am urcat să vedem, de pe cel mai înalt pisc al Carpaţilor moldoveneşti, această 
minune a naturii. 


La întoarcerea spre Hangu am trecut pe la marea întreprindere forestieră a lui Emil Costescu de la Tarcău 
unde inginerul-director, un basarabean, Simeon Pop, ne organiză o primire ca-n poveştile bătrâne cu viței 
întregi la frigare, buţi de vin alăturea. La Hangu am dormit în casa părintelui Mătase, tatăl zelosului şi preţiosului 
arheolog preistoric, tot preot, care a organizat Muzeul de arheologie de la Piatra şi a publicat valoroasa sa 
cercetare preistorică Frumuşica!60. De la Hangu, pe plute, pe o vreme splendidă, am coborât la Viişoara, iar de 


160 Localitate din judeţul Neamţ, cu o mare staţiune arheologică neolitică, cercetată de C. Mătasă care a publicat monografia cu acelaşi 
nume (1946). Caracteristic descoperirilor de la Frumuşica sunt piese ceramice cucuteniene, în rândul cărora se situează ca o 

aci la Piatra de unde am luat, pe calea ferată, drumul înapoi la Bucureşti. Pretutindeni am fost bine primiţi, 
găzduiţi şi ospătaţi, prin grija prefectului de judeţ, Albu, şi prin trecerea pe care Tocilescu, conducătorul nostru, 
o avea oriunde şi la oricine. 


La fel a fost şi a doua excursie la Curtea de Argeş şi de aici, sus, la Cumpăna şi Cetatea de la Poenari, 
zisă a lui Ţepeş Vodă. La întoarcere ne-am oprit la Piteşti unde, la Trivale, localnicii ne-au pregătit o frumoasă 
şi călduroasă serbare câmpenească (picnic). Aici, la masă, l-au primit pe Tocilescu cu un Gaudeamus igitur 
cântat cam şchiopătând (studenţii nu-l ştiau prea bine). La toasturi am profitat de faptul că tocmai în acea zi 
(18 mai) se împlineau 300 de ani de la cucerirea Moldovei de Mihai Viteazul!'s! ca să preamăresc acest eveniment 
istoric ca un act care a încheiat întrunirea celor trei ţări române. Tocilescu s-a ridicat imediat să răspundă 
spunând că nu această dată trebuieşte sărbătorită ca fiind luptă fraticidă, ci aceea a cuceririi Transilvaniei, 
aducând elogii "tânărului său elev de la dreapta" pentru frumoasele sentimente patriotice. lar la observarea 
cuiva că nu eram la dreapta sa, ci la stânga, s-a grăbit să riposteze: "da, la stânga lângă inima mea în care el 
(Lapedatu) se găseşte”. 

Căci aşa era neuitatul nostru dascăl, fire entuziastă şi cuvântător înflăcărat. El ştia să emoţioneze, adesea 
până la lacrimi, pe ascultătorii săi prin tăria cu care da expresie sentimentelor sale naţionale. De altfel, nu-i de 


mirare. Fusese în fruntea acelei falange de luptători pentru România care, pe la 1880, îşi făcuseră din acest 
cuvânt, magic la ei, titlul unei răsunătoare reviste al cărui conducător spiritual fusese chiar Gr. Tocilescu. 


valoare deosebită "Hora de la Frumușica". 
161 De fapt nu este vorba exclusiv despre o cucerire a Moldovei, cetăţile mari - Neamţul şi Suceava - deschizându-şi porţile în faţa domnului 
iar oastea răzeşească fraternizând cu oştile acestuia. 

ACTIVITATEA ŞTIINŢIFICĂ ÎN TIMPUL STUDIILOR 


Afară de cele două monografii istorice mai înainte amintite - Radul cel Frumos şi Vlad-vodă Călugărul - 
lucrate în seminarul lui D. Onciul care, revizuite şi completate, au fost publicate în revista "Transilvania" a 
Asociaţiunii din Sibiu (1902) şi în "Convorbiri literare" din Bucureşti (1903), am mai lucrat, în timpul studiilor 
mele universitare, două conferinţe rostite la Societatea Studenţilor în Litere: Ce/e tre; fețe istorice ale unirii 
românilor (la 24 ianuarie 1901), şi Câteva idei conducătoare în viaţa românească (la 25 noiembrie 1901), ambele 
publicate în "Tribuna poporului" din Arad, cea din urmă şi în broşură separată. Tot la această societate am 
prezentat dări de seamă despre monografia lui Augustin Bunea, /oan Inocențiu (Clain) şi Despre Cantacuzeni şi 
operele lor de N. lorga, apărută în "Convorbiri literare”. 


Între timp ajunsesem în legătură personală cu profesorii mei - N. lorga, D. Onciul şi |. Bogdan - la a căror 
şcoală mi-am făcut pregătirea mea istorică. Cel dintâi publicase, la apariţia monografiei mele despre Radul cel 
Frumos, o măgulitoare notiţă în "Convorbiri literare" în care scria că lucrarea este aşa de bună că nici nu se 
cunoaşte că este a unui începător, decât doar când "autorul polemizează cu lucrări inedite ale colegilor de 
seminar". M-a invitat, în acelaşi timp, prin Ilarie Chendi, să mă duc la dânsul acasă. M-am dus, fireşte, imediat 
(şedea într-un modest apartament din str. Chimistului), mulţumindu-i pentru aprecierea din "Convorbiri 
literare". Mi-a dat cărţile pe care le publicase în ultima vreme, între care volumele prea frumos tipărite cu 
cheltuiala lui Gh. Gr. Cantacuzino (Nababul): Despre Cantacuzeni și operele lor (Genealogie şi Documentele) şi 
noua ediţie a Cronicii lui Const. Căpitanul Filipescu. 


De atunci, prin desele întâlniri în sălile de lectură şi de manuscrise ale Academiei şi prin preumblările pe 
care le făcea întotdeauna după-masa şi în care adesea îl însoţeam, i-am devenit tot mai apropiat. La aceasta a 
contribuit, cred, faptul că aflase de legăturile mele cu Braşovul de societatea căruia N. lorga se legase la rândul 
său, nu numai prin căsătoria sa cu Catinca Bogdan (sora lui lancu Bogdan), ci şi prin prieteniile ce-şi făcuse 
acolo (în special cu Andrei Bîrseanu). Cum s-au dezvoltat aceste legături ale mele cu ilustrul meu profesor şi 
de ce preţ mi-au fost ele în viaţă voi avea desigur deseori ocazia să o arăt în aceste amintiri. 

Legăturile cu D. Onciul au fost de altă natură. M-a cunoscut şi recunoscut chiar din prima şedinţă de 
seminar din nişte reflecţii mai judicioase ce făcusem cu privire la chestiunea ce se discuta; prin participarea 
mea apoi la aceste şedinţe, ca şi prin lucrările ce am făcut în fiecare an m-a cunoscut din ce în ce mai bine, 
acordându-mi o deosebită încredere -încredere care mai întâi s-a manifestat prin faptul că, în calitatea sa de 

colaborator la £Enc/c/opedia Română a lui C. Diaconovici!62 pentru istoria naţională, mi-a încredinţat mie să 
redactez articolele istorice posterioare epocii pe care dânsul o cunoştea mai în fond. Aşa am devenit şi eu, ca 
student încă, colaborator al Enciclopediei (articolele istorice din vol. III semnate A.L.). 


Astfel am ajuns să merg mai des pe la fostul meu profesor şi, cu timpul, lucrând la Comisiunea 
Monumentelor Istorice, la Comisia Istorică a României şi la Academia Română să-i devin unul din discipolii cei 
mai favoriţi, recomandându-mă, după Unire, ca preşedinte al Comisiunii pentru organizarea arhivelor din 
Transilvania şi, în calitate sa de preşedinte al Comisiunii Monumentelor Istorice, ca preşedinte al secţiei acestei 
Comisiuni pentru Transilvania!63. lar când sănătatea sa deveni tot mai precară, mi-a exprimat dorinţa ca lucrarea 
pe care o începuse în timpul ocupaţiei (1916-1918), Români; și Ungurii - raporturile lor istorice'64- să o termin 
eu după planul şi notele făcute de dânsul, iar înainte de moarte şi-a arătat faţă de ministrul Instrucțiunii de 
atunci (Dr. C. Angelescu) dorinţa să-i fiu succesor la Direcţia Generală a Arhivelor Statului. 


Cu loan Bogdan relaţiile se întemeiau şi pe împrejurarea că braşovean de origine - a fost şcolar al tatălui 
meu căruia îi păstra o frumoasă amintire(mi-a spus odată Pompiliu Eliade că în Cancelaria Universităţii i-a 
elogiat învăţătura şi calităţile didactice, mărturisind că, dacă ştie latineşte, o datoreşte profesorului lon 
Lapedatu). Cred, deci, că o parte din această bună amintire se va fi resfrânt, ca şi la alţi foşti elevi ai părintelui 


nostru, şi asupra urmaşilor săi prin simpatia şi sprijinul moral ce le-au arătat. 


Ceea ce însă m-a apropiat de loan Bogdan care era o fire rece şi mai rezervată, a fost colaborarea 
statornică la "Convorbiri literare”, al căror director era. Căci din 1902 până în 1907 când revista a trecut sub 
direcţia lui S. Mehedinţi, şi chiar şi după aceea, mai tot ce am lucrat mai de seamă în domeniul istoriei am dat 
la această revistă. În fine, colaborarea mea cu dânsul la Comisia Istorică a României căreia îi consacrase toată 
priceperea, râvna şi puterea sa de muncă a întărit şi mai mult legăturile mele cu loan Bogdan. 


162 Corneliu Diaconovici (1859-1923), publicist şi lexicograf, ataşat de activitatea Astrei. Membru al Academiei. Sub auspiciile Astrei a 
organizat Muzeul Asociaţiunii (1905) iar între 1898-1904 a publicat, la Sibiu, în 3 volume, Enciclopedia Română. 

163 La data de 8 martie 1921 Al. Lapedatu a fost numit prin decret regal preşedinte al Comisiunii Monumentelor Istorice - Secţia pentru 
Transilvania, organism pe care îl va conduce până în 1940, când devine preşedintele Comisiunii Monumentelor Istorice (pe întreaga 
ţară). 

164 Lucrarea lui D. Onciul, Români; și ungurii în trecut, a fost realizată de acesta în 1916 ca un studiu sintetic de prezentare a 
argumentaţiei privitoare la prezenţa şi organizarea elementului românesc cu instituţii specifice - cnezatul şi voievodatul - în 
Transilvania, care au intrat ca atare în relaţii cu regalitatea maghiară după cucerirea de către statul ungar a Transilvaniei. Studiul a 
fost publicat iniţial în 1928 în "Analele Academiei Române. Memoriile Secţiei Istorice", t. IX şi s-a reeditat de Aurel Sacerdoţeanu cu 
titlul Scrieri istorice, Românii şi Ungurii în trecut. Relaţiile lor politice în dezvoltarea statului român şi a românilor de peste munţi (în 
vol. II, p. 330-360) în anul 1968 de către Editura Ştiinţifică. 

Legăturile acestea personale cu foştii mei profesori, începute în timpul studiilor şi dezvoltate mai ales după 
aceea, mi-au fost, sub raport moral, al pregătirii şi formării mele istorice, ca şi al carierei mele ulterioare, de cel 
mai mare preţ şi folos. În primul loc ele mi-au servit ca puternic stimulent şi îndemn pentru activitatea mea 
ştiinţifică în domeniul istoriei naţionale, activitate pe care am început-o şi desfăşurat-o paralel cu studiile mele 
universitare. Căci, înainte încă de terminarea lor am publicat în "Semănătorul" şi în "Convorbiri literare" o serie de 
articole, dări de seamă, documente şi notițe istorice. Astfel, în cea dintâi revistă, o dare de seamă despre noua 
ediţie a Cronicei lui Const. Căpitanul Filipescu, de N. lorga şi o alta despre Documentele şi registrele privitoare la 
relațiile Țării Româneşti cu Braşovul şi Ungaria, de loan Bogdan, iar în a doua - în "Convorbiri literare", articolul 
Margheta, Doamna Negrului- Vodă. Câteva documente privitoare la istoria catolicismului în Moldova, cum şi nişte 
notițe istorice mai mărunte. Tot în această vreme începusem a publica, împreună cu G. Bogdan-Duică, în "Tribuna 
Poporului" de la Arad, sub titlul Gheorghe Barițiu şi amicii săi, scrisori şi extrase din vasta corespondenţă a 
acestuia de la Academia Română. În fine, Editura "Minerva" mi-a cerut două lucrări pentru Biblioteca sa populară 
- una despre Revoluția lui Horea, a doua despre Răpirea Bucovinei, pe care le-am scris şi publicat fără semnătură 
şi nici măcar cu iniţiale, cum obişnuiam să fac, în genere, cu mai toate articolele şi dările de seamă publicate în 
reviste. Aceasta din cauza unei conştiinţe exagerate, trebuie s-o recunosc astăzi, că nu puteam răspunde cu 
semnătura mea decât pentru lucrări perfecte... 


Pe urma acestei activităţi publicistice, cu bună-voinţă încurajată, se vede că începusem a fi privit şi 
considerat ca viitor istoric deoarece la începutul anului 1903 când D.A. Sturdza'65 împlinea 70 de ani şi când N. 
lorga luase iniţiativa de a i se oferi, din partea istoricilor români, un volum omagial pentru serviciile ce adusese 
şi sprijinul moral şi material ce dăduse, toată viaţa sa, istoriografiei române, fui invitat şi eu, ca şi Vasile Pârvan, 
între cei mai tineri să colaborăm şi noi cu maeştrii noştri şi istoricii consacraţi la acest omagiu onoare de care, 
ambii, am fost foarte măguliţi. Am dat atunci articolul întitulat Pater Janos, după numele unui agent al lui 
Brâncoveanu în lupta sa pentru apărarea ortodoxiei de peste Carpaţi împotriva propagandei catolice pentru 
unirea românilor de acolo cu Biserica Romei. 


Cum era şi natural, lucrând tot timpul în sălile de lectură şi de manuscrise ale Academiei Române, 
atmosfera de aici îmi devenise nespus de plăcută. Mă simţeam aşa de bine şi eram aşa de mulţumit de acest 


165 Dimitrie A. Sturdza (1833-1914), istoric, academician, secretar general şi preşedinte al Academiei. A contribuit la dezvoltarea 
fondurilor Bibliotecii Academiei ca şi a colecţiei ei numismatice, domeniu în care - numismatica - aduce importante contribuţii 
ştiinţifice. A ocupat înalte posturi în ierarhia politică: ministru şi prim-ministru (1895-1896, 1897-1899, 1901-1904, 1907-1908) 
şi pe cel de preşedinte al Partidului Naţional Liberal (1892-1908). 

mediu intelectual că nu mai năzuiam la nimic altceva decât să pot lucra mereu aici.La viitorul mai depărtat nu 
mă gândeam încă. Aceasta şi pentru că, asigurat cu casa, masa şi leafa la Liceul Lolliot, cu ceea ce primisem ca 
suplinitor la Liceul Sf. Sava, aveam mijloace mai mult decât necesare, aşa că-mi puteam permite şi oarecari 
cheltuieli de agrement. 


Aşa, când am încasat primul salar de la Sf. Sava, trebuind să merg la M-rea Dealului să revizuiesc inscripţiile 
de pe mormintele domneşti de acolo(le-am publicat în "Convorbiri literare”), am luat cu mine la Târgovişte pe II. 
Chendi şi Şt. O. losif, petrecând o zi frumoasă de primăvară în veche capitală a ţării. Şi cum mă împrietenisem aşa 
de intim cu Il. Chendi şi cum el introdusese, în cercul prietenilor săi, obiceiul cu care venise de la Pesta şi Arad de 
a merge zilnic în cafenea pentru lectura ziarelor şi revistelor române şi străine şi de a lua, adesea, seara, şi o masă 
rece cu un pahar de bere, frecventam şi eu regulat, cu el şi alţi prieteni, Cafeneaua Bulevard şi mergeam uneori 
la Carul cu Bere, procurându-ne astfel 2-3 ore de destindere în discuţiuni amicale şi glume tinereşti. 


Cu viaţa aceasta îmi facusem multe cunoştinţe şi bune prietenii cu deosebire printre funcţionarii de la 
Academie (Nerva Hodoş, Şt. Pop,A. Lugoşianu, S. Albini, luliu Tuducescu, A.T. Dumitrescu, D. Bujor), intelectualii 
de peste munţi ce-şi aveau cercul lor social la Carul cu Bere(Gh. Coşbuc, Cor. Roman, lon Enescu, Dr. Emil Pop, 
Col. Buteanu, ca bănăţean, ginerele lui Laurian fiul) şi tinerii scriitori şi ziarişti din jurul lui Chendi (Şt. O. Iosif, 
C. Sandu-Aldea, Val. Teconţea etc.). Cu Aurel C. Popovici ne întâlneam numai la cafenea. Cu foştii colegi de 
Universitate aveam legături de amiciţie numai cu Vasile Pârvan, venit la Facultate cu doi ani în urma mea, la 
1900. Cu el am funcţionat împreună un timp, la Biblioteca Academiei şi am locuit în aceeaşi cameră, iar după 
plecarea lui la studii în străinătate, am avut 2-3 ani de asiduă corespondenţă. 


Dar ceea ce m-a legat pe mine mai mult de mediul cultural şi de prietenii de care am vorbit a fost 
angajamentul meu ca funcţionar la Academia Română, la secţiunea manuscriselor, cu misiunea specială de a 
mă îngriji de publicarea vechilor documente manuscrise. Despre aceasta însă în capitolul următor. Ceea ce ar 
mai fi poate de amintit aici este însărcinarea pe care am primit-o de la Spiru C. Haret, ministrul Instrucțiunii, 
de a face o nouă ediţie a /storiei Românilor sub Mihai vodă Viteazul de N. Bălcescu, completând-o cu partea pe 
care nemuritorul istoric n-a mai apucat s-o scrie. 


Însărcinarea aceasta cred că mi s-a dat la recomandarea lui N. lorga. Ea m-a flatat atâta, încât am primit- 
o, nu numai cu grabă dar şi cu însufleţire, fără să-mi dau seama atunci, nici de greutăţi şi nici, mai ales, de 
răspunderea ce-mi luam, primind să întregesc clasica şi neegalata operă a lui N. Bălcescu. Mi-a fost foarte greu 
să mă achit de această însărcinare şi mi-au trebuit ani de ezitare până să mă decid a da la iveală ceea ce am 
tăcut. 

La Academie - La Academie mă luă loan Bianu, aşa zicând de pe sălile Universităţii. Căci, preumblându- 
mă, într-o zi din primăvara anului 1903, pe coridorul din faţă, mă văzu, mă opri şi mă invită cu dânsul la 
Academie. Aici îmi spuse că cetise Documentele privitoare la istoria catolicismului în Moldova pe care, din 
îndemnul lui N. lorga, le publicasem după o condică de documente a Academiei în "Convorbiri literare" şi că, 
apreciind modul cum le transcrisesem cu litere latine, mă întrebă dacă n-aş fi aplicat să intru în serviciul 
Academiei, la secţia manuscriselor, să îngrijesc de publicarea vechilor documente româneşti. 


Căci, îmi spunea, se înţelesese cu D. A. Sturdza, secretarul general, să propună plenului ce urma să se 
întrunească în sesiunea generală anuală în martie-aprilie a aproba publicarea unui Corpus al vechilor 
documente româneşti din colecţia Academiei. Oferta mă ademenea ca una ce intra în preocupările mele. 
Răspunsei deci afirmativ. Cum însă angajarea mea atârna de aprobarea de către plen a publicaţiei plănuite, 
rămânea ca, în vederea acestui lucru, să tipăresc un specimen de felul cum vor fi transcrise şi publicate 
documentele. Am ales deci câteva din cele mai vechi acte româneşti, le-am transcris după modelul stabilit şi 
le-am tipărit şi am aşteptat. 

Academia aprobând lucrarea, pe data de 1 iulie 1903 am fost angajat şi am început funcțiunea mea la 
secţiunea manuscriselor, dându-mi-se deocamdată să fac registre de noile documente achiziţionate sau donate 
pentru inventarul general şi pentru catalogarea lor, lucrare pe care o făcea şi şeful acestui serviciu, luliu 
Tuducescu. În acelaşi timp, ca lucrare personală, mă apucasem să colaţionez textul /storie; Românilor sub Mihai 
Vodă Viteazul, după ediţia lui Al. Odobescu cu manuscrisul autograf a lui Bălcescu, pentru noua ediţie cu care 
fusesem însărcinat de Spiru C. Haret!s6. 

S-a întâmplat însă un lucru pe care nu l-am prevăzut şi nici măcar bănuit. Întâi că, din cauza aglomerației 
de noi documente, lucrarea de inventariere şi catalogare a lor era aşa de necesară şi urgentă că a trebuit să se 
tot amâne publicarea operei pentru care fusesem angajat, ca să lucrez şi eu la inventariere şi catalogare. Al 
doilea, că cetind mereu la documente inedite dădeam peste chestiuni ce mi se păreau care mai de care 
interesante de cercetat şi publicat. Am început astfel să fac şi să acumulez serii întregi de fişe pentru atari 
chestiuni, cu scop de a le prelucra ulterior. În loc deci, de a mă concentra asupra vreunei lucrări personale mai 
de seamă, îmi pulverizam puterea de muncă şi râvna pentru studiile istorice cu zeci de lucrări mărunte. 

Căci planul meu, după publicarea celor două monografii din timpul studiului, era să continui cu aceste 
monografii pentru Domnii următori, dacă s-ar fi putut până la sfârşitul sec. al XVI-lea (până la Mihai Viteazul), 
secolul cel mai puţin lămurit pe atunci din trecutul nostru dar şi cel mai interesant din atâtea puncte de vedere 


166 Spiru C. Haret (1851-1912), matematician, sociolog, pedagog, prof. univ., acad. A ocupat numeroase şi importante funcţii politice, 
contribuind la modernizarea învăţământului şi la organizarea unor însemnate instituţii cultural-ştiinţifice. A promovat şi condus 
marea mişcare poporanistă. 

- secolul [lipsă în manuscris] cum l-a calificat N. lorga în marea sa /storie a românilor. Aveam dar să fac 
monografia lui Radu cel Mare, lui Mihnea cel Rău, lui Vlad-Vodă zis Vlăduţ, lui Neagoe Basarab etc. Serviciul de 
la Academie, apoi cel de la Monumentele istorice şi lucrările felurite la care m-am tot angajat m-au împiedicat 
însă, aşa că numai târziu de tot, după zeci de ani, am mai fost în măsură să întrebuinţez parte din materialul 
adunat în acest scop în studiile Po/itica lui Radu cel Mare (publicat în Omagiul/ lui loan Bianu, 1910) şi Mihnea 
cel Rău şi ungurii (în "Anuarul Institutului de Istorie Naţională din Cluj", 1920). 


Totuşi, la început, nu mi-am dat seama că aveam să mă pierd în aceste lucrări mărunte şi să nu mai pot 
ajunge la scopul urmărit în studiile mele istorice de viitor. Om tânăr, mi se părea că orice pagină tipărită este 
nu numai o contribuţie istoriografică importantă, ci şi un titlu pentru reputaţia mea ştiinţifică. Şi, în adevăr, se 
pare că publicarea a o parte din aceste lucrări - ca şi a altora - dări de seamă şi recenzii istorice în special, a 
tras atenţiunea asupra activităţii mele publicistice. 


Dovadă, Societatea culturală "Steaua"167 de sub preşedinţia lui Spiru C. Haret mi-a făcut cinstea de a mă 
însărcina în legătură cu marile serbări naţionale ce se pregăteau pentru comemorarea a 400 de ani de la moartea 
lui Ştefan cel Mare, să scriu eu şi să public, în Biblioteca sa, istoria populară a marelui voievod - pe care am şi 
făcut-o, răspândită fiind, în preajma serbărilor, în zeci de mii de exemplare. Asemeni, Petre Gîrboviceanu, 
primul administrator al nou înfiinţatei Case a Bisericii, având să reactiveze Comisiunea Monumentelor Istorice 


şi să reorganizeze serviciile ei (administrativ-istorice şi literare) a înfiinţat un post de secretar al Comisiunii pe 
care, după recomandarea lui N. lorga, mi l-a acordat mie, încredinţându-mi aceste importante lucrări cărora 
aveam să mă dedic cu totul şi la care aveam să rămân până la numirea mea ca profesor la Universitatea din Cluj. 


Cu privire la broşura de la "Steaua" trebuie să amintesc că N. lorga care tipărise, din însărcinarea 
Ministerului Instrucțiunii, o detailată şi documentată istorie a lui Ştefan cel Mare n-a ţinut nici măcar s-o 
menţioneze în cursurile sale libere din Văleni cu toate că nu fusese până atunci nici o altă lucrare a mea despre 
care să nu fi scris nici un cuvânt. Desigur o socotise de prisos. Totuşi ea fusese bine apreciată, ca stil şi claritate. 
Dovadă că Al. Vlahuţă care publicase la Casa Şcoalelor o frumoasă Geografie pitorească a României şi trebuia 
să scrie, pentru aceeaşi instituţie, în acelaşi gen, o istorie a românilor (publicată mai târziu sub titlul Din trecutul 
româniloncetind broşura mea şi plăcându-i, m-a chemat la sine propunându-mi să scriem împreună lucrarea 
din urmă. 


167 Societate culturală creată În 1910 la Bucureşti de către Spiru C. Haret. Principalul ei scop a fost tipărirea de cărţi în tiraje de masă şi 
la un preţ ieftin, în vederea instruirii şi educării publicului. Opera de popularizare a literaturii şi istoriei făcută prin "Steaua" s-a 
adresat deopotrivă şcolarilor şi adulţilor. 

Cu toată marea cinste ce ar fi fost pentru mine să-mi pun numele alături cu acel al lui Vlahuţă, n-am putut 
primi. Eram aşa de prins cu ocupaţiunile mele - la Academie, la Monumente şi la "Steaua" unde, între timp fusesem 
solicitat, tot ca secretar, să îngrijesc de publicarea Bibliotecii sale populare - ca şi cu lucrările ce mă însărcinasem 
a face, că am mulţumit poetului pentru binevoitoarea atenţiune şi încredere dar n-am putut accepta propunerea 
de colaborare. Vlahuţă a regretat dar nu s-a indispus. Dimpotrivă, mi-a arătat după aceea multă prietenie pentru 
care i-am păstrat până la moarte cea mai afectuoasă iubire. 


În adevăr, eram aşa de ocupat cu cele trei posturi şi cu lucrările ce-mi luasem angajamentul să le fac, că 
nu mai aveam timp pentru altele. Abia puteam urmări revistele şi publicaţiile de specialitate. Dimineţile eram la 
Casa Bisericii pentru lucrările Comisiunii Monumentelor Istorice, unde, pe lângă chestiunile administrative, mi s- 
a dat, chiar de la început, de când am intrat în serviciu, să întocmesc un istoric şi o descriere a bisericilor Trei 
lerarhi şi Sf. Nicolae Domnesc din laşi, în vederea unei publicaţii ocazionale pentru serbările de sfințire a acestor 
[monumente] nou restaurate, sub direcţia lui Lecomte du Nouy'68- monumente istorice din capitala Moldovei, 
publicaţie apărută în editura Administraţiei Casei Bisericii, în 1904, nesemnată de nimeni însă. Asemenea o 
plachetă istorică asupra Curţii de Argeş şi monumentelor sale (Curtea de Argeș et ses monuments) pentru 
excursioniştii intelectuali francezi invitaţi în România de Societatea de Ştiinţe!6% de sub prezidenţia D-rului C. I. 
Istrati - plachetă apărută la fel, adică nesemnată. În fine, mai aveam să revăd volumul | din publicaţia "Biserici cu 
averi proprii" editată de aceeaşi Administraţie ale cărei următoare 2 volume din serie aveam să le întocmesc eu 
singur. Tot nesemnate. 


Ţin să semnalez aici, pentru felul cum Lecomte făcea restaurările sale- adică dându-le jos şi reclădindu- 
le din nou aşa cum credea el că fuseseră că, trebuind să merg la laşi pentru a le putea descrie mai bine, am luat 
cu mine publicaţia lui Melchisedec!70-/Wot;/țe istorice de la Bisericile României - să controlez inscripţiile de la 
cele două biserici. Cu cartea în mână m-am aşezat lângă postamentul pe care se afla racla cu moaştele Sf. 
Paraschiva să controlez lectura vechii inscripţii. Lucrând mecanic, adică colaţionând literă cu literă(e cazul să 


168 E. A. Lecomte du Noiiy (1844-1914), arhitect francez, elev şi discipol al lui Viollet-Le-Duc, creatorul şcolii de restaurare stilistică. A 
restaurat o serie de monumente în ţara noastră, metodele şi rezultatele fiind controversate, criticate sau respinse. Intre monumentele 
încredințate lui s-au numărat biserica episcopală de la Curtea de Argeş, Trei Ierarhi din laşi, Sf. Nicolae din Craiova, biserica 
domnească de la Târgovişte ş.a. 

169 De fapt Societatea Română pentru Ştiinţe, înfiinţată la Bucureşti în 1890 cu scopul de a coordona şi impulsiona cercetarea ştiinţifică. 
Din 1892 editează un "Buletin". A întretinut relaţii cu numeroase foruri academice şi universitare de peste hotare. In cadrul ei şi-au 
desfăşurat activitatea C.I. Istrati, P. Poni, A. Saligny ş.a. 

170 Episcopul Melchisedec (Mihai Ştefănescu) (1832-1892), istoric, membru al Academiei. A cules şi editat numeroase izvoare (inscripţii, 
documente, însemnări) între care şi Notite istorice şi arheologice adunate de pe la 48 de monastiri şi biserici antice din Moldova 
(Bucureşti, 1885). 

zic slovă cu slovă), am observat de la o vreme că sunt foarte multe greşeli. Îndoindu-mă că Melchisedec ar fi 
copiat aşa de rău, am examinat de aproape colaţiunea şi mi-am dat seama imediat că inscripţia nu era cea 
veche de pe care copiase textul învățatul episcop, ci alta nouă, tăcută la fel, din acelaşi material (marmură 
neagră) pe care meşterul lui Lecomte săpase textul "aidoma" după cea veche. Şi cum el nu ştia slavoneşte şi 
lucra mecanic, după ochi, confundase semnele N cu È, A cu A ca altele mai mult sau mai puţin apropiate ca 
duct. Aşa a ieşit şi este, desigur şi azi inscripţia pusă de Vasile Lupu la moaştele Sf. Paraschiva din laşi dar 
"restaurată" de Lecomte du Noiy. Vizitând după aceea, împreună cu Al. Tzigara-Samurcaş!7! curtea bisericii cu 
mica depresiune în care se aruncaseră pietrele şi molozul rămas de la restaurare, am găsit fragmente din vechea 


inscripţie care fusese stărâmată ca "netrebnică" şi din care Tzigara luă câteva bucăţi în servieta sa ca document. 


După această digresiune vrednică cred, a fi fost relatată, reluându-mi şirul amintirilor trebuie să notez că, 
după ce am fost numit şi la monumente (1 aprilie 1904), serviciul meu la Academie a trebuit să-l fac după-amiază 
între 1 şi 6 şi că lucrarea mea acolo continua a fi cea curentă, de inventariere şi catalogare a noilor documente şi 
manuscrise, pentru care lucrarea pentru care fusesem anume angajat, trebuia să fie mereu amânată; iar când a 
început, târziu de tot, după 2-3 ani, a mers aşa de încet că la ieşirea mea din serviciu, exact după 5 ani, abia se 
tipărise prima fasciculă din vol. | şi câteva coale din a doua. Restul materialului pregătit l-am predat la plecare. 
De altfel, cu această plecare lucrarea s-a oprit iar modul cum se făcuse nu m-a satistăcut. De aceea am şi rugat 


pe loan Bianu să nu se pună numele meu pe copertă ca autor. El fusese foarte intrigat de această cerere a mea. 
Crezuse că o făceam la insistența lui N. lorga, ca un protest, că şi dânsul, ca conducător al Bibliotecii şi 
supraveghetor al lucrărilor ce se tăceau aici de funcţionarii colaboratori, semna aceste publicaţii (Vechea 
Bibliografie Românească, Catalogul manuscriselor româneşti etc.). Nu mi-a spus-o aceasta atunci, ci mult mai 
târziu după ce ajunsesem şi eu membru al Academiei. l-am răspuns, fireşte, că presupunerea era absolut 
neîntemeiată şi că ceea ce m-a făcut să nu semnez a fost un scrupul exagerat al meu de atunci că lucrarea n-ar 
fi aşa de perfectă cum socoteam eu că trebuia să fie. 


Aşa s-au scurs, repede, cei cinci ani ai mei petrecuţi la Academie, ca funcţionar la secţia de manuscrise. 
Tot ce am publicat în acest răstimp sunt lucrări mărunte născute de pe urma lecturilor documentelor sau 
manuscriselor sau în legătură cu cercetările mele pe la bisericile şi mânăstirile ţării, în interesul Comisiunii 
Monumentelor Istorice. Ele sunt tipărite, mai toate, în "Convorbiri literare", "Biserica ortodoxă română”, 


"Semănătorul", "Floarea darurilor", "Albina" din Bucureşti, "Luceafărul" din Budapesta şi "Revista politico-literară" 


171 Al. Tzigara-Samurcaş (1872-1952), istoric, prof. univ., muzeolog. Importante contribuţii în domeniul istoriei artei şi al artei populare. 
Intemeietor al Muzeului naţional de artă veche românească. 

din Blaj şi sunt înregistrate în bibliografia scrierilor mele din volumul omagial (Fratilor Alex. și lon I. Lapedatu)din 
1936, între anii 1903 şi 1908. 


Dintre aceste lucrări ţin să menţionez aici: £p/scopia Strehaia şi tradiția scaunului bănesc de acolo, în 
care am dovedit existenţa temporară, în veche capitală, după tradiţie, a Banatului Olteniei, a unui scaun 
episcopal şi a unui altuia al Banilor de mai apoi ai Craiovei, şi Damaschin episcopul și dascălul, o monografie 
cât s-a putut de completă a activităţii culturale a acestui învăţat şi zelos cărturar, traducătorul cărţilor noastre 
de ritual bisericesc. În fine, am dat la iveală şi noua ediţie a /storie; românilor sub Mihai Vodă Viteazul de N. 
Bălcescu, cu notele autorului după manuscrisele sale, ediţie de care n-am fost mulţumit şi am întocmit, ca o 
completare a acestei opere, 16 naraţiuni istorice publicate aparte, sub titlul Din zilele de cădere ale lui Mihai 
Vodă Viteazul care, oricâtă silinţă mi-am dat, nu le-am putut face aşa cum erau în gândul iniţiatorului Spiru C. 
Haret. Cred însă că în lumea şcolară au circulat destul de mult. Dovadă că au fost retipărite în Biblioteca pentru 
toţi a Librăriei Alcalay şi că - curând după aceea - nu mai erau în circulaţie. 


Cu acest capital am plecat de la Academie - capital pentru mine mai mult pasiv decât activ. În primul loc 
pentru că publicaţia pentru care fusesem angajat şi pe care aş fi dorit să o fac în condiţii cât mai bune nu s-a 
putut realiza decât în mică parte şi în condiţii nesatisfăcătoare. În al doilea loc mi-am pulverizat puterea de 
muncă şi elanul pentru studiile istorice în lucrări mărunte şi fără importanţă, îngropate azi în revistele în care 
au fost tipărite, părăsind astfel calea pe care apucasem - aceea a monografiilor istorice serioase şi temeinice. 
Al treilea, că - prins în mijlocul atâtor ocupaţiuni şi lucrări şi având viaţa materială fără de griji mai mult decât 
asigurată, am tot amânat examenul de licenţă de care nu mă întrebase şi nu mă întreba nimeni, până ce nu mi 
s-ar fi atras atenţia că faptul mi-ar putea fi foarte păgubitor sub raportul situaţiei mele sociale şi morale, 
întrucât nu aş putea fi ales membru corespondent al Academiei fără licenţă care, pentru mine, cu situaţiunea în 
care mă aflam şi cu legăturile ce aveam în lumea academică şi universitară, era numai o formă. Căci mi-a fost 
de ajuns să mă decid numai şi să revizuiesc anumite studii pentru a trece acest examen, aşa cum l-am trecut, 
cu magna cum laude. În al patrulea loc că m-am mulţumit cu situaţiunea ce-mi făcusem în ţară şi n-am năzuit 
să merg şi eu, ca alţi colegi, în străinătate pentru studii de specialitate şi cultură generală şi ca să-mi însuşesc 
bine uzul uneia sau a două limbi străine, ceea ce mi-ar fi fost, chiar şi pentru viaţa culturală din ţară, de mare 
ajutor. Când mi-am dat seama de această lipsă era prea târziu ca s-o mai pot completa. 


Evident, toate acestea nu din vina Academiei sau a celor de la Academie, ci din vina mea proprie. Am fost 
un sfios în viaţă. N-am pretins niciodată mai mult decât mi s-a oferit. Am căutat să-mi fac datoria în locul în care 
am fost, cât am putut mai bine. A fost totdeauna aceasta o chestiune de conştiinţă pentru mine. N-am ambiţionat 

niciodată locul altuia şi n-am fost gelos pe nici unul din cei ce au stat mai sus decât mine, chiar când am ştiut că 
nu au meritat-o. 


Şi cu toată această fire a mea - lipsită de ambiţie şi orgoliu personal - am avut, slavă Domnului, în viaţă, 
situaţiuni şi demnități pe care numai bunăvoința celor ce m-au cunoscut de aproape şi au putut aprecia munca 
mea onestă şi devotată, totdeauna pozitivă şi constructivă, niciodată negativă şi destructivă, m-au sprijinit să 
le ajung. De aceea nu m-am plâns niciodată de nimeni şi de nimic, cu atât mai puţin dar de Academie de care 
sunt legat din tinereţe. Dimpotrivă, anilor mei petrecuţi la această instituţiune ca funcţionar le păstrez cele mai 
bune şi frumoase amintiri. 

Am trăit acolo cinci ani cu colegi distinși şi harnici, pricepuţi şi devotați, într-un mediu de superioară 
intelectualitate şi moralitate. Însufleţirea lor pentru progresul culturii naţionale îl arată operele de colaborare în 
interesul cercetărilor de tot felul ce s-au făcut sub conducerea celui ce a stat, treaz şi veghetor, dar şi sever, în 
fruntea lor, loan Bianu!'72, omul care şi-a sacrificat ambițiile lui de capabil şi talentat om de ştiinţă instituţiunii, 
care n-a trăit decât pentru ea, ca şi pentru cei ce l-au secondat şi sprijinit în aceste năzuinţe ale sale. 

De acest om m-am legat şi eu, stimându-l şi preţuindu-l şi ajutându-l pe cât puterile şi împrejurările 
mi-au îngăduit. Şi el a avut prilejul să mă cunoască bine, dacă nu atunci, mai târziu când în relaţiile în care am 
ajuns i-am dat dovezi concrete de toată înţelegerea şi devotamentul meu pentru instituţiune şi pentru sine. 
Astfel, s-a stabilit şi de o parte şi de alta, o afecţiune pe care am avut de atâtea ori ocaziunea să o simt şi să 
mă încălzească sufleteşte, ca şi o iubire părintească. 


Atât deocamdată despre acest om de bine şi de caracter. 


B. P. Haşdeu - Cu B. P. Haşdeu'73n-am vorbit decât o singură dată. El locuia la Câmpina şi venea în fiecare 
vineri la şedinţele săptămânale ale Academiei. Şi cum era membru în Comisiunea Monumentelor Istorice folosea 
pentru aceste călătorii permisul de C.F. (= căi ferate) pe care-l avea în această din urmă calitate. La şedinţele 


172 loan Bianu (1856-1935), bibliolog, filolog, profesor universitar la Bucureşti, academician şi preşedinte al Academiei. Şi-a consacrat 
întreaga activitate organizării şi dezvoltării Bibliotecii Academiei, ca şi editării unor instrumente de lucru fundamentale: Bibliografia 
românească veche, 1508-1830 (3 vol.), Catalogul manuscriptelor româneşti din Biblioteca Academiei (3 vol.). 

173 Bogdan Petriceicu Haşdeu (1838-1907), scriitor, lingvist, folclorist şi istoric, prof. univ., academician. A înfiinţat şi condus numeroase 
publicaţii, autor în diferite domenii, spirit enciclopedist, promotor al unor studii şi lucrări cu caracter de pionerat în cultura şi ştiinţa 
românească. Ca director al Arhivelor Statului şi membru al Comisiunii Monumentelor Istorice a susţinut editarea şi publicarea 
documentelor şi buna cunoaştere a monumentelor istorice. 

Comisiei Monumentelor Istorice nu venea însă niciodată. Întâmplându-se odată ca să nu i se reînoiască la timp 
permisul C.F., a venit la o şedinţă a Comisiei să stăruiască pentru obţinerea cât mai grabnică a permisului, 
pentru care făcusem de altfel intervenţie. Şedinţele pe atunci le ţineam în localul Muzeului Aman într-o sală 
anume destinată Comisiei. Când a sosit nu eram de faţă decât eu, secretarul Comisiunii. L-am salutat respectuos 
şi l-am poftit să ia loc, în aşteptarea celorlalţi membri. Şi-a scos cutia de ţigări şi a început a fuma fără să zică 
ceva. Afară viscolea. Ca să întrerup tăcerea, am spus: "la Dv. la Câmpina trebue că e şi mai tare. - Nu, mi-a 
răspuns, la Câmpina e bine. Suntem ca într-o căldare, adăpostiţi de toate vânturile. Aici, la noi, am continuat, 
suflă crivățul grozav, mai ales pe marile bulevarde. Da, a mai zis, la Bucureşti e prost. Numai la Bellu (la Cimitir) 
e bine." 


Cu acesta s-a condus conversaţia. După şedinţă m-a rugat că dacă primesc permisul să i-l aduc la Hotel 
"Bristol" unde avea să rămână, o zi două. | l-am dus a doua zi seara. L-am găsit pe bătrânul mag într-un halat 
de casă alb, cu o tichie pe cap, tot albă şi într-un nor de fum de ţigară că abia se zăreau lucrurile din odaie. l- 
am dat permisul, m-a poftit să şed şi m-a întrebat de unde sunt. Când i-am spus că de la Braşov, m-a întrebat: 
"nu cumva eşti fiul fostului profesor şi poet lon Lapedatu? Ba da, i-am răspuns. - Dar de ce a murit? De 
tuberculoză, am răspuns. - Nu se poate,... nu moare nimeni de tuberculoză (deşi, fie-sa, lulia, murise de 


tuberculoză). Eu, când eram tânăr, când m-am însurat, eram aşa de slab că nevastă-mea trebuia să-mi schimbe 
cămeşile de două, trei ori, pe noapte. Atâta transpiram. Şi totuşi iată am trecut de 70 de ani, fără să mor. Fuma 
mult, am mai adăugat. Nici de ţigară nu se moare. Eu, de la vârsta de 15 ani fumez zilnic 40-50 de ţigări şi n- 
am nimic." 


Cu acestea s-a terminat convorbirea mea cu B.P. Haşdeu. Notez că îl cunoscuse bine pe tata. Mai întâi, 
de când, ca membru în Comitetul Soc. Transilvania îi dăduse, la 1861, bursă pentru studiu la Paris. Tata i-a fost 
apoi colaborator la ziarul "Traian" în care el a publicat o serie de versuri patriotice între care şi Dumnezeul 
nostru. În fine, după ce el s-a aşezat ca profesor la Gimnaziul român din Braşov, B. P. Haşdeu în călătoriile sale 
de studii pe la arhivele din Transilvania, i-a fost oaspete, împreună cu soţia sa (de origine din Abrud). Încă de 
pe vremea când colabora la "Traianul" său, el a fost în corespondenţă cu marele învăţat de la Bucureşti. Din 
corespondenţa, din nenorocire răvăşită a părintelui meu, mai păstrez azi scrisoarea de condoleanţe pe care B. 
P. Haşdeu i-a adresat-o la moartea primei sale soţii, Victoria Verzea, în care-i scrie să se cruţe că neamul 
românesc are nevoie de oameni ca dânsul. Mai rămăseseră şi două frumoase fotografii a lui Haşdeu şi a soţiei 

sale - pe care le-am dăruit pe vremuri dlui C. |. Istrati!74 pentru colecţia sa muzeală (azi la Bibl. Bibicescu din 
T. Severin). 


Incident provocat de Nic. lorga la Arenele Romane, în 1906 - La serbările jubiliare din 1906, la concursul 
de coruri din Arenele Romane, printre corurile româneşti care participau la acest concurs se prezentă şi corul 
german al Societăţii Liedertafel din Bucureşti. Pe când la toate celelalte coruri, coriştii erau îmbrăcaţi, mai toţi, 
în costume naţionale, la acesta ei erau toţi îmbrăcaţi ceremonios, în haine negre, redingote (era un cor 
bărbătesc). Contrastul era prea izbitor ca lumea ce umplea Arenele să nu se sesizeze de aceasta. lar când începu 
a mai cânta şi nemţeşte, Nic. lorga cu prietenii săi protestară cu vehemenţă strigând: "Ce caută nemţii la o 
serbare românească?" Publicul se împărţi în două tabere - unii aprobând protestarea, alţii dezaprobând-o şi 
cerând ca corul să fie lăsat a se produce. 


Se născu un mare scandal care nu se potoli decât când nemţii părăsiră podiul. A doua zi întreaga presă 
şi comenta acest scandal, unii aprobându-l, alţii dezaprobându-! ca şi publicul din Arene. În tot cazul incidentul 
fu penibil şi mulţi, mai ales intelectuali, îl ţineau de rău pe Nic. lorga pentru intervenţia sa ce li se părea 
inoportună. 


Premierea lui Oct. Goga la Academie - Când Oct. Goga îşi depuse primul său volum de versuri la Academie 
pentru un premiu, volum primit cu entuziasm neînchipuit de toată suflarea românească cărturărească, deşi se ştia 
că va fi premiat, totuşi la Sibiu unde se afla poetul, verdictul era aşteptat cu înfrigurare, dat fiind că raportor al 
volumului era însuşi Titu Maiorescu, Olimpianul. Cum noi, funcţionarii de la Biblioteca Academiei eram în măsură 
să aflăm cei dintâi acest verdict, pe dată ce l-am cunoscut l-am şi telegrafiat lui Goga la Sibiu. Fu cea dintâi veste 
ajunsă acolo. Peste câteva zile am primit de la poetul laureat câteva frumoase rânduri de mulţumire, ca unul ce 
fusesem, cum se exprima el, cel dintâi crainic, care - ca în antichitate - aducea vestea unei biruinţe de pe câmpul 
de luptă, veste ce, deşi aşteptată, i-a făcut cea mai mare bucurie. 


174 C. |. Istrati (1850--1918), medic şi chimist, prof. univ., academician; studii asupra bogățiilor naturale ale subsolului României, a 
înfiinţat Societatea Română de Ştiinţă (1890) şi Asociaţia pentru Înaintarea şi Răspândirea Ştiinţei (1902). A fost organizatorul 
expoziţiei generale şi serbărilor de la Bucureşti din 1906. Deputat şi senator, primar al Bucureştilor, ministru de Lucrări Publice 
(1899-1900), de Culte şi Instructiune Publică (1900-1907), la Industrie şi Comerţ (1916-1917). Ca promotor al ştiinţei româneşti 
este autorul a numeroase articole, studii, note, cuvântări, lucrări de popularizare. A fost fondatorul unei mari colecţii, organizată 
întâi la Câmpina, apoi la Drobeta Turnu-Severin. 

Dr. George Popovici 175, bucovineanul - Printre oamenii pe care i-am cunoscut în tinereţe şi despre care 
ţin să fac menţiune specială în Amintirile mele, este şi George Popovici, bucovineanul, cel dintâi şi cel mai serios 
cercetător, în mod cu adevărat ştiinţific, al problemelor cu privire la vechiul drept românesc. Fiu al cunoscutului 
profesor de teologie din Cernăuţi, Eusebiu Popovici, el face temeinice studii de drept, aruncându-se apoi, cu 
toată ardoarea sufletului său tânăr şi curăţenia sentimentelor sale naţionale în viaţa politică a Bucovinei. Deputat 
în Dieta acestei ţări şi, în acelaşi timp, în Reichsrathul din Viena şi membru al delegaţiunilor austro-ungare, 
George Popovici ajunse, în scurt timp, prin activitatea sa politico-naţională, o personalitate bine cunoscută în 
lumea românească de peste graniţă şi în cea a Vechiului Regat. 


Aici el se făcuse de altfel cunoscut, în cercurile intelectuale ale "Junimii", prin articolele sale asupra 
vechiului drept românesc şi recenziile privitoare la publicaţiile de aceeaşi specialitate, tipărite în "Convorbiri 
literare", cam în acelaşi timp în care compatriotul său, mai în etate, D. Onciul, începuse a-şi publica, în aceeaşi 
revistă, studiile sale, de mare amploare, asupra originii Principatelor române. Ambii trecură în Regat. Mai întâi 
D. Onciul şi apoi pe la 1900 George Popovici, care se şi căsători aici cu fiica fostului profesor la Universitatea 
din laşi, Ştefan Ionescu. 


Înalt, viguros şi frumos, inteligent şi cultivat, cu o perfectă educaţie de gentelman, George Popovici, cu 
reputaţia sa de fruntaş al vieţii naţionale din Bucovina, primi, de îndată, simpatia şi stima cercurilor sociale şi 


intelectuale cele mai alese din capitală. Fire sensibilă şi impresionabilă, cu remarcabile dispoziţii literare, cu 
deosebire în poezia fină şi delicată, el era apreciat şi sub acest raport, de cei mai de seamă literați ai vremii, care- 
i retipăriră versurile din cea dintâi tinereţe, într-un frumos volum, în editura bine cunoscută pe atunci, a Minervei. 


Dar adevărata vocaţie a lui George Popovici era pentru studiul istoriei asupra vechiului drept românesc, 
studii cărora, venind în Regat, s-a decis, se pare, să se consacre cu totul. La aceasta era îndemnat şi de corifeii 
noii critici române - lorga, Onciul şi Bogdan - care vedeau într-ânsul pe cel mai bine pregătit şi talentat de a da 
acestor studii, în fază de diletantism pe atunci, un caracter cât mai ştiinţific, ca să facă din ele o importantă 
disciplină de studii universitare, iar din autorul lor un eminent profesor la universitate. Într-adevăr, cu temeinica 
pregătire juridică, cu studiile speciale pe care le făcuse asupra vechilor instituţiuni juridice ale neamurilor slave 
şi germane, cu doveditele sale aptitudini ştiinţifice şi cu păstrunzătorul său spirit critic, el ţinea să meargă în 
cercetările sale cât mai profund, să le dea un răspuns cât mai complet şi să le prezinte în forme cât mai clare, 


175 George Popovici (1863-1905), jurist, prof. univ., specialist în istoria vechiului drept românesc. Scriitor şi poet talentat, a fost redactor 
al "Foii legilor imperiale" (Viena) şi a publicat în "Convorbiri literare", "Patria", "Tribuna", "Gazeta Bucovinei", "Revista politică" ş.a. 
Deputat în Consiliul imperial din Viena (1897) şi în Dieta Bucovinei (1898), a trecut în Vechiul Regat în 1901, unde în 1905 a fost ales 


membru corespondent al Academiei Române. 

precise şi îngrijite. Era aşa de meticulos şi scrupulos în această din urmă privinţă, că o scăpare din vedere sau 
o simplă greşeală de tipar îl alarma astfel că ţinea să le semnaleze şi rectifice de îndată el însuşi, prin scrisori 
personale adresate celor ce ştia că urmăresc cu interes şi atenţie publicaţiile sale. 


Evident că în aşa fel, lucrul său era de cea mai bună calitate dar mergea încet. Aceasta nu-l interesa însă. 
Căci, ceea ce urmărea era caracterul strict şi riguros ştiinţific al scrierilor sale. În acest sens, pe lângă cercetările 
şi studiile pe care le avea în curs, începuse a-şi revizui, punându-le la punct şi completându-le, în vederea 
reeditării lor într-un volum, ce era mai gata (pus în pagini), când tragicul său sfârşit îi puse capăt. În această 
fază a vieţii l-am cunoscut eu, mai întâi în sălile de lectură ale Bibliotecii Academiei Române, apoi, mai de 
aproape, mai intim personal, prin mijlocirea amicului meu de tinereţe dr. loan Scurtu. M-a onorat, de la început, 
cu binevoitoarea sa încredere şi prietenie, împărtăşindu-mi adesea cele mai intime gânduri ale sale asupra 
lucrurilor şi oamenilor ce ne priveau sau interesau. Astfel, era foarte exigent cu sine însuşi şi meticulos, pedant 
chiar, cum era şi în lucrările sale, el nu împărtăşea criticile pe care unii şi alţii, de mai multe ori sau pentru bună 
cuviinţă, le aduceau în această privinţă publicaţiilor istorice ale lui N. lorga. Căci, socotea că importanţa şi 
valoarea operei lui istorice nu trebuie apreciată şi judecată după greşelile de tipar sau scăpările din vedere din 
notele şi citatele sale, ci prin aportul, totdeauna mare şi plin de genială intuiţie istorică, pe care l-a adus şi-l 
aduce mereu la cunoaşterea trecutului nostru. "Gândeşte-te - mi-a spus odată - ce am fi fost noi, cu ştiinţa 


noastră istorică, dacă n-ar fi fost N. lorga şi toţi acei pe care prodigioasa sa activitate i-a stimulat să lucreze în 
ogorul istoriografiei naţionale? Am fi rămas la A.D. Xenopol şi la cei câţiva, care, după dânsul, au mai adus câte 
ceva la opera lui!" 


Sunt aproape 50 de ani de când îmi spunea aceste cuvinte şi azi, ca şi atunci, îmi dau seama cât de 
adevărate şi preţioase sunt ele. Dar, pe cât de obiectiv şi nepărtinitor cu alţii, cu cei ce o meritau, pe atât de 
exigent şi de riguros era cu sine însuşi, atunci când era vorba să-şi susţină şi să-şi apere o convingere ştiinţifică. 
O am constatat aceasta în controversa ca să nu zic polemica - ce a avut cu D. Onciul pe chestia vechiului 
calendar al cancelariei domneşti din Moldova în vremea lui Alexandru cel Bun şi urmaşilor săi: începutul anului 
calendaristic era la 1 ianuarie sau la 25 martie? 


Chestiunea l-a preocupat atât, încât nici în clipele când în mintea sa se ivise gândul dispariţiei (iulie 
1905) şi când îşi pregătea "călătoria din urmă" nu numai în sens figurat - a vieţii sale, chiar şi în acele clipe, de 
cumpănă între viaţă şi moarte, a ţinut, zic, să-şi spună ultimul şi, după dânsul, desigur definitivul cuvânt în 
controversa de care vorbesc. Căci, spunându-ne că a doua zi pleca la Karlsbad, ne-a lăsat - lui lancu Scurtu şi 
mie - un articol pentru foiletonul ziarului "Epoca" în care domină cu ipoteza că anul de la martie în Moldova nu 
se mai poate răsturna, rugându-ne să avem grijă să se tipărească fără de greşeli. 

l-am Îndeplinit dorinţa pe cât am putut mai bine. Dar pe când articolul apărea la Bucureşti, o telegramă 
de la Budapesta anunţa că în camera unui hotel din Miskolc a fost găsit mort, sinucis prin otravă, fostul deputat 
român din Bucovina, dr. George Popovici. Consternarea fu mare când se constată că vestea de necrezut, era, 
din nenorocire prea adevărată. Întreaga presă a vremii l-a deplâns cu sincere şi duioase regrete, pe acest distins 
şi omenos, dar fără noroc şi nefericit fiu al neamului. Şi mai mult prietenii şi cei ce l-au cunoscut mai de aproape 
- printre care şi cel ce a ţinut să scrie aceste rânduri în (memoria) scumpei şi neuitatei sale amintiri. 


Conferinţe la Casa Şcoalelor - Pe la 1912-1913, Mihail Popescu, administratorul Casei Şcoalelor, 
organiza, în sala cea mare de spectacole a noului local al acestei administraţiuni, serate artistice (muzicale) cu 
conferinţe publice de interes cultural mai deosebit. Invitat şi eu să fac o asemenea conferinţă la o serată în care 
avea să-şi dea concursul Cella Delavrancea'76, am tratat ca subiect "Istoriografia română în cei 20 de ani din 
urmă" (1893-1913) în care am înfăţişat evoluţia ei în acest răstimp, şi cum tocmai în epoca aceasta începe să 
se desfăşoare prodigioasa activitate a lui Nicolae lorga, a trebuit să stăruiesc îndeosebi asupra acestuia, 


numind-o epoca de aura istoriografiei noastre naţionale. 
N-am tipărit atunci conferinţa aceasta, întrucât avea nevoie de completări şi precizări. Şi netipărită a 


rămas, pentru că textul ei mi-a fost ridicat, împreună cu alte manuscrise, de la locuinţa mea din Bucureşti, în 
timpul războiului de reîntregire (1916-1918), pe când eu eram refugiat în Moldova, de către Servicul Secret de 
informaţii al armatei ungare (lancs6 Benedek şi Al. Gagy). S-au dat publicităţii numai dări de seamă asupra ei 
în presa cotidiană, dări de seamă făcute ca de obicei, în grabă şi fără competenţă. Totuşi N. lorga a ţinut să-mi 
adreseze o scrisoare de mulţumire, foarte măgulitoare (text lizibil). 


La Cetatea Sucevei - După călătoria din 1908 în Bucovina, cu Comisiunea Monumentelor Istorice, am mai 
fost odată, singur, la Suceava, să vizitez mai deaproape ruinele şi săpăturile arheologice de la Cetate, în vederea 
publicării lucrării lui Karl Romstorfer!77 cu care am fost numit de Academia Română şi anume pentru a mă 
lămuri mai bine asupra părţii tehnice a acestei scrieri. Călătoria am făcut-o în 1913. Am vizitat cu această ocazie 


176 Cella Delavrancea (1887-1991), pianistă de mare talent, prof univ. la Conservatorul din Bucureşti, cu concerte în ţară şi străinătate. 
Fiică a lui Barbu Delavrancea, a moştenit şi cultivat ideea de libertate şi de susţinere a culturii şi artei autentice. 

177 Karl A. Romstorfer (+ 1917), arhitect vienez, inspector general al şcolilor profesionale la Ministerul Lucrărilor Publice din Viena, 
consilier guvernamental, cu o importantă operă scrisă asupra monumentelor istorice din Bucovina. A condus săpături arheologice şi 
lucrări de restaurare la cetatea Sucevei, cetatea Neamţului, mănăstirile Putna, Suceviţa, Moldoviţa ş.a. Pentru activitatea sa meritorie 
Academia Română l-a ales membru corespondent (1914). 


Fundația Lapedatu 81 


ALEXANDRU LAPEDATU, AMINTIRI IOAN OPRIȘ 


din nou bisericile din vechea capitală a Moldovei cum şi Muzeul Orăşenesc al lui Payersdorfer!78. La cetate am 
fost condus de prof. Filaret Doboş cu care mai târziu m-am întâlnit la corpul voluntarilor români şi în 
Parlamentul României Mari, ca deputat. Tot atunci l-am vizitat şi cunoscut pe Liviu Marian, fiul lui Florea Simion 
Marian179, folcloristul. 


Prof. Viertelberger'30 la Comisiunea Monumentelor Istorice - După vizita Comisiunii Monumentelor 
Istorice în Bucovina, la 1908, văzând modul cum se face restaurarea vechilor picturi de la Catedrala vechii 
Mitropolii din Suceava (la biserica Sf. Gheorghe), sub conducerea prof. Viertelberger din Viena, l-am invitat să 
vină în ţară, să vadă cum se face restaurarea picturilor de la biserica domnească din Curtea de Argeş de către 
fostul bursier al Comisiunii pentru tehnica restaurării vechilor picturi, în Italia (Ravenna şi Sicilia) şi la Sf. Munte, 
pictorul D. Norocea!8!. Viertelberger a venit la Bucureşti. L-am dus la Curtea de Argeş şi a constatat că lucrarea 
se face după cea mai bună tehnică de restaurare şi că nu are nimic de observat şi nici îndrumări de dat. La 
fresca de la Văcăreşti, vechiul expert al maestrului a văzut numaidecât că peste vechile picturi [s-au pictat] 
unele nouă în culori de apă. A cerut un burete şi o căldare de apă. S-a suit pe o scară şi printr-o singură spălătură 
pe capul unui sfânt dintr-o nişă de fereastră, a pus la vedere o splendidă şi foarte bine păstrată figură de sfânt. 


178 Muzeul s-a înfiinţat la 4 ianuarie 1900, în urma unei intense activităţi stimulate de Societatea "Muzeul Siret" şi de Societatea 
Arheologică Română; încă la 1893 se înființase Muzeul Ţării (Muzeul Bucovinei). Susţinătorii ideilor muzeale îi cuprindeau pe Şt. 
Repta, A. Daşchievici, S. FI. Marian, K. Romstorfer, G. Fleischer, D. Procopariu şi alţi intelectuali bucovineni. Activitatea muzeistică a 
permis constituirea unui valoros patrimoniu istoric, etnografic, artistic şi natural, ca şi stimularea lucrărilor arheologice şi de 
conservare-restaurare a monumentelor istorice. 

179 Simion Florea Marian (1847-1907), folclorist şi etnograf, academician. Este autorul unor ample sinteze care înfăţişează cultura 
populară românească, între care Orni/ologia poporană română (1 883), Descântece poporane române (1 886), Nunta la români (1890), 
Naşterea la români (| 892), Înmormântarea la români (1 892), Sărbătorile la români (1898-1901), Poezii poporale despre Avram lancu 
(1900), /nsecte/e în limba, credinţa şi obiceiurile românilor (1903) ş.a. 

180 Hans Viertelberger, pictor restaurator austriac, specialist în restaurarea frescei. A cunoscut îndeaproape monumentele istorice din 
România, fiind consultat în ceea ce priveşte metodologia şi tehnica restaurării la frescele şi icoanele de la Curtea de Argeş, Stavropoles 
ş.a. 

181 loan D. Norocea, pictor restaurator, specializat în Italia şi Grecia. A restaurat frescele la bisericile Sf. Nicolae domnesc de la Curtea 
de Argeş, Stavropoleos, Baia de Aramă, Drujeşti (Curtea de Argeş), Madona Dudu Craiova, biserica Domnească din Târgovişte, Govora, 
Măgureni, Sfinţii Îngeri (Curtea de Argeş) ş.a. Lucrări de pictură: icoanele în mozaic de la Catedrala Întregirii de la Alba lulia, 
catedralele din Sulina şi Hotin, biserica Visarion - Bucureşti ş.a. 

MOMENTE MAI IMPORTANTE PENTRU VIAŢA ŞI CARIERA 
MEA ÎNTRE 1908 - 1416 


Comisia istorică - În 1909, înființându-se, prin lege, Comisia istorică a României pentru editarea 
ştiinţifică şi sistematică a izvoarelor istoriei române (documente, cronice, texte de limbă etc.), am fost solicitat 
de preşedintele ei să primesc şi Secretariatul acestei Comisiuni. Aveam prea mare stimă şi preţuire pentru loan 
Bogdan, ca om şi ca învăţat, ca să nu accept propunerea sa, cu toate că eram - la Monumente, la "Steaua" şi în 
alte lucrări la care mă angajasem -destul de ocupat ca să-mi iau alte sarcini. Faptul că apropierea şi colaborarea 
cu acest eminent, conştiincios şi îngrijit om de ştiinţă îmi va profita foarte mult, fu un motiv în plus ca să 
primesc. Din nefericire însă nu am putut lucra mult împreună cu loan Bogdan. Căci abia ajunsese să publice 
Documentele lui Ştefan cel Mare, cu un splendid A/bum al lor în reproducere fotografică, trei cronice, două texte 
de limbă şi două volume de studii şi cercetări din Bu/etinu/ Comisiunii, când fu ajuns de o boală gravă care avea 
să-l ducă mai întâi prin sanatorii în străinătate, apoi - îndată după Unire -în 1918, la mormânt, spre marea 
pagubă a istoriografiei române. 

Cu pierderea lui loan Bogdan se poate zice că rostul Comisiunii istorice s-a încheiat căci, reconstituită, 
la 1919, sub N. lorga ca preşedinte, D. Onciul, Sextil Puşcariu, Ion I. Nistor!82 şi Alex. Lapedatu, ca membri, 
această Comisiune duce o viaţă anemică. Ea nu mai tipări decât câteva Buletine, pentru ca, în cele din urmă, din 
lipsă de fonduri suficiente şi de colaboratori pentru ediţiile sale, să agonizeze complet. D. Onciul decedă la 
1923, Sextil Puşcariu era la Cluj, ocupat cu Muzeul Limbii şi cu Dicţionarul Academiei, lon I. Nistor la Cernăuţi 
cu "Codrul Cosminului" şi "Junimea Literară" iar eu, tot la Cluj, cu Institutul de Istorie Naţională şi alte atâtea 
însărcinări. Evident, N. lorga, singur, nu o putea duce mult înainte. O încercare de restabilire a acestei comisiuni, 


182 lon Nistor (1876-1962), istoric, prof univ., acad. Om politic important, a îndeplinit în câteva rânduri funcţia de ministru. Militant 
pentru cauza unităţii nationale. Şi-a adus contribuţia la cunoaşterea istoriei Moldovei şi, mai ales, a Bucovinei. 

după moartea tragică a lui N. lorga, făcută de mine şi de lon I. Nistor, pe lângă ministrul culturii naţionale, lon 
Petrovici, nu reuşi. 


După moartea lui Gr. Tocileseu - În acelaşi an, 1909, după moartea lui Gr. Tocilescu cauzată de o 
intoxicație în vagonul restaurant de la Pesta la Bucureşti, am fost numit, împreună cu D. Onciul şi loan Bogdan, 
de ministrul Instrucțiunii, într-o comisiune care să aleagă, la locuinţa defunctului, documentele, manuscrisele 
şi obiectele aparţinând Muzeului Naţional de Antichităţi pe care Tocilescu, în calitatea sa de fost director, le 
luase acasă la dânsul pentru studiere. Această comisiune lucră cu judecătorul de ocol Al. Costin, ajuns - cu 
timpul - consilier la Curtea de Casaţie şi cu un funcţionar al Muzeului [Naţional] de Antichităţi care cunoştea 
mai bine ca oricare altul colecţiile acestui muzeu şi care, lucrând în urmă cu V. Pârvan, a fost recomandat de 
acesta Comisiunii pentru numirea profesorilor universitari din Cluj (1919) ca profesor de arheologie şi epigrafie 
la Facultatea de Litere. Era D. M. Teodorescu, eminentul arheolog de teren şi cercetător al faimoaselor cetăţi 
dacice din Munţii Orăştiei!s:. 

Cu prilejul lucrărilor acestei comisiuni mi-am putut da seama de criza de conştiinţă ştiinţifică în care 
ajunsese Gr. Tocilescu în ultimii ani ai vieţii sale. Căci, admirabil pregătit şi cu valoroase opere de arheologie şi 
istorie romană la activul său în tinereţe, mult regretatul meu profesor, acaparat de însărcinări şi demnități publice, 
în afara îndeletniciri lor sale profesionale, nu s-a mai putut ţine în curent cu progresele specialităţii sale ştiinţifice. 
În luptă apoi cu noua şcoală istorică română - N. lorga, D. Onciul şi |. Bogdan - el a ignorat lucrările acestora care, 
încetul cu încetul, l-au depăşit, aşa că nu mai avea informaţii şi documentare necesară unor lucrări istorice cum 
s-ar fi cerut şi se aştepta de la dânsul. Când şi-a dat seama de aceasta era prea târziu ca să se mai pună la curent 
cu noua literatură istorică'română şi chiar cu cea arheologică, în genere. 

În acelaşi timp însă, conştient de valoarea şi reputaţia sa ca arheolog şi istoric, în ţară şi în afară, Tocilescu 
înţelegea că n-ar mai putea tipări lucrări care să nu fie la nivelul noii istoriografii. În această situaţie, neputând 
renunţa la orice activitate ştiinţifică, trebui să alerge la un subterfugiu. Şi anume: comunicările, destul de dese 
pe care le făcea la Academia Română şi la alte instituţii culturale, la Academia de Inscripţii de la Paris chiar, nu 
le mai tipărea în "Analele" sau "Memoriile" acestor instituţiuni. Avea însă grijă să publice-cel mai adesea prin 
elevii săi - dări de seamă detailate asupra lor, în ziare sau reviste. În felul acesta el îşi întreținea, pe de o parte, 


183 D. M. Teodorescu (1881-1947), muzeolog, arheolog, profesor universitar la Cluj. Unul din creatorii şcolii de arheologie din 
Transilvania. A întreprins numeroase cercetări la obiective dacice şi romane din Dobrogea şi Muntenia, iar din 1923 a iniţiat 
investigaţiile arheologice preluate şi extinse sub conducerea lui C. Daicoviciu - la cetăţile dacice din Munţii Orăştiei. 

faima sa de om de ştiinţă, iar pe de altă parte, putea - când era cazul - să revendice prioritatea descoperirilor sale 
arheologice şi epigrafice. 

Mi-am dat seama de acest subterfugiu văzând în manuscrisele rămase de la dânsul, lucrări începute dar 
neterminate din cauzele mai sus arătate.Mi-amintesc, între altele, de o lucrare asupra cetăților noastre 
medievale de la Neamţu şi Nemţişor (nordul Dâmboviţei). La fel a fost şi cu Documentele slave din Arhivele 
Braşovului pe care le-a tipărit, ajutat de prof. E. Kozak de la Cernăuţi, la Viena dar pe care, din cauza introducerii 
istorice şi diplomatice ce trebuia să o facă, nu le-a dat la iveală ani şi ani de zile. Numai după moartea lui, loan 
Bianu le-a adus de la Viena, le-a broşat într-un volum şi le-a dat în circulaţie, aşa cum le lăsase Tocilescu. 


Am ţinut să fac aceste constatări cu privire la mijlocul pe care, în ultima fază a vieţii sale, Tocilescu a fost 
nevoit să-l întrebuinţeze spre a-şi întreţine reputaţia ştiinţifică, oricât de dureroase ar fi ele pentru memoria 
acestui om cu aşa de mari calităţi, dar şi cu aşa de mari defecte. 


Călătoria la Viena. În fine, în acelaşi an 1909 am făcut, de Paşti, o călătorie la Viena, prima mea călătorie 
în Apus, din însărcinarea Casei Şcoalelor, spre a vizita Muzeul Pedagogic de acolo şi a face un raport asupra lui 
în vederea întemeierii, la Bucureşti, a unui muzeu similar. Muzeul de la Viena nu era însă o instituţiune de stat, 
ci o fundaţiune a unei societăţi particulare, un început numai de muzeu, aşa că nu am putut profita mare lucru 
şi nici avea de raportat ceva mai deosebit. Numai în anul următor, în călătoria mai întinsă pe care am tăcut-o 
în Germania, am avut ocazia să vizitez un adevărat muzeu pedagogic, cum şi o mare bibliotecă specială 
pedagogică - la Leipzig. 

Viena, unde am stat două săptămâni, fiind primul mare centru de cultură şi civilizaţie europeană, m-a 
impresionat. Am cătat deci să profit cât mai mult de şederea mea acolo, vizitând muzeele, pinacotecile, 
bibliotecile şi alte instituţiuni de cultură şi mergând la Teatrul Curţii (Burgtheater), la Opera Mare, la teatre de 
operetă, de varieteu etc. La Universitate am asistat la un curs de istoria artelor asupra lui Velasquez. Şi sub 
raport social am avut ocazia să cunosc mulţi membri ai coloniei române vieneze, ardeleni şi bucovineni 
îndeosebi, aşezaţi în capitala Austriei. Neplăcute, penibile chiar, momente mi-a cauzat însă necunoaşterea 
limbii germane. Totuşi am plecat de la Viena foarte satisfăcut de călătoria mea şi cu dorinţa vie de a mă întoarce 
cât mai curând acolo şi - mai mult - de a face o călătorie prin întreaga Germanie. 


Corespondent la Academia Română şi călătoria în Germania. În 1910 am fost ales membru corespondent 
la Academia Română, în secţiunea istorică, prezentat prin raportul de recomandare al lui lon Kalinderu, alegere 
ce, sub raport moral, mi-a dat nou îndemn pentru studiile mele istorice. În aceeaşi sesiune a fost ales N. lorga 

membru activ şi loan Ursu, profesor la Universitatea din laşi, membru corespondent. În vară, am întreprins, pe 
cont propriu, o călătorie, mai întâi prin Germania vizitând pe rând următoarele oraşe: Munchen, Nurnberg, 
Halle, Berlin, Leipzig şi Dresda. La întoarcere m-am oprit câteva ore şi la Praga. 


Pretutindeni am căutat să văd şi să cunosc cât mai mult din tot ceea ce mă interesa. La Berlin am găsit pe 
Vasile Pârvan, Tr. Bratu, Simeon Miîndrescu, Bianu şi luliu Valaori - acesta din urmă venit numai pentru a-şi termina 
o lucrare filologică - care mi-au înlesnit foarte mult cunoaşterea capitalei germane şi împrejurimilor ei. La Dresda 
am întâlnit pe Oct. Goga care-şi tăcea cura la Weisser Hirsch, în Sanatoriul Lehmann. Călătoria aceasta m-a 
convins şi mai mult de greşeala ireparabilă pe care am tăcut-o de a nu fi căutat şi eu, ca alţi colegi, să merg la 
studii în străinătate - respectiv Germania - unde, în epoca aceea mergeau mai toţi tinerii români. Regretul era 
prea tardiv. Ajunsesem la o vârstă şi într-o situaţie - legat în ţară prin atâtea datorii - că nu mai puteam repara 
nimic. 


Boala mea. Un an după căsătorie m-am îmbolnăvit de stomac. Medicii la care m-am arătat şi care m-au 
examinat - dr. Mamulea, medicul regelui Carol |, care pe atunci îşi făcuse un bun renume din diagnosticarea 
bolii de ficat a suveranului, dr. Vranilici, un cunoscut practician şi dr. Stănescu - mi-au spus că sufăr de ficat şi 


m-au tratat în consecinţă. Singur dr. Al. Hagiu (Obreja), la care m-am dus întâmplător, insistând N. lorga, şi 
care m-a examinat anume la cererea acestuia, mi-a spus că nu am nimic decât o hiperaciditate mai acută, care 
se poate remedia cu regim şi cu nişte prafuri pe care mi le-a prescris, asigurându-mă că, dacă mă voi ţine de 
recomandările sale, voi trăi cât "Le Miliţa" - D. A. Sturdza, privit de contemporani (era pe atunci de vreo 80 de 
ani) ca simbol al longevităţii. 


Neştiind ce să aleg între cele două opinii medicale, m-am adresat prietenului şi colegului meu de 
odinioară la Facultatea de medicină loan Minea, asistent atunci al prof. Gh. Marinescu, neurologul, la 
Pantelimon, întrebându-l care e părerea lui. Dar bine, mi-a zis el, tu te duci pentru boala de ficat la medici de 
nebuni? Ai icter, se vede pe ochii tăi. Durerile tale sunt crampe hepatice. Vezi-ţi de treabă şi urmează cura pe 
care ţi-a dat-o Mamulea şi Vranilici. Aşa au trecut luni după luni, fiindu-mi tot mai rău - cu crampe grozave şi 
insuportabile, în timpul digestiei şi cu vărsături adesea cu urme de sânge. Nu mai ştiam ce să fac. Norocul a 
fost că cineva să-mi recomande pe dl Profesor dr. Dimitrie (Milică) lonescu, care, după ce m-a pus să fac diferite 
analize, mi-a stabilit precis diagnosticul - ulcer duodenal deschis, punându-mă imediat la pat, nemişcat şi 
dându-mi numai câte 50 gr lapte pe zi şi biscuit. Când m-am ridicat din pat şi mi-a mai îmbunătăţit regimul 
eram o umbră aşa de mult slăbisem că abia mă mai puteam ţine pe picioare. Încetul cu încetul m-am întremat 
însă, totuşi, crampele nu încetau şi nici urmele de sânge din vărsături. La sfatul unor amici, m-am decis să mă 

duc în Elveţia, la Laussanne, unde erau cei doi vestiți medici de stomac şi digestive, dr. Brouget şi dr. [lipsă în 
text]. 


La sanatoriu în Laussanne. După încheierea Păcii de la Bucureşti, liniştindu-se lucrurile în ţară şi-n afară, 
am plecat cu soţia la Laussanne. Ajuns aici şi întrebând la hotel când primeşte dr. Brouget, mi s-a răspuns căa 
murit de câteva zile. Observând deprimarea mea la vestea ce-mi dăduse directorul hotelului a adăugat: Nu face 
nimic, este succesorul său, dr. Feisly. A doua zi m-am dus să mă vadă. M-a examinat serios, spunându-mi că 
doreşte să mă instalez în clinica "La Pensée" din Route d'Onchy, pe care o conducea în locul dr. Brouget. Ce să 
zic? Pierdusem 17 kg şi-mi era aşa de rău că a-şi fi dorit în momentele acelea să mă sfârşesc acolo, la 
Laussanne. Eram foarte puţin încrezător în rezultatul internării mele în clinică. Medicul a observat deznădejndea 
mea şi al doilea lucru pe care a căutat să-l facă a fost să-mi întărească moralul, asigurându-mă că-n două luni 
de zile voi fi complet vindecat. Şi aşa s-a şi întâmplat. 


Căci, intrat în clinică şi supus unui regim alimentar foarte riguros, dar în acelaşi timp şi foarte substanţial 
şi având tratament adecvat, cu spălături zilnice stomacale, cu odihnă de câteva ore după fiecare masă şi apă 
Bourget luată în timpul digestiei, au dispărut chiar în a doua zi durerile. Înainte de masa de la amiază şi de 
seară făceam preumblări pe malul lacului Leman, la Onchy sau prin minunatele parcuri din apropiere. Controlat 
la intrarea în clinică, am câştigat după o săptămână 200 gr, după două 700 gr, după trei 1.200 gr, după patru 
2.000 gr. Mă refăceam văzând cu ochii, câştigând noi forţe şi speranţe de vindecare tot mai bune. În fiecare 
dimineaţă, când îmi făceau spălăturile stomacale şi analiza sucului gastric, doctorul spunea satisfăcut: 
"Aujourd'hui pas d'accidite... " [propoziţie ilizibilă]. 


Într-adevăr, după două luni de tratament, ulcerul s-a închis şi a început a se cicatriza. Soţia mea care 
stătuse cu mine în clinică să observe bine regimul alimentar şi tratamentul medical pe care aveam să-l urmez 
ani şi ani de zile cu rigoare, putu pleca în ţară, eu mai rămânând o lună de zile în Elveţia, pentru convalescenţă, 
la Geneva, unde am avut ocazia să cunosc acest interesant şi liniştit oraş de strictă înavuţire şi morală calvinistă, 
reformată. 


Fundaţia Lapedatu 


ALEXANDRU LAPEDATU, AMINTIRI IOAN OPRIȘ 


La A. C. Popovici în Viena - La întoarcerea mea în ţară decisesem să mă opresc la Viena să văd pe Aurel C. 
Popovici care, părăsind România, se aşezase în capitala Austriei spre a susţine de aici propaganda pentru "Gross 
Osstereich'" printr-un săptămânal cu acelaşi titlu, pe care-l scria aproape singur!84. 


Căci n-aş fi putut să am drum prin Viena şi să nu mă opresc să salut pe acest mare luptător al cauzei 
noastre naţionale, pentru care aveam de mulţi ani atâta iubire şi preţuire. Ţineam apoi să cunosc părerile sale 
asupra noii situaţii politice internaţionale create prin războaiele balcanice şi Pacea de la Bucureşti!'85, întrucât 
A. C. Popovici, pe care problema naționalităților din Austro-Ungaria l-a preocupat toată viaţa, ajunsese să-şi 
cristalizeze părerile cu privire la această problemă într-un sistem de federalizare a tuturor acestor naţionalităţi, 
pe baze autonome şi egale, toate - mai mari sau mai mici - în drepturi, în cadrele geografice ale fostei monarhii 
dualiste. 


Sistemul acesta politic el l-a expus în cartea sa, foarte documentată, Statele Unite ale marii Austrii, 
publicată în limba germană, la München, după ce câştigase, se zicea, pe moştenitorul tronului habsburgic, 
Franz Ferdinand, pentru această radicală reformă constituţională a Imperiului austro-ungar. Cartea a făcut 
atunci oarecare vâlvă. În Ungaria ea a fost interzisă şi autorul ei, de mult expatriat, pus în urmărire. În Austria 
a fost comentată dar reforma nu era de toate naţionalităţile acceptată. Şi anume, de acelea ce năzuiau la o viaţă 
naţională independentă ca cehoslovacii, ori la alipirea lor la patria-mumă, ca italienii şi sârbo-croato-slovenii!86. 


Şi la români, atât dincoace cât şi dincolo de munţi - reforma propusă de A. C. Popovici a fost primită cu 
rezerve, cu toate că, după ce constatăm azi din nefericita evoluţie a statelor naţionale întemeiate pe ruinele 
monarhiei danubiene, reforma propusă de A. C. Popovici - federalizarea Austro-Ungariei - ar fi fost o soluţie mai 
bună decât distrugerea ei. Au recunoscut-o de altminteri însemnați bărbaţi de stat şi diplomaţi de mare valoare, 
întrucât ar fi evitat, poate, Europei cele două catastrofale războaie mondiale şi ar fi dus, de la Statele Unite ale 
Americii mari, la Statele Unite ale Europei, a căror constituire lumea apuseană o urmăreşte azi cu atâta interes 
şi stăruinţă. 


1s4Ziarul "Gross Osstereich" ("Marea Austrie") editat de A. C. Popovici la Viena îşi înscria programul pe linia cunoscută - crearea unei 
federaţii multinaționale - pe care editorul o vedea atunci ca rezolvând problema naționalităților, inclusiv a românilor din Imperiul 
austro-ungar. 

185 Războaiele balcanice s-au desfăşurat între 1912-1913 opunând Bulgaria, Serbia, Grecia şi Muntenegru, Turciei. Datorită 
neînțelegerilor dintre Aliați, provocate de Bulgaria, ceilalţi parteneri cer ajutorul României, care intră în război la 1 iulie 1913. Intr- 
un interval foarte scurt Bulgaria se vede silită să ceară pace; aceasta se încheie la Bucureşti la 28 iulie/10 august 1913. 


186 Teza lui A. C. Popovici privind federalizarea Austriei constituia pentru epoca respectivă un progres, o federaţie fiind preferabilă, nu 
numai pentru români, faţă de statul dualist austro-ungar. In acelaşi timp, autorul vedea această situaţie ca o soluţie tranzitorie, de 
moment, în drumul spre realizarea deplinei unităţi naţionale. 

La noi, cum am spus, reforma propusă de A. C. Popovici fu primită de presă cu rezerve. Încercarea lui 
loan Scurtu de a o populariza prin "Universul" n-a reuşit. N. lorga a luat poziţie hotărât contra ei. Aceasta pentru 
că mişcarea naţională a statelor iridente (Italia, Serbia şi România) după războaiele balcanice şi Pacea de la 
Bucureşti se intensificase. Căci perspectivele liberării naţiunilor subjugate stăpânirii austro-ungare se păreau 
acum foarte apropiate. La ce bun dar - îşi ziceau bunii patrioţi ai acestor naţionalităţi - să mai trecem prin faza 
de tranziţie a federalizării când putem ajunge direct şi curând la unitatea noastră naţională. Această nouă stare 
de spirit pusese stăpânire, nu numai pe masele populare, ci şi pe conducătorii lor politici, pe bărbaţii de stat. 


În această privinţă pot da o relatare pe care o cunosc chiar din gura lui lon I. C. Brătianu. În ianuarie 
1914, după ce acesta luă guvernul, regele Carol | care autorizase pe fostul prim-ministru Maiorescu să 
reînnoiască, în anul precedent, tratatul nostru de alianţă cu Austro-Ungaria trimise pe lon Kalinderu la Brătianu 
ca, sub forma unei indiscreţiuni, să-i comunice că tratatul a fost reînnoit. lon Brătianu nu zise nimic faţă de 
Kalinderu. Când însă regele, într-o audienţă ulterioară, îi împărtăşi acelaşi lucru, el observă: "dacă Majestatea 
Voastră mi-aţi fi făcut onoarea să mă întrebaţi înainte, mi-aş fi permis să vă consiliez să nu reînnoiţi tratatul". 
- "De ce?" îl întrebă regele. - "Pentru că, în noua situaţie politică şi în actuala stare de spirit a ţării, tratatul este 


inoperabil". - "Poate că ai dreptate", recunoscu suveranul. 


Cunoscând şi eu, ca toată lumea, această nouă stare de spirit a opiniei publice eram foarte curios să ştiu 
ce zice A. C. Popovici. Oprindu-mă deci, pentru o zi, la Viena, cum îmi propusesem, m-am dus direct la dânsul. 
Locuia, cu familia, lângă Academia de Agricultură (Boden-Kultur). M-a reţinut la dejun ca să putem sta mai mult 
împreună. Am vorbit de toate. Fireşte însă că conversaţia noastră s-a învârtit în jurul chestiunilor de actualitate, 
deci asupra situaţiei nou create prin schimbările teritoriale din Balcani şi influenţei ei asupra politicii austriece. 
Fără a fi abandonat planul său, el îşi dădea seama, ca om politic real, că condiţiile pentru realizarea lui se 
modificaseră mult şi că puteau să aducă o altă evoluţie a evenimentelor decât aceea scontată de el prin venirea 
la tron a arhiducelui Franz Ferdinand. 


Acesta era de altfel - mi-a spus A. C. Popovici - şi părerea lui N. Filipescu'87 care-l vizitase cu câteva 
săptămâni mai nainte. Căci, câştigat cum fusese pentru planul federalizării Austro-Ungariei la care s-ar fi alipit, 


187 Nicolae Filipescu( 1862-1916), om politic, fruntaş al Partidului Conservator, ministru în câteva rânduri (1900-1913). A fondat (1884) 
şi condus ziarul "Epoca". Pe plan politic a militat pentru cauza unităţii naţionale, fiind adept al intrării României în război alături de 
Antanta. 

ulterior, şi România, N. Filipescu - în faţa noii situaţiuni politice internaţionale - nu mai credea în putinţa realizării 
acestui plan. De aceea a şi revenit la vechea politică naţională iridentă, cum avea s-o facă, curând după aceasta, 
A. C. Popovici însuşi. 


În adevăr, cu asasinarea, la Sarajevo, a arhiducelui Franz Ferdinard, planul de federalizare a lui A. C. 
Popovici, odată dispărut instrumentul prin care el urma să se realizeze, se ruină. Ba, mai mult. Autorul lui însuşi 
nu mai fu în siguranţă la Viena, aşa că trebui să se refugieze în Elveţia la Geneva, de unde avea să urmărească 
războiul ce izbucni atrăgând în vâltoarea lui şi România. Tragedia naţiunii sale şi a vieţii lui îl duse la mormânt 
înainte de a fi putut vedea şi el, ca noi, zorile noii Românii. Nu le-a văzut, dar a crezut în ele. Dovadă scrierea 
postumă publicată de N. P. Comnen, la Geneva, La question roumaine, în care pleda pentru unitatea noastră 
naţională, acum însă direct, nu indirect, ca atunci. 


Între 1914-1916- Întors în ţară, după refacerea sănătăţii mele la Lausanne, mi-am reluat ocupațiile 
căutând, fireşte, să urmez regimul alimentar pe care-l avusesem în clinică şi să iau regulat apa lui Bourget. 
Aceasta ani şi ani de zile până ce ulcerul s-a cicatrizat complet ca să pot relua, încetul cu încetul regimul 
alimentar quasi-normal. Aşa numai am putut ajunge cu bine până la cei 74 de ani de azi, cu un grav atac de 
cord la vârsta de 60 de ani, peste care iarăşi - cum se va vedea la locul său - am trecut cu bine. 


La 1914, martie 24, s-a născut fiica noastră, pe care am înscris-o în registrul de stare civilă şi am 
botezat-o Ana Victoria. În casă i-am zis Mica şi aşa a rămas. A fost alăptată de o femeie din Mărgău, comună 
mare şi frumoasă de munte, lângă Huedin şi în care vicisitudinile mele politice m-au dus adesea, după ce m- 
am stabilit la Cluj, în propagandă politică. 


La 1 august izbucni întâiul război mondial. Eram la Techirghiol, cu familia, unde se afla şi prietenul meu, 
Sextil Puşcariu'88, profesor la Universitatea din Cernăuţi, cu familia sa. Ofiţer de rezervă în armata austro- 
ungară, el trebui să plece imediat la unitatea sa de la Braşov. Ţara, opinia publică era în mare fierbere, toţi 
întrebându-se şi discutând ce atitudine avea să ia guvernul. Cu multă nelinişte şi emoție se aştepta întrunirea 
Consiliului de Coroană, convocat de rege, la Sinaia, spre a decide cu cine trebuia să meargă ţara. Eram în ziua 
aceea în tren spre Predeal, cu mulţi intelectuali din capitală ce-şi aveau familiile, peste vară, pe la staţiuni 


188 Sextil Puşcariu (1877-1948), filolog, profesor universitar la Cernăuţi şi Cluj. Membru al Academiei. A desfăşurat o sustinută activitate 
în domeniul lingvisticii şi filologiei, fiind iniţiatorul Dictionarului Limbii Române, Atlasului lingvistic român, al revistei "Dacoromania" 
şi al Muzeului Limbii Române. A activat pe plan internaţional ca expert în cadrul delegaţiei române la tratativele pentru pace şi apoi 
în cadrul Societăţii Natiunilor. 

climaterice de pe valea Prahovei. loan Slavici, cu nervi, tot drumul, până la Buşteni, unde-şi avea o vilă, încercă 
să mă convingă că România nu poate fi decât alături de Puterile Centrale'89. De altfel acesta era obiectul tuturor 
discuţiilor cărora le puse capăt Consiliul de Coroană hotărând deplina noastră neutralitate. Urmă apoi o 
înverşunată propagandă a agenţilor celor două grupe de mari puteri în luptă, spre a atrage România de o parte 
sau de alta. În fine, în octombrie, decedă regele Carol |, ultimul şi cel mai puternic pilon al Puterilor Centrale la 
Dunărea de Jos. Mari şi importante evenimente politice la care am asistat ca oricare alt cetăţean al ţării! 


Încă din toamna acestui an 1914, şi-n tot cursul anului următor, 1915, soseau în capitală şi în alte părţi 
ale ţării refugiaţi din ce în ce mai numeroşi din Transilvania, Banat şi Bucovina, de toate clasele sociale şi 
categoriile profesionale. Situaţia lor, a celor mai mulţi, a marii majorităţi, era din cele mai precare -fără mijloace 
de trai şi fără putinţa de a-şi găsi vreun rost, vreo ocupaţie. S-a constituit, la Bucureşti, un Comitet de ajutorare 
a lor. Preşedinte a fost ales păr. Arhimandrit luliu Scriban, casier prof. Al. Goga, de la Seminarul Nifon iar ca 
secretar - ca unul ce eram în măsură să cunosc situaţia celor mai mulţi din refugiaţi, atât din Transilvania şi 
Banat, cât şi din Bucovina, dat fiind legăturile mele cu intelectualii acestor provincii, m-au ales pe mine. 


Comitetul acesta a fost foarte activ. Membrii săi au adunat necontenit fonduri de la autorităţi, de la bănci, 
de la întreprinderi, de la particulari şi s-au pus în legătură cu instituţiile la care se puteau eventual plasa refugiații 
învăţători, preoţi, profesori, profesionişti meseriaşi, plugari etc. El a fost de mare ajutor refugiaților, cel puţin în 


primele săptămâni ale sosirii lor până-şi aflau vreun rost sau ocupaţiune. Unii însă au fost ajutaţi mai tot timpul 
refugiu lui. La încheierea lucrărilor, după intrarea României în război, casierul Goga a întocmit o listă completă a 
celor ajutaţi - după categorii sociale şi după ocupaţiuni. E cât se poate de interesant şi instructiv a urmări, azi, 
această statistică. Ea mi-a fost încredinţată de fostul meu coleg de guvern C. D. Dimitriu'%, pe atunci secretar 
general la Ministerul de Interne, spre a o depune, ca document, la Academia Română. 


Ea se află în seifurile ce aveam la această instituţiune - seifuri ale căror conţinut destinat a rămâne 
aproape în întregime Academiei, a fost ridicat şi transportat la 11 august 1949, nu am putut afla până acum 
unde. E de sperat însă că într-o bună zi se vor afla şi se vor reda celor în drept. 


Aceasta a fost opera pozitivă la care am contribuit în timpul neutralității noastre, în favorul refugiaţiilor. 
Căci la acţiunea de agitaţie a opiniei publice pe care unii din aceştia au întreprins-o în acest timp pentru intrarea 


189loan Slavici este cunoscut ca susţinător al ideii că românii îşi puteau împlini dezideratul unirii intrând în război alături de Puterile 
Centrale. Prin atitudinea sa filogermană scriitorul s-a situat între cei ce-au dovedit o mare miopie politică. 

190 C, D. Dimitriu (1872-1945), jurist, politician liberal de frunte, a fost senator şi ministru în câteva rânduri. Preşedinte al Senatului. 
Vicepreşedinte al Institutului internaţional de ştiinţe administrative. A sprijinit restaurarea monumentelor Târgoviştei şi înfiinţarea 
aici a unui muzeu regional. 

în acţiune a României spre eliberarea fraţilor subjugaţi stăpânirii austro-ungare, nu am participat. Şi nu am 
participat pentru că eram absolut încredinţat că aceasta se va face, că lon I. C. Brătianu nu poate conduce altă 
politică decât aceea a marilor interese naţionale ale unităţii româneşti şi că numai acesta, lon |. C. Brătianu, era 
în măsură să aleagă momentul intrării noastre în război. 


De aceea n-am participat la manifestările Acţiunii Naţionale, gruparea oamenilor politici din toate 
partidele care agitau pentru război şi nici la campania electorală pentru alegerea păr. Vasile Lucaciu şi Oct. 
Goga ca deputaţi în Parlamentul român, în locurile devenite vacante la Covurlui şi Romanați. Şi de aceea am stat 
deoparte şi de acţiunea Ligii Culturale, a Ligii de care în anii studiilor mele universitare am fost aşa de strâns 
legat. Un singur lucru am făcut. Ştiind că războiul e inevitabil şi că nu puteam rămâne în situaţia mea de cetăţean 
ungur, am cerut Parlamentului recunoaşterea calităţii mele de cetăţean român care mi-a şi fost acordată prin 
lege specială, cum se făcea atunci în vara anului 1916, în Adunarea Deputaţilor, prin intervenţia lui N. lorga, iar 
în Senat, prin aceea a Mitropolitului Pimen al Moldovei. 


Aşa am aşteptat până la 15 august 1916 când s-a declarat mobilizarea generală pentru intrarea noastră 
în război. Ca unul ce nu făcusem armata şi aveam 40 de ani, am cerut să fiu mobilizat la serviciile auxiliare ale 
Statului Major, fiind repartizat la Serviciul de control al ştirilor şi anume, la Cenzura telegrafiei, împreună cu 
Vasile Pârvan, Paul Nicorescu, Tr. Lalescu şi alţii şi unde am lucrat sub comanda căpitanului, apoi maiorului 


Toma Dumitrescu, ajuns la sfărşitul carierii, ca general de divizie, director al Învăţământului militar din 
Ministerul de Război. 


Lucram la Poşta Centrală, sub groaza aeroplanelor nemţeşti care, în primele lor raiduri, când lumea nu 
se ştia adăposti la semnalele de alarmă, au făcut numeroase victime cu bombele lor ucigătoare, iar noaptea, a 
zepelinului care însă nu era aşa se înfricoşător ca aeroplanele. Aici, la cenzură, eram cei dintâi în măsură a 
cunoaşte comunicatele de pe diferitele fronturi ale războiului transmise, atunci, prin telegrafie fără fir, aşa că 
ştirile dureroase ale dezastrului de la Turtucaia şi ale retragerii din Transilvania le avurăm între cei dintâi la 
Bucureşti. Evident că şi deprimarea tot între cei dintâi ne cuprindea. Aşa am trăit 3-4 luni de mari frământări 
sufleteşti, cu câte o slabă dar iute trecătoare rază de speranţă - cum a fost trecerea Dunării la Flămînda - 
frământări pe care le-a încheiat trecerea armatelor lui Mackensen!! la Zimnicea, ocuparea Dobrogei, cu 


191 August von Mackensen (1849-1945), feldmareşal german. A comandat în timpul Primului Război Mondial trupele austro-germane 
în Galiţia şi Serbia, apoi cele germano-bulgaro-turce care au atacat România dinspre sud (1916). A condus ofensiva de la Mărăşeşti 
(august 1916), unde armata sa a fost înfrântă de armata română. 

retragerea ruşilor în Basarabia şi lupta finală de la Bucureşti. Totul fiind pierdut, nu ne rămânea decât să apuc 
şi eu, cu întreagă oficialitatea, drumul pribegiei spre laşii Moldovei unde am ajuns la 12 noiembrie (1916). 


Col. Victor Verzea. Aş fi nesincer dacă n-aş mărturisi aici că atitudinea mea rezervată din timpul 
neutralității n-a fost influenţată şi de legăturile mele de prietenie cu colonelul Victor Verzea, atunci director 
General al Poştelor. Originar din Săcele, ca şi mine, fiu al părintelui Alexa Verzea cu care familia noastră era în 
legături apropiate, Victor Verzea vădi, din prima tinereţe, o fire mai aventuroasă. Căci de la liceul din Braşov 
trecu tocmai la cel din Beiuş unde avu coleg şi legă amiciţie cu Aurel C. Popovici. Apoi, fără a fi terminat acolo 
studiile, veni în ţară (Regat) unde intră în Şcoala Militară de ofiţeri. Inteligent, vioi, energic şi hotărât, el fu 
promovat ofiţer de artilerie. Dar şi în cariera militară avu, cel puţin la început, oarecare eclipse pe care nu le- 
am putut desluşi niciodată. Ştiu atât că, după căsătoria sa cu fiica generalului Tamara, el fu silit să se refugieze 
în străinătate. S-au vorbit multe despre cauzele acestui refugiu. Readus în ţară, îşi reluă cariera ajungând în 
cele din urmă, ca maior şi It. colonel, subdirector apoi director la Pirotehnia Armatei. 


În această situaţie se găsea când am intrat eu şi cu lancu Scurtu în legături mai apropiate cu dânsul şi 
familia sa. Căci numai personal îl cunoaşteam de mult, de când ca elev în Şcoala Militară, venea acasă la părinţii 
săi din Săcele, în frumoasa uniformă a acestei şcoale care, pe noi, copiii, ne impresiona atât de plăcut. La 
Pirotehnie Victor Verzea se evidenţie ca un conducător foarte capabil, cu eminente calităţi de administraţie în 
organizare. Dar tocmai aceste calităţi şi încrederea pe care o avea în sine şi în reuşita întreprinderilor sale, l-a 
determinat să demisioneze din armată spre a-şi căuta un câmp mai larg şi mai liber de activitate, 
administrându-şi şi exploatându-şi cu succes viile pe care le avea de zestre în regiunea Topolovenilor unde 
ajunsese, în câţiva ani, unul din cei mai cunoscuţi şi apreciaţi viticultori. Deschizând apoi şi un depou pentru 
desfacerea vinurilor la Bucureşti, îşi făcu o bună stare materială care-l punea la adăpost de grijile materiale și- 
i dădea posibilitatea să activeze şi în viaţa publică. 

Aici debută prin a furniza lui Alex. Marghiloman - avea pentru aceasta mijloacele şi metodele sale - 
elemente pentru răsunătoarea lui interpelare în Parlament împotriva generalului Averescu, pe urma căreia acesta 
trebui să demisioneze din guvernul lui lon I. C. Brătianu'%2. Apropierea de Marghiloman şi o conferinţă asupra 
generalului Em. Florescu, ca organizator al armatei române, într-un guvern al Partidului Conservator, l-au pus în 


192 Interpelarea în Parlament a lui Al. Marghiloman împotriva generalului Averescu - în urma căreia acesta şi demisionează din guvernul 
Vaida-Voevod la 13 decembrie 1919 - avusese ca obiect demascarea demersurilor generalului de a dizolva Parlamentul şi astfel, prin 
căderea guvernului, să ajungă prim-ministru. 

evidenţă în cercurile politice ale acestui partid. A ştiut însă să se apropie şi de lon I. C. Brătianu prin servicii utile 
politicii de neutralitate. Câştigându-i astfel încrederea, el primi de la şeful guvernului oarecare însărcinări faţă 
de Comitetul Partidului Naţional Român de peste munţi, o misiune discretă în străinătate (Ungaria) fiind numit, 
în cele din urmă, director general al Poştelor, funcţiune în care şi-a pus în valoare eminentele sale calităţi de 
conducere. 


Amiciţia cu Aurel C. Popovici l-a influenţat nu numai în ce priveşte politica naţională a acestuia dar şi în ce 
priveşte politica de partid din vechea ţară. Căci, cu firea sa cam aventuroasă şi cu principiile sale de rasă şi de 
clasă, formate sub înrâurirea filosofiei lui Chamberlain'*:, A. C. Popovici avea mai intime legături personale cu 
fruntaşii Partidului Conservator, decât cu cei ai Partidului Liberal. Simpatiile sale mergeau spre cei dintâi poate şi 
din cauza amestecului lui D. A. Sturdza, fostul şef al Partidului Liberal în afacerile politice interne ale Partidului 
Naţional Român de peste munţi - amestec care a dus, se ştie, la spargerea solidarităţii naţionale a românilor din 
Transilvania şi Ungaria şi la faimoasa criză de la "Tribuna"!94. De aici şi afinitatea lui Victor Verzea pentru politica 
lui P. P. Carp, Al. Marghiloman şi amicii lor. Şi de aici rezerva sa faţă de agitația naționalistă din epoca neutralității, 
rezervă pe care am adoptat-o atât eu, cât şi amicul meu lon Scurtu. Afară de aceasta, ca adversar al ruşilor, Victor 
Verzea avea o desăvârşită încredere în puterea armatei germane, convins fiind - după începerea dezastrului - de 
succesele ei finale pe toate fronturile. 


Era deci foarte sceptic cu privire la rezultatul intrării noastre în acţiune. 


De la primele înfrângeri, la Dunăre şi în Carpaţi, socotea războiul ca pierdut, ceea ce l-a şi făcut să se 
apropie din nou de Marghiloman şi Carp, iar în momentul suprem să dezerteze de la datoriile sale de ostaş şi 
înalt funcţionar al statului, refuzând - sub pretext de boală - să urmeze dorinţa şi guvernul ţării în retragere în 
Moldova şi rămânând în capitală unde, după capitularea oraşului, primi să intre în serviciul armatei de ocupaţie, 
ca primar al Bucureştilor. 


Arestat şi dat în judecata Curţii Marţiale după terminarea războiului, Victor Verzea a fost condamnat ca 
trădător. Chemat ca informator, lon I. C. Brătianu care se afla la Paris pentru Conferinţa de pace, a ţinut să 
declare (prin Comisie rogatorie) - mi-a spus-o el însuşi - că până în momentul în care Victor Verzea a intrat în 


193 Joseph Austen Chamberlain (1863-1937), om politic conservator, diplomat britanic. Ministru de Externe (1924-1929), a jucat un rol 
însemnat în negocierea Pactului de la Locarno (1925). 

194 Criza de la 'Tribuna" reflectă disensiunile dintre conducătorii mişcarii naţionale a românilor din Transilvania, în urma atitudinilor 
diverse faţă de căile de realizare a unitaţii naţionale. Un rol însemnat în declanşarea ei a avut-o D. A. Sturdza - care în ţară a 
condamnat ca pasivă atitudinea guvernului conservator faţă de chestiunea naţională iar pe fruntaşii memorandişti îi sfătuia să se 
sustragă de la executarea pedepselor şi să-şi mute centrul de activitate la Bucureşti. Toate acestea au produs dezordine şi sciziune 
în mişcarea de eliberare naţională. 

legături cu Marghiloman şi Carp n-a avut nici un motiv să-l suspecteze de incorectitudine. După aceea n-ar 
mai putea răspunde de purtarea sa. Şi se pare că aşa a şi fost. Cel puţin în ce mă priveşte pe mine n-am putut 
observa la dânsul, până-n momentul plecării mele în Moldova, vreo defectiune. Dimpotrivă, m-a consiliat să 
plec spunându-mi că va veni şi el, cu ultimul transport. L-am şi aşteptat la laşi. Vestea că a rămas la Bucureşti 
a fost o mare lovitură pentru mine. Eram chiar puţin jenat faţă de cei ce cunoşteau legăturile mele cu dânsul. 


Lipsa de încredere în rezultatul final al războiului nostru pentru unitatea naţională, ca şi slăbiciunea sa 
în faţa adversităţilor, a plătit-o scump cu mai mulţi ani de închisoare'95 şi cu pierderea unei situaţiuni aşa de 
frumoase pe care şi-o făcuse în mijlocul societăţii româneşti. Ostracizat de toată lumea, încercarea sa de 
reabilitare, după ce a fost eliberat, n-a izbutit. A trebuit să se retragă în singurătate la via sa de la Leordeni 
unde s-a şi sinucis. 


Relaţiile cu N. lorga între 1908-1916 - Înainte de a trece la amintirile celor doi ani de zile petrecuţi în 
refugiul din Moldova, cred necesar să mă mai opresc puţin asupra legăturilor mele dintre 1908-1916 cu N. 
lorga, cu colaboratorii mai apropiaţi ai lui Sp. C. Haret, cum şi asupra acţiunilor politice naţionale ale românilor 
transilvăneni stabiliţi la Bucureşti. 


Cu N. lorga legăturile s-au menţinut aceleaşi. Fie că-l întâlneam la Academie, fie că mergeam împreună 
la preumblare, fie că mă duceam acasă la dânsul, aveam contact aproape zilnic, aşa că eram în curent cu tot 
ceea ce lucra şi tot ceea ce intenţiona să întreprindă în viaţa culturală, naţională sau politică. Aşa, bunăoară, ca 
să menţionez numai un caz. Am fost un martor ocular, dar nu cel dintâi, căruia i s-a relata incidentul petrecut 
în cancelaria universitară din capitală, între dânsul şi Mihail Dragomirescu - incident care, la timpul său, a făcut 
mult zgomot şi a dat loc la multiple şi variate comentarii. 


lată cum a fost. Mergeam la preumblare. Ajunşi În faţa Universităţii N. lorga m-a rugat să-l aştept câteva 
minute, jos, în stradă, până se va urca sus, în cancelaria Universităţii unde avea puţină treabă. După vreun sfert 
de oră, iată-l că vine cu paltonul plin de praf de sus până jos, spunându-mi foarte agitat: "Ştii că m-am bătut 
cu Dragomirescu?" "Cum?" întreb eu. Şi atunci îmi relată incidentul:"Eram în cancelarie, vorbind cu un grup de 
profesori. Dragomirescu care era în altă parte şi asculta ceea ce spuneam a exclamat deodată la adresa mea: 


195 Relaţiile sale cu ocupanţii germani, în slujba cărora s-a dovedit a fi procurându-le informaţii, au contribuit la condamnarea sa ca 
trădator de ţară, cf. şi C. Neagu, D. Marinescu, R. Georgescu, Fapte din umbră, ||, Bucureşti, 1977, Ed. Politică, p. 97-106. 

hodoronc, tronc! Furios, m-am repezit la el şi l-am lovit cu bastonul în cap. El a ripostat, aşa că ne-am încăierat 
până ce am ajuns să ne tăvălim pe jos. Intervenind cei de faţă, ne-au despărţit”. Şi termină întrebându-mă: "Ce 
zici, trebuie să-l provoc?" "Nu ştiu, Dle lorga, am răspuns, nu mă pricep în astfel de chestiuni". "Hai la Callimachi, 
să-l întrebăm", zise (Prinţul Alex. Callimachi'% cu care N. lorga era în raporturi foarte bune de prietenie de când 
îi tipărise, pe cheltuiala sa, cele două mari volume din /stor;a literaturii române în sec. XVIII, era considerat ca 
arbitru în chestiuni de onoare). Am plecat dar la dânsul. Era seara. Tocmai lua masa. N. lorga a insistat să-l 
vadă. A venit în birou. l-a relatat incidentul de mai sus, întrebându-l dacă e cazul să-l provoace. "Nu, a răspuns 
Callimachi, întrucât Dta l-ai lovit întâi, el trebuie să te provoace". - "Da, dar l-am lovit cu bastonul nu cu palma", 
observă N. lorga. - "Era mai cavaleresc, fireşte, să-l fi pălmuit dar dat fiind c-ai avut a face cu un rinocer ajunge 
şi bastonul". Cu această glumă, mulţumit că el şi-a luat satisfacția la insultă, lovind el cel dintâi, N. Iorga a 
plecat mai liniştit acasă, despărţindu-ne. 

Incidentul a făcut, cum am spus, mult zgomot. Ministrul Instrucțiunii Sp. C. Haret deferi cazul Comisiei 
de judecată a profesorilor universitari, cerând să cerceteze, să judece şi să sancţioneze pe cei doi membri ai 
corpului didactic superior. Comisia având în vedere personalitatea lui N. lorga şi prejudiciul moral ce i-ar putea 
aduce dacă l-ar condamna, socoti cu cale să aducă o decizie ambiguă. În faţa acestei decizii, suverane şi fără 
apel, ministrul legalmente nu avu ce face. Moralmente el ţinu să blameze Comisia pentru lipsa ei de curaj, 
spunând în rezoluţia sa că dacă incidentul s-ar fi întâmplat în cine ştie ce depărtată cancelarie de şcoală primară 
rurală, vinovaţii ar fi fost foarte aspru judecaţi şi pedepsiţi; cum însă el a avut loc în cancelaria celei mai înalte 
instituţiuni şcolare din ţară şi între doi profesori de Universitate, Comisia a găsit că trebuie să închidă ochii şi 
să nu sancţioneze pe nici unul. Un trist exemplu de laşitate morală pe care el, ca ministru, nu poate să nu-l 
releve şi condamne. Aşa era Sp. C. Haret! 


Dar să revin la amintirile mele. Când puteam, îl întovărăşeam pe N. lorga cu plăcere şi în excursiile şi 
vizitele prin ţară. La laşi l-am însoţit, rămânând câteva zile împreună acolo, cu prilejul serbărilor pentru 
comemorarea a 50 de ani de la Unirea Principatelor (ianuarie 1909). Cu această ocazie am făcut cunoştinţă şi m- 
am apropiat de familia prof. Corneliu Şumuleanu, prieten şi coleg al lui N. lorga din liceu şi pe urmă campion al 
său în acţiunile politico-naţionale. L-am însoţit de asemenea într-o călătorie la Botoşani, în oraşul său de naştere, 
să culeagă inscripţiile vechi de la vechile biserici şi date istorice cu privire la trecutul târgului. Precum la laşi aşa 
şi la Botoşani, am făcut cunoştinţă cu familia farmacistului Schmelz, coleg în Parlament cu N. lorga, cum şi cu alţi 


196 Alexandru Callimachi, dintr-o mare familie boierească care a dat şi domnitori, a încurajat şi subvenţionat o serie de acţiuni culturale, 
în primul rând ale lui N. lorga. 

intelectuali ai oraşului, prieteni din copilărie sau cunoscuţi ai săi de pe vremea studiilor în liceul din Botoşani, 
între care fu foarte interesantul Dr. Isak, refugiat din Polonia în urma revoluţiei din 1863197. 

N-aş putea înşira aici călătoriile pe care le-am mai făcut împreună prin alte părţi şi regiuni ale ţării. Mă 
mulţumesc să menţionez câteva din cele de care-mi amintesc mai cu plăcere, în general pentru conferinţe 
culturale şi foarte rar pentru întruniri politice, pretutindeni foarte bine şi călduros primiţi şi trataţi: la Ploieşti, 
în familia dr. Moga, medic de origine ardelean; la Piteşti, în familia farmacistului Bobancu, asemenea ardelean; 
la Piatra, în familia dr. Fleni, medicul judeţean; la Giurgiu, la prefectul Poenaru-Satan; la Brăila, la Leonte 
Moldovan; la Galaţi, la familiile Bunea, fratele canonicului de la Blaj şi Damian Dragomirescu; la Vălenii de Munte, 
unde am fost pentru întâia oară cu N. lorga când şi-a tocmit casa în care s-a aşezat şi stat multă vreme şi unde 
şi-a făcut şi o tipografie proprie!%. 

Umbre şi penumbre - Legăturile acestea aşa de bune şi de intime cu N. lorga au fost întrerupte de două 
ori. Prima dată la 1907 în timpul răscoalelor ţărăneşti când ura proprietarilor se dezlănţui cu furie asupra lui 
considerându-l ca instigator principal al răzvrătiţilor şi când amenințările lor îl siliră să stea câtva timp mai 
retras. Atunci i se păru că nu i-am arătat destulă solicitudine, abandonându-l. S-a arătat foarte indispus, 
nevrând să mă mai vadă. După ce însă lucrurile s-au liniştit şi am avut ocazia să mă explic, relaţiunile au fost 
reluate ca şi mai înainte. 


A doua oară a fost la 1911 sau 1912, când, dându-mi un manuscris să-l trimit la Tipografia Socec prin 
omul meu de serviciu de la Monumentele Istorice, s-a rătăcit acest manuscris la tipografie şi cu toate cercetările 
ce s-au făcut n-a putut fi găsit atunci. Încredinţat că din neglijenta mea, pentru că n-am dat instrucţiuni omului 
să ia dovadă de predare şi că acesta n-a putut să identifice persoana căreia i-a predat manuscrisul, a fost aşa de 
supărat, că nu mi-a vorbit câteva săptămâni. Mi-amintesc că în seara acelei zile Academia sărbătorind pe A.D. 
Xenopol pentru alegerea sa ca membru asociat al Institutului Franţei printr-o masă festivă la Hotel Bulevard la 
care, am fost invitaţi şi noi, membrii corespondenţi, nebănuind supărarea lui, m-am dus să-l salut şi să-i 
vorbesc şi mi-a întors spatele fără să zică un cuvânt. Cum am reluat relaţiile după aceasta nu îmi mai amintesc. 
Destul că după câteva săptămâni de supărare, chestiunea a fost total uitată. Târziu în urmă, după vreo 20 de 
ani, întâlnindu-ne la Academie sau la Parlament mi-a spus: "Ştii că s-a găsit manuscrisul rătăcit la Socec". l-am 


197 De fapt marea răscoală populară din Polonia, largă acţiune de eliberare socială şi naţională a poporului polonez din anii 1863-1864, 
înăbuşită în sânge de armata ţaristă. 

198 În vederea tipăririi unora din publicaţiile sale, N. lorga deschide şi finanţează cu spese proprii o tipografie la Vălenii de Munte. 
Inaugurată la 21 mai 1908, în tipografia "Neamul românesc" s-a tipărit, pe lângă o serie de publicaţii ale savantului şi ziarul cu 
acelaşi nume. 

spus că-mi pare foarte bine şi că acuma, după atâta amar de vreme, se poate convinge că n-a fost la mijloc 
neglijenta mea, ci dezordinea de la tipografie.E vorba de documentele pe care le-a tipărit în al treilea volum de 
documente greceşti din Colectia Hurmuzachi, la 1936. 


Altceva nu-mi aduc aminte să se mai fi întâmplat de natură să tulbure relaţiile mele cu N. lorga până la 
refugiul din Moldova unde, la laşi, ele s-au întărit şi mai mult. Dar despre aceasta în capitolul următor. 


Relațiile cu Haretiștii - Prin Petre Giîrboviceanu, administratorul Casei Bisericii, care mă adusese la 
Monumentele Istorice, prin Mihalache Popescu, administratorul Casei Şcoalelor, care-mi dăduse mai multe 
însărcinări din ordinul lui Sp. C. Haret şi prin luliu Valaori, directorul Învăţământului secundar şi superior din 
Ministerul Instrucțiunii, cu care ajunsesem în relaţii de prietenie, am intrat în legături personale cu mai toţi 
colaboratorii lui Sp. C. Haret din epoca anterioară războiului din 1916. M-am apropiat aşa de mult de el că 
începusem a fi considerat ca făcând parte din gruparea lor care, în opinia publică, trecea drept liberală, deşi eu 
nu făceam nici un fel de politică de partid. Totuşi trebuie să mărturisesc că afinităţile mele cu Partidul Național- 
Liberal în care am intrat şi activat după Unire s-au născut, întreţinut şi dezvoltat prin aceste legături ale mele 
cu colaboratorii lui Sp. C. Haret. 


Dintre toţi aceştia însă cel care mi-a arătat mai multă încredere şi simpatie personală a fost Mihalache 
Popescu, administratorul Casei Şcoalelor, omul liniştit şi chibzuit, judicios şi obiectiv căruia şi eu i-am păstrat 
o deosebită afecţiune. Fire mai rece şi mai calculată, Petre Gîrboviceanu a fost şi el un om de bine şi de progres. 
Pretutindeni pe unde a lucrat, a iniţiat, sprijinit şi realizat opere culturale şi naţionale de interes şi folos obştesc. 
Şcoala normală a Societăţii pentru propăşirea poporului român pe care a condus-o toată viaţa, a fost o şcoală 
model a ţării. Asemeni la Administraţia Casei Bisericii a înfăptuit lucrări care, pentru istoricul viitor, vor rămâne 
legate de numele său. În fine, mie, la Monumentele Istorice personal mi-a fost un sprijin sincer şi călduros. 


Petre Giîrboviceanu făcea de altfel parte din casta, ca s-o numesc astfel, a teologilor mireni care, 
înregimentaţi în cele două partide de guvernământ ale României vechi, se menaj au reciproc spre a-şi menţine 
dominaţia la administraţia bisericii şi instituţiilor ei, alături de vlădici care, la rândul lor, formau o altă castă, cu 
aceleaşi obiective. De aceea se înțelegeau foarte bine unii cu alţii - fie la guvern, fie în opoziţie. Comitetul de 
redacţie - plătit cu diurne de 300 lei (aur) lunar - al revistei "Biserica Ortodoxă Română", aşa cum era în acea 
epocă alcătuit, este cea mai bună dovadă a acestei fraternizări.O alta, de alt gen, mai mică dar foarte 
semnificativă, este şi următoarea. 


După moartea Mitropolitului Partenie al Moldovei, frumoasa sa bibliotecă fu dăruită sau vândută de 
moştenitori statului (Ministerului de Instrucție) care decise s-o împartă între Facultatea de Teologie, Casa 

Bisericii şi Academia Română. Am mers cu Petre Giîrboviceanu să vedem biblioteca care se afla la reşedinţa 
(metocul) Mitropoliei Moldovei în Bucureşti, la Biserica Antim, unde acum se instalase, în locul decedatului 
Partenie, noul Mitropolit al Moldovei, Pimen'99. Cercetând biblioteca şi hârtiile rămase, am dat în saltarul biroului 
de nişte scrisori între care şi una de la fostul Primat al României, Mitropolitul Atanasie Mironescu, silit a se 
retrage din Scaun pentru motive scandaloase. Ambii - şi Pimen şi Gîrboviceanu - puseseră ochii pe scrisoare, 
bănuind că poate fi ceva interesant în legătură cu autorul ei. Mitropolitul Pimen ne invită imediat la un ceai în 
sufrageria sa. După ce băurăm ceaiul şi ne întoarserăm în birou, Gîrboviceanu se duse la birou să caute 
scrisoarea pe care nu o mai găsi la loc. Privindu-mă el exclamă, cu gestul său caracteristic (punea mâna pe 
obraz): "A furat scrisoarea"! Atât. Căci ştia bine că mitropolitul şi administratorul Casei Bisericii n-au să divulge 
faptul. 


Rezerve față de Junimea -Aici e locul să arăt că, deşi colaborator destul de zelos şi statornic al 
"Convorbirilor literare", de la 1902 la 1916, n-am participat niciodată la şedinţele Cercului literar al "Junimii" pe 
care alţi foşti colegi ai mei de universitate îl frecventau. Cu Titu Maiorescu , afară de un examen pe care l-am 
trecut cu dânsul, n-am avut ocazia să vorbesc niciodată deşi ştiam bine, de la alţii, că ne cunoaşte, din scris, 
pe amândoi fraţii şi că, cu părintele nostru, avusese legături destul de apropiate. Scrisoarea prin care tata anunţa 
că se retrage din calitatea de "redactor prim" al "Orientului Latin", ca să nu pericliteze situaţia Liceului român 
din Braşov la care funcţiona ca profesor, a fost redactată de acord cu Titu Maiorescu (1875). O spune Ar. 
Densuşianu, directorul şi editorul ziarului, în notele sale zilnice depuse la Academia Română de Dna Dr. Elena 
Puşcariu, fiica sa. La numărul jubiliar de 50 de ani al "Convorbirilor literare" închinat lui Titu Maiorescu am dat, 
după părerea unora, o substanţială contribuţie istorico-literară. Cu toate acestea la predarea volumului nu m- 
am prezentat şi eu alături de ceilalţi colaboratori. 


De ce? Nu-mi puteam da bine seama. Era însă ceva instinctiv care-mi impunea această rezervă. Aveam 
evident, pentru Titu Maiorescu, profesorul şi oratorul, admiraţia tuturor contemporanilor săi. Totuşi faţă de 
ideile sale literare, sociale şi politice aveam oarecare rezerve. Nu-mi plăcea atitudinea sa faţă de generaţia de 
la 1848 ale căror sentimente şi credinţe sincere şi oneste erau uneori persiflate şi ironizate. Nu-mi plăcea 
atitudinea sa neînţelegătoare şi neîngăduitoare faţă de şcoala filologică cipriană de la Blaj şi de aceea a lui 


199 Pimen Georgescu (1853-1934), teolog, prof. univ., membru de onoare al Academiei Române, numit la 5 februarie 1909 mitropolit al 
Moldovei. 

Simon Bărnuţiu de la laşi şi nici chiar de aceea a Fracţiunii liberale din acelaşi oraş, emanaţie a ideilor marelui 
pontif al adunării revoluţionare de la 3/15 mai 1848 din Blaj2%. 


Poate că aceste sentimente ale mele să fi fost cauza inconștientă a rezervelor mele faţă de "Junimea" şi 
de conducătorul ei spiritual. Aceasta cu toate că au fost printre fruntaşii ei din generaţia precedentă aceleia ale 
mele, atâţia bărbaţi pe care i-am stimat şi prețuit mult şi cu toate că părintele meu e considerat şi azi de unii 
istorici literari drept campion al junimismului în Transilvania - greşit, după părerea mea. Căci numai ce priveşte 
expresia literară a scrierilor sale el şi-a mutat graiul - cum însuşi aşa de plastic se exprima - după acel al 
scriitorilor de peste munţi, din România liberă. Ce priveşte fondul său sufletesc - o dovedesc versurile şi 
alticolele sale de un puternic sentiment naţional şi tradiţionalist, - a fost şi a rămas, până la sfârşit, legat de 
oamenii de la 1848 şi de marile personalităţi ale culturii române transilvane. 


În mişcările naţionaliste ale românilor transcarpatini din Bucureşti. 


Ce priveşte, în sfârşit, participarea mea la mişcările naţionaliste ale românilor transcarpatini stabiliţi la 
Bucureşti, trebuie să mărturisesc, de la început, că am stat tot timpul de care vorbesc, adică până la 1916, sub 
influenţa lui A. C. Popovici - mentorul nostru, al celor tineri, în toate acţiunile noastre politico-naţionale. De la 
"România Jună" şi până la moartea sa (1917) nu ne-am abătut de la conduita sa politică. 


Cea mai însemnată manifestare politică pe care am făcut-o sub directa sa inspiraţie a fost cea organizată 
de ardelenii din Bucureşti în frunte cu loan Scurtu, la Sinaia, cu ocazia sosirii aci a arhiducelui Franz Ferdinand, 
moştenitorul tronului Austro-Ungar şi a soţiei sale, principesa de Hohenberg, în vizită la regele Carol 1. 
Organizatorul şi sufletul acestei manifestații a fost cum am spus, loan Scurtu, cel mai devotat şi mai dinamic 
aderent al lui Aurel C. Popovici. Noi cestialalţi i-am dat numai concursul. O masă compactă de ardeleni 
(doamnele în costume naţionale) au aşteptat trecerea arhiducelui de la gară la Castelul Peleş, ovaţionându-l cu 
toată însufleţirea. Manifestaţiunea s-a făcut cu acordul tacit al guvernului, ministrul externelor fiind lon |. C. 
Brătianu şi cu ştirea ministrului plenipotenţiar al Austro-Ungariei la Bucureşti, contele Schonberger. O adresă 
omagială din partea românilor de peste munţi expatriaţi şi aşezaţi în România a fost prezentată arhiducelui într- 
o audienţă pe care el a acordat-o delegaţiei ce urma să i-o prezinte - dr. loan Scurtu, dr. Dim. Popovici, lon 


200 Simion Bărnuţiu (1808-1864), fruntaş de seamă al Revoluţiei române din Transilvania de la 1848-1849. Autor al proclamaţiilor din 
25 şi 26 martie 1848. Din 1855 funcţioneaza ca profesor de logică, filosofie şi drept la Univeristatea din laşi. Gânditor care punea 
prin opera sa problema dreptului popoarelor la autodeterminare prin respectarea suveranităţii naţionale. A militat neobosit pentru 
propăşirea poporului român. 

Tzetzu, Nicolae Minea. Delegaţia a fost primită cu bunăvoință şi simpatie de moştenitorul tronului, de la care 
lumea românească de peste Carpaţi aştepta liberarea de sub jugul maghiarizării. Presa maghiară a luat atitudine 
împotriva arhiducelui pentru primirea delegaţiunii noastre care era foarte mulţumită de răspunsul ce i s-a dat 
de către ilustrul oaspete. 


Tot aşa când s-a pornit lupta tinerimii aşa-zisă oţelită, în frunte cu Oct. Goga prin "Tribuna" de la Arad 
care le-a fost pusă la dispoziţie de Sever Bocu20! împotriva membrilor Comitetului Partidului Naţional Român 
de peste munţi, am fost cu A. C. Popovici în frunte, de partea Comitetului, sprijinind ziarul oficial al acestuia, 
"Românul" lui Vasile Goldiş?02. Era tocmai în epoca când pentru susţinerea solidarităţii dintre noi luasem obiceiul 
ca, o dată pe săptămână, miercurea seara, să ne întâlnim la o cină comună la Terasa Oteteleşanu, întruniri care, 
în scurt timp, deveniră cunoscute fruntaşilor noştri politici din Transilvania şi Banat, care, venind la Bucureşti, 
erau invitaţi la aceste cine spre a putea lua contact cu fraţii din capitală. Şi nu numai aderenţii Comitetului 
Naţional ci şi "tinerii oţeliţi" ţineau să vină în mijlocul nostru, între care chiar Oct. Goga. Încercarea lui Simeon 
Mîndrescu2%3 de a organiza un Cerc al Românilor de peste munţi sub preşedinţia sa, nu izbuti. La Societatea 
"Transilvania"204 nu ne vedeam decât o dată pe an, la adunarea generală, şi şi atunci numai "habotnicii”, ca să 
zic aşa - adică cei ce ţineam la tradiţia germană a acestei societăţi, sub Al. Papiu Ilarian şi ceilalţi mari ardeleni, 
foşti membri ai ei. La Societatea "Carpaţi" nu eram membru şi n-am activat deci în cadrele ei. 


Cu N. lorga prin ţară şi în afară. Legăturile mele personale cu N. lorga s-au intesificat mai ales după ce 
a luat direcţia "Semănătorului" la care colaboram şi eu cu dări de seamă şi notițe istorice. La întrunirile literare 
de sâmbătă seara pe care le ţinea la dânsul acasă şi la care participau, la început, regulat, Chendi, Iosif, 


201 Sever Bocu (1874-1951), ziarist şi director la "Tribuna", militant pentru unitatea naţională, membru al Comitetului Naţional al 
românilor emigranţi din Austro-Ungaria, în 1917 a contribuit esenţial la constituirea corpului de voluntari români din Rusia. Ulterior 
a ocupat diverse demnități politice, între care şi cea de ministru pentru Banat. A scris La question du Banat (1919), Lupta pentru 
Banat (1923). 

202 "Românul " fusese înfiinţat de Vasile Goldiş la Arad în scopul propagandei ideilor unităţii naţionale, ca organ oficial al Partidului 
Naţional Român. 

203 Simion Mîndrescu (1868-1947), prof. univ., lingvist şi folclorist, specializat în germanistică. A militat pentru cauza unităţii naţionale, 
desfăşurând o intensa activitate în Italia, unde a înfiinţat la Roma (6/19 iunie 1918) Comitetul de acţiune al românilor din Transilvania, 
Banat şi Bucovina şi unde a contribuit la crearea Legiunii române. 

204 Societate creată de transilvăneni la 3/15 mai 1867 la Bucureşti. Pe lânga scopul ei iniţial - de a organiza sărbătorirea anuală a zilei de 
3/15 mai 1848 - stabileşte legături cu toate asociaţiile şi societăţile româneşti, iniţiază colecte, acordă stipendii şi burse, editează 
"Buletinul Societăţii”, contribuind la strângerea legăturilor românilor de pretutindeni. In cadrul ei au acţionat Geoege Missail, Al. Papiu 
Ilarian, A. T. Laurian, B. P. Haşdeu, V. A. Urechia, Al. Odobescu ş.a. 

Sadoveanu, Scurtu, Pârvan şi eu, apoi şi alţii, aceste legături s-au cimentat şi mai mult aşa că, la cercetarea 
bisericilor bucureştene pentru copierea vechilor inscripţii, am mers şi eu cu dânsul pe la multe din aceste biserici 
iar când a început vizitele prin celelalte oraşe ale ţării, fie pentru conferinţe publice, fie pentru cercetarea 
trecutului lor, cum aveam, ca secretar al Comisiunii Monumentelor Istorice, permis de liberă circulaţie pe căile 
ferate, l-am însoţit adesea prin aceste oraşe. 

Ajungând astfel unul din cei mai apropiaţi, mai intimi ai săi, am avut prilejul să cunosc direct acţiunile 
sale culturale şi naţionale, de stil mare, după 1904. La cea dintâi dintre aceste acţiuni, la lupta pentru limba 
românească din anul următor, n-am participat deoarece, nemaifiind la Universitate, n-am ştiut nimic de 
organizarea manifestaţiunii pe care studenţimea hotărâse să o facă împotriva reprezentării, pe scena Teatrului 
Naţional, a unor piese franţuzeşti de către elita socială înstrăinată a capitalei şi deci nici de luptele grave ce au 
avut loc în seara aceleiaşi zile între poliţie şi tinerimea universitară, în piaţa Teatrului şi străzile alăturate205. 


Am luat însă parte, a doua zi mi se pare, la adunarea studenţească foarte înflăcărată dintr-o sală de pe 
strada Sf. lonică, colţ cu strada Câmpineanu, adunare la care N. lorga a fost adus în trăsură de Alex. Marghiloman 
şi în care el a electrizat mulţimea cu cuvintele sale de foc. Asemenea, mai târziu, la marea întrunire din sala Dacia 
la care fusese convocată lumea intelectuală şi la care au participat mai toţi scriitorii, publiciştii şi ziariştii din 
capitală, unde N. lorga a pus, în cuvântarea sa răscolitoare, bazele Partidului Naţional-Democrat2%6. 


În septembrie, acelaşi an, l-am însoţit la Sibiu, la adunarea generală a "Asociaţiunii transilvane", cu 
prilejul căreia avea să se inaugureze, în cadrele unor serbări culturale şi naţionale, noul edificiu al Asociaţiunii 
şi locul muzeului207 ei - serbări la care a participat foarte multă lume românească de peste munţi, ca şi o seamă 
de înalţi şi iluştri oaspeţi din Regat. N. lorga, ca unul ce venea cu aureola de biruitor în lupta pentru impunerea 
limbii româneşti, luptă care, cu deosebire peste Carpaţi, fusese urmărită cu mare însufleţire, fu, zilele acelea, 
la Sibiu, în centrul tuturor atenţiilor, bucurându-se pretutindeni şi din partea tuturor de o primire deosebit de 


205 La iniţiativa lui N. Iorga studenţimea bucureşteană a boicotat spectacolele cu piese străine de la "Ateneul român", şi a manifestat 
împotriva acestor forme ale cosmopolitismului claselor stăpânitoare care neglijau valorile artei şi culturii naţionale. Respectivele 
acţiuni - între ele şi conferinţa savantului Despre dreptul limbii naţionale în statul modern - s-au desfăşurat în zilele de 12 şi 13 
martie 1906, ajungându-se la ciocniri violente cu organele de ordine dar şi la suspendarea spectacolelor şi declanşarea unei campanii 
în favoarea culturii autohtone. 

206Partidul Naţionalist-Democrat (al poporului), organizaţie politică de nuanţă neoliberală, cu un program oscilând între liberalism şi 
ţărănism. A fost înfiinţat în 1910, avându-l în frunte pe N. lorga. Se sprijinea pe intelectuali, în primul rând pe cadrele didactice. 
După 1927 activitatea sa se restrânge treptat. 

207 Muzeul istoric şi etnografic al Astrei, iniţiat încă de către Barițiu, s-a bazat pe colecţii rezultate din donaţii şi a fost organizat şi 
inaugurat ca atare în 6/19 august 1905, reflectând prin materialul etnografic şi istoric ideea unităţii de neam a românilor. In prezent 
colecţiile sale se află integrate patrimoniului Muzeului Civilizației Populare din România "Astra". 


Fundația Lapedatu 102 


ALEXANDRU LAPEDATU, AMINTIRI IOAN OPRIȘ 


călduroasă şi de simpatie, ceea ce, cu firea lui aşa de sensibilă la atari manifestaţiuni, îl flata şi măgulea nespus. 
impreună cu A. Birseanu, vicepreşedintele Asociaţiunii, cu care se împrietenise la Braşov şi cu A. Bunea, pe care- 
| cunoscuse de aproape la Blaj, au format grupul celor "trei mari prieteni”, cum li se zicea atunci la Sibiu. 


Reuşita serbărilor a întrecut toate aşteptările. Însufleţirea şi mândria românilor era la culme. Articolele 
lui N. lorga din "Semănătorul" despre serbări erau urmărite cu nerăbdare, cu toţii aşteptând cuvântul şi verdictul 
său ca al unui pontif. Serata etnografică, cu cântece şi jocuri naţionale, reprezentaţia teatrală cu "Fântâna 
Blanduziei", şedinţele Asociaţiunii şi ale Societăţii pentru fond de teatru, balul intelectualilor, excursiile la 
Sălişte, Răşinari etc., toate, toate au impresionat profund, provocând o bună dipoziţiune generală printre 
participanţi. Legăturile mele cu Sibiul şi cu sibienii de atunci datează. 


Invitat de toţi, în toate părţile N. lorga a început, imediat după serbări, călătoriile sale de studii şi cercetări 
prin satele şi oraşele Transilvaniei, Banatului şi Ţării Ungureşti, spre a cunoaşte mai de aproape viaţa 
românească din aceste ţări şi trecutul ei, ceea ce făcuse deja dincoace de Carpaţi, în Regat. Rezultatul au fost 
cele două volume de note de călătorie "Prin Ardeal şi Ţara Ungurească", ca urmare la "Drumuri şi oraşe" şi "Sate 
şi mânăstiri". În legătură cu serbările de la Sibiu din toamna anului 1905, ţin să relatez un incident care merită, 


cred, să fie reţinut. 


Se pare că Comitetul Asociaţiunii sau cel puţin unii membri ai acestui comitet invitase la serbări, nu 
oficial, fireşte, şi pe Take lonescu20% cu alţi colegi ai săi din guvernul de la Bucureşti, care făgăduiseră că vor 
veni. Era aşa de sigură sosirea lor, pentru o anumită zi şi oră, că devotaţii prieteni politici ai lui Take Ionescu 
veniră mai dinainte la Sibiu, să-i pregătească o entuziastă primire. Invitaţii însă nu sosiră, spre regretul celor 
ce-i poftiseră şi spre marea decepţie a celor ce credeau că e locul să facă - din această vizită a lor -o manifestaţie 
politică. 


Ca să suplinească, măcar în parte, lipsa de la serbări, Comitetul Asociaţiunii a intocmit un frumos şi bogat 
Album de fotografii reprezentând scene şi momente din timpul serbărilor, ca şi vederi din expoziţie şi din muzeu, 
ca să-l ofere în dar lui Take lonescu. Am fost rugat ca să prezint eu ministrului, pe atunci una din personalităţile 
cele mai de seamă ale ţării, albumul. Întru îndeplinirea misiunii m-am pus în redingotă şi m-am dus la locuinţa 
lui din strada [nedescifrabil] (azi Atenei). Sala de aşteptare era plină de lume care dorea să-l vadă. l-am spus 
şefului de cabinet, (pe atunci nu erau încă directori), un domn Cioroianu, cine sunt şi de ce am venit. El a intrat 
numaidecât la ministru. După câteva momente s-a deschis uşa şi, pe neaşteptate, Take lonescu a apărut în prag 


208 Take lonescu (1858-1922), om politic, fruntaş al Partidului Conservator-Democrat. De mai multe ori ministru şi prim-ministru (1922). 
A fost adept al intrării României în război de partea Antantei, iar pe plan extern a fost unul din iniţiatorii şi creatorii Micii Inţelegeri. 
A luptat pentru cauza deplinei realizări a unităţii naţionale. 

poftindu-mă în cabinetul său, înaintea tuturor celor de faţă. l-am prezentat albumul în câteva cuvinte omagiale 
din partea Comitetului Asociaţiunii. L-a luat şi l-a răsfoit cu vădită plăcere, spunându-mi că a regretat mult că n- 
a putut veni la Sibiu. "În momentul când automobilele erau gata de plecare - mi-a spus - regele ne-a oprit". Nu 
mi-a spus numele celor ce erau să-l însoţească. L-am aflat ulterior: Al. Bădărău, Mihail Vlădescu şi Miza 
Cantacuzino. 


M-a mirat mult cum a putut Take lonescu să facă o astfel de destăinuire unui tânăr pe care până atunci 
nici nu-l văzuse în ochi, unui om absolut străin. Se pare însă că el avea accente de sinceritate pe care nu le ştia 
acoperi prin obişnuita discreţie diplomatică. Căci am mai avut ocazia odată să constat aceasta la dânsul, în 
primăvara anului 1920, pe timpul Conferinţei de pace de la Paris, cum se va vedea la locul său. 


Serbările de la Sibiu au fost, se poate zice, preludiile marilor serbări naţionale din capitala României cu 
prilejul jubileului de 40 de ani ai domniei regelui Carol I. În adevăr, din punct de vedere sufletesc, participarea 
românilor de peste hotare la aceste serbări a fost tot ce putea fi mai înălţător - simbolul viitoarei lor uniri cu 
patria-mumă. Pavilionul Transilvaniei la expoziţia jubiliară, organizat de dr. Cor. Diaconovici, cu concursul dnei 
Maria P. Cosma, a fost minunat. La fel, pavilionul Bucovinei, organizat de dr. Nicu Flondor, fireşte însă de 
proporţii mai reduse. Primirea corurilor de peste munţi venite pentru concursul de la Arenele Romane a fost tot 


ce Bucureştiul văzuse până atunci mai grandios. O lume imensă, de la gară până în centrul oraşului(la biserica 
Domnita Bălaşa sau la Parcul Expoziţiei) a ovaţionat cu delir pe coriştii înveşmântaţi în splendide costume 
naţionale (femeile îndeosebi), ovaţiuni la care aceştia răspundeau cu aclamații clocotitoare. Din balconul Ligii 
Culturale (de pe Calea Victoriei) am asistat emoţionat la această primire triumfală. Printre cei de faţă, la Ligă, 
era şi bătrâna doamnă Emilia Raţiu, soţia marelui luptător naţionalist, cu fiica sa, dna dr. Oct. Russu209. 


Mai toată vara aceasta mi-am petrecut-o cu oaspeţi de peste munţi, conducându-i prin expoziţie şi prin 
oraş. Nenumăraţi au fost fruntaşii ardeleni pe care am avut atunci ocazia a-i cunoaşte mai de aproape şi a sta 
mai mult de vorbă cu dânşii, în atmosfera sărbătorească a Bucureştiului de acum 43 de ani. De unul ţin să 
amintesc în particular - de Augustin Bunea care, venit pentru prima dată în capitală şi găzduit la palatul 
arhiepiscopului romano-catolic, îmi spunea că, de la fereastra odăii sale, are o minunată vedere asupra oraşului 
pe care nu se mai sătura să o privească, atât de frumoasă, de mândră şi interesantă. L-am condus prin expoziţie 
şi după ce am vizitat mai toate pavilioanele ne-am aşezat la o masă să ne repauzăm puţin la un pahar de bere. 


209 Serbările jubiliare au avut loc în vara şi toamna anului 1906, în special între 7-14 septembrie, la Bucureşti, Sinaia, Ploieşti şi Constanţa, 
unde s-au desfăşurat şi mari demonstraţii de simpatie şi solidaritate faţă de delegaţiile românilor din Transilvania, Banat şi Bucovina. 
La Arenele Romane şi Teatrul Naţional, unde corurile şi echipele de dansuri au evoluat, la expoziţia jubiliară organizată cu acest prilej 
într-un pavilion din Parcul Carol - la care erau prezente cu exponate toate provinciile româneşti - entuziasmul şi bucuria au relevat 
încă o dată conştiinţa unităţii de neam a tuturor românilor. 

Conversaţia ajungând la chestiunea foarte actuală atunci a aşa-zisei autonomii catolice pe care Bunea o susţinea 
cu tărie şi prin presă, el mi-a făcut această categorică declaraţie: dacă nu ni s-ar respecta autonomia (a bisericii 
române greco-catolice) şi am fi cuprinşi în cadrele bisericii catolice maghiare - nu ortodoxe, eu luteran mă fac! 
(ceea ce pentru un român catolic e şi mai de neconceput)2!'0. Nu m-a surprins, întrucât nu mă îndoiam de 
nestrămutatele lui sentimente româneşti. M-a impresionat însă tăria acestor sentimente duse până la abjurarea 
credinţei strămoşeşti. Ce păcat că acest prea vrednic fiu al neamului s-a stins fără vreme şi n-a apucat unirea. Ar 
fi fost mitropolitul românilor greco-catolici şi alta ar fi fost toată evoluţia vieţii publice româneşti de peste munţi, 
în frunte cu el! 


Tot în vara acelui an am însoţit pe N. lorga cu Doamna în călătoria, tot de studii, ce au făcut prin Sofia, 
Filipopol şi Adrianopol, la Constantinopol, oprindu-ne în fiecare din aceste oraşe şi vizitând tot ceea ce putea 
fi de interes. Călătoria a descris-o în amănunt în cartea sa -Prin Bulgaria la Constantinopol. La ea n-aş mai avea 
de adăogat decât doar că m-am simţit foarte bine şi am profitat, ca totdeauna, foarte mult în societatea dânşilor, 
cu deosebire la vizitarea vechilor moschei şi seraiuri şi altor antichităţi şi muzee unde inepuizabilele cunoştinţe 
ale lui N. lorga se desfăşurau fără de capăt. 


Prin Bulgaria am trecut tocmai când bulgarii se ridicaseră împotriva grecilor, închizându-le şi 


distrugându-le şcolile şi bisericile şi alungându-i din locuinţele lor. Era un adevărat exod al acestora în trenurile 
ce mergeau spre Constantinopol. Răzvrătirea cea mai mare şi mai violentă a fost la Filipopol unde colonia 
grecească era mai numeroasă, mai înfloritoare şi mai puternică. Am văzut marea şi frumoasa clădire a liceului 
grecesc de acolo, aşezată într-o admirabilă poziţie, sălbatic devastată, şcoli şi biserici închise şi jefuite, preoţi 
arestaţi şi duşi între santinele. 


Şi ce oraş minunat aşezat şi interesant prin caracterul său străvechi!De pe o înălţime de la marginea lui, de 
unde se putea vedea frumoasa şi bogata vale a Mariţei, N. lorga cu cartea lui Devicale [?] (Furstenthum Bulgariae) 
în mână, nu contenea cu elogiile la adresa autorului, cu câtă exactitate şi minuţiozitate descrie regiunea. La 
Adrianopol, în mijlocul moscheelor turceşti, ca şi împietrite, nu pot uita bucuria cu care preotul italian al bisericii 
catolice l-a întâmpinat pe N. lorga auzindu-l vorbind italieneşte, limbă pe care nu prea avea cui s-o vorbească în 
acel oraş de viaţă aproape complet amorţită. Asemenea, la Constantinopol, când ne-am dus să vizităm pe părinţii 
asumţionişti la reşedinţa lor de vară şi i-am găsit într-o plăcută grădină plină de verdeață, în jurul unui havuz 
răcoritor, strigătul de admiraţie când au înţeles că cel ce venea să-i vadă nu era altul decât "mr. lorga", nume 
binecunoscut lor din preţioasa colaborare la "Echos d'Orient", revista ştiinţifică a ordinului. l-am vizitat apoi şi în 


210Augustin Bunea (1857-1909), istoric, profesor de teologie şi ierarh al Bisericii greco-catolice, membru al Academiei. S-a distins prin 
studiile sale caracterizate printr-o largă viziune istorică, fiind unul din sprijinitorii luptei de emancipare a românilor transilvăneni. 

aşezarea lor de la Kadikioi unde, închişi ca într-o cetate, trăiau izolaţi, cu grandioasa lor bibliotecă -o oază de 
cultură occidentală în această lume orientală - şi unde ni s-au oferit răcoritoare cu esenţă de mastică. La 
Constantinopol, în afară de moscheele principale, istorice, ale marilor sultani şi de muzee, am vizitat, 
înconjurându-le, zidurile vechiului Bizanţ refăcute şi de musulmani, cu faimoasele lor porţi şi turnuri de 
închisoare. Am cunoscut astfel chintesenţa orientului istoric european care sub alte raporturi nu-mi era prea 
străin. Totuşi, când m-am întors în ţară şi am intrat din nou pe pământul românesc la Giurgiu, mi s-a părut că 
pătrund într-o altă lume, cu altă înraţişare, mai aproape de cea a apusului de cât a răsăritului. Eram într-adevăr 
în continuarea Europei... 


În fine, tot în acest an, toamna, în septembrie, am participat la adunarea generală a Asociaţiunii, la Braşov 
unde - după Expoziţia jubiliară - legăturile dintre fraţii de dincolo şi de dincoace de munţi s-au pecetluit şi mai 
tare în atmosfera de mare însufleţire pe care a promovat-o această manifestare culturală şi naţională românească 
cu masa de la Schutenhaus, cu concertul lui Dima de la Redută, cu serbarea junilor din Groaveri etc., toate 
frumoase şi neuitate. 


La adunare au fost de faţă atât N. lorga cât şi C. Stere, care însă nu aveau relaţii personale din cauza 
polemicilor acerbe pe care le purtau prin revistele ce dirijau. La masa dată în onoarea oaspeţilor de seamă, Andrei 
Bârseanu, vicepreşedintele Asociaţiunii, care a prezidat adunarea, i-a poftit fireşte, pe amândoi şi deşi ştia că 


lorga nu vorbeşte cu Stere, i-a aşezat unul lângă altul.A fost o cină memorabilă la care toată seara, cei doi corifei 
ai culturii naţionale s-au disputat împreună, în atenţiunea încordată dar şi în buna dispoziţie, prin săgețile ironice 
şi spirituale ce-şi aruncau unul altuia, a celor de faţă. Împăcarea a pecetluit-o, la sfârşit, amifitrionul, Andrei 
Bârseanu, care a ridicat un frumos şi spiritual toast în onoarea şi sănătatea celor doi iluştri comeseni - unul 
conducător al "Neamului Românesc", celălalt al "Vieţii Româneşti" - cele două titluri ale revistelor pe care le 
conduceau, dar ambele făcute în sens simbolic. Cât va fi ţinut această reconciliere nu ştiu, în tot cazul, cred, nu 
mult. 


Anul 1907 a fost un an trist. Răscoalele, represiunea lor, agitaţiile politice pe tema reformelor sociale, 
alegerile pentru noul parlament, au ţinut încordaţi pe toţi. Numai către sfârşitul anului lucrurile s-au mai potolit 
şi liniştit, revenind la normal, viaţa culturală şi intelectuală şi-a putut relua cursul aşa că anul viitor, 1908, m- 
a găsit şi pe mine în plină activitate la Comisiunea Monumentelor Istorice la care trec acum cu amintirile mele. 


La Comisiunea Monumentelor Istorice - La Monumentele Istorice am fost chemat, cum am arătat, la | aprilie 
1904, de Petre Giîrboviceanu, primul administrator al nou înfiinţatei Case a Bisericii care ţinea să reactiveze, pe 
lângă această Administraţie, Comisiunea Monumentelor Istorice, reorganizând serviciile ei. In anul dintâi s-a 

lucrat ceva în acest sens. S-a completat Comisiunea, s-au reluat regulat şedinţele ei, s-au făcut câteva lucrări 
istorice şi s-au pus bazele serviciului tehnic al monumentelor. Cu înlocuirea însă, în 1905, a guvernului liberal 
printr-un guvern conservator şi venirea în capul Administraţiei Casei Bisericii a prof. Const. Chiriacescu, lucrările 
au stagnat, acesta nemaiavând interesul lui Gîrboviceanu pentru chestiunea monumentelor istorice. lar când, în 
anul următor 1906, la stăruința arh. Gh. Sterian s-a înfiinţat, pe lângă Ministerul Instrucțiunii, o Casă a Artelor, 
serviciile monumentelor istorice au trecut la această casă de efemeră durată, ceea ce nu fu decât spre paguba lor, 
întrucât continuitatea - absolut necesară în asemenea servicii -i-a fost întreruptă. Numai în 1907, după răscoalele 
ţărăneşti, cu venirea guvernului liberal la cârma statului şi a lui Petre Gîrboviceanu la Administraţia Casei Bisericii 
s-a putut relua firul de unde se întrerupsese, şi organiza bine, atât serviciul administrativ şi istoric (secretariatul 
Comisiunii), cât şi serviciul tehnic (arhitectural) pentru studierea, conservarea şi restaurarea monumentelor 
istorice. 


Dacă din iniţiativa şi persistenţa lui Petre Gîrboviceanu s-au putut înfiinţa, menţine şi organiza serviciile 
Comisiunii Monumentelor Istorice, apoi pivotul în jurul căruia s-a făcut această organizare a fost negreşit 
preşedintele Comisiunii, lon Kalinderu (mort 1913)2'!. Ilon Kalinderu a avut la contemporanii săi, cel puţin în 
ultima fază a vieţii când l-am cunoscut şi am lucrat şi eu cu dânsul, reputaţia unui personagiu cam ridicol şi 
humoristic. Aceasta datorită firii lui vanitoase, orgolioase şi avidă de publicitate, ca şi anumitor maniere de viaţă 


care se pretau la hazul şi zeflemeaua publică. 


Aşa bunăoară, la serbările oficiale, îşi etala toate decoraţiile. Şi cum în situaţia pe care o avea pe lângă 
Curtea regală obținuse multe cruci şi cordoane, îşi umplea pieptul, de ambele părţi, cu plăci înstelate, punându- 
şi cordoanele cât mai vizibil. leşia apoi călare la Şosea, cu botfori, pantaloni bufanţi, jachet gri, cu o enormă 
floare la butonieră şi cu pălărie înaltă, tot gri, după moda englezească şi dacă se întâmpla să întâlnească în cale 
vreun cunoscut mai deobligat faţă de sine îl ducea după dânsul în conversaţie ca să atragă mai mult atenţia 
trecătorilor. Zidurile casei sale din strada Renaşterii (azi dr. Sion) erau ilustrate, de sus până jos, cu fel de fel 
de fragmente sculptate în marmoră sau piatră, cumpărate de pe la negustori de antichităţi din străinătate, fără 
prea multă alegere - iar pe dinăuntru casa era plină până în vârf de obiecte de artă -picturi, sculpturi etc. - 
destinate, toată lumea o ştia, unui viitor Muzeu Kalinderu. În fine, orice plecare sau sosire a sa în capitală, ca şi 


211 lon Kalinderu (1840-1913), prof. univ, acad., om politic, membru şi preşedinte al Comisiunii Monumentelor Istorice. A fost deţinătorul 
unei însemnate colecţii de artă, la care, adăugând colecţia fratelui său, Nicolae (1835-1902), a fondat muzeul de artă bucureştean 
ce i-a purtat numele. 

orice şedinţă de adunare culturală sau profesională la care participa, trebuia să fie publicată la ziare, cu relaţii 
cât mai ample, ca să se vadă ce activitate intensă desfăşoară în toate direcţiile. 

Căci o ambiţie a sa erau preşedinţiile, cât mai multe preşedinţii, dacă s-ar fi putut la toate instituţiunile 
şi societăţile şi comitetele culturale - şi ajunsese a le obţine pe cele mai multe, în tot cazul pe cele mai 
importante - la Academia Română, la Ateneul Român, la Societatea de Geografie, la Societatea culturală "Steaua", 
la Societatea "Progresul"... , la „revista "Albina", la Comisia Monumentelor Istorice etc. Nu e mai puţin adevărat 
că înţelegea să exercite toate aceste demnități, nu onorific, ci efectiv, participând regulat şi serios la lucrări şi 
obligând şi pe cei cu care avea să colaboreze să-şi facă la fel datoria. 


Avea de altfel metodele sale de lucru spre a le putea dovedi pe toate. Desigur n-a făcut personal nici una 
din multiplele cuvântări pe care era adus să le rostească ca preşedinte în atâtea părţi, cum n-a redactat nici una 
din scrierile ce s-au publicat sub numele său. Alţii erau autorii şi ai unora şi ai altora. Şi nu unul, ci adesea mai 
mulţi la aceeaşi lucrare, fără însă să ştie unul de altul. Astfel scrierile cu privire la viaţa publică şi viaţa privată la 
romani pe care le-a publicat în "Analele Academiei Române" şi pentru care a şi fost ales membru al acestei 
instituţiuni de cultură, au fost opera lui |. F. Robin, un publicist foarte cult şi talentat, cam boem însă, şi din 
această cauză avizat la resursele lui Kalinderu. Discursul de recepţie al Academiei - despre Melchisedec - i-a fost 
făcut de Oct. Lugoşianu şi completat de alţii. La fel toate memoriile rapoartelor de premii, dările de seamă etc. la 
Academie, la Ateneu, la Societatea de Geografie etc. 


Am constatat-o din propria-mi păţanie. Cu ocazia jubileului de 40 de ani de domnie a regelui Carol |, Ilon 
Kalinderu luă hotărârea de publică o serie de monografii asupra tuturor celor 12 domenii ale Coroanei pe care le 
administra. Cum aceste proprietăţi aparţineau mânăstirilor secularizate, vechile documente privitoare la trecutul 
lor se găseau în condicele respectivelor mânăstiri, la Arhivele Statului. De pe aceste documente am întocmit eu 
personal, la dorinţa lui Kalinderu, istoricul fiecărui domeniu. Era tot ce se putea şti despre ele. Mare mi-a fost 
deci mirarea când un inspector agricol de la Casa Şcoalelor mi-a spus că i s-au dat lucrările mele să le revizuiască 
şi completeze, cerându-i informaţii unde ar mai putea afla alte ştiri cu privire la ele. Mi-am dat seama atunci de 
metoda de lucru a lui Kalinderu şi căutând apoi să mă informez în mod discret de la "colaboratorii" săi mai 
apropiaţi, am descoperit întreg sistemul: unul face lucrarea iar alţii - fără a şti bineînţeles unul de altul - erau 
rugaţi să o revizuiască şi completeze, aşa că la sfârşit, nici unul dintre ei nu-şi mai cunoştea opera. 

Excepţie făcând de la acestea, maniera sa de lucru, lon Kalinderu ştia şi ţinea însă, cum am spus, să-şi 
facă datoria de preşedinte. Directorii sau secretarii instituţiilor pe care le conducea erau obligaţi să-i prezinte 
în prealabil spre examinare lucrările de rezolvat. Pentru aceasta ei trebuiau să-i stea oricând la dispoziţie, aşa 
că la biroul său de la Administraţia Domeniilor Coroanei se găseau mai totdeauna unul sau altul dintre ei. 

Aceasta o şi voia de altfel, pentru a "dovedi" numeroaselor personalităţi, române şi străine, ce veneau în 
audienţă, cât de mult este ocupat cu lucrări, care, fără de el, ar sta locului, întrucât colaboratorii săi - le spunea 
- nu au nici iniţiativa şi nici pregătirea să le facă singuri. Se plângea că toată vremea-i ocupată de instituţiile ce 
făceau apel la dânsul să le conducă şi că nimeni nu-l ajută. De secretarul său personal - un adevărat sclav - 
spunea că-i un biet împiegat, cu un simplu "bacalaureat de la Braşov”, căruia toate trebuie să i le arate şi să 
spună el, lon Kalinderu. 


Acesta şi aşa fiind omul, e întrebarea cum de a putut ajunge să se menţină în aşa de importante şi multe 
demnități ale organizaţiunii şi vieţii noastre culturale? Faptul se datoreşte situaţiunii pe care o avea la Curte ca 
administrator al Domeniilor Coroanei şi, mai ales, ca persoană de încredere, cum toată lumea ştia, a regelui Carol 
l, situaţie care-i crease o poziţie excepţională în clasa conducătoare a ţării. Avea la toţi şi pretutindeni o mare 
trecere. Nu i s-ar fi refuzat nimic din ceea ce - drept şi modest - ar fi cerut. E drept că n-a abuzat de această 
trecere nici în ce priveşte instituţiile ce conducea şi nici oamenii ce-l ajutau. Era însă suficientă prezenţa lui în 
fruntea acestor instituţii, pentru ca stabilitatea şi continuitatea aşa de necesare pentru dezvoltarea lor sănătoasă 
şi solidă să le fie asigurată, ceea ce într-o ţară lipsită cel puţin în epoca de care mă ocup, de asemenea tradiţiuni, 
era un lucru foarte important. 


lon Kalinderu era pentru ele deci, dacă mă pot exprima astfel: un malum necesarium. Şi dacă se mai ţine 
seama că, posedând o mare avere şi neavând moştenitori direcţi, avea asta de-a face să se creadă că, dacă nu 
întreaga sa avere, cel puţin o bună parte din ea, va fi lăsată uneia sau alteia din instituţiile ce prezida, se va 
înţelege de ce aceste prezidenţii ale sale, cu toată arhicalitatea mijloacelor întrebuințate, erau nu numai acceptate, 
dar, în anumite cazuri, bine venite şi chiar dorite. De notat că a murit fără să-şi fi făcut testamentul. Dar nu din 
calcul. Căci nu încape îndoială că ambiţiona, cel puţin să întemeieze din colecţiile sale de artă, un muzeu public, 
cum făcuse chiar pe atunci Anastase Simu. Zidise doar şi clădire specială pentru acest muzeu, alături de casa sa 
(clădire în care se află azi Muzeul Kalinderu al Statului). Nehotărât însă cum era, cu atâtea angajamente şi 
promisiuni, moartea l-a surprins fără să se fi putut fixa asupra legaturilor ce voia să facă, aşa că întreaga sa avere 
a revenit moştenitorilor respectivi. Aceştia au vândut casele cu toate colecţiile pe suma de un milion de lei (aur) 
Ministerului Instrucțiunii, care, la rândul său, a întemeiat Muzeul Kalinderu. Acesta este adevărul. Toate celelalte 
versiuni asupra testamentului lui Kalinderu sunt invenţiuni. Totuşi lumea a crezut că intenţionat nu şi le făcuse şi 
că induse se numai în eroare pe toţi cărora le promisese legate. Chiar şi Regele Carol |. Mi-a spus-o mitropolitul 
Pimen al Moldovei că, având după moartea lui lon Kalinderu o audienţă la suveran, venind vorba de fostul 
administrator al Domeniilor Coroanei, omul său de încredere, regele s-ar fi exprimat: "A înşelat pe toată lumea, 
începând cu mine". Nu ştiu dacă cuvintele acestea se refereau la faptul că nu-şi făcuse testamentul (pe vremuri 

este de crezut că la Curte spunea că-l lasă pe principele Carol moştenitor al averii sale) ori la caracterul falicios 
ori viclean al răposatului. 


Căci ele au fost, în genere, fructuoase. Aceasta şi pentru că lon Kalinderu ştia să atragă, să inaugureze şi 
să utilizeze oamenii în scopurile pe care le urmărea. În privinţa aceasta se poate spune chiar că era un adevărat 
artist. În al doilea loc pentru că în toate chestiunile mai importante în care trebuiau să se ia hotărâri decisive, 
nu făcea nimic fără să consulte oameni de competenţă, pe specialişti. De aceea nici nu prea greşea. Şi de aceea, 
pentru societatea timpului său, cu toate scăderile şi lipsurile ce i se imputau şi cu toate ironiile şi glumele ce se 
făceau pe seama-i, lon Kalinderu a fost un om de bine şi de folos pretutindeni unde a lucrat. Ce mă priveşte aşi 
putea adăuga: şi cu deosebire la Comisiunea Monumentelor Istorice. În adevăr, sub preşedinţia sa, Comisia a 
ţinut regulat şedinţe, dezbătând cu seriozitate şi competenţă chestiunile ce i se defereau de ministru (Casa 
Bisericii) şi luând hotărâri totdeauna chibzuite şi judicioase asupra lor; s-a organizat un serviciu tehnic 
(arhitectonic) special pentru monumentele istorice, sub conducerea lui N. Ghika-Budeşti, un eminent arhitect, 
care s-a dovedit cu timpul a fi unul din cei mai pasionaţi, zeloşi şi competenţi cercetători ai monumentelor 
noastre istorice şi, în acelaşi timp, un maestru îndrumător în arta restaurării lor, pentru mulţi din tinerii săi elevi 
arhitecţi; s-au adunat şi s-au pus în valoare muzeală, bogate şi preţioase colecţii de altă veche bisericească, 
prin îngrijirea şi conducerea cercetătorului care s-a dedicat cu totul acestei îndeletniciri şi săpăturilor 
arheologice privitoare la monumentele noastre istorice, Virgiliu M. Drăghiceanu, în fine, Secretariatul Comisiunii 
a ţinut de aproape în evidenţă lucrările administrative ale Comisiunii şi a purtat o particulară grijă pentru ca 
publicaţile acesteia să fie la nivelul cerinţelor moderne. Tot prin grija sa s-a organizat, în afară, în judeţe, un 
serviciu de supraveghere al monumentelor şi antichităţilor istorice din judeţele respective, prin membri 
corespondenţi, profesori de istorie în genere, pricepuţi şi zeloşi şi de la care, în anii din urmă, 1914 şi 1915, 
s-au primit preţioase rapoarte ştiinţifice şi descriptive. 

Afară de aceasta, sub preşedinţia lui lon Kalinderu, personalul Comisiunii trebuia să facă, ori de câte ori 
era trebuinţă, cercetări - istorice, arheologice şi arhitectonice - pe teren, la faţa locului... [text ilizibil], cu 
preşedintele ei în frunte întreprindea călătorii pentru astfel de cercetări, ca şi de inspecții şi control pe la lucrările 
în curs de restaurare sau pe la monumentele pe cale de a fi restaurate. Ba, în toamna anului 1908, lon Kalinderu, 
însoţit de Petre Gîrboviceanu, de arh. N. Ghika-Budeşti şi cel ce scrie aceste rânduri au trecut graniţa în Bucovina, 
să vadă modul cum au fost restaurate şi sunt întreţinute vechile biserici şi mânăstiri din această fostă Ţară de Sus 
a Moldovei. După un scurt popas la Cernăuţi, unde am vizitat pe prof. Sextil Puşcariu, însărcinat cu redactarea 
Dicţionarului Academiei şi am văzut catedrala şi palatul metropolitan, ne-am dus la Suceava să vedem biserica 
Mirăuţilor (complet renovată) şi biserica Sf. Gheorghe a vechii mitropolii, unde tocmai prof. Viertelberger de la 

Viena conducea lucrările de restaurare ale picturii. Vizita am continuat-o la mânăstirea Dragomirna, unde era 
stareţ atunci, părintele Ipolit Vorovomanci, devenit, mai târziu, în România Mare, vicar al Mitropoliei Bucovinei. 


Nu e cazul să amintesc aici vizitele pe care le-am mai făcut fie cu Comisiunea, fie cu personalul ei tehnic, 
fie singur pe la vechile biserici şi mânăstirile ţării. E destul să spun că în cursul anilor cât am funcţionat ca 
secretar al Comisiunii Monumentelor (Istorice) am fost şi am cercetat mai toate aceste biserici şi mânăstiri şi 
că, în aceste vizite am avut ocazia să cunosc bine aproape întreaga ţară cu locuitorii şi oamenii ei. Într-o astfel 
de excursie, pe care am făcut-o cu Petre Gîrboviceanu şi cu părintele arhereu Ghenadie Georgescu, pe atunci 
vicar al Mitropoliei Moldovei (mai apoi episcop al Râmnicului) pe la mânăstirile din judeţele Suceava şi Neamţ 
am constatat că piatra mormântală din biserica mânăstirii Râşca, pe care N. lorga o cetise a fi a lui Macarie, 
episcopul şi cumnatul lui Petru Rareş, era de fapt piatra mormântală a mamei lui Alexandru Lăpuşneanu. Tot 
acolo am găsit o bogată colecţie de vechi manuscrise bisericeşti pe care le-am descris împreună cu altele de la 
Bisericani în revista "Biserica Ortodoxă Română" şi aparte, în broşurile amintite despre mânăstirile de la 
Bisericani şi Râşca. 

În aceeaşi ordine de idei, mai menţionez că la Probota, unde C. Moisil descoperise, aruncată afară din 
biserică, piatra de mormânt a Doamnei Oltea, mama lui Ştefan cel Mare, s-a aşezat această piatră, la 1908, în 
cadrele unei mari serbări religioase şi populare, prezidate de fostul ministru al Instrucțiunii, Sp. C. Haret, la 


locul ei de cinste în biserică, alăturea de mormintele luiPetru Rareş şi al Doamnei sale Elena, cu o inscripţie 
nouă, ornamentată şi cruce ce relatează această nouă aşezare. În această ocazie, am pronunţat în biserică un 
cuvânt de pomenire, publicat în "Convorbiri Literare" sub titlul: La mormântul Doamnei Oltea. 


O apreciată afirmare a Comisiunii, pentru lumea cultă din ţară şi din afară a constituit-o editarea 
"Buletinului" său, la începutul anului 1908, în fascicole trimestriale - publicaţie pentru a cărei editare am stăruit 
mult şi pe care am căutat să o ţin, ca cuprins şi ca execuţie tehnică, atâta vreme cât a apărut sub exclusiva mea 
îngrijire, adică până la războiul de întregire naţională (august 1916), la nivelul publicaţiilor din străinătate, în 
special acelea ale comisiilor monumentelor istorice din Viena şi Budapesta. 

Cuvântul introductiv, de program, l-am scris eu. Pentru a menaja susceptibilitatea preşedintelui şi a 
Comisiunii, sub care se spunea că se găseşte publicaţia, nu l-am subscris însă. Aproape întreg materialul - cel 
puţin în primele fascicole, a fost de asemenea al meu. Am căutat bineînţeles să-mi atrag în jurul "Buletinului" 
cercetători de seamă - istorici şi tehnicieni - cunoscuţi ca specialişti în materie. Am şi izbutit în parte. Zic în parte 
pentru că până la sfârşit greul a rămas pe mine, ca unul ce trebuia să completez restul materialului trebuitor şi 
aveam răspunderea redactării. Am scos publicaţia cu o regularitate aşi putea zice matematică, iar în cei doi ani 
din urmă i-am adus, ca supliment, "Anuarul Comisiunii Monumentelor Istorice”, în care am tipărit actele 

administrative ale Comisiunii şi rapoartele - foarte importante - de care am vorbit, ale membrilor corespondenţi. 
Deşi principala mea preocupare erau publicaţiile Comisiunii- "Buletinul" şi "Anuarul" - ele nu conţin întreaga mea 
activitate istorică de după 1908. Căci lucrările din acest timp ce nu privesc monumentele istorice, am continuat a 
le tipări în "Convorbiri Literare", "Revista generală a Învăţământului", "Biserica Ortodoxă Română", "Revista pentru 
Istorie, Arheologie şi Filologie" a lui Gr. Tocilescu, "Revista Istorică" a lui N. lorga, "Luceafărul" din Budapesta, 


"Românul" din Arad, "Calendarul Minervei", Omagiu/ lui lon Bianu (1916) ş.a. 


Separat am mai tipărit: din însărcinarea Comitetului Societăţii "Steaua", Mihai Vodă Viteazul, în Biblioteca 
acestei societăţi; din însărcinarea Ministerului de Război, Domnii g/orioşi şi căpitani celebri ai Românilor, operă 
postumă a lui Nic. Densuşianu, cu o introducere asupra vieţii şi activităţii istorice a autorului (publicată şi 
separat); din însărcinarea Casei Şcoalelor, Monumentele noastre istorice în lecturi ilustrate; din însărcinarea 
Comisiunii Monumentelor, Odoare/e de la Neamţu şi Secu, un album de reproduceri fotografice ale lor, după 
clişeele ing. Mihai Petrescu, cu descriere şi cu o prefaţă comentatoare; în fine, din însărcinarea Academiei 
Române, Cetatea Sucevei, de Karl Romstorfer (rezultatul săpăturilor şi cercetărilor sale arheologice) cu un istoric 
al cetăţii întocmit de mine. Aşi avea încă multe de relatat din timpul funcţionării mele la Monumentele Istorice. 
Le mărginesc însă aici, arătând că la 1914, când o nouă lege a monumente lor s-a pus în aplicare, la 
recomandarea Comisiunii am fost numit şi eu membru al ei şi că lucrările Comisiunii până în 1911 le-am expus 
în lucrarea "Chestiunea conservării şi restaurării monumentelor istorice în România", publicată în Omagiul lui 
Sp. C. Haret (1911) şi aparte. 


Fundaţia Lapedatu 


ALEXANDRU LAPEDATU, AMINTIRI IOAN OPRIȘ 


ANII DE REFUGIU LA IAŞI 


Am plecat la laşi cu un tren oficial. În seara zilei de 12 noiembrie [1916]. La Bucureşti sosise, refugiindu- 
se de la Constanţa, sora soţiei mele, Cornelia Bellu cu cei doi copii ai săi, aşa că i-am lăsat împreună cu Victoria, 
Guguţa şi Mica. Căci Mircea?!? plecase mai nainte la Brăila, la unchiu-său Cornel. Acolo se îmbarcă, cu un grup 
de cercetaşi, pe un vas românesc de război ce se adăpostise în Delta Dunării şi pe care rămăsese până în vara 
anului 1917 când veni şi el la laşi (iunie). În zilele dinaintea plecării mele toată lumea în capitală, faţă de iminenta 
ocupare a oraşului, căuta - cu mare febrilitate - să se aprovizioneze cu tot felul de alimente. Aşa făcură şi ai 
mei, socotind, fireşte, ca toţi ceilalţi, că ocupaţia nu va fi de lungă durată. În această speranţă ne-am despărţit 
cu toată încrederea în schimbarea sorții războiului. 

La laşi am tras la vechiul şi bunul meu prieten, Constantin Sporea care de vreo 10-12 ani era profesor 
secundar titular în acel oraş, însurat, cu 4 copii şi bine gospodărit. Îi scrisesem de mai nainte, cerându-i 
ospitalitate în vederea unui eventual refugiu în capitala Moldovei, ospitalitate pe care mi-a acordat-o în chipul 
cel mai generos şi călduros. Şi acolo ne-am ocupat chiar din primele zile să facem oarecare aprovizionări în 
măsura mijloacelor băneşti disponibile, destul de reduse de altfel la amândoi. Nu credeam dealtminteri în 
necesitatea unor prea mari aprovizionări, convinşi că în teritoriul liber, Moldova, vom găsi doar mijloace de trai. 


Ne-am înşelat însă. Căci în laşi şi în celelalte oraşe din Moldova s-a produs, în două trei săptămâni o 
aglomeraţie aşa de mare de refugiaţi din teritoriul ocupat, că aprovizionarea a devenit iute şi degrabă o 
chestiune foarte dificilă pentru toată lumea, în special pentru noi, refugiații. Totuşi, în ce mă privea - dat fiind 
spiritul gospodăresc al lui Sporea şi mai ales preocuparea şi energia în cele casnice ale Dnei Sporea - am dus- 
O, cu toate lipsurile şi greutăţile, relativ bine. Aceasta, cu toate că la dânşii în gazdă mai veniră, după mine, Dr. 
loan Meţianu din Zărneşti şi advocatul Octavian Cernea, tot de acolo. Aveam cameră bună şi caldă, cum şi o 
masă sobră dar suficientă. În oraş însă mijloacele de trai deveneau tot mai rare şi mai scumpe iar mizeria din 
ce în ce mai accentuată, ceea ce aduse o recrudescenţă a tifosului exantematic. Spitalele erau pline de bolnavi. 
Mulţi, nemai putând ajunge în spitale, zăceau pe la casele lor ori chiar pe străzi, unde-şi dădeau sufletul. Eu n- 
am văzut astfel de scene tragice. Mi se spunea însă că erau destule. Refugiații lipsiţi şi fără nici o legătură în 
oraş, în special cei de peste munţi - au avut de îndurat neînchipuite lipsuri şi suferinţi. 


212 Este vorba despre soţia profesorului Lapedatu şi copiii familiei Lapedatu. 

În mijlocul unei astfel de situaţiuni a trebuit să ne instalăm serviciile Administraţiei Casei Bisericii în 
clădirile din curtea Mitropoliei, iar serviciile Cenzurei telegrafice în localul Poştei Centrale. La cea dintâi, cu 
Monumentele mele Istorice, nu aveam mai nimic de facut. Şi nici la Cenzură nu era aşa de mult de lucru ca la 
Bucureşti. Trebuia, totuşi, să mă duc zilnic şi într-o parte, şi în alta. Complet izolat apoi de cei din teritoriul 
ocupat, cu foarte puţine ştiri din afară şi cu ţara plină de oşti ruseşti şi de bietele noastre trupe în retragere, 
viaţa deveni - curând - nu numai sub aspect material, ci şi sub cel moral, tot mai grea. Căci la toate nenorocirile 
şi calamităţile noastre se adăuga propaganda defetistă a germanofililor, destul de numeroşi în Moldova şi cu 
deosebire la laşi. Asemenea aceea a refugiaților nemulţumiţi din teritoriul ocupat, care începuseră a cârti şi apoi 
critica, deschis în gura mare, războiul... 


Era greu de suportat o astfel de atmosferă. Noroc de casa lui N. lorga unde mergeam aproape zilnic şi 
unde găseam întotdeauna - chiar în cele mai neaşteptate adversităţi - o altă atmosferă. De încurajatoare 
încredere şi reconfortantă speranţă. Aşa a trecut toamna şi iarna 1916-1917, o iarnă cumplită care, începută la 
6 ianuarie a ţinut până în primăvară, cu nămeţi de omăt şi ger groaznic. Fără ziare, până ce N. lorga şi-a scos 
al său "Neam Românesc", nu aveam ce ceti. Tot N. lorga a fost acel care a refacut atmosfera morală a Iaşilor şi 
a ţării cu puternica cuvântare din Parlament care a zguduit, reînviind toată suflarea românească, cu ziarul său 
"Neamul Românesc", elixir zilnic de viaţă nouă pentru toţi cetăţenii săi şi cu deosebire pentru cei de pe front, 


cu conferințele sale publice - aşa de gustate de tineretul studios şi de intelectuali - şi cu publicaţiile sale istorice 
întocmite spre a servi de propagandă politică în afară, în folosul cauzei noastre. 


De la Cenzură, eu mai aveam la dispoziţie revista "La Nation Tcheque", pe care Ed. Beneš?13 o publica la 
Paris împreună cu Ernst Denis şi săptămânalul "La Serbie" pe care expatriaţii sârbi din apus îl publicau la Geneva, 
două preţioase organe de publicitate din care puteam afla ceea ce se petrece în lagărul naționalităților din 
Austro-Ungaria şi viaţa politică internaţională, atât a Puterilor Centrale, cât şi a Aliaților. Cu informaţia şi sub 
inspiraţia acestor publicaţiuni am scris şi tipărit în "Neamul Românesc", din martie până în iunie 1917, o serie 
de articole care, după cât mi-a spus chiar N. lorga, au fost urmărite cu mult interes de cetitorii săi. Va fi de 
ajuns să citez titlurile acestor articole spre a se putea constata actualitatea lor pentru acea vreme. lată-le: 
Necesitatea unei propagande politice naţionale în străinătate; Propaganda politică naţională a cehilor; Agitaţiile 
războinice şi pacifiste ale ungurilor; Ultimele atitudini politice ale ungurilor, Pangermanismul austriac; Lupta 
dintre slavi şi germani în Austria şi războiul "naţionalităților', scrise cu prilejul sosirii la laşi a primului grup 


213 Eduard Beneš (1884-1948), fruntaş al mişcării naţionale şi important om politic, unul din creatorii statului cehoslovac, preşedinte al 
Republicii Cehoslovace (1935-1948). In politica externă a militat pentru cooperare şi pace, pentru înţelegere între naţiuni. 

(batalion) de voluntari români ardeleni şi bucovineni alcătuit în Rusia (la Darniţa, lângă Kiev) din prizonierii 
fostei armate austro-ungare2!4. 


Dar, pe când la laşi lucram fiecare în felul său şi cu mijloacele pe care le avea, pentru cauza naţională, în 
teritoriul ocupat, [August von] Mackensen pregătea marea sa ofensivă pe Siret, în scopul de a cuceri Moldova, 
supunândune şi alungându-ne peste graniţă. În vederea unei astfel de nefericite eventualităţi, guvernul luă 
măsuri pentru evacuarea în Rusia a tezaurului B.N.R., a valorilor diferitelor instituţiuni bancare şi de credit şi a 
fondurilor arhivistice şi muzeale aduse la laşi2!'5. Cu evacuarea acestora din urmă - documentele şi manuscrisele 
Academiei Române, documentele Arhivelor Statului, zestrea artistică a muzeelor, pinacotecilor şi chiar 
colecţiilor particulare (V. G. Morţun, Dr. C. Angelescu etc.) - am fost însărcinat eu, cu Gh. Nedioglu şi Gh. 
Popa-Lisseanu ca ajutori. 


La începutul lui august 1917 am plecat deci în Rusia, la Moscova, cu trenul special (zis al Băncilor) în care 
aveam trei vagoane cu lăzi conţinând obiectele mai sus arătate. Călătoria aceasta, cu toate dificultăţile ce am 
întâmpinat în cale, o am însemnat în ziarul pe care l-am ţinut din momentul când am trecut Prutul în Rusia 
până când l-am trecut înapoi, în Moldova (începutul lui ianuarie 1918). Nu cred necesar deci, cel puţin 
deocamdată, să mai repet aici ce am notat în acest ziar care se găseşte între hârtiile mele. Dacă mai târziu voi 
avea vreme să revizuiesc şi eventual completez aceste amintiri (la 74 de ani nu se mai poate conta prea mult 


pe viitor!), voi descrie, însumi, după acest ziar, drumul la Moscova, cum şi viaţa cu toate peripeţiile ei pe care 
am dus-o în această mare şi extrem de interesantă, sub toate raporturile, metropolă, timp de aproape cinci luni 
de zile. Dacă nu, trimit tot la ziarul citat care, trebuie s-o spun, a fost scris ca un aide-memoire personal, nu 
ca aceste amintiri, adică cu destinaţia de a rămâne urmaşilor familiei mele. 


214 În aprilie 1917 se constituie la Darniţa, lângă Kiev, Corpul voluntarilor armatei române din rândul prizonierilor de război ai armatei 
austro-ungare aflaţi în Rusia. Din acest corp primul detaşament, ajuns la laşi la 9 iunie 1917 pentru a lupta alături de armata română, 
a fost întâmpinat cu dovezile unui entuziasm general. 

215 Redarea tezaurului a constituit o problemă de discuţie între cele două părţi interesate, mai ales după reluarea relaţiilor diplomatice, în 
1934, când s-au şi restituit o parte a fondurilor arhivistice de stat, documente şi manuscrise ale Academiei Române, osemintele 
domnitorului Dimitrie Cantemir. În anul 1956, în urma unei hotărâri a Consiliului de Miniştri al URSS s-au adăugat şi alte componente 
ale valorilor depuse la Moscova: o parte a tezaurului (monede, medalii, tezaurul arheologic de la Pietroasa, opere de artă veche şi 
modernă ş.a.). O Comisie română compusă din Gh. Oprescu, Em. Condurachi, El. Costescu, Th. Voinescu, M. Deac, M. Popescu, Dorin 
Popescu, VI. Dumitrescu, Bucur Mitrea, Marius Bunescu şi M. Mihalache a preluat piesele respective, care au fost apoi prezentate într-o 
expoziţie special organizată la Bucureşti, cf. Mihail Gr. Romaşcanu, Tezaurul român de la Moscova, Bucureşti, 1934; "Scânteia", 12 iunie 
1956; Teodora Voinescu, Note asupra tezaurului istoric şi artistic cu ocazia restituirii lui de către URSS, în Monumente şi Muzee, 1, 1958, 
p. 83; Tezaurul României la Moscova. Documente (1916-1917) selectate, adnotate şi comentate de Viorica Moisuc, lon Calafeteanu, 
Constantin Botoran. Coordonare şi studiu introductiv de Viorica Moisuc, Bucureşti, 1993. 

Ce priveşte Moscova ca atare, oricât, în vremea cât am stat în acest oraş, mi-am dat osteneala să-l cunosc 
n-am reuşit, între altele pentru că, în faza de război şi, mai pe urmă, de revoluţie prin care trecea atunci, viaţa 
socială şi economică era aproape complet paralizată, instituţiile culturale şi artistice nu mai funcționau, muzeele 
şi pinacotecile erau închise. Totuşi, din aceea ce am putut cunoaşte mi-am dat seama de marele său interes, 
cu deosebire în ce priveşte cultura şi civilizaţia sa de un caracter cu totul specific. De aceea cea mai vie dorinţă 
a mea pe când mă găseam la Moscova era să revin în vreme de pace ca s-o pot vedea în linişte şi cu tot răgazul 
necesar, - pace însă care, de atunci şi până azi vai, n-a mai venit şi nici sunt semne că va veni curând, în tot 
cazul prea târziu pentru mine de a-mi putea împlini dorinţa de acum 32 de ani. 


De altfel, condiţiile, nu numai materiale, dar şi morale, în care trăiam la Moscova, cu deosebire după ce 
bolşevicii luară conducerea Rusiei (Noiembrie 1917) m-au determinat să cer insistent guvernului din laşi 
(Ministrului Instrucțiunii Publice) să mă autorizeze de a mă întoarce în patrie, lăsând depozitele al căror custode 
eram, în grija Directoratului Casei noastre de Depuneri şi celorlalţi funcţionari al acestei Case ce se găsea la 
Moscova, în seama cărora şi alte instituţiuni de stat şi particulare lăsaseră depozitele lor. 

JURNALUL DE LA MOSCOVA 


Vineri, 21 Iulie - Am fost chemat la Minister de secretarul general care, de faţă cu Valaori şi Dobrescu, 
mi-a comunicat că s-a hotărât transportarea obiectelor noastre istorico-artistice în Rusia şi că, deci, să fac 
preparativele necesare în vederea îmbarcării lor. 


Sâmbătă, 22 Iulie - M-am prezentat, cu Dobrescu, la dl Duca, care mi-a spus că avem, în trenul aşa-zis 
al Băncilor, patru vagoane la dispoziţia Ministerului de Culte, să cerem camioane-automobile de la Cartierul 
general şi să fim gata ca la formarea trenului să îmbarcăm. În aceeaşi zi încă am fost la Cartier pentru 
automobile: trimis de la serviciu la serviciu, am găsit, spre seară, locul unde trebuia să fiu îndrumat de la început 
- Serviciul automobilelor, zona interioară. 

Duminică, 23 Iulie - Dis-de-dimineaţă la dl Vintilă Brătianu, la Direcţia Muniţiilor, apoi la Serviciul 
automobilelor. Cu mare greutate am obţinut un camion pentru transportul lăzi lor. La ora 9 la dl Duca, unde se 
găseau, chemaţi în vederea evacuării, şi funcţionarii superiori ai Ministerului. Primit fiind cu Gîrboviceanu - 
ministrul era încă în pat - am raportat cele ce isprăvisem, apoi am arătat părerea dlui lorga ca capul lui Mihai 
Viteazul să fie îngropat în altarul Mitropoliei sau în vreun cavou de la Eternitate, să nu fie dus în Rusia întrucât, în 
starea de lucruri de acolo, ar putea fi profanat. Ministrul e însă de părere, că, dimpotrivă, preţioasa relicvă să fie 
dusă, în caz de evacuare generală, în Rusia, ca un simbol al războiului pentru Unitatea naţională. În urmă, după 
ce ministrul s-a sculat, funcţionarii au fost întrebaţi, pe rând, dacă merg în Rusia. Numai câţiva au răspuns 
afirmativ. De altfel, li s-a pus în vedere greutatea traiului şi eventualele riscuri. La sfârşit am cerut să mi se dea 
cheltuieli de transport 3.000 lei, ceea ce mi s-a aprobat. leşind, am fost rechemat, prezentat dlui G. Enescu, sosit 
câteva minute mai înainte, şi rugat să iau în samă şi lada sa cu mss. Ne-am dat întâlnire la ora 3, la Mitropolie, 
ca să aducă lada acolo. La aceeaşi oră am luat înţelegere şi cu dl Morţun în privinţa lăzilor sale cu tablouri, care 
vor merge împreună cu ale Statului. Pe seară, în drum spre casă, am întâlnit pe dl Duca, care mi-a comunicat că 
trenul ar fi sosit la rampă, rugându-mă să mă interesez de aceasta cât mai urgent. Cu această ocazie, am cerut 
să majoreze suma pentru cheltuieli până la 2.000 R (5.320 Lei). 

Luni, 24 Iulie - La 8 dimineaţa la Serviciul automobilelor, să anunţ că la ora 2 să fie camionul la Mitropolie. 
De acolo la Ministerul de Interne să văd dacă putem încărca. Aici am vorbit cu ministrul Constantinescu care cu 
multă claritate mi-a explicat cum stau lucrurile cu aşa-zisul tren al Băncilor. În urmă am mers cu Panaitescu, 
Directorul Siguranţei, la rampă. Acolo am constatat că avem trei vagoane la dipoziţie şi că, în caz de nevoie, am 

putea avea şi un al patrulea. Primind autorizarea de încărcare, am trimis, până-n seară, trei camioane cu lăzi la 
gară. D. Nedioglu, care a supravegheat încărcarea la gară, îmi spune, la întoarcere, că s-a luat vagonul al 
patrulea pentru Banca Naţională. Totodată, văzând că cu un singur camion nu vom putea încărca până la timpul 
fixat, marţi după-amiază am cerut la Minister să se intervină a ni se mai dea un camion pentru a doua zi 
dimineaţă. 

Marţi, 25 Iulie - S-a continuat cu transportarea lăzilor la gară. La amiaz am aflat însă că ni s-a mai luat un 
vagon, al treilea, de Creditul rural- se zicea chiar, de dl Vintilă Brătianu personal. Cum în două vagoane era peste 
putinţă să încăpem şi cum până-n seară aveam să transportăm - cu un al treilea camion ce ni se dăduse - toate 
lăzile la gară - ale Ministerului, Academiei şi Arhivelor - a trebuit intervenţia energică a dlui ministru Duca ca să 
ni se restituie vagonul luat să nu rămânem peste noapte cu lăzile sub cerul liber, mai ales că se anunţa o ploaie. 
Cu această ocazie trebuie să arăt că în unele din vagoane, ale instituţiilor financiare, am constatat că se puse lăzi 
cu veselă, în timp ce, pentru mss şi doc. Academiei şi Arhivelor nu se găseau vagoane disponibile. Până seara s- 
au dus toate lăzile la rampă şi s-au încărcat complet două vagoane rămânând ca al treilea să se încarce dimineaţa. 
Plecarea s-a fixat pentru miercuri între 6-8 seara. 


Miercuri, 26 Iulie - S-a încărcat şi vagonul al treilea, s-a făcut lista lăzilor cu specificarea lor pentru 
Protocolul general al Statului, s-au luat permisele de călătorie de la Siguranţă, s-au făcut, în sfărşit, toate 


formalităţile pentru călătorie, atât pentru vagoane, cât şi pentru personal. Seara însă, la 8, când m-am dus la gară 
cu bagajele de mână, ni s-a spus că numai dimineaţa, între 8-10, va pleca trenul. Abia am fost îngăduiţi să 
depunem bagajele în tren, într-un vagon de cl. IIl, căci vagoanele de cl. | şi II au fost rezervate - cu pază de 
jandarmi - pentru rude şi prieteni ai celor puternici, persoane, metrese chiar, ce n-aveau nimic comun cu 
instituţiile ce-şi transportau averile şi tezaurele în Rusia. 


Joi, 27 lulie - Venind la gară pentru plecare, am aflat că trebuie să rămânem până a doua zi, deoarece ruşii, 
care n-au fost chemaţi să asiste la îmbarcare, nu vor să ia în primire vagoanele, fără să fie revizuite de faţă cu 
dânşii. A trebuit dar ca lăzile să fie descărcate şi reîncărcate în faţa lor, numerotate şi inventariate fiind vagon cu 
vagon. Cu acest prilej s-a găsit, într-un vagon al Băncii Naţionale o plită şi o balie, ceea ce a făcut pe ofiţerul rus 
să zâmbească şi să spună ironic "Geld ist geld, und bagage ist bagage". În sfărşit, după destule piedici, s-a făcut 
luarea în primire a vagoanelor, care au fost lăcătuite, sigilate şi date în paza cazacilor ataşaţi la trenul nostru. 
Totuşi plecarea nu s-a făcut în ziua aceasta, amânată fiind a treia oară, pentru a doua zi, între 8-10. 


Vineri, 28 Iulie - N-am putut pleca până la ora 2, între altele pentru că protipendada a venit târziu la 
gară şi s-a certat ţigăneşte pe locurile de cl. I şi I. 

La ora 5 am trecut Prutul. Încă dincolo de graniţă, soldaţii şi ofiţerii ruşi dădeau năvală, la opriri, să se 
urce în tren. Au fost însă împiedicaţi de cazaci, care, cu arma în mână, păzeau în fiecare staţie ca nime străin 
să nu intre în trenul încredinţat lor. La Conţeşti, uitasem să arăt, am întâlnit un tren cu răniţi de-ai noştri, 
vindecaţi în spitalele din Rusia, care, contrariu spaimelor răspândite la laşi ne spun că în Rusia e bine şi /in/ște. 
La Unghenii ruşi, un soldat rus, care nu fusese lăsat să se urce în tren, spunea: "Ştiu de ce nu mă lăsaţi. În acest 
tren sunt lăzile regelui din România. E chiar şi regele în el”. 


Sâmbătă, 29 Iulie - După opriri foarte îndelungate prin staţiile precedente, la 5 1/2 dimineaţa am ajuns 
la Chişinău. Prin gări de toate ale gurii şi destul de ieftin. La 2 1/2 am trecut Nistrul, pe la Bender. Vechea cetate 
turcească se păstrează încă destul de bine. Are mare asemănare cu stampele ce le-am văzut la Academie şi-n 
colecţia Sion de la Bacău. La Tiraspol soldaţii ruşi au vrut să se urce cu forţa în tren. Au fost însă împiedicaţi de 
cazaci. 


Duminică, 30 Iulie - Aseară am plecat din Razdelnaia, pe linia Kievului. La Birzula am luat calea spre 
Moscova, prin Znamenca, Poltava, Harkov, Kursk, Orei şi Tulla. La Holta am trecut Bugul (ora 12) în Ucraina. 
Nimic deosebit pe cale. Pământ negru, foarte bun. Şes întins, ca pe Bărăganul nostru. Sate foarte puţine. Cultură 
însă foarte frumoasă. La Pomaşnaia, între Holta şi Znamenca, un popas mai îndelung. Dăm de un moldovean, 
funcţionar la tren, care ne spune că-n localitate - la Pomaşnaia sunt 50-60 de familii de moldoveni, aşezate 


acolo "de pe vremea turcilor”. În casă vorbesc româneşte - el însuşi vorbea foarte bine - n-au însă şcoală, nici 
biserică. Mai spunea că la 10 verste de Pomaşnaia e un sat - Novo Ucrainca cu jumătate populaţia românească 
venită şi aceasta tot "în vremea turcilor" şi că peste tot în această regiune ar fi vreo 35.000 moldoveni. 


Luni, 31 Iulie - Dimineaţa, la 6, am ajuns la Bobrinskaia, iar la ora 10, la Cercaz, unde am zăbovit câteva 
ore. Pe seară, pe la 7, treceam Niprul, între Cercaz şi Buhuşcova. Fluviu maiestuos, ca şi Dunărea noastră. Pod 
monumental, nu însă ca cel de la Cernavoda. Malurile joase, din care cauză fluviul lasă ostroave şi bălți foarte 
întinse. Revărsarea lui trebuie că e groaznică. Una din cele mai impresionante ape ce am văzut. Mi-aduc aminte 
de traducerea lui Gherea din "Literatură şi Ştiinţă" Pe malurile Niprului de Şevcenco şi înţeleg tot farmecul poeziei 
marelui poet naţional al Ucrainei. La Cercaz, patru prizonieri români din Ardeal, trei din Porumbacul de Jos, 
unul din Drăguş. Tuspatru din regimentul 31 de la Sibiu. Unul, porumbăcean, a fost făcut prizonier abia acum 
o lună, la Stanislau. Fusese de Crăciun pe acasă. Spunea că lumea s-a aşezat, că sunt puţini oameni, că bucate 
tot se mai găsesc, că românii n-au prea fost executaţi, ci numai închişi, mai ales prin satele săsești, că se iau 
la armată bătrâni de 52 ani şi copii de 16 ani, care, după patru săptămâni de instrucţie, sunt trimişi pe front. 
Regimentul lor s-a predat întreg. Fusese adus de pe frontul italian. Acolo, zicea el, piere lume multă. Dacă ar 
lupta şi nemţii ca italienii, ar pieri şi ei. Austriecii "s-au împuţinat mult" şi "dacă ruşii s-ar bate, i-ar dovedi 

numai cu pumnul, atâta-s de mulţi”. La Cercaz, aceşti prizonieri erau întrebuinţaţi într-un spital şi spuneau că 
sunt ţinuţi bine din mâncare şi nesupăraţi de nimeni. 

Marţi, 1 August- Suntem, dimineaţa, abia la Priluchi, de unde plecăm, pe la 10 1/2, la Bahmaci, distanţă, 
ni se spune, de 75 verste. La Priluchi se discută ideea - emisă de Creangă - de a se întemeia, pe lângă consulatul 
nostru din Moscova, un birou de presă pentru informarea, eventual publicarea de articole in ziarele ruseşti 
privitoare la afacerile noastre. Toţi recunosc utilitatea unui astfel de birou, numai cât, iarăşi toţi, nu se preocupă, 
deocamdată, decât cu chestiunea aranjatului la Moscova. Suntem într-o regiune cu păduri de stejar şi 
mesteacăn. Până la Controp se discută, în tren, chestiunea recompensei ce ar fi de acordat cazacilor. La Controp, 
gară mare şi frumoasă. Ţigani de la noi vând tovale şi lighene de alamă, iar o ţigancă dă cu ghiocul lui Tretinescu. 
Regiunea e foarte frumoasă şi foarte bine cultivată. Ca aspect, ce priveşte bogăţia de vegetaţie şi buna rânduială, 
se aseamănă cu ţinutul Braşovului, ba chiar cu Elveţia. Pădurile, adevărate parcuri, de stejar şi mesteacăn, se ţin 
lanţ. 


Miercuri, 2 August - Mergem spre Briansk, tot prin păduri de pin (pinus austriaca) şi mesteacăn. Depozite 
mari de lemne de construcţie şi de foc. Case tot de grindă, de bârne, ca-n Elveţia. Cantoanele de cale ferată, 
gările chiar sunt construite din lemn. Trenul străbate prin pădurile de mesteacăn, ca printr-o alee. Satele tot de 
lemn, mizerabile însă ca înfăţişare, ca şi la noi. La Briansk, ajungem la 12 1/2 şi plecăm după două ore. Dejunul 


- un borş, o friptură şi un pahar de bere -patru ruble. Tovarăşii de drum îmi spun că şi aici au văzut prizonieri 
români, de pe la Cluj şi Făgăraş. Se plângeau însă c-o duc rău,puţină mâncare şi lipsă de îmbrăcăminte. 

Joi, 3 August - Ne apropiem de Moscova. Mai avem, după spusa celor de prin gări, 170 verste. De la 
Nipru până aici, numai păduri. Caracteristic: lipsa de pământuri cultivate cu grâne. Păduri şi păşuni - atâta tot! 
Azi dimineaţă am avut comunicatul rusesc de la 31 iulie. Anunţă respingeri pe toate fronturile, în Moldova. 
Asemenea ocuparea, de ai noştri, a Slănicului şi Grozeştilor. De-ar da Dzeu să fie bine! Suntem la vreo sută de 
verste depărtare de Moscova. De la Nistru încoace, pot zice, că n-am văzut şosele bune, pietruite, ca-n alte 
părţi, ca la noi chiar. Numai drumuri de pământ. Reflecţia aceasta mi-o sugerează prima şosea bună ce o văd, 
abia acum. Seara, la 10, ajungem în Moscova, în staţia Briansk, unde ne părăsesc cei câţiva care au camere 
angajate la hotel, cu preţuri fabuloase (50 ruble). Restul, cei mai mulţi, mergem la gara Alexandrovski, unde 
am mas peste noapte, în tren, păziţi de cazaci şi de soldaţi. În gara Briansk un ofiţer ne spune că Moscova e 
foarte aglomerată (peste un milion de băjenari), că case se găsesc foarte greu şi că viaţa e foarte scumpă. 
Primele deziluzii! 


Vineri, 4 August- Dis-de-dimineaţă pornim, cu Nedioglu, să căutăm locuinţe. Umblăm câteva ore în zadar, 
aşa că ne întoarcem fără nici un rezultat şi încredinţaţi, din spusele altora, că e peste putinţă de găsit camere. Cei 

mai mulţi sunt decişi să părăsească Moscova şi să se ducă la Rostov. "Conducătorii", care, fie zis, nu s-au interesat 
defel de soarta noastră, nici înainte de sosire, nici după aceea, ne anunţă că vom fi îngăduiţi să rămânem în tren 
vreo câteva zile, până ce ne vom găsi locuinţe sau vom pleca în altă parte. După masă vizităm puţin oraşul. Intrăm 
pe Tverskaia. Nu-mi face impresia oraşelor mari apusene. E ceva specific, rusesc în acest oraş, de care nu-mi pot 
da seama de la început. Prăvăliile cu alimente, încărcate, însă foarte scumpe. Contrariu aşteptărilor noastre, 
nimeni, în lumea negustorească, nu vorbeşte franţuzeşte, ceea ce îngreunează colosal putinţa de a ne face înţeleşi. 
Ca să trăieşti aici, hotărât, trebuie să înveţi ruseşte. La noapte e vorba să începem descărcarea vagoanelor. 
Mergem la rampă. Nu descarcă însă decât Banca Naţională. 


Sâmbătă, 5 August - Nimic important. Situaţia în care ne găsim ne face să nu putem avea interes pentru 
oraş şi pentru oamenii de aici. Suntem neliniştiţi din cauza lipsei de veşti din ţară. Căutăm ziare franţuzeşti - 
"Journal de Petrograde" - dar nu găsim. Tovarăşii de călătorie sunt revoltați împotriva "conducătorilor" care, 
îndată ce s-au instalat în hotele comode şi scumpe n-au mai dat pe la tren şi nici n-au mai voit să ştie ceva de 
noi. Consulul [Ed. Guerrin] singur se mai interesează de soarta noastră. Ne anunţă că vom putea rămâne în 
vagoane până marţi seara. Am scăpat de-o mare grijă, deocamdată cel puţin. Azi noapte s-au mai descărcat 
câteva vagoane la Casa de Depuneri, iar noi am dus o mare parte din lăzi la Kremlin. Nedioglu a rămas la rampă, 
eu cu Popa am mers cu camioanele. La ora 3 am ajuns la Kremlin, unde am depus lăzile într-o sală mică şi 


umedă de sub scara corpului de gardă al fostului palat imperial, sală care a fost acceptată, negreşit, fără a fi 
fost văzută. Cum aici s-au pus depozitele a patru ministere - Culte, Domenii, Externe şi Interne - adecă opt 
vagoane, lăzile s-au aşezat fără nici o regulă şi rânduială. La 7 1/2 dimineaţa, am venit la tren. După masă am 
fost la Credit Lyonnais să încasez cecul. Cu această ocazie am văzut cartierul comercial al Moscovei foarte frumos 
- îndeosebi strada zisă Kuznetzki Most. 


Duminică, 6 August- Am arătat celor de drept că sala de la Kremlin e improprie şi am cerut mutarea lăzilor 
de acolo. Am uitat să notez la ziua precedentă că, cu ocazia descărcării la Kremlin, s-au desfăcut două lăzi ale 
Externelor - una cu efecte de îmbrăcăminte, cealaltă cu nişte unt, care, topindu-se, s-a scurs pe pavaj, spre 
batjocura noastră de către soldaţii ruşi, care credeau că-n lăzi e numai aur şi lucruri scumpe... Ziua trece fără 
interes. Seara am fost anunţaţi că la noapte avem a descărca restul vagoanelor. Şi într-adevăr, în cursul nopţii, 
toate lăzile au fost duse la Casa de Depuneri. Toţi am fost în picioare până dimineaţa. Soldaţii care descărcau s- 
au pus în grevă, atât la rampă, cât şi la Casa de Depuneri, amenințând că nu vor mai descărca nimic, dacă nu li 
se măreşte plata cu încă câteva ruble de fiecare. Ofițerii n-au putut şi nici n-au încercat să intervină. Se uitau şi 
ei, ca şi noi, la soldaţii lor, care se tolăniseră pe jos şi ne priveau sfidător cu ţigările în gură. După ce li s-a 
satisfăcut cererea, s-a terminat descărcarea, punându-se lăzile provizoriu în hall-ul Casei. 

Luni, 7 August- N-am avut nimic de facut, deoarece ziua a trecut cu golirea subsolului Casei de Depuneri 
pentru depozitarea cu rânduială a lăzilor noastre. Întâlnind pe consul i-am spus de afacerea de la Kremlin. Mi- 
a răspuns că a intervenit la Petrograd pentru acordarea unui nou local, propriu. În gară tovarăşii mei se ocupă 
cu organizarea transportului celor ce merg la Rostov.Au obţinut un vagon direct până acolo. Creangă stăruieşte 
să rămân numaidecât la Moscova pentru biroul de presă. De altfel trebuie să rămân câtva timp şi pentru mutarea 
depozitului de la Kremlin. Am găsit o cameră la Bahruşni, cea mai mare casă de raport din Moscova (patru corpuri 
de casă, cu 300 apartamente, de câte 5, 7 şi 9 camere) - Kozitzki per. 2, cv. 209. 


Marţi, 8 August- Ziua a trecut cu aranjarea lăzilor la Casa de Depuneri. Aranjamentul se face cu rânduială 
destul de bună. Constatăm că în subsolul ce ni s-a acordat ar fi loc şi pentru lăzile de la Kremlin. Seara întâlnire 
la "Naţional" în vederea repartizării speselor de transport, care au întrecut toate aşteptările. Am iscălit un 
protocol, autorizând pe Directorul Casei de Depuneri să ia 12.000 R cu împrumut de la Casa Blank (Paspatti) 
pentru acoperirea cheltuielilor, stabilind să plătească pe n-rul coletelor. Prin Vladimir, comisar al Sigurantei, 
care se întoarce azi la laşi, cu trenul "cazacilor" am trimis dlui Duca o scrisoare relatându-i tot ce am făcut până 
acum. 


Miercuri, 9 August - Ocupaţi tot cu aranjamentul de la Casa de Depuneri pe care l-am terminat. În 
subsolul acestei Case avem 48 de lăzi, deasupra 26, iar la Kremlin 99. Am dat dlui Popa 300 R pentru drumul 
la Rostov. Veştile despre strălucita rezistenţă a armatelor române pe Siret şi la Oituz ne umplu sufletele de 
nădejde şi de o dureroasă satisfacţie. Aş fi dorit acum să fiu la laşi, să trăiesc în atmosfera de îngrijorare şi 
emoție de acolo. Se fac ultimele preparative pentru Rostov. Mâine dimineaţă trenul va pleca la gara Kursk şi de 
acolo mai departe. M-am decis să-l trimit şi pe Mircea, rămânând ca după ce voi isprăvi totul să plec şi eu. În 
cursul zilei am scris câteva pagini despre suferinţele românilor din Transilvania, pentru o broşură asupra României 
şi războiului european, pe care o pregăteşte Creangă spre a fi tradusă în ruseşte şi tipărită aici. Seara nouă 
consfătuire la "Naţional" - tot în chestia cheltuielilor de transport. Am întâlnit pe păr. Paşca din Râşnov, care e 
pe aici, cu una din comisiile însărcinate a face propagandă printre prizonierii români din Ardeal pentru înrolarea 
lor în armata română. Spunea lucruri interesante şi făcea referiri cuminţi asupra acestei chestuini. Ziarele 
apreciază în termeni de laudă bravura armatei române şi a regelui Ferdinand. 

Joi, 10 August- Am fost la gară să-mi iau adio de la Mircea. L-am dat în grija lui Nedioglu şi a lui Popa. 
Totuşi regret plecarea lui. Era emoţionat la despărţire. L-am rugat ca dacă nu pleacă până deseară, să mai vină 
pe la mine, după masă. N-a venit însă. Se vede c-a plecat. De-ar da Dzeu să nu se întâmple nimic rău. Am 
hotărât, o samă de români rămaşi aici, să ne întâlnim seara la 6 la cafeneaua "Kozacov”, lângă "Naţional". 


Fundaţia Lapedatu 


ALEXANDRU LAPEDATU, AMINTIRI IOAN OPRIȘ 


Vineri, 11 August - Am fost la Casa de Depuneri pentru aranjatul lăzilor de sus. Nu s-a putut face însă 
nimic, din cauza soldaţilor, care au cerut, pentru 3-4 ore de lucru, câte IO R. Directorul Levitzki i-a dat pur şi 
simplu afară. Am dat, prin Consulat, o telegramă Ministerului, arătând că transportarea şi depozitarea lăzilor a 
ocazionat cheltuieli foarte mari şi cerând să mi se trimită 2.000 R pentru acoperirea lor. Spre seară, la "Kozacov”, 
am întâlnit pe Honegariu, un român din Lancrăm (Sas-Sebeş) stabilit de vreo 15 ani aci. Se ocupă cu artele 
grafice. A avut, zice el, în Moscova o mare întreprindere de acest fel, pe care a trebuit s-o lichideze în timpul 
războiului, tovarăş al lui fiind un german, iar el supus ungur. Ar fi pierdut sau ar fi fost înşelat cu 200.000 R. 
Acum ar fi angajat ca conducător la o întreprindere pentru comercializat hârtia de fotografie. A fost acum vreo 
9 ani, şi prin Bucureşti. Avea, în Pasajul român, un mic atelier de fotogravură unde am tipărit un hors-texte 
pentru "Buletin" (Foişorul de la Comana), dar neputând face treabă s-a întors în Rusia. A fost, iarna trecută, tot 
în jurul românilor veniţi aici. Făcea observaţii juste asupra felului de a se purta alor noştri, care vor ca toată 
lumea să-i servească şi să le stea la dispoziţie şi nu vor să înţeleagă că oamenii au şi ei rosturile şi ocupațiile 
lor şi nu poţi să-i întrebuinţezi cum şi când voieşti sau doreşti. Face însă parte- Honegariu - din acele spirite 
"critice" ce întâlneşti adesea la români şi cu care, personal, nu m-am putut nici când împăca. Cunoaşte, fireşte, 
bine pe ruşi.E chiar însurat c-o rusoaică. Spunea că după ce apuci a le învăţa limba şi a te introduce în mijlocul 
lor, te simţi destul de bine printre dânşii - temperamente liniştite, reflexive şi tolerante. Lumea şi politica lor e 
plină de contraste şi de utopii. În oraş, pe Tverskaia, se face revizuirea "dezertorilor". Toată lumea, bărbaţii, 
trebuie să treacă prin cordoanele militare, pe dinaintea ofiţerilor, care, cu revolverele în mână, fac cercetarea 
actelor. Operația are loc chiar şi la intrarea localurilor publice - nu atât, se zice, pentru dezertori, cât pentru 
agenţi provocatori, care se aşteaptă pentru mâine-poimâine, când se va ţine aici marea Conferinţă a tuturor 
miniştrilor de la Revoluţie încoace şi a tuturor oamenilor politici de vază, de toate clasele sociale şi partidele, 
spre a întemeia, se speră, o uniune sacră pentru salvarea Rusiei. Lucrul are, desigur, mare interes. Noi însă 
înţelegem prea puţin din toate acestea neştiind limba. Nu putem ceti gazetele decât pentru comunicatele 
noastre de război. Şi sunt pline de informaţii şi de articole privitoare la întrunirea de care vorbesc. Seara, am 
auzit, eu n-am văzut, c-au fost oarecari, manifestaţiuni, paşnice însă. 


Sâmbătă, 12 August - Am scris un articol, ocazional, pentru întâia aniversare a intrării noastre în război, 
pe care l-am dat lui Creangă să-l plaseze, de se va putea, în vreo gazetă locală, prin mijlocirea consulului. 
Dimineaţa am fost la Casa de Depuneri să văd lăzile din sala de la parter. Am găsit 9 bucăţi şi cu 11, care au 
fost duse ziua precedentă în subsol, fac, în total, 69. Mai trebuie să fie, deci, în sala de sus, 5 bucăţi, dacă Popa 
a numărat bine la Kremlin 99 bucăţi. Azi n-am avut unde lua dejunul, căci din cauza măsurilor luate pentru 
preîntâmpinarea eventualelor manifestații împotriva marei conferinţe politice, restaurantele şi cele mai multe 
cafenele au fost închise. Conferinţa a început la Teatrul Mare. N-am fost pe acolo. Aud însă că-n toate părţile 

e lume multă: se zice că ziua de azi ar fi decisivă. Soldaţii au fost consemnați. Nici nu se prea văd pe stradă, 
afară de ofiţeri şi de femeile-soldaţi care umblă prin localurile publice cu fel de fel de chete. După masă n-am 
ieşit. Spre seară, în oraş, lume mai multă ca de obicei, dar liniştită. Nu se cunoaşte că ceva deosebit se petrece 
în oraş. Vello, de la Ministerul de Externe, îmi spune multe ciudăţenii despre moravurile lumei noastre 
diplomatice, în special despre miniştrii şi consulii care au fost în timpul acesta din urmă în ţările balcanice, în 
Bulgaria îndeosebi, pe care-i cunoaşte mai bine. 


Duminică, 13 August - Am fost, cu Trandafirescu şi Vello, la catedrala St. Sauveur (Hrista Spasitelia), 
construită după războiul sau mai bine zis în amintirea războiului cu Napoleon la 1812. Biserica, modernă, 
monumentală, de-o grandiozitate remarcabilă. Artă foarte multă şi foarte bună. Admirabil şi solid lucrată. Am 
asistat la serviciul divin şi am observat oarecare inovaţii faţă de al nostru. Corul cântă întâi în mijlocul bisericii, 
pe un podiu, apoi lângă strana dreaptă. Coriştii îmbrăcaţi în talare (?) negre, cu şnururi verzi şi roşii dau impresia 
a ceva ciudat, oriental. Cum biserica merită a fi vizitată cu de-amănuntul, las descrierea ei pe altă dată. De la 
catedrală am mers în Kremlin să mă orientez în cuprinsul acestei cetăţi şi să iau oarecari informaţii pentru a-l 
putea cerceta sistematic. În treacăt am intrat în biserica Sf. Arhangheli (Arhanghelski Sobor), cu mormintele 
țarilor. Nu mi-a făcut impresie deosebită, ca nici o asemenea necropolă (capuţinii din Viena, bunăoară). Gazetele 
publică dări de seamă asupra primei şedinţe a marei Conferinţe politice şi dau discursul lui Kerenski, zice-se 


"grandios". Au mai vorbit şi alţi trei miniştri. Poate din "Journal de Petrograde" să pot şti şi eu ce a fost la această 
conferinţă. Şefii armatei - Alekseev, Brusilov şi Cornilov - sunt aici. 


Luni, 14 August- Am fost la Consulat să întreb dacă se va ţine cum mi se spusese, serviciul divin proiectat 
pentru aniversarea intrării noastre în război, azi la ora 11. Consulul fiind la Adunarea politică de la Teatru, un 
funcţionar al său mi-a spus că serviciul de care vorbesc nu va mai avea loc. Din gazete văd că partizanii lui 
Kerenski şi ai lui Cornilov s-au întrecut în manifestări pentru şefii lor, rivali hotărâți în tendinţele lor politice. 
Vello îmi spune că discursul lui Cornilov e foarte pesimist. Arată starea de anarhie în care se găseşte armata şi 
crede că numai luându-se toate măsurile propuse de dânsul se va putea evita catastrofa. Altfel, chiar cu pace 
separată, nu se va putea ajunge la nici un rezultat, deoarece armata e într-o astfel de stare de dezorganizare, 
că nici nu se poate demobiliza. Din "Journal de Petrograde" văd că stările de lucruri din Rusia, sub toate 
raporturile, sunt cât se poate de rele, că nu sunt perspective de îndreptare şi că, în anumite privinţe: căi ferate, 
aprovizionare, finanţe etc., ruşii stau în faţa unui dezastru. Fac fel de fel de reflexii. Regret c-am plecat din laşi 
şi gândesc c-ar fi bine să mă întorc cât mai repede acolo. De altfel aici n-aş avea nici un rost după aranjarea 
definitivă a obiectelor. La laşi aş avea cel puţin ocupaţie Cenzura şi aş mai putea lucra câte ceva, ceea ce, aci, 
în dispoziţia sufletească în care mă găsesc şi cu stările proaste şi nesigure în care trăim, e foarte greu să faci, 
dacă nu chiar imposibil. Dau o raită prin Kitai-gorod şi vizitez biserica zisă a lui Vasile Blajenii. Curios monument 

de arhitectură, şi în interior ca şi în exterior: 10 turnuri, nesemănând unul cu celălalt şi 9 altare în două etaje. 
Cel de sus e cam părăsit; cel de jos deosebit îngrijit. Descrierea, ca să poată fi făcută, reclamă o vizită mai 
amănunţită. De altfel ea se găseşte în orice ghid. Cea din acel al lui Tastevin e foarte bună. Pe piaţa din faţă, 
stoluri întregi de porumbei, foarte frumoşi, mai toţi la fel, cenușii albăstrii, pe care trecătorii îi hrănesc din 
palmă, cu seminţe cumpărate de la vânzătoare ce se găsesc aici anumit pentru aceasta. În piaţa Teatrului şi 
împrejurimi, lume multă, curioasă pentru adunarea politică, ţinută în ordine de cazaci, care fac poliţia. 

Marţi, 15 August - De dimineaţă mergem în Piaţa Roşie, unde, ni se spusese şi cetisem, că se va serba 
hramul Adormirii Maicii Domnului. Văzum, într-adevăr, ceva extraordinar. Când am ajuns în piaţă, trecând pe 
sub poarta zisă Iverski, de la biserica Vasile Blajenii se îndrepta prima procesiune religioasă spre Spaskie vorata, 
cu prapore mari, grele, de metal, toate aurite, ca şi icoanele ce le însoțeau. Preoţii asemenea, îmbrăcaţi în 
scumpe şi lucioase veştminte de fir. Aur şi iar aur! Lumea cea multă era ţinută în rânduială de cazaci călări. 
Procesiunile sosesc, rând pe rând, din toate părţile. Marea distanţă de la poarta Iverski la Spaski, pe dinaintea 
monumentelor lui Minin şi Pojarski şi acel zis "Lobnoie mesto" e străjuită, pe două şiruri, de sute şi sute de 
prapore aurite. Clopotele sună, preoţii şi corurile cântă, iar publicul, zeci de mii de oameni, care umple piaţa, 
stă smerit şi descoperit ca pentru rugăciune. E,într-adevăr, ceva solemn şi grandios. Plecăm să intrăm în 
Kremlin, dar porţile sunt închise. Mergem în parcul de alăturea. Şi aici lume multă. În urmă venim să vedem 
procesiunile la întoarcere, dar slujba nu se terminase. Abia pe la 2 1/2, când ieşeam de la masă, vedem de 
aproape o asemenea procesiune, pe Tverskaia. Praporile de grele ce sunt, sunt duse de câte trei oameni - unul 
ducând prăjina din mijloc, ceilalţi doi proptelele acesteia. Icoanele sunt purtate de femei. Publicul urmează cu 
multă pietate, cântând în rând cu preoţii. Clopotele bisericilor din cale sună. Conferinţa politică tot nu s-a 
terminat. Aud că discursurile lui Kerenski şi Cornilov au fost foarte sincere - au indicat relele fără înconjur şi au 
preconizat mijloacele de îndreptare, blânde - cel dintâi, severe - cel din urmă. Expozeul ministrului de Finanţe a 
dovedit că Rusia e în pragul falimentului. În sfârşit, discursul generalului Khaledin, hatmanul cazacilor, a stârnit 
vii reprobări în o parte a Adunării (socialişti), prin faptul că a cerut scoaterea politicei din armată, fără de care nu 
poate fi îndreptare în Rusia. 

Miercuri, 16 August - Merg în piaţă, pe la librării şi anticării, să găsesc un dicţionar englez-francez dar 
nu găsesc nici unul. E drept că librăriile franceze de pe Kuzneţki most erau închise. De ce, nu ştiu. Spre seară 
fac o preumblare pe Mohovacie, să văd Universitatea,Palatul Arhivelor Ministerului de Externe, Muzeul 
Rumianţev, tustrele pe această stradă. Întors acasă desluşesc comunicatele de război de la 14 şi 15 august din 
gazetele ruseşti şi rămân uimit văzând, în cel dintâiu, că nemţii au atacat între Cernăuţi şi Noua Suliţă şi că ruşii 
s-au retras fără luptă dinaintea lor, părăsindu-şi poziţiile de la Boian, de unde austriecii le-au luat toată artileria 
grea. Revoltat şi complet amărât am fost însă când, în comunicatul de la 15 august, am cetit că o divizie 

rusească, nevrând să lupte, a deschis frontul la Focşani, la Varnița. Săracii soldaţii noştri care de 20 de zile luptă 
împotriva nemților, cum sunt trădaţi de aceşti nemernici, mizerabili de aliaţi. Câtă revoltă şi amărăciune trebuie 
că e în sufletele lor! Şi ce deznădejde în inimile tuturor alor noştri de acasă, într-un moment când credeam că 
vor scăpa, prin vrednicia oştilor noastre, de invazia germană în Moldova. De la început până la sfârşit - trădare. 
Dzeu ştie ce va mai fi şi cu noi. leri toată ziua făceam planuri de întoarcere la laşi şi azi totul se răstoarnă. Ce 
voiu face, nu mai ştiu. Aici însă nu mai pot rămâne. Mă sufoc. Dacă se întâmplă nenorocirea în care până azi 
tot n-am crezut, voi căuta să merg cu dl lorga în apus. Ştirea, din aceleaşi gazete, despre deraierea unui tren 
la Rostov pe Don mi-a pricinuit o deosebită emoție, gândind c-ar putea fi vorba de trenul cu care a plecat şi 
Mircea. Observ însă că trenul deraiat pleca, nu venea de la Moscova şi mă liniştesc. 


Joi, 17 August - Încep a vizita mai pe-ndelete Kremlinul. Pentru azi mi-am rezervat bisericile 
principale.Observ interesanta şi veche arhitectură a porţii principale (Spaskie vorata - poarta Mântuitorului), 
sub care toţi trecătorii trebuie să se descopere, aşa de venerată e icoana de deasupra. Corespunde descrierii 
din Ghidul vechi de care mă servesc (Guide complet du voyageur a Moscou, 1881, par F. et A. Tastevin) în lipsă 
de un altul mai nou. Mă urc apoi în turnul lui Ivan Velichi, de 82 m. Înfăţişarea Moscovei din înălţimea lui e, 
într-adevăr, splendidă. Numai de acolo, de sus, îţi poţi da seama de întinderea şi de măreţia acestui oraş. Afară 
de clopotele cele mai multe, unele foarte mari, cel mai mare de 4.000 p(f)unzi = 64.000 kg, nimic însemnat în 
acest turn şi nici în cele două alăturate, comunicând cu acesta (al bisericii Adormirii şi al bisericii Filaret). Ca 
arhitectură sunt însă destul de interesante. Sub turnul cel mare e biserica Sf. loan Climacul, pe care însă, fiind 
închisă, n-am putut-o vedea, iar deasupra ei o capelă, a Sfântului Nicolae Făcătorul de minuni, în care mi s-a 
arătat neşte moaşte ale acestui sfânt. Dar şi bogăţie multă, ca-n toate bisericile moscovite. Catedrala Adormirii 
(Uspenski Sobor), în care se încoronau împărații, e, ca arhitectură, curat bizantină, aşa cum ea a fost construită 
de bolonezul Fieroventi la 1479. Picturile sunt din timpul lui Vasile Lupu al nostru. Foarte frumoase şi în stil. 
Păcat însă că se renovează (restaurează). Culori vii şi aur - se-nţelege mult! Ce frumoase şi dulci sunt cele 
vechi, nerestaurate, pe lângă aceste nouă, restaurate. Constat că, cu toate criticile noastre, lucrăm, în această 
privinţă, mai cu bun simţ ca ruşii. La Stavropoleos, la Curtea de Argeş îndeosebi, am restaurat cu adevărat. Nu 
mai vorbesc de Sf. Gheorghe din Suceava, care e capodoperă de restaurare pe lângă ceea ce am văzut aci. 
Iconostasul e foarte bogat şi artistic lucrat de jur împrejurul bisericii, icoane puse în cadre de lemn, ca într-un 
fel de lambriu sub care se rânduiesc, tot de jur împrejur, mormintele patriarhilor Moscovei. Biserica Sf. 
Arhangheli (Arhanghelski Sobor), de la 1333 la 1696, ca şi mormintele țarilor. O văd pentru a doua oară. 
Construcţie tot bizantină, ca şi cea dintâi. Cu adaosuri posterioare care-i strică puţin vechea formă, care însă 
se poate, totuşi, foarte uşor distinge. Biserica Bunei Vestiri (Blagoveştenski Sobor) cu picturi vechi, prea 
frumoase. Mai multe altare, ca de obicei. Cel din mijloc foarte bogat. Asemenea de formă bizantină, cu un adaos 

la miazăzi. Mai vizitez mânăstirile de maici: a Miracolelor (Ciudov monastiîr) şi a înălţării (Voznesenski monastiîr). 
Cea din urmă cu mormintele ţarinelor; cea dintâi cu temniţa patriarhului Hermogen. Spre seară parcurg, cu 
Trandafirescu şi Vello, Lubianka până la Turnul lui Saharev, în reparaţie. Fac planuri de plecare, săptămâna 
viitoare, la Kerson, unde se stabileşte Guvernul şi unde aflăm pozitiv că au sosit parte din funcţionari. Ardelenii 
- vreo mie, mi se spune - au ajuns şi s-au aşezat la Elisabetgrad şi în jur. 


Vineri, 18 August - La Consulat întâlnesc patru ofiţeri ardeleni care fac propagandă printre prizonierii 
noştri din Rusia spre a se înrola ca voluntari în armata română. Sunt: dr. Bocu, avocat din Orăştie, pe care l-am 
cunoscut altă dată acolo, Milovan de pe la Arad şi Robu din Banat! Numele celui de al patrulea îmi scapă. De la 
Bocu aflu că la Kiev se găseşte Boer, fost funcţionar la Banca de Asigurare din Sibiu, care a văzut pe frate-meu 
lon până în timpul din urmă: nu e înrolat şi, relativ, e bine. l-am şi scris, rugându-l să-mi dea referinţe mai pe 
larg despre el. Consulul mi-a spus că a tradus scrierea dlui lorga asupra Dobrogei şi că e în curs de traducere 
cealaltă, asupra relaţiilor ruso-române; că traducerile le-a plătit dânsul personal, dar că imprimarea va trebui 
s-o suporte Statul, deoarece reclamă spese mari. Spera ca imprimarea să se facă de Comitetul ruso-român ce 
funcţiona până deunăzi sub preşedinţia sa. Acest Comitet nu mai lucrează însă, membrii săi fiind preocupaţi 
acum de alte afaceri. După cât am înţeles, Guerriu e jignit de atitudinea lui Creangă care s-a amestecat în 
afacerea de propagandă prin presă, fără să se fi înţeles prealabil cu dânsul, care a început lucrul. 


Sâmbătă, 19 August-Azi noapte am avut tot felul de vise. De altfel de când am venit aici, visez mereu, 
mai mult ca la laşi. Se vede că am somn agitat. Mă visez des acasă şi pe cei de acolo, pe Victoria, pe Mica. Azi 
noapte bunăoară am visat că eram la Bucureşti, ajuns în mod clandestin, de vreo 15 zile, şi că mă ţineam ascuns, 
de teama lui Tzigara, că, aflând că sunt în oraş, mă va denunța ca spion. Pare chiar că mă dăduse în judecată 
ca atare, că am fost judecat şi achitat de un judecător, care, înțelegând motivul personal al dării mele în judecată, 
m-a întrebat de ce am venit? Am răspuns arătând fetiţa, după care am fost achitat. Părea că mă feresc să mă 
întâlnesc cu Verzea şi o întrebam pe Victoria, dacă în timpul lipsei mele l-a văzut vreodată şi că dânsa mi-a 
spus că o singură dată, când, venind de la Constanţa, i-a spus că ruşii nu pot veni în ajutorul românilor, 
neputând trece o apă mare (sic). Gândindu-mă aseară mult la Mircea şi regretând că l-am lăsat să plece la 
Rostov, am avut iarăşi visuri stranii. Am visat mormântul lui Lăzăreanu de la Păneşti, la care mi se spunea că în 
fiecare an, la aniversarea morţii, Cornel pune să se aprindă torţe, foc mare. Pare că ceteam apoi un necrolog al 
dânsului, în care se spunea că el cel dintâi s-a gândit să întrebuinţeze păcura la maşini, că a avut totuşi neplăceri 
cu C. F. şi alte multe de astea. Am vizitat galeria Tretiakov. Clădirea, în exterior, nu face impresie. Fațada 
construită şi împodobită în stil naţional rusesc. Înlăuntru săli mari, spaţioase, luminoase, curate, deşi nu 
luxoase. Tablouri foarte multe, poate câteva mii. Cele mai de valoare - afară de cele de şcoală bună franceză - 
sunt desigur acele ale lui Vereşceaghin. Întâi scenele de război din 1877-8: Înainte de atac, După atac, Trecerea 

de la Şipca, Înaintea Plevnei şi celebra apoteoză a războiului (Piramida cu capete de morţi), lucrate şi studiate 
până în cele mai mici amănunte, ca şi tablourile lui orientale - o minune de artă şi de tehnică. Sunt, în această 
galerie, câteva sute de tablouri ale lui Vereşceaghin. Apoi toţi pictorii ruşi, de toate şcolile, de la clasici până la 
ultramodernişti, decadenţi. Lucrări foarte adesea prea frumoase. Tablouri istorice, îndeosebi cu subiecte din 
viaţa lui Ivan cel Groaznic. Portrete de cea mai frumoasă şi perfectă execuţie, între care, mai multe, ale lui 
Tolstoi, la diferite vârste. Personagii istorice din sec. XVIII şi XIX, împărăteasa Ecaterina la mormântul Elisabetei, 
Petru cel Mare mustrând pe fiul lui Alexie etc. Caracteristici: puţină pictură bisericească în acest centru de 
intensă viaţă religioasă. Comunicatul de azi e ceva mai liniştitor: pare că la Focşani frontul s-a restabilit şi că 
ruşii au început să lupte şi ei alăturea cu ai noştri. 

Duminică, 20 August - Am vizitat Muzeul de Arte Frumoase Alexandru III şi Muzeul Rumianţev. Întâiul, 
clădit în stil grec, ceea ce am văzut mai monumental, mai frumos, mai strălucit, ca clădire, cu aranjament intern 
şi cu conţinut, aici. Afară de colecţiile egiptene, care, zice-se, sunt cele mai bogate din lume, muzeul conţine 
reproduceri în ghips, marmoră şi bronz a tuturor capodoperelor de artă plastică din lume, din antichitate până- 
n epoca modernă. Minunată colecţie pentru studiul istoriei artelor plastice. Muzeul Rumianţev e într-o clădire 
în stil "renaissance" din vremea Caterinei Il. Are, în nişte săli improprii pentru destinaţia ce li s-a dat, 
întunecoase, o bogată şi îmbăcsită colecţie etnografică privitoare la toate neamurile din Rusia europeană şi 
asiatică şi la toate popoarele slave, din Austro-Ungaria îndeosebi. Galeria de tablouri, în altă clădire, e mică dar 
frumoasă. Pictură străină şi rusească. Se remarcă colosalul tablou al lui Ivanov "Apariţia lui Christ poporului", 
un dar al lui Alexandru III. Am văzut şi un Rembrandt. Lucruri frumoase, moderne, ca-n toate muzeele de acest 
soi. Observ, a propos de Muzeul Alexandru Ill, că pe cât de frumoasă şi monumentală e clădirea, pe atât de 
neîngrijită, părăginită e împrejurimea ei, grădina din faţă. 

Luni, 21 August- Primesc scrisoare de la Mircea, de la Rostov. M-am liniştit în sfârşit. Acolo viaţa e mai 
ieftină ca aici, dar camere se găsesc tot aşa de greu. El stă la un hotel cu doi prieteni de la Banca românească. 
Joi îi scriu prin Osiceanu, iar azi îi telegrafiez. Mai interesant scrie că acolo sunt mulţi români. Asemenea, mocani 
cu oile, bogaţi, stabiliţi de ani de zile. Aci o scumpete excesivă a alimentelor şi a tuturor obiectelor de primă 
necesitate, scumpete care creşte zi de zi. În restaurante modeste o supă şi o mâncare cu carne şi puţin zarzavat 
nu găseşti sub 3 ruble, de mâncat ci la carte nici vorbă. Supele 2-2 1/2 ruble, iar fripturile între 3 1/2-6 ruble. 
Mâncărurile reci, de peşte, etc., tot aşa. În piaţă 4 ruble funtul de miere, 2,60-3 ruble funtul de brânză albă (de 
Brăila). Celelalte brânzeturi de la 3 1/2-4 ruble în sus. Poamele nemaipomenit de scumpe: o pară, un măr, o 
piersică frumoasă | rublă, 2 1/2-3 ruble funtul de struguri. Unt nu există nici ouă, decât cu cartela. Pâinea 
neagră, proastă şi cu începere de azi numai 200 gr. Zilnic. Tarifurile la tramvai, la poştă, la tren s-au îndoit. 
Pentru rufe, spălat, plătim: 1 rublă cămaşa, 50 cop. gulerul etc. Reparatul ghetelor (pingele) 20 ruble, iar o 

pereche de ghete noi 120-150 ruble. Haine gata 400 ruble costumul. De făcut, numai lucratul 250 ruble. 
Tutunul tot aşa - 100 tigarete cu foarte puţin tutun 5-6 ruble. În sfârşit, zic localnicii, sunt alimente care s-au 
scumpit de 100 ori. Am însemnat, ca să se vadă ce greu poate trăi aci cineva cu resursele modeste ale noastre. 


Marţi, 22 August - Azi noapte am început mutarea lăzilor de la Kremlin la Casa de Lombard şi orânduirea 
lor acolo. Am dus, în 11 camioane, cam jumătate din ele, cele mai multe ale Ministerului de Externe şi Interne, 
puţine ale noastre şi ale Domeniilor. Şi de rândul acesta am constatat lucruri ciudate. Într-o ladă care s-a spart 
(cum au nimerit-o ruşii!) erau sticle de şampanie, iar în alta săpun de rufe. Azi dimineaţă gazetele au adus 
vestea căderii Rigăi. Neputând înţelege articolele de presă, comentând această cădere, nu pot şti impresia ce 
noua înfrângere rusească a tăcut în lumea politică şi militară. Publicul însă, după cât îmi dau seama, nu e 
impresionat. Se aşteptau la aşa ceva. Cu o săptămână mai înainte Cornilov declarase aci că căderea Rigăi e 
deschiderea drumului germanilor la Petrograd. Totuşi ruşii nu se mai impresionează. Nu mai vor război şi pace! 
Lucrul e vădit. Am auzit că zic:Ce ne pasă nouă de aliaţi. Suntem un popor şi o ţară care n-avem nevoie de 
nimeni şi de nimic. Simplişti oameni. Comunicatele de pe frontul român de câteva zile din ce în ce mai bune. Ai 
noştri rezistă cu vrednicie şi dacă şi ruşii ar fi la fel, desigur n-ar fi nici o teamă de pătrundere a nemților în 
Moldova, dar... este un neliniştitor dar - De aceea se pare măsurile preventive de evacuaţie nu s-au contramandat, 
urmându-se înainte cu trimiterea în Rusia a funcţionarilor şi instituţiilor necesare războiului. 


Miercuri, 23 August - Azi noapte, pe o ploaie torențială, am continuat cu mutarea lăzilor de la Kremlin. 
Ne-a plouat straşnic. Asemenea şi lăzile întrucât automobilele erau deschise. Nu cred însă să fi pătruns apa la 
obiecte, căci lăzile sunt bine închise. Am decis ca-n caz de ploaie să amânăm evacuarea restului până se va 
îndrepta vremea. - O nouă scrisoare de la Mircea. Locuinţă tot nu şi-a angajat şi bagajele tot nu le-au sosit. l- 
am scris şi telegrafiat că până la 10 Sept. voiu fi şi eu acolo. De la laşi şi din ţară nici o veste... Trăim rău de tot 
în această privinţă. Preţurile în restaurante şi prăvălii cresc zi de zi, cu 20-30 la sută. Nu ştiu, zău, ce va fi de 
va continua tot aşa! 


Joi, 24 August - De alaltăieri plouă mereu. Se pare ca-nceput sezonul ploilor şi vânturilor. E plictisitor, 
mai ales când n-ai nimic de făcut. Tot sper să mă întorc la laşi sau să merg în altă parte. De-aş şti că voi fi 
nevoit să rămân aci mai multă vreme, m-aş apuca să învăţ ceva ruseşte, deşi e foarte grea limbă. 


Vineri, 25 August - Ploaie şi vânt rece de toamnă, ca pe la noi la sfârşitul lui octombrie şi începutul lui 
noiembrie. La noapte ducem şi restul lăzilor de la Kremlin. Azi am dus, din sala de jos (subsol) în cea de sus 
(parter) 29 lăzi cu tablouri Morţun, ca să se păstreze mai bine. 

Sâmbătă, 26 August - Azi noapte am transportat, în sfârşit, şi restul lăzilor de la Kremlin dar tot pe 
ploaie. De dimineaţă am fost la Casa de Lombard de am inventariat lăzile depuse acolo. Noi avem, în subsol, 

142 de bucăţi, iar la parter 38, aşa că mai trebuie să fie, la etaj, încă 3. Am desfăcut una din lăzile cu tablouri 
plouate şi am constata că apa, nici măcar umezeala, n-a pătruns înlăuntru, la tablouri. Trandafirescu şi Vello 
au plecat la Kerson.Ne împuţinăm zi de zi. Poimâine, luni, pleacă cei de la Banca Naţională, vreo 15 persoane, 
la Elisabetgrad, căci nu e chip de trăit aci. În trei, patru săptămâni s-au îndoit toate preţurile, în hoteluri, birturi, 
prăvălii... 

Duminică, 27 August - Ploaia a încetat, dar e rece, ca în noiembrie la noi. În oraş, în multe locuri, nu s- 
a dat nici cele 200 gr. de pâine. Copiii alergau cu sutele de la un loc la altul unde auzeau că se distribuie păine. 
În unele birturi se servea o mică bucăţică de pâine învelită în şervet, să nu vadă "vulgul" ca să spargă ferestrele. 
Observ numeroase grupuri de soldaţi şi cetăţeni discutând şi ascultând câte-un vorbitor în pieţe şi pe trotuarele 
străzilor. Nu pot şti ce se discută şi ce se perorează. - Gazetele publică articole în care se vorbeşte de spectrul 
foametei. Chestia pâinei e la ordinea zilei. Fel de fel de soluţii se propun pentru scoaterea grâului de la ţărani, 
între care mai ales aceea de a se reveni asupra preţurilor maximale, pe care ţăranii nu vor să-şi vândă grâul şi 
să li se dea, în schimbul pâinei, materii prime de care ei au nevoie: postav, pânză, ceai, zahăr, petrol etc. 


Luni, 28 August - Am dat a treia telegramă la laşi pentru banii de care am nevoie. Virgil îmi depeşează 
că Cornel e plecat la Elisabetgrad. Prin Eremie de la Banca Naţională, i-am scris acolo. - Ediţii speciale din 
"Russkoe Slovo" şi "Utro Rossii" vestesc întâmplările de ieri din Petrograd şi Moghilev: ultimatumul lui Cornilov 
către Kerenski cu toate urmările lui. Acum înţeleg rostul adunărilor de ieri de pe stradă. Se comunicau şi se 
comentau aceste întâmplări. De altfel lumea e destul de liniştită. Totuşi e preocupată de rezultat. Simţământul 
nostru al românilor e cu g-ralul Cornilov. După ştirile de seară se pare însă că nu toată armata e cu dânsul şi 
că încercarea lui nu va izbuti sau, dacă va izbuti, cu mari sacrificii. - Într-un sanatoriu de aci a murit azi 
dimineaţă avocatul Gr. Cernescu, fratele vicepreşedintelui Camerei. Era suferind de mai multă vreme. Pe drum 
spre Moscova l-am văzut mult schimbat de cum îl ştiam în toamna trecută când lucram împreună la Cenzură, 
în Bucureşti. Era sechestru judiciar la câteva societăţi străine care şi-au adus valorile aci. 


Marţi, 29 August - Cerul senin şi soarele de dimineaţă ne dau speranţe că vremea se va îndrepta. Dar după 
prânz s-a înnourat iarăşi şi ploaia, cu vântul rece de toamnă, a revenit. Se pare că nu vom mai avea zile bune şi 
senine, în atmosferă, ca şi în viaţa publică rusească şi cu ea cea românească. Am profitat de vremea bună de 
dimineaţă şi am vizitat mai cu amănuntul, Kitaigorod-ul. Am străbătut cele trei străzi principale ale sale - 
Nicolskaia, ///nka şi Varvarka, intrând în toate bisericile şi mânăstirile ce-am întâlnit. Pretutindeni aceeaşi 
observaţie: clădirile ca construcţie, foarte variate, suportând toate adaosurile şi schimbările arhitectonice ale 
timpului. Bine întreţinute însă, iar înlăuntru iconostasuri, câte două-trei, ba chiar şi mai multe, poleite şi îmbrăcate 
în aur. Multă bogăţie, Doamne. Interesante, ca stil, clădirea tipografiei Sf. Sinod şi Casa Romanovilor, restaurată. 
În colo clădiri mari, moderne, pentru case comerciale şi financiare, alături cu micile şi primitivele butici de lângă 

zidul exterior al Gorodului, cu tot felul de mărfuri pentru popor... Gazetele de după masă anunţă că s-a proclamat 
starea de asediu şi la Moscova şi că s-a reintrodus cenzura de presă. Nu ştiu exact ce se petrece la Petrograd. 
Impresia mea este că guvernul provizoriu e mai tare decât Cornilov şi că mare parte din oaste e cu dânsul. - Am 
cumpărat şi răsfoit o Geografie a Rusiei p. şcoalele secundare de Curdov şi Ivanovski, acesta din urmă profesor la 
Universitatea din Harkov. Ceea ce m-a mirat, surprins, îndeosebi e că în toată cartea n-am găsit nimic despre 
românii basarabeni. Nici măcar în capitolul despre populaţie - unde sunt înşirate toate neamurile din Rusia - ei 
nu sunt pomeniti. În harta etnografică adaosă, Basarabia moldovenilor noştri e dată cu aceeaşi culoare cu care 
sunt însemnați ruşii. Astfel 2.600.000 români sunt înghiţiţi, înecaţi, de ştiinţa rusească oficială în marele neam 
slav, rusesc. Cum se va răzbuna într-o zi această intenţionată ignorare a bietului neam românesc, în Rusia mai 
mult chiar decât în Ungaria. 


Miercuri, 30 August - Ziua numelui meu. De câte ori până acuma a trecut fără să fi ţinut seamă, fără să fi 
ştiut măcar de dânsa.Azi, că sunt complet izolat, mă gândesc la soarta tristă ce ne-a rezervat tuturor acest 
nefericit război. Ce vor fi făcând cei de acasă? Se vor fi gândit oare la mine? Îşi vor fi închipuind pe unde sunt? 
Biata Victoria şi biata Cornelia cum le trece-n mâhnire şi fără nici o mulţumire zilele de care ar fi trebuit să se 
bucure mai mult, cum de altfel ne trec şi nouă celor care, la vârsta la care am ajuns, ar fi trebuit să dăm maximul 
de muncă pentru rosturile noastre şi alor noştri. Dar copiii? Vor fi crescut mult şi nici nu vor mai fi vorbind de noi. 
Când ne vom întoarece, vom fi străini pentru ei. Ce n-aş da să-i văd acum într-un film... De dimineaţă am fost la 
Sanatoriul Dr. Vermel să dăm ultimele onoruri lui Cernescu. Era extraordinar de slab, într-o cameră mizerabilă, 
cu două lumânărele la cap; două călugăriţe îi ceteau şi-i ziceau într-una "Gospodi pomilui, gospodi pomilui". 
Afară un dric simplu c-o cruce tot aşa de simplă de stejar şi cu doi-trei ciocli aşteptau să ducă la groapă, strein 
între streini, pe cel ce a fost Gr. Cernescu, odinioară, când l-am cunoscut eu mai întâi, ca secretar al Universităţii 
din Bucureşti, al lui C. C. Dimitrescu-laşi, un tânăr frumos şi voios. Familia şi câţiva prieteni au fost de faţă la 
ridicarea corpului iar la coborârea în groapă au asistat toţi românii aflaţi în Moscova. Trist, nespus de trist să te 
isprăveşti printre streini în nişte asemenea vremuri. - O telegramă a dlui Duca mă invită ca până la noi dispoziţiuni 
să rămân la Moscova. - O scrisoare a lui Mircea îmi arată că s-au aşezat în fine bine la Rostov.- Ediţiile de dimineaţă 
ale ziarelor au apărut cenzurate. Guerriu crede că acţiunea lui Cornilov nu va reuşi şi că va avea urmări rele pe 
front, unde se vor produce noi defecţiuni. Tot răul va fi atribuit lui Cornilov. Păcat! Păcat mai ales pentru noi, a 
căror soartă stă acum în mâinile ruşilor. - Am cetit întreg Buletinul francez, litografiat aici de Biroul franco-rus de 
informaţiuni, dând ultimele noutăţi după gazetele ruseşti de dimineaţă precum şi extrase din articolele mai de 
seamă ale aceloraşi gazete, imparţial, fără deosebire de partid. Trebuie însă să mărturisesc că nu mi-am putut 
face o idee clară de starea lucrurilor şi de situaţia celor două armate luptătoare. Căci ştirile nu sunt precise şi 
contradictorii. Cenzura ascunde desigur puterea lui Cornilov şi exagerează pe aceea a lui Kerenski. Armata celui 

dintâi merge asupra Petrogradului, iar a celui al doilea asupra Moghilevului. Se zice că ele s-ar fi întâlnit şi că 
lupta a început... - O curioasă informaţie din "Journal de Petrograde" - pe care o păstrez aci - poate da o idee 
exactă de starea de cultură în care se găseşte poporul care a căpătat cele mai desăvârşite şi largi libertăţi de pe 
lume. (extras-cupură din "Le Novoie Vremia", n. ed.) 


Joi, 31 August- Aflu, seara, la Oficiul franco-rus, că Cornilov a capitulat. 


Vineri, ] Septembrie - Ziarele dau amănunte asupra "aventurii" lui Cornilov. - Aseară au plecat la laşi 
Vopicka, ministrul Statelor Unite în România, cu 40 medici ai Crucei roşe americane. "Vecernaia Vremia" publică 
în entrefilet: o convorbire cu fostul reprezentant american la Bucureşti. 


Sâmbătă, 2 Septembrie - Azi împlinesc 41 ani. Cum şi când au trecut, Doamne! Şi câţi oare voi mai avea 
de aci înainte? Ce puţin am cules şi am ales din viaţă! Mai mult necăjit şi lipsit; iar când a fost să ies deasupra 
năcazurilor au venit altele, de ordine morală, şi m-au turburat, nu mi-au dat pacea şi liniştea la care aveam şi eu 
dreptul după atâta muncă cinstită şi, azi o văd, prea modestă.Ce va fi la Bucureşti? Aduce-va-şi aminte Victoria 
că azi e aniversarea mea? Mica, care are 3 1/2 ani, înţelege ea oare ceva din ceea ce mama ei îi spune, poate de 
"tata meu"? Tot la laşi mă crede? Mă mai aşteaptă oare cu păpuşa care umblă şi vorbeşte? Ce fericit aş fi să ştiu 
măcar ceva din toate astea - în definitiv chiar numai că sunt sănătoşi, că nu îndură nici o lipsă, nici o umilire... 


Duminică, 3 Septembrie - Din cauza ploaiei stau în casă şi traduc în franţuzeşte articolele mele din 
"Neamul Românesc" asupra Dobrogei şi Pretenţiunilor bulgare. 


Luni, 4 Septembrie - Am avut, de la consul, patru n-re din "L'Independance" (25-18 august). Le-am cetit 
c-o aviditate şi plăcere cum, cred, n-am cetit niciodată gazete. Unele articole le-am recitit. Am aflat multe din 
cele petrecute în ţară. Îndeosebi aş vrea să citesc broşura dlui lorga "Deux reponses d'un historien" (lui Czernin 
şi lui Vesnici). Ce poate fi cu cel dintâi, pricep, cu cel de al doilea însă nu. Se pare că la laşi se scurge viaţa tot 
aşa ca şi când eram şi eu acolo. Moartea eroică a căpitanului Ignat, cu întreaga lui companie de mitraliere, în 
tranşee, m-a emoţionat. A fost dată în ordin de zi al regelui. Asemenea moartea maiorului Ghimbăşanu, desigur 
ardelean. În fine, ce să mai spun: ar trebui să înşir tot ce am cetit, căci tot m-a interesat şi am reţinut. - În 
"Entente" un interviu a lui Take lonescu. Veşnicele palavre şi minciuni, după el "reminiscenţe diplomatice”. Spune 
că s-a examinat situaţia în toate eventualităţile şi că pace separată cu nemţii România nu va face, orice ar fi. În 
"Independenţa" un articol asupra Asociaţiei anglo-române, întemeiată la Londra cu ocazia aniversării intrării 
noastre în război. Dacă nu e tradus sau prelucrat după "N.R." - e desigur scris sub influenţa cărţii dlui lorga asupra 
Relaţiilor anglo-române, pe care mult aş dori să o am. - Am vizitat pe-ndelete Catedrala Mântuitorului. E, într- 
adevăr, o clădire monumnetală. Tot ce are Moscova, cu Muzeul Alexandru III, mai frumos, mai strălucit, ca clădiri 
nouă. Pe din afară numai din piatră, cu sculpturi de jur împrejur, deasupra portalurilor (patru la număr - de fiecare 

punct cardinal unul) reprezentând scene religioase şi figuri de sfinţi. Porţile de bronz, asemenea cu sculpturi şi 
ornamente reliefate. Înlăuntru pereţii de porfirit, mai sus de marmoră cenuşie cu nervuri albe, iar în părţile 
superioare ştuc pentru picturi. Catapeteazma tot e marmoră albă. Jos, biserica principală, cu admirabilă acustică. 
Sus galerii şi două altare - unul al Sf. Nicolae, celălalt al lui Alexandru Nevski. Aici tablouri de Vereşceaghin, 
reprezentând scene istorice din viaţa bisericii creştine până la creştinarea ruşilor apoi din viaţa bisericească a 
acestora. De ex. creştinarea Olgăi, aducerea icoanei Maicei Domnului de la Vladimir, legaţii Papei la Alexandru 
Nevski etc. Jos, în patru nişe semi-sferice, din colţurile navei principale, tablouri religioase şi istorice de 
Vereşceaghin. Apoi patru admirabile icoane lucrate modern, cu un albastru dulce de tot, în patru cadre de 
marmoră, formând un fel de mici altare, de Tvorojnicov. De o frumuseţe rară, într-adevăr, "icoane de închinat". 
În altar, în fund, Cina cea de taină, de Semiradski. Restul, icoane şi scene religioase de Vereşceaghin şi alţi pictori 
mari ruşi. - Parcul din jurul Catedralei e şi el foarte frumos şi bine întreţinut, iar statuia lui Alexandru III, din acest 
parc, de-o monumentalitate cum nu cred că vor mai fi altele asemenea în lume. Tot asemenea e de altfel şi statuia 
lui Alexandru III de la Kremlin şi în genere toate monumentele de aci - Puşkin, Gogol, monumentul generalilor de 
la 1877-78, Skobelev etc. 


Marţi, 5 Septembrie - O scrisoare de la Şt. Boeriu, funcţionar la Banca de Asigurare din Sibiu, căzut 
prizonier la Stanislau, în iunie trecut, îmi aduce informaţii amănunțite despre frate-meu lon şi familia lui. Aflu 
că la intrarea românilor în război a fost şi el arestat, cercetat şi apoi liberat, cu condiţia să părăsească Sibiul. A 
plecat la Arad, în urmă la Pesta, de unde s-a întors la Arad. Numai în martie trecut a putut veni la Sibiu, unde 
l-au văzut până-n lunile din urmă, unde l-au văzut soldaţi şi ofiţeri făcuţi prizonieri cu ocazia ultimei ofensive 
ruseşti, de 1 iunie, în Galiţia. M-am bucurat mult de toate amănuntele ce mi se dau. Cât şi ce n-aş da să am 
asemenea informaţii şi de la ai mei de la Bucureşti. Sunt cu gândul veşnic la ei!- Aci valoarea banilor scade 
grozav. Toată lumea caută să se debaraseze de ruble. Francii se plătesc cu 1.30 R, Napoleonii cu 50-60 R. 
Numai noi am plătit rubla cu 2,66 Lei. Ce de bani pierduţi!- Situaţia politică tot neclară. Totuşi se pare că în 
unele părţi o ameliorare a spiritului şi moralului armatei se efectuează. În Germania şi Austria se speră în pace 
până la sfârşitul anului, pe urma intervenţiei Papei. Cum cred oamenii aceştia că americanii şi englezii vor face 
o pace luând ca bază condiţiile enunțate de Sf. Părinte de la Roma! 


Miercuri, 6 Septembrie - Din Buletinul francez văd că e vorba ca răspunsul Puterilor Centrale la nota Papei 
să fie de aşa natură, încât să angajeze de fapt tratative de pace. Nu ştiu ce mă face să cred -poate şi noua 
situaţie politică din Franţa, cu refuzul socialiştilor de a intra în guvernul Painleve- că vom avea pace anul acesta. 
Întrucât acum şi eu am convingerea că nu vom avea, pe urma războiului, oricât s-ar prelungi, Transilvania, 
doresc sincer pacea, să ne întoarcem pe la căminurile noastre, să începem o nouă viaţă, evident mai grea şi mai 

lipsită ca cea de până aci, dar, desigur, mai bună şi mai cu înţelegere pentru rosturile morale şi ideale ale lumii 
acesteia... 


Joi, 7 Septembrie - Pe seară am auzit că un vapor curier ce făcea traseul între Norvegia şi Anglia ar fi fost 
torpilat şi că pe acest vas între alţii, ar fi fost şi noul ministru la Paris, Antonescu. Ştirea ar fi provenind din o 
telegramă a lui Robert de Flers, prin care anunţă că dânsul a fost salvat. Nu ştiu ce să cred!- Gazetele franceze 
din Petrograd publică un apel al Legaţiilor Aliate către supuşii lor, invitându-i să se prezinte la consulatele 
respective spre a-şi da adresele. Se vede că situaţia e gravă acolo dacă Aliaţii se văd nevoiţi să-şi adune 
conaţionalii. De altfel se zice că teama lor e că Kerenski se va retrage şi în locul lui va veni un guvern bolşevic, în 
care eventualitate totul fiind pierdut nu le-ar rămâne decât să-şi facă bagajele. Dzeu ştie ce va mai fi! În orice 
caz, situaţia noastră, a românilor, ar fi din cele mai nefericite. - Tot pe seară, între 7-8, am văzut pe Tverskaia, o 
manifestaţie socialistă cum în viaţa mea n-am văzut încă. Câteva sute, peste o mie poate, de steaguri şi pancarte 
roşii cu inscripţii pentru pace şi pâine. Zeci de mii de oameni au trecut, grupe, grupe, cântând, aclamând sau 
huiduind după cum erau strigătele ce le scoteau matadorii. În genere strigăte împotriva lui Cornilov şi a 
contrarevoluţionarilor. Trecerea cortegiului a ţinut aproape o oră. Erau ș/soldaţi în marş de campanie şi cu muzică. 
Nu-mi prea pot explica prezenţa lor printre manifestanți. - Afişe cheamă lumea la un meeting pentru Duminică - 
10 Septembrie. Au în frunte deviza: Proletari din toată lumea, uniţi-vă. Ajunge! Mircea-mi scrie cum s-a aranjat 


şi cât a cheltuit la Rostov.E cuminte şi ordonat. Ce-o mai fi gândind biata Victoria la el! 


Vineri, 8 Septembrie - Am fost la biserica m-rii de călugăriţe "Strasnoi". Ca stil n-are nimic deosebit. E 
însă, ca toate bisericile ruseşti, extraordinar de bogată şi luxoasă şi, pe lângă aceasta, foarte curată. Serviciul 
divin frumos. Preoţii cetesc şi cântă clar, sonor, nu nazal ca ai noştri. Corul călugăriţelor de asemenea foarte 
bun. Recunosc că cântările bisericeşti ale ruşilor sunt mai armonioase, mai "evlavioase" ca ale noastre. Nu se 
observă la ele, ca la noi, tendinţa de a introduce muzică lumească, savantă. Ele te aduc în stare sufletească 
căzută în biserică. Pe mine, muzica bisericească, bună, şi serviciul divin, frumos, mă mişcă îndeosebi, îmi 
linişteşte sufletul, făcându-mă să uit în acele momente grijile ce mă frământă de obicei. Mi se spune că 
manifestaţia ce am văzut eu seara pe Tverskaia e urmare a unui meeting pentru pace ţinut în Piaţa Roşie. Întreaga 
piaţă, foarte mare ar fi fost plină, ticsită, de lume. Ar fi fost peste 40.000 oameni şi vreo 4.000 steaguri şi pancarte 
roşii. La plecare manifestanţii au apucat în trei direcţii, aşa că ceea ce am văzut eu ieri era numai a treia parte din 
lumea ce a participat la meeting. Am făcut cunoştinţă cu un tânăr magistrat rus, acum funcţionar la o Bancă de 
comerţ, de la care, vorbind franţuzeşte, am putut afla ideile şi sentimentele clasei burgheze ruseşti. Tot ce se 
petrece azi în Rusia zicea el - se datoreşte plebei inculte şi îmbătate de libertatea fără frâu ce i s-a dat. Burghezia 
nu poate face nimic. Stă pasivă şi nu doreşte altceva decât ordine. Atât şi nimic mai mult. Căci după ea vor veni 
toate celelalte. Kerenski e răspunzător, după ea, de situaţia desperată în care a ajuns Rusia, pentru libertăţile 

nesăbuite ce a acordat poporului şi mai ales armatei. Ofiţerimea e umilită şi deznădăjduită. Pentru bolşevici şi toţi 
ceilalţi pacifişti a avut expresia "des sales cochons" iar pentru Rusia "pauvre Russie"! 


Sâmbătă, 9 Septembrie - Aflu, la consulat, că m-a căutat păr. Ţincoca şi mi-a lăsat vorbă să mă duc să 
văd pe P. S. Nicodim al Hugşilor, la o mânăstire din apropiere (Novospasski) - Ciudat, de azi dimineaţă am 
sentimentul că cineva din familie, foarte de aproape, e grav bolnav, din care cauză acum încep a fi foarte 
neliniștit. 

Duminică, 10 Septembrie - Am fost, azi dimineaţă, cu încă câţiva compatrioți, să vedem pe P. S. Nicodim. 
Novospasski e peste Moscova, destul de departe, tot în oraş însă. Am intrat întâi în biserica, ticsită de lume, 
unde se servea liturghia, cu cor foarte bun, din oameni de popor. Picturile vechi, interesante şi bogate. P. S. ne- 
a primit foarte bine. Am stat de vorbă vreun ceas şi jumătate. A venit ca delegat al bisericii române la Soborul 
bisericii ruseşti, în urma invitaţiei ce a primit. Duminică se reîntoarce. Ne-a arătat amănunţit în ce constă 
reformele pe care biserica rusească voieşte a le introduce în organizarea sa, într-un spirit democratic: un sobor 
mare, la 9 ani, altele mai mici, din 4 în 4 ani. Un Sinod permanent din 5 episcopi şi un Sfat bisericesc, tot 
permanent, din 2 episcopi, 5 preoţi şi 11 mireni. Am vorbit de toate - de starea de lucruri din ţară şi îndeosebi 
de cea de aici, din Rusia. Păr. Ţincoca mi-a arătat o broşură rusească asupra României, tipărită, se pare, cu bani 
româneşti, dar care are multe informaţii tendenţioase şi eronate. l-am vorbit de alte două ce am văzut, şi una 
asupra Bucovinei, rugându-l să le procure şi să le ducă în ţară. Speranţa că voi avea prin P. S. ceva gazete şi 
cărţi din ţară, de la dl lorga, a fost înşelătoare. - După masă a plecat la laşi un vagon al Bancii Naţionale, cu care 
ocazie au părăsit Moscova încă câţiva din cei veniţi cu noi. 


Luni, 1] Septembrie - Din ştirile Buletinului francez văd că în toate părţile începe a se pune în discuţie 
chestiunea păcii. Discursul lui Ribot [Alexandre-Felix-Joseph]?'6, spun chiar socialiştii, e un serios pas către 
pace, adică către începutul tratativelor de pace. Răspunsul împăratului german la nota Papei e însă vag: ascunde 
intenţiile de cuceriri ale sale şi caută să îndepărteze de la dânsul răspunderea provocării războiului. Oricum, un 
lucru e sigur - toată lumea doreşte pacea. 

Marţi, 12 Septembrie - Primesc de la Kiev două numere din "România Mare" de la 16 şi 24 august. Gazeta 
e bine făcută şi corespunde scopului. O am cetit cu interes mult, îndeosebi ştirile din ţară şi din Ardeal. 
Asemenea manifestele, frumoase, ale regelui, adresate poporului şi armatei la 15 august. Din relaţiile acestei 
gazete îmi dau seama, acum mai întâi, de măreţia luptelor de la Mărăşeşti şi Oituz. Văd asemenea din 


216 Alex-Felix Joseph Ribot (1842-1923), academician, om politic francez, unul din şefii Partidului Republican Modern. De mai multe ori 
ministru şi preşedinte al Consiliului de miniştri (1895,1917). 

telegramele regelui Angliei, Cadorna [Luigi]2!'7 etc. - ce impresie puternică a făcut această bătălie în străinătate, 
la Aliați. Am trăit şi simţit câteva momente iarăşi ca în ţara mea... Totuşi, vestea extrem de dureroasă şi de 
neaşteptată a morţii bietului Anton Puşcariu m-a mâhnit adânc. Ce păcat! Ce om de bine! Cine ar fi crezut vreo 
dată că acest bărbat, sănătos şi voinic, să se stingă în puterea bărbăţiei sale, aşa de fulgerător. Ce să fi avut, 
Doamne? Mă gândesc la nefericita lui soţie, la mica lui copiliţă, la toţi ai lui, la bietul Sextil şi-i compătimesc 
din inimă. Mi-era bun amic. Stăteam, când ne întâlneam, ceasuri întregi de vorbă - căci era comunicativ şi foarte 
plăcut. Pe seară am mai auzit două veşti rele - moartea, în America, a drului Stănculeanu, oculistul de la 
Bucureşti şi căderea, pe front, a lui Radu Albini, fiul dlui Septimiu Albini. Comanda, ca ofiţer, o companie de 
mitraliere într-un regiment de vânători. Sărmanul tată-său! 


Miercuri, 13 Septembrie - larăşi câteva n-re din "L'Independance". Pline de ştiri, nouă pentru mine, 
îndeosebi decorările ofiţerilor superiori şi a regimentelor care au luptat la Mărăşeşti şi Oituz. Ce armată! Cu cea 
mai mare satisfacţie văd ce impresie strălucită a făcut ea la Aliați, cu marea bătălie de la Siret. Ce laude, ce 
admiraţie, ce asigurări de răsplată la ziua de sfârşit, a judecății, a dreptăţii! Cât de brav s-au purtat şi ofiţerii 
francezi! Mişcat până la lacrămi, citesc articolul în care se descrie întoarcerea şi intrarea în laşi a reg. 9 de 
vânători. Asemenea cuvântarea maiorului Mém ţinută la 30 august ofiţerilor de la Şcoala militară din Botoşani. 
Frumoasă carte se va face, la timpul său, din toată această mărturie de dragoste, de admiraţie către România şi 


oastea ei. Pacea în care nădăjduiam mai zilele trecute, văd acum bine, e o nouă comedie nemţească. Ea nu se 
va putea face decât după ce nemţii vor fi înfrânți, pe o cale sau alta, dar înfrânți. (în anexă cupiuri din ziare, cu 
cuvântarea în franceză). 


Joi, 14 Septembrie - Pe o splendidă vreme de vară mergem din nou, mai mulţi compatrioți, la păr. Nicodim 
[Marina, viitor patriarh, n.ed.]. Şi de rândul acesta s-a bucurat mult de vizita noastră şi ne-a mai spus câte ceva 
de la Sobor. Interesant felul cum dânsul a ştiut să se impună a fi primit, oficial, lucru la care ruşii nici nu se 
gândeau. La salutare i-a răspuns Mitropolitul Novgorodului, un bărbat cult, fost profesor la Chişinău, care 
cunoaşte pe români şi România, unde a călătorit. A amintit tot ceea ce biserica rusească datoreşte celei 
româneşti, începând cu Petru Movilă. Bine de reţinut aceste, aşa de rare, recunoaşteri ruseşti. Miercuri P. S. 
pleacă la laşi. Nu e de fel bine impresionat, ba chiar amărât, de starea de descompunere, de anarhie, fără 
remediu, în care se găsesc ruşii. Biserica de la Novospasski are, cum am spus, picturi vechi, foarte frumoase. 
De recunoscut, reprezentarea soboarelor ecumenice. Pe seară mi-au căzut în mână două numere din "Gazeta 
Bucureştilor" de la 19 şi 20 august.Le-am citit de la început până la sfârşit, literă de literă, doar voi da de ceva 


217 Luigi Cadorna (1850--1928), mareşal italian. Comandant suprem al armatei italiene (1915-1917), înlocuit în urma dezastrului de la 
Caporetto. 

care să mă apropie de cei de acasă. Dar, în zadar! Văd că lemne sunt la Bucureşti, ceea ce mă bucură. Văd căo 
serbare mare a avut loc de ziua naşterii împăratului Carol al Austriei la care însă, din fericire, ai noştri n-au luat 
parte. Văd că acolo se pun mari speranţe în o pace apropiată şi, Doamne, cât de departe suntem de o asemenea 
pace pe care, hotărât, toată lumea o doreşte, fără ca totuşi ea să se poată face. De la păr. Ţincoca aflu că doi 
ofiţeri evadați din teritoriul ocupat ar fi adus vestea că la Bucureşti se dă 250 gr. pâine zilnic şi 1 kg carne pe 
săptămână, la toată lumea, foarte regulat. Tot e bine, mai bine decât aci, în grânarul rusesc. Aflu asemenea că 
Verzea într-adevăr e prefect de poliţie şi că Mehedinţi?!8, lucru greu de crezut, ar fi deportat în Germania. Veştile 
despre situaţia din Rusia, din "Gazeta Bucureştilor”, exagerate şi denaturate, neliniştesc, desigur, mult pe ai noştri 
de acolo. După gazetele ruseşti de azi, kaizerul ar fi fost la Bucureşti şi de acolo s-ar fi dus pe front, desigur la 
Focşani, unde vor fi în caz de reluare a ofensivei - noi groaznice lupte. În Catedrală am văzut, azi dimineaţă, un 
copilaş de vreo 3 1/2 ani, alb, blond, ca Mica. Se uita atât de mirat şi nevinovat la tot ce era acolo. Multă vreme 
după aceea nu mi-am mai putut lua gândul de la mititica de acasă. 


Vineri, 15 Septembrie - Consulul îmi comunică că a sosit la Moscova un ziarist evreu de prin Basarabia, 
care a anunţat o campanie prin presă împotriva noastră în problema evreiască. Spunea că luni va publica un 
articol, în "Utro Rossii" sau în altă foaie. M-a întrebat dacă cunosc această chestiune. Am răspuns că întrucât 
poate fi vorba de înlăturat calomniile obişnuite ale evreilor pe această temă şi restabilite lucrurile şi faptele, 
sunt în stare s-o fac, dacă va fi nevoie. A rămas să merg din nou luni la Consulat să-mi arate, eventual să 
traducă articolul anunţat, dacă el va apărea. 

Sâmbătă, 16 Septembrie - Nici ieri, nici azi n-a apărut "Buletinul francez", aşa că nu ştiu nimic din cele 
ce se petrec în Rusia, la noi şi în alte părţi, tocmai acum când sunt nerăbdător aă aflu ecouri despre pace şi 
despre vizita împăratului Wilhelm la Bucureşti. Am scris raportul pentru minister spre a-l trimite la laşi, prin 
Enescu. 


Duminică, 17 Septembrie - Enescu îmi spune că păr. Episcop de Huşi, pe care l-a văzut din nou astăzi, 
zoreşte să plece în ţară, ca orice eventualităţi grele pentru noi să-l găsească acolo. După dânsul, care deţine 
lucrul de la fruntaşii bisericii ruseşti, clerici şi mireni, situaţia din Rusia nu mai are nici un remediu - e definitiv 
compromisă. Chiar oamenii politici văd bine că sfârşitul va fi dezagregarea, dezmembrarea fostului imperiu. De 
România îşi dau seama şi recunosc că e victima Rusiei. Nu se îndoiesc însă că va ieşi câştigată din război. 
Dureros a spus chiar păr. Nicodim că Basarabia va fi a noastră, întrucât ucrainenii, cu programul lor separatist, 


218 Simion Mehedinţi (1869-1962), geograf, prof. univ., acad. Creatorul şi organizatorul învăţământului geografic modem din ţara 
noastră. Director al "Convorbirilor literare" (19071923). Contribuţii la prezentarea rolului geografiei, a relaţiei om-mediu, la metodele 
de cercetare, susţinător al unei pedagogii în spiritul şcolii muncii. 

se pun între Rusia şi Basarabia, aşa că, decât la Ucraina, Rusia mai bine va ceda această ţară României. Dea O- 
zeu să fie aşa! Măcar cu atât să ne alegem din acest grozav război. Căci de dezmembrarea Austriei, deci de 
Transilvania, nu mai vorbeşte acum nimeni în lumea politică străină. Gazetele ruseşti publică cuvântarea lui 
Asquit despre scopurile de război ale Angliei şi Aliaților, ca răspuns la nota Papei. E vorba şi de România şi de 
ltalia în acest discurs. Ce rău că nu ştiu ruseşte, să înţeleg cuprinsul. Căci "Buletinul francez" n-a apărut nici 
azi, să ne dea măcar rezumatul. Un lucru am înţeles totuşi - că presa germană, comentând acest discurs, îl 
priveşte ca un refuz al Angliei de a accepta condiţiile păcii din nota papei şi declară în acelaşi timp că poporul 
german niciodată nu va face o pace ca cea cerută, dorită de englezi. 


Luni, 18 Septembrie - Am dat lui (lon) Enescu care pleacă mâne seară, raportul şi o scrisoare către dl 
ministru Duca ([.G.). Nici azi n-am avut "Buletin". În ziarul săptămânal "Jizni i Svoboda" ("Viaţa şi Liberatatea”), a 
apărut, sub titlul "Părinţii şi fiii" (Brătianu-tată şi Brătianu-fiul) articolul de care mi-a vorbit Consulul. E iscălit de 
un evreu oarecare şi conţine aceleaşi şi aceleaşi acuzaţii aduse României în chestiunea evreiască - că n-a îndeplinit 
prescripţia Tratatului de la Berlin privitoare la drepturile evreilor, că aceştia sunt persecutați, că în 1903 mase 
mari din ei, din cauza persecuțiilor, au trebuit să emigreze în America şi că, nefiind primiţi aici şi trimişi înapoi, 
unii au preferat să se arunce în mare decât să vină în România din nou, că - în fine acum, în război sunt spânzurați 
şi împuşcaţi ca trădători2!9... Întrebat fiind, am spus Consulului că nu merită nici un răspuns căci a răspunde 
însemnează a da importanţă şi a face reclamă evreiaşului care l-a scris. A fost de aceeaşi părere. Zilele acestea 
au apărut două broşuri, ruseşti (în sens de editate în Rusia, n. ed.) privitoare la România: una a dlui O. Densuşianu 
despre Soldatul român, a doua a lui Creangă despre România și războiul european, broşură de informaţie şi de 
justificare a politicii române. Paginile despre românii din Ardeal i le-am dat eu. Din dezbaterile Adunării Sovietelor 
de la Petrograd şi din extrasele ziarelor ruseşti publicate în "Journal de Petrograde" şi "Entente" se vede bine că 
ruşii cu toţii - au mare teamă ca Aliaţii să nu facă pace cu Puterile Centrale pe contul Rusiei, cum le-au oferit 
acestea. Poate e singurul mijloc de a-i face să se îndrepteze pe calea cea bună. Măsurile şi tactul noului ministru 
de Război, Veskovski, pentru îndreptarea situaţiei în armată mi se par bune şi cred că vor avea oarecare rezultate 
mulţumitoare. În tot cazul se pare că o pace separată a Rusiei cu Germania e exclusă, nu că ruşii nu ar face-o, ci 
pentru că germanii nu au cu cine o face. 


219 Unele elemente ale comunităţii evreieşti din România, care erau legate de sistemul bancar şi comercial, au jucat un rol contrar 
intereselor naţionale din anii 1916-1918. In multe cazuri acestea au colaborat cu ocupanţii germani, punând înainte de orice afacerile. 
La Conferinţa de pace interesele cercurilor financiare, inclusiv ale celor evreieşti din ţară şi din străinătate, au contribuit la impunerea 
tratatului numit al minorităţilor, care de fapt leza grav suveranitatea naţională, independenţa politică şi economică a României şi care 
a avut între consecinţele sale şi încordarea relaţiilor României cu alte ţări. 

Marţi, 19 Septembrie - Ploaie, vânt, frig, ca toamna târziu şi început de iarnă la noi. Seara am fost la gară 
la Briansk să salut, la plecare, pe P.S. Episcop al Huşilor şi însoțitorii săi. Venise şi Guérin cum şi arhimandritul 
metocului sârbesc de aci, păr. Mihail. Păr. Episcop mi-a spus că duminica trecută fiind hram la mânăstirea unde 
a fost găzduit a fost serviciu divin mare, cu mai mulţi mitropoliți şi episcopi. A slujit şi P.S. cu păr. Ţincoca. Şi 
de data aceasta s-a ştiut impune. Căci când i s-au adus veştmintele de slujbă, i s-a dat mitră fără cruce, cum 
obişnuiesc aci episcopii ruşi. Dânsul a cerut însă mitră cu cruce. | s-a întâmpinat că în Rusia numai mitropoliţii 
au astfel de mitre, la care episcopul nostru a răspuns că aceasta nu-l priveşte. Să i se dea mitră de slujbă cum 
are în ţară la dânsul, ceea ce a trebuit să se facă. Bărbat plin de voinţă, energie şi demnitate s-a ştiut impune 
aci la Moscova. Caracteristice mai sunt în această privinţă incidentele ce ne spunea că a avut cu vizita la 
mitropolitul (Moscovei) şi primirea oficială la Congres. 


Miercuri, 20 Septembrie - Azi noapte m-am visat ajuns acasă. Se făcea că m-am întâlnit cu Victoria, care 
mi-a spus că am fost numit sechestru judiciar la Comunitatea armenească. Părea apoi că eram îngrijat că trebuie 
să mă prezint la autorităţi spre a declara sosirea. O întrebam pe Victoria: adevărat că Verzea e prefect de poliţie? 
iar dânsă îmi răspunse mâhnit: da! Am mai visat apoi că ceteam "Neamul Românesc", în fruntea căruia era un 
necrolog pentru drul Istrati. Nu cumva o fi murit? Au plecat la Rostov Bucurencii şi Şeitanii. Erau singurii dintre 
românii de aci cu care mă întâlneam în timpul din urmă, pe lângă Enescu, acasă, la restaurant, la cafenea, aşa 


că am rămas singur. Va fi greu până m-oi deprinde. Îmi pare cel puţin bine că Mircea va avea acolo, la Rostov, 
pe cineva mai de aproape. Buletin, gazete franceze, nimic. Din cele ruseşti pricep prea puţin - titlurile articolelor 
doar. 


Joi, 21 Septembrie - Senin şi cald, ca-n toamnele frumoase la noi. 


Profit să fac o preumblare prin piaţă, să caut pleduri sau pături de învelit, căci dorm noaptea foarte rău, 
din cauza insuficienţei aşternutului, care, aci în Rusia, chiar şi pe la unele hoteluri, nu se dă pasagerilor. 


Vineri, 22 Septembrie - La Consulat doi tineri veniţi din ţară, de unde au plecat acum vreo zece zile, ne 
spun că acolo e linişte şi pace şi toată lumea decisă, în caz de vreo nenorocire, să rămână locului, decât să vină 
în Rusia. Un ofiţer îmi spune: armata e decisă să lupte, dar de trecut în Rusia nu trece. E un curent unanim în 
această privinţă. De altfel, la laşi, chiar şi sub raport alimentar, destul de bine. Pâine din belşug - cu 30 bani 
kg. La Odessa, spuneau aceiaşi, viaţa e de două ori mai ieftină ca la Moscova unde, chiar şi la restaurantele 
vegetariene, costă o masă fără să te poţi îndestului, cel puţin patru ruble acum. Cursul rublei ar fi scăzut la laşi 
mult: 1,90 lei, iar la Odessa 2 lei, cu tendinţa de a scădea. La Consulatul francez de aci s-a oferit 180 ruble pe 
100 fr., fără ca totuşi să se poată căpăta. 

Sâmbătă, 23 Septembrie - Consulul îmi comunică o adresă a Ministerului de Externe de la 3 septembrie 
prin care ministrul de culte mă vesteşte că mi s-au trimis, prin Banca Naţională, banii ceruţi de atâta vreme. 

Duminică, 24 Septembrie - Vreme frumoasă. La biserică am fost la "Strasnoi". N-am înţeles nimic din 
predică. Mircea îmi scrie ieri că se simte foarte bine la Rostov. 


Marţi, 26 Septembrie - Aflu, la Consulat, că veşti oficiale din ţară arată că acolo situaţia e destul de bună 
şi că viitorul e privit cu relativă încredere. Aud că dl Brătianu ar fi la Petrograd şi că, poate, la întoarcere, să dea 
prin Moscova. Pe seară, întorcându-mă acasă, lumea făcea deja coadă pentru pâinea de dimineaţă. Ce va fi, 
Doamne, la iarnă, în nopţile geroase, dacă situaţia aceasta de lipsă va dăinui?.. 


Miercuri, 27 Septembrie - Încă câteva numere din "L'Independence". 


Aflu că la 1 octombrie se deschid şcolile la laşi şi scriu lui Sporea să-mi dea lămuriri, întrebându-l dacă 
poate lua pe Mircea în pensiune pentru cazul că l-aş trimite în ţară să prepare examenele cu care e rămas în 
urmă. Mi-e grea de tot singurătatea în care mă găsesc aci. Ce n-aş da să fiu din nou, ca astă iarnă, la laşi. Acolo 
cel puţin mă simţeam mai aproape de ai mei, cei de acasă, sentiment pe care nu-l pot avea aci, în inima Rusiei. 
Privesc îndelung, cu duioşie şi plăcere la fotografia copiilor, de la Mamaia. În curând va fi anul de când nu i-am 
mai văzut. Ce mari se vor fi făcut şi cât de mult se vor fi schimbat. 

Joi, 28 Septembrie - Am primit, în sfârşit, banii ceruţi şi trimişi de la laşi. Viaţa s-a scumpit şi se 
scumpeşte zi cu zi. Untul proaspăt, când se găseşte, costă 8 R. funtul, ceea ce face 20 R. kilogramul. Pâinea 
chiar o plătim cu 18 R. kilogramul. Carnea de vițel - cea de vacă se dă numai cu cartela - costă 3,80 R. funtul. 
În "Independenţa" citesc, întreg, frumosul discurs al lui Duchanel, la Sorbona, când s-a predat ministrului nostru 
de la Paris, sărbătoreşte, steagul lui Ştefan cel Mare de la Athos. Mă surprinde să găsesc în el minunatul pasagiu 
care m-a mişcat atât de mult în cuvântarea maiorului Mém de la 30 august, la Botoşani. 


Duminică, 1 Octombrie - Profit de vremea frumoasă ca să vizitez, de dimineaţă, Grădina zoologică, iar 
după amiază Parcul Sokolniki. Grădina e mare şi destul de bogată. Îndeosebi colecţia de paseri e remarcabilă. 
Asemenea animalele mici. Loc bun de studiu şi plăcut de distracţie pentru moscoviți, Parcul Sokolniki e iarăşi 
foarte mare şi frumos. Întocmit într-o pădure naturală de mesteacăni şi pini, cum sunt în aceste părţi mai toate 
pădurile. Lume multă. Primăvara trebuie că e minunat aci. Chiar şi acum e frumos - multă poezie în frunzele 
galbene şi căzânde ale toamnei... În tramvai, la dus, o copiliţă drăguță de vrei 3 1/2 ani mi-a adus aminte de 
Mica, ca de altfel toţi copiii pe care-i văd şi pentru care am deosebită simpatie. Anul trecut pe vremea asta eram 
la Frăţileşti. Cât de drăguță era când a văzut-o mai întâi pe Guguţa, care venea de la Păneşti. Cum se dădea pe 
lângă ea. Cum căuta să cânte şi ea la pian. Cum alerga cu ceilalţi copii. Parc-o aud şi acum cum, într-un rând, 
îmi zicea: "să nu pece tata, să nu pece... " şi o văd cum odată, ducând-o cu trăsura până la casa argaţilor, cât a 

rămas de desperată când a trebuit s-o dau jos şi să merg mai departe. Cum o fi acum? Dacă războiul acesta 
mai durează doi-trei ani, când o fi s-o văd, dacă va vrea Dzeu s-o mai văd, va fi mare. Va fi trecut vremea 
copilăriei dulci şi drăgălaşe, fără să mă fi bucurat şi eu de ea. O mai fi gândind la mine? Dar Victoria? Dacă ar 
gândi la mine atât măcar cât gândesc eu la ea! Copiii Corneliei or fi şi ei mărişori - lonică şcolar şi, Doamne, 
parcă mai ieri era când l-am văzut mai întâi, în leagăn, la Predeal (1910)! 

Luni, 2 Octombrie - leri au trecut pe aci, în drum spre laşi, gen. lancovescu, ministrul de război şi Dinu 
Brătianu. Veneau de la Petrograd, unde s-au dus după ce au vizitat marele cartier rusesc de la Moghilev. Doi 
tineri ofiţeri români, în misiune aci, care i-au văzut îmi spun că, după dânşii, situaţia militară în ţară e 
consolidată acum, dar că ruşii nu mai sunt de nici o nădejde. Aceasta din cele ce au văzut şi au putut înţelege 
direct, cu toate asigurările lui Kerenski220 că lucrurile se vor îndrepta. Ar fi bine ca cel puţin până la primăvară 
să ţină şi ruşii. Ce va fi apoi, se va vedea. 

Marţi, 3 Octombrie - O scrisoare de la Cornel mi-aduce neaşteptata veste că Nicu e grav bolnav la laşi şi 
că pe urma unei telegrame a lui Aurel el pleacă în ţară. Nu ştiu cum şi de ce, dar de două trei săptămâni am 
sentimentul, care nu mă părăseşte, că cineva din familie e bolnav. M-am gândit la Cornel, ştiindu-l mai delicat. 
l-am şi scris, alaltăieri, 1 octombrie, rugându-l să-mi răspundă cum stă cu sănătatea. Răspunsul e scrisoarea 
lui de azi - că Nicu e bolnav de teribila boală de care cine l-ar fi crezut că e atins? "Teribilă boală, scrie Cornel, 
care ne urmăreşte şi ne curăţă în sens invers de cum suntem născuţi”. Vestea m-a afectat atât cât sunt decis să 
telegrafiez mâine la laşi, cerând să-mi îngăduiască să mă întorc acolo. 


Miercuri, 4 Octombrie - La Consulat, unde am fost să telegrafiez la laşi, găsesc două telegrame ale lui 
Mârzescu - una către Guérin, a doua către Netter, prin care acesta e invitat să-mi predee mie depozitul Domeniilor 
şi să se întoarcă imediat la laşi. Văd că e zadarnic deci să mai cer îngăduinţa la care mă gândeam. De altfel nu 
ştiu iarăşi ce mă face să cred că Nicu se va îndrepta. 


Joi, 5 Octombrie - Neliniştit de boala lui Nicu, am telegrafiat şi am scris lui Virgil, cerând detalii. Cine ştie 
însă când o să le primesc. Gândul mi-e tot acolo. Caut să mi-l închipuiesc pe bolnav şi nu pot, atât mi-e peste 
putinţă să mă deprind cu gândul că boala s-a putut sălăşlui în omul acesta cu aspect aşa de robust şi sănătos. 
Şi totuşi nu e nici o îndoială că e adevărat. Acum pare că îmi dau seama că vocea lui e puţin voalată, câteodată 
chiar răguşită. Ce fatalitate. Lenuşa acum doi ani, bietul Traian acum un an. Se ruinează o familie! Ce-o fi după 
război, după această vreme grozavă cu privaţiunile şi suferinţele ei care minează, compromite pentru totdeauna 


220 Alexandr Fiodorovici Kerenski (1881-1970), om politic rus, membru al Partidului Socialist Revoluționar (eserii). Adversar al Puterii 
sovietice. Prim-ministru al Guvernului provizoriu (iulie-noiembrie 1917). După victoria bolşevicilor a emigrat în străinătate. 

atâtea şi atâtea vieţi... Care dintre noi va plăti mai întâi tributul morţii pentru o viaţă aşa de puţin fericită? 
Gândurile astea m-au frământat toată ziua. Nu găsesc în nimic şi nicăieri vreo diversiune. Ce bine ar fi măcar 
să scap de aci - să mă duc la laşi sau cel puţin în altă parte unde mai sunt români. Toţi m-au abandonat - nici 
scrisori, nici jurnale, nimic, de la nimeni! Greu de suportat izolarea în care mă găsesc. De-ar veni mai repede 
pacea, să mă văd acasă, între ai mei! Ce zile fericite, acelea! 


Vineri, 6 Octombrie - Aflu că ieri guvernatorul militar al Moscovei ar fi spus dlui Capitanovici că nu 
garantează pentru paza tezaurului nostru aci şi că sfatul său este să ducem acest tezaur în altă parte, în afara 
Rusiei chiar. Prin directorul Casei de Depuneri care a plecat aseară la laşi lucrul va fi adus la cunoştinţa 
guvernului nostru care va trebui să ia o hotărâre - rămânem sau plecăm. Situaţiunea aceasta nouă face ca planul 
liberării mele de aci să cadă cu totul. De altfel, numai faptul că s-a hotărât evacuarea totală a Petrogradului mă 
pune în gardă aci. - Am primit primele numere din "Neamul Românesc". Ce bucurie am avut văzându-le pe 
masă. Numai cât această bucurie mi-a fost întunecată îndată de vestea morţii bietului lon Grămadă pe front. 
Ce păcat! S-a dus unul din cei mai energici şi mai talentaţi tineri din generaţia mai nouă. Avea un deosebit dar 
pentru construiri şi naraţiuni istorice! Sunt sigur că de trăia, dădea sub acest raport frumoase lucrări superioare, 
poate, tuturor celor ce s-au făcut până acum la noi. Dovadă scenele lui din trecutul Bucovinei, adunate într-un 
număr din Biblioteca "Steaua". Am vizitat muzeul istoric de lângă Primărie. Clădirea nouă, începută sub 
Alexandru II (1875) şi isprăvită sub Alexandru III (1883), anume construită pentru muzeu cu elemente de stil 
rusesc. Nu e încă întreg întocmit. Sălile reprezintă diferite epoci, de la epoca de piatră până la aceea a sec. XIV. 
Fiecare cu ornamente plastice şi picturale reprezentând dezvoltarea artistică sau scene istorice din epoca 
respectivă. Foarte interesantă arta veche bisericească rusească. Detaliile în Ghidul francez. Muzeul are o bogată 
bibliotecă istorică. 


Sâmbătă, 7 Octombrie - În "Neamul Românesc" primit azi un articol al lui [P.P.] Panaitescu despre Regina 
Maria. Scena cu ofiţerul rănit, sărutat pe frunte, m-a emoţionat până la lacrimi. Am plâns şi plânsul în 
singurătatea şi starea sufletească în care mă aflu mi-a făcut bine, pare că m-a uşurat. Cum mă doresc la laşi, 
în acea mică odăiţă a Agenţiei Teatrale unde se face "Neamul Românesc"! Ce ore neuitate! Balsamul pribegiei şi 
durerilor mele sufleteşti. 


Duminică, 8 Octombrie - Am avut un vis ciudat. Se făcea că l-am întâlnit pe Cornel şi l-am întrebat ce 
face Nicu. Drept răspuns, a scos din buzunar un faire part mortuar pe care mi l-a întins să-l citesc. Era bine 
făcut, de doi prieteni, camarazi, ai lui Nicu, prin care spunea că-l înmormântează provizoriu la - nu ştiu cum 
se zicea localităţii, până ce-l vor putea duce şi înmormânta, definitiv, la Păneşti. După amiază conferinţa dlui 

[Ov.] Densuşianu?2! la Muzeul Politehnic, sub auspiciile Alianţei franceze din Moscova. Subiectul: L'âme 
roumaine et l'âme française a fost dezvoltat academic, aşa că publicul, câţiva români şi destui membri francezi 
şi ruşi, ai Alianţei, au asistat la o oră de curs foarte corect şi îngrijit ca formă, şi serios şi erudit ca fond. Evident, 
cu astfel de conferinţe nu se face propagandă politică şi nici măcar naţională. Totuşi, ce bine ar fi să fie cât de 
multe de astfel de conferinţe. S-ar provoca un interes cât de cât pentru români, cu toate că - în situaţia actuală 
- acest interes nu valorează mult pentru noi. Aflu, de la Şeitan, cu surpriză, că Mircea a plecat miercuri sau joi 
din Rostov la Elisabetgrad, cu scop de a se duce de acolo la Kerson, să dea examen. Faptul mă nelinişteşte. Voi 
telegrafia mâine lui Moldovan să-l reţină la Elisabetgrad. 


Luni, 9 Octombrie - Am telegrafiat lui Mircea. O depeşă a lui Virgil mă vesteşte, ce priveşte boala lui 
Nicu, că sunt speranţe de vindecare şi că el va veni în curând în Rusia, desigur undeva în sud. 


Joi, 12 Octombrie - Mare surpriză: am primit o colecţie întreagă pe august, a "Neamului Românesc". 
Până-l voi citi cu răgaz am luat nr. de nr. să văd cuprinsul şi informaţiile mai de seamă. Câtă moarte, Doamne, 
pe urma luptelor de la Mărăşeşti şi Oituz. Băiatul lui Lugoşianu, al lui Albini, fratele lui Caracaş şi câţi alţii. În 
"Buletinul francez" o declaraţie a lui Lloyd George??? asupra Conferinţei de la Paris. Arătându-i importanţa spune 
că poate va aduce sfârşitul războiului. Ce bine ar fi! Semnificativ: ieşirea din ministerul francez a lui Ribot şi 
înlocuirea lui cu [Louis] Barthou223. Tot din "Buletin" aflu că [Aristide] Briand224 a fost acel căruia i s-au făcut de 


[Bernhard] Bulow225 propuneri de pace din partea Germaniei cu cedarea Alsaciei şi Lorenei. 


Vineri, 13 Octombrie - Moldovan îmi telegrafiază că Mircea a sosit sănătos la Elisabetgrad şi că s-a 
instalat acolo. O scrisoare a dlui lorga de la 17 septembie mi-a cauzat multă bucurie. Se vede că l-a interesat 
scrisoarea ce i-am trimis curând după venirea mea încoace şi în care-i arătam situaţia de aci şi perspectivele 
nefericite ale unei eventuale evacuări a noastre în Rusia. Lectura "Neamului Românesc" mă pune în curent cu 
toate cele petrecute în ţară; parcă trăiesc acolo. Din nefericire însă descopăr la tot pasul noi nume de amici şi 


221 Ovid Densuşianu (1873-1938), filolog, poet, critic şi istoric literar, prof. univ. Militant pentru cauza unităţii naţionale. Editor al 
revistelor "Grai şi suflet", "Viaţă nouă”. Intre lucrări: Histoire de la langue roumaine 1, Les origines (Paris, 1901-1938), Dicţionar 
etimologic al limbii române (1907-1914) ş.a. A creat Institutul de filologie şi folclor (1914). 

222 David conte de Dwfor, Lloyd George (1863-1945), om politic britanic. Lider al Partidului Liberal. Prim-ministru (1916-1922). A jucat 
un rol însemnat la Conferinţa de pace de la Paris şi la crearea sistemului statelor de după Pacea de la Versailles (1919-1920). 

223 Louis Barthou (1862-1934), om politic francez. Prim-ministru (191 3) şi ministru de Externe (1934). A urmărit menţinerea statu-quo- 
ului postbelic şi asigurarea securităţii colective în Europa. 

224 Aristide Briand (1862-1932), om politic şi diplomat francez. Prim-ministru (1909-1911, 1913, 1915-1917, 1921-1922, 1925-1926, 
1929) şi ministru de Externe în repetate rânduri. Unul din iniţiatorii Conferinţei de la Locarno (1925), al Pactului Kellog-Briand (1928) 
şi al proiectului creării blocului "Pan Europa", sub hegemonia Franţei. Laureat al premiului Nobel pentru pace (1926). 

225 Bernhard prinţ von Bulow (1849-1929), om politic german. Ministru de Externe şi cancelar (1900-1909). A militat pentru expansiunea 
colonială şi consolidarea forţei militare a Imperiului german. A fost ambasador al Germaniei şi în România (1888-1893). 

cunoscuţi căzuţi în luptele de la Mărăşeşti. Bietul căpitan Gal, cât de frumos şi glorios a murit pe poziţie cu 
întreaga lui companie de vânători, el pe care unii, la Bucureşti, îl credeau un "ambuscat" la cenzura militară! 


Sâmbătă, 14 Octombrie - Din "România Mare" de la Kiev aflu o sumă de întâmplări petrecute în Ardeal în 
timpul din urmă. Deschiderea şcolilor româneşti, protestul arhiereilor de la Blaj şi, ceea ce e mai dureros, o 
sumă de condamnări la moarte şi la închisoare, cum e aceea a bietului Ghiţă Dima, la 10 ani de temniţă ordinară 
pentru că a cântat imnul naţional în biserica Sf. Nicolae din Braşov, după intrarea românilor în acest oraş. 
Voluntarii ardeleni merg necurmat în ţară: până acuma, la începutul lui octombrie, al optulea batalion de foşti 
prizonieri a plecat pe frontul din Moldova. Ghiţă Popp propune într-un articol un congres al naționalităților din 
Austro-Ungaria la Cristiania. Foarte bună idee. Tot el îmi scrie că guvernul nostru a invitat la laşi pe Masaryk226 
să discute chestia acestui congres. Primesc, de la Mircea, prima scrisoare din Elisabetgrad. Îmi scrie că boala 
lui Nicu e numai la început şi deci vindecabilă. Ceea ce l-a slăbit rău de tot e gălbenarea de care a suferit. Va 
veni în Rusia, în Basarabia de sud sau în Crimeea. 


Duminică, 15 Octombrie - Pentru ziua de azi se anunţase o mare grevă a tuturor slujbaşilor de la oraş. 
Se zicea: nu vor circula tramvaiele, nu va fi lumină electrică şi apă, vor fi manifestații, mişcări de stradă, 
turburări, progroame etc. N-a fost însă nimic din toate aceastea. Mulțimea adunată în faţa statuii lui Skobelev 


cu vreo sută de pancarte s-a împrăştiat după amiază. Am văzut şi două procesiuni religioase pe Tverskaia. Un 
evreu din ţară cu care eram, de multă vreme, în Rusia, îmi spunea că sub vechiul regim, progroamele de obicei 
începeau din asemenea procesiuni religioase. Un foc de revolver descărcat de un poliţist sau agent provocator 
în faţa unei case evreieşti era suficient să provoace furia "creştinilor" împotriva evreilor227. 


Luni, 16 Octombrie - Am atras atenţia consulului asupra faptului că ministrul Belgiei la Petrograd şi 
deputatul alsacian Weil au găsit de cuviinţă să adreseze Sovietului scrisori publice asupra propunerilor privitoare 
la Belgia şi la Alsacia şi Lorena din Condiţiile de pace formulate de Soviet, numai din partea noastră - cei mai 
nedreptăţiţi prin aceste propuneri - nu se face nimic. Mi-a spus că am dreptate şi mi-a arătat o lungă scrisoare 
a ministrului N. Cantacuzino de la Petrograd în care desfăşoară un întreg plan de propagandă, cu deosebire în 
chestia Dobrogei. Planuri da, dar lucrări ba. Căci până acum broşura dlui lorga nu s-a tipărit deşi e tradusă de 
atâta vreme. Cei de la laşi, în loc să dea ordin să se tipărească şi să se trimită contul pentru plată, pierd vremea 


226 Thomas Garrigue Masaryk (1850-1937), filosof, sociolog şi fruntaş politic cehoslovac. Organizator al unităţilor cehoslovace de 
voluntari în timpul Primului Război Mondial. Primul preşedinte al Republicii Cehoslovacia (1918-1935). Militant fervent pentru dreptul 
la autodeteminare al naționalităților. 


227 Autorul se referă la acţiuni de represalii şi distrugeri asupra populaţiei evreieşti şi a avuturilor acesteia, îndeosebi a păturii burgheziei 
comerciale, declanşate de elemente naţionalist-şovine. 

întrebând de ce sumă e trebuinţă pentru ea, răspunzându-li-se, să nu mai facă nimic. Într-adevăr e revoltătoare 
indolenţa alor noştri. Consulul are dreptate: fără parale nu se poate face nimic. 


Marţi, 17 Octombrie - "Russkoe Slovo" publică o telegramă a lui Masaric în chestia slavilor din Austro- 
Ungaria faţă de propunerile de pace ale Sovietului. În această telegramă se vorbeşte şi de noi - cei din 
Transilvania. lar în "Journal de Russie" Ludovic Nandeau publică un călduros apel faţă de aceleaşi propuneri ale 
Sovietului pentru apărarea noastră în chestia dobrogeană. Sunt adevăruri crude pe care un român în situaţia de 
azi nu le-ar fi putut spune ruşilor, aşa cum le spune, cinstit şi energic Ludovic Nandeau. Sunt hotărât să-i scriu 
şi să-i mulţumesc. În acelaşi timp încerc a publica în presa de aci un articol în chestia dobrogeană, prezentând 
punctul de vedere românesc. Catastrofa italiană m-a impresionat şi deprimat nespus. 


Miercuri, 18 Octombrie - Am scris articolul de care vorbesc mai sus. 


Pentru poimâine, 20 octombrie, s-au anunţat manifestații revoluţionare, progromuri şi aci în Moscova. 
Drăniceanu (?), funcţionar la C.F. având o însărcinare aci, publică o broşură Ruşii și românii - acuzaţii aduse 
nemților. Nu ştiu ce poate fi într-ânsa. Am auzit însă că sunt multe naivităţi de autor semidoct. Aceasta, după 
acele ale lui Densuşianu şi Creangă, e a treia broşură- pe cât cunosc - publicată de români în Moscova. 


Joi, 26 Octombrie - Curios, ruşii nu serbează pe Sf. Dumitru. Aci unde am aflat de sărbători de care habar 


nu aveam, marele mucenic de la Tesalonic nu e cinstit. Nu-mi pot explica lucrul. A început să ningă aşa că a 
trebuit să-mi iau blăniţa. Cum văd, italienii nu se pot ţine pe Tagliamento. Au trebuit să cedeze partea de sus 
a râului, retrăgându-se pe Piava?28. Puţine veşti despre revoluţia de la Petrograd. Lumea a devenit foarte 
îngrijorată şi aci. Mai ales evreii. Ziarele mari din Moscova au fost oprimate. Nu apar decât foile socialiste. Pe 
stradă aceeaşi reprezentaţie: grupuri, grupuri de cetăţeni. Vorbitorii sunt mai ales "tovarăşi" soldaţi. Ştefan loan, 
care a sosit aci îmi comunică că, la plecare, dl Duca îi spusese să mă încunoştinţeze că pot veni la laşi, dar că, 
în urmă, a revenit spunându-i că trebuie să ia şi avizul Consiliului de Miniştri, aşa că a rămas să-mi comunice 
decizia telegrafic. 


Vineri, 27 Octombrie - Ştirile de la Petrograd contradictorii. Unele că G. P. [guvernul provizoriu] a fost 
arestat şi închis la Petropavlovsk. Altele că răscoala a fost năbuşită de cazaci. Un lucru e sigur, că leniniştii au 
pus mâna pe Banca Naţională, pe Telegraf, pe Poştă, pe câteva gări şi au dizolvat Consiliul Republicii. Consulul 
ne spunea azi dimineaţă că răscoala e înăbușită şi că situaţia la Moscova, până acum, nu prezintă nici o gravitate. 
lar Netter, trimis cu adresă la Primărie în chestia depozitului nostru spunea că primarul i-a declarat că din trei 


228 La 24 octombrie 1917 la Caporetto armata italiană a fost înfrântă în urma unei ofensive puternice a trupelor austro-germane. 
Infrângerea militară antrenează o criză politică, din care se va ieşi abia peste un an, când pe râul Piave - unde se stabilizase frontul 
- armata italiană obţine în 30 octombrie 1918 victoria. 

regimente în garnizoană, două sunt cu G. P. [guvernul provizoriu], unul cu bolşevicii. Ca şi ieri - întruniri, 
grupuri, grupuri pe străzi şi fel de fel de proclamaţii şi afişe. Două hotele au fost atacate şi pasagerii jefuiţi de 
"tovarăşi", care scriau gazetele, au luat peste 1.000.000 de R. În hotele de altfel şi chiar în case particulare s- 
au format garde, din pasageri şi locuitori, pentru paza în timpul nopţii. O telegramă de la laşi, a directorului N. 
Dumitrescu, mă vesteşte că mi s-a aprobat diurna prevalată de 20 R şi mă invită să rămân la Moscova. 


Sâmbătă, 28 Octombrie - Luptele au început şi aci. Pe la 10 1/2 am ieşit, ca de obicei, să mă duc la 
Consulat. Dar încă de pe strada mea am observat lume vădit emoţionată. Am auzit împuşcături, uruit de 
mitraliere, ba chiar bubuituri de tun. Pe Tverskaia lume neobişnuit de multă la ora aceasta, se îndrepta spre 
Palatul Guvernatorului. În apropiere, lângă Sion, cordon militar. Am trecut pe alăturea şi am ieşit în Dumitrovca. 
La Consulat, poarta închisă. Am pătruns totuşi sus unde n-am găsit nici pe consul, nici pe alţii dintre români. 
De la doi oameni în serviciul Băncii Naţionale, am aflat însă că azi dimineaţă, la ora 5, au început luptele la 
Kremlin, că bolşevicii au înconjurat cetatea în care se găsesc trupele credincioase Gl[uvernului] Plrovizoriu]. Cei 
dinlăuntru bat cu tunurile, cei din afară cu mitralierele. Din "Vlast Naroda" văd că Gl[uvernul] Plrovizoriu] a fost 
arestat la Petrograd, că bolşevicii au format un nou guvern şi că au intrat chiar în convorbiri cu Statul Major 
German. Cu aceste informaţii am plecat spre casă. Abia am ieşit însă în stradă şi din colţul ce duce spre Skobelev, 
păzit de armată, a pornit o descărcătură de puşcă. Încotro a fost îndreptată nu mi-am putut da seama. Am 
rămas locului, având intenţiunea să mă reîntorc la Consulat. Totuşi, înțelegând că acolo tot n-aş putea rămâne, 
m-am decis pentru casă. Când scriu aceste rânduri (ora 11 1/2), se aud bubuituri intermitente de tunuri. Pe la 
12 1/2 servitoarea a venit să-mi spună să nu ies pe stradă: "Na Tverskoi net haraşo", încheie dânsa. Pe la ora 2 
focurile de puşcă şi de mitralieră se aud în apropiere. Ce s-o fi petrecând afară?În casă, în toată casa, o linişte 
mormântală. Sunt într-o stare sufletească nemaiîncercată. Totuşi destul de liniştit. Probă aceste rânduri. Un 
sentiment de îngrijorare însă mă cuprinde. Mitralierele sunt în strada noastră. Se aud tot mai bine şi mai des. 
Numai la Poştă, în Bucureşti, când veneau noaptea Zeppelinurile se mai auzeau aşa. Cerc să citesc ceva din 
"Mercure de France". Câtva timp de linişte. Pianul din vecini care mă distrează în fiecare seară cearcă să cânte, 
ca de obicei, marşul din Aida. Dar numai cearcă, căci,. după câteva sunete, bubuiturile de tun îi silesc să 
înceteze. La ora 3 1/2 o întrunire, a locatarilor şi locatarelor casei, se ţine la gazda mea. Aud vorbind, rând pe 
rând, pe mai mulţi, dar nu înţeleg nimic. Focurile de puşcă şi bubuiturile de tun nu mai încetează. Silit să stau 
în casă am revăzut şi aranjat scrisorile primite în Moscova, apoi am căutat să recitesc, ca de atâtea ori până 
acum, scrisorile Victoriei. Dar n-am putut. M-au podidit lacrimile de la întâiele rânduri. De câte ori privesc 
fotografia ei, îmi trece prin minte, ca printr-un caleidoscop, întreaga noastră viaţă pe care am întrerupt-o atât 
de curând, iar când iau fotografia fetiţei în mână, pare că o văd acasă, pe scaun, în picioare, lângă birou, zicând 
"Mamă, tai pe Mica?" şi iarăşi mă podidesc lacrămile, lacrămile ce am vărsat atunci când am auzit-o spunând 

aceste cuvinte şi de atunci încoace de atâtea ori... Ora 6. larăşi focuri de puşcă şi bătăi de tun în apropiere. Pe 
la 9, pe când regulam corespondenţa, gazda a venit să-mi spună că e linişte: "Spakoino, spakoino" căută el să 
mă încredinţeze dar câteva minute în urmă noi şi puternice bubuituri de tun îmi arată tocmai contrariul... 


Duminică, 29 Octombrie - Azi noapte, după ce m-am culcat, am auzit mereu, până ce am adormit 
împuşcături. Asemenea azi dimineaţă. Pe la 9 au reînceput şi tunurile. Pe la 10 1/2 am voit să ies dar gazda m-a 
consiliat să stau în casă iar servitoarea mi-a adus un bilet în care scrisese să nu ies, deoarece se împuşcă pe 
stradă. Gazda îmi spune că Kremlinul e tot în mâna partizanilor G[uvernului] Plrovizoriu] şi că Kerenski ar fi la 
Petrograd. Am cerut gazete dar mi s-a spus că nu-s. Citesc articole interesante din vechi numere din "Revue 
politique internationale". Ora 12, dese şi puternice bubuituri de tun care se succed mai toată după-amiaza. Lacea 
[lon], care a venit să mă vadă, îmi spune că de ieri dimineaţă sunt lupte între soldaţii bolşevici şi iuncări pe străzi, 
îndeosebi pe Tverskaia. Foarte mulţi morţi şi răniţi. Populaţia civilă nu ia parte la lupte. Francezii ar fi şi ei la 
Kremlin, cu artileria grea care bate pe bolşevici. Pe Tverskaia sunt şi baricade: una în dreptul casei în care locuieşte 
Trandafirescu şi Vello, casă care - din cauza aceasta - e expusă împuşcăturilor celor de pe baricadă. Un glonţ a 
pătruns chiar în ograda prietenilor mei. Netter care era tocmai la fereastră a tras o spaimă bună. Glonţul e în 
portmoneul lui Trandafirescu. La ora 3 1/2, când scriu aceste rânduri împugşcăturile se ţin lanţ pe Tverskaia. La 4 
1/2 am fost la Trandafirescu trecând numai prin curţi interioare, el locuind în alt corp al aceleiaşi case Bahruşin, 
corp care are o faţadă în Tverskaia. Am putut deci observa şi eu strada şi baricada din faţă, care e din lemne de 
foc, clădite ca de obicei în stânjeni. Pe stradă, ţipenie de om. Numai soldaţi [înlarmaţi. Luptele se dau şi în 
apropiere, în jurul palatului guvernatorului, (piaţa Skobelev), ocupată - ca şi mai toate clădirile vecine, între care 
şi marele hotel "Lux" - de bolşevici. Bubuitul tunurilor care bat de la Palatul de care vorbesc e formidabil, iar ecoul 
lor prelung şi sinistru. La ora 6 m-am întors acasă. Observ că toată lumea stă jos, la intrări, privind şi comentând. 
Femeile sunt îmbrăcate cu tot ce au mai bun şi mai de preţ, ca haine şi bijuterii pe ele, gata să fugă la caz de 
invazie, spre stradă, a caselor. Aceasta de altfel e teama cea mare a tuturor, îndeosebi a evreilor, de care sunt 
pline şi casele Bahruşin... 


Luni, 30 Octombrie - Şi azi noapte şi azi dimineaţă tunurile au continuat a bate. Totuşi se pare că luptele 
au mai pierdut din violenţa lor de ieri, alaltăieri. Lumea a început a ieşi pe stradă. Noi, cu Trandafirescu, Lacea şi 
Vello am fost chiar la un birt vegetarian, pe Petrovka. Am voit să târguim ceva de ale gurii, dar puţinele prăvălii 
deschise au fost complet deşertate de alimente în câteva ore de toţi cei ce căutau să se aprovizioneze în vederea 
necunoscutului, aşa că noi n-am mai putut găsi nimic. Care-i situaţia în oraş nu putem şti. O doamnă, poloneză, 
spunea la restaurant că bolşevicii au fost peste tot locul respinşi de cazaci care au pus stăpânire şi pe gara 
Alexandrovska, pe unde urmează să vină noi eşaloane de cazaci mântuitori... Mai spunea că lupte violente mai 
sunt doar în Sabeanka (piaţa) şi la Kremlin, iar Netter cu care m-am întâlnit într-o cafenea de lângă restaurant 

spunea că în piaţa Sabeanka (?) asemenea a fost luptă mare şi că spitalul de lângă locuinţa dânsului e plin de 
răniţi. Brancardieri cu steaguri albe şi cu surori de caritate, în automobile sanitare şi pe jos, străbat ulițele în toate 
părţile. Un mort dus pe targă de soldaţi am văzut şi noi în drum spre casă, pe Dimitrovka. Un vecin, gazda lui 
Lacea, venit azi dimineaţa de la Petrograd, spunea că acolo situaţia e şi mai rea. Bolşevicii sunt stăpâni pe întregul 
oraş şi se aşteaptă venirea lui Kerenski de la Stavka [Marele Cartier General] cu armata. Aci, puţinele trăsuri ce 
mai circulă pe stradă, fac afaceri extraordinare. Pentru o cursă, de la Briansk, la Koziţki, a plătit vecinul de care fu 
vorba mai sus, 120 ruble. Din mai multe părţi am auzit că generalul Kaledin ar fi trimis bolşevicilor un ultimatum, 
cerându-le supunere şi predare, la care caz contrariu amenințând cu invazia cazacilor în oraş şi supunerea lor cu 
forţa. 


Marţi, 31 Octombrie - O aluzie ironică făcută de un advocat rus, om tare mucalit de altfel, în casă la 
Trandafirescu, la adresa noastră, a românilor, îmi dă ocazia să însemn aci, ceea ce de mult intenţionam: 
reputaţia ce-o aveam noi la ruşi - aceea de lăutari, singurul aspect sub care suntem cunoscuţi aci, din cauza 
multiplelor tarafuri de lăutari ţigani ce cântă prin restaurante şi cafenele şi care se zic rumâni. Chiar în primele 
zile ale sosirii mele aci, o franceză îmi lăuda pe români spunându-mi că sunt "oacheşi" şi au "talent muzical”. 
Fără să-mi dau seama de unde vin aceste caracteristici, am răspuns că da, sunt mulţi români "oacheşi", dar sunt 
şi destui, poate mai mulţi "blonzi", "chateni" ca toate neamurile şi că sunt şi muzicali, nu însă mai mult ca alte 
neamuri, în orice caz nu mai mult ca ruşii. Mi-a spus că din modestie le zic acestea şi a rămas la convingerea ei 
dinainte. Mai apoi, după ce am văzut şi înţeles că nu suntem cunoscuţi în Rusia decât prin lăutarii ţigani, mi-am 
dat seama de proveniența caracterizărilor francezei mele. Dimineaţa de azi pare a fi ceva mai liniştită. Până la 9 
1/2 când scriu aceste rânduri n-am auzit nici tunuri, nici focuri de puşcă. După foaia "Soţial Demokrat" singura 
care a apărut, bolşevicii ar fi stăpânind tot oraşul, afară de Kremlin care e tot în mâna iuncărilor. Pe stradă s-a 
afişat un fel de Bu/etin, în care se dau relaţiunile cuprinse în foaia de care vorbesc, despre felul cum bolşevicii au 
pus mâna pe putere, pe instituţiunile militare şi civile mai importante din oraş. Se arată că cei de la Kremlin n-au 
tunuri, ci numai bolşevicii. Pe la amiază un automobil blindat al iuncărilor a făcut o incursiune spre palatul 
Guvernatorilor cauzând multe victime printre cei ce credeau că-i pot sta în cale. Automobilele Crucii Roşii alergau 
în toate părţile, să culeagă morţi şi răniţi.Se zice iarăşi că cazacii ar fi la 100 km departe de oraş şi că la Kaluga 
au înecat răzvrătirea bolşevicilor în sânge. Toată lumea aşteaptă sosirea lor la Moscova.Pe uliţi aceeaşi situaţie ca 
şi ieri. Pe Tverskaia nu e permisă circulaţia. Nici pe Strasovi. Pe străzile mai lăturalnice însă da, aşa că am putut 
merge până la un restaurant polonez de pe Petrovska să luăm masa, ba am şi târguit câte ceva de ale gurii de la 
o prăvălie tot de pe aceeaşi stradă. De la Petrograd nici o veste sigură. După foaia socialistă citată, s-a constituit 
Guvernul Lenin, iar Kerenski cu armata sa ar fi înconjurat de trupele bolşevice. La laşi e, desigur, mare îngrijorare. 
Şi cu drept cuvânt. Căci situaţia creată României prin această schimbare de regim din Rusia, e, politiceşte, de-a 

dreptul catastrofală. Nu ştiu nimic ce se petrece în străinătate, în Italia îndeosebi, şi ce se zice şi se crede în ţările 
aliate de noua stare de lucruri din Rusia. 

Miercuri, 1 Noiembrie - Se pare că pe ziua de azi situaţia iarăşi s-a înăsprit, căci există primejdie chiar 
pe străzile pe care ieri, alaltăieri era relativ destulă siguranţă. Lucrul l-am constatat înşine. Căci după masă, 
luată tot la restaurantul polonez de pe Petrovska, am mers, cu Trandafirescu şi Vello, la Hotel Paris-Engleterre, 
să vedem pe directorul Casei de Depuneri. Am mers destul de liniştiţi. De pe strada în care e hotelul am văzut 
baricada de pe Kuznetzki most şi am auzit de aproape împuşcăturile de la lupta ce, zice-se, se dă pe Lubianka- 
ploşced. În hotel toată lumea alarmată. Nimeni nu iese afară, aşa că la sosirea noastră, am fost îndată asaltaţi cu 
întrebări: de unde venim şi ce e pe stradă? Printre pasageri fel de fel de veşti, care de care mai exagerate şi mai 
fantastice. La întors acasă am trecut, ca să zic aşa, tot printre împuşcături care se trăgeau din toate părţile, fără 
să ne putem da seama de unde. Însăşi soldaţii fugeau şi se doseau pe după ziduri şi porţi. Hotărât însă că se 
trăgea de prin case, de pe la etaje. În drum am fost percheziţionaţi pentru arme de foc. Până şi-n pălării am fost 
căutaţi. Traversarea stradelor am făcut-o pe fugă. Pe Petrovka, pe Dmitrovka, unde ieri şi alaltăieri nu am auzit 
nici o detunătură, azi se puşca, cum zic, din toate părţile. Lumea nu cutează a ieşi din ganguri. Chiar şi la casa 
noastră, unde de obicei, lumea era pe afară, pe la intrări, chiar prin curte, de data asta toţi erau prin case - numai, 
lucru neobservat până acum, soldaţi de pază cu puştile. Lacea care a venit pe seară să mă vadă, îmi spune că arde 
Şcoala de război de pe Snamenka, a cadeţilor. Focul s-ar fi văzând foarte bine de la Trandafirescu. Îmi mai spune 
că ar fi sosit două regimente de bolşevici de la Kiev ca să întărească situaţia soţilor lor de aci. Sărac de ţara noastră! 
În ce poziţie critică ne-au pus aceşti mizerabili de ruşi. Desigur, pentru noi nu mai e nici o scăpare. Pentru că 
aceştia, ori fac pace separată, ori de nu, ies prin epuizare şi anarhie din rândul beligeranţilor, aşa că - fie într-un 
fel, fie într-altul - noi suntem condamnaţi. Şi cine ştie dacă nu pentru totdeauna chiar şi Aliaţii din Apus. Fatalitatea 
ne-a urmărit şi ne urmăreşte de la începutul existenţei noastre ca popor. Mă gândesc apoi că poate un destin 
istoric ţine Germania deasupra, ca să fie la timpul său, corectiv la starea de anarhie, de comunism primejdios pe 
care o pregăteşte poate pentru toată Europa revoluţia rusească de azi. 


Joi, 2 Noiembrie - Azi noapte tunurile au bubuit fără încetare şi foarte tare. Am avut somn neliniştit. Tot 
felul de vise m-au tulburat. Luptele s-au întețit în jurul Kremlinului şi a Palatului de la Skobelev. Se pare că 
iuncării au făcut încercări de ieşire din Kremlin. Oricum, blindatul de ieri i-a făcut pe bolşevici să sape şanţuri 
de-a curmezişul străzilor ca să împiedice noi vizite. Asemenea şanţuri a văzut Lacea şi nepotul lui Netter pe 
Dmitrovka. De azi dimineaţă puştile, mitralierele şi tunurile bat într-una. Război în toată regula. Totuşi am 
izbutit şi azi să ajungem la birt şi să mâncăm. După "SoţialDemokrat" [bolşevicii] sunt stăpânii întregului oraş. 
Tot, afară de Kremlin, e ocupat de ei. Guvernul lor de la Petrograd ar fi în tratative de pace cu nemţii, a dat 

pământurile în seama comitetelor ţărăneşti, a abolit pedeapsa cu moartea şi a decretat ziua de lucru de 8 ore?2?. 
Ca şi cum până azi ruşii ar fi lucrat mai mult. Şcoala de război a cadeţilor de pe Snamenka a ars toată noaptea 
iar din lupta de artilerie de azi noapte au avut a suferi şi case particulare (una, pe Dmitrovka, spartă de obuze, 
a văzut Lacea). Ar fi, după "Soţial-Demokrat" până azi, joi, 700 de morţi. După atâtea zile de tăcere, pianul din 
vecini a cântat astă seară din nou, foarte puţin, e drept. M-a surprins aşa de plăcut, de parcă ar fi venit la mine, 


pe neaşteptate, un vechi şi bun prieten. 


Vineri, 3 Noiembrie - S-a isprăvit. Bolşevicii sunt victorioşi pretutindeni. Vestea a fost cunoscută şi 
răspândită azi dimineaţă prin foile lor. luncării s-au predat. Paza militară s-a retras de pe străzi. Ea se menţine 
numai în părţile şi pieţele unde au fost lupte. Un furnicar de lume pe uliţi. Cafenelele, birturile, prăvăliile se 
deschid rând pe rând. Lumea curioasă vizitează urmele revoluţiei. Am fost şi noi de-am văzut pe Dmitrovka, 
casa bombardată cu tunul, pe Tverskaia, în piaţa Puşkin, prăvăliile şi casele cu ferestrele de-a rândul sfărâmate. 
Ici şi colo vitrine evident devastate. La Petrograd, după aceleaşi foi, situaţia e limpezită. Guvernul bolşevic 
stăpân. Statul major al armatei lui Kerenski arestat, iar acesta scăpat, travestit în haine de marinar. Va să zică 
ceea ce lumea tot mai spera să nu se întâmple, s-a întâmplat. Soarta noastră e pecetluită, cred, definitiv, pentru 
că nu sunt dintre aceia care să mai aştepte de la sfârşitul războiului o întoarcere a lucrurilor spre bine pentru 
noi. În Orient, cel puţin, noua stare de lucruri va fi hotărâtă de germani. Cum şi ce fel, e de prevăzut. Noi umiliti 
nu atât de unguri, cât de bulgari. E marea durere a sufletului meu. Cu ungurii trăim şi ne luptăm de o mie de 
ani. În cele mai grele situaţii tot am ieşit la capăt. Cu bulgarii însă nu ştiu, zău, cum se va aranja situaţia noastră. 
Poate că anumite interese germane la noi să ne uşureze poziţia faţă de ei. Aştept cu cea mai mare nerăbdare 
zilele când voi avea din nou gazete să văd ce s-a mai întâmplat în alte părţi şi ce atitudine au luat Aliaţii faţă de 
schimbarea de lucruri din Rusia. Căci, în caz de pace separată, atitudinea noastră nu poate fi, pentru guvern şi 
rege, decât exilul, pentru armată, capitularea. Numai vreo minune mai poate întoarce soarta decisă a noastră. 
Ce bucurie în unele cercuri din Bucureşti, ce îngrijorarea în altele din laşi şi ce durere profundă pentru toţi bieţii 
români buni şi cinstiţi230. 

Sâmbătă, 4 Noiembrie - Am văzut urmele revoluţiei mai de aproape. 


229Priveşte unele măsuri luate de Consiliul Comisarilor Poporului la 26 octombrie/6 noiembrie 1917, din iniţiativa lui V. |. Lenin: decretul 
asupra păcii şi decretul asupra pământului. 

230 Reflecţiile autorului privesc situaţia în care se afla România, aparent lipsită de orice speranţă, în faţa unui duşman puternic. 
Revoluţionarea armatei ruse o lipsea totodată de principalul ei aliat. La data de 9 februarie 1918 Ucraina va încheia pace separată cu 
Puterile Centrale, urmată la 3 martie 1918 de Rusia, România ajungând singură în faţa inamicului. Ca un efect imediat al unei atari 
situaţii şi ţara noastră a fost nevoită să încheie pacea de la Bucureşti (mai 1918), impusă de Puterile Centrale, vezi România şi 
Conferinţa de pace de la Paris, 1918-1920, p. 156-174. 

Pe Tverskaia, abia azi dată pe de-a-ntregul circulaţiei, de la Skobelev în jos spre Kremlin, o jale: mai toate 
casele cu ferestrele fărâmate. Tunurile care au "operat" pe piaţa Skobelev sunt încă în poziţie. Efectul lor se vede 
la Hotel Naţional, care are, în partea din dos, sus de tot, câteva spărturi de obuz, dar mai ales la Metropol, care, 
de sus până jos, e ciuruit de obuze. Greu de închipuit ceva mai sălbatic. La Verdun, la Reims, la Gorizza, la Ypres 
s-o mai fi putând vedea aşa ceva. Înainte de a începe bombardarea, pasagerii, preveniţi, au fost adunaţi într-o 
sală mare din parter a hotelului, iar străinii (cu paşapoarte) scoşi din hotel de nişte englezi şi duşi cu automobilele 
în alte părţi. Între ei şi compatrioţii noştri ce se găseau aci - Dna şi dl Capitanovici, dl Pantazzi, Aristide Blanc şi 
alţii. Groaza a fost aşa de mare că tânărul Dobrovici (vărul inginerului cu acelaşi nume de la Banca Naţională) a 
trecut printr-o criză de nervi aşa de acută, că mulţi credeau că şi-a pierdut minţile. Când au năvălit bolşevicii să 
facă percheziţii pentru arme, a început a striga că nu el, ci ceilalţi români, arătâdu-i pe fiecare în parte, au puşti 
şi revolvere. Un sârb, Stratinovici, denunţat şi el în ăst mod, a lămurit ruşilor starea de surescitare a bietului om. 
Bombardarea hotelului a fost cauzată de faptul că iuncării, ocupând anumite camere din faţă, au tras fără milă în 
bolşevici. Între ei, un ofiţer englez, cu o minunată puşcă de precizie şi-a sărat şi el inima, cum zicem noi, pe 
ticăloşii ăştia de aliaţi... În urmă a fost "salvat" şi el cu ceilalţi "streini", între care se găsea şi bătrânul profesor 
Muşovic. La Consulat am găsit pe toţi românii de prezent în Moscova. Fiecare îşi spunea păţania. Unii erau încă 
foarte îngroziţi. Între toţi însă, acel ce a trecut prin momente adevărat tragice a fost locotenentul Angelescu, care, 
percheziţionat şi arestat ca spion austriac, a fost dus printre focuri de puşcă şi mitraliere şi pus la zid cu ordonanţă 
cu tot, să fie executat, cu toate protestările lui că e român. În momentul de a fi împuşcat, o idee mântuitoare i-a 
venit: a început a striga că da, e spion austriac, că are la dânsul bani şi hârtii multe şi a cerut să fie dus să 
mărturisească la Soviet. Când tovarăşii au auzit aşa ceva l-au luat şi l-au dus la mai marii lor unde s-a putut bietul 
explica, obţinând acte de identitate şi de libertate cu care s-a întors acasă, unde toţi îl credeau mort. Consulul 
avea - întâia oară că l-am văzut aşa - o bucată mare de tricolor pe piept. A dat o telegramă cifrată la laşi, arătând 
că toţi românii au scăpat deocamdată şi că depozitul e intact. În urmă şi-a adus acasă la dânsul insignele 
Consulatului - tabla şi steagul - ca să-şi păzească bietul om casa sa, fiind unul din cei mai bogaţi şi cunoscuţi 
"burjui" ai oraşului. La restaurant am cunoscut pe maiorul sârb Dragotici, tânăr vioi şi plin de viaţă. Vorbeşte 
franţuzeşte (şi-a făcut studiile tehnice militare la Bruxelles), englezeşte (a fost 6 luni cu misiune în America, în 
timpul războiului), şi, fireşte, ruseşte. Ca şi noi, indignat şi scârbit de cele ce se petrec azi în Rusia. Totuşi nu 
descurajat, având convingerea că totul se va schimba şi aci în bine. L-am întrebat: Cum? Mi-a răspuns scurt: Cu 
un nou monarh! De altfel de la dânsul am aflat că în sud s-ar fi constituit un guvern Kaledin şi că în multe părţi 
bolşevicii n-au reuşit. Nu crede în durata noului guvern şi mai ales în putinţa unei păci separate. Curajos şi fără 
frică de primejdie, ca toţi sârbii, în tot timpul revoluţiei s-a plimbat liniştit pe străzi, văzând multe scene de jaf 
ordinar comise de "tovarăşi" chiar şi asupra ofiţerilor lor, care, sub pretext că sunt percheziţionaţi pentru arme, 

erau pur şi simplu furaţi de portmonee şi portofeluri. Oraşul începe a lua aspectul obişnuit. Prăvăliile s-au deschis 
dar localurile publice nu sunt îngăduite decât până la ora 7 iar circulaţia pe uliţi până la 8. Tramvaiele nu umblă, 
căci în multe locuri, pieţi mai ales, conductele electrice au fost distruse. Gazete nu apar decât tot numai cele 
bolşevice, aşa că nu putem şti exact ce se petrece măcar în Rusia. Trenurile aud că circulă. La Kremlin puţine 
stricăciuni, aceasta mulţumită intervenţiei mitropolitului Platon care a obţinut, zice-se, de la bolşevici, să nu bată 
cu tunurile, asigurându-i că-i va face pe iuncări să se predea în bună rânduială, ceea ce s-a şi întâmplat. Azi sunt 
doi ani de când a murit biata Lenuşa. Mi-e încă aşa de vie în minte scena ultimelor ei momente că pare c-o văd 
şi acum ca într-un film cinematografic. Şi, Doamne, ce de evenimente au trecut peste noi de atunci! Căci cine ar 
fi crezut în acele zile bunăoară că peste doi ani vom fi împrăştiaţi cu toţi în toate părţile, fără să ştim măcar unii 
de alţii. lată numai din câţi bărbaţi erau de faţă la înmormântare, nici unul nu mai e în Bucureşti şi nici doi împreună 
într-o altă parte. Şi cine ştie dacă măcar de acum într-un an vom putea fi din nou împreună! 


Duminică, 5 Noiembrie - La "Strasnoi" unde am fost să asist la servicul divin, nu ştiu de ce, nu se slujea. 
În drum spre catedrală am trecut prin piaţa Nichiţchi. E de neînchipuit ce am putut vedea. Două case mari de 
raport, cum sunt în genere acest soi de case în Moscova, bombardate şi arse de sus până jos, iar celelalte de 
prin prejur ciuruite de obuze şi gloanţe. Nu e geam nesfărâmat aci, fir electric (de tramvai) nedistrus. Desigur 
nicăieri lupta n-a fost mai înverşunată ca în această piaţă. E suficient să duci pe un străin aci sau să-i arăţi 


măcar o fotografie ca să înţeleagă ce caracter extrem de barbar a avut lupta dintre iuncări şi bolşevici la 
Moscova. Hotărât prin grele zile am trecutiLa catedrală lume enormă. Toate intrările sunt tixite. Asemenea 
galeriile. Serviciul divin cu foarte mulţi episcopi şi preoţi şi cu două coruri, cum am relevat în aceste note, foarte 
frumos. De aci am vrut să trec pe la vreun muzeu, Alexandru III sau Rumianţev, dar sunt închise. Un pricaz, Nr. 
3, al noii stăpâniri acordă-cu începere de azi - publicului deplină libertate de circulaţie prin oraş, fără bilete de 
voie; ziua şi noaptea. 


Luni, 6 Noiembrie - Prietenul sârb Svetin Svetinovici mi-a explicat rostul afluenţei de ieri la catedrală. A 
fost alegerea noului Patriarh al Rusiei. Se ştie că ultimul patriarh a fost sub Petru cel Mare care, după moartea 
aceluia, n-a mai îngăduit alegerea unui altuia ci s-a proclamat pe sine şi pe urmaşii săi şefi ai bisericii ortodoxe 
ruseşti şi ai Sf. Sinod. Acum, după îndepărtarea stăpânirii ţariste, biserica rusă reintrând în vechile sale drepturi 
şi tradiţii, a ţinut să-şi aleagă un nou patriarh din capii săi bisericeşti. Aleşi au fost trei candidaţi dintre care 
sorţul a designat pe mitropolitul Moscovei, Tihon. Sorţul s-a tras ieri, în timpul slujbei de la catedrală unde au 
servit, spune sârbul, 60 de arhierei, ceea ce numai la încoronarea ţarului s-a mai întâmplat. Duminica viitoare 
va fi instalarea noului patriarh, tot acolo. Din cele ce aflu, constat şi eu că purtarea consulului nostru în timpul 
tulburărilor a fost sub toată critica. Pe când consulul francez şi comandantul militar al misiunii au strâns pe toţi 
supuşi francezi la cazarma lor din Petrovski parc, punându-i în siguranţă, pe când consulul american şi cel 

englez au răzbătut cu automobile printre focuri de puşti şi mitraliere, alergând pe la hotele să-şi protejeze 
compatrioţii, consulul român a stat închis în casă de frică din ziua întâi a mişcării până în cea din urmă. Dacă 
nu erau englezii, compatrioţii noştri de la "Metropole" acolo rămâneau. lar acum în urmă, dl Guerin a dus pe 
dna şi dl Capitanovici acasă la sine, a luat acolo pe cei doi ofiţeri români (Angelescu şi Netter) şi pe soldaţii care 
se găsesc aci, îngrijindu-se numai de sine şi de casa sa. Ce priveşte toţi ceilalţi români, ei au fost lăsaţi în grija 
şi în plata Domnului. Faptul trebuie semnalat celor în drept. Am rugat pe Trandafirescu s-o facă dânsul, la 
întoarcerea la laşi. Gazete franceze tot nu avem. Din două numere mai vechi - 24 şi 31 oct. - din "Entente" 
mărturisesc că nu m-am putut alege cu mai nimic pozitiv asupra evenimentelor din Petrograd şi a situaţiei din 
Rusia. Ştirile date în această foaie despre întâmplările din Moscova sunt de-a dreptul fantastice, aşa că nici pe 
celelalte, cred, nu se poate pune deosebit temei. Pe seară am fost la păr. Mihail, arhimandritul sârbesc de aci, 
de am luat câteva numere din "La Serbie", jurnal pe care la laşi l-am urmărit cu mult interes şi folos. 


Marţi, 7 Noiembrie - O după-amiază plăcută cu maiorul sârb Bogotici, cu Trandafirescu şi Vello la "Cafe 
Central". Am discutat mult asupra războiului şi situaţiei create Serbiei, României şi Italiei. Sârbul e un bărbat 
distins, cu frumoasă cultură specială şi bogate cunoştinţe politice. A venit azi dimineaţă de la Petrograd şi 
pleacă vineri seara la Odessa. E singurul care ne-a mai adus ceva veşti: că aventura bolşevică va lua curând 
sfârşit, că în Franţa s-a constituit un nou guvern, cu Clemenceau23! în frunte, şi că, ceea ce-i mai dureros, 
campania germană în ltalia e o catastrofă pentru aceasta. Pe seară Lacea a venit să mă anunţe că pleacă la 
noapte la Odessa, cu Ştefan loan şi Făgărăşeanu. Mâine, poimâine pleacă şi Trandafirescu cu Vello, aşa că rămân 
singur. Greu o să fie, mai ales dacă liniştea nu s-o restabili, dacă vom sta tot sub ameninţarea anarhiei. Teamă 
mi-e că m-oi prăpădi pe aci fără să ştie nimeni de mine. Aflu-fapt ce trebuie să-l notez şi să-l pun în legătură 
cu ceea ce scriam ieri aci -că dna Danielescu, sora, pare-mi-se a directorului Siguranţei, Panaitescu, a fost 
scoasă de la Hotel "National", asemenea bombardat de bolşevici, de consulul francez şi adăpostită, cu doi copii 
ai dânsei, cu ceilalţi membri ai coloniei franceze, la cazarma francezilor. Faptul a fost făcut cunoscut consulului 
nostru de consulul italian care a cerut să se caute dnei Danielescu o locuinţă în oraş. Hotărât, noi românii, dintre 
toţi străinii, am fost singurii neglijaţi şi abandonaţi de consulul nostru. 


Miercuri, 8 Noiembrie - Două scrisori mi-au făcut deosebită bucurie. Întâia de la Mircea că şi-a trecut 
examenul de cl. VI, a doua, de la dl lorga care, în aceste momente, de deprimare şi deznădejde, mi-a reîntărit 
pare credinţa, credinţă pe care aş minţi dacă aş zice că o mai păstrez întreagă, astfel precum o aveam la 


231 Georges Clemenceau (1841-1929), om politic şi ziarist francez. Lider al Partidului Radical. Orator de prestigiu. Prim-ministru (1906- 
1909, 1917-1920). Preşedinte al Conferinţei de pace de la Paris (1919-1920), unul din autorii Tratatului de la Versailles. 

începutul războiului. Desigur, trebuie să suferim şi mai ales să ne resignăm până la sfârşit, sfârşit care trebuie 
să vină şi să fie drept, dacă nu bun pentru noi. 

Joi, 9 Noiembrie - Consulul ne-a chemat, pe toţi românii, în vederea examinării situaţiei noastre în caz 
de noi tulburări. Noi am fost dar el n-a fost. Cel puţin până la ora 5 când am plecat de la Consulat, el nu venise. 
Totul s-a redus la faptul că ne-am lăsat adresele şi numărul paşapoartelor pentru a ni se face nişte foi de 
legitimaţie care vor fi legalizate la biroul străinilor, de curând întemeiat aci. Din lectura gazetelor franceze de 
la Petrograd şi a "Buletinului" de aci, am impresia că situaţia se înăspreşte şi că, în curând, armata şi populaţia 
civilă se vor afla în faţa unei catastrofe care va duce la revoluţie, pentru pace cu orice preţ. Mâine se 
înmormântează victimile celei de a "doua" revoluţii ruseşti, cum o numesc bolşevicii. E teamă de excese şi 
neorânduieli, de aceea lumea e consiliată de ziare să stea pe acasă. După declaraţia unui bolşevic, făcută la 
Petrograd, ar fi fost peste 5.000 de victime, de la 28 oct. până la 2 noiembrie. 


Vineri, 10 Noiembrie - Azi s-a făcut înmormântarea victimelor răscoalei. Slujba a fost în Piaţa Roşie. Nu 
ştiu ce va fi fost, căci nu m-am dus acolo. Am văzut însă multă lume îndreptându-se spre Kremlin şi câteva 
cortegii cu pancarde negre şi roşii. Tânărul Tomescu, care a fost la mine, îmi spune că înmormântarea s-a făcut 
sub zidurile Kremlinului şi că, după coşciugurile văzute, victimele par a fi mai ales copii; că publicul stătea 
descoperit, se închina şi cânta cântece relogioase cu toate că preoţi n-a văzut slujind. "Russkoe Slovo" de azi 
publică ştiri din Odessa după care România ar fi în tratative de pace separată cu Germania, cerând Basarabia. 
Vestea - zice acest ziar - a provocat mare nelinişte pentru ruşii din sud care cred că o pace de aşa fel ar deschide 
germanilor frontul român. 


Sâmbătă, 11 Noiembrie - Lumea aci s-a mai liniştit. Toţi stau însă pasivi şi neputincioşi în faţa 
evenimentelor, aşteptând desfăşurarea lor. Căci la oamenii acestor locuri parcă nu există simţământul de patrie. 
Primesc veştile despre dezmembrarea, dezagregarea "fostei Rusii" ca şi cum ar fi vorba de cine ştie ce ţară 
străină, depărtată de ei. Niciodată nu am fost mai lipsit de ştiri privitoare la cele ce se petrec la noi şi în restul 
lumii ca acum. Nu ştiu nimic.Ce e în ţară? Ce e în Italia? Ce e la ceilalţi Aliați? Ce la Puterile Centrale? Nimic, 
absolut nimic. Aud numai fel de fel de veşti, fără să ştiu ce să aleg şi să cred din ele! Aşa-mi închipuiesc că sunt 
întemniţaţii şi prizonierii din câmpurile de izolare şi taberele lor de concentrare. 


Duminică, 12 Noiembrie - leri a fost onomastica Victoriei, de care anul trecut, în enervarea şi îngrijorarea 
de atunci, n-am ştiut nimic, dar la care azi, în depărtarea şi izolarea în care mă găsesc, mă gândesc cu dragoste 
şi duioşie. De ar da Dumnezeu să ne reunim cu toţi sănătoşi acasă, că vom şti cum să ne bucurăm de atari prilejuri 
de mulţumire şi intimitate familială... Zvonurile de pace separată a României persistă. Gazetele le comentează. 
Publicul le crede, provocând o vădită îngrijorare pe care o vedem bine şi noi, în cercurile în care ne învârtim. Azi 

e anul de când am plecat din Bucureşti. Îmi reamintesc ceas de ceas momentele de durere, de deznădejde prin 
care am trecut, zilele acelea grele şi triste, îndeosebi ziua plecării. ÎI revăd pe Moise, dis-de-dimineaţă, la hotel, 
pe Giîrboviceanu la Casa Bisericii, pe Bogdan acasă, pe căpitanul Demetrescu la Cenzură, pe Cornelia şi Guguţa, 
pe strada Sfinţilor, ducându-se după făină, pe Victoria, pe Mica, pe copiii Corneliei, pe toţi acasă. Îmi reconstitui 
scenele de după amiaza, de la 5 la 7, minută cu minută. Resignarea Victoriei, deznădejdea Guguţei, nevinovăția 
Micăi. În sfârşit, nădejdea noastră, a tuturor, la plecare, e că toate s-or sfârşi cu bine. Vremea scursă de atunci în 
distanţa la care mă găsesc de ai mei mă face să mă gândesc la toate acestea cu destulă linişte şi resignare. Nu 
mai sper şi nu mai cred nimic. Aştept sfârşitul, dacă-l voi mai apuca, oricare ar fi el şi rog pe D-zeu să aibă grije 
de sănătatea şi de binele tuturor a lor mei... Asta e starea sufletească în care mă găsesc azi, un an de la pribegie... 

Duminică, 19 Noiembrie - O săptămână de nelinişte, turburare şi deprimare din cauza chestiunii păcii 
separate ce a început a se trata cu nemţii. De ce n-oi fi fiind şi eu ca alţii? De ce mă preocupă şi mă tulbură atât 
gânduri le situaţiei noastre critice, nefericite? Un discurs a lui Radoslavov [Vasili]232, enunţând revendicările 
bulgarilor asupra Dobrogei, un articol din "Budapesti Hirlap" afirmând pretenţiile ungurilor asupra văilor de 
dincoace ale Carpaţilor noştri mi-au cauzat nopţi de insomnie şi de completă agitaţie. Ca şi cum aş fi avut o 
povară grea pe suflet, un păcat personal, ori aş fi suferit o mare nenorocire însumi, n-am putut închide ochii 
de fel. Curios, a doua zi mă refac, mă întăresc sufleteşte, reflectând că oricât de crudă ar fi situaţia ce ne 
aşteaptă după război, ea nu poate fi totuşi durabilă... Noi sau alţii o vor schimba în bine. Cu toate acestea un 
lucru e sigur - generaţia noastră, a oamenilor de 40 de ani, va fi o generaţie cu idealurile sfărâmate, fără putinţa 
de a şi le reface. Cei tineri vor creşte, evident, în greutăţi, dar vor nutri speranţe pentru vremea bărbăţiei lor. 
Cei bătrâni, deşi vor muri amărâţi, au avut totuşi şi ei vremea lor de realizare a idealului lor. Pe când noi, noi 
am trăit două decenii de viaţă publică într-o Românie prosperă şi de toţi cinstită, pentru a ne petrece anii ce 
vom mai avea într-o Românie nefericită şi de toţi abandonată... Desigur ruşii vor face pace şi poate Aliaţii le vor 
declara război, ceea ce noi, românii, în situaţia în care ne găsim, nu vom putea face. Mai mult chiar, vom fi siliţi 
bineînţeles cu consimţământul Aliaților, să facem şi noi pace, o pace care va rămâne să fie revizuită la sfârşitul 
războiului, când va fi... 


Luni, 20 Noiembrie - Am dat, la laşi, dlui Duca233 o telegramă cifrată şi urgentă întrebându-l dacă n-ar fi 
bine să duc acolo, cu trenul special american ce pleacă de aci, probabil săptămâna aceasta, măcar lăzile 


232 Vasili Hristov Radoslavov (1854-1929), om politic bulgar. Ministru în repetate rânduri, începând din 1884. În timpul Primului Război 
Mondial îndeplinea funcţia de ministru de Război. 

233 |. G. Duca (1879-1933), jurist, ziarist şi om politic. Fruntaş al Partidului Naţional Liberal. De mai multe ori ministru şi prim-ministru 
(1933). Promotor al unei politici de apropiere de Franţa şi Anglia. Asasinat de membri ai organizaţiei fasciste Garda de Fier. 

Academiei. Aceaşi stare de enervare şi nesiguranţă. Mă cufund în amintiri. Recitesc, pentru a nu mai ştiu câta 
oară, scrisoarea Victoriei de acum - tocmai azi - e anul, ultima ce o am de la dânsa. Mi-amintesc apoi cum la laşi, 
după ce luasem masa cu Secelenii şi cu mătuşa şi fusesem la cofetăria Fremac, ieşind de acolo, am aflat, de la 
Găvănescu, vestea, dovedită în urmă ca prematură, a căderii Bucureştilor. Am fost aşa de emoţionat că am plâns 
în mijlocul Pieţii Unirii, pe treptele piedestalului statuiei lui Cuza Vodă. La poştă, unde am mers îndată, am aflat 
însă că vestea era falsă şi că se explică prin faptul că linia telefonică şi telegrafică Ploieşti-Bucureşti fusese 
întreruptă de o patrulă de cavalerie vrăjmaşe. 


Marţi, 21 Noiembrie - De câteva zile iarăşi visez pe cei de acasă. Azi noapte am visat-o pe Comelia. Părea 
c-am întâlnit-o pe stradă în Bucureşti, slăbită şi îmbătrânită. Era fără nici o dispoziţie. De asemenea Mica era 
slabă şi cu pistrui sau zbârcituri pe faţă. Victoria părea că e satisfăcută şi râdea cu poftă de un mare noroc ce 
venise peste Mircea - o moşie de vreo mie pogoane. În sfârşit, alte multe. Sunt din ce în ce mai indispus. Mai 
ales seara, după ce cetesc "Buletinul francez" cu ultimele noutăţi politice. Simt necesitatea de a schimba mediul. 
Poate că între români mi-aş întări sufletul şi moralul. Aci, aşa cum mă găsesc, de voi mai sta mult înnebunesc 
- atât mă frământă gândurile cele rele şi mă munceşte dorul de casă. De-aş putea măcar afla veşti de la ei. 
Gazetele de azi publică ştirea asasinării generalului Duhonin la Stavka. Asemenea vestea evadării lui Cornilov şi 
a altor generali partizani ai lui. De tratativele pentru armistițiu, începute foarte probabil aseară la ora 5, nu știm 


încă nimic. Mâine, poimâine vom avea desigur ceva veşti. Credinţa mea este că ruşii vor face pace separată şi 
că, după ei, va trebui să facem şi noi o asemenea pace, negreşit cu consimţământul Aliaților. 


Miercuri, 22 Noiembrie - Se vorbeşte foarte serios de transportarea tezaurului nostru în America, pentru 
care s-au şi urmat tratative între guvernul român şi al Statelor Unite. Ce bine ar fi să fie aşa, să scap de Rusia 
şi să merg în America unde, pe lângă siguranţa şi liniştea ce am găsi, aş putea face şi eu ceva de folos, nu numai 
pentru mine, ci şi pentru alţii. Aş învăţa englezeşte şi aş studia organizarea bibliotecilor publice de acolo. Poate 
voi avea şi eu noroc, după atâtea deziluzii şi amărăciuni. l-am scris lui Mircea să vină şi el cu mine. Indirect şi 
lui Cornel. 


Joi, 23 Noiembrie - Azi e anul de când a fost ocupat Bucureştiul şi azi crudă şi dureroasă ironie a sorții, 
a început armistițiul încheiat între ruşi şi Puterile Centrale, armistițiu la care, forţat, a trebuit să adere şi armata 
română. Aşa cel puţin scriu gazetele ruseşti, "Russkoe Slovo", de obicei bine informată. De altfel, dat fiind 
situaţia noastră, o altă atitudine ar fi fost imposibilă. Misiunea franceză, după acelaşi ziar, a şi plecat din laşi la 
Odessa, iar Brătianu ar fi grav bolnav. Aşadar lichidarea a început şi la noi. Ce va urma, bunul Dumnezeu, care 
ne-a pedepsit aşa de crud ştie. Mintea omenească nu! Îmi închipui că de acum nu mai poate fi vorba de plecare 
în America, ci mai degrabă de întoarcere la laşi. Bietul Vello spunea azi, la telefon, cu drept cuvânt, că nu e casă 
românească pe tot cuprinsul pământului românesc din Dacia şi chiar din Macedonia, care să nu fi suferit vreo 

pierdere pe urma acestui nefericit, prea nefericit război. Şi, gândindu-se la frate-său, mort de tifos exantematic, 
ca medic la Vaslui, la maică-sa, rămasă singură acasă, la Moldoviţa, la tatăl său, bătrân de 70 de ani, deportat 
în Bulgaria, la soţie, şi copil, rămaşi la Sofia şi mai şti la cine alţii, l-a podidit plânsul. De câte ori n-am fost şi 
eu în aşa stare sufletească. Chiar azi, cetind în "România Mare" cum au fost spânzurați, în septembrie trecut, 
lângă Cluj câteva sute de intelectuali români, chiar şi femei, m-am gândit din nou la sărmană maică-mea, de 
care nu mă îndoiesc că s-a prăpădit, cine ştie pe urma căror grele şi umilitoare suferinţe! Vreo zece zile am fost 
tot torturat şi amărât. Acum că sfârşitul se apropie, simt că îmi capăt stăpânirea de sine şi resignarea trebuitoare 
pentru aşteptarea şi primirea veşti lor şi situaţilor dureroase ce învingătorii vor transmite şi crea celor învinşi. 
Vae victis! Fire-ar măcar ca jertfa cea mare să fi fost focul purificator al neamului. Să clădim, ce-om mai putea 
clădi, mai temeinic, mai serios, mai cinstit, mai curat, cu suflet mai înalt, cu ideal mai mult... Seara am stat de 
vorbă cu Halperiu, adică zic am stat, căci gândul mi-a fost în altă parte, la Bucureşti, la laşi, pe unde mă purtau 
tot felul de amintiri, între care şi aceea cum am aflat vestea căderii Bucureştilor: de la Minescu, subdirectorul 
Poştelor, căruia îi dusesem, azi e anul, pe la ora 4, o telegramă înregistrată şi plătită pentru Bucureşti, rugându- 
| să dea ordin să se transmită imediat. "Finis" - mi-a zis el, văzând telegrama - şi din gestul ce a făcut am înţeles 
că Bucureştiul fusese ocupat. 


Vineri, 24 Noiembrie - Azi, Mica împlineşte trei ani şi opt luni. Ce mare s-o fi făcut, dacă cumva o mai fi 


ţinând-o D-zeu. Câtă schimbare în ea. Va fi vorbind tot şi bine. Va fi mergând cu maică-sa, cuminte şi 
bucuroasă, pe stradă. Va fi făcând drăgălăşenii, dar şi destule nebunii în casă. Se va fi jucând şi împrietenit bine 
cu Anişoara. În sfârşit, va fi uitat de tot şi nu va mai fi pomenind de "tată-meu'. 


După ziarele de ieri şi de azi se pare că tratativele pentru încheierea armistiţiului întâmpină dificultăţi 
din cauza condiţiilor puse de germani,condiţii pe care chiar bolşevicii ezită a le primi, fără instrucţiuni speciale 
de la Petrograd. Un armistițiu de fapt a fost însă declarat de la Marea Baltică şi până la Marea Neagră. Cu toată 
părerea contrară e totuşi greu, cum se vede, de pornit legături pentru pace chiar şi cu o Rusie complet 
dezorganizată şi epuizată de aceasta. Un lucru e însă sigur: odată încolţit în sufletul oamenilor suferinzi de 
război germenul păcii, cu greu va putea fi el smuls de la ei. Dovadă: mişcarea formidabilă pentru pace în Austro- 
Ungaria. De altfel monarhia aceasta după cât reiese din telegrame şi din declaraţiile lui Czernin [Ottokar, 
Theobald von Chudenitz]234, vrea, sincer şi grabnic pacea, contrariu Germaniei. N-ar fi de mirare deci, ca de aci 
să pornească începutul păcii generale?35... Sfârşitul canibalic al generalului Duhonin i-a impresionat, 


234 Ottokar Theobald von Chudenitz Czernin (1872-1932), om politic şi diplomat austro-ungar. Ministru plenipotenţiar la Bucureşti 
(1913-1916) iar în timpul Primului Război Mondial ministru de Externe (1916-1918). 
235 Autorul se referă la armistițiul încheiat între Rusia Sovietică şi Puterile Centrale la 27 noiembrie/5 decembrie 1917 la Brest-Litovsk. 

cutremurat, chiar şi pe ruşii cei mai revoluționari. A fost într-adevăr ceva de neînchipuit de groaznic. Străpuns 
de baionete, şi ridicat în sus de vârful acestor unelte, a fost, în urmă, literalmente sfâşiat în bucăţi... 


Joi, 30 Noiembrie - Cu toată monotonia lor, zilele trec destul de repede. Aceasta din cauza scurtimii lor. 
La ora 9 e încă întuneric. Abea pe la 10 1/2, după ce mă scol, mă îmbrac, iau ceaiul, dacă pot ceti ceva lângă 
fereastră. Pe la 11 1/2 ies la preumblare iar pe la 12 mă duc zilnic puţin la Consulat. La 3-4, după masă, când 
vin acasă, trebuie să aprind lampa, ca să cetesc sau să scriu. De obicei, după aceasta nu mai ies. Pe la 12-1 mă 
culc. Acesta e programul vieţii mele de aci de vreo 5-6 săptămâni de când s-au scurtat zilele. Sufleteşte, acelaşi 
pustiu. Totuşi, de când cu afacerea mergerii în America, mă simt oarecum mai bine, numai la gândul că voi 
ajunge într-o lume de siguranţă, de linişte şi de muncă. Azi e conferinţă la Consulat cu americanii asupra acestei 
chestiuni. Voi vedea mâine ce s-a hotărât. De la laşi am fost înștiințat, într-o telegramă către Consul, că Consiliul 
de miniştri a decis ca lăzile Academiei să rămână la Moscova, ceeea ce ar putea fi o indicație pentru proiectata 
transportare a depozitelor în America. Tot azi am fost înştiinţat că mi s-a trimis, prin Banca Naţională, la Creditul 
Lionez, 1200 Rluble]. 


Sâmbătă, 2 Decembrie - N-am putut dormi toată noaptea. Gândul mi-a fost tot acasă. l-am văzut, 
urmărit, pe toţi, rând pe rând. Pe Mica o am văzut ca odinioară, în zilele cele bune, în dormitor, sculându-se de 
dimineaţa şi stând răzimată de paturile noastre fără să zică un cuvânt, pe urmă, cum o îmbrăca maica-sa sau 


Lina, cum se juca cu cutiile la oglinda garderobulul, cum se spăla pe dinţi şi se săpunea alături de maică-sa, 
cum se cerea apoi în "bigie", cum mânca, în timpul din urmă, singură, cum o lăsam în curte "târguind" cu oltenii, 
cum o găseam în bucătărie făcând şi ea de mâncare, cum punea masa, cum răsturna grişul cu lapte pe farfurie, 
în fine, tot ce făcea de dimineaţa până seara, nu numai acasă, ci şi la Păneşti, la Frăţileşti, la Constanţa, la 
Mamaia. Doamne, cum îmi năvălesc mereu în minte tot felul de scene şi cum mă înduioşează gândul că va mai 
trece multă vreme până vom fi iarăşi împreună, de va da Dzeu să mai avem parte de o asemenea fericire. 


Sâmbătă, 9 Decembrie - O săptămână întreagă n-am mai scris nimic. Cauza - amărăciunea de cele ce 
suferim şi mai avem a suferi noi. Nu am nici un interes pentru nimica pe de o parte, iar pe de alta gândul mi-e 
tot la ale noastre. Nopţi de-a rândul n-am închis ochii până de către ziuă. Venirea şi şederea lui Bărbuceanu 
aci, câteva zile, m-a mai antrenat puţin, iar plecarea în ţară a unui nou grup de compatrioți (familia Zaharia, 
familia Vidraşcu, Densuşianu şi Bărbuceanu) m-a hotărât să plec şi eu, mai întâi la Kiev, să petrec Crăciunul cu 
românii de acolo, apoi la Odessa şi în urmă, de se va putea, la laşi, să aranjez chestiunea liberării mele din 
Moscova. Am şi scris în acest sens în ţară şi mi-am reţinut bilet de tren pentru ziua de 18 crt. Stările din Rusia 
tot nelămurite, deşi armistițiul s-a încheiat şi tratativele de pace au început sau sunt pe cale de a începe. Un 
lucru e sigur - că comisarii poporului au mai multă putere decât se credea şi că ruşii, toţi, vor pacea - unii 
separată, alţii generală. Adunarea Constituantă s-a mai amânat. Majoritatea o au socialiştii revoluționari, 


Fundația Lapedatu 158 


ALEXANDRU LAPEDATU, AMINTIRI IOAN OPRIȘ 


partizanii lui Kerenski deci. La sud cazacii încep a limpezi situaţia, scoțând pe bolşevici din regiunea lor. De 
asemeni ucrainienii au atitudinea precisă şi hotărâră în sensul creării unui stat al lor naţional. Nu mai puţin în 
Basarabia se dezvoltă lucrurile potrivit intereselor naţionale româneşti. Cu toate acestea cine poate şti ce va fi 
la urma urmelor? Duminica trecută a fost aci o grandioasă manifestaţie pentru Constituantă. Lume enormă - se 
zice 150.000-200.000 de oameni - şi bună. Bolşevicii n-au luat parte la această manifestaţie făcută, tacit, 
împotriva lor. Joi seara am fost la Opera imperială.S-a cântat "Aida". De artişti, ca joc şi cânt, n-am ce zice 
deosebit. Ca toţi artiştii buni şi mari. Orchestra însă admirabilă - de o preciziune şi de o armonie cum n-am 
mai auzit până acum. lar ce priveşte mise-en-scene şi costumele a întrecut orice mi-aş fi putut închipui. Cu 
aşa mijloace tehnice şi artistice capeţi,într-adevăr, impresia că acţiunea se petrece aievea pe malurile Nilului şi 
pe vremea faraonilor. Într-un număr din "Neamul românesc", primit azi, două poezii ale lui D. Carp (G. Proca). 
Le-am cetit cu aceeaşi plăcere ca şi acum douăzeci şi cinci de ani când ceteam versurile acestui cu adevărat 
talentat poet în "Literatură şi Ştiinţă" şi în alte publicaţii socialiste literare ale timpului. Zic cu adevărat talentat 
pentru că s-a făcut atâta abuz la noi de atributul acesta încât, întrebuințat singur, adesea nu mai exprimă 
întregul lui cuprins. Tot în "Neamul românesc", după G. P., cetesc anunţurile pentru vânzarea, pe bani de aur, 
a zahărului la Bucureşti, în localul Ministerului de Război. 


Marţi, 12 Decembrie - Un tânăr ofiţer rus, de artilerie, a venit azi la Consulat să se roage a i se face 
formalităţile de lipsă spre a fi trimis pe frontul românesc. | s-a răspuns că Consulatul n-are cădere a face astfel 
de acte şi i s-a recomandat să meargă la Kiev să se adreseze col. Pietraru. Însemn cazul pentru că e caracteristic 
pentru situaţia ce reformele revoluţiei ruseşti au creat corpului de ofiţeri, care, scoşi din cadrele armatei, au 
rămas fără nici un rost. Cei mai bătrâni, cu familii, s-au împăcat mai lesne cu această situaţie, cei tineri însă 
mai greu. Mulţi ofiţeri de aceştia s-au angajat ca gardieni pe la casele particulare. Chiar la casa noastră păzesc, 
ziua şi noaptea, câţiva locotenenţi. Şi umilitor şi trist. Paza caselor e reclamată de faptul că locuinţele sunt 
atacate şi jefuite ziua în amiaza mare, întrucât nu mai este nici poliţie, nici justiţie, în Rusia. Chiar trecătorii pe 
stradă sunt opriţi, ameninţaţi cu armele şi dezbrăcaţi şi jefuiţi de tot ce au mai bun şi mai de preţ pe dânşii. 
Aceasta în mijlocul oraşului. Lumea care se întâmplă să fie de faţă la astfel de acte banditeşti, în loc să sară în 
ajutorul victimelor, fuge desperată în toate părţile. 


Joi, 14 Decembrie - De două, trei zile sunt în parte ocupat cu preparativele de plecare. Gândul eliberării 
de aci pare că m-a liniştit. Totuşi nopţile de insomnie continuă. Agitat cum sunt, visez, visez mereu tot felul de 
lucruri. Azi noapte bunăoară, între altele, m-am visat din nou la Bucureşti. Pare - am intrat întâi la Librăria 
Sfetea de pe Calea Victoriei, unde am stat de vorbă cu Gh. Sfetea şi cu d-şoara vânzătoare, sârboaica, 
întrebându-i dacă nemţii erau cuviincioşi când veneau în librărie. Mi se părea că m-am dus în colţul Căii Victoriei 

cu Bulevardul Elisabeta să iau o trăsură să merg acasă. Când să mă apropiu de casă însă, pe când îmi făceam 
fel de fel de închipuiri despre surpriza şi bucuria alor mei, m-am deşteptat. Mi-a părut rău destul... 


Sâmbătă, 16 Decembrie - Deşi mai am 48 de ore până la plecare, mi-am pregătit totul aşa de complet 
că aş putea să mă urc în sanie şi să mă duc la gară chiar acum. Mai am doară de obţinut de la Biroul străinilor 
permisul (propusk) de călătorie pe care a rămas să-l ia Netter. Cea mai mare parte din lucruri - lada mare - le 
las la tipografia Băncii Naţionale, în seama dlul Vidraşcu care s-a oferit, cu bunăvoință să le păstreze spre a le 
găsi tot aci, în caz de reîntoarcere, spre a mi le trimite ocazional, în caz de rămânere la laşi. Pentru rosturile 
mele de aci am rugat pe dl lonescu, tânărul de la Casa de Depuneri, să mă înlocuiască, avizând de aceasta şi pe 
Consul. 


Duminică, 17 Decembrie - Aseară am fost din nou la operă. S-a cântat, pentru prima oară, "Samson şi 
Dallila" a lui Saint Saens şi scena Ofeliei din "Hamlet" de Thomas. O seară prea frumoasă. Muzică foarte plăcută 
prin dulceaţa şi armonia ei. Artişti de mâna-ntăâi, coruri admirabile, orchestrație minunată, iar montarea 
splendidă. Farmecul plăcerii şi frumuseţii a mers crescendo. Mai întâi corurile religioase şi cântecele preoţilor 
din actul întâi, apoi solourile şi dueturile din actul al doilea, ocupat întreg aproape de Samson şi Dallila, 
îndeosebi cântecele de jale şi revoltă ale lui Samson din temniţă, alternate de corurile armonioase de afară, din 
tabloul de la începutul actului al treilea, în fine actul acesta cu dansurile şi corurile bachanalelor, în minunatul 
decor reprezentând templul lui Dagon, pentru sărbătorirea Dallilei şi apariţia lui Samson, orbit, care dărâmă 
templul prin surparea coloanelor. Ovaţii frenetice pentru artişti, pentru şeful orchestrei şi pentru directorul 
operei. Scena Ofeliei din "Hamlet" a fost cântată şi jucată într-un cadru de răpitoare frumuseţe:o minunată 
grădină de flori plină de fetiţe, în costume daneze, graţioase, jucându-se şi culegând flori, iar în fund un lac, 
într-o lumină de amurg. Primadona Ofelia - a fermecat sala, iar scena ultimă, cu culcarea ei în barcă şi ducerea 
lină pe apă, în sunetele unui cântec de impresionant lirism, au fost de un efect emotiv extraordinar şi puternic. 
Am făcut vizite de adio, domnului Ionescu, directorul Casei de Depuneri şi secretarului său, tot lonescu, căruia 
i-am mai dat câteva lămuriri cu privire la cuprinsul lăzi lor. 


Marţi, 19 Decembrie - Azi noapte am plecat din Moscova, la 3 (în loc de 10 1/2). Deocamdată pot zice 
că mergem destul de bine. În vagon cam frig, în schimb însă, după împrejurările de acum foarte comod. Aş fi 
perfect mulţumit să ajungem aşa la Kiev. Zic acestea pentru că printre pasageri circulă fel de fel de zvonuri, 
între care cel mai neliniştitor, că de la Briansk încolo nu vom mai putea merge, calea fiind întreruptă. Atât ar 
mai trebui! 


Miercuri, 20 Decembrie - Azi noapte, după unu, am ajuns la Briansk, de unde am plecat foarte târziu, pe 
la 4-5. Până la graniţa ucraineană am mers bine, ca şi ieri. Aci însă dăm peste greutăţi mari, căci, şinele sunt 

ridicate pe o distanţă de câteva verste, a trebuit să facem o transbordare foarte dificilă şi periculoasă. Mai întâi 
greutăţile debarcării - Panta drumului de fier, zăpada. Copilul îngheţat. Se aduc sănii. Încărcăm bagajele. Grupa 
noastră. Cons. Gravier, ofiţerul translator, soldatul francez, eu, neguţătorul francez, doi neguţători ruşi- unul 
mai bătrân, altul mai tânăr. Plecarea. Ora 3. Intrarea în pădure. Atacul. "Ruki verh", "Daite orujie". Am ieşit în 
şes. Vânt aspru şi rece. Negură ucraineană. Trenul tot ocupat. De vagon-lit nici vorbă. Într-un vagon de cl. III 
cu tovarăşii - fără ferestre. Teama că voi fi prădat şi mă voi bolnăvi- bacşişul: 20 ruble. În vagonul slujbaşilor. 
Cunoştinţa cu tânărul evreu de la Kameneţ-Poldolsk. Sfaturi foarte practice. 


Joi, 21 Decembrie - Azi dimineaţă la ora 7 am ajuns la Conotop. Am plecat la ora 11 numai, căci s-a 
schimbat brigada. Noul conductor era să mă dea afară. Am arătat passul din Moscova şi am scăpat. La noapte 
se zice că vom ajunge la Kiev. 


Vineri, 22 Decembrie - Azi noapte la ora 1 1/2 am ajuns la Kiev. Am tras la C.V.R. [Corpul voluntarilor 
români], unde am dormit destul de rău pe o canapea mai mică în camera unor ofiţeri. Dimineaţa am dat o raită 
prin oraş. Bună impresie. Am cercetat prietenii şi cunoscuţii de la C.V. ca col. Pietraru. Negăsind cameră, am fost 
găzduit la ing. Banciu. Seara am fost la Soc. basarabenilor şi transnistrienilor. Raportul delegatului Sfatului Ţării 
la Rada ucraineană. Situaţia detestabilă în Basarabia. Devastările trupelor ce vin de pe front. Ucraina nu poate da 
ajutor armat. După plecarea delegatului cuvântarea col. Pietraru. - Înțelegerea cu Iaşul pentru intervenirea armată. 
Telegrama Sfatului Ţării către comandantul Corpului de voluntari?36 să trimită batalioane ardelene. Decizie de a 
se interveni. Telegrama basarabenilor către primul ministru român. 


Sâmbătă, 23 Decembrie - Ziua petrecută cu prietenii şi cunoscuţi. Seară din nou la basarabeni, pentru 
cor. Aud că se lucrează pentru plecarea eşalonului la laşi şi pentru serbarea de luni seara - masa oferită de 
C.V.R. basarabenilor. 


Duminică, 24 Decembrie - Petrec ziua ca şi ieri. Văd câteva biserici. După cele din Moscova evident că 
interesul pentru acestea din Kiev e mai scăzut. De altfel sunt mai puţin interesante ca acelea. Oraşul însă îmi 
place mai mult. Fac o preumblare pe malul de deasupra Niprului de unde e o admirabilă privelişte spre Podol- 
portul Kievului. 


Luni, 25 Decembrie - Dimineaţa la slujba de la Lavră. Serviciul divin în biserica trapezei. Păr. Florian şi fiu- 
său. Corul învăţătorilor. Soluri care-mi amintesc bisericile din Ardeal. Întreg batalionul la biserică. Predica. Se 
stăruieşte asupra jurământului de credinţă faţă de Rege şi de România Mare. După serviciul divin defilarea înaintea 


236 Corpul de voluntari transilvăneni din armata română s-a creat în urma hotărârii adunării din 13/26 aprilie 1917 de la Darniţa, prin 
participarea celor 1.340 delegaţi ai prizonierilor români transilvăneni şi bucovineni aflaţi în Rusia. In numele Corpului s-a redactat 
un memoriu adresat Guvernului provizoriu, Sovietului soldaţilor şi muncitorilor şi reprezentanţelor diplomatice de la Petrograd, 
prin care se exprima voinţa fermă de a lupta pentru eliberarea deplină a românilor din Austro-Ungaria. 

lavrei. Cuvântarea col. Petrariu. Dejunul. După dejun cu prietenii. Seara masa şi petrecerea pentru basarabeni. 
Mare animaţie. Toastul lui Petrariu, Bocu, Doboş etc. Toasturile basarabenilor. Fiecare o notă nouă! Sentimente 
foarte frumoase. "Regina şi Reginul de la România" (Grecul, preş. Societăţii). Altul: "să ajungem cu toţii, să fim 
numai cu paharele pline în mână şi cu cântece vesele în gură"! Cecutti: "Eu acum gândesc ruseşte şi vorbesc 
româneşte; în curând voi gândi şi voi vorbi numai româneşte"! Un transnistrian: "Să ajungem ca fiecare român de 
dincoace de Nistru să mărturisească şi să fie mândru că e român"! Domnişoarele au vorbit foarte frumos 
româneşte. După masă dans, foarte animat, cu cântece la pian (Baston) până spre seară. Au jucat căluşarii şi ca 
pe Târnave şi soldaţii voluntari. A fost o zi frumoasă, care va rămâne în amintirea tuturor celor ce au participat la 
această serbare. Gândul meu a fost însă şi acasă - cum şi ce fel vor fi petrecând Crăciunul, ziua de naştere a 
Victoriţei? Unde şi-or închipui oare că sunt eu? 


Marţi, 26 Decembrie - Ziua întreagă aproape am petrecut-o în societatea unor lăutari români din Kiev, 
invitat fiind acolo de un fost coleg al meu de la laşi, profesor de muzică la Constanţa, Baston. Tot azi a plecat şi 
eşalonul la laşi. 


Miercuri, 27 Decembrie - După masă o întrunire la Soc. basarabenilor, unde tânărul Bogos, întors din 
Basarabia, a făcut o dare de seamă mai detaliată despre situaţia foarte grea şi confuză de acolo. S-a discutat 
apoi chestia propagandei politice în vederea unirei. Părerile au fost, ca totdeauna, împărțite- unii pentru o 
propagandă cu caracter social-economic, alţii pentru una cu caracter naţional-politic. Fireşte am împărtăşit 
punctul de vedere din urmă.Au vorbit: Pietrariu, Bocu, apoi doi basarabeni şi, în fine, eu. Ce-a mai fost pe urmă 
nu ştiu, căci a trebuit să plec să fac pregătirile pentru drum. 


Joi, 28 Decembrie - Am plecat, în Slavnoi vagon, la Odessa, cu Banciu, Bocu şi Şchiopul. Ora 10, părăsim 
Kievul. Călătorim în condiţii destul de bune. Avem fiecare câte o canapea de dormit la dispoziţie. Pe drum discut 
cu Bocu chestiunea constituirii Comitetului de propagandă politică în unire cu Alianţa Naţionalităţilor de la Kiev. 
Ne înţelegem asupra persoanelor şi asupra modalităţi lor de alegere. 


Vineri, 29 Decembrie - La ora 5 1/2 după masă sosim la Odessa. 


Tragem la Hotel "Slavianski”, unde sunt românii, mai ales cei de origine din Transilvania. Întâlnesc chiar în 
ziua sosirii pe cei mai mulţi. Aflu multe noutăţi din ţară. Oraşul terorizat de bandele de hoţi şi pungaşi. Seara mai 
nimenea nu iese pe străzi. Săptămâna petrecută la Odessa. Oraşul - Sanatoriul lui Nicu -Consulatul. Trandafirescu, 
Chebap. Întâlnirile pregătitoare pentru alegerea Comitetului la Gorga (cu Nistor, Meţianu, Bocu şi Baculescu). 
Alegerea. Mandatul de a merge la laşi. Plecarea la laşi în ziua de vineri, 5 ianuarie. La Razdelnaia al doilea eşalon 
ardelean. Îl lăsăm la Bender. Mergem mai departe. La Ungheni batalionul de grăniceri. La laşi - Sâmbătă ora 1 1/2 
după amiază. 

ÎNTOARCEREA ÎN ŢARĂ 


Către sfârşitul lui decembrie, obţinând autorizaţia cerută, am plecat spre ţară, oprindu-mă, mai întâi, la 
Kiev unde se afla Corpul voluntarilor români ardeleni şi bucovineni printre care aveam o sumă de prieteni şi 
cunoscuţi personali. Călătoria aceasta, dramatică, aş putea zice, este descrisă în ziarul meu amintit ("Jurnal", n. 
ed.). Asemeni şi zilele frumoase din punct de vedere naţional petrecute în mijlocul fraţilor din Transilvania şi 
Bucovina. Acolo, la Corpul voluntarilor, am sărbătorit, împreună cu românii basarabeni şi transilvăneni, aflaţi la 
studiu în capitala Ucrainei, Crăciunul şi Anul Nou, 1918 cu însufleţirea pe care ne-o dădea tuturor crearea 
Republicii autonome române a Basarabiei şi perspectiva unirii ei cu patria-mumă. 


De la Kiev am plecat, împreună cu Sever Bocu, losif Şchiopu, ing. Vladimir Banciu, gazda mea de acolo şi 
alţii, am plecat zic, în condiţii foarte comode, cu un vagon al Slovni (Marele Stat Major rusesc) la Odessa unde am 
rămas câteva zile printre refugiații ardeleni şi bucovineni şi am constituit Comitetul naţional al Românilor refugiaţi 
din Austro-Ungaria spre a se reprezenta poporul român din Monarhia habsburgică în Alianţa de la Kiev a 
Naţionalităţilor din Austro-Ungaria237. Scopul pentru care s-a instituit acest comitet, modul cum a fost constituit 
cum şi felul cum el a căutat să-şi îndeplinească misiunea la laşi sunt arătate în articolul meu Monsieur de Saint- 
Aulaire et les Roumaines refugies d'Autriche-Hongrie pendant la grande guerre, publicat în volumul Hommage a 
m. de Saint-Aulaire, la 1930, în Bucureşti?38. 


Am plecat din Odessa la laşi cu ultimul tren ce a mai circulat între aceste două oraşe. În după-amiaza 
zilei de 6 februarie, de Bobotează, pe o vreme foarte frumoasă, am trecut Prutul înapoi în ţară care mi se păru, 
aşa plină de soare şi de lumină cum era, după haosul şi infernul din Rusia, un adevărat Chanaan în care 
domneşte pacea şi liniştea, ordinea şi legalitatea. M-am dus tot la vechea mea gazdă, la prietenul şi colegul C. 
Sporea, unde am stat încă câteva luni până s-a întors şi cumnatul meu Cornel de la Elisabetgrad, împreună cu 
ceilalţi refugiaţi ardeleni de acolo, la laşi (aprilie) când ne-am luat o nouă locuinţă împreună, la familia 


237 Comitetul naţional al românilor emigranţi din Austro-Ungaria a fost constituit - prin reorganizarea Comitetului românilor din 
Transilvania şi Banat - la 21 ianuarie 1918, în fruntea sa fiind ales preşedinte Al. Lapedatu iar ca secretar Oct. Tăslăuanu. Scopul său 
principal a fost realizarea deplinei uniri a românilor. 

238 Charles Beaupoil de Saint Aulaire (1866-1954), conte, diplomat francez, a îndeplinit misiuni într-o serie de ţări sud-americane, 
precum şi la Viena, Madrid, Bucureşti (între 1916-1920) şi Londra. Autor al unor lucrări de istorie a diplomaţiei, preşedinte al Societăţii 
de istorie diplomatică, cronicar de politică externă la "Figaro". Bun cunoscător al istoriei şi realităţilor româneşti, a susţinut cauza 
unităţii naţionale a românilor. 

Purcherea, pe frumosul platou de la Copou al Iaşilor, în apropierea viilor şi a Şcoalei Normale de învăţători Vasile 
Lupu din acea regiune - locuinţă cât se poate de plăcută şi liniştită în care am stat până ce am părăsit laşul. Cu 
cumnatul meu s-a întors de la Elisabetopol şi Mircea pe care-l luasem cu mine la Moscova dar, nefiind acolo 
condiţii de a-l reţine, l-am trimis cu Nedioglu şi Gh. Popa-Lisseanu şi alte persoane ce veniseră cu noi la 
Moscova, la Rostov. De aci a plecat mai târziu la Elisabetgrad unde sosise unchiul său Cornel cu refugiații 
ardeleni daţi în seama lui Leonte Moldovan. 


Viaţa pe care am dus-o la laşi în cursul anului 1918 e mult deosebită de cea a anului precedent. Lipsurile 
nu mai erau aşa de mari în Moldova şi greutăţile de tot felul fură simţitor micşorate. Numai sub raport moral, 
în prima jumătate a anului prin schimbările în conducerea statului a guvernului lon I. C. Brătianu prin guvernul 
generalului Al. Averescu (9 februarie) şi a guvernului acestuia prin guvernul Alexandru Marghiloman (18 martie), 
cu Pacea separată de la Buftea239 şi cu instalarea Misiunii militare germane la laşi - situaţiunea deveni mai greu 
de suportat, în special pentru Corpul de voluntari ardeleni şi bucovineni care fu dizolvat şi pentru refugiații 
români de peste Carpaţi. Am expus aceasta în articolul din Omagiul Dlui de Saint-Aulaire. Adaug atât doar aci 
că, faţă de descurajarea şi deprimarea ce ajunsese pe mulţi din aceşti din urmă compatrioți, că chestiunea 
transilvană e definitiv pierdută prin pacea separată ce ni se impusese, am scris şi publicat în "Neamul românesc" 
un articol sub acest titlu (Chestiunea Transilvană) în care arătam că nu sunt motive de descurajare căci dacă nu 


aşa, cum speram, prin mijlocirea României se va rezolva această chestiune, ea se va pune întreagă odată cu 
problema naționalităților din Austro-Ungaria şi va fi rezolvată la fel cu acestea. 


Totuşi acei ce nu-şi pierduseră încrederea, acei ce aveau convingerea că starea de lucruri de atunci, din 
Moldova, nu era decât un episod - trist, în adevăr, dar trecător - al războiului nostru de întregire şi că, dacă nu 
în toamnă, desigur în primăvară pacea va fi aşezată pe ruinele Puterilor Centrale, aceia înțelegeau să-şi 
întrebuinţeze timpul, după posibilităţi şi circumstanţe, pentru binele şi folosul cauzei naţionale. Ce mă priveşte, 
principala mea preocupare de atunci era pregătirea noastră pentru Conferinţa de pace. Încredinţat deci că aci, în 
acest mare for de dispute între naţiuni, fiecare va trebui să se prezinte înarmat spre a-şi susţine cât mai bine 
revendicările sale contra adversarilor, a ipocriţilor şi a celor interesaţi - am socotit că e bine să adresez lui lon I. 
C. Brătianu un memoriu cu privire la modul cum socoteam eu că trebuie să ne prezentăm la marele proces istoric 
al poporului român cu stăpânitorii şi opresorii milenari, la Conferinţa de Pace - memoriu pe care marele om de 
stat îl primi cu cel mai viu interes. El e tipărit în aceeaşi broşură din Omagiul Dlui de Saint-Aulaire. 


239 Aşa-numita Pace de la Buftea, încheiată între România şi Puterile Centrale a fost negociată iniţial de guvernul Averescu, la 20 
februarie/5 martie 1918 semnându-se la Buftea tratatul preliminar. În urma demisiei guvernului Averescu, noul guvern - condus de 
Al. Marghiloman - reîncepe tratativele de pace la Bucureşti unde se şi semnează tratatul la palatul Cotroceni la 7 mai 1918. 

lon |. C. Brătianu mă angajă să pregătesc eu acest memoriu ceea ce făcui în tot cursul verii anului 1918. 
El urmărea cu mult interes şi încredere lucrarea mea. Cu această ocaziune avurăm discuţiuni asupra diferitelor 
probleme ce se impuneau studiului meu - discuţiuni din care am tras mare folos căci numeroase chestiuni mi 
se luminau graţie genialei sale intuiţii istorice şi politice. Grelele şi meticuloasele cercetări ale datelor statistice 
ce trebui să fac după statistica oficială a statului ungar din 1910 îmi fură uşurate de nădejdile ce deşteptau în 
sufletele noastre ştirile succeselor repetate ale contraofensivei Aliaților pe frontul occidental. 


În timp ce inevitabila derută a Puterilor Centrale se apropia cu paşi repezi şi semne de pace se arătau din 
toate părţile, lucrarea mea era pe terminate. O parte din această lucrare - aceea privitoare la date statistice - fu 
publicată, la începutul lui noiembrie, în cinci părţi, în "Neamul românesc" al lui N. lorga. Mai târziu, la Paris, 
lucrarea fu în întregime întrebuințată în memoriile oficiale remise membrilor Conferinţei de pace de către 
delegaţia română de la acea conferinţă. Dar despre aceasta, în capitolul următor al acestor amintiri. Înainte încă 
de această publicare în "Neamul românesc" şi anume când preşedintele Wilson anunţă faimoasele sale puncte 
pe baza cărora avea să se încheie pacea lumii240, când mişcările de dezagregare a Austro-Ungariei şi de 
prăbuşire internă a Germaniei începură, noi, reprezentanţii refugiaților ardeleni şi bucovineni, reluarăm 
activitatea. 


Capitala Moldovei deveni din nou pământul sfânt al speranţelor şi credințelor noastre. Constătuirile şi 
întrunirile fură reluate iar Comitetul Naţional al Românilor din Austro-Ungaria reactivat. Era momentul unei 
acţiuni, unei manifestaţiuni publice în toată ţara şi a străinătăţii. Aceasta fu declaraţia din 6 octombrie a 
Comitetului nostru, prin care ceream liberarea naţiunii române de peste Carpaţi [cuvânt ilizibil Molna?] de sub 
jugul Austro-Ungariei, contestam acestei monarhii dreptul de a se mai ocupa de soarta românilor din Transilvania 
şi Bucovina, soarta acestora fiind decisă prin războiul regatului român şi având a fi ratificată de viitoarea 
Conferinţă de pace; reclamam întregul teritoriu de sub dominaţia Habsburgilor ce fusese atribuit României prin 
tratatele încheiate de ea cu Puterile Aliate şi declaram nule şi neavenite, ca fiind obţinute sub presiune, toate 


240 La 8 ianuarie 1918 preşedintele Woodrow Thomas Wilson expune în faţa Congresului american programul cunoscut sub numele "cele 
14 puncte wilsoniene", făcute publice în luna iulie a aceluiaşi an. Acestea acordau o atenţie deosebită autonomiei popoarelor asuprite 
din monarhia austro-ungară, independenţei Poloniei, rezolvării unor diferende teritoriale, organizării relaţiilor internaţionale 
postbelice prin crearea Ligii Naţiunilor. Ulterior poziţia Puterilor Antantei a evoluat spre recunoaşterea dreptului de autodeterminare 
a tuturor popoarelor din monarhia austro-ungară. 

declaraţiile contra aspiraţiunilor noastre naţionale pe care le-ar fi făcut românii, fraţii noştri din Transilvania şi 
Ungaria. 


Textul acestei declaraţii e publicat şi el în Omagiul Dlui de Saint-Aulaire şi a fost semnat în numele 
Comitetului Naţional al Românilor emigraţi din Austro-Ungaria, de mine, ca preşedinte şi de O. C. Tăslăuanu, 
ca secretar. El a fost comunicat regelui de răposatul profesor Gh. Munteanu-Murgoci, guvernului de Victor 
Deleu, iar Aliaților prin mijlocirea Dlui de Saint-Aulaire, ministrul Franţei în România. Modul cum dânsul ne 
primi cu această ocazie fu din cele mai bienvoitoare şi încurajatoare, "Cauza noastră - ne spuse - era câştigată, 
România Mare devenea cu putinţă (posibilă)”. Pentru ca delegaţia noastră să fie cunoscută prin cel mai autorizat 
din reprezentanţii Aliaților la laşi, am dus şi prezentat rând pe rând dlui de Saint-Aulaire pe mai toţi trimişii şi 
delegaţii din Transilvania şi Bucovina veniţi la laşi. 

În adevăr, mesagerii care să ducă guvernului şi compatrioţilor din laşi ştiri mai sigure şi mai precise cu 
privire la situaţia politică, la starea de spirit a populaţiei române de peste munţi şi din Bucovina, începură să 
sosească în capitala Moldovei. Cei dintâi veniră căpitanul Precup şi avocatul Gh. Crişan de la Arad, aducând 
preţioase informaţiuni asupra acţiunii lui Şt. Cicio-Pop şi tovarăşilor săi din Comitetul Partidului Naţional Român 
în vederea manifestării, pe baza principiului wilsonian al autodeterminării, a voinţei şi hotărârii poporului român 
transcarpatin de a fi şi a rămâne liber şi singur stăpân pe destinele sale, manifestaţiuni ce aveau să capete 
expresia finală şi solemnă în Marea Adunare Naţională de la Alba lulia din 1 decembrie 1918. Luând cunoştinţă 
de această acţiune, lon |. C. Brătianu trimise arădanilor un istoric mesagiu - din nenorocire pierdut azi, se pare 
- de patriotice îndemnuri şi de înțelepte îndrumări de viitor, comunicându-le că trupele române sunt gata să 
treacă Carpaţii ca să asigure noua ordine politică ce avea să se instaureze în noile teritorii româneşti. 


După Precup şi Crişan, sosiră şi solii Bucovinei - prof. Sextil Puşcariu şi advocatul Vasile Bodnărescu 
aducând, din partea Comitetului Partidului Naţional Român de acolo, ştiri în acelaşi sens ca şi ale arădanilor. 
Bucovina, sub autoritatea supremă a lui lancu Flondor, se pregătea să se declare autonomă şi independentă 
pentru a se putea alipi, cu voinţa şi hotărârea tuturor locuitorilor ei, la ţara mumă de la care fusese răşluită cu 
143 ani mai înainte24!. Şi acestor soli, lon |. C. Brătianu le dădu îndrumările necesare, asigurându-i că, în curând, 


241 Prin Pacea de la Şiştov din 1791 dintre Austria şi Poarta Otomană, Imperiului habsburgic i s-a cedat, contrar prevederilor capitulaţiilor 
dintre Poartă şi Moldova, partea de nord a acesteia din urmă. Evenimentele revoluţionare din anii 1917/18 au permis şi în acest caz 
restabilirea situaţiei de drept. Astfel, Consiliul Naţional din Bucovina a pregătit Adunarea Constituantă a Bucovinei, care la 14/27 
octombrie 1918 a votat o moţiune de unire integrală a provinciei cu România, instituind un Consiliu Naţional condus de un Comitet 
Executiv în frunte cu lancu Flondor. Acest organism a convocat la 15/28 noiembrie Congresul general al Bucovinei care a hotărât în 
unanimitate unirea acesteia cu ţara. 

oastea românească va trece hotarul. Sextil Puşcariu fu primit în audienţă de regele Ferdinand şi de regina Maria 
cărora le prezentă omagiile de fidelitate ale noilor supuşi ai Majestăţilor lor. Nu-l mai văzusem de mai bine de 
patru ani, de la 1 august 1914, de când ne despărţisem la Tekirghiol, timp în care el făcu, în ultima vreme 
căpitan de artilerie, întreg războiul. Cine ar fi bănuit atunci c-o să ne revedem în atari momente istorice ca cele 
ce se petreceau acum în toate părţile pământului românesc? Şi totuşi, geniul bun al neamului şi măria 
providenţei divine a făcut cu putinţă aceasta. 


Mai veni apoi o delegaţie de foşti ofiţeri în armata austro-ungară din părţile nord-estice ale Transilvaniei 
compusă din dr. lon Boeriu de la Turda,Al. Popovici de la Dej şi [?] Petri de la Năsăud, să ne lămurească asupra 
situaţiei din acele regiuni şi cu veşti de la Teodor Mihali şi de la Al. Vaida-Voevod242.Pe urma lor sosi şi avocatul 
Morar din Cluj cu un mesaj de la dr. Amos Frîncu anunțând constituirea, în capitala Transilvaniei, a unui Senat 
Naţional care luase conducerea populaţiei româneşti din Munţii Apuseni, a vestiţilor moţi222. În fine, la începutul 
lui noiembrie, în plină iarnă, cu drumurile înzăpezite, sosi prin nordul Ardealului şi Bucovina, prof. dr. Nicolae 
Bălan244 de la Sibiu, viitorul mitropolit, ca delegat al Sfatului Naţional din acel oraş. Toţi erau trimişi la laşi să 
ducă veşti despre situaţia de acasă şi să aducă de aci instrucţiuni de cele ce aveau să facă. Pentru aceasta, cel 
la care trebuiau să se prezinte în primul loc era lon I. C. Brătianu, conducătorul suprem, în acele zile, al neamului. 
După el, noi, refugiații, ţineam să se prezinte - cum am spus - contelui de Saint-Aulaire. 


La sosirea prof. Nicolae Bălan, capitala Moldovei se pregătea să sărbătorească, cu mare fast, la 8 
noiembrie, tradiționala pomenire a eroului primei noastre Unităţi naţionale şi a martirului de pe Câmpia Turzii 
a acestei unităţi, a lui Mihai Viteazul. A fost o serbare grandioasă. Parastasul de la Mitropolie, la care a luat 
parte regele, regina, curtea regală, guvernul ţării şi tot ce laşul avea mai reprezentativ, a fost de o solemnitate 
impresionantă, într- adevăr domnească. La serbarea comemorativă de după-amiază din sala Teatrului Naţional, 
a cuvântat Nicolae Bălan şi cu mine. La ea a luat parte şi deputăţia oamenilor politici ruşi în frunte cu Miliukov, 


242 Teodor Mihali (1855-1934), om politic, jurist, sprijinitor al luptei pentru unitatea naţională a românilor transilvăneni. A participat 
la redactarea şi susţinerea Memorandumului la Viena. Vicepreşedinte al Marii adunări de la 1 Dec. 1918 de la Alba-lulia. Alexandru 
Vaida Voevod (1872-1950), om politic, unul din conducătorii Partidului Naţional Român din Transilvania şi apoi ai Partidului 
Naţional-Ţărănesc. Membru al Consiliului Dirigent al Transilvaniei (1918-1920,1932,1933). Activ militant pentru unire. 

243 Senatul Naţional Român din Cluj, condus de Amos Frîncu, unul din organizatorii mişcării naţionale româneşti, care ambiţiona la 
preluarea conducerii întregii mişcări în dauna Consiliului Naţional Român Central de la Arad. In cele din urmă se supune hotărârilor 
centrale. 

244 Nicolae Bălan (1882-1955), ierarh, profesor de teologie, membru de onoare al Academiei Române şi membru al ASTREI. A înfiinţat 
în 1907 "Revista teologică" iar în 1916 "Gazeta poporului" (cu Silviu Dragomir şi loan Broşu). Mitropolit al Ardealului din 1920. Unul 
din fruntaşii luptei pentru realizarea unirii depline a românilor. 

şeful partidului cadet (constituţional) ce se afla atunci la laşi în trecere spre Constantinopol, spre a se duce la 
Paris ca reprezentanţi ai poporului rusesc la Conferinţa de pace ce fusese convocată acolo245. Cuvântarea 
profesorului N. Bălan, ca sol al Ardealului, a fost deseori ovaţionată iar pasajul în care spunea că la Alba-lulia 
se pregăteşte a fi proclamată Unirea cu patria-mumă a provinciilor româneşti de peste Carpaţi a provocat - cum 
e lesne de înţeles - un adevărat delir în sală. Cuvântarea mea, cu caracter mai mult istoric decât politic a fost 
publicată în "Neamul românesc" de a doua zi. Seara, la Universitate, N. lorga a rostit, în prezenţa suveranilor, o 
strălucită conferinţă asupra lui Mihai Viteazul. 


Un alt eveniment important al acestor zile a fost sosirea - în mare taină - până la Salonic cu vaporul, de 
acolo până la laşi cu avionul, deci prin teritoriul ocupat de armatele germane - a lui Victor Antonescu, fostul 
nostru ministru plenipotenţiar la Paris, cu un mesagiu al lui Georges Clemenceau prin care se cerea reintrarea 
armatei române în acţiune. Prezenţa lui la laşi unde domnea încă Misiunea militară germană, a trebuit ţinută în 
secret. Eu l-am văzut şi cunoscut la lon I. C. Brătianu în ziua în care tocmai sosiseră, în capitala Moldovei, 
trimişii lui lancu Flondor cu proiectul actului de unire al Bucovinei cu patria-mumă ce trebuia să se prezinte 
Adunării naţionale a acestei ţări, convocate pentru 28 noiembrie la Cernăuţi. Ambii am fost rugaţi de lon I. C. 
Brătianu să mergem la Mitropolie, în locuinţa vicarului, să luăm parte împreună cu fruntaşii refugiaților 
bucovineni - la cetirea şi discutarea istoricului document. Tot cu prilejul venirii lui Victor Antonescu la laşi s-a 
decis şi trimiterea mea la Paris, ca consilier tehnic pe lângă legația noastră de acolo, în vederea pregătirii 
lucrărilor pentru viitoarea Conferinţă de pace. 


În adevăr, evenimentele precipitându-se, după încheierea armistiţiului (11 noiembrie), guvernul 
Marghiloman fu înlocuit cu un guvern provizoriu al generalului Coandă. Pe de altă parte, armata franceză de 
sub comanda generalului Berthelot246 ajunsese la Dunăre, la Giurgiu unde se oprise nevrând să intre în Bucureşti 
înaintea regelui, a familiei regale şi a guvernului ţării. Generalul R. Rosetti care se afla în cartierul generalului 
Berthelot, fu trimis deci de acesta la laşi să zorească plecarea suveranului, a guvernului, întrucât capitala, după 
retragerea, în derută, a nemților, nu putea rămâne mai multă vreme fără forţă armată care să asigure liniştea şi 
ordinea. Se profită, deci, de venirea - cu un tren special - a generalului Rosetti pentru ca, la întoarcerea sa, în 
acelaşi tren să merg şi eu la Bucureşti iar de aci să plec cât mai curând la Paris după ce, bineînţeles, în capitală 
voi fi făcut toate pregătirile necesare în vederea însărcinării ce aveam să îndeplinesc acolo. 


245 Pavel Nicolaevici Miliukov (1859-1943), istoric, prof univ. şi om politic rus. Lider al Partidului Constituţional Democrat (cadeţii). A 
fost ministru de externe al Guvernului Provizoriu. După Revoluţia Socialistă din Octombrie a emigrat în străinătate. 

246 Henri Mathias Berthelot (1861-1931), general francez, şef al Misiunii militare franceze în România în timpul Primului Război 
Mondial. A contribuit la reorganizarea armatei române în 1917. Susţinător convins al românilor. 

Mi se făcură deci, pe repezeală, hârtiile de plecare - paşaportul diplomatic şi numirea mea ca consilier pe 
lângă legația din Paris şi mi se dădură mijloacele necesare pentru călătorie. Cu această ocazie l-am putut vedea 
şi sta mai mult de vorbă cu secretarul general al Ministerului de Externe, Nic. Docan, recunoscut prin studiile sale 
asupra numismaticei române şi a cartografiei fluviale a Dunării, om cam mizantrop şi taciturn. Se vede că l-am 
surprins într-un moment de mai bună dispoziţie şi de locvacitate. Căci mi-a vorbit de călătoriile sale pentru 
cercetări istorice pe la arhivele şi muzeele din străinătate lăudându-mi foarte mult organizarea acestor arhive şi 
muzee de la Budapesta şi modul afabil în care a fost primit şi tratat în timpul călătoriilor sale. Se arăta aşa de 
satisfăcut încât îmi spuse că se gândea să-şi lase întreaga avere acestor instituţiuni ungurești, decât celor 
româneşti de care era foarte nemulţumit. M-au surprins, fireşte, aceste mărturisiri comunicându-le lui N. lorga, 
mult surprins şi el le-a înregistrat în notele sale zilnice publicate mai târziu unde am luat cunoştinţă de ele şi va 
fi luat, poate, şi Docan. Cu toate acestea, el şi-a lăsat averea Academiei Române, nu celei ungare. Sângele apă tot 
nu se face! 


Totul fiind gata de plecare, am fost consiliat să cer audienţă la suveran. Mi s-a acordat imediat. Mareşalul 
Palatului, Henry Catargi, mi-a comunicat ziua şi ora. M-am prezentat în sacou, neavând jachetă, cerându-mi 
scuze pentru această ţinută. Regele mi-a spus: "acum nu ne mai uităm la protocol!" El avea cunoştinţă de 
însărcinarea ce mi se dăduse. Conversaţia se purtă în jurul marilor evenimente ce se anuntau la Alba-lulia şi la 
Cernăuţi. Mi-a cerut relaţii asupra fruntaşilor noştri din Transilvania şi Bucovina pe care, cei mai mulţi, nu-i 
cunoştea decât din nume. Le-am dat asupra mai tuturor. Despre luliu Maniu i-am spus, îmi amintesc exact 
cuvintele - că, de la Simeon Bărnuţiu n-a fost, la românii de peste Carpaţi, o personalitate politică care să fi 
avut mai multă autoritate şi prestigiu la ei ca luliu Maniu277. Şi fiindcă Sextil Puşcariu îmi vorbise cu câteva zile 
mai înainte despre Victor Brătescu c-ar fi cunoscând mai bine ca oricare altul problema agrară la românii de 
peste munţi, ca şi chestiunile lor economice şi financiare, i-am vorbit şi eu la fel regelui care mi-a spus că 
reforma agrară trebuie să fie primul obiect de preocupare şi rezolvare a noii stăpâniri româneşti peste Carpaţi, 
ca şi în Basarabia. De Conferinţa de pace la Paris, că desigur vom avea dificultăţi pe chestiunea Banatului 
îndeosebi. Trebuia deci să fim bine pregătiţi să apărăm drepturile noastre acolo. De la N. lorga ştia că m-am 
ocupat de aproape de chestiunile în legătură cu revendicările noastre teritoriale. La terminarea audienței, ne-a 
urat succes pentru lucrările Conferinţei de la Paris. M-am retras înclinându-mă respectuos şi exprimându-mi 


247 luliu Maniu (1873-1953), personalitate politică de seamă angajată în lupta de eliberare naţională. A fost preşedinte al Consiliului 
Dirigent al Transilvaniei (1918-1920), preşedinte al Partidului Naţional Român (1918-1926) şi al Partidului Naţional-Ţărănesc (1926- 
1933,19371947). Ca exponent al cercurilor burgheze a promovat o politică de opunere la transformarea comunistă a ţării după 23 
august 1944. 

regretul că nu voi lua şi eu parte la marea bucurie a Bucureştilor în ziua când Majestăţile lor vor intra în fruntea 
oştilor române şi aliate victorioase în capitala României întregite. 


Am fost apoi să salut şi să-mi iau rămas bun de la lon |. C. Brătianu care, după ce i-am relatat cursul 
audienței la rege, mi-a spus că e informat că Take Ionescu, împreună cu Nicolae Pasici248 şi Elefterie Venizelos249 
s-ar fi prezentat la ministrul de externe al Marii Britanii, Balfour [James Arthur]250, spre a-i aduce la cunoştinţă că 
s-au pus de acord pe chestiunea diferendelor dintre Serbia şi Grecia, pe de o parte, dintre România şi Serbia, pe 
de alta şi că, deci, Conferinţa de pace nu va avea dificultăţi în această privinţă, că aceasta însemnează că Take 
lonescu a abandonat revendicarea integrală a Banatului şi cu el şi partizanii lui care se găsesc la Paris. Ar fi bine 
ca părintele [Vasile] Lucaciu şi Octavian Goga să nu părăsească punctul de vedere al guvernului pe chestiunea 
Banatului. Să vorbesc deci cu ei în acest sens. Ca reprezentanţi autorizaţi ai poporului român de peste munţi, au 
datoria dealtminterea să o facăz5!. 

După lon I. C. Brătianu, m-am prezentat generalului C. Coandă, preşedintele Consiliului şi lui Petre Poni, 
ministrul Instrucțiunii Publice pe care trebuia să-l salut şi în calitatea sa de preşedinte al Academiei Române al 
cărei membru activ, în locul mitropolitului Vasile Mangra, fusesem de curând (în octombrie) ales. Poni mi-a 
spus cât de fericit e că i-a fost dat, la sfârşitul zilelor sale - ochii-i erau înlăcrămaţi - să vadă realizându-se cel 


mai mare act al istoriei noastre naţionale - unitatea politică a neamului. Şi cu ce emoție mi-a istorisit că în cel 
dintâi drum al său prin Transilvania, mergând să cerceteze muntele de sare de la Praid, în secuime, cărăuşul 
său, un român maghiarizat care nu mai vorbea româneşte, ca să-l încredinţeze că şi el e român, şi-a scos 
căciula şi şi-a făcut semnul crucii, aşa cum îl fac ortodocşii, nu catolicii. 


Pe N. lorga l-am vizitat la urmă, relatându-i tot ce făcusem, de la audiența la rege până la vizita la Poni. 
El mi-a dat o serie de călduroase scrisori de recomandaţie la Paris către unii din prietenii săi de acolo - către 


248 Nikolas Pasic (1845-1926), om politic sârb. Fondatorul şi conducătorul Partidului Radical (1881). Ministru şi prim-ministru al Serbiei 
(1891 -1892,1904-1918) şi al Regatului sârbilor, croaților şi slovenilor (1921-1924,1924-1926). 

249 Eleutherios Venizelos (1864-1936), om politic liberal grec. Fost prim-ministru al Greciei (1910-1915,1917-1920,1924,1928-1932 
şi 1933). A militat pentru înţelegerea dintre popoarele din sud-estul Europei. A condus delegaţia ţării sale la Conferinţa de pace de 
la Paris. 

250 Arthur James, conte Balfour (1848-1930), diplomat şi om politic conservator britanic. Prim-ministru (1902-1905) şi ministru de 
Externe (1916-1919) al Angliei. 

251 Poziţia oficială a guvernului |. |. C. Brătianu în problema Banatului era revendicarea integrală a acestuia, neţinându-se cont astfel de 
componenţa etnică a Banatului sârbesc. 


Fundaţia Lapedatu 170 


ALEXANDRU LAPEDATU, AMINTIRI IOAN OPRIȘ 


Bemont medievistul, Leger slavistul, De La Ronciere, istoricul marinei franceze, De Martonne252, geograful, 
scrisori pe care - afară de aceea către acest din urmă -nu le-am putut utiliza întrucât cei cărora le erau adresate 
nu aveau nici o legătură cu lucrările Conferinţei de pace. Singur De Martonne era membru al Comitetului de 
Studiu instituit de guvernul francez sub preşedinţia generalului Le Rond pentru lucrări în legătură cu problemele 
teritoriale ale Conferinţei de pace, lucrări în care De Martonne a publicat temeinicele şi valoroasele sale studii 
asupra Transilvaniei, Banatului şi Basarabiei. 


Toate acestea terminate am plecat cu trenul de care am amintit al generalului R. Rosetti şi-n care având 
traseul prin Brăila (marele pod peste Siret, de la Mărăşeşti, era distrus) l-am luat şi pe cumnatul, Cornel. După 
două zile de mers, am sosit, în fine, seara, la Bucureşti, în ziua de 12 noiembrie, exact la doi ani de când 
plecasem de aci la laşi. 


Aşa s-au scurs cei doi ani ai mei de pribegie în capitala Moldovei din care şase luni de zile aproape le-am 
trăit în Rusia, la Moscova. Prin tot ce s-a petrecut în cursul lor aceşti doi ani au fost hotărâtori în multe privinţe 
pentru viaţa şi cariera mea ulterioară. De aceea, de câte ori gândul mă poartă spre cele trecute vremi, îmi 
reamintesc cu plăcere şi mulţumire de timpul refugiului la laşi. 


Căci, mai întâi, graţie bunului meu amic C. Sporea şi a vrednicei şi neuitatei sale soţii, am fost scutit de 
greutăţile şi suferinţele pe care au avut să le întâmpine şi să le îndure cei mulţi din refugiaţi, aşa că am trăit 
fără grijă de cele ale vieţii materiale. lar dacă, sub raport moral, am avut şi eu - ca toată lumea de atunci - şi 
acolo zile triste, de deprimare şi poate chiar de deznădejde, aceasta se datora împrejurărilor şi stărilor de lucruri 
pe care noi nu le putem dirigui. Mai greu de suportat a fost, până în martie-aprilie 1918, lipsa de ştiri din 
teritoriul ocupat, de la ai mei, de acasă. După pacea separată de la Buftea şi instituirea guvernului Marghiloman 
s-a remediat şi această lipsă datorită bunăvoinţei celor autorizaţi să treacă linia de la Siret care înlesnea 
corespondenţa celor din teritoriul liber şi viceversa. Aceasta mi-a adus liniştea şi împăcarea sufletească care, 
alimentată de ştirile tot mai îmbucurătoare şi încurajatoare ale contraofensivei victorioase a mareşalului Foch 
[Ferdinand]?53, mi-a dat, cel puţin mie, răgazul şi îndemnul necesar pentru a îndeplini, în cursul verii 1918, cu 
toată conştiinciozitatea şi seriozitatea lucrarea cu care fusesem însărcinat de lon |. C. Brătianu în vederea 
Conferinţei de pace. Afară de aceasta, am avut dispoziţiunea sufletească necesară de a căuta să cunosc mai 


252Emmanuel de Martonne (1873-1955), geograf, profesor la Sorbona, organizator al mişcării geografice franceze. Bun cunoscător al 
geografiei şi istoriei României şi susţinător al cauzei unităţii naţionale a poporului român. 

253 Ferdinand Foch (1851-1929), mareşal francez. S-a remarcat în timpul luptelor de la Marna (1914) şi pe Somme (1916); a fost şef al 
Marelui stat major al armatei franceze (1917) şi comandant suprem al forţelor armate aliate (1918). 

aproape laşul şi societatea ieşană pentru care am nutrit întotdeauna, dar mai cu deosebire de la refugiu încoace, 
mult interes şi simpatie. 


Legăturile mele cu N. lorga şi familia sa s-au adâncit în timpul refugiu lui. Zilnic aproape eram la dânsul. 
De la el aflam ceea ce se petrece în ţară şi în afară. Căci prin rolul pe care-l îndeplinea de îndrumător spiritual 
şi moral al rezistenţei naţionale, N. lorga se bucura de atenţia tuturor, de sus, de la Palatul regal, până jos, la 
coliba sătească. Lui i se împărăşeau toate ştirile, şi bune şi rele. Prin Gh. T. Kirileanu254, admiratorul său şi 
devotatul principelui Barbu Ştirbei, era în curent cu ceea ce se petrece în cercurile conducătoare ale ţării. La 
"Neamul românesc", şi înainte de plecarea în Rusia şi după întoarcerea mea în Moldova, i-am fost colaborator 
statornic. Tot ce am scris la laşi în interesul cauzei naţionale şi războiului, am dat la ziarul său. Un singur 
articol-în chestiunea Dobrogei - am dat la ziarul Statului Major al Armatei, "România". Şi din Rusia, tot lui N. 
lorga i-am confesat, în scrisori mai lungi, neliniştea mea sufletească în mijlocul haosului şi anarhiei de acolo şi 
departe de patrie. Părintele Ilon Agârbiceanu255 mi-a spus că s-a întâmplat să fie de faţă la primirea şi cetirea 
unei astfel de epistole şi că N. lorga impresionat, exclama mereu, "bietul Lapedatu, bietul Lapedatu!" 


Legăturile mele cu lon |. C. Brătianu la laşi s-au început. Nu cred ca înainte să fi ştiut mare lucru despre 
mine. Poate, ca unul ce se ocupa ca amator de studii istorice, să fi aflat ceva din activitatea mea pe acest teren. 
În tot cazul, personal, până la laşi nu m-a cunoscut. Numai după constituirea Comitetului Naţional al Românilor 


refugiaţi din Austro-Ungaria, în ianuarie 1918, am avut prilejul să mă prezint, dimpreună cu colegii mei din laşi 
din acest comitet, lui lon I. C. Brătianu, vizitându-l apoi de mai multe ori. Şi cum în aceste întrevederi se discutau 
de obicei chestiuni în legătură cu revendicările noastre teritoriale şi eram, între colegii mei, mai pregătit sub 
raport istoric şi etnografic a purta atari discuţiuni, desigur am fost remarcat. Îmi amintesc că odată, într-o 
asemenea vizită în care l-am găsit pe lon |. C. Brătianu înconjurat de principalii lui colaboratori politici, foşti 
membrii ai Cabinetului său demisionat, s-a discutat în special chestiunea Banatului şi că, la plecare, Mihai 
Popovici mi-a reproşat cu tonul lui iritat că n-a mai putut vorbi nimeni din cauza mea, că am insistat prea mult 
asupra conflictului istoric dintre sârbi şi români. Nu din cauza mea, ci din a lui lon I. C. Brătianu, am răspuns, 
căci nu eu, ci el a adus chestiunea în discuţie. 


După ce i-am trimis memoriul meu asupra necesităţii pregătirii noastre pentru Conferinţa de pace şi m-a 
însărcinat să pregătesc eu lucrarea de care vorbeam în acest memoriu, l-am vizitat, cum am arătat, de mai multe 


254 G. T. Kirileanu (1872-1961), folclorist şi bibliolog renumit. Critic şi istoric literar. A întemeiat biblioteca ce-i poartă numele la Piatra 
Neamţ. 

255 lon Agârbiceanu (1882-1963), teolog, prozator, academician. S-a inspirat şi a creat tipuri şi conflicte tipice din lumea satului 
transilvănean. A militat pentru unitate naţională. 

ori, discutând, numai cu dânsul, diferite chestiuni în legătură cu lucrarea mea. Aşa, încetul cu încetul, am devenit 
unul din apropiații lui, aş putea zice chiar familiarii săi, întrucât nu odată Dna Elisa Brătianu m-a oprit la ceai. 
Ajungând astfel să câştig încrederea sa, atunci când s-a ivit necesitatea trimiterii unui consilier tehnic pentru 
chestiuni istorice şi etnografice pe lângă legaţiunea noastră de la Paris, am fost însărcinat - cum am spus - să 
îndeplinesc această misiune care, după sosirea lui lon I. C. Brătianu la Paris, ca prim-delegat al României la 
Conferinţa de pace, s-a transformat într-o colaborare directă cu dânsul. 


Tot la laşi, prin Comitetul Naţional al Românilor refugiaţi din AustroUngaria am ajuns în legături mai 
intime cu fruntaşii Corpului de voluntari ardeleni şi bucovineni (Victor Deleu, lon Vescan, Vasile Chiroi şi alţii, 
afară de M. Popescu, Sever Bocu, O. C. Tăslăuanu pe care-i cunoşteam dinainte) şi cu diferiţi oameni politici ai 
ţării (colaboratori ai lui lon |. C. Brătianu şi ai generalului Al. Averescu). Şi cum, după plecare lui O. Goga în 
Apus, am rămas ca în calitatea mea de vicepreşedinte să conduc lucrările Comitetului nostru, am intrat în 
legături şi cu reprezentanţii diplomatici ai Aliaților la laşi, în special cu DI de Saint-Aulaire, ministrul Franţei în 
România şi, printr-ânsul, cu ceilalţi colegi ai săi. Aceste legături sunt arătate în articolul meu, de mai multe ori 
amintit, din Omagiul Dlui de Saint-Aulaire. 


Aceste împrejurări m-au adus pe primul plan al acţiunii politice naţionale a refugiaților din Transilvania şi 
Bucovina, privit fiind de opinia publică ca unul din exponenţii lor de căpetenie. Manifestul de la 6 octombrie de 
care am vorbit a fost subscris de mine, ca preşedinte şi Oct. C. Tăslăuanu ca secretar al Comitetului. Era drumul 
spre viaţa politică mai largă a ţării, drum ce acolo, la laşi, mi s-a deschis dar pe care nu am intrat decât mai târziu, 
după Unire. 

În fine, tot la laşi, în luna octombrie, în sesiunea generală extraordinară, de pribegie, a Academiei Române, 
ţinută în capitala Moldovei, am fost ales membru activ al acestei înalte instituţiuni de cultură, în secţia istorică, cu 
unanimitate de voturi, o dată cu Ov. Densuşianu, |. Al. BrătescuVoineşti şi Şt. Ciobanu, la Secţiunea literară şi lon 
Inculeţ la Secţiunea ştiinţifică. Citez aceste două din urmă nume ca să se vadă că alegerile din această sesiune a 
Academiei au avut şi un sens politic-naţional, de manifestare a solidarităţii cu noile provincii româneşti?56. Acest 
sens l-a avut până la un punct şi alegerea mea în locul unui ardelean, al nefericitului fost mitropolit al românilor 
ortodocşi de peste munţi, Vasile Mangra, împiedicat, cum se ştie, de a participa la lucrările Academiei din cauza 
apostaziei, trădării sale faţă de interesele neamului257. Căci- ţin să o mărturisesc sincer - părerea mea este că 


256 Ştefan Ciobanu (1883-1950), istoric literar, academician, ca şi lon Inculeţ (18841941), jurist, politician, fuseseră aleşi deputaţi şi 
membrii ai Parlamentului din partea noilor provincii unite cu ţara. 

257 Vasile Mangra (1852-1918), episcop şi mitropolit al Ardealului, membru al Academiei. Activ om politic pentru susţinerea drepturilor 
naţionale ale românilor. Unul din organizatorii Congresului Naţionalităţilor (Budapesta, 1895). In unele privinţe politica dusă de V. 
Mangra a contrazis interesele reale româneşti, pentru care atitudine a fost de altfel condamnat de contemporanii săi. 

dacă moartea lui Mangra nu venea în vremea evidenţierii mele, la laşi, şi pe teren politic naţional, alegerea mea 
ca membru activ al Academiei n-ar fi venit aşa de repede şi nu s-ar fi făcut aşa de uşor. lată de ce am spus că cei 
doi ani de pribegie în capitala Moldovei au fost, în multe privinţe, hotărâtori pentru viaţa şi cariera mea ulterioară. 


Închei acest capitol relatând un mişcător episod din vremea refugiului meu la laşi. Era după pacea separată 
de la Buftea, prin care se cedase AustroUngariei culmile Carpaţilor noştri cu mare parte din versantul sudic şi 
estic. În aceste cesiuni intra întreg colţul nord-vestic al Moldovei locuit între Ardeal şi Bucovina - e aşa zis triplex 
confinium-, unde se găseşte şi vechea ctitorie a lui Alexandru Lăpuşneanu, mânăstirea Slatina, cu grandioasa sa 
biserică în stil gotic. 


Însărcinat de Simeon Mehedinţi, ministrul Instrucțiunii şi al Cultelor în Cabinetul Marghiloman să mă duc 
să cercetez dacă mai sunt la această mânăstire obiecte antice - artistice şi istorice - ce ar trebui salvate, 
adunându-le la laşi, - am plecat până la Fălticeni cu trenul, iar de acolo cu o trăsură evreiască, la Slatina, unde 
n-am găsit mai nimic, deoarece tot ce era acolo de preţ istoric sau artistic erau obiecte de cult ce trebuiau să 
rămână locului. 


Altceva m-a impresionat însă în această călătorie ce ţin să relevez. Şi anume. Era vreme de primăvară 
caldă şi frumoasă. Prin toate satele prin care am trecut, gospodarii, de curând demobilizaţi, lucrau cu febrilitate 
să-şi refacă gardurile caselor lor, puse pe foc în iarna precedentă de trupele ruseşti de ocupaţie sau chiar de 
ale nostre în refacere. Cea dintâi preocupare a oamenilor era deci să-şi închidă ogrăzile, ceea ce dovedeşte 
toată dragostea, tot ataşamentul de proprietatea lor. Într-adevăr impresionant lucru. 


În al doilea loc, cum se aflase, la ducere, că "un domn de la Eşi" trecuse să ia odoarele de acolo să nu 
ajungă la unguri, la întoarcerea mea în multe părţi m-au întâmpinat preoţi, învăţători şi săteni, care, oprindu- 
mă, mă întrebau îngrijoraţi: Ce-o să fie şi ce-o să se întâmple cu dânşii, în deosebire cu copiii lor ce umblau 
pe la şcolile din Fălticeni şi din laşi. Unde-i vor mai duce la şcoală? Ce-o fi de ei? Şi aşa mai departe, tot felul 
de întrebări. Eram foarte mişcat de îngrijorarea şi temerea bieţilor oameni. Fireşte am căutat să-i liniştesc 
spunându-le că pacea ce s-a făcut nu poate ţine şi că până se vor aşeza noile graniţe şi altă pace, cea mare şi 
definitivă, pacea noastră va veni, cum din fericire s-a şi întâmplat. Oamenii însă păreau neîncrezători. Totuşi 
un pic de mângâiere se strecură în sufletele lor. 


Fundaţia Lapedatu 


ALEXANDRU LAPEDATU, AMINTIRI IOAN OPRIȘ 


PE DRUMUL LARG AL VIEŢII 


Întoarcerea la Bucureşti - La Bucureşti am sosit pe seară. Cum eram neras de câteva zile am trecut mai 
întâi pe la fostul meu bărbier (de sub Hotel Bulevard). Acasă am sosit cu totul pe neaşteptate, nici unul din ai 
mei putând bănui că aş putea veni. Intrând pe uşa din dos (de la dependinţe), am dat cu ochii pe culoar de Mica 
(avea 4 ani) care se uita la mine nedumerită, neştiind cine sunt. Apărând însă şi ceilalţi ai casei - Victoria, 
Guguţa, Mircea - se lămuri şi ea că a sosit "tata de la laşi". Atâta ştia. A doua zi m-am dus la Academie să-l văd 
pe |. Bianu. l-am spus de misiunea ce mi se dăduse, cu gândul să-mi pună la dispoziţie cărţile şi manuscrisele 
ce voi găsi necesare să iau cu mine la Paris. M-a primit cu mare bucurie şi a dat ordin să mi se încredinţeze tot 
ceea ce voi cere din Biblioteca şi Arhiva Academiei. 


Cum apoi aflasem că saşii din Transilvania se pregătesc şi ei să ţină o mare adunare naţională la Mediaş 
ca să adereze - printr-un act politic propriu al lor - la unirea Transilvaniei cu patria-mumă, am avut, împreună 
cu G. Bogdan-Duică, câteva întrevederi cu dr. Franck, preşedintele, cred, în tot cazul reprezentantul autorizat 
al Comunităţii evanghelice din Bucureşti, întrevederi în care s-a stabilit textul unei declaraţii prin care această 
comunitate, cea mai importantă din România, să adere la actul de unire al confraţilor lor de peste munţi2s8. 


Cum, în fine, plecarea mea la Paris - contrar de ceea ce mi se spunea la laşi - nu se putea face decât 
după intrarea suveranului şi sosirea guvernului la Bucureşti - am mai avut 2-3 săptămâni de stat acasă. Aflasem 
de altfel că aveam să plec o dată cu Nicolae Mişu, noul ministru plenipotenţiar al ţării la Londra şi cu principele 
Nicolae ce avea să fie trimis la o şcoală navală în Anglia şi anume prin Constantinopol, întrucât legăturile 
feroviare prin Europa Centrală nu erau încă restabilite. 


În timpul acesta capitala se pregătea să primească pe suverani care trebuiau să-şi facă intrarea solemnă 
duminică 1 decembrie. În aceaşi zi urma să se ţină şi Marea Adunare Naţională de la Alba lulia pentru decretarea 
Unirii Transilvaniei, Banatului şi ținuturilor româneşti din Ungaria cu vechiul Regat, ceea ce Bucovina avea să 
facă, la 28 noiembrie iar, cu o zi mai nainte, la 27 noiembrie, Sfatul Ţării din Chişinău trebuia să se întrunească 


258 Consiliul Central Săsesc şi Consiliul Naţional Săsesc întrunite la 8 ianuarie 1919 la Mediaş s-au pronunţat hotărât pentru unirea 
Transilvaniei cu România. Rezoluţia adunării a fost înaintată Consiliului Dirigent, generalului Berthelot, profesorului american 
Coolidge - membru al delegaţiei S.U.A. la Conferinţa de pace -, regelui Ferdinand şi Conferinţei de pace de la Paris. Comunitatea 
saşilor din Bucureşti a aderat de asemenea la hotărârile de la Mediaş. 

şi el259 ca să declare abolite cuvintele puse în actul Unirii din martie 1918, împreunându-se şi Basarabia ca şi 
celelalte noi provincii româneşti, fără nici o condiţie cu ţara de la care fusese răzluită în 1812. 


Evenimentele acestea, de istorică importanţă, erau aşteptate de toată suflarea românească cu cea mai 
mare nerăbdare. Singurul lucru neliniştitor era greutatea - pe alocurea chiar întreruperea - comunicaţiilor pe 
calea ferată şi a legăturilor telegrafice şi telefonice. Căci în retragerea lor precipitată şi dezordonată, trupele 
germane ale mareşalului Mackensen, ca să întârzie şi împiedice urmărirea lor, distruseseră aceste legături, ceea 
ce avu ca urmare, bunăoară, ca textul actului de unire de la Alba lulia să fie cunoscut la Bucureşti numai a doua 
zi, 2 decembrie; adus fiind de un curier special, ziaristul Leonard Paukerov, venit în capitală cu automobilul. 


Dar, în această aşteptare, zilele treceau repede. Duminica de 1 decembrie sosi. Întreg Bucureştiul, strâns 
pe Calea Victoriei şi Şoseaua Kiseleff, de la gara Băneasa până-n piaţa Mihai Viteazul aştepta, cu înfrigurată 
emoție, intrarea regelui şi a familiei regale, a trupelor aliate şi celor române, în capitală. Am fost şi eu cu ai mei 
în mijlocul imensei mulţimi, aclamând cu delir pe suveranul întregitor de neam care venea în fruntea gloriosului 
cortegiu, călare, având la dreapta, pe regina Maria iar la stânga sa, pe generalul Belthelot. Însufleţirea şi 
entuziasmul populaţiei nu mai avea margini. O zi mare şi neuitată tuturor celor ce au avut, atunci, fericirea să 
trăiască la Bucureşti, din care, vai, mai toţi făuritorii victoriei, zac azi uitaţi, sub glia verde ori chiar în adâncul 
temniţelor. 


Plecarea la Paris pentru Conferinţa de pace - Acum, după sosirea guvernului, avea să se facă şi plecarea 
mea. În ziua stabilită, am mers dis-dedimineaţă, mai întâi la Capşa unde locuia ministrul Mişu şi de acolo, 
împreună cu acesta şi însoțitorii săi, ne-am dus la Cotroceni, să luăm pe principele Nicolae. Nu se luminase 
bine de ziuă când am plecat de aci, cu automobilele- calea ferată nefiind circulabilă - la Giurgiu. Regele cu 
principele Nicolae,N. Mişu cu însoțitorii săi - avocat Rosenthal, bancherul Crisoveloni şi tânărul George Asan - 
iar eu cu colonelul Ţonescu, adjutant regal. De la Giurgiu am trecut, numai noi, călătorii, la Rusciuc unde ne 
aştepta un tren special care avea să ne ducă la Constantinopol: un vagon de dormit, un vagon restaurant şi un 
pak-vagon pentru bagaje. Prin gări numai soldaţi şi ofiţeri britanici, Bulgaria fiind ocupată de trupele aliate. 

A doua zi, seara, am ajuns la Constantinopol. Am tras la Hotel Pera Palace, luând masa tot împreună. La 
Constantinopol ne-am îmbarcat pe un vas de război englez pe care au luat loc şi delegaţia oamenilor politici 


259 Între 20-26 octombrie 1917 are loc la Chişinău Congresul ostăşesc moldovenesc, care proclamă autonomia Basarabiei şi hotărăşte 
constituirea "Sfatului Ţării”. "Sfatul Ţării” s-a întrunit la 21 noiembrie 1917 hotărând crearea "Republicii Federative Democratice 
Moldoveneşti", parte alcătuitoare a "Republicii Federative Democratice Ruseşti”. În urma evenimentelor revoluţionare din întreaga Rusie, 
la 24 ianuarie 1918 se proclamă "Republica Moldovenească independentă", ca la 27 martie/9 aprilie 1918 "Sfatul Ţării” să hotărască 
unirea Basarabiei cu România. 

ruşi, în frunte cu [P.] Miliucov care mergeau la Paris cu scop ca, făcându-se recunoscuţi ca reprezentanţi ai 
poporului rus, să participe la lucrările Conferinţei de pace- delegaţie de care am vorbit în capitolul precedent al 
acestor însemnări260. Călătoria a fost liniştită, plăcută, dat fiind încă vremea bună şi frumoasă în Marea Marmara, 
în Dardanele şi în Arhipelag. La Madros, în insula Lemnos, unde era baza navală a flotei de război britanice în 
Mediterana răsăriteană, am făcut escală. Ne-am coborât să vizităm un sat grecesc din apropierea portului. N- 
am putut însă, deoarece era contaminat de holeră. Regiunea şi peisagiul uscat şi sărăcăcios. Numai capre şi 
măslini, arbore cu fruct agreabil dar de aspect puţin atrăgător. 


De la Madros am venit la Pireu iar de aci, prin canalul de Corint, jucărie de copil, îmi spunea un ofiţer 
englez, faţă de canalul german de la Kiel, am intrat în Marea lonică, apoi la golful de Otrante, la portul Tarento, 
unde am debarcat. În Marea lonică am avut o vreme grozav de agitată care ne-a dus pe toţi la pat, în cabine. 
La Tarento, unde am luat trenul pentru Roma, am avut impresia că sunt la Brăila. Aceeaşi lume cu aspect 
sărăcăcios, agitată, zgomotoasă, alergând şi strigând, pe jos sau în vehicule, ca şi în portul nostru dunărean. O 
dovadă mai mult că românii şi italienii sunt fraţi în atâtea privinţe. 

La Roma ne-am despărţit, N. Mişu cu principele Nicolae plecând înainte, după o scurtă şedere aci, la 
Londra prin Paris, eu mai rămânând 2-3 zile să văd pe păr. Lucaciu care se afla colo, spre a-i transmite mesajul 
ce-mi dăduse pentru el şi pentru Oct. Goga, lon |. C. Brătianu: de a nu abandona măcar ei, ca reprezentanţi ai 
României carpatice faţă de sârbi integritatea Banatului. Când i-am comunicat acest mesaj, părintele Vasile 
Lucaciu, cu vocea sa gravă şi teatrală îmi spune: "eu nu, din nenorocire însă, Goga da". Am mai văzut apoi pe 
ministrul nostru la Roma, Alex. Lahovary, pe monseniorul Vladimir Ghica care-mi dădu mai multe scrisori de 
recomandare la Paris către prieteni şi cunoscuţi ai săi, oameni politici şi publicişti; pe câţiva arhitecţi şi 
constructori italieni bine cunoscuţi la Bucureşti care ne oferiră, părintelui Lucaciu şi mie, o masă la Castello dei 
Cesari; pe ziaristul filo-român Bendetto de Luca şi - în sfârşit - pe prof. Simeon Mîndrescu care, venit de mai 
mult timp la Roma, lucra pentru organizarea unui corp de voluntari români dintre prizonierii din Italia ai fostei 
armate austro-ungare. Ca totdeauna, plin de grandomanie, el îmi arătă un dosar întreg de cupuri din ziare şi 
scrisori dovedind activitatea lui în Italia pentru cauza noastră naţională. 


La Paris - De la Roma am plecat, cu George Asan, la Paris unde am ajuns pe o zi rece şi ploioasă. Prima 
mea impresie, din cauza aceasta, n-a fost prea bună. Negăsind loc la Hotel des Deux Mondes, în faţa căruia am 


260 Delegaţia condusă de P. Miliukov nu reprezenta guvernul sovietic, care nu a trimis o delegaţie oficială la Conterinţa de pace, ci pe 
albgardişti. 


Fundaţia Lapedatu 177 


ALEXANDRU LAPEDATU, AMINTIRI IOAN OPRIȘ 


văzut pe cel dintâi român la Paris, pe ziaristul evreu Emil D. Fagure, am tras la Hotel Edouard VII de unde, peste 
câteva zile a trebuit să plec, hotelul fiind rezervat, în întregime, delegaţiunii italiene la Conferinţa de pace, 
mutându-mă într-o pensiune pe Rue Bellog 6, mai aproape de legaţiunea noastră. 


Cea dintâi persoană care, la Paris, mă întâmpină cu prietenie şi-mi stete la îndemână să intru în legătură 
cu românii, foarte numeroşi, ce se găseau atunci acolo, a fost D. Drăghicescu26!, cunoscut în ţară ca autor a 
unor remarcabile studii de filosofie şi psihologie publicate în străinătate şi care se afla de mai multă vreme la 
Paris, aducând preţioase servicii de propagandă, prin presă, cauzei noastre naţionale în Apus. Ne cunoşteam 
de la Bucureşti. La Paris însă ne-am împrietenit. Cu el am fost să-mi îndeplinesc comisionul pe care mi-l dăduse 
la plecarea din Bucureşti, prin generalul R. Rosetti,regina Maria, de-a preda din parte-i nişte splendide fotografii 
cu autografe generalului Thomson şi lui Auguste Gauvin. 


La generalul Thomson şi la Auguste Gauvin. Cel dintâi, fost ataşat militar britanic în România, în timpul 
războiului nostru, iar în acel moment, ca general, preşedintele Consiliului militar interaliat de la Versailles, era 
bine cunoscut societăţii bucureştene şi prin tragicul său sfârşit, ca sub-secretar de stat în cabinetul britanic, 
într-un catastrofal accident de avion, lumii întregi262. Cel din urmă, prim-redactor la "Journal des Debats", ziarist 


talentat, privit ca autoritate în mai toate chestiunile pe care războiul mondial le pusese pe tapet, cu deosebire 
însă în chestiunile balcanice în care luase, prin presă, în diferendul nostru cu sârbii pentru Banat, partea acestora 
din urmă. 


Ne-am dus întâi la Gauvin acasă - un bătrân bolnăvicios şi cam acru - care ne primi politicos dar cu 
oarecare răceală. l-am predat fotografiile. Nu păru însă prea flatat de atenţiunea şi darul reginei noastre. În tot 
cazul nu ne-a arătat-o prin cuvinte mai călduroase. Am vorbit de starea de lucruri din ţară pe care o cunoştea 
bine, de pe vremea când stătuse la Galaţi ca membru delegat al guvernului francez, la Comisiunea europeană a 
Dunării şi când îşi făcuse oarecare plasamente în bonuri ale Creditului funciar rural care, pe atunci, făceau primă 
pe piaţa financiară, chiar şi în străinătate. Ne-a întrebat de cursul lor care, în urma războiului şi a expropierii 
ce se făcuse în ţară, scăzuse mult. Lămuririle noastre nu l-au dispus, fireşte, aşa că, vizita noastră ca şi darul 
reginei nu-i va fi fost prea plăcută. 


261 Dimitrie Drăghicescu (1870-1945), filosof; sociolog şi diplomat stabilit în Franţa. În timpul tratativelor de pace a conlucrat la 
susţinerea argumentaţiilor româneşti. 

262 Christopher Birdwood Thompson (1875-1930), general englez, participant la războiul burilor, în războaiele balcanice şi la Primul 
Război Mondial. A fost preşedintele Comitetului refugiaților - Crucea Roşie. După război a îndeplinit funcţia de secretar de stat pentru 
aviaţie (1924), fiind un promotor al acestui domeniu. 

În schimb însă, generalul Thomson care ne invită la dânsul, la Versailles, se arătă foarte măgulit şi onorat 
de darul reginei Maria, mulţumindu-ne afectuos pentru plăcerea ce-i făcusem aducându-i-l. În faţa şemineului, 
trataţi cu ceai, prăjituri şi băuturi fine, am petrecut o foarte plăcută seară împreună. Fireşte, conversaţia s-a 
învârtit în jurul chestiunilor noastre la Conferinţa de pace şi cu deosebire asupra vremii pe care generalul o 
petrecuse, ca ataşat militar, în România. Cunoştea foarte bine societatea românească pentru care avea o 
particulară simpatie, simpatie crescută de suferinţele prin care a trecut ţara în timpul războiului. Am vorbit mult 
de oamenii noştri politici pe care-i aprecia just după calităţile, valoarea şi rolul lor în viaţa publică, atât sub 
raport politic, cât şi social. P. P. Carp, Take lonescu, Alex. Marghiloman, lon I. C. Brătianu- toţi au trecut prin 
firul conversaţiunii noastre. Cea mai mare stimă şi preţuire o avea pentru lon |. C. Brătianu. Ne-am întors de la 
Versailles foarte impresionați de firea sinceră şi leală a generalului ca şi de adânca simpatie şi iubire pentru 
neamul noastru. 


Octavian Goga şi problema Banatului. Mesajul pe care-l aveam de la lon |. C. Brătianu pentru Octavian 
Goga i l-am împărtăşit acestuia pe dată ce l-am întâlnit. El mi-a răspuns net: "Eu am convenit şi convin mereu 
cu sârbii. Nu mă pot certa cu ei pe chestiunea Banatului, când ştiu că francezii şi englezii sunt de partea lor". E 
vorba, cred, de convenirile - netălmăcite (?)- pe care reprezentanţii naționalităților din Austro-Ungaria le cerea 
de obicei la Steed263, cunoscut fost corespondent al lui "Times" la Viena, stabilit pe timpul Conferinţei de pace 
la Paris şi care era considerat în cercurile politice şi diplomatice ca unul din cei mai buni cunoscători ai fostei 
monarhii habsburgice şi ai chestiunii naționalităților din această monarhie. La Steed venea şi celălalt cunoscător 
al acestei chestiuni, Seton Watson (Scotus Viator)254 care, se ştie, se ocupa în special de chestiunea română şi 
slovacă. Cum ambii - şi Steed şi Watson - erau consultaţi, ca specialişti, de către delegaţia britanică la Conferinţa 
de pace, e de înţeles de ce reprezentanţii naționalităților din AustroUngaria - între care şi românii - ţineau să 
frecventeze casa unde se discutau şi poate chiar se hotărau chestiuni de un aşa de vital interes pentru neamul 
lor- casa lui Steed. De altfel problema Banatului preocupa nu numai pe români şi sârbi, ci şi pe prietenii lor - 


263 Henry Wickham Steed (1871-1956), ziarist britanic, corespondent din 1897 al ziarului "The Times" la Berlin, Roma, Viena şi Paris; 
director al prestigiosului ziar (1919-1921). 

264 R. W. Seton-Watson (Scotus Viator), (1879-1984), istoric britanic, prof. univ., foarte bun cunoscător al realităţilor din fostul imperiu 
austro-ungar. l-a cunoscut pe fruntaşii mişcării naţionale din România (şi pe cei transilvăneni) din 1906, pe care i-a sprijinit în obţinerea 
dezideratelor lor. A fost ales membru de onoare al ASTREI (1920), al Academiei Române (1923), cetăţean de onoare al Clujului (1923) şi 
Doctor Honoris Causa al Universităţii clujene (1930). Este autorul unor serioase studii şi lucrări de istorie, între care A History of 
Roumanians from Roman times to the Completion of Unity (London, 1934 şi ediţia franceză, 1936). Vezi la Cornelia Bodea, Hugh Seton- 
Watson, R. W. Watson şi Românii, 1906-1920, |,II, Bucureşti, 1988. 

francezi şi englezi. Ea domina pentru noi, toate celelalte revendicări teritoriale. Mi-am dat seama de aceasta de 
cum am ajuns la Paris. Căci, invitat de Octavian Goga, îndată după sosirea mea aci, la o cină cu mai mulţi prieteni 
printre care şi dr. Nic. Lupu, întreaga seară nu s-a discutat aproape nimic altceva decât această chestiune - unii 
fiind pentru, alţii printre care chiar amicii intimi ai lui Goga - contra lui Take lonescu, care, în problema 
Banatului, luase o atitudine pentru o înţelegere cu sârbii, asigurându-şi compatrioţii că ei, sârbii, s-ar mulţumi 
cu o fâşie de teritoriu pe o rază de cca 30 km în faţa Belgradului, în regiunea Panciovei. 

Discuţiunea fu foarte animată. Doctorul Lupu, care făcuse o foarte interesantă şi frumoasă conferinţă la 
Cercul "Foi et Vie" asupra Banatului, susţinând şi apărând teza românească, discuta cu mai multă aprindere. 
lritat, la un moment dat, împotriva lui Take lonescu, pe care-l califica de trădător, cu temperamentul său 
vulcanic, striga în gura mare, în mijlocul restaurantului, unde de altfel rămăsesem numai noi, vorbelor lui Goga: 
"am să-l împuşc, mizerabilul!" lată până unde ajunsese atmosfera între românii din Paris în chestiunea 
diferendului nostru cu sârbii pe tema Banatului. 


Românii de la Paris pentru Take lonescu - De-altminteri, cei mai mulţi dintre compatrioţii noştri de la 
Paris erau pentru politica de conciliaţie a lui Take lonescu şi contra politicii intransigente a lui lon |. C. Brătianu 
de respectare a convențiilor de la 4/16 august 1916 cu Aliaţii, convenţie în care Bantul întreg era atribuit 
românilor. Am constatat-o imediat ce am ajuns în mijlocul lor la Hotel des Deux Mondes unde locuiau cei mai 
mulţi din ei, în jurul lui Pavlici Brătăşanu, devotat prieten al lui Take lonescu, mare proprietar în Romanați, cu 
larg credit pe piaţa financiară, în măsură deci să ajute şi chiar susţină pe cei ce nu aveau mijloace proprii de 
întreţinere la Paris. Creditorul lor era Aristide Blanc265, care avea în capitala Franţei o sucursală a băncii sale din 
Bucureşti şi care ştiu, mai târziu, în România Mare, să lichideze fără pierderi creditele acordate atunci prin 
mijlocirea lui Pavlici Brătăşanu, refugiaților noştri din Paris. | se făcea lui lon |. C. Brătianu un mare cap de 
acuzaţie, între altele, că n-a luat, alăturea de sine, ca delegat al ţării la Conferinţa de pace pe Take Ionescu şi 
se atribuia faptul orgoliului său personal şi rivalităţilor de partid. Când i-am împărtăşit aceasta, lon |. C. Brătianu 
mi-a spus că dânsul l-a propus regelui şi că acesta a invitat pe Take lonescu să vină în ţară, să se pună de acord 
cu primul ministru pe chestiunile ce aveam să fie dezbătute la Conferinţă şi în special pe aceea a Banatului. 
"Cum am fi putut sta noi împreună la aceeaşi masă - îmi obiectă dânsul - când pe această chestiune, 
reprezentam două puncte de vedere opuse - eu, pentru integritatea Banatului, el pentru împărţirea lui cu sârbii. 


265 Aristide Blanc (1883-1961), bancher, cu lucrări teoretice în domeniul finanţei şi economiei şi cu preocupări literare. A susţinut 
material o serie de acţiuni cultural-ştiinţifice, între care şi săpături arheologice la Ulpia Traiana Sarmizegetusa. 

Căci noi ştiam bine că Take lonescu se înţelesese în această privinţă cu sârbii şi că se prezentase, împreună cu 
Pasici şi Venizelos, la Balfour, ministrul de externe al Marii Britanii spre a-i aduce la cunoştinţă că se puseseră 
de acord pe chestiunile de natură litigioasă şi că, deci; Conferinţa nu va avea nici o dificultate din partea lor, în 
atari chestiuni. În aceste condiţii, fireşte, că Take lonescu n-a putut răspunde cererii regelui. Aceasta e cauza 
că el nu e azi delegat al ţării la Conferinţa de pace şi nu orgoliul meu sau rivalităţile de partid”. 


Atmosfera antibrătienistă de la "Deux mondes" am găsit-o, e drept, mai puţin pronunţată, şi la casa de 
întâlnire a românilor din Paris unde cei mai mulţi dintre ei se adunau în fiecare seară şi unde am întâlnit şi eu, 
fugitiv, pe Take lonescu. Trebuie să recunosc însă că ziarul "La Roumanie" pe care-l scoteau compatrioţii noştri 
de acolo nu lăsa să se vadă disensiunile dintre ei pe chestiuni politice interne, de partid. Ba, mai mult. Prin 
articolele lui Gh. Gh. Mironescu266, primul ministru de mai târziu al regelui Carol Il, articole strânse şi editate în 
broşură, ziarul luase atitudine pentru revendicarea integrală a Banatului. Afară de aceasta, Sever Bocu pregătea 
şi el o lucrare specială asupra chestiunii bănăţene, Tr. Lalescu267 de origină bănăţean, tipărea date statistice 
comentate asupra aceleiaşi chestiuni, iar tehnicianul şi inventatorul Tr. Vuia268, stabilit de mai mulţi ani la Paris, 
edita, cu concursul lui D. Drăghicescu şi altora, o mică revistă de propagandă românească "La Transylvanie" în 
care chestiunea Banatului ocupa locul de frunte. În fine, trebuie să mai menţionez şi aceea că legaţiunea română 
îşi avea şi ea un birou de presă la care dădeau un preţios şi dezinteresat concurs Mircea Djuvara, D. Drăghicescu 
şi alţii. 


Cu Emm. De Martonne şi Mario Roques - Prin Ludovic Mrazec269, colegul meu de la Academie, care se 
găsea atunci la Paris, de curând sosit din America unde avusese o misiune din partea guvernului român, am 
cunoscut personal pe Emm. De Martonne, chiar în localul Institutului său de Geografie de la Sorbona - personaj 
foarte important pentru noi, pentru că, în calitatea sa de cunoscător special al pământului românesc făcea parte 


266 George G. Mironescu (1874-1949), om politic, de mai multe ori prim-ministru, unul din liderii Partidului Naţional-Ţărănesc. 

267 Traian Lalescu (1882-1929), matematician, prof. univ. Personalitate proeminentă a şcolii matematice româneşti. Unul din fondatorii 
teoriei ecuaţiilor integrale, cu contribuţii însemnate în domeniul matematicilor pure şi aplicate. Activ luptător pentru cauza unităţii 
naţionale. 

268 Traian Vuia (1872-1950), inginer, inventator, pionier al aviaţiei mondiale. Susţinător şi animator al cauzei unităţii româneşti, a activat 
în acest sens în anii 1916-1918 la Paris, fiind preşedintele Comitetului naţional al românilor din Transilvania şi Bucovina, constituit 
la 17/30aprilie 1918. In timpul celui de Al Doilea Război Mondial a participat la mişcarea de rezistenţă franceză fiind preşedintele 
Frontului Naţional român din Franţa. 

269 Ludovic Mrazec (1867-1944), geolog şi petrograf, profesor universitar la Bucureşti, academician şi preşedinte al Academiei. Fondator 
al cercetărilor aplicate în domeniul petrografiei şi mineralogiei, întemeiator al Institutului Geologic. A susţinut activ lupta pentru 
desăvârşirea unirii şi a participat ca expert în cadrul delegaţiei române de la Conferinţa de pace. 

din Comitetul de studii al Ministerului de Externe francez care lucra, sub preşedinţia generalului Le Rond, pe 
lângă Conferinţa de pace. În această însărcinare De Martonne a publicat temeinicele şi valoroasele sale studii 
geografice, etnice, politice asupra Transilvaniei, Banatului, Dobrogei şi Basarabiei care au lămurit pe mulţi din 
cei interesaţi asupra caracterului românesc şi drepturilor noastre asupra acestor ţări. Legăturile noastre cu 
ilustrul profesor şi mare filo-român ne-au fost deosebit de preţ în timpul lucrărilor Conferinţei de pace, cum 
se va vedea la locul său. La fel cunoscui pe Mario Roques270, profesorul de limba română de la Şcoala de studii 
orientale şi de la Sorbona, cu care aveam să colaborez foarte de aproape la redactarea memoriilor pe care 
delegaţiunea noastră la Conferinţa de pace avea să le înainteze membrilor acestei Conferinţe. 

Lăzile cu cărti de la Academie. Între acestea sosise la Paris, trimise pe adresa legaţiei, cele două lăzi cu 
publicaţii luate de la Academia Română spre a le avea la îndemână pentru lucrările ce eventual aveam să 
pregătesc. Le-am desfăcut împreună cu D. Drăghicescu care manifestă o mare bucurie când dădu de preţiosul 
material documentar în special asupra românilor din sudul Dunării, dintre Morava şi Timoc, în Serbia veche. 
Căci, în polemica sa cu sârbii pe chestiunea Banatului, el se pasionase pentru problema acestor români, 
socotindu-i ca pe o compensaţiune pentru sârbii din Banatul nostru în cazul când acesta ni s-ar fi atribuit în 
întregime. El a şi publicat pe baza acestui material documentar o broşură asupra românilor din Serbia (Les 
Roumains de Serbie) cu o serie de hărţi etnografice, mai vechi şi mai noi, ale regiunii. Din parte-mi am socotit 
că nu e bine să mă angajez în nici un fel de publicitate înainte de sosirea delegaţiei noastre la Conferinţa de 
pace, recte a lui lon I. C. Brătianu de la care urma să iau îndrumări şi orientări. 


Histoire des Roumains a lui N. lorga. Până atunci am profitat de timp să mă interesez de nişte chestiuni ale 
lui N. lorga pe care, la plecare, mă rugase să le aranjez. Şi anume: ce este cu tiparul /storie; românilor în limba 
franceză, pe care i-o ceruse Casa Hachette prin Robert de Flers - pentru care primise chiar şi onorariul de autor. 
Răspunsul a fost că textul trimis are nevoie să fie revizuit din punct de vedere al limbii şi al stilului şi că a fost 
rugat istoricul Bemont (fostul profesor al lui N. lorga) să facă această lucrare dar că, după ce a revizuit câteva 
pagini, el a renunţat. În al doilea loc mi s-a spus că editura a cerut autorului un manuscris pentru un volum de 
circa 300 p. şi că acesta a trimis un manuscris ca pentru două asemenea volume, ceea ce piaţa literară franceză 
n-ar putea absorbi. La observaţia mea că cartea - chiar aşa, în două volume - s-ar putea lesne desface în România, 
mi s-a răspuns că casa editoare ţine să tipărească o /storie a românilor pentru francezi, nu pentru români. lar 
dacă aceştia doresc să citească o istorie naţională a lor în limba franceză, n-au decât s-o tipărească la Bucureşti. 


270 Maria Roques (1875-1961), filolog francez, profesor la Sorbona. Specialist în romanistică, a dat câteva studii importante despre limba 
şi literatura română. A editat Pa/ia de /a Orăștie, a condus revista "România" şi a creat Institutul de filologie română de la Paris. Pentru 
activitatea sa a fost ales membru al Academiei Române. 


Fundația Lapedatu 182 


ALEXANDRU LAPEDATU, AMINTIRI IOAN OPRIȘ 


Am comunicat lui N. lorga - fireşte cu menajamentul necesar unei persoane cu un amor propriu aşa de 
pronunţat ca al său - acest rezultat al cercetării mele. Nu ştiu ce va fi spus, căci n-am mai vorbit niciodată cu 
dânsul despre aceasta. Se va înţelege însă din pasagiul următor ce indignat va fi fost când a luat cunoştinţă de 
intenţiunea Casei Hachette de a-i revizui manuscrisul sub raport lingvistic şi stilistic. Atâta ştiu, că - aflând 
Aristide Blanc de această chestiune - s-a oferit să editeze pe contul său cartea la o altă librărie, restituind, 
fireşte, Casei Hachette onorariul trimis autorului. N. lorga s-a învoit şi tiparul s-a făcut sub supravegherea lui 
Adrien de Corbeau, un evreu român care se îndeletnicea cu publicistica de multă vreme la Paris. Când să se 
pună însă aceasta pe piaţă literară, editura a falimentat, fără să fi putut livra autorului decât câteva exemplare. 
Unul din aceste exemplare îl aveam şi eu în biblioteca mea de la Cluj, bibliotecă dăruită Universităţii de acolo şi 
încorporată - aparte însă - Bibliotecii ei. Aristide Blanc a retipărit atunci cartea la întreprinderea sa Cultura 
Naţională din Bucureşti, în editura căreia a şi apărut şi a fost pusă în circulaţie, destul de târziu şi nu pentru scopul 
pentru care fusese cerută, adică pentru francezi, ci pentru români, aşa cum îmi spusese directorul Casei Hachette. 
Cu drept cuvânt se poate aplica aci dictonul: "Habent sua fata libelli"! 


La France et les Roumains a aceluiaşi. A doua rugăminte a lui N. lorga era să trimit noua ediţie pariziană 
a cărţii sale La France et les Roumains, pe care el o tipărise la laşi în timpul refugiului şi pe care grupul de 
profesori plecat pentru propagandă în Apus o luase cu ei ca s-o reediteze la Paris. In acest scop, compatrioţii 


noştri rugară, de acord cu Casa editorială Hachette, pe acelaşi Bemont, să îngrijească noua ediţie. Aceasta revizui 
întreaga lucrare, împărţind-o cât mai sistematic în capitole şi făcându-i în prefaţă o prezentare foarte elogioasă 
pentru autorul ei şi opera lui istorică în genere. Au trimis cartea împreună cu alte publicaţiuni de propagandă 
ce mai apăruseră până atunci la Paris. N. lorga nu mi-a răspuns nimic. Când m-am întors însă la Bucureşti şi 
l-am văzut mi-a spus: "Ştii că Dta mi-ai făcut cel mai mare rău pe care mi l-ai fi putut face". "Ce anume?" am 
întrebat. "Mi-ai trimis cartea pe care mi-a reeditat-o Bemont. Când am văzut-o, mi s-a făcut negru înaintea 
ochilor. Nu am mai cunoscut lucrarea - aşa mi-a mutilat-o, ca stil, ca gândire, ca întocmire”. Ce ar fi zis deci 
dacă şi /storia Românilor redactată pentru Casa Hachette ar fi fost la fel "mutilată"? 


Ion I. C. Brătianu la Paris. lon |. C. Brătianu a sosit la Paris către sfârşitul lui ianuarie 1919. S-a instalat 
pe Champs Elysees în casa lui Drayfus, consulul nostru general la Paris, pe care acesta i-a pus-o la dispoziţie 
pe tot timpul Conferinţei. L-am văzut îndată după sosire. A cerut să-i arătăm (eram cu D. Drăghicescu) ce 
lucrări am pregătit. Şi cum şi prietenul meu avea pe ale sale, lon I. C. Brătianu i-a spus că le preferă pe ale mele, 
având mai multă încredere în ele, ca acelea pe care le cunoaşte, în parte, de la laşi. Între acestea el fu invitat - 
la câteva zile după sosire - la o şedinţă specială a Consiliului suprem în care avea să se dezbată chestiunea 

litigiului pentru Banat cu sârbii, aceştia având să fie reprezentaţi prin membrii delegaţiei lor la Conferinţa de 
pace (între ei şi Vasevici, ministrul plenipotenţiar sârb în Franţa). 


Nu ştiu mai de aproape cum a decurs această şedinţă. Atâta ştiu de la lon |. C. Brătianu că i s-au pus 
câteva întrebări cu totul speciale la care n-a putut da decât răspunsuri aleatorii. Aşa a fost bunăoară întrebarea 
de ce în Banat sârbii au avut şi au mai multe mânăstiri decât românii? Cum lon |. C. Brătianu nu ştia că biserica 
ortodoxă din Transilvania şi deosebire cea din Banat a stat peste două sute de ani sub jurisdicţia ierarhică 
sârbească, ceea ce explică îndeajuns faptul că mânăstirile chiar înfiinţate de români trebuiau să fie de limbă 
sârbească. Şi cum nu ştia nici aceea că, după separarea lor de ierarhia sârbă, românii de peste munţi au purtat 
un îndelung proces cu sârbii pentru revendicarea mânăstirilor lor din Banat, lon |. C. Brătianu nu a putut 
răspunde decât că întrebarea ce se face e de competenţa specialiştilor şi că, personal, dacă ar fi să dea o 
explicaţie, n-ar putea-o găsi decât în împrejurarea că sârbii, ca popor slav, sunt mai mistici, deci mai înclinați 
spre viaţa monastică decât românii. Şi spre a nu mai fi pus în astfel de situaţiuni, el a cerut de la conducerea 
Conferinţei să i se îngăduiască a veni la şedinţe cu consilierii tehnici, apre a-i putea consulta la trebuinţă. 


lon I. C. Brătianu la Consiliul suprem expune revendicările teritoriale ale românilor. Aşa se face că, chemat 
din nou în faţa Consiliului suprem al Marilor Puteri (pe atunci în completul său de zece membri) la 1 februarie 
[1919], lon I. C. Brătianu m-a luat şi pe mine la acea memorabilă şedinţă de la Quai d'Orsay, Salle de l'Horloge, 
în care dânsul a făcut un expozeu general asupra revendicărilor teritoriale ale României. Au fost de faţă, pe 
lângă lon |. C. Brătianu, Nic. Mişu, ca al doilea delegat, Const. C. Brătianu, ca secretar personal al lui lon |. C. 
Brătianu şi eu, ca consilier tehnic. 


În vederea acestei şedinţe, lon I. C. Brătianu înaintase membrilor Conferinţei un memoriu special cu 
privire la tratatele pe care România le încheiase cu Aliaţii la 4/16 august 1916. Oricum Wilson se declarase 
împotriva tratatelor secrete pe care America nu voia să le recunoască. Clemenceau, preşedintele Conferinţei şi 
al Consiliului suprem al Marilor Puteri, la intrarea lui lon |. C. Brătianu în sală, îi ieşi înainte insistând să nu mai 
ridice chestiunea tratatelor care l-ar indispune pe preşedintele Statelor Unite şi rugându-l să se mărginească la 
expunerea revendicărilor teritoriale ale României pentru care fusese invitat. lon |. C. Brătianu n-a acceptat însă. 
În consecinţă el şi-a început expunerea arătând cum România şi-a îndeplinit în împrejurările date obligaţiunile 
luate prin tratate faţă de Aliați şi că aşteaptă ca la rândul lor şi aceşti Aliați să-şi îndeplinească obligaţiile lor. A 
continuat apoi, făcând pentru fiecare teritoriu în parte - Basarabia, Bucovina, Transilvania, Maramureşul şi 

Banatul - expuneri adecvate. A fost ascultat cu mare atenţiune. Sonino[Giorgio Sidney]?7! în două rânduri l-a 
aprobat cu glas tare: "giusto, giusto!". lar Lloyd George i-a pus câteva întrebări la care lon |. C. Brătianu a 
răspuns cu lămuririle cuvenite. Între aceste întrebări a fost şi aceea, pe când primul nostru ministru vorbea de 
Bucovina, de a i se arăta pe hartă unde este această provincie ("Montrez-moi ou est la Bucovine!"), întrebare pe 
care William Martin a înregistrat-o în cartea sa Hommes d'Etat pendant la Guerre, la biografia lui Lloyd George 
spre a arăta ignoranţa acestuia în multe chestiuni ce se discutau la Conferinţa de pace, cu varianta că primul 
ministru britanic, lungit pe burtă, căuta Transilvania pe marea hartă întinsă pe jos în biroul lui Wilson, cerând 
să i se arate unde se află ţara noastră. 


O scrisoare către N. lorga - O relaţie amănunţită asupra acestei şedinţe i-am făcut lui N. lorga într-o 
scrisoare redactată în aceeaşi zi chiar şi la care marele istoric mi-a răspuns că nu contestă demnitatea şi 
patriotismul lui lon |. C. Brătianu (“Cameleonul Dtale", cum îi zicea el în răspuns) dar făcea rezerve la oportunitatea 
atitudinii sale intransigente. Scrisoarea aceasta se găseşte desigur în corespondenţa rămasă de la N. lorga (căci 
el păstra tot, absolut tot, până şi cel mai neînsemnat bilet) şi poate va fi publicată cândva. Ea va constitui atunci 
sper, o fidelă oglindă a modului cum lon |. C. Brătianu a susţinut şi apărat interesele patriei sale în faţa Consiliului 
suprem al Conferinţei de pace de la Paris, - oglindă pe care azi, după trecerea a treizeci de ani - n-o mai pot 
înfăţişa aşa cum voi fi făcut atunci. În rezumat şi în liniile sale generale, expunerea se găseşte redată şi în memoriul 
pe care l-am redactat şi tipărit imediat după şedinţă spre a fi trimis tuturor membrilor Conferinţei sub titlul: La 
Roumanie devant le Congres de la Paix: ses revendications territoriales (Paris, Dubois et Bauer, 1919), la care am 
adus un al doilea memoriu în care am publicat, în traducere, actele de unire ale Basarabiei, Bucovinei, 
Transilvaniei, Banatului şi ținuturilor româneşti ale Ungariei cu România: Actes d'unions des provinces de 
Bessarabie, Bucovine, Transsylvanie, Banat et les regions roumaines de Hongrie avec le Royaume de Roumanie 
(Paris, aceeaşi tipografie, 1919). 


Memoriile pentru Conferinţa de pace. După această expunere a lui lon |. C. Brătianu ocupaţia mea la Paris 
a fost să întocmesc memorii speciale cât mai documentate sub toate rapoartele, îndeosebi însă sub raport etnic 
şi statistic, asupra Transilvaniei, Banatului şi teritoriilor din nord-vestul Transilvaniei,umemorii pe care le-am 
lucrat împreună cu Mario Roques, la Biroul pentru informaţiuni de război ce funcţiona în Rue de l'Universite, 74, 


271 Giorgio Sidney Sonnino (1847-1922), om politic italian. Prim-ministru (19061909-1910), ministru de externe (1914-1919). A 
reprezentat Italia la Conferinţa de pace de la Paris. 

şi anume, iată cum întocmeam textele acestor memorii: expuneam lui Mario Roques în româneşte, pasaj cu pasaj, 
textul pe care-l aveam redactat, el dictând direct în franţuzeşte unei steno-dactilografe. În timp ce aceasta se 
ducea să bată la maşina de scris stenograma, o altă colegă îi lua locul. Când prima steno-dactilografă revenea 
cu manuscrisul dactilografiat, cea de a doua se retrăgea să facă acelaşi lucru şi astfel, alternându-se, lucrul 
mergea foarte bine, foarte uşor şi foarte repede, aşa că la sfârşitul şedinţei noastre aveam întregul text bătut 
la maşină, text pe care-l ceteam uneori şi împreună cu lon I. C. Brătianu. 


Alături de text erau tabelele statistice întocmite cu toată conştiinciozitatea şi scrupulozitatea, tabele pe 
temeiul cărora s-au întocmit hărţile anexate după un sistem propus de mine şi adoptat în urmă şi de 
delegaţiunea ungară în memoriile sale înaintate Conferinţei de pace. Şi anume, colorând cercurile administrative 
(plăşile) ale comitatelor (judeţelor) transalpine cu populaţie românească într-o gamă de culori de la cel mai 
intens roşu până la cel mai deschis (alburiu) reprezentând raportul populaţiei române faţă de cea neromână 
(ungurească, săsească, şvăbească etc.) de la 90% până la 10%. Hărțile astfel compuse erau cât se poate de 
intuitive şi concludente pentru o justă orientare de total a privitorilor. Le-a executat după datele statistice, 
lucrate de mine, foarte conştiincios şi precis Al. D. Atanasiu, profesor la Şcola de Belle-Arte de la laşi, care se 
afla refugiat la Paris. Mai mult de lucru mi-a dat memoriul cu privire la teritoriile româneşti de la nord-vestul 
Transilvaniei propriu-zise, în care a trebuit să dovedesc - după statistici vechi, începând de la 1774, până la 


cea din urmă a statului ungar, de la 1910, statistici oficiale ale autorităţilor administrative şi bisericeşti de pe 
vremuri din această parte de ţară, modul cum populaţia românească a fost surghiunită în cursul timpului, cu 
deosebire de la dualism încoace (1867) când a început politica susţinută de vehementă maghiarizare a 
guvernelor ungare. 


Memoriile acestea au fost tipărite în limbile franceză şi engleză şi înaintate membrilor Conferinţei de 
pace spre informare şi documentare. Aşa au făcut toţi cei ce au avut de reclamat revendicări teritoriale din fosta 
monarhie austro-ungară. Modelul nostru l-am luat de la delegaţiunea cehoslovacă. Memoriile sunt următoarele: 
La Transylvanie et les teritoires roumains de Hongrie (renseignements statistiques et ethniques), Le territoire 
revendique par les Roumains au Nord-Ouest de la Transylvanie proprement dite, La Banat de Temeschvar şi Le 
Banat de Temeschvar ne peut pas etre partagé. Afară de aceste memorii tipărite am redactat, pentru membrii 
Comisiunii teritoriale române, memorii şi note numai dactilografiate cu privire la chestiuni mai mărunte şi mai 
speciale. Căci, după expozeul lui lon I. C. Brătianu în faţa Consiliului suprem, chestiunea revendicărilor 
teritoriale ale României a fost deferită unei Comisiuni speciale numită a frontierelor române, sub prezenţa lui 

Andre Tardieu272 şi compusă din următorii membri: [Charles] Seymoar şi [Clive] Day, ambii profesori la 
Universitatea din Yale, din partea Statelor Unite, [Eyre] Crowe şi [Allen W. A.] Leeper din partea Marii Britanii, 
Vanutelli [-Rey] şi Giacomo de Martino din pmtea Italiei şi Jules Laroche din partea Franţei. 


Comisiunea frontierelor române. Cu membrii acestei Comisiuni nu am avut decât prea puţine relaţii. Pe 
americani i-am văzut o singură dată la lon |. C. Brătianu, acasă, unde fuseseră invitaţi şi unde s-au discutat 
foarte puţin şi chestiunile noastre teritoriale. Cu prezumția lor de a fi şi rămânea strict obiectivi şi imparţiali, ei 
evitau de altfel contactul cu reprezentanţii naționalităților din Austro-Ungaria spre a nu fi influenţaţi, ziceau ei, 
de aceştia. La Hotel Crillon unde era încartiruită delegaţia Statelor Unite se pătrundea foarte greu. O singură 
dată am izbutit să ajung până la membrii Comisiunii noastre teritoriale spre a le prezenta nişte publicaţiuni ce 
i-ar putea interesa. Cu italienii care încă de pe atunci nutreau simpatie pentru unguri, de asemenea nu am avut 
relaţii. Totuşi, odată, ne-au trimis, discret, printr-un prieten comun, prin Const. Diamandy,fostul nostru 
ministru plenipotenţiar la Petersburg, un memoriu al ungurilor spre a lua cunoştinţă de el şi a răspunde. Cu 
englezii nu aveam nevoie să luăm contact, căci Leeper era un foarte bun cunoscător al problemelor teritoriale 
româneşti, şi în acelaşi timp un sincer amic al poporului nostru. La fel cu francezii care, în lucrările şi atitudinea 
lor se conduceau după publicaţiile mai înainte amintite ale lui Em. De Martonne și care aveau în frunte pe 
preşedintele Comisiunii, pe Andre Tardieu,amic hotărât al cauzei noastre. 


lon I. C. Brătianu şi Alex. Vaida [-Voevod] în Comisiunea teritorială. La 19 februarie, delegaţiunea română 
fu invitată la Comisia teritorială spre a fi chestionată şi ascultată în chestiunea litigioasă pentru Banat. lon |. C. 
Brătianu se prezentă alăturea de Alex. Vaida-Voevod, ca al doilea delegat al României. Căci, între timp, acesta 
sosise la Paris cu câţiva fruntaşi ardeleni şi bănăţeni trimişi de Consiliul Dirigent la Paris ca consilieri tehnici 
pentru chestiunile specifice ale celor două provincii (Caius Brediceanu, lon Coltor, Mihail Şerban, lon losif - 
cărora li se ataşă, la Paris, |. Lugoşianu, Const. Antoniade, |. I. Pillat, Iosif Blaga, Nic. Bogdan, Aurel Esca, Gh. 
Moroianu şi alţii. Ulterior mai fură trimişi de Consiliul Dirigent: Or. |. Lazăr, Avram Imbroane, Gav. luga din 
Maramureş, Valer Branişte,Petre Poruţiu şi alţii). 

l-am însoţit, pe lon |. C. Brătianu şi Alex. Vaida-Voevod, mai mulţi, atât din delegaţia celui dintâi, cât şi 
din delegaţia celui din urmă. Şi anume: Const. Diamandy, fostul ministru plenipotenţiar la Petersburg, Caius 


272 Andre Tardieu (1876-1945), jurnalist francez la "Figaro" şi "Temps", om politic, ministru (1919-1920,1926,1934) şi preşedinte al 
Consiliului de Miniştri (1929,1930,1932). A fost un bun cunoscător al problemelor româneşti, susţinând cauza unităţii naţionale a 
românilor. 

Brediceanu, Const. C. Brătianu, lon |. Pillat, colonel Toma Dumitrescu şi cel ce scrie aceste amintiri. lon l. C. 
Brătianu care cunoştea foarte bine chestiunea Banatului sub toate aspectele ei a răspuns la întrebările ce i s-au 
pus şi lămuririle ce s-au cerut cu toată autoritatea şi competenţa sa. La urmă, după îi mulţumi foarte curtenitor, 
preşedintele îl întrebă dacă mai are ceva de adăugat. lon |. C. Brătianu răspunse că nu, dar poate că colegul său, 
Alex. Vaida-Voevod care, întrebat, tinu să dea lămuriri mai apropiate asupra regiunii din sud-vestul Banatului, 
numită [Vîrşeţ?] nisipoasă şi neproductivă. 

Am plecat foarte satisfăcuţi de felul cum a decurs şedinţa şi cum s-au achitat reprezentanţii României 
de sarcina lor. La ieşire, toţi, cu Vaida în frunte, s-au grăbit să felicite pe lon I. C. Brătianu spunându-i că dacă 
am avea Banatul întreg, atunci şi graţie acestei pledoarii a dânsului. Dar lon |. C. Brătianu spuse lui Alex. Vaida: 
"dacă o să câştigaţi Banatul, lui - şi-l arătă pe Diamandy - aveţi să-i mulţumiţi în primul loc. Căci el, ca 
reprezentant al ţării la Petrograd a izbutit să determine, după foarte dificile tratative, guvernul rusesc care 
reprezenta interesele Sârbiei, să recunoască, în tratatul nostru cu Aliaţii, dominaţia noastră asupra întregului 
Banat". Apoi, glumind: "să-i oferiţi o mică proprietate acolo drept mulţumire şi recunoştinţă”. Fără să aştepte a 
i se oferi, C. Diamandy şi-a cumpărat, pe cât am aflat, o atare proprietate în Transilvania, la Geoagiul Orăştiei, 
pe care însă nu ştiu dacă a putut-o păstra sau nu. 


Lucrările Comisiunii teritoriale. Comisiunea teritorială a lucrat câteva luni de zile. În cartea Ce qui s'est 
passe reelement a Paris pendant la Conference de la Paix se dă un raport detaliat şi foarte interesant al celor 
doi delegaţi americani în Comisiune - Seymour şi Day - cu privire la lucrările ei. Dar nu numai procesele-verbale 
ale şedinţelor Comisiunii, când se vor publica, vor putea da o idee mai exactă de modul cum au fost tratate şi 
rezolvate revendicările noastre teritoriale. Până atunci trebuie să ne mulţumim cu relaţiile pe care preşedintele 
Comisiunii, Andre Tardieu, cel mai în măsură de a şti cum s-au petrecut lucrurile, le-a dat în această privinţă. 


Despre aceste relatări, nici una din revendicările noastre teritoriale n-a rămas neatacată. Chiar şi 
Bucovina ne-a fost contestată de unele mari puteri şi numai prin concursul Franţei s-a putut obţine decizia prin 
care Modova de Sus a fost reîntregită patriei-mume. În patru rânduri, apoi, Franţa, aproape singura de partea 
ei, a luptat contra propunerii de a se retroceda Bulgariei Dobrogea meridională (Cadrilaterul). De asemenea în 
chestiunea pasionant dezbătută a Basarabiei, a cărei atribuire ne-a fost de şase ori în timpul conferinţei energic 
contestată, în deosebi de Statele Unite, Franţa a apărat în mod ireductibil revendicarea română, sfârşind prin a 
face să prevaleze punctul ei de vedere. 


Ce priveşte graniţa de vest, relatează Tardieu, Franţa sprijinită de Italia, a fost aceea care a izbutit, după 
lungi şi anevoioase discuţiuni, să facă să se accepte linia de frontieră înscrisă în tratat, linie actuală, pe care 

două din puterile aliate reprezentate în Comisie - Anglia şi Statele Unite, aşadar - ţineau s-o aşeze, pe motive 
etnografice bazate pe date statistice camuflate şi tendenţios comentate, la estul marilor oraşe de pe marginea 
ei şi a liniei ferate care le leagă (Aradul, Oradea Mare şi Satul Mare). În sfârşit, în delicata chestiune a Banatului, 
tot Franţei aveam să-i mulţumim că actuala frontieră dintre noi şi sârbi nu e mai rea şi mai nedreaptă?7:. 


După cum reiese din aceste relaţii ale lui Tardieu, se pare că singura revendicare teritorială care nu ne- 
a fost contestată şi asupra căreia toţi au fost de acord este Transilvania propriu-zisă. Dar şi aici, când s-a 
întocmit textul tratatului cu Ungaria de la Trianon, s-a pus chestiunea autonomiei administrative a saşilor şi 
secuilor care pe urmă s-a rezolvat prin aşa-zisul tratat al minorităţilor, semnat de generalul C. Coandă în 
numele guvernului român. Toate celelalte revendicări teritoriale ale noastre au întâmpinat destule dificultăţi pe 
care mă gândeam cândva să le înfăţişez celor viitori într-o expunere amplă pentru fiecare provincie în parte. 


Cum însă mi-am dat seama că fără actele oficiale ale Conferinţei de pace lucrarea nu s-ar putea face 
decât cu o informaţie şi documentare insuficientă, a trebuit să renunţ la acest gând. Totuşi din informaţiile şi 
documentele ce mi-au ajuns la cunoştinţă am încercat să expun Chestiunea Basarabiei la Conferința de pace 
într-o conferinţă pe care am tinut-o la Chişinău în 1924 cu ocazia împlinirii a 5 ani de la actul unirii Basarabiei 
cu patria-mumă şi pe care am tipărit-o, în 1943 numai în revista lui Pan Halipa, "Viaţa Basarabiei”. La fel poate 
fi considerată ce priveşte graniţa de nord-vest conferinţa pe care am rostit-o la Adunarea generală a Asociaţiunii 


ţinute la Oradea în 18 octombrie 1920: Câteva re/ațiuni şi considerațiuni cu privire la granița noastră de Nord- 
Vest şi publicată în revista "Transilvania" a aceleiaşi Asociaţiuni şi în "Anuarul Asociaţiunii" şi volumul meu de 
Miscellaneae (Bucureşti, 1926). Şi, în sfârşit, ce priveşte graniţa de nord a Maramureşului, articolul pe care l- 
am publicat în ziarul "Patria" din Cluj, la 4 mai 1920 şi în acelaşi volum: În chestiunea Maramureşului. 


Cum am spus, Comisiunea teritorială română a Conferinţei de pace a lucrat câteva luni de zile. 
Propunerile ei au fost aprobate de Consiliul suprem al marilor puteri şi înscrise în tratatele de la Saint-Germain 
(pentru Bucovina) şi Trianon (pentru Transilvania, Banat şi ţinuturile din nord-vestul Transilvaniei: Crişana şi 
Maramureş). în tot acest timp, după ce am redactat şi publicat memoriile mai sus amintite, n-am mai avut de 
lucru la Paris. O singură dată mi s-a mai dat ocazia să intervin în aceste chestiuni. E vorba de un lucru cu totul 
secundar. 


273 Memoria autorului l-a "trădat" sau el acceptă voit cele relatate de A. Tardieu, pentru că delegaţia Angliei a fost aceea care - având 
experţi în istoria şi etnografia popoarelor care au alcătuit fosta monarhie austro-ungară - a trasat linia de frontieră în vestul României, 
linie ce corespundea în esenţă principiului etnic. Dimpotrivă, delegaţiile americană şi italiană propuneau o linie de frontieră care să 
lase Ungariei principalele oraşe din vestul României - Arad, Oradea, Satu Mare, Carei. In privinţa Serbiei, Franţa sprijinea fără rezerve 
poziţia acesteia în problema Banatului. 

Dacă ţin să-l semnalez totuşi, e numai spre a învedera cu o dată mai mult atitudinea (neschimbată) a lui 
lon I. C. Brătianu în problema Banatului. 


O propunere de tranzacţie în chestiunea Banatului. lată cum anume a fost. 


Se pare că în discuţiile Comisiunii teritoriale asupra Banatului s-a admis părerea să ni se atribuie colţul 
din nord-vestul provinciei, lăsat, în cele din urmă ungurilor, pentru ca să nu avem ieşire la Tisa prin apele 
Mureşului. În schimb însă să se dea Ungariei o porţiune echivalentă din teritoriul cedat nouă pe graniţa de nord- 
vest (în jurul Oradiei). Trebuia deci reunită delegaţia română asupra acestui schimb, considerat desigur, de 
Comisiune, ca avantajos României. De Martonne îmi făcu propunerea, ca o sugestie a sa personală, spre a i-o 
comunica lui lon |. C. Brătianu, dându-mi şi o schiţă a teritoriului ce urma să ne fie atribuit ca şi a celui ce 
trebuia să-l cedăm în schimb. 


Mi-am dat seama că propunerea venea, indirect, de la Comisiune.De Martonne, care nu era membru al 
Comisiunii, ci numai consilier al ei, nu ne-o putea face, neautorizat, fie chiar ca o sugestie. Ne-am dus deci la 
lon |. C. Brătianu şi i-am împărtăşit chestiunea. M-a ascultat. S-a uitat la schiţe, apoi mi-a zis: "Ştii ce, domnule 
Lapedatu, ori Stan ori Căpitan". Am înţeles şi n-am mai insistat. Ştiam că pe chestiunea graniţei Banatului, 


atitudinea sa era intransingentă şi că orice tranzacţie de felul acesta îi repugnă. De altfel, hotărârea de mult îi 
era luată: să lase pe ardeleni să tranşeze asupra Banatului, lor aparţinându-le acest drept, dacă cumva ar voi 
să-l exerciteze. 


Totuşi era o datorie a mea să-i expun sugestia lui De Martonne. Acestuia am evitat, fireşte, a-i da vre- 
un răspuns. El a înţeles. Şi de aceea nici ulterior nu i-am mai vorbit de această chestiune. În conferinţa mea, 
Franţa şi revendicările teritoriale ale României, susţinută la festivalul franco-român dat în Sala Teatrului Naţional 
din Cluj, la 8 mai 1921, în onoarea profesorilor francezi ai Universităţii noastre de acolo, festival la care De 
Martonne era prezent, am atins chestiunea, însă numai prin tangenţă, adică fără precizările ce dau aci. În aceeaşi 
chestiune a Banatului, mai ţin să semnalez că o broşură polemică, ca răspuns la o broşură a mai multor învăţaţi 
sârbi, a rămas culeasă şi pusă în pagină la tipografie, nemaifiind de actualitate. 


În aşteptarea încheierii tratatelor de pace, rămas două-trei luni mai liber la Paris, am căutat să cunosc 
cât de cât viaţa culturală a Parisului, cercetând anumite cursuri şi conferinţe, la Sorbona, la College de France, 
la Societe de Geographie etc. Aşa am ascultat pe istorici ca Gh. Seignobs, Ernest Denis şi Ch. Diehl, la Sorbona, 

pe renumitul Camille Jullien, slavistul Louis Leger?74, sociologul Bromches, medievistul [lipsă în mss] de la 
College de France, pe diferiţi literați, publicişti, oameni politici între care pe Viviani275 la Societe de Geographie 
şi în alte părţi. Am vizitat muzeele, am frecventat teatre, opere, concerte şi alte manifestații şi spectacole 
artistice, expoziţii de artă etc., cu un cuvânt tot ceea ce putea interesa în marea metropolă a culturii şi civilizaţiei 
mondiale un biet ţăran de la Dunăre (paysan du Danube), care numai la vârsta de 42 de ani a putut ajunge în 
această parte a lumii. 


La Versailles -semnarea tratatului. În acelaşi timp, fireşte, am urmărit acţiunea delegaţiei noastre la 
Conferinţa de pace, acţiunea lui lon I. C. Brătianu, propriu-zis - cu notele sale de protest în legătură cu Tratatul 
de la Versailles şi de la Saint-Germain, cu răsunătorul său discurs la Consiliul suprem, recte cu preşedintele Wilson 
pe chestia Tratatului naționalităților, cu audierea la Consiliul celor cinci (miniştrilor de Externe) în chestiunea 
Basarabiei etc. Am participat, în fine, la ceremonia subscrierii tratatului cu Germania, în Galerie des Glaces de la 
Versailles - ceremonie foarte puţin solemnă întrucât sala era arhiplină de ziarişti şi invitaţi care, în mijlocul unei 
mari neorânduieli şi a unui zgomot asurzitor, se amestecară printre delegaţi că nu mai cunoşteai pe unii de ceilalţi. 
Un singur moment de linişte a fost când preşedintele Conferinţei, Georges Clemenceau, a strigat: "să intre 


delegaţia Germaniei". Corect îmbrăcaţi, în redingotă, unul după altul, aceştia au intrat în sală cu capetele plecate, 
au trecut, pe rând, în faţa mesei pe care era pus tratatul, semnându-l. 


După acest moment, singurul impresionant, zgomotul a reînceput şi a durat tot timpul cât delegaţii au 
semnat şi ei tratatul. În momentul când semna lon |. C. Brătianu tunurile au început să bubuie, anunțând 
Parisului încheierea păcii cu Germania. Jos, în parc, o lume imensă aştepta plecarea delegaţiilor salutându-le cu 
urale şi aclamații. De la o fereastră a Galeriilor am privit câteva momente, alături de lon I. C. Brătianu, acest 


274 Savanţi francezi de renume pentru epoca respectivă: Charles Seignobs (1854-1942), istoric pozitivist, a dat lucrări cu caracter 
evenimenţial: Regime feodal en Bourgogne (1882). Histoire de la civilization (1884-1886), Histoire politique de Europe contemporaine 
(1897), Histoire sincere de la nation francaise (1933) ş.a.; Charles Diehl (1859-1944), istoric de artă, acad. Membru de onoare al 
Acad. Rom. Lucrări: L'Afrique byzantine (1896), Justinian et la civilization Byzantine au Vl-e siecle (1901), Ravenne (1903), Manuel 
dart byzantin (1910), Byzance-grandeur et decadence (1919), Histoire de l'Empire byzantin (1921) ş.a.; Ernest Denis (1849-1921), 
germanist şi slavist. Intre lucrări: Huss et la guerre des hussites (1878), La fin de l'independance boheme (1890), L'Allemagne de 
1789 a 1810 (1896), L'Allemagne de 1810 a 1850 (1899), La fondation de l'Empire Allemand, 1852-1871 (1906). A fost fondatorul 
revistelor "La Nation tcheque" (cu Th. Mazaryk) şi "Le Monde slave"; Camille Jullien (1859-1933), acad., istoric cu lucrări de seamă: 
Histoire de la Gaule (1907-1928), Gallia (1892), Vercingetorix (1901), De la Gaule à France (1922) ş.a.; Louis Leger (1843-1923), 
acad., istoric care a scris: Histoire de Russie (1907), Les anciennes civilisations slaves (1921) ş.a. 

275 Rene Viviani (1863-1925), om politic, ziarist trancez. Unul din fondatorii ziarului "L'Humanité" (1904). De orientare socialistă. Ministru 
în câteva rânduri (1913-1914,1917) şi prim-ministru, apoi ministru al Afacerilor Externe (1914-1915). 

spectacol. El nu era câtuşi de puţin încântat nici pentru noi, nici pentru alţii. "Nu se poate încătuşa şi ţine în 
lanţuri o naţiune de 80 de milioane, cu calităţile şi virtuțile poporului german" - zicea. Mi-a mai spus apoi că 
întâlnind pe mareşalul Foch şi arătându-i că a fost chemat să semneze un tratat ce nu i-a fost prezentat decât 
în rezumat şi numai cu 24 ore înainte, acesta i-a răspuns că lui nu i s-a prezentat defel. "Dacă nici Dvostră, 
graţie căruia noi suntem azi aci, nu vi s-a comunicat tratatul, atunci n-am de ce să mai protestez eu" - reflectă 
lon |. C. Brătianu gloriosului mareşal. 


Întoarcerea în ţară. Văzând, pe de o parte că nu mai avea de ce rămânea la Paris, iar pe de altă parte că 
prezenţa sa în ţară, faţă de ofensiva lui Bela Kun din Ungaria276 a devenit necesară, lon |. C. Brătianu hotărâ să 
părăsească Parisul. Am plecat şi eu cu dânsul, cu acelaşi tren şi în acelaşi vagon. Până în Serbia am călătorit 
normal. La Subotiţa am fost însă ţinuţi vreo 4-5 ore. | s-a spus primului ministru că ar putea face o intervenţie 
telefonică la Belgrad ca să i se pună o maşină la dispoziţie [până] a-i duce vagonul la frontieră, cum făcuse Take 
lonescu ceva mai nainte. El n-a voit însă, preferând să aştepte în Subotiţa până la plecarea trenului cu care 
venise. 


Am intrat în ţară, fără să ştim unde va fi trasat viitorul hotar. Atâta ştiam că Jimbolia va fi staţiunea de 


graniţă. Ţăranii români şi sârbi erau în toiul lucrului de câmp în toată regiunea. Privind culturile bogate ale 
întinsei câmpii, lon |. C. Brătianu era vădit furat de gânduri intime. "Acum că mi-am făcut datoria, că România 
Mare e înfăptuită, cred, zicea el, că aş avea dreptul să mă retrag în liniştea de la Florica, la cărţile şi documentele 
mele istorice". - "N-o să vă puteţi, Dle Brătianu, am reflectat eu. România aceasta mare trebuie organizată şi 
consolidată şi tot Dv trebuie s-o faceţi. Noi, ceştilanţi, da, noi ne putem retrage fiecare pe la rosturile noastre, 
căutând să ne vedem de ele mai departe. Ce mă priveşte, am adaos, mă duc la Cluj, la Universitate şi mă cufund 
în studiile şi cercetările istorice". - "Foarte plăcută şi foarte frumoasă îndeletnicire, îmi zise, dar dacă Dv toţi 
intelectualii veţi face la fel, dezinteresându-vă de viaţa politică, cu cine se va organiza şi consolida noul stat? Nu 
uitaţi că Universitatea Dv e în cadrul acestui stat şi că dacă se poticneşte el, vă răsturnaţi şi Dv cu Universitate 
cu tot". N-am mai zis nimic. Cuvintele sale mi-au dat însă, din acel moment, mult de gândit şi cred că hotărârea 
mea ulterioară de a intra şi în viaţa politică e datorată şi lor. 


276Kun Bela (1886-1939), ziarist, director al Asigurărilor muncitoreşti din Cluj, întemeietor al ziarului "Vörös Ujsăg" ("Gazeta roşie”) şi unul 
din întemeietorii Partidului Comunist din Ungaria. Organizator şi conducător al Republicii Sovietice Ungare (1919), după înfrângerea 
acesteia s-a refugiat în Austria, iar ulterior în URSS. A fost executat în urma ordinului lui V. I. Stalin. 

La Arad i-a ieşit întru întâmpinare episcopul loan I. Papp şi prefectul judeţului, Dr. lustin Moişeu cu 
fruntaşii oraşului, salutându-l de bună venire. De aci înainte, până la Predeal unde l-au întâmpinat amicii politici 
sosiți din Bucureşti, trenul a străbătut de-a lungul întregii Transilvanii fără ca cineva să fi arătat că ştie că el 
aducea acasă pe făuritorul României Mari, pe lon I. C. Brătianu. La Predeal ne-am despărţit, dânsul continuând 
drumul cu automobilul, eu şi cu ceilalţi însoțitori mergând mai departe la Bucureşti unde am ajuns trenul fiind 
special - la o oră când în gară nu se găsea nici o trăsură, afară de o biată brişcă ca cele de pe la Obor, cu care 
am ajuns acasă, după şapte luni de la plecare. 


Din nou la Paris pentru chestiunea Basarabiei. Credeam că am terminat cu Parisul şi că îmi pot relua 
ocupațiile din ţară. Dar nu trecură nici două săptămâni după sosire când o telegramă a ministrului nostru la 
Paris, Victor Antonescu, cerea guvernului, la intervenţia lui De Martonne, ca eu şi cu prietenul G. Munteanu- 
Murgoci?77 să fim trimişi de îndată la Paris, întrucât urma să se ia în dezbatere chestiunea Basarabiei. De 
asemenea ca şi o delegaţiune de români basarabeni autentică să fie trimisă în acelaşi timp şi pentru acelaşi 
scop - delegaţiune care să plece cu Drul Ciugureanu [Daniel]278, Moş lon Codreanu şi alţii. Murgoci era cerut ca 
unul ce cunoştea foarte de aproape şi foarte bine situaţia etnică a provinciei, cu starea de spirit a populaţiei ei, 
întrucât, între timp făcuse, împreună cu De Martonne, o călătorie în Moldova de peste Prut tocmai în vederea 
cercetării stărilor de acolo. 


Plecarăm deci cu cel dintâi tren la Paris. Ţin să însemnez că în scurtul timp cât am stat acasă, mi-a fost 
dat să asist, cu multă înduioşare, sufletească, la parastasul de trei săptămâni a morţii mult regretatului meu 
fost profesor şi preşedinte al Comisiei Istorice a României, loan Bogdan, care după o grea şi chinuitoare suferinţă 
de ani de zile încetase din viaţă la 1 iunie 1919. Am avut astfel prilej să închin acestui mare şi distins erudit 
câteva clipe de pioasă şi recunoscătoare reculegere. 


Călătoria cu Murgoci la Paris a fost cât se poate de plăcută. Căci semenul meu, totdeauna animat şi bine 
dispus şi cu o inepuizabilă vervă, era un foarte bun tovarăş de drum. Cunoştinţele sale bogate şi variate, ca şi 
curiozitatea sa pentru orice fel de studii şi cercetări îl aduceau să abordeze, în conversaţie, cu aceeaşi uşurinţă 
şi cu acelaşi interes, orice subiect. Îmi aduc aminte că, luând în ultima lui fază, conducerea "Semănătorului", 


277 Gheorghe Munteanu-Murgoci (1872-1925), profesor universitar la Bucureşti şi Cluj, specialist în mineralogie, geologie, agrogeologie 
şi pedologie. A fost preşedintele Comisiei Internaţionale de cartografierea solului. Intre lucrările sale figurează şi Cercetări; 
agrogeologice în Moldova de NE, în Basarabia şi Oltenia, 1919. 

278 Daniel Ciugureanu (1885-1950), dr., om politic, preşedinte al "Sfatului Ţării" din Basarabia. A participat la Conferinţa de pace de la 
Paris. 

venise cu un articol despre Pompieri, titlu pe care, la recomandarea mea l-a schimbat în acel de Pogonici, ca să 
acopere măcar formal, pentru cei ce nu-l vor ceti, titlul lui cu totul nepotrivit pentru o revistă literară prin 
excelenţă. 


Cei care la Paris se interesau mai mult de chestiunea Basarabiei erau, în acel moment, americanii - delegat 
al lor pentru această chestiune ca şi pentru acea a Dobrogei meridionale (aşa-zisul Cadrilater) fiind [Douglas 
W.] Johnson275, profesorul de geografie de la Universitatea Columbia din New York care se ocupase de aproape 
cu problemele de geografie fizică şi politică ale sud-estului Europei, un delegat al Statelor Unite în Consiliul 
celor cinci (miniştri de Externe) ce avea să decidă în chestiunea Basarabiei era, în locul lui [Robert] Lansing, [F.L.] 
Polke280, dar numai ca observator. - Sosiţi la Paris, am căutat deci să luăm contact cu Johnson, ceea ce fu cu 
atât mai uşor, cu cât Murgoci care făcuse o călătorie de studii prin întreaga Americă, avusese ocazia să-l 
cunoască personal, atât pe el, cât şi pe soţia sa. Din conversaţia cu dânsul ne-am dat numaidecât seama că 
ceea ce se urmărea nu era să se cerceteze şi examineze temeiul drepturilor noastre asupra Basarabiei, ci să 
retrocedăm Bulgariei Dobrogea meridională (Cadrilaterul), aşadar o chestiune politică care nu era de 
competenţa noastră. 


Afară de aceasta, deşi se comunicase că chestiunea avea să fie adusă în faţa organelor instituite de 
Conferinţă a lucra în numele ei, aceasta nu se mai putea face din cauză că unii din membri lor merseră în vacanţă, 


părăsind Parisul. Şi în adevăr, în sală, când ajunserăm noi acolo, o acalmie generală plana asupra lucrărilor 
Conferinţei. Ne-am dat seama deci de îndată că nu prea aveam să rămânem la Paris. Murgoci, în timpul cât a stat 
aci, a tipărit o broşură foarte prețioasă asupra Basarabiei. La fel şi delegaţia de basarabeni ce venise în Capitala 
Franţei înţelese că trebuiau să se întoarcă acasă, căci chestiunea avea să se amâne din nou. Fără nici un rezultat 
deci - şi unii şi alţii - ne-am întors la Bucureşti. 


279 Douglas W. Johnson (1878-1944), prof. univ., geolog american. A fost şeful sectorului de frontiere geografice în cadrul Delegației 
americane la Conferinţa de pace. 

280 Robert Lansing (1864-1928), jurist şi om politic american. Secretar de stat al S.U.A. (1915-1920). A jucat un rol activ la Conferinţa de 
pace de la Paris. Frank Lyon Polk (1871-1943), jurist şi om politic american. Ca fost subsecretar de statal S.U.A. a fost şef al Delegației 
americane la Conferinţa de pace. 

Un dineu la profesorul american [Douglas W.] Johnson - Deşi rezervaţi cum erau în genere, americanii, 
Johnson, graţie camaraderiei sale cu Murgoci şi amestecului franc şi deschis al acestuia, avu faţă de noi o 
atitudine amicală. Dovadă ne-o dădu invitându-ne la un dineu intim chiar în apartamentul său de la Hotel 
Crillon. Eram numai noi - eu, Murgoci, Johnson şi soţia. Aceasta în toaletă de seară, Johnson în uniformă militară 
(avea grad de maior), noi doi în smoking. În salon, înaintea mesei, conversaţia fu foarte animată (Murgoci vorbea 
şi englezeşte, soţia fiindu-i englezoaică) îndeosebi între Murgoci şi dna Johnson care urmase, la universitate, 
geologia, specialitatea lui Murgoci. Şi cum acesta făcuse o călătorie de studii în America, cunoştea pe mai toţi 
geologii reputați de acolo şi vizitase cele mai de seamă institute de specialitate, avu deci ce vorbi cu Dna Johnson 
căreia, vădit, îi făcea mare plăcere această conversaţie. 


Când trecurăm în sala de mâncare, Johnson oferi braţul soţiei sale, conducând-o şi aşezând-o la masă. 
După supă se servi o mâncare de carne. Johnson îi scoase şi nevestei sale, îi luă farfuria, îi tăie carnea şi i-o 
puse înainte. Amabilitate şi delicateţă, mă gândeam eu, neobişnuită pe la noi. Dar deodată observai că dânsa 
căuta cu furculiţa să nimerească bucăţelele de carne din farfurie. Atunci mi-am dat seama, nu fără emotie, de 
tragedia acestei tinere şi frumoase femei - era oarbă. Ea suporta însă această grozavă nefericire cu o mare 
putere de resignare sufletească. Nici de pe fizionomia ei, nici din conversaţia vioaie şi bine dispusă nu se putea 
vedea că ar pătimi de cea mai mare nenorocire ce poate lovi o fiinţă omenească. Murgoci care ştia, dar care 


omisese a mă preveni conduse conversaţia până la sfârşit, în acelaşi ritm animat şi jovial. Eu, foarte impresionat, 
abea aşteptam să se termine masa, să plecăm ca să pot comunica amicului meu emoția ce mă stăpânea şi să 
aflu cum şi în ce fel şi-a pierdut vederea nobila femeie. Căci nu-mi închipuiam că s-ar fi putut căsători oarbă. 


Mai trebuie să amintesc un fapt în legătură cu vizita, cu dineul nostru la soţii Johnson. Nouă, oaspeţilor, 
la masă, ni s-a servit şi vin. Amfitrionii nu au băut însă decât apă. Tocmai se votase în Statele Unite legea cu 
prohibiţiunea alcoolului şi ei, ca americani buni, înțelegeau să respecte această lege chiar şi în afara teritoriului 
metropolitan ceea ce era obligat numai sub raport moral, nu şi legal. Şi acest fapt ne-a surprins şi ne-a mirat, 
ştiind că mulţi americani ţin anume să treacă frontiera, de când cu legea prohibiţiunii, tocmai ca să poată da 
frâu liber libaţiilor lui Bachus şi că contrabanda cu băuturile alcoolice se făcea - în Statele Unite - pe o scară 
foarte întinsă 


Armatele române la Budapesta. Evenimentul politic de senzaţie al zilei pentru Conferinţa de pace şi 
pentru parizieni în genere, în timpul acestei a doua şederi a mele la Paris (iulie - august 1919) a fost intrarea 
armatelor române în Budapesta, după zdrobirea şi predarea trupelor comuniste ale lui Béla Kun. La Paris se ştia 
în această privinţă numai că Clemenceau, preşedintele Consiliului celor patru, făcea mari presiuni prin telegrame 

[cuvânt ilizibil] asupra guvernului român ca să oprească pe poziţiile pe care se găseau armatele sale în drum 
spre capitala Ungariei. Nu se ştia însă că cu toate amenințările de a pierde beneficiul victoriei, aceste armate îşi 
continuau mersul lor, când într-o bună dimineaţă, toate ziarele din Paris anunțau, cu largi manşete de-a lungul 
paginilor, că 150.000 soldaţi români au intrat în Budapesta. Senzaţia fu enormă. Era ca intrarea armatei aliate 
care intră într-o capitală duşmană. Cercurile militare, Foch însuşi, se zice, aprobau şi aplaudau. Cele politice, 
ale lui Clemenceau, - tunau şi fulgerau împotriva României. De entuziasmul nostru, al românilor ce ne aflam 
atunci la Paris, nu mai vorbesc. Doream să ne întoarcem cât mai curând în ţară, să participăm şi noi la bucuria 
compatrioţilor noştri. 

Întors în ţară, l-am vizitat imediat pe lon |. C. Brătianu să-i spun ce se petrecuse la Paris cu chestiunea 
pentru care fusesem trimis acolo. Când i-am vorbit de enorma senzaţie pe care intrarea armatelor române la 
Budapesta a provocat la populaţia Parisului şi l-am întrebat că ce răspuns dăduse telegramelor lui Clemenceau, 
mi-a răspuns: "Nici unul, pentru că am făcut aşa ca 24 ore să nu pot fi găsit şi alte 24 generalul Prezan, şeful 
Marelui Stat Major. Când însărcinatul de afaceri al Franţei (Cambon Henri) se prezentă la acesta, el spunea că 
fiind la mijloc şi chestiuni politice, primul ministru trebuie să se pronunţe iar când se prezenta la mine, îi 
spuneam că fiind la mijloc şi o chestiune militară, la şeful Statului Major trebuie să se prezinte. Astfel trecură 
cele 48 de ore necesare pentru ca trupele noastre să ajungă şi să intre în capitala Ungariei. Am răspuns deci 
prin fapte împlinite"! 


La Cluj, la Universitate. Întors la Bucureşti, la începutul lui septembrie, a trebuit să fac pregătiri pentru 
mutarea şi aşezarea mea şi a familiei mele la Cluj. Căci între timp - în cursul verii 1919 - Comisiunea 
interuniversitară instituită de Consiliul Dirigent pentru numirea profesorilor la noua Universitatea românească 
a Transilvaniei (Daciei Superioare, cum i se zicea cu un fel de orgoliu) mă recomandase şi pe mine ca profesor 
de istoria veche a românilor la Facultatea de Litere şi Filosofie a acestei universităţi iar resortul Instrucțiunii 
publice din Cluj mă confirmase în această funcţiune. Am primit cu mare plăcere însărcinarea ce mi se dădu, 
între altele şi pentru că în fruntea noii universităţi, ca prim rector, era vechiul meu coleg de la Braşov şi bunul 
meu prieten de mai târziu, Sextil Puşcariu cu care am întreţinut, de când venise profesor de limba şi literatura 
română la Universitatea din Cernăuţi, continue şi intime raporturi de prietenie; şi pentru că aveam, ca coleg de 
catedră, - pentru istoria nouă a românilor - pe loan Lupaş cu care, încă din 1905, legasem o sinceră şi statornică 
prietenie, eu fiindu-i, la Bucureşti, ca şi lui Sextil Puşcariu, persoana de legătură cu instituţiile de cultură din 
vechiul Regat. 

Am plecat dar la Cluj, după ce mi-am împachetat şi expediat lucrurile casnice, cu Victoria, Guguţa şi 
Mica - Mircea era plecat la Nancy pentru studii de inginerie. Vedeam Clujul pentru întâia oară. Căci, deşi am 
petrecut mai toate vacanţele mele de vară până la 1911 (când m-am căsătorit) în Transilvania, în drumurile 
mele prin această provincie, n-am trecut niciodată linia Mureşului. Impresiunea mi-a fost bună în ce priveşte 
oraşul ca atare. Greutățile pe care le-am întâmpinat însă cu găsirea locuinţei m-au cam descurajat. Dar, de 
bine, de rău, ca mai toţi cei sosiți la Cluj pentru organizarea noii vieţi publice româneşti în Transilvania, ne-am 
instalat, provizoriu, într-o locuinţă destul de acceptabilă în Calea Victoriei (fosta Kossuth Lajos) pe care, mai 
târziu am schimbat-o cu o alta mai luminoasă în str. N. lorga (fostă Jokay), în casa contesei Lazar [unde locuiau 
şi V. Bogrea şi Gh. Oprescu, n.ed.]. 


La rând cu toţi ceilalţi colegi m-am pus pe lucru să-mi pregătesc cursurile şi să-mi organizez seminarul, 
acesta împreună cu loan Lupaş. Lucram cu mare râvnă şi cu multă dragoste conduşi, fiecare, de marea 
răspundere pe care fiecare o aveam în noua noastră misiune. La 6 noiembrie mi-am ţinut lecţia de deschidere 
a cursului cu subiectul: "Noui împrejurări de dezvoltare a istoriografiei noastre naţionale" în care, pornind de la 
cel dintâi curs academic de istorie naţională la români al lui Mihail Kogălniceanu de la 1843, la Academia 
Mihăileană, arăt-am împrejurările grele de atunci, pentru istoriografia naţională, ca să ajung la cele noi, atât de 
favorabile, ale României Mari, cu perspectivele lor aşa de frumoase pentru viitoarele generaţii de istorici. Lecţia 
s-a publicat în primul "Anuar al Institutului de Istorie naţională" de pe lângă Universitatea din Cluj, înfiinţat de 
regele Ferdinand şi organizat de mine şi de colegul Lupaş. În acelaşi timp am anunţat un curs pentru semestrul 
întâi despre Ştefan cel Mare, iar pentru semestrul al doilea despre Mihai Viteazul, voind astfel să încep lecţiile 
mele la noua Universitate românească cu cei doi mari glorioşi domni ai noştri, ca un fel de protestare împotriva 
ignorării lor de istoriografia maghiară şi germană a Transilvaniei. În aceeaşi ordine de idei trebuie să mai 
menţionez că resortul Instrucțiunii publice din Cluj m-a solicitat să primesc şi catedra de Istoria vechiului drept 
românesc de la Facultatea de drept, numindu-mă chiar suplinitor al acestei catedre. Un scrupul de conştiinţă, 
pe de o parte, că nu aveam pregătire juridică, pe de alta că n-aş fi putut pregăti temeinic, în acelaşi timp, două 
cursuri, m-a făcut să nu accept însărcinarea ce mi se dete. A primit-o, în schimb, profesorul de la Facultatea de 
drept, Victor Onişor care a şi ţinut catedra, în suplinire, până la moartea sa, cred. 


Senator al Universităţii. Dar abia am apucat să deschid cursul meu şi să fac câteva prelegeri, că au 
intervenit alegerile generale pentru cel dintâi Parlament al României Mari - în noiembrie 1919. Mulţi din colegi, 
în frunte cu Sextil Puşcariu, mi-au propus candidatura pentru locul de senator al Universităţii din Cluj, loc la 
care ar fi râvnit şi alţi colegi, între care şi regretatul Gh. Bogdan-Duică. Aceasta a provocat chiar o întrunire a 


Fundaţia Lapedatu 197 


ALEXANDRU LAPEDATU, AMINTIRI IOAN OPRIȘ 


Colegiului Universitar în care candidaţii să-şi expună programul şi să-şi arate ideile cu privire la noile probleme 
sociale, economice, culturale şi politice ce se puneau pentru organizarea noului stat român întregit. Am răspuns 
celor ce mă întrebau de program şi de ideile directive că, cu bun simţ şi echilibru sufletesc, fiecare din noi va 
putea face faţă, în Senat, chestiunilor ce vor fi aduse în dezbatere. Rezultatul a fost alegerea mea cu aproape 
unanimitate de voturi. Preşedinte al biroului electoral a fost Gh. Bogdan-Duică care mi-a şi înmânat mandatul 
de senator al Universităţii din Cluj. 


La deschiderea Parlamentului a trebuit să plec la Bucureşti. Nu ştiam atunci că această alegere va aduce cu 
sine intrarea mea în politica militantă şi că- cu excepţia legislaţiunii următoare a guvernului gen. Al. Averescu 
din 1920-1921 - în toate celelalte legislaţiuni ale Parlamentului român, până la 1940, voi fi ales deputat sau 
senator. Căci nu intenţionam să mă înrolez în viaţa politică. De aceea am şi fost puţin dezorientat ce priveşte 
aderenţa mea la vreunul din partidele politice existente atunci în ţară. La N. lorga care a anunţat cu satisfacţie în 
"Neamul Românesc" alegerea mea ca senator al Universităţii din Cluj nu m-am dus, cu toate vechile şi bunele 
mele relaţii personale cu dânsul. Nici la liberali, deşi cu membrii acestui partid avusesem, în ţara cea veche, mai 
multe afinități şi deşi şeful partidului, Ion I. C. Brătianu mă aprecia deosebit, luându-mă cu sine la Conferinţa de 
pace de la Paris. Faţă de partidul naţional al Dlui Maniu nu ştiam ce să fac. În foaia oficială a Consiliului Dirigent 
alegerea mea nu fusese anunţată. O indicație că nu mă considera membru al partidului, precum nici nu eram. Pe 


de altă parte, toţi prietenii mei, vechi şi noi, de peste munţi, erau în acest partid. Îmi venea greu să mă separ de 
ei, aşa că în societatea lor am participat de multe ori şi eu la întrunirile partidului în Clubul de la Majestic. 


A treia oară la Paris, pentru tratatul cu Ungaria. Veni însă o împrejurare care m-a scos din dilema aceasta, 
anume a treia mea trimitere la Paris pentru Conferinţa de pace, ca consilier tehnic. Căci, între timp, delegaţiunea 
ungară fusese chemată acolo. În frunte cu contele Albert Apponyi?8! şi cu contele Teleki [Andor], preşedintele 
Societăţii maghiare de geografie (cel care, în 1943, ca prim ministru al Ungariei, s-a sinucis) ea sosi la Paris cu 
peste una sută de memorii în legătură cu toate problemele de ordin tehnic, geografic, politic, economic, social 
şi cultural, pe care le punea ruperea de la Coroana Sf. Ştefan a teritoriilor atribuite României, Serbiei, 
Cehoslovaciei şi Austriei şi Italiei- memorii foarte bine lucrate şi mai ales prezentate din punct de vedere al 
intereselor ungureşti. România trebuia să facă faţă acestei ofensive publicitice a guvernului ungar. Al. Vaida- 
Voevod, preşedintele Consiliului de atunci, delegă pe Dr. |. Cantacuzino şi pe ministrul nostru de la Paris Dem. 


281 Albert Apponyi (1846-1933), conte, om politic maghiar, intră în politică în 1872, din 1891 în Partidul Naţional maghiar; ministru în 
repetate rânduri; cunoscut prin măsurile de maghiarizare forţată; conducătorul delegaţiei ungare la Conferinţa de pace de la Paris 
(1919-1920). 

Ghika, ca reprezentanţi ai ţării la Conferinţa de pace pentru tratatul cu Ungaria. În acelaşi timp mă solicită şi pe 
mine să merg la Paris, să le stau la îndemână în calitate de consilier tehnic, ca unul ce lucrasem mai toate 
memoriile prezentate membrilor Conferinţei de pace pentru publicarea şi susţinerea revendicărilor noastre 
teritoriale faţă de Ungaria. 


Am plecat deci pentru a treia oară la Paris unde am ajuns în ajunul Crăciunului. Pentru aceasta a trebuit, 
fireşte, să părăsesc cursurile pe care abea le începusem la Universitate. La Paris am găsit pe masa delegaţiei 
române toate memoriile delegaţiei ungare referitoare la teritoriile trecute în stăpânirea României prin actul de 
la 1 decembrie 1918 de la Alba lulia. Erau cele mai numeroase. Mai bine de jumătate din totalul lor se refereau 
la Transilvania, pământ clasic al independenţei maghiare, la Banat şi la ţinuturile româneşti din Ungaria. După 
ale noastre veneau, la rând, ca număr, cele referitoare la ţinuturile trecute în stăpânirea Cehoslovaciei, Slovacia 
şi Rusia sub-carpatică şi numai în al treilea rând cele referitoare la ţinuturile trecute Iugoslaviei, Croaţia. 
Slovenia, Voivodina, Bacica şi Bornuga. În fine, câte unul pentru Burgenlandul trecut Austriei şi Fiume, Italiei. 


Un memoriu comun al românilor, cehoslovacilor şi iugoslavilor ca răspuns la memoriile delegaţiei ungare 
- Toate delegaţiile acestor state au văzut din capul locului că nu era cazul să se cerceteze şi să se răspundă la 
fiecare memoriu în parte. Aceasta cu atât mai mult, cu cât chestiunea noilor frontiere ale Ungariei era deja 
rezolvată la Comisiunea teritorială şi aprobată de Comitetul suprem al Aliaților. De aceea s-a propus să se ţină o 
consfătuire comună a celor trei delegaţii - română, iugoslavă şi cehoslovacă - în care să se stabilească o procedură 
unică şi o atitudine solidară a lor în ce priveşte răspunsul de dat membrilor delegaţiunii ungare. Consfătuirea s- 
a ţinut la sediul delegaţiunii iugoslave şi au participat, din partea noastră, Dr. |. Cantacuzino, primul delegat al 
României, însoţit de mine; din partea Cehoslovaciei, St. Osuski, ministrul noii republici la Paris şi prim-delegat al 
acesteia la Conferinţa de pace. Din partea iugoslavilor au fost mulţi de faţă, printre care şi venerabilul Nicola 
Paşici. S-a relevat din partea acestora, cu o vădită dar ascunsă satisfacţie, că cele mai multe memorii ungare se 
refereau la teritoriile române. Rezultatul consfătuirii a fost: să se întocmească şi să se prezinte Conferinţei un 
răspuns la toate memoriile delegaţiunii ungare, un singur şi unic răspuns din partea tustrelelor delegaţii, a cărui 
redactare s-a oferit delegeţiei române şi cehoslovace. St. Osuski a întocmit o primă redactare pe care am revizuit- 
o şi completat-o eu, împreună cu Dem. Ghika. Este un memoriu mai dezolant, care n-a fost însă tipărit, ci numai 
dactilografiat şi astfel înaintat Conferinţei. O copie a acestui memoriu am luat-o cu mine şi am păstrat-o în hârtiile 
depuse în safeurile ce aveam la Academia Română al cărui conţinut a fost ridicat de fruntaşii noii Academii a R.P.R. 
şi trimis la un loc necunoscut însă mie. Ar fi regretabil să se piardă această copie ce va fi, la timpul său, un preţios 
document istoric. 

Memorii speciale ale delegaţiei române. Afară de acest memoriu comun, personal am mai redactat şi 
publicat două memorii - unul în chestiunea plebiscitului pe care delegaţia ungară îl cerea pentru teritoriile 
atribuite României (Les Roumains et le plebiscite demandé par la Delegation magyare) şi al doilea privitor la 
drepturile pe care aceeaşi delegaţie le reclama pe seama conaţionalilor rămaşi în teritoriile pierdute (Les 
Roumains et les droits des minorités reclames par la Delegation magyare) întrucât am socotit că aceste două 
chestiuni ar putea fi discutate în cercurile mai largi ale Conferinţei. Privitor la reforma agrară şi la modul cum 
ea s-a aplicat în noile teritorii transcarpatine, chestiune iarăşi ridicată de delegaţiunea ungară, am cerut şi mi- 
a dat un succint memoriu Mihai Şerban, membru al delagaţiei venite cu Al. Vaida-Voevod la Paris, iar privitor la 
chestiunea unei autonomii speciale ce se cerea pe seama secuilor şi saşilor a prezentat Caius Brediceanu282, din 
aceeaşi delegaţie, un alt memoriu la fel de succint. Aceste memorii n-au fost tipărite. Acel al lui Brediceanu a 
fost înaintat de chiar autorul lui Conferinţei. 


Cu aceasta rolul meu la Paris era ca şi terminat. Pentru orice întâmplare s-a socotit însă că e necesar să 
mai rămân câtva timp. Între acestea primul ministru Al. Vaida-Voevod a sosit la Paris iar de aci a plecat la Londra 
cu aproape întreaga delegaţie să trateze în chestiunea Basarabiei. La Bucureşti însă evenimentele politice se 
desfăşurau în detrimentul Federaţiei şi a guvernului său283. Demisia inevitabilă a acestuia s-a produs pe când 
primul ministru se găsea la Londra de unde a trebuit să se întoarcă precipitat la Paris. Am asistat la plecarea lor 
la Bucureşti. Evenimentele acestea mă atrăgeau şi pe mine în ţară. N-am mai socotit necesar deci să rămân la 


Paris până la semnarea tratatului de la Trianon cu Ungaria, cum au făcut unii din membrii delegaţiei lui Vaida- 
Voevod, ci am plecat şi eu la Bucureşti. 

Înainte de plecare, Dr. |. Cantacuzino, primul delegat al ţării la Conferinţă, ne-a oferit un dejun la care a 
invitat pe toţi ceilalţi membri ai delegaţiei, mulţumindu-ne călduros pentru colaborarea ce i-am dat la însărcinarea 
ce avea. Spre amintire am făcut, apoi, cu toţii, o fotografie. 


La Bucureşti. La plecarea de la Paris, tocmai se discuta chestiunea fixării graniţei dintre noi şi 
Cehoslovacia în Maramureş. În faţa oarecăror dificultăţi, spre a se evita un eventual conflict între cele două tări 
amice, s-a crezut necesar să se ceară concursul unei persoane care ar putea să intervină cu succes pentru o 
înţelegere â l'amiable. Un amic comun al cehoslovacilor şi al românilor, o personalitate franceză de marcă se 


282 Caius Brediceanu (1879-1953), om politic, diplomat cu misiuni la Rio de Janeiro (1926), Vatican (1926-1930) şi Viena. Luptător activ 
pentru realizarea deplinei unităţi naţionale. In timpul Conferinţei de pace de la Paris a făcut parte din delegaţia română. 

283 Demisia guvernului Al. Vaida-Voevod (13 martie 1920) numit guvernul "Federaţiei" sau al blocului Parlamentar, format din 
reprezentanţii Partidului Naţional din Transilvania, Partidului Ţărănesc din vechiul regat şi celui din Basarabia, Partidului Naționalist- 
Democrat, Partidului Democrat al Uniunii din Bucovina şi din gruparea independentă a dr. N. Lupu, s-a produs în urma manevrelor 
de culise ale lui Al. Averescu şi 1. 1. C. Brătianu, primul devenind primministru. 

arătă dispus să facă pe intermediarul. Drul I. Cantacuzino socoti însă că pentru aceasta e mai bine să fie un 
român şi se gândi la Take lonescu. El profită de plecarea mea la Bucureşti ca să-i solicite, printr-o scrisoare pe 
care mă rugă să i-o prezint, această delicată misiune, stăruind şi din parte-mi să o accepte. 

Ajuns la Bucureşti, m-am dus la Take lonescu, i-am predat scrisoarea, i-am arătat verbal cum stă 
chestiunea graniţei şi l-am solicitat şi eu să primească misiunea de intermediar. Mi-a mulţumit spunându-mi 
că ar face-o cu plăcere dar, spre marele său regret, nu poate să plece în acest moment din ţară. "Mi-am sacrificat 
partidul pentru chestiunea unităţii noastre naţionale. Mai am azi, în juru-mi o mână de prieteni sinceri. Nu-i 
pot părăsi în preajma alegerilor. Trebuie să-i ajut să se validiteze în viaţa politică”. Aşa mi-a vorbit - sincer şi 
deschis. Aceşti prieteni politici ai lui Take lonescu sunt colaboratorii săi din scurta guvernare ce a prezidat la 
sfârşitul anului 1921 şi care, - Parlamentul generalului Averescu refuzându-i concursul- s-a sfârşit după o lună 
de zile. 


După Take lonescu am ţinut să văd pe lon |. C. Brătianu ca să-i relatez ce se făcuse la Paris şi în acelaşi 
timp să mă orientez de la dânsul în haosul politic de la Bucureşti după căderea guvernului Federaţiei. Căci de la 
Paris nu se putea vedea bine ce este în ţară. Am luat cunoştinţă de incapacitatea acestui guvern de a conduce - 
cu Dr. [Nicolae] Lupu284 la Interne şi Şt. Cicio-Pop385 la Război. În fine, l-am văzut pe N. lorga care, contrar de ce 
aflasem, ca fost preşedinte al Adunării Deputaţilor ce susţinuse guvernul Federaţiei, apăra acest guvern pe nedrept 


îndepărtat de la conducere, zicea dânsul. Când eu i-am spus ceea ce aflasem de la lon LC. Brătianu, mi-a obiectat: 
"Cum, dta crezi pe Brătianu şi nu mă crezi pe mine?" întrebare pe care a trebuit, fireşte, să o las fără răspuns. 


La Cluj. M-am dus apoi la Cluj, unde mi-am luat prelegerile de la Universitate. Parlamentul fiind dizolvat, 
după căderea guvernului Federaţiei, noi alegeri avură loc în 1921, alegeri pierdute de guvernul Averescu. Cum 
la aceste alegeri n-am candidat, mi-am putut vedea de cursuri, de examene, şi de Institutul de Istorie naţională, 
să-l înzestrăm cu mijloacele necesare studiului, în primul loc cu o bibliotecă de specialitate. 


Cum chestiunea graniţei cu Maramureşul era pe tapet în cursul verii 1920, am scris şi publicat în ziarul 
"Patria", din august, din Cluj, un articol intitulat: /n chestiunea Maramureşului. Ministrul de Externe de atunci, 


284 Nicolae Lupu (1 8)6-1946), medic şi om politic. Membru al Partidului Liberal, apoi preşedinte al Partidului Ţărănesc (1924-1926), iar 
din 1927 creatorul unui nou partid țărănesc. Militant pentru cauza unităţii naţionale. A fost adversar al fascismului şi războiului. 

285 Ştefan Cicio Pop (1865-1934), jurist, om politic, deputat şi în conducerea Partidului Naţional Român. Ministru (1918-1919, 1919- 
1920). Luptător pentru împlinirea dezideratului unităţii naţionale, a fost vicepreşedintele Marii Adunări de la Alba lulia de la 1 
Decembrie 1918. 

Duiliu Zamfirescu286, luând cunoştinţă de el, m-a invitat la Bucureşti să mă consulte şi să mă întrebe dacă n-aş 
fi dispus să particip la discuţiile referitoare la această chestiune. În acelaşi timp, fiind vorba şi de o graniţă 
militară, îl consultă şi pe colonelul pe atunci Toma Dimitrescu, fost consilier militar al delegaţiei române la 
Conferinţa de pace şi care cunoştea bine problemele militare ale noilor noastre frontiere. Ambii am mulţumit, 
dar am declinat oferta ce ni se făcea. 


Cu aceasta se încheie activitatea mea de consilier tehnic al delegaţiei române la Conferinţa de pace de la 
Paris în 1919-1920. 


Despre I. I. C. Brătianu. Am arătat în prima parte a acestor Amintiri că, deşi crescut din cea mai fragedă 
tinereţe în Vechiul Regat, unde mi-am făcut studiile şi deşi, după aceea, am ajuns în învăţământ şi în funcțiuni 
culturale de stat, n-am cerut până la vârsta de 40 de ani recunoaşterea calităţii mele de cetăţean român, iar 
când am cerut-o, în vara anului 1916, am făcut-o constrâns oarecum de împrejurări. Căci, dat fiind apropiata 
intrare a noastră în război, am socotit că e necesar să-mi regulez situaţia din punct de vedere civic, să nu mai 
fiu supus maghiar. 


Cu sprijinul lui N. lorga în Adunarea Deputaţilor şi a înaltului Mitropolit Pimen al Moldovei, în Senat, 


proiectul de lege prin care mi se recunoştea cetăţenia română a trecut, în câteva zile, prin ambele corpuri 
legiuitoare. 


Nu cerusem până atunci această cetăţenie că nu aveam nevoie de dânsa, românii de peste hotare 
bucurându-se în "ţară" de toate drepturile constituţionale, fără bineînţeles de cel de vot şi de a ocupa funcţii şi 
demnități pur politice. Ori cum nu mă gândeam să fac politică militantă şi nici să aspir la funcţii şi demnități 
politice, n-am socotit absolut necesar să cer recunoaşterea celor civice decât forţat - cum am spus - de 
împrejurările amintite. 


Dar, dacă n-am făcut politică militantă, de participat la viaţa mea politică totuşi am participat - la Liga 
Culturală şi la Cercul românilor de peste munţi, înainte de război, iar, după aceea, la laşi, în retragerea noastră 
în Moldova (1916-1918), în Comitetul Naţional al românilor refugiaţi din Austro-Ungaria şi după armistițiul din 
toamna anului 1918, la Conferinţa de pace de la Paris, ca consilier tehnic pentru chestiunile istorice şi 
etnografice al Delegației noastre de acolo. 


286 Duiliu Zamfirescu (1858-1922), scriitor, acad., diplomat. A promovat în opera sa lirica romantică şi neoclasică, fiind autorul unor 
romane de fină observaţie socială şi caracterologică. 

Am arătat, în însăşi prima parte a amintirilor mele activitatea ce am desfăşurat în aceste două din urmă 
însărcinări. Trebuie s-o spun însă că am făcut-o ca român, fără să fi fost angajat politiceşte în vreun partid. 
Căci, deşi aşa de aproape de N. lorga şi de mişcarea sa naţională şi deşi, cum am spus, simpatiile mele personale 
mergeau către P.N.L. cu care contigenţele vieţii culturale mă aduseseră în legătură, dar neavând drept de vot 
nu le puteam fi de prea mare folos sub raport politic. După ce m-am întors în ţară de la Conferinţa de pace de 
la Paris şi m-am instalat la Cluj, ca profesor la noua Universitate a Daciei Superior nu m-am angajat în nici un 
partid politic. 

Mandatul de senator al Universităţii din Cluj, pe care l-am primit la primele alegeri generale din România 
Mare, în toamna anului 1919, nu mi s-a dat ca făcând parte din vreun partid politic. Şi de fapt nici nu m-am 
alipit în acest timp la vreun astfel de partid. Chiar şi după dizolvarea Parlamentului Federaţiei, din care făcusem 
parte ca senator al Universităţii, nu eram încă decis să mă amestec în politica militantă de partid. 


Totuşi, legăturile mele personale cu lon I. C. Brătianu??? şi cu unii din fruntaşii partidului său, în legături 
mai mult sau mai puţin acum de notorietate publică (Al. Vaida-Voevod, într-o convorbire, la Paris, mi-a spus: 
"D-ta eşti omul lui Brătianu"), mă mânau spre P.N.L. pe care-l socoteam singurul capabil să organizeze temeinic 
România întregită, după ce contribuise în mod hotărâtor la întemeierea ei, aşa că, în timpul Guvernului Averescu 
din 1920-1921 când începuse acţiunea de extindere a partidelor din Vechiul Regat în noile provincii ale ţării, 


îndrumarea mea spre P.N.L., era pregătită. 

N-am participat însă la frământările pentru înfiinţarea organizaţiunii politice naţionale liberale din Cluj, 
unde aveam să activez după aceea timp de 20 de ani (până la 1940) decât prea puţin şi indirect. E adevărat că 
cei ce luaseră iniţiativa înfiinţării acestei organizaţii mi-au oferit de la început, preşedinţia ei. Am declinat însă 
această onoare. Aşa se face că cel dintâi preşedinte al organizaţiei naţional liberale din Cluj a fost prof. N. 
Bănescu288 şi numai ulterior am venit eu în fruntea ei. 


287lon |. C. Brătianu (1864-1927), inginer, om politic liberal, cu o carieră strălucită, începută în 1895 ca deputat de Gorj. De la 12 aprilie 
1897 până în 1899 a funcţionat ca ministru la Lucrările Publice iar de la 18 iulie 1902 ministru de Externe;.la 12 martie 1907 a fost 
numit ministru de interne iar între 27 decembrie 1908 -1910 şi 1914-1918 preşedinte al Consiliului de Miniştri. De la congresul 
Partidului Naţional Liberal din 11 ianuarie 1909 a îndeplinit funcţia de preşedinte al partidului. In politica externă lon I. C. Brătianu a 
susţinut intrarea României în război de partea Puterilor Aliate în vederea desăvârşirii unităţii naţionale; în politica internă, ca şef al 
guvernelor din anii 1918-1919, 1922-1926 şi iunie-noiembrie 1927, a promovat numeroase reforme economice, administrative şi 
juridice, consolidând România Mare. A fost şeful delegaţiei române la Conferinţa de pace de la Versailles (1919-1920), impunându- 
se ca un ilustru diplomat, reală personalitate de talie europeană. Intre realizările sale politice se înscrie şi constituirea organizaţiei 
liberale din teritoriile reunite cu ţara, în cadrul cărora a atras intelectualitatea şi în bună măsură burghezia orăşenească şi rurală. 

288 Nicolae Bănescu (1878-1971), bizantolog, prof. univ., academician, cu importante studii asupra literaturii clasice greceşti şi bizantine. 
Membru fondator al revistei "Byzantion", vicepreşedinte de onoare al Asociaţiei Internaţionale de Studii Bizantine (1961-1971). În 


Fundaţia Lapedatu 203 


ALEXANDRU LAPEDATU, AMINTIRI IOAN OPRIȘ 


În schimb, am colaborat mai stăruitor decât alţii la ziarul pe care P.N.L. îl înființase la Cluj în vara anului 
1920, trimițând pe Alex. Mavrodi289, directorul oficiosului "Viitorul" să-l conducă câtăva vreme, la început, la 
ziarul "Înfrăţirea". Şi nu numai cu foiletoane istorice de actualitate, ci chestiuni politice şi naţionale de interes 
particular pentru Ardeal şi faţă de care opinia publică de aci ţinea să cunoască şi punctul de vedere al Partidului 
Liberal. Astfel a fost chestiunea aşa-zisă Constituanta bisericească convocată la Bucureşti spre a se ocupa de 
problema unificării organizaţiei bisericii ortodoxe din România întregită, chestiunea Universităţii maghiare pe 
care compatrioţii noştri o reclamau pe seama lor în Ardeal, chestiunea alianţei cehoslovace-române2% pusă la 
cale de Take lonescu şi Ed. Beneš, chestiunea ce se susţine de unii fruntaşi politici ai Partidului Naţional cum că 
unitatea politică a neamului s-ar fi realizat şi fără intrarea României în război, numai prin neutralitatea ei. 


Aceasta ca şi legăturile personale de care am amintit mai sus făceau să fiu privit ca un exponat de 
căpetenie al P.N.L. în Transilvania nu numai de cercurile politice de la Cluj, dar şi de conducerea acestui partid 
de la Bucureşti. Într-adevăr, lon |. C. Brătianu m-a onorat totdeauna cu o încredere de care am fost foarte 
măgulit şi pe care m-am silit, prin toate actele şi atitudinile mele, prin tot devotamentul şi fidelitatea mea faţă 
de dânsul şi de partid, să mă fac vrednic şi să o merit. De câte ori mergeam în Capitală, mă duceam să-l văd şi 
nu o dată în aceste vizite s-a întâmplat să-mi ceară şi mie părerea - cum o cerea celor mai deaproape prieteni 
şi colaboratori politici ai săi - în chestiuni adesea foarte intime şi delicate politiceşte, cum se va putea constata, 
adeseori, în şirul acestor Amintiri. 


Aici voi nota doar două momente de acest fel, pe care nu am cum să le încadrez mai departe. Odată, fiind 
la Bucureşti, în ziua înmormântării lui Take Ionescu şi mergând la lon |. C. Brătianu, dânsui mi-a spus: "Fiindcă- 
ai venit, să-ţi citesc discursul pe care-l voi rosti la funerariile lui Take Ionescu" - un discurs de o formă impecabilă, 
ca tot ce făcea şi scria acest mare om spre a fi destinat publicităţii. întrebându-mă, la sfârşit, că ce impresie am, 


i-am răspuns: "Mi se pare cam reţinut, cam rezervat". "Îmi pare bine de constatare. Aceasta am şi vrut. Căci, vezi, 


1919 a fost numit profesor de bizantologie la Universitatea Daciei Superior (Cluj-Napoca), unde a îndeplinit funcţiile de prodecan, 
decan şi rector. A fost deputat liberal. 

289 Alexandru P. Mavrodi (1881-1934), studii la Conservatorul de diplomaţie din Paris, ziarist cu doctorate în drept şi filosofie (Bonn), a 
colaborat la presa ieşeană şi a condus ziarul liberal "Viitorul"; deputat şi senator din partea P.N.L. A fost director general al Teatrului 
şi Operei, subsecretar de stat la Preşedinţia Consiliului de Miniştri (1933-1934). = 

290 Alianţa româno-cehoslovacă reflectă demersurile României de a fundamenta sistemul de alianţe defensive (Mica Inţelegere) cu ţările 
vecine, care să ridice gradul de protecţie statală şi zonală. Promotorii acestei alianţe au fost Take lonescu şi Eduard Beneš; încă din 
18 august 1920, au stabilit necesitatea încheierii unui tratat româno-cehoslovac. Pregătirea diplomatică a tratatului a fost încheiată 
în 1921, când, la 23 aprilie Take lonescu şi Ferdinand Veverka, trimis extraordinar şi ministru plenipotenţiar al Republicii Cehoslovacia 
la Bucureşti, au semnat Convenţia de alianţă defensivă româno-cehoslovacă. Acest document important a fost ratificat la Bucureşti 
la 27 mai 1921, când a intrat în vigoare. 

eu nu pot vorbi despre Take lonescu - a continuat el -ca cei ce l-au cunoscut numai după aparente. Eu l-am 
cunoscut bine, în toate acţiunile sale şi ştiu până unde pot merge elogiile ce i se cuvin. Chiar şi într-o cuvântare 
funerară. De altfel, a mai adăugat, la trei oameni politici dintre contemporani am ţinut a face portretele, pentru 
ca posteritatea să nu se înşele asupra ceea ce au fost ei în realitate şi să-i judece numai după aparențele vieţii lor 
publice: lui Take lonescu, Nicu Filipescu şi generalului Averescu"(Cât priveşte portretul generalului Averescu, 
acesta a supravieţuit lui |. |. C. Brătianu, adăugând şi alte importante fapte la biografia sa, întrucât a decedat în 
anul 1938, n.ed.). 


După moartea lui lon |. C. Brătianu am întrebat-o pe doamna Elisa |. Brătianu unde sunt portretele. Mi-a 
răspuns că nu ştie nimic de ele. Şi cu toate acestea, ele trebuie să fie undeva în caz că lon I. C. Brătianu nu le- 
ar fi distrus singur. Căci el nu avea obiceiul să afirme lucruri ce nu erau. 


Altădată l-am găsit răsfoind un manuscris cu nişte amintiri pe care începuse să le scrie. Mi-a cetit atunci 
câteva pagini cu privire la călătoria pe care o făcuse în vara anului 1877, însoţind pe părintele său, la Corabia, 
unde se afla cartierul general al Prințului Carol | şi unde într-o lungă şi agitată convorbire de noapte între 
domnitor şi primul său sfetnic, chiar în camera în care se culcase şi dormea tânărul fiu al lui lon I. C. Brătianu, 
se decise trecerea trupelor române peste Dunăre, spre a participa efectiv la războiul împotriva turcilor pentru 
dobândirea independenţei naţionale. 


Pe cât îmi amintesc paginile acestea erau cât se poate de interesante şi frumoase. Descrierea călătoriei, 
cu trăsura, în miez de vară, pe o zi îmbrăţoşată de arşiţă, prin mijlocul lanurilor întinse de grâu şi porumb 
aplecându-se sub adierea unui vânt uşor ce mai răcorea puţin zăduful înăbuşitor era făcută cu simţământul şi 
iubirea particulară a lui lon I. C. Brătianu pentru natură şi frumuseţele ei. lar sosirea şi petrecerea în mijlocul 
cartierului plin de ofiţeri tineri şi chipeşi în strălucite uniforme militare era înfăţişată cu tot felul pitoresc ce 
putea impresiona şi fermeca pe tânărul de 13 ani ce era atunci autorul acestor comentări, ce ar fi păcat să se fi 
pierdut şi să nu fie date cândva la iveală. 


În cursul acestor amintiri ale mele voi avea ocazia - cum am zis - să arăt şi alte momente ale binevoitoarei 
încrederi pe care lon I. C. Brătianu mi-a arătat-o întotdeauna. Deocamdată e suficient să notez că ce priveşte 
începuturile vieţii mele politice în Transilvania, ea s-a văzut cu ocazia vizitei pe care fruntaşii ai P.N.L. în cap cu 
însuşi şeful lor au făcut-o la Cluj, în toamna anului 1920 şi cu ocazia marelui Congres al partidului din aceeaşi 
vreme, la Bucureşti, când am fost ales fără să fiu de faţă, membru atât în Comitetul Central cât şi în Delegaţiunea 
Permanentă. De altfel, dat fiind prestigiul de care P.N.L. se bucură în viaţa politică a ţării şi activitatea totdeauna 
mai rodnică a membrilor săi, la sfârşitul anului 1921, în toate noile teritorii (Transilvania, Banat, Maramureş, 
Bucovina şi Basarabia) existau organizaţii ale P.N.L., care după acelea ale vechiului Partid Naţional al domnului 

Maniu, ce-şi aveau adânci rădăcini în masele mari ale poporului din teritoriile transalpine, veneau în al doilea 
rând, deşi mult departe de ale acestuia. Ce priveşte Basarabia şi Bucovina, cum reprezentanţii cei mai autorizaţi 
ai vieţii naţionale din aceste provincii, lon Inculeţ şi lon I. Nistor, se înregimentară în P.N.L., au (a)dus acestui 
partid, cu prietenii şi aderenţii lor politici, locul de frunte în afacerile publice ale acestor două teritorii ale vechii 
Moldove. Aşa se face că la schimbarea regimului, la începuturile anului 1922291, conducerea P.N.L. luă din nou 
cârma ţării, el putea avea şi în noile teritorii organizaţii politice proprii pe care să se razime în alegerile generale 
ce aveau să urmeze. 

În primele zile ale lui ianuarie 1922, după ce lon I. C. Brătianu primise guvernul, am fost chemaţi telefonic 
la Bucureşti vreo cinci inşi de la Cluj - eu, Nicolae Bănescu, Aug. Pantea... [lipsă text] consultaţi asupra 
prefectului ce urma a fi numit la Cluj, Bănescu l-a recomandat şi susţinut pe M. Şomlea, farmacistul, care se 
zbătuse şi ne ajutase mai mult pentru constituirea organizaţiei naţional-liberale din capitala Transilvaniei. 


Eu l-am susţinut pe dr. Petru Meteş din două considerente. Primul că Şomlea nu se bucura de reputaţie 
prea serioasă şi că mă temeam că, trăit multă vreme în Regat (la Bârlad), să nu introducă şi aci poltroneriile 
administrative de acolo. Al doilea că, în situaţia de atunci a partidului nostru în Ardeal credeam că este în 
interesul său, al partidului, să aibă, cel puţin la început cât mai mulţi şi mai buni reprezentanţi autohtoni, care 
să nu poată fi categorisiţi ca "regăţeni”. A fost numit Meteş. De aci animozitatea lui N. Bănescu şi duşmănia lui 


Şomlea prin intrigele pe care le făcea în organizaţie şi calomniile pe care le debita printre prietenii şi aderenţii 
noştri politici. 

A doua zi după Sf. lon, mergând la lon I. C. Brătianu, acasă, mi-a arătat telegramele de felicitări pe care 
le primea (de la) importante personalităţi de peste munţi, întrebându-mă dacă găsesc în ele vre-un indiciu 
politic şi atrăgându-mi atenţia îndeosebi asupra telegramei lui Vasile Goldiş2%2.Într-adevăr, telegrama acestuia 
mi s-a părut şi mie semnificativă, ca una ce ura călduros noului prim-ministru al ţării să fie ajutat în opera sa 
de guvernare de toţi oamenii buni şi patrioţi. Cum ştiam că Goldiş era într-o manifestă disensiune cu luliu 


291 În alegerile parlamentare din martie 1922, Partidul Naţional Liberal a obţinut un mare număr de voturi, în dauna Partidului Naţional 
Român din Transilvania. Acestea au evidenţiat rolul unei alte formaţiuni, Partidul Ţărănesc. La 27 martie 1922 Corpurile legiuitoare 
s-au deschis, la ceremoniile respective, lipsind grupările parlamentare ce reprezentau partidele de opoziţie. 

292 Vasile Goldiş (1862-1934), om politic, publicist, academician, autor de lucrări didactice. In 1895 secretar al Societăţii pentru crearea 
unui fond de teatru român, în 1900 referent iar după 1925 preşedinte la ASTRA. Ca fruntaş al Partidului Naţional Român, parlamentar 
la Budapesta, a militat la "Tribuna" şi în diverse organisme pentru drepturile românilor din Transilvania şi unirea acesteia cu țara- 
mamă. La Adunarea Naţională de la Alba lulia (1 decembrie 1918) a citit proiectul de rezoluţie privind unirea Transilvaniei cu România. 
Membru al Consiliului Naţional Central Român (1918). A deţinut portofoliul Cultelor şi Instrucțiunii Publice în Consiliul Dirigent, apoi 
a fost numit ministru al Ardealului (1918-1919) şi ministru de stat (1920) iar în 1926-1927 a fost ministru al Cultelor şi Artelor, în 
care calitate a încheiat concordatul cu Vaticanul. 

Maniu pe chestiunea conducerii politice a Partidului Naţional Român şi că militase chiar înainte de tentativele 
ce se urmaseră între acest partid şi cel Naţional Liberal, foarte stăruitor pentru o colaborare politică cu acesta, 
am opinat că ar fi bine să-i solicite concursul personal al lui Goldiş. În acelaşi timp, recomandam ca să se facă 
acelaşi lucru cu dr. lon Mihu de la Orăştie, om politic în special apreciat şi respectat la românii de peste munţi 
pentru moderaţiunea şi chibzuinţa sa. 


Cum lon |. C. Brătianu rezervase să-şi completeze Comitetul cu câteva personalităţi transilvane, întrucât 
nu luase până atunci în guvern decât pe Aurel Cosma?93 din Banat şi Nic. Zigre29 de la Oradea, acceptă să se 
facă intervenţia propusă. În acest scop mă rugă să plec în aceeaşi zi chiar, la Arad şi la Orăştie, să predau lui 
Goldiş şi lui Mihu invitaţiile sale personale, stăruind să primească a intra în guvernul său. Ştiind că Nic. Zigre 
era în raporturi de rudenie cu Goldiş şi deci în relaţii familiale, am cerut să mă însoţească în misiunea ce mi se 
dase. Şi nu ştiu prin ce împrejurare se ataşă nouă şi domnul prof. Tr. Lalescu. 


După ce am însoţit pe lon I. C. Brătianu la Clubul partidului, unde i se făcu o grandioasă manifestaţie, 
m-am întors acasă la dânsul de am luat scrisorile pentru Goldiş şi m-am grăbit spre gară să apuc expresul, zis 
"Simplon", ce trecea pe la Arad. Nu însă mică a fost surpriza când în momentul de a mă urca în vagon, am dat 
cu ochii de Mihai Popovici2%5. Întrebându-l unde călătoreşte, mi-a răspuns zâmbind: "unde te duci şi dumneata, 
la Arad". Am înţeles numaidecât că se făcuse o indiscreţiune chiar din cercurile liberale şi că Popovici era trimis 
de Maniu să nu-l lase pe Goldiş să rupă solidaritatea partidului, întrând în guvernul lui lon I. C. Brătianu. 


Cine făcuse indiscreţi unea şi cine avusese interes să zădărnicească misiunea mea nu pot şti până azi 
pozitiv. Mi s-a spus mai târziu că acesta ar fi fost Alecu Constantinescu2%, care ţinea să aibă şi să păstreze cu 


293 Aurel (Traian) Cosma (1867-1931), jurist, om politic, militant pentru drepturile românilor, în 1902 ales preşedinte al Partidului 
Naţional Român din Banat. Deputat în câteva legislaturi, în 1919 este numit primul prefect român al judeţului Timiş-Toronthal, apoi 
ministru al Lucrărilor Publice (24 ianuarie - 30 octombrie 1923). 

294 Nicolae Zigre (1882-1957), jurist, liberal, vicepreşedinte al Uniunii Avocaţilor din România şi al Consiliului Naţional Român din Bihor 
(1918). Prefect al judeţului Bihor (1919-1920), deputat (1922-1926), senator şi vicepreşedinte al Senatului (1926-1927). Subsecretar 
de stat (27 ianuarie 1922 - 1 iunie 1922), ministru al Cultelor şi Artelor (1 februarie - 24 noiembrie 1939). 

295 Mihai Popovici (1879-1966), absolvent al Facultăţii de filosofie din Viena şi cu doctoratul în ştiinţe juridice obţinut la aceeaşi facultate, 
a fost un militant al Partidului Naţional Român. In 1916 a trecut în Vechiul Regat, luptând ca ofiţer activ în armata română iar în 
1917-1918 a fost unul din organizatorii Corpului voluntarilor români ardeleni. A fost membru al Consiliului Dirigent, conducând 
departamentul Industriei şi Construcţiei, apoi ministru de Lucrări Publice (1919-1920), ministru de Finanţe (1927,1928-1929,1930- 
1931,1939), ministru de Interne (7-13 iunie 1930), şi ministru de Justiţie (1932-1933). Ca fruntaş al Partidului Naţional Ţărănesc a 
fost vicepreşedinte al acestuia, a condus organizaţia Partidului în Transilvania şi Banat, fiind unul din apropiații lui Iuliu Maniu, care 
i-a încredinţat importante posturi şi misiuni. y 

296 Alex. C. (Alecu) Constantinescu (1859-1926), jurist, avocat al Statului şi avocat al Creditului Funciar Rural. Inscris în Partidul Naţional 
Liberal din anul 1882, senator din partea acestei formaţiuni politice (1895), deputat (1901), ministru al Agriculturii şi Domeniilor 

conducătorii Partidului Naţional legăturile cele mai apropiate şi mai intime şi care stăruise mai mult în tratativele 
ce avuseseră loc ca colaborarea între cele două partide să se facă. Şi anume ca să înlăture pe Vintilă Brătianu2*7, 
care, după părerea sa sabotase, prin condiţiile exagerate ce pusese această colaborare, a ţinut să împiedice 
intrarea lui Goldiş în guvernul din care însuşi făcea parte. E versiunea şi explicaţia ce mi s-a dat, dar de a cărei 
veracitate nu pot să garantez. În tot cazul ceva urât s-a făcut în această afacere. 


Am mers deci împreună cu Mihai Popovici la Arad şi odată ajunşi acolo, pe când noi, cu Zigre şi Lalescu 
ne-am dus la hotel să ne culcăm şi să-i anunţăm lui Goldiş vizita noastră aşa de matinală, Popovici s-a dus 
direct la dânsul, aşa că atunci când am ajuns acolo, el fusese bine lucrat. L-am găsit pe Goldiş în pat, într- 
adevăr suferind. A citit scrisoarea şi m-a rugat ca până ce va putea răspunde personal, însuşi, să-i transmit lui 
lon I. C. Brătianu mulţumirile sale călduroase pentru onoarea ce-i face, solicitându-i colaborarea la guvern. Ce 
priveşte aceasta, fiindu-i foarte greu, imposibil, ca după două decenii de lupte naţionale, mari şi grele, să se 
despartă de tovarăşii săi din Partidul Naţional(şi totuşi după patru ani, în 1926, avea să se despartă!). 

Mai era apoi şi starea sănătăţii sale la mijloc, ceea ce trebuia serios îngrijită, ne-a spus, în linişte şi 
repaus. Deşi vedeam că e de prisos, am încercat totuşi să-i arăt că Partidul Naţional Român face o politică mai 
mult negativă şi prea puţin constructivă, politică ce nu era în interesul de atunci al neamului, al României Mari, 
care reclamă pentru a fi organizată şi administrată o politică activă şi constructivă, ca aceea a P.N.L. "Bună-rea, 
cum este această politică, eu nu mă pot desolidariza de ea", mi-a spus. Am înţeles că e zadarnic să mai 
stăruiesc, cu atât mai mult cu cât o intervenţie împotrivă şi lipsită de tact a lui Tr. Lalescu îl indispusese, 
jignindu-l chiar. Ne-am despărţit rugându-mă încă o dată să mulţumesc lui lon |. C. Brătianu şi urându-i din 
inimă cel mai deplin succes în opera de guvernare. 


N-am putea spune că prin intervenţia lui Mihai Popovici lucrurile s-ar fi petrecut mult deosebit. În tot 
cazul cred că nu aşa de tranşant şi de categoric. Despărţindu-mă de Zigre şi de Lalescu am plecat singur la 
Orăştie, să văd pe Mihu. Drumul greu - cu un tren de noapte. Oraşul departe de gară. Camera de la hotel era 
neîncălzită. Tot neplăceri. Dar vizita şi mai matinală pe care i-am făcut-o bătrânului atât de simpatic şi prietenos 
care era dr. lon Mihu şi pe care-l cunoşteam bine de atâţia ani, având pentru dânsul multă stimă şi preţuire, m- 
a făcut să uit toate aceste neplăceri. 


(19091 910,1914-1916), ministru de Interne (1916-1918), ministru de Industrie şi Comerţ (19181919), ministru al Agriculturii şi 
Domeniilor (1922-1926). 

297 Vintilă I. C. Brătianu (1867-1930), inginer şef la lucrările podului de peste Dunăre ridicat după planurile lui Anghel Saligny, director 
al Regiei Monopolurilor Statului (1897-1899), secretar general la Ministerul de Finanţe (1901), ministru de Război (1916-1917), 
ministru de Finanţe (1922-1928), prim-ministru (24 noiembrie 1927 - 16 noiembrie 1928). Ca om politic liberal a contribuit la 
realizarea unor măsuri juridice şi organizatorice de ordin financiar; a fost preşedinte al P.N.L. (1927-1930). 

M-a primit foarte călduros, arătându-se cât era de măgulit şi onorat de misiunea ce aveam pe lângă 
dânsul. Dar vârsta sa înaintată, sănătatea sa şubredă şi decepţiile vieţii publice l-au silit să se exileze aşa fel, 
că e peste putinţă a-şi închipui c-ar mai putea avea vre-un rol activ în politica ţării. Mulţumeşte lui lon I. C. 
Brătianu pentru care are mare admiraţie şi îl roagă să-l ierte că nu mai poate să fie de vreun folos. Îi urează 
succes în guvernare, succes de care nu se îndoieşte. Toate acestea le-a scris în răspunsul ce mi-a dat la 
scrisoarea ce-i adusesem. Şi ne-am despărţit, fără ca de atunci să-l mai fi putut vedea vreodată pe acest distins 
şi valoros, dar la urmă cam descurajat şi decepţionat bărbat al neamului. Numai după aceasta lon |. C. Brătianu 
luă în guvern pe generalul Tr. Moşoiu298 despre care i se spusese c-ar avea o mare popularitate în general în 
Ardeal, şi în special prin părţile Bihariei, unde intrase cel dintâi cu oştile române în Oradea, eliberând-o de 
teroarea criminală a bandelor lui Bela Kun. Erau acum în noul guvern liberal din 1922 trei reprezentanţi ai 
românimii transcarpatine - generalul Moşoiu, Aurel Cosma, adus şi susţinut de Alecu Constantinescu, care, se 
erija ca un fel de patron politic al Banatului, şi Nicolae Zigre. 


Revenit în Cluj, trebuia să ne ocupăm a pregăti de urgenţă alegerile generale pentru Parlament, fixate în 
februarie. Dincolo de munţi aceste alegeri aveau să se facă ca şi cele precedente, din 1920 şi 1919, pe cercuri 
electorale cu candidaturi unionale (individuale) şi după prevederea stabilită de Consiliul Dirigent, prevedere care 
prevedea că dacă într-un cerc electoral nu era decât un singur candidat (alta sau alte candidaturi fiind respinse 
pentru vicii de formă) el era declarat ales, fără a se mai face votare. 


În judeţul nostru, al Clujului, erau cercuri electorale a căror întindere şi structură, compoziţie politică nu 
o puteau cunoaşte, afară de organele administrative, decât oamenii locului, adică trăiţi de multă vreme în judeţ 
şi având legături cu populaţia lui. Ce ne priveşte pe noi, cei veniţi din ţara cea veche, care nu eram aşezaţi decât 
de curând la Cluj şi nu aveam încă legături cu judeţul, pentru noi, zic, alegerea cercurilor electorale a fost 
adevărată loterie. Aug. Pordea şi-a ales Gilăul şi de acord cu contracandidatul său tacit a făcut aşa ca, 
candidatura acestuia să fie respinsă şi el declarat ales fără votare. Noi toţi ceilalţi am intrat în lupta electorală 
fără prea multe alianţe şi combinaţii.N. Bănescu şi-a ales cercul [ilizibil], alţii altele, iar eu Teaca2%, la 


298 Traian Moşoiu (1868-1932), ofiţer, a trecut în Vechiul Regat în 1893; în 1916 comandant de brigadă cu grad de colonel, în fruntea 
căreia a luptat în zona Sibiului, apoi ca general comandant de divizie participă la luptele din Moldova, ca în 1919 să fie comandantul 
trupelor din Transilvania, în care calitate a condus campania împotriva armatelor lui Bela Kun, soldată cu ocuparea Budapestei. După 
trecerea în rezervă, face politică liberală, fiind ales deputat iar apoi ministru de Război (2-13 martie 1920), ministru al Comunicaţiilor 
(24 ianuarie 1922 - 30 octombrie 1923) şi ministru de Lucrări Publice (30 octombrie 1923 - 30 martie 1926). 

299 Teaca, comună cu locuitori români şi saşi în judeţul Bistriţa-Năsăud. Important centru viticol şi pomicol. 

extremitatea de est a judeţului, la 104 km depărtare de Cluj, cerc care cuprindea şi populaţia săsească a 
judeţului, aşezată în câteva mari şi frumoase comune de-a lungul drumului din direcţia Teaca şi Reghin. De ce 
am ales acest cerc n-aş putea-o spune. Cred însă că, publicitatea făcută în jurul acestui nume de când cu 
alegerea aci a prof. A. C. Cuza din laşi, sub guvernul precedent al generalului Averescu, fără ca măcar candidatul 
să fi fost de faţă, a determinat întrucâtva preferința mea pentru Teaca. De cum am început campania electorală, 
propaganda, cu destulă încredere, deşi eram cu totul necunoscut alegătorilor, cu excepţia, poate a câtorva 
intelectuali de pe sate, am străbătut pentru prima oară, însoţit de prefectul judeţului Câmpia Ardealului, drept 
prin inima ei - regiune pe care aveam să o mai străbat apoi de atâtea ori, în toate sensurile în curs de 20 de 
ani, îndrăgind şi locurile şi oamenii lor. 

Propaganda am făcut-o singur, absolut singur, mergând prin mai toate comunele şi satele cercului. Cum 
demagogia mi-a repugnat întotdeauna, cum n-am ştiut niciodată să-mi combat adversarii cu mijloacele josnice 
ale calomniei şi insultei şi cum, în fine, îmi dădeam seama că orice atac la adresa Partidului Naţional indispunea 
populaţia, profund ataşată, încă de pe vremea regimului maghiar, acestui partid, m-am mărginit în propaganda 
mea să arăt ceea ce a înfăptuit şi ceea ce urmează a mai înfăptui Partidul Naţional Liberal în folosul neamului şi 
patriei, stăruind asupra marilor reforme sociale, politice şi naţionale: exproprierea şi împropietărirea, votul 
obştesc şi întregirea neamului. Aceasta cu toate că mi se adusese la cunoştinţă că adversarii fac o masivă 


propagandă împotriva Brătienilor, personal, spunând că ei sunt... scut, ca şi cum trei fraţi ar fi într-o comună - 
unul primar, altul căsar (casier) şi al treilea notar (secretar), putând face ce vor şi fura cât vor. De aceea eram 
bine primit şi cu atenţiune ascultat, prea bine şi prea atent uneori, că aveam sentimentul că mă găsesc în faţa 
unei conspirații a trădării. Notez că mulţi preoţi care în timpul propagandei îmi erau ostili, mi-au arătat în urmă 
multă prietenie şi devotament. 


Contracandidat mi-a fost dr. Simeon Nemeş30%, advocatul din Cluj, cu vechi legături în judeţ, prin părţile 
câmpiei, de unde era originar. Dar cel ce a avut conducerea şi răspunderea alegerii faţă de Partidul Naţional a 
fost dr.loan Vescan, cu mare trecere la populaţia din regiune, ca fost advocat înainte de război, în Teaca şi mai 
ales ca unul din foştii conducători ai Corpului de voluntari români în Kiev. Căci avându-şi subalterni devotați 
prin toate satele dintre foştii voluntari, el a condus campania electorală cu multă influenţă printre consătenii 
lor, ca mai tineri, mai dinamici şi mai combatanți pentru Partidul Naţional. 


În aceste împrejurări situaţia mea electorală era destul de grea. Pe cât se apropia ziua votării, cu atât îmi 
dădeam seama că alegerea mea pe cale dreaptă şi cu mijloace oneste era foarte îndoielnică, întrucât chiar şi 


300Simion Nemeș (1 886-? ), avocat, deputat în 1919, 1922, 1926 şi senator în 1928 şi 1932 din partea Partidului Naţional Ţărănesc. 

administraţia corectă în formă când nu făcea propagandă ocultă pentru Partidul Naţional, era absolut indiferentă 
în ce priveşte rezultatul alegerii. De aceea în ziua alegeriin-am fost la nici o secţie de votare, ci, pe la amiază, 
am plecat cu automobilul direct la Cluj, spunând prefectului şi prietenilor că am căzut, deşi nu se dăduselră] 
încă rezultatele. 


Totuşi, dacă nu am avut majoritatea, am avut un număr destul de însemnat de voturi pentru ca 
preşedintele Biroului electoral, un bătrân notar de pe vremea stăpânirii maghiare (Faica) să-şi închipuie că 
anulând votarea în una sau două secţiuni unde avuseselră] loc oarecare incidente şi nereguli, să-mi poată 
exopera mandatul de deputat. În adevăr, deşi agresat de alegătorii naţionalişti cari cu ameninţări reclamau 
mandatul pe seama contracandidatului meu Nemeş, cu nici un preţ el n-a voit să se supună până n-a primit 
ordin de la prefect ce avea să facă. 


În această situaţie, Nemeş a venit la mine acasă, rugându-mă să dea ordin să i se elibereze mandatul. 
Venea, zicea el, din partea domnului luliu Maniu, imobilizat în clinica din Cluj de pe urma fracturii unui picior. l- 
am spus că n-am nici o calitate de a da un asemenea ordin, şi să se procedeze conform legii. Prefectului, care 
preparat de şiretul notar de la Ormeniş, rămas întreaga noapte sub teroarea asediatorilor, i-am spus: "Mie mandat 
ilegal, obţinut prin fraudă sau prin manopere necinstite nu-mi trebuie”. Şi astfel, fără să mai întrebe la Ministerul 
de Interne, el a dat ordin să se libereze mandatul contracandidatului meu. 


Când însă s-a dus cu rezultatul alegerilor la Bucureşti şi a comunicat ce s-a petrecut cu alegerea de la 
Teaca, generalul Văitoianu30', ministrul de Interne, i-a făcut aspre mustrări de ce n-a dat ordin să mi se 
elibereze mie mandatul. El a răspuns: "DI Lapedatu mi-a spus că nu-i trebuieşte mandatul ilegal, obţinut prin 
fraudă ori manopere necinstite. Dar d-ta eşti prefectul lui Lapedatu sau al meu? D-ta primeşti ordin de la el sau 
de la noi? i-a obiectat. Dacă dl Lapedatu nu avea nevoie de mandat, trebuia să vină să o spună în guvern" a 
încheiat supărat ministrul de Interne. 


Foarte probabil, când vor fi aflat de "cazul" de la Teaca, mulţi dintre prietenii mei politici din Transilvania 
şi mai cu seamă din vechiul Regat îl vor fi comentat în defavoarea mea. Prost om politic este Lapedatu îşi vor fi 
zis, să ofere un mandat pe care uşor l-ar fi putut avea de vreme ce Camera n-a invalidat alegerea. Şi judecând 
după cum şi-n alte părţi s-au petrecut lucrurile, nu erau lipsiţi de logică. În adevăr, în unele cercuri s-au respins 


301 Artur Văitoianu (1864-1956), general, om politic de orientare liberal-georgistă. A îndeplinit funcţia de ministru de Interne şi la Justiţie 
(24 octombrie - 29 noiembrie 1918), ministru de Război (24 noiembrie 1918 - 27 septembrie 1919), prim-ministru, ministru de Interne 
şi ad. int. la Externe (27 septembrie 1919 - 1 decembrie 1919), ministru de Interne (19 ianuarie 1922 - 30 octombrie 1923), ministru 
de Comunicaţii (1923-1926), ministru de stat (10 februarie - 30 martie 1938), consilier regal (1938). 

pur şi simplu candidaturile adversarilor, pentru a fi proclamati fără ruşine, candidaţi oficiali, iar în altele, s-a 
găsit mijlocul să se ajusteze rezultatele, ca să fie declaraţi aleşi candidaţii guvernamentali. 


Aşa bunăoară în judeţul Hunedoara, cel mai întins din Transilvania, toţi candidaţii, fără excepţie, oameni 
absolut necunoscuţi până atunci în judeţ şi chiar în Transilvania, fără vreo deosebită valoare personală şi fără nici 
un aport politic mai de seamă în partid, dar toţi oameni ai lui Alecu Constantinescu, au fost aleşi. Căci alegerile 
în acest judeţ au fost conduse de protopopul de la Brad, faimosul "popa Piso", devotat ministrului de Domenii, al 
şi mai faimosului "Conu Alecu", pe care, guvernul precedent al generalului Averescu, Piso îl alesese senator de 
Brad, ca să fie, în Senatul de atunci, reprezentant al P.N.L. 


Pe mine însă "căderea" de la Teaca nu m-a afectat şi nici nu m-a derutat. Atâta doar că din campania 
electorală de o lună de zile făcută pe o iarnă grea şi un ger mare m-am ales cu o rebelă sciatică, de care, cu 
toate băile fierbinţi şi termoterapiile recomandate de dr. Haţeganu302, n-am putut scăpa decât când am ajuns 
în clima caldă şi uscată a minunatei Riviera, la Rapallo, luat fiind, curând după aceea, de lon |. C. Brătianu ca 
consilier tehnic al delegaţiei române la Conferinţa din primăvara anului 1922, de la Genova. Ce a fost această 
conferinţă şi ce am făcut în Italia în timpul cât am stat pentru ea acolo am însemnat în prima parte [următorul 
capitol, n. ed.] a acestor amintiri. 


Aci ţin doar să notez, tot în legătură cu alegerile din Transilvania, o convorbire pe care am avut-o cu lon 
|. C. Brătianu pe când se afla şi dânsul cu întreaga delegaţie la Rapallo, căci mai pe urmă s-a mutat cu secretarii 
săi la Genova. Invitându-mă într-o seară să luăm masa împreună, tête á tête, cum se zice, în apartamentul său, 
am avut prilejul în conversaţia noastră intimă, să-i arăt ce mare greşeală s-a făcut cu alegerile în jud. Hunedoara 
în special. N-a fost nevoie de abuzurile şi ilegalităţile ce s-au făcut. Chiar dacă nu s-ar fi ales nici unul din 
candidaţi n-ar fi ieşit numai membrii ai opoziţiei - situaţia atât în partid, cât şi în parlament nu s-ar fi schimbat 
de fel, căci cele 2/3 necesare revizuirii Constituţiei ne erau şi aşa asigurate. În schimb am luat asupra noastră 
un abuz care nu-l meritam şi epitetul de "hoţi de urne" pe care-l vom purta ani de zile. Mi-a dat dreptate. Mi- 
a spus însă că a fost pus în faţa faptelor îndeplinite. Nu i s-a comunicat numele candidaţilor din Hunedoara 
(cum de altfel nu se comunicase nici Comisiei de verificare a candidaturilor, de la Cluj, din care făceam şi eu 
parte). "Am crezut că la Hunedoara e candidat Alecu Constantinescu, nu frate-său generalul... [ilizibil] " mi-a 
spus, "ce era să fac?... prin retragerea lui Alecu Constantinescu criză de guvern, chiar la început. Am fost nevoit 
să închid ochii. Guvernul nostru are un scop mult mai important ca să-l zădărnicim noi înşine”. 


302 luliu Haţieganu (1885-1959), medic, prof. univ., academician, cu contribuţii ştiinţifice deosebite.. Fost membru al P. N. Ţărănesc, 
ministru al Ardealului (29 aprilie - 14 iulie 1931). 

Incontestabil, din punctul său de vedere, lon I. C. Brătianu avea dreptate. E trist că oamenii cu situaţie 
preponderentă în partid cum era Alecu Constantinescu, să abuzeze astfel de această situaţie, prejudecând chiar 
autoritatea şi prestigiul Şefului de la guvern. lar aceasta în vreme ce pentru orgoliul şi amorul lor propriu, nu 
admiteau să li se aducă cea mai mică ştirbire a situaţiei lor în partid. Am constatat-o chiar atunci, la Rapallo. 
Căci pe când făceam aceste reflexii acolo, Alecu Constantinescu, care, în lipsa lui lon I. C. Brătianu din ţară, 
avusese, în Parlament, un mic eşec cu o lege asupra Dobrogei, venise să caute pe preşedintele Consiliului, 
tocmai în Italia, ca să ceară satisfacţie. 

Dar să reluăm firul povestirii. A trebuit să părăsesc, cu mult regret Italia înainte de închiderea conferinţei 
de la Genova, chemat fiind în ţară spre a-mi susţine candidatura la alegerea parţială de deputat, la Ceica, judeţul 
Bihor, unde conducerea partidului a găsit cu cale să mi-o pună. Cum am venit acasă am fost nevoit deci să plec 
la Oradea şi de acolo la Ceica şi Beiuş unde eram aşteptat cu simpatie pentru a începe propaganda electorală 
de prietenii şi adversarii noştri politici din această localitate. În adevăr, aci era cu totul altă situaţie decât fusese 
la Teaca. Nu aveam să fim singurii în propagandă, ci înconjurat de către foarte buni şi devotați membri ai 
partidului (directorul şcolar lon Mangra la Ceica, Nerva Traian Cosma la Beiuş). Afară de aceasta intelectualii din 
acest din urmă oraş ca şi cei de pe la sate - profesori şi învăţători - nu-mi erau ostili. Numai pe Valea Roşiei în 
cercul Beiuşului am întâmpinat oarecare adversitate. Încolo, în toate părţile, propaganda mergea bine - cu toate 
că influenţa şi energia lui Aurel Lazăr353, şeful Partidului Naţional din Bihor era destul de redutabilă. Totuşi, nu 
eram câtuşi de puţin îngrijorat de rezultat. 

Mai mult, cum în judeţ erau şi alte alegeri parţiale la Aleşd (candidat N. Bănescu) şi la Tileagd (candidat 
Gavril Tripon), zeloşii neofiţi în politica liberală a Ardealului, deputaţii de la Hunedoara (aşa-zisa bandă neagră) 
găsiră de datoria lor să vină să ne ajute în propagandă. Ce mă priveşte le-am spus că nu am nevoie de ajutorul 
lor şi i-am rugat să plece, ceea ce au şi făcut în aceeaşi zi. La fel am făcut, deşi nu era cazul, cu şeful organizaţiei 
naţional-liberale din judeţul Olt, onestul şi de ispravă Al. Alimănişteanu304 şi cu simpaticul deputat, tot de acolo, 
învățătorul Firicel, care oricâtă bunăvoință ar fi avut, nu ne puteau fi de ajutor, între altele că nu cunoşteau 
împrejurările locale şi nici graiul specific în care trebuia să le vorbească oamenilor ca să putem fi înţeleşi, grai 
pe care a trebuit şi eu să mi-l însuşesc măcar parţial de la cei localnici (păşune = legheteu, impozite = porţii, 
vite = marche, copii = prunci etc.). 


303 Aurel Lazăr (1874-1930), avocat orădean, fruntaş al mişcării naţionale, membru în Comitetul Partidului Naţional Român din 1897. 
Membru al Consiliului Naţional Român Central (1918) şi al Consiliului Dirigent (1918-1919), în care a fost numit şeful resortului de 
Justiţie; deputat din 1919 în trei legislaturi, preşedinte al Camerei Deputaţilor (1928). 

304 Alexandru Alimănişteanu (1 874-? ), economist, mare proprietar în judeţul Olt. Membru al P.N.L., pe listele căruia a fost ales deputat 
şi senator din 1919 până în 1938. Şeful organizaţiei P.N.L. jud. Olt. 

Am făcut o propagandă foarte civilizată şi foarte frumoasă, cu tot ascendentul politic al lui Aurel Lazăr 
şi demagogia adversarilor, conduşi de Mihai Popovici, venit anume de la Bucureşti, să contrabalanseze influenţa 
ce se credea acolo că are Nic. Zigre, subsecretar de stat la Interne şi originar chiar din acea regiune (de la 
Lupoaia?). Rezultatul fiind favorabil în toate secţiunile de votare, am fost proclamat ales. Ceicanilor, cărora le 
promisesem o biserică nouă, în locul vechii bisericuțe de lemn ce aveau, le-am şi făcut-o, după ce am ajuns 
ministru al Cultelor şi Artelor (noiembrie 1923). 


Eram acum liber să-mi văd şi de sănătatea mea ducându-mă în iulie, la Băile Herculane, să-mi vindec 
deplin sciatica cu care mă alesesem în campania electorală, de iarnă, la Teaca. După ce m-am întors de la Mehadia 
am participat la serbările de la Sibiu şi Răşinari pentru comemorarea a 50 de ani de la moartea lui Şaguna, serbări 
cărora noul mitropolit al Ardealului, dr. Nicolae Bălan a ţinut să le dea un chip cu totul excepţional invitând 
guvernul şi pe toţi fruntaşii vieţii publice fără osebire de partid. 


Au fost, într-adevăr, serbări foarte frumoase, la care au participat însuşi lon |. C. Brătianu cu membrii 
guvernului său. Pe aceleaşi poduri, la Răşinari, s-au întâlnit fruntaşii ambelor partide, cu elita intelectualităţii 
mirene şi bisericeşti. La masa de seară de la Geselschaffhaus, din acelaşi nenorocit spirit de opoziţie dusă până 
la întreruperea raporturilor personale, membrii Partidului Naţional n-au participat însă. Cu această ocazie, lon 
|. C. Brătianu, îmbrăţişându-mă mi-a spus: "Vezi noi ne gândim la dta şi când nu esti de faţă”. La gestul meu 


întrebător, a continuat: "Ai fost numit în noul Consiliu de administraţie al Reşiţei". Am mulţumit, spunându-i că 
n-am ştiut nimic până-n acel moment, spre a nu crede că aş putea fi nerecunoscător. Ulterior am aflat că ziarele 
publicaseră lista noului consiliu. 


În aşteptarea deschiderii noului an universitar şi a întrunirii Parlamentului, am rămas la Cluj, ocupându- 
mă cu misiunile mele la Universitate şi cu Institutul de Istorie Naţională şi reluându-mi colaborarea la ziarul 
P.N.L. din Cluj, "Înfrăţirea". În toamnă, înainte de întrunirea Parlamentului, am luat parte la memorabilele serbări 
de la Alba lulia pentru încoronarea suveranilor României Mari, serbări ce puteau fi cu adevărat grandioase dacă 
n-ar fi fost întunecate de abţinerea preoţilor catolici şi greco-catolici români de la serviciul divin din catedrala 
încoronării şi a Partidului Naţional Român de la ceremonia încoronării propriu-zise şi toate celelalte momente 
legate de acest epocal act ce simboliza cel mai măreț moment din istoria naţională - al unirii tuturor românilor, 
unire realizată pe jertfa celor 800.000 de vieţi ale fraţilor din ţara cea veche. 


Cu această ocazie am primit cea dintâi decorație politică - Steaua României, în grad de comandor care, 
protocolar, vine imediat după Marea Cruce cu Cordon a Coroanei României. Inainte de serbări primisem numai 
Răsplata Muncii cl. | pentru Biserică şi Benemerenti cl. II pentru servicii literare şi istorice de la regele Carol |. 

La Conferinţa de la Genova (ltalia)?05- Am mai participat şi la Conferinţa internaţională din primăvara 
a[nului] 1922 de la Genova (Italia) la care au fost invitate, printr-un mesaj aerian, toate naţiunile şi statele 
europene, deci şi Rusia, prin reprezentanţii guvernului sovietic de la Moscova. La Conferinţa aceasta urma să 
se dezbată chestiuni rămase nerezolvate de Conferinţa de pace de la Paris şi să se caute o acomodare a relaţiilor 
dintre statele foste beligerante, în special dintre Soviete şi statele limitrofe cu care ele aveau diferende 
teritoriale. Delegaţi ai României erau lon |. C. Brătianu şi Const. Diamandy, asistați de o serie de consilieri tehnici 
pentru toate chestiunile politice, juridice, economice, financiare etc. ce ar fi putut fi aduse şi discutate în faţa 
Conferinţei. 


Am plecat din Bucureşti cu un tren special până la frontieră de unde ne-am ataşat, cu vagonul nostru, la 
trenul internaţional, numit pe atunci Simplonul. În drum a fost ataşat la acelaşi tren şi vagonul special al primului 
ministru bulgar, Stambolinski [Alexander]3% care, la dorinţa sa, a avut o întrevedere cu lon |. C. Brătianu. La 
Milano am făcut primul popas. Vedeam pentru întâia oară acest grandios oraş. După o masă bună luată la un 
restaurant din celebrele Galerii Victor Emmanuele (în piaţa Domului) am dat o raită prin oraş să vedem vestita 
"Cină de taină" a lui Leonardo da Vinci din mânăstirea Santa Maria delle Grazie, Domul şi alte monumente demne 
de cercetat, se înţelege, toate numai în treacăt, în cele câteva ore ce aveam până la plecarea trenului spre Genova. 


Aci, nefiind posibilităţi de găzduire convenabilă în oraş, delegaţiile diferitelor state fură aşezate prin 
frumoasele localităţi de vilegiatură de pe Riviera italiană. Noi, românii şi grecii, în frunte cu nefericitul prim- 
ministru Germani care, întors în patrie, avea să fie executat, împuşcat, cu întreg Consiliul său de Miniştri - la 
Rapallo; ruşii şi britanicii la Santa Margherita, polonii la Negri şi aşa mai departe. Am găsit acolo minunata 
coastă italiană a mării sudice, o climă admirabilă, şi un peisagiu încântător. Era aşa de cald şi de frumos că orice 
suferinţă fizică dispărea ca prin farmec, cum a dispărut şi rebela sciatică cu care plecasem din Bucureşti. Căci - 
după 24 ore de Rapallo - n-am mai simţit nici o durere. Mă plecam şi mă mişcam fără nici o jenă aşa că am 
lăpădat toate brâiele şi flanelele cu care venisem înfăşurat. 

De fapt, personal, n-am avut nici o treabă la această conferinţă, cum n-a avut nici amicul meu lon 
Pelivan307 adus, ca şi mine, pentru eventuatitatea că s-ar fi pus în discuţie, cum ar fi fost din partea ruşilor, 
chestiuni în legătură cu Basarabia ori, din partea ungurilor - reprezentaţi la Conferinţă prin contele [István] 


305 Conferinţa de la Genova s-a desfăşurat între 10 aprilie şi 19 mai 1922, având ca obiectiv principal rezolvarea diferendelor financiar- 
economice dintre state şi mai ales a celor privind relaţiile cu noul stat sovietic, rămase nerezolvate sau în suspensie. 

306 Alexander Stambolinski (1879-1923), om politic bulgar, ministru şi prim-ministru (1920-1922). Promotor al unor reforme 
progresiste. A reprezentat Bulgaria la conferințele de pace de la Paris şi Genova. 

307 lon Pelivan (1876-1954), jurist, publicist şi om politic. Participant la Conferinţa de pace de la Paris. 

Bethlen şi contele [Miklos] Bânffy30s, cel dintâi prim-ministru, cel de al doilea ministru de externe al Ungariei - 
chestiuni în legătură cu minoritatea maghiară din România - chestiuni care însă nu s-au pus nici dintr-o parte, 
nici dintr-alta. 


Astfel, participarea noastră la această conferinţă a fost o adevărată vacanţă de două luni de zile într-una 
din cele mai frumoase regiuni maritime din lume. Cum lucrările Conferinţei se făceau la Genova, un luxos tren 
de vilegiatură ne culegea în fiecare dimineaţă şi după amiază de prin diferitele localităţi, în care eram încartiruiţi 
membri delegaţiunilor ca să ne transporte la Genova, la amiază şi seara aducându-ne înapoi. Punctul terminus 
al acestui tren fiind la staţiunea noastră, la Rapallo, am avut posibilitatea să cunoaştem din vedere pe mai toţi 
membrii diferitelor delegaţii, printre care, evident, pe noi românii, ne interesau, în primul loc, ruşii. Am putut 
deci să-i vedem şi cunoaşte deaproape pe delegaţii Sovietelor - Cicerin, Litvinov, Racovschi30 "al nostru" şi 
ceilalţi. Lucrurile nu prea mergeau bine în acea epocă în Italia, sub guvernul Facta. Ţara, mai ales în partea de 
nord, cea industrială, era în pragul anarhiei comuniste3!0. De aceea au fost zile în care drumul nostru la Genova 
depindea de bunăvoința funcţionarilor de cale ferată, ca să-l facem ori să nu-l putem face. 


Deschiderea Conferinţei şi lucrările ei. Conferinţa s-a deschis în marea şi istorica sală a Sfântului 


Gheorghe din Genova, plină, până la refuz, cum se zice, de delegaţi şi invitaţi. La o masă în formă de potcoavă 
erau aşezate delegaţiile, în ordinea alfabetică a ţărilor ce reprezentau - românii deci lângă ruşi. Mie, lui Pelivan 
şi avocatului J. Rosental, lon I. C. Brătianu ne dăduse bilete de intrare, jos, în sală, în primul rând de scaune, 
chiar la spatele delegaţiei noastre, aşa că am putut vedea şi urmări foarte de aproape. Senzaţia zilei era prezenţa 
ruşilor la Conferinţă. Au intrat în sală cei din urmă, după ce toate celelalte delegaţii, inclusiv cea germană, îşi 
luaseră locurile rezervate. În frunte cu Cicerin, corect îmbrăcaţi, în redingotă şi cu servietele sub braţ, au apărut 
5 delegaţi ai Sovietelor. Cicerin, tipul clasic al intelectualului rus, înalt, suplu, adus puţin de spate, blond, cu 


308 István Bethlen (1874-1946), politician ungur de orientare anti-democratică. Ministru de Externe între 1921-1931. Miklos Bánffy 
(1873-1951), scriitor şi politician ungur, între 1921-1922 prim-ministru al Ungariei. 

309 Gheorghe Vasilievici Cicerin (1872-1936), diplomat şi om politic sovietic, comisar al poporului pentru Afacerile Externe între 1918- 
1930; Maxim Maximovici Litvinov (1876-1951), diplomat şi om politic, între 1930-1939 comisar al poporului pentru Afacerile 
Externe; Cristian Racovschi (1873-1941), publicist, de origine bulgară, colaborator la "România muncitoare", militant al mişcării 
muncitoreşti din România, stabilit după 1917 în URSS, unde a îndeplinit diverse munci de răspundere pe linie de partid şi de stat. 

310 Autorul denumeşte "anarhie comunistă" starea revoluţionară ce cuprinsese masele populare italiene, aflate în plin avânt de luptă 
pentru obţinerea prin greve, demonstraţii, acţiuni sindicale, a unor obiective economice şi politice. Toate acestea pe fondul 
consecinţelor războiului, ale unei profunde crize economice şi politice. În cadrul acestor conflicte s-a născut, la 21 ianuarie 1921, 
Partidul Comunist Italian; mişcarea sindicală şi muncitorească a fost însă slăbită, iar fascismul a reuşit să se instaleze la conducerea 
Italiei. 

barbişon, cu ochelari şi cu o servietă plină de acte şi-a făcut intrarea, cu tovarăşii săi, în mijlocul unei profunde 
tăceri. Toate privirile erau aţintite asupra lor. 


Şedinţa a început cu cuvântările protocolare, după care au cerut cuvântul ruşii. Cicerin a vorbit în limba 
franceză, apoi aceeaşi cuvântare a rostit-o în englezeşte şi nemţeşte - neavând trebuinţă de interpret. El a 
propus un întreg program de lucruri pe seama Conferinţei între care şi dezarmarea, ceea ce a provocat, o 
fulminantă replică din partea lui Bartheau, şeful delegaţiei franceze. Atmosfera devenise incendiară. A intervenit 
însă Lloyd George cu spiritul său conciliant şi humorul său obişnuit de a potolit lucrurile. A comparat Conferinţa 
cu un vas plecat spre un anumit port, al "Bunei înţelegeri" între popoare, vas care ia, rând pe rând, din porturile 
în drum diferitele delegaţiuni şi bagajele lor. Ruşii s-au îmbarcat cu un bagaj prea mare. Vasul nu poate lua 
însă încărcătură decât până la linia de plutire. Mai mult nu, căci se periclitează. În drumul pe care-l vom parcurge 
împreună se va vedea dacă ruşii sunt de înţeles sau nu. Până atunci să pornim împreună, a zis premierul britanic, 
în aplauzele şi buna dispoziţie a celor de faţă care s-au despărţit de la această şedinţă inaugurală a Conferinţei 
mai liniştiţi şi oarecum recomfortaţi. 


Şedinţele diferitelor comisiuni s-au ţinut în sălile Palatului regal. N-am avut prilejul să asist la nici una 
din aceste şedinţe. Am putut deci vedea în linişte şi pe îndelete Genova cu splendidele ei palate medievale, 
minunatele muzee şi interesantele instituţiuni de tot felul. Doamna Tomellini, soţia consulului nostru general 
din Genova, fiică a Dnei Smara, ne-a înlesnit cu toată bunăvoința şi amabilitatea vizitarea şi cunoaşterea a tot 
ceea ce este interesant şi demn de văzut în capitala ligură. La Casa Ziariştilor, centrul de întâlnire al celor câteva 
sute de corespondenţi de presă veniţi din toate părţile lumii, ne făceam siesta după masa de la amiază, răsfoind 
sutele de ziare şi reviste italiene şi străine ce se găseau acolo şi făcându-ne corespondenţa acasă şi către 
prieteni din ţară. Plăcute ceasuri! 


La Florenţa şi Pisa. De sărbătorile Paştelor m-am dus, după sfatul lui lon I. C. Brătianu, să vizitez Florenţa. 
În cele câteva zile cât am stat acolo, abea am putut vedea, pe fugă, frumoasele şi bogatele galerii de tablouri şi 
celelalte tezaure ilustre ale faimoasei cetăţi medievale. Am petrecut o jumătate de zi, sus, la Fiesole şi m-am 
dus, pentru o zi, la Pisa să văd faimosul turn aplecat. În tustrele aceste oraşe - Genova, Florenţa şi Pisa - am 
vizitat vestitele lor Campo Santo, veritabile muzee de artă, la Genova cu mormântul lui Mazzini [Giuseppe], marele 
amic al revoluţionarilor noştri de la 1848. În fine am avut ocazia să vizitez şi Turinul. Şi iată cum. 

La Torino pentru examinarea situaţiei studenţilor români. În centrele mari universitare din Italia - Roma, 
Milano şi Torino - se aflau mulţi studenţi din România, plecaţi, unii cu burse ale statului, alţii în speranţa că vor 
obţine ulterior atari burse. Cum situaţia celor mai mulţi din aceşti studenţi era nelămurită, nu numai din punct 
de vedere şcolar, dar chiar din punct de vedere al apartenenţei civice şi cum la ministerele din ţară domnea o 
mare confuzie în privinţa lor - bursele celor ce le aveau deja, soseau foarte neregulat, iar ale celor ce nădăjduiau 
că le vor obţine nu soseau de fel. O mare agitaţie se produse din această cauză printre studenţii de care e vorba, 
cei mai numeroşi şi mai agitaţi fiind cei din Torino. Cu sosirea primului ministru român în Italia, agitația lor 
crescu şi mai mult. La Roma ei asediase|ră] Legaţiunea română, încât ministrul nostru de acolo, Alex. Lahovary, 
trebui să ceară intervenţia poliţiei şi, ca să scape de neplăcerile acestor manifestații, să plece la Genova unde 
sosiră şi delegaţi ai studenţilor cu plângeri şi reclamaţiuni la lon I. C. Brătianu. 


În faţa acestei situaţiuni, preşedintele consiliului mă rugă să mă duc la Torino unde, cum am zis, se 
găseau cei mai mulţi şi mai agitaţi, să examinez situaţiunea lor din punct de vedere şcolar şi juridic (al 
apartenenţei civice) în vederea unei clarificări şi a unui aranjament convenabil. Când i-am spus lui Alex. 
Lahovary de însărcinarea ce mi se dete, el mă deconsilie să primesc, spunându-mi că n-am să pot face nimica 
cu aceşti "bolşevici" şi că voi avea chiar neplăceri personale cu ei. M-am dus totuşi anunțând, prin preşedintele 
Societăţii studenţilor români de acolo, un tânăr doctorand în matematici, foarte serios şi merituos, ziua şi ora 
sosirii mele la Torino. 

Un grup foarte numeros mă aştepta la gară. l-am rugat ca - anunțând şi pe ceilalţi colegi ai lor - să vină a 
doua zi la hotelul la care urma să trag, cu actele necesare spre a putea examina şi fixa situaţia fiecăruia, ajungând 
să stabilesc lista celor ce au dreptul la burse şi a celor ce nu au acest drept. Şi cum avusesem prevederea să cer 
şi să iau de la Genova un cec la o bancă locală pentru suma necesară plăţii burselor curente şi a celor restante, 
am avut satisfacția a le da aşa-zicând stante pede fiecăruia drepturile sale. Nu numai că nu am avut nici o 
neplăcere dar, din contra, s-au arătat foarte mulţumiţi, conducându-mă şi salutându-mă călduros şi prietenos la 
plecarea mea înapoi la Genova. 


Între aceşti studenţi de la Torino era şi fiul lui N. lorga, - Mircea, pe care-l cunoşteam de mic copil. La 
gară, când am sosit, am observat că şedea de- o parte de colegii săi şi am aflat îndată că era certat cu ei, tot 
din cauza bursei, întrucât, printr-un favor special, el primea această bursă, pe când ceilalţi, nu, ceea ce, evident, 
a provocat, pentru aceştia, o explicabilă gelozie dusă până la ură. Cum tânărul era şi închipuit şi manifesta 
atitudine de grandomanie, gelozia şi ura împotrivă-i a mers până acolo că colegii i-au aruncat paltonul în cap, 
l-au trântit jos şi s-au răzbunat bătându-l. Aceasta n-am ştiut-o atunci, la Torino, căci nu mi-a spus-o nici el, 
nici colegii lui. Am aflat-o numai când m-am întors în ţară, de la însuşi tatăl său, N. lorga. 

Însărcinarea ce mi s-a dat la Torino a provocat gelozia lui Ghiţă Popescu care se afla şi el la Genova, ca 
consilier tehnic al delegaţiunii noastre şi care-şi arătă nemulţumirea că am fost trimis eu la Torino şi nu el, care 
e şi inginer şi profesor la Politehnică, cei mai mulţi din studenţii de acolo fiind tehnicieni. Auzind lon |. C. 
Brătianu de aceasta, îmi zise glumind: "Ghiţă Popescu s-a supărat că nu l-am trimis pe el la Torino. Ştii ce, ia- 
| şi pe dânsul cu dta, că-ţi va fi de folos. Le vei putea spune studenţilor arătându-l: Vedeţi cu cine am venit? Să 
ştiţi voi că cocoşaţii sunt oamenii dracului!”. 

Petrecerea mea aşa de plăcută la Genova s-ar mai fi putut prelungi dacă nu intervenea candidatura mea 
la o alegere parţială de deputat în cercul Ceica Beiuş, din jud. Bihor, candidatură pe care P.N.L. mi-o pusese 
acolo şi pentru susţinerea căreia trebuia să fiu în ţară. Cu destul regret am plecat, deci, spre casă ca să intru în 
vâltoarea - aşa de greu de suportat pentru mine - a luptelor electorale. 


La Genova s-a încheiat seria misiunilor pe care le-am avut în străinătate în calitate de fost consilier tehnic 
al delegaţiei române la Conferinţa de pace de la Paris din 1919-1920. Am mai avut ulterior şi alte misiuni în 
străinătate, dar de natură şi legătură cu activitatea mea în viaţa politică a ţării despre care voi vorbi în a doua 
parte a acestor amintiri - Viaţa mea politică -dacă voi mai apuca să le scriu. 


În Comisia de încoronare. O altă însărcinare pe care am avut-o între cele două conferinţe de la Paris şi 
Genova (1920-1922) a fost aceea de membru în Comisiunea pentru organizarea ceremonialului încoronării 
regelui şi reginei la Alba lulia şi a lucrărilor reclamate de acest ceremonial. Dacă amintesc această însărcinare e 
numai ca să relevez şi aci marea greşeală ce s-a făcut, după părerea mea, cu construirea Catedralei de încoronare 
în locul pe care s-a înălţat. 


Părerea ce am susţinut în Comisiune - după ce fusesem la faţa locului, la Alba lulia, şi mă confruntasem 
cu fruntaşii localnici a fost ca, catedrala să se ridice pe terenul zis al vechiului Tribunal, la stânga cum intri din 
oraş în cetate, chiar lângă zidurile acesteia. În adevăr, terenul acesta, cel mai ridicat din interiorul cetăţii domină 
toată valea Mureşului, cu drumurile sale de ţară. De nicăieri catedrala nu s-ar fi văzut mai bine şi mai impunător 
ca de pe acest teren. Alt argument al meu a fost că aci ea ar fi fost mai izolată de celelalte clădiri ale cetăţii, În 
special de străvechea catedrală romano-catolică din sec. XIII care, prin monumentalitatea şi arhitectura ei 
medievală ar fi pus în umbră- cum s-a şi întâmplat - noua catedrală a încoronării. 

Dar Comisia n-a ţinut cont de aceste păreri şi argumente, ale mele, şi- cum se întâmplă cel mai adesea 
în astfel de cazuri - preşedintele Comisiunii, generalul C. Coandă, lăsându-se influenţat de arhitectul Victor G. 
Stephănescu care fusese însărcinat cu întocmirea planurilor catedralei şi care pentru aceste planuri avea 
trebuinţă de un platou pentru construirea unei porţi monumentale de intrare în cetate, direct pe axa catedralei, 

a mers cu el la Alba lulia şi a ales locul de construcţie chiar în preajma catedralei catolice, dispunând imediata 
dărâmare a clădirilor ce se aflau pe acest loc. Comisiunea a fost pusă astfel în faţa unui fapt împlinit, asupra 
căruia, dată fiind graba cu care trebuia să se execute lucrările, nu s-a mai putut reveni. 


Amintesc că şi în această privinţă, a construcţiei, am propus ca lucrările să nu se facă în mod pripit şi 
după lăţimea blocurilor din capitală, ci pe îndelete, în câţiva ani, din materiale trainice şi alese şi după tehnica 
vechilor clădiri monumentale, ca să rămână pentru viitorime un grandios monument al vremurilor noastre şi al 
epocalului act istoric ce urma să-l comemoreze, iar sacrul încoronării să se facă afară, în faţa poporului, sub 
un baldachin regal. Îmi amintesc că, la această propunere, cineva din Comisiune - dacă nu chiar N. lorga- a 
obiectat răstit: "Dar ce crezi dta că încoronarea e un spectacol de cinematograf la vederea tuturor? Încoronarea 
e un act mistic ce nu se poate face decât în faţa altarului, într-o catedrală cât mai pompoasă". Or, sfârşitul a 
fost că încoronarea regelui Ferdinand şi reginei Maria la Alba lulia nu s-a făcut în catedrală, ci afară, la vederea 
tuturor şi nu sub un baldachin regal, ci pe un podium împrovizat, iar clădirea catedralei, lucrată în grabă, s-a 
dovedit - după câţiva ani de zile - că are defecte de construcţie ce reclamă mereu reparaţiuni. 


Din nou la Cluj, la Universitate - Fireşte, că atât a treia mea plecare la Paris, pentru tratatul de pace cu 


Ungaria (primele luni ale anului 1920), cât şi participarea mea la Conferinţa de la Genova (în primăvara anului 
1922), mi-au luat - după cum am mai menţionat deja - din timpul ce trebuia să consacru cursurilor mele de 
universitate, în semestrele de vară din 1920 şi 1922. Totuşi am căutat şi am izbutit să-mi închei prelegirile 
acestor semestre cu examene de sfârşit de an. Aceasta cu toate că, chiar de la începutul activităţii mele didactice 
la Cluj, am primit diferite însărcinări cărora trebuia să le consacru o bună parte din timpul ce-l aveam la 
dispoziţie. 


Căci am fost numit preşedinte al Comisiunii Monumentelor Istorice, secţia pentru Transilvania, 
preşedinte al Comisiunii Arhivelor Statului pentru Transilvania, membru al Comisiunii pentru repartizarea 
bunurilor fostului stat ungar, tustrele cu sediul la Cluj. Aceasta din urmă şi-a încheiat lucrările în câteva luni de 
zile. Comisiunea Arhivelor a fost înlocuită, scurt timp în urmă, printr-o Direcţiune regională a Arhivelor Statului 
la Cluj. Singura care s-a menţinut şi a activat până în 1940 (la evacuarea Clujului pe urma Dictatului dela Viena) 
a fost Comisiunea Monumentelor Istorice, secţiunea pentru Transilvania, care, nu numai că şi-a organizat 
lucrările sale, dar a şi publicat o serie de studii şi cercetări şi anuare cu privire la monumentele istorice şi 
antichităţile preistorice şi daco-romane ale României transcarpatine. La conducerea acestor lucrări am fost 

conştiincios şi inteligent secondat de secretarul Comisiunii, elevul nostru de la Cluj, Const. Daicoviciu, azi 
profesor titular de arheologie la Universitatea de acolosi!. 


Activitatea mea pe teren cultural şi intelectual s-a împărţit de aci înainte, între Universitate şi Academie. 
La Universitate, în primii ani, afară de cursuri şi seminarii, am lucrat, cu toată râvna, pentru organizarea 
Institutului de Istorie Naţională: prin completarea unei bibilioteci de specialitate pentru studiul istoriei române; 
prin întocmirea unor repertorii bibliografice, după părerea mea de atunci, absolut necesare istoricilor şi 
cercetătorilor, repertorii care să dea, an de an, bibliografia cât mai completă a istoriografiei noastre naţionale; 
prin editarea unui "Anuar al Institutului" în care să se publice studiile şi lucrările, nu numai ale conducătorilor 
şi colaboratorilor lor, ci şi cele mai meritoase şi promițătoare ale membrilor celor două seminarii de istoria 
românilor - şi, în fine, prin achiziţionarea unui imobil propriu în care să se instaleze Institutul şi să-i aducă 
chiar oarecare venituri pentru augmentarea fondului dăruit Institutului de regele Ferdinand. 


După intrarea mea în guvern (1923). Evident că, după intrarea mea în guvern, în toamna anului 1923, nu 
m-am mai putut ocupa de toate aceste lucruri ca mai înainte. Am făcut, în schimb, alte servicii. Am dotat Institutul 
cu fonduri necesare pentru publicaţiile sale şi pentru cumpărarea unui local potrivit, care a şi fost cumpărat mai 


târziu din aceste fonduri, de la Societatea de Asigurare Adriatica. Este solidul şi încăpătorul imobil în care se află 
instalat azi Institutul de Istorie Naţională cum şi alte institute istorice ale Universităţii - din str.N. lorga3!2. Tot din 
aceste motive - intrarea mea în guvern - Repertoriul bibliografic al istoriografiei române pe 1922 şi 1923 n-a mai 
putut apare în anii următori. 


La Academie, după sesiunea în care am fost ales, din octombrie 1918, la laşi, sesiune pe care am numit- 
o, "de pribegie" pentru că nu s-a putut ţine în capitala sub ocupaţia germană, n-am mai putut participa la 
lucrările înaltei instituţiuni de cultură decât la sesiunea din 1923 şi cele următoare. La sesiunile din 1919 şi 
1921 eram la Paris, pentru lucrările Conferinţei de pace. La cea din 1920 am făcut o comunicare despre Mihnea 
cel Rău și ungurii, foarte măgulitor apreciată de N. lorga într-o notiţă din "Neamul Românesc" cu deosebire în 
ce priveşte forma expunerii literare pe care o numi "clasică". La sesiunea din 1922 eram în Italia, pentru 


311 Constantin Daicoviciu (1898-1973), profesor universitar la Cluj, academician. Arheolog şi istoric cu contribuţii fundamentale în 
domeniul antichităţilor dacice şi romane. A condus şi coordonat cercetarea arheologică din Transilvania, contribuind alături de D. M. 
Teodorescu, la formarea unei şcoli de arheologie la Cluj. A fost secretar al Comisiunii Monumentelor Istorice - secţia pentru 
Transilvania (1921-1940), membru şi apoi preşedinte al CMI (1947-1948), director al Muzeului de Istorie a Transilvaniei, al 
Institutului de Studii Clasice şi ulterior al Institutului de arheologie şi istorie din Cluj, în care calităţi a promovat o politică activă de 
cercetare, conservare şi valorificare a patrimoniului cultural naţional. 

312 Azi strada Napoca, nr. 11, găzduind Institutul de istorie şi catedra de istorie a universităţii clujene. 

Conferinţa de la Genova, aşa că numai începând din 1923, cum am zis, am putut participa regulat şi nelipsit la 
toate sesiunile Academiei Române până la cea din urmă, din 1948, după care a urmat dizolvarea vechii instituţii 
şi crearea Academiei R.P.R. 


Nici de la şedinţele săptămânale n-am lipsit când eram în Bucureşti, decât doar în cazuri de forţă majoră. 
Aceasta chiar şi când eram în guvern. Bianu a recunoscut odată, faţă de mai mulţi colegi: "Lapedatu este singurul 
membru care, fiind ministru, vine regulat, ca şi D. A. Sturdza, la şedinţele Academiei". Observ că aceasta o 
spunea înainte de 1931, când N. lorga ajunse preşedintele Consiliului. Căci, un an de zile cât a purtat această 
înaltă demnitate, n-a lipsit nici el de la şedinţele Academiei - la care ţinea să facă chiar comunicări cât mai des. 


Discursul de recepţie la Academie. În sesiunea generală din 1923 mi-am rostit discursul de recepţie 
despre /storiografia română ardeleană în legătură cu desfăşurarea vieţii politice a neamului nostru de peste 
Carpaţi, arătând de ce am întârziat cu acest discurs cinci ani de zile şi de ce nu mă pot ocupa în el de 
predecesorul meu la Academie, Vasile Mangra. Răspunsul ar fi trebuit să mi-l deie D. Onciul, sub conducerea 
căruia m-am format ca istoric. Dar moartea lui, în preajma sesiunii (martie 1923), m-a făcut să apelez, în lipsa 
lui N. lorga care se afla în străinătate, la I. Bianu, acela care, dintre membrii de atunci ai Academiei mă cunoştea 
mai bine şi mai de aproape şi de care, în anii din urmă, mă legasem mai mult sufleteşte. Faptul acesta l-a 
ofensat oarecum pe N. lorga care, între timp, se întorsese din străinătate tocmai în vederea sesiunii generale a 
Academiei şi care, desigur, date fiind legăturile mele de până atunci cu dânsul, nu se îndoia, cu drept cuvânt, 
că-i voi solicita onoarea de a-mi da răspunsul. A fost un gest din parte-mi, trebuie s-o recunosc azi, cam pripit, 
ceea ce l-a făcut pe neuitatul meu profesor să lipsească de la şedinţa de recepţie a mea - şedinţă prezidată de 
regele Ferdinand care, pentru a doua oară, în aceeaşi săptămână, venea la Academie, spunând, în scurta sa 
cuvântare, că după ce a prezidat şedinţa de recepţie a lui Oct. Goga, a ţinut să prezideze şi recepţia mea. La 
şedinţă a asistat şi luliu Maniu. Notez că N. lorga nu mi-a arătat indispoziţia sa decât doar prin lipsa sa de la 
şedinţă. Căci după ce a aflat în ce fel i-am apreciat şi elogiat întinsa şi preţioasa sa contribuţie în domeniul 
istoriei române transilvane, mi-a spus că ştia că întotdeauna aceasta a fost părerea mea şi nu mi-a ascuns 
mulţumirea sa. 


Director general al Arhivelor Statului. În acelaşi an 1923, după moartea lui D. Onciul, am fost numit 
director general al Arhivelor Statului, în locul lui, de către ministrul de atunci al Instrucțiunii publice, Dr. C. 
Angelescu, căruia mult regretatul meu dascăl îi exprimase dorinţa, în timpul grelei sale boale, de a-i fi succesor 
la Arhive. Am acceptat numirea crezând că voi fi chemat şi la catedra de Istoria românilor de la Universitate, 

rămasă vacantă prin decesul lui D. Onciul. Am aşteptat în această privinţă să primesc vreo indicație de la 
profesorii facultăţii respective. Cum însă colegul meu de la Universitatea din Cluj, loan Ursu3'3, venit acolo de 
la Universitatea din laşi şi având mai mulţi foşti colegi de la această universitate transferați la Bucureşti, îşi 
asigurase sprijinul acestora şi - mai stăruitor şi mai abil - obţinând şi sprijinul unora din profesorii bucureşteni 
- mi-am dat seama că nu aveam şanse de a fi transferat la Universitatea din Bucureşti, unde aş fi avut totuşi 
sprijinul lui N. lorga şi V. Pârvan. De acea nici n-am mai anunţat candidatura mea la catedra lui D. Onciul. Şi 
cum, mai departe, nu puteam lăsa catedra de la Cluj pentru Direcţia Generală a Arhivelor, post administrativ 
expus mai mult sau mai puţin şi el fluctuaţiilor politice, mi-am dat demisia din trecătoarea demnitate, 
recomandându-I, în locul meu, pe prof. Const. Moisil, care a şi fost numit şi a rămas director general al Arhivelor 
până la scoaterea sa la pensie. 


La Bucureşti, doi ani şi jumătate ca ministru al Cultelor. Tot în acest an, 1923, în toamnă, am fost numit 
ministru al Cultelor şi Artelor în locul lui C. Banu, în guvernul lui lon I. C. Brătianu, demnitate în care am rămas 
până la demisiunea acestui guvern, în martie 1926. 


Această numire a adus o însemnată schimbare în activitatea mea profesională. Mai întâi, fiind foarte 
împresurat cu agendele Ministerului de Culte şi Arte unde trebuia să pregătesc legile - foarte dificile - pentru 
organizarea Bisericii Ortodoxe şi pentru stabilirea noului regim al Cultelor în România3!4, a trebuit să-mi pun 
suplinitor la catedra de la Universitatea din Cluj, întrerupând astfel, doi ani şi jumătate, activitatea mea la 
această universitate. Singura legătură pe care am mai avut-o în acest timp a fost, după înfiinţarea Extensiunii 
Universitare3!5, prin sprijinul material pe care i l-am acordat din fondurile ministerului ce conduceam, fonduri 
destinate propagandei culturale şi artistice, au fost, deci, conferințele publice pe care le-am ţinut şi eu în cadrul 
acestei Extensiuni prin diferite oraşe de peste Carpaţi. 

În schimb, stabilit la Bucureşti, am putut să mă interesez mai aproape de Academie şi de lucrările sale, în 
special cele administrative, faţă de care marea majoritate a colegilor erau cu totul indiferenți. Aceasta, cu atât mai 
mult, cu cât tocmai în timpul acesta, se puneau pentru instituţiunea noastră academică o seamă de chestiuni 


313 loan Ursu (1875-1925), istoric medievist, profesor universitar la laşi, Cluj şi Bucureşti, membru corespondent al Academiei. A fost 
unul din militanţii pentru unire, fiind membru marcant al Consiliului Naţional al Unităţii Române de la Paris; a contribuit la înfiinţarea 
Legiunii române din Italia. 

314 Organizarea bisericii române autocefale şi noul regim al cultelor se hotărăsc în 1925, când se alege şi primul patriarh al Bisericii 
Ortodoxe române în persoana lui Miron Cristea. Un rol însemnat în această acţiune l-a avut Al. Lapedatu, ca ministru al Cultelor şi 
Artelor. 

315 Extensiunea Universitară, organizaţie compusă din personal universitar, creată în 1924 la Cluj din iniţiativa prof. V. Bărbat. Scopul ei 
a fost propaganda cultural-ştiinţifică, realizată în mod organizat şi sistematic prin conferinţe, cursuri etc. Intre membrii ei s-au aflat 
V. Bogrea, Silviu Dragomir, Al. Borza, P. Grimm, L. Blaga, FI. Ştefănescu-Goangă, N. Drăganu, S. Puşcariu, V. Stanciu, L. Rusu ş.a. 

importante, de care depindea nu numai bunul său mers, ci însăşi fiinţa autonomiei şi independenţei sale morale 
şi materiale. În această privinţă, cum asistam regulat la şedinţele săptămânale şi la cele ale sesiunilor generale, 
participând la dezbateri referitoare la astfel de chestiuni, am ajuns, cu timpul, să le cunosc destul de bine ca să 
pot spune un cuvânt cu rost şi de folos asupra lor. Fireşte apoi că şi-n chestiunile culturale ţineam să-mi fac 
datoria, întocmind şi redactând rapoartele şi referatele ce ni se cereau din partea Delegaţiunii, a secţiunilor, a 
plenului şi a diferitelor comisii în care eram ales şi lucram. Astfel, în 1923, am făcut o comunicare la Academie 
cu subiectul: Cum s-a alcătuit tradiția naţională despre originile Țării Româneşti?ar în 1925 am fost însărcinat de 
Delegaţie să fac răspunsul la Discursul de receptie al lui Gh. Balş. Nu mai amintesc rapoartele de premii pe care 
le-am făcut în acest timp. 


La Cluj, după demisia guvernului |. |. C. Brătianu. După retragerea guvernului lon |. C. Brătianu de la 
cârma statului, în 1926, din care făceam parte, mi-am reluat cursurile la universitate, care - la alegerile ce au 
urmat, sub guvernul generalului Averescu - m-a ales pentru a doua oară ca reprezentant al său în Senatul ţării. 
În anul şcolar 1926-1927 rugat fiind de colegul Lupaş, intrat în noul guvern, ca ministru al Sănătăţii şi Ocrotirilor 
sociale, să-l suplinesc la catedra sa de istorie nouă a românilor, am socotit că un curs asupra istoriei noastre 
contemporane, a renaşterii noastre naţionale, ar fi în special de folos studenţilor noştri, în marea lor majoritate 
ardeleni şi bănăţeni, putând fi astfel iniţiaţi mai de aproape asupra condiţiilor şi împrejurărilor în care s-a 
alcătuit noul stat român modern. Am făcut, deci, pe lângă cursul meu de istoria veche a românilor, şi un curs 
asupra domniei regelui Carol |, care curs mi-a atras atenţiunea asupra importanţei pe care o prezenta, din punct 
de vedere educativ şi naţional, a tineretului nostru. 


Ba mai mult, m-a ademenit chiar în ce priveşte lucrările mele personale. Căci, de atunci, de la 1926- 
1927 am părăsit cercetările şi studiile mele asupra istoriei vechi a românilor (monografiile ce începusem la 1903 
asupra domnilor Ţării Româneşti în sec. al XVI-lea) pentru care, de altfel, nu mai aveam, la Cluj, mijloacele 
ştiinţifice (fondurile documentare de la Academie şi de la Arhivele Statului) pe care le avusesem la Bucureşti 
dedicându-mă aproape exclusiv cercetărilor şi studiilor de istorie contemporană, îndeosebi asupra domniei lui 
Cuza Vodă, cum o dovedeşte - cu vreo două-trei excepţii numai - tot ceea ce am publicat în domeniul istoric 
de la 1927 încoace. 

În acelaşi an 1927 am reprezentat Academia la serbarea centenarului naşterii lui Alexandru Roman2'5- 
unul din membrii fondatori ai Societăţii academice române, devenită, în 1879 Academia Română - şi la aşezarea 
unei plăci comemorative la casa în care el s-a născut, la Auşeu, în Biharia - serbare la care am fost însoţit de 
părintele protopop Elie Dăianu din Cluj şi la care am rostit o cuvântare în numele Academiei. La întoarcere, ne- 
am oprit la Ciucea şi l-am vizitat pe Oct. Goga care se afla atunci acolo. Era în vacanţa de Paşte. Am petrecut 
câteva ore prea plăcute în intimitatea prietenului nostru care era, se ştie, un minunat causeur şi animator de 
conversaţie. 


316 Alexandru Roman (1826--1897), ziarist, care a condus importante publicaţii româneşti, profesor universitar la Budapesta, membru al 
Academiei Române, unul din fondatorii ei. A participat la lupta politică a românilor transilvăneni pentru drepturi şi unitate naţională. 

AMINTIRI DESPRE PROBLEME POLITICE DE GUVERNARE 


După retragerea noastră de la guvern la sfârşitul lui martie 1926, acţiunea de opoziţie a P.N.L. avea să 
urmărească în primul loc educaţia politică a maselor ţărăneşti pentru o mai conştientă aplicare a sufragiului 
universal a "tânărului vot obştesc" cum zicea V[intilă] |. C. Br[ătianu]. În legătură cu această acţiune, am avut 
ocazia să discut cu |. |. C. Br[ătianu] chestiunea votului obştesc, a exproprierii şi împroprietăririi. Şi iată ce mi- 
a mărturisit: "Votul universal aşa cum s-a dat şi exproprierea cu împroprietărirea aşa cum s-a făcut au trecut 
peste intenţiile şi scopurile noastre iniţiale, fiind determinate de împrejurările războiului. Dacă nu izbucnea 
războiul şi rămânea în linia evoluţiei antebelice, era să mergem mai întâi la colegiul unic, şi numai treptat, pe 
măsură ce se făcea educaţia politică a maselor populare, era să ajungem la votul universal. Tot aşa şi cu 
împroprietărirea. Era să continuăm opera ce începusem cu obştele, Casa rurală etc şi numai pe măsură ce 
făceam şi educaţia gospodărească a sătenilor era să ajungem la exproprierea radicală şi la împroprietărirea 
generală. În chipul acesta se evitau salturile. Nu era să ajungem la un vot universal pe seama unei populaţiuni 
analfabete şi nepregătite pentru a-l utiliza. Şi tot aşa, prin educaţia gospodărească a împroprietăriţilor, nu era 
să ajungem la decadenţa agricolă şi criza de producţie de azi. Dar nu s-a putut. A venit războiul. Socotelile şi 
planurile noastre s-au răsturnat. A trebuit să acordăm votul universal integral şi fără etape. Şi a trebuit să facem 
exproprierea radicală şi împroprietărirea generală. Am fost însă compensaţi prin alcătuirea României întregite. 
Nu ne rămâne deci decât să reparăm cum vom putea şi cât mai curând urmările nefavorabile ale acelor două 
noi reforme politice şi sociale. lată de ce se impune Partidului Liberal ca tot el să facă pe de o parte educaţia 
politică a maselor, pe de alta educaţia gospodărească a sătenilor. Desigur nu va fi uşor. Va trebui şi răbdare. 
Dar opera e absolut necesară. Ea trebuie făcută şi trebuie făcută de P.N.L. Prin ea vom echilibra cu timpul 
situaţiile anormale de azi". 


Într-o călătorie făcută împreună, m-a întrebat dacă fumez. Am răspuns afirmativ şi la întrebarea de ce nu 
aprind o ţigară, i-am spus că nu vreau să-l incomodez, ştiind că nu fumează. "Nu fumez şi n-am fumat niciodată, 
dar nu-mi displace fumul de ţigară. Sunt deprins cu el de la tata”. Şi cu acest prilej mi-a spus că în tinereţe dormea 
în aceeaşi cameră cu |. C. Br[ătianu], că acesta avea obiceiul să se scoale foarte de dimineaţă, pe la 4, că, iarna, 
îşi aprindea singur focul, cu surcelele şi lemnele pregătite de cu seară, se aşeza în pat şi citea. Câteva reviste la 
care a fost abonat toată viaţa. Îşi pregătea apoi ceaiul, fumând mereu. Întrebuinţa tutun bun, bectinui, foarte 

plăcut la miros. Astfel, când |. |. C. Br[ătianu) se deştepta, se afla într-o atmosferă încărcată cu fum de tutun pe 
care-l inspirase în timpul somnului. De atunci mirosul de ţigară nu-i displace. 


În drum, când ne-am întors de la Paris, de la Conferinţa de pace, I. I. C. Brlătianu] mi-a citit câteva 
fragmente din amintirile sale din prima tinereţe-pare-mi-se călătoria în Ardeal, la Sibiu, publicată ulterior în 
"Gazeta Românească'3!7. Observând că e scrisă cu mult simţ pentru forma literară şi că acest lucru l-am 
constatat chiar şi în cuvântările şi declaraţiile politice, mi-a spus că, în adevăr, posedă şi cultivă acest simţ 
literar, datorită tatălui său, care, preocupat foarte mult de educaţia şi cultura literară a copiilor, îl obliga, când 
urma la Liceul Sf. Sava din Bucureşti, să scrie acasă în fiecare săptămână. Şi văzând că scrierile sale lasă de dorit 
ce priveşte forma lor literară, l-a obligat să copieze opera lui Al. Odobescu, Psevdokinegetikos, ca în chipul 
acesta să se impresioneze de formele literare ale celui mai desăvârşit stilist al vremii. Folosul a fost mare. De 
atunci a prins gust pentru forma literară şi a avut o deosebită grije în redactarea scrisă a orice altfel de lucrări. 


La Paris, pe timpul conferinței de pace. Într-o preumblare până la Hotel Ritz (Place Vendome) unde era 
regina Maria3!8, mi-a vorbit de depoziţia ce făcuse şi trimisese la Bucureşti pentru procesul de trădare al lui 
Victor Verzea. L-am întrebat ce crede despre acesta. Mi-a spus că până când a intrat în legătură cu Marghiloman 
şi Carp n-a avut nici un motiv să bănuiască corectitudinea şi patriotismul său. După aceea însă - nu mai poate 
garanta. Aceste sunt de altfel şi declaraţiile sale. 


În vara anului 1926, generalul Averescu, preşedintele Consiliului de Miniştri, încheie la Roma cu Mussolini 
un tratat de amiciţie cu ltalia3!9, în care, însă nu figura şi chestia atât de pasionantă pe atunci a ratificării 
Tratatului de cesiune a Basarabiei, lucru ce fu lăsat a se face prin schimbul de scrisori ce avea să urmeze şi care 
fusese anunţat în tratat. 

Faptul provocă în ţară mari şi legitime nedumeriri. Presa, foarte alarmată, începuse o campanie violentă 
pe această chestiune. "Viitorul", ziarul partidului, se ralie şi el acestei campanii. lon |. C. Br[ătianu] veni în 


317 Ziar politic, social şi cultural avându-l ca director pe Vladimir Al. Donescu; a apărut la Bucureşti între 23 februarie 1928-1939. 

318 Maria (Alexandra Victoria) (1875-1938), regină a României, principesă de Marea Britanie şi Irlanda, fiica lui Alfred duce de Edinburg 
şi a ducesei Maria. S-a căsătorit la 25 decembrie 1892 cu principele Ferdinand, moştenitorul tronului României. A fost partizana 
intrării României în război alături de Antanta. Fire voluntară, ataşată de idealurile naţionale ale poporului român, a militat pentru 
împlinirea acestora. A susţinut mişcarea artistică românească, fiind animatoarea unor numeroase acţiuni culturale; autoare de 
povestiri, lucrări literare şi autobiografice. A făcut o vizită în Franţa şi Anglia, între 20 februarie/5 martie 1919-16 aprilie 1919, în 
timpul Conferinţei de pace, câştigând numeroase simpatii pentru România. 

319 Intre România şi Italia a fost semnat la Roma, la 16 septembrie 1926, un pact de amiciţie şi de colaborare cordială. Semnatari: gen 
Alexandru Averescu şi Benito Mussolini. 

capitală (era la Florica) dând ordin ca ziarul nostru să înceteze campania, făcând şi alte eforturi ca să liniştească 
agitația. 

Având ocazia să-l văd, l-am întrebat de ce a luat această atitudine, opinia publică fiind contra, "Pentru 
că, mi-a spus, agitația aceasta contra Italiei numai strica ne poate. Oricare ar fi sentimentele noastre faţă de 
Italia, nu avem nici un interes să o jignim. Căci faptul de a nu fi ratificat tratatul cu Basarabia nu are importanţa 
ce i se atribuie. Pentru noi din punct de vedere practic era aproape indiferent. Chestiunea Basarabiei nu se va 
pune niciodată în mod izolat între noi şi ruşi. Ea se va pune în cadrul unui conflict mai larg, european. Şi atunci 
n-are nici o importanţă faptul dacă tratatul e ratificat sau nu pentru că ltalia va fi cu noi sau contra noastră, 
după grupul de puteri în care se va găsi în acel moment. Căci dacă va fi cu puterile inamice, chiar dacă va fi 
ratificat tratatul, tot contra noastră va fi, şi contrariu”. Apoi continuă: "Noi azi, în Europa, nu ne putem susţine 
(?) cu nădejde decât pe Franţa şi prin aceasta pe Anglia. Intr-un viitor mai îndepărtat - eu atunci nu voi mai trăi 
- tot în Germania va trebui să căutăm sprijin, împotriva Rusiei, ca şi înainte de război. Până atunci însă alianţa 
cu Franţa se impune. Nu avem alt sprijin”. 


Despre Gh. Br[ătianu] am vorbit cu |. |. C. Br[ătianu] de multe ori. Reţin însă două momente. 


1. Mergând într-un rând la dânsul, am văzut pe masă o broşură, o lucrare istorică recentă a lui Gh. 
Br[ătianu]. Fireşte am dat în vorbă de dânsa. Apreciind aptitudinile sale ştiinţifice şi pregătirea sa istorică, mi- 
am exprimat temerea că va fi răpit de politică şi astfel pierdut pentru studiile istorice. |. |. C. Br[ătianu] mi-a 
spus: "Cât voi trăi şi pe cât îmi va fi cu putinţă, mă voi sili să-l ţin departe de politică şi în contact cu studiile 
istorice, pentru care, ştii bine, şi eu am o deosebită predilecție”. 

2. În excursia din Basarabia, din martie 1924, în drum spre Şalu am ajuns la limanul Nistrului. |. |. C. 
Br[ătianu] s-a dus pe malul apei, s-a aplecat, uitându-se în apa Nistrului. Când s-a ridicat în sus s-a întors cu 
faţa spre apus şi, privind în zări, rămase câteva clipe pe gânduri. Apoi, ca o urmare a acestor gânduri, zise, 
adresându-mi-se: "Numai când te gândeşti, dle Lapedatu, că de aci până la Baziaş e tot apă românească, numai 
atunci îţi poţi da seama de măreţia celor ce s-au realizat". Şi, fără a-mi da pas să reflectez ceva, adaugă prin 
succesiunea ce se nara în acest moment în mintea sa cu privire la unitatea Banatului. "Ştii, ce impresie face 
România, cu Banatul ciuntit de sârbi -impresia unei cucoane frumoase cu dinţi urâţi...'La reflexia mea, că precum 
împrejurările au făcut ca fiul lui |. C. Br[ătianu]320 să redobândească drepturile asupra Basarabiei pe urma politicii 


320 lon C. Brătianu (1821-1891), om politic liberal, a luat parte la evenimentele revoluţionare din 1848 de la Paris şi Bucureşti, fiind 
secretarul Guvernului Provizoriu. A fost silit să emigreze în Franţa, unde a militat pentru cauza României. A avut un mare rol în 
făurirea statului român modern, susţinându-l iniţial pe lon Al. Cuza, apoi devenind, din 1861, unul din adversarii acestuia şi adept 
al aducerii unui prinţ străin pe tronul României. L-a sprijinit pe Carol de Hohenzollern să devină principe (1866) şi apoi rege al 
României (1881). A fost ministru în repetate rânduri şi prim-ministru (1876-1888, cu o întrerupere din aprilie-iunie 1881), în care 
calitate a susţinut introducerea unor legi moderne stimulatoare pentru industrie şi comerţ; a fost adeptul participării la războiul ruso- 

de protestare a tatălui său, tot aşa se va putea întâmpla şi cu Banatul. El va fi - ca şi Basarabia - revendicat într- 
o zi pe temeiul politicii de protestare a lui I. |. C. Brlătianul. 


"Poate fiul-meu Gheorghe", mă completă el. 


C-o săptămână înainte de moarte a participat la festivitatea predării Muzeului Simu, statului32!. A apreciat 
mult această donaţiune şi a cerut pentru donator Marele Cordon al Coroanei pe care a dorit ca însuşi să i-l 
înmâneze.L-am luat de acasă, cu doamna Brătianu. La festivitate a vorbit - improvizat -cu consideraţii de înaltă 
cugetare asupra culturii şi a artei. Cei prezenţi au fost evident impresionați. A plecat foarte satisfăcut. Era într- 
o joi. Sâmbătă l-am văzut din nou, la Palat, la ceremonia prezentării adresei de răspuns la mesagiul, a senatului 
pare-mi-se. Şi cum părlintele] ep[iscop] Ciorogariu22 mi se plânsese că de trei săptămâni stă în Bucureşti ca să 
poată vedea pe primul ministru, şi că toate solicitările sale au rămas fără răspuns şi că pleacă acasă neconsolat, 
l-am rugat să-l primească negreşit chiar în acea zi. Deşi foarte ocupat, în faţa insistenţei mele a cedat, 
spunându-mi să-l previn pe păr. episcop că este aşa de prins că nu va putea să-i acorde decât câteva minute. 
L-am înştiinţat la hotel şi s-a dus. Îmi spunea că a doua zi va merge la Florica. Plecând la Cluj, m-am întors luni 
dimineaţă. Din ziare am aflat că participase la serbarea inaugurării noului local al Crucii Roşii şi că, nesimţindu- 
se tocmai bine, a plecat înainte de terminarea serbării. Ziarele de după-amiază aduseră vestea că l. |. C. Br[ătianu] 
este indispus pe urma unei răceli la gât fără să atribuie vreo importanţă mai deosebită indispoziţiei. A doua zi, 
marţi, a venit la mine, la minister, doamna Maria Pillat323, să mergem împreună la Internatul teologic, unde fusese 
invitat la serbarea de inaugurare a noului an şcolar. De la dânsa am aflat că "indispoziţia" din ziare a fost destul 
de serioasă, de gravă, dar că, pe urmă unei incizii ce i s-a făcut la gât, e mai bine, în afară chiar de orice pericol. 


l-am spus atunci că la Cluj există un medic foarte bun şi expert pentru boalele de gât - dr. Gergey - fost 
profesor la facultate şi dacă este ceva grav părerea mea este să fie chemat, consultat şi acest medic. Am insistat 


turc, conducând delegaţia română la Congresul de la Berlin (1878). A fost unul din fondatorii Partidului Naţional Liberal (1875) şi 
preşedinte al acestuia. _ 

321 Muzeul "Anastase Simu" a fost fondat la 21 mai 1910. In 1927 patrimoniul său a fost donat de fondator statului, Anastase Simu 
dispunând în 1935 ca întreaga sa avere să primească o asemenea destinaţie, în care sens s-a înfiinţat fundaţia ce i-a purtat numele. 
Patrimoniul său a fost înglobat în anul 1977, în Muzeul Colecţiilor de Artă aşteptând o restituţie absolut necesară. 

322 Ciorogariu Roman (1852-1936), teolog cu studii de teologie, pedagogie, psihologie şi filologie la Arad, Leipzig şi Bonn. Profesor la 
Institutul teologic pedagogic din Arad (1881-1917) şi director al acestuia (1901-1917). Hirotonit în 1900, protosinghel din 1904 şi 
arhimandrit în1917; vicar eparhial la Oradea (1917-1920) şi primul episcop ortodox al Oradiei (1920-1936). Membru în Comitetul 
executiv al Partidului Naţional Român din Transilvania, senator (19201936), membru de onoare al Academiei Române. Autor de 
articole, broşuri didactice, politice şi religioase, memorialistică. 

323 Maria Pillat (n. Brătianu), preşedinta Societăţii muzicale "Cântarea României", fondatoare a Ligii Naţionale a Femeilor Române. 

chiar. Mi s-a spus că nu vede deocamdată nevoia acestei consultări. Marţi după-amiază ziarele anunțau o 
ameliorare a stării bolnavului. Miercuri dimineaţa am fost la minister, iar de aci m-am dus să iau masa într-o 
familie, de unde am mers direct acasă. N-am luat deci contact cu nimeni şi nu ştiam nimic din ceea ce [se] 
petrecea cu |. l. C. Br[ătianul. După-amiază, pe când mă pregăteam să merg la Cameră, după ora 3, sunt chemat 
la telefon de lon (?), şeful de Cabinet al primului ministru, şi rugat să vin imediat acolo. La întrebarea mea: "Ce 
face domnul prim ministru," mi s-a răspuns: "Cum Dv. nu ştiţi nimic, foarte grav". Consternat, am plecat imediat 
în strada Lascăr Catargiu. Ediţiile de după-amiază ale ziarelor confirmau trista veste, făcând chiar pronosticuri 
foarte pesimiste. Când am ajuns acasă la primul ministru, începuse a se întuneca. În vestibul mai multe 
persoane, între care drul Angelescu324, în tăcere mormântală. Atmosferă de îngrijorare. "Dar ce e d-re? Mare 
nenorocire", mi-a răspuns. Am trecut apoi în camera învecinată (sufragerie) unde erau membri familiei, surorile 
şi fraţii lui |. |. C. Brătianu]. Am fost rugat să chem pe domnul Gergey la Bucureşti. M-am dus la Ministerul de 
Interne, unde, prin aparatul Noyes, am vorbit cu prefectul de Cluj (dr. Partenie Dan) să meargă imediat la acesta 
şi să-l roage a veni la Bucureşti. Peste câteva ore am fost înștiințat că a plecat cu trenul de ora 7 seara. M-am 
dus din nou la locuinţa primului ministru, unde am anunţat sosirea lui Gergey pe dimineaţă. Din nenorocire 
starea s-a agravat, ca pe la ora 10-11 când m-am dus după informaţii cu alţi prieteni mi s-a spus că nu maie 
nici o nădejde şi că deznodământul fatal se aşteaptă dintr-un moment într-altul. În adevăr, dimineaţa, ca între 
5-6, am fost chemaţi toţi membrii guvernului, prin telefon, la Ministerul de Interne unde am reconstituit 
cabinetul sub preşedinţia lui Vintilă Brătianu. De aici ne-am dus la Palat, unde am depus jurământul în faţa 
regelui. Dimineaţa a sosit şi domnul Gergey. La (?) aflase de moartea lui lon |. C. Brlătianu). A venit la minister. 
L-am rugat pe luga, secretarul general, să-i mulţumească pentru osteneală şi să-l conducă prin oraş. 

După plecare, luga mi-a spus că luând cunoştinţă de împrejurările boalei şi sfârşitului primului ministru, 
domnul Gergey a delarat că regretă mult că n-a fost chemat cu 48 ore mai înainte! Sapienti sat! 


Ceva despre principele Carol şi Fundaţiunea culturală325 ce-i purta numele. Chiar a doua sau a treia zi 
după ce am luat în primire Ministerul de Culte, am primit, prin Mugur326, o invitaţie de audienţă la principele 
Carol, invitaţie în care eram prevenit că audiența va dura cel puţin 2 ore. Mi s-a prezentat o lungă listă de cereri 


324 Dr. Constantin Angelescu (1869-1948), ministru liberal în numeroase guverne, a condus departamentele Învăţământului, Culturii şi 
Cultelor. 

325 Fundaţiunea culturală Principele Carol al II-lea a fost înfiinţată în 1922. 

326 Gh. D. Mugur (n. 1878), învăţător, publicist, inspector general în Ministerul Cultelor şi Artelor, director general al Fundaţiunii Principele 
Carol. Autor al unor manuale şi lucrări de popularizare. A fost unul din apropiații regelui Carol al II-lea. 

şi deziderate ale Fundaţiunii, toate în contul ministerului. Nici mai mult nici mai puţin decât trecerea la această 
Fundaţiune a atâtor atribuţiuni şi misiuni ale ministerului. Fireşte că am răspuns că n-am nimic în contra întrucât 
lucrurile ar fi pornite. Dar cum sunt nou în minister, pentru a da un răspuns lămurit şi definitiv, solicit timpul 
necesar să examinez de aproape aceste cereri şi deziderate. 


Examinându-le mi-am dat seama că unele sunt imposibile, altele greu de realizat, fără dezorganizarea 
ministerului. Am căutat deci să rezist. Din cauza aceasta mi s-a făcut, de oamenii interesaţi de la Fundaţie, o 
atmosferă puţin favorabilă, la prinţul. Am observat, în mai multe rânduri, o atitudine vădit ostilă a acestuia faţă 
de mine (la Cluj - cu ocazia deschiderii expoziţiei agricole, la Oradea cu ocazia dezvelirii monumentului regelui 
Ferdinand, la Peleş - cu ocazia aniversării zilei de naştere a reginei etc.). Către Mavrodi - principele Carol ar fi 
zis odată: "Lapedatu ne este duşman!" 


Totuşi ministerul a trebuit să finanţeze anumite întreprinderi şi manifestaţiuni culturale şi artistice ale 
Fundaţiunii. Aşa a fost expoziţia de artă veche şi modernă românească de la Paris şi - mai apoi - la Geneva. Mi 
s-a cerut 5.000.000 lei pentru aceasta, pe care nu-i puteam avea din buget şi nici obţine pe cale de credit de 
la Finanţe. Mă găseam în situaţie foarte grea. La rându-i Duca, în numele prinţului, mă rugase să fac rost de 
această sumă şi apucasem de promisesem. Totuşi nu era cu putinţă... 


Aflându-mă într-o zi la palat, pentru audiența de serviciu cu regele, veni |. |. C. Br[ătianu). Având a 
comunica ceva urgent suveranului, mă rugă să-i cedez rândul şi să rămân pe altă oră. La plecare mă luă cu 
dânsul în trăsură să-mi spună ceva. Am profitat de ocazie să-i arăt situaţia grea în care mă aflu faţă de prinţ 
prin faptul că nu dispuneam de suma ce mi se cerea şi nu aveam putinţa să o procur. Atunci mi-a spus: "Trebuie 
să o faci! Principele va fi într-o zi rege şi nu avem nici un interes să-l indispunem. Caută deci şi fă tot posibilul 
să-i dai banii". N-am mai zis nimic. A doua zi am fost la Blanca) N[aţională] unde am solicitat un ajutor în acest 
scop. Am găsit la Capitanovici:27 toată înţelegerea. Am căpătat 500.000 lei. M-am dus apoi la Al. 
Constantinescu. l-am arătat atenţie. l-am cerut sprijin - prin Banca Marmorosh şi alţii. Mi-a făcut şi el 500.000 
de la Marmorosh şi 500.000 pare-mi-se de la Arta. Cu din alte părţi şi din ce am putut scoate din buget, am 
făcut de alte 5 milioane şi le-am dat. Dar, durere, la întoarcerea obiectelor în Bucureşti, Fundaţiunea nu avea 
nici cu ce să plătească transportul pe cât şi să le scoată. A trebuit să intervină tot ministerul. 


Un penibil incident între Duca şi Al. Constantinescu, pe chestiunea unei legi privitoare la Jokey Club, cu 
ocazia votării căreia nişte funcţionari superiori ai Ministerului de Domenii ar fi avut o atitudine puţin deferentă 
faţă de Duca. Duca a adus cazul la Consiliul de Miniştri, cu cuvinte destul de aspre la adresa acelor funcţionari 


327 Teodor Capitanovici (n. 1928), economist, director şi viceguvemator al Băncii Nationale a României. 

şi cerând, pe un ton enervat şi nepotrivit, satisfacţie de la Alecu Constantinescu. "Să-ţi fi făcut d-tale, ce mi-a 
făcut mie, veneai aici şi trânteai geanta pe masă, cu demisia!" zise Duca. Reţinut şi stăpânit,Alecu 
Constantinescu nu se lăsă răpit de cuvintele şi tonul lui Duca, ci explică în cuvinte liniştite cum s-au petrecut 
lucrurile degajându-se de orice amestec şi răspundere. Totuşi se vedea că era jignit şi revoltat de atitudinea lui 
Duca. Intervenţia lui lon |. C. Brătianu aplană acest penibil incident. 


După şedinţă, primul ministru mă chemă în cabinetul său. Acolo veni şi Duca, încă congestionat şi 
enervat. 

"Vezi, ţi-am mai spus, ca să fi un bun şef de partid, trebuie să ştii a te stăpâni şi linişti!" Foarte încurcat 
şi jenat de această observaţie făcută faţă de mine, Duca trecu peste ea cu o falsă atitudine de indiferenţă... 


Era după plecarea prinţului Carol328. Chestiunea Fundaţiei sale culturale rămase a fi cercetată şi examinată, 
în vederea sau a unei noi organizări sau a unei lichidări. O comisie specială fu întrunită în acest scop. Bianu, 
preocupat, ca totdeauna, de afacerile şi institutele culturale, solicită, prin generalul Rosetti, de la lon I. C. Brătianu, 
sarcina de a lichida dânsul, în numele Academiei Fundaţia. Singură Academia Română, spuse el, este în măsură 
să opereze o asemenea lichidare. Răspunsul lui lon I. C. Brătianu la propunerea - tot prin generalul Rosetti - fu: 
"Spune-i lui Bianu că lichidarea asta nu se poate face decât împreună şi o dată cu aceea a Dumitrei (?)!" Ştia deci 
bine Brătianu ce a fost şi ce era cu această Fundaţiune. (Comunicare a lui lon Bianu în vara anului 1933). 


Se ştie că Maniu şi chiar Vaida nu aveau relaţii personale cu Brătianu. Ani de zile oamenii aceştia n-au 
ţinut să aibă nici un contact cu şeful Partidului Liberal, pe care-l urau şi duşmăneau de moarte. Venind odată 
vorba de această atitudine, |. |. C. Br[ătianu] mi-a spus: "Vezi, oricât de aprige erau luptele politice dintre partide 
în ţara cea veche, totuşi, raporturile personale şi sociale ale oamenilor politici din o parte şi de alta nu erau 
influențate şi determinate de aceste lupte. Ei au ţinut minte totdeauna legăturile personale, cari, la anumite 
momente, să le uşureze şi înlesnească înţelegeri politice cari trec peste interesele de partid, ale ţării. Cu oamenii 
Dv. însă lucrul nu e posibil - atât sunt de înrăiţi şi înăcriţi!”. 

Între alte lecturi cu care a binevoit a mă împărtăşi, |. |. C. Br[ătianu] mi-a citit şi memoriile sale cu privire 
la vizita pe care tatăl său a făcut-o principelui Carol în vara anului 1877, la Corabia329. După cât ţin minte pagini 


328 Principele Carol a renunţat la tron la 28 decembrie 1925. Aceasta era a treia renunțare a lui Carol la moştenirea tronului. 
329 Vezi relatarea în conferinţa /. C. Brătianu și problema independenţei române. 

fomte frumoase, pline de pitoresc şi de mare interes istoric. Impresiile pe care |. |. C. Br[ătianu], atunci un băiat 
de 13 ani, le-a cules în cartierul Domnului, de la ofiţerii din suită erau redate cu multă vioiciune şi culoare. 
Convorbirea lui |. C. Br[ătianu] cu prinţul Carol în camera în care tânărul se culcase, era şi ea expusă în chipul 
cel mai fidel. În sfârşit, rezultatul întrevederii: convingerea plrinţului] Clarol] de a trece Dunărea cu orice preţ 
în ajutorul Rusiei constituie partea cea mai prețioasă, după mine, a acestor memorii. Ar fi păcat ca ele să nu se 
publice cât mai de curând după cum e păcat că I. |. C. Br[ătianu] n-a avut vreme şi dispoziţie să fi continuat şi 
terminat memoriile sale. 


Generalul Nicoleanu, prefectul Poliţiei capitalei, îmi aduse într-o zi un dosar de acte - în jurul unei cercetări 
polițienești - compromiţătoare pentru păr. arh. Scriban330, întrucât se făcea dovada - cu mărturia celor investigaţi 
de îndeletnicirile sale perverse cu bărbaţi şi femei ordinare - slugi, băieţi etc. Cercetarea pornise de la un furt de 
bani ce se făcuse în casa arhimandritului şi pentru care el se adresase poliţiei. Nicoleanu mă întrebă ce urmare să 
dea acestei afaceri. l-am spus că mă voi duce eu la patriarh şi-l voi consulta, întrucât ori cât de înrăit şi pervers 
ar fi Scriban - prestigiul bisericii reclamă să nu iasă această chestiune în publicitate. După întrevederea cu 
patriarhul să vină la îndrumări. 


A doua zi aveam oră de lucru, cu regele, la palat. După ce am terminat ceea ce aveam a-i prezenta, regele 
s-a ridicat şi a venit după mine până în sala bibliotecii. Aici, punând mâna familiar, cum îi era obiceiul, pe umăr, 
mă întrebă: "Ai văzut dosarul lui Scriban? - Da, sire! Ce zici? Ce să zic: un om murdar sufleteşte (aluzie la 
purtarea lui în timpul ocupaţiunii), nu putea fi decât murdar şi trupeşte. Da, da, se grăbi a confirma regele, 
adăugând: cât voi trăi eu, nu va fi episcop". 


Câteva ore în urmă mergeam cu |. I. C. Brătianu la Comisia Heraldică de la Arhivele Statului, rugat să vină 
să vadă lucrările ei - stemele judeţelor şi ale episcopiilor. La plecare l-am însoţit până acasă. In drum i-am 
vorbit de dosar şi de declaraţia regelui că, cât va trăi el, Scriban nu va fi episcop, la ceea ce I. l. C. Brătianu, 


330 luliu Scriban (1878-1949), teolog, monah din 1904, protosinghel şi superior al capelei ortodoxe române din Baden-Baden (1904- 
1909), director al Seminarului "Central" din Bucureşti (1909-1919), profesor de teologie la Bucureşti şi Chişinău. Participant la cele 
mai prestigioase întâlniri economice şi interortodoxe de peste hotare. Apreciat predicator şi misionar. Autor de manuale, studii, 
predici, lucrări economice, articole în periodicele bisericeşti. Scăderile lumeşti pe care le surprind la Scriban mărturisirile ministrului 
Cultelor trebuie să fi fost foarte stânjenitoare şi reale, de vreme ce un om al ierarhiei bisericeşti cu o atât de susţinută activitate 
teologică, nu a fost susţinut pentru a ocupa scaunul de ierarh. 

întorcându-se către mine şi privindu-mă fix spuse: "Cât voi fi eu, dle Lapedatu!" Înţelesesem. Chiar dacă regele 
la stăruinţi prea insistente ar fi cedat, |. |. C. Br[ătianu] l-ar fi împiedicat. 


În vara şi toamna anului 1921 au fost tratative foarte asidue între Partidul Liberal şi cel Naţional din 
Ardeal pentru o acţiune politică comună de răsturnare a guvlernului] gen. Averescu şi - în urmă - de guvernare 
împreună. Tratativele, cu toate că, se spune, ajunseseră aproape a fi încheiate, n-au reuşit. La 1922, ianuarie, 
când am venit la guvern, am întrebat pe |. |. C. Br[ătianu] de cauza nereuşitei acestor tratative. El mi-a spus că 
Maniu n-a acceptat oferta ce i s-a făcut, convins că liberalii singuri nu vor obţine guvernul. Mi-a mai spus că 
după ce a primit însărcinarea de a forma guvernul, a făcut o nouă ofertă de colaborare lui Maniu - dar nu în 
aceleaşi condițiuni. Căci spunea, "când pleci la luptă cu un obiectiv de cucerire, condiţiile de cooperare a oştilor 
sunt unele (întrucât e de presupus că ambele fac eforturi pentru reuşită) iar când ai cucerit deja obiectivul, ele 
nu mai pot fi aceleaşi (dat fiind că nici eforturile nu mai sunt egale)”. N-a putut face lui Maniu deci aceeaşi 
ofertă. "Căci, mai adăugă, omul de stat, în guvern trebuie să aibă grijă să nu dea impresie în afară de slăbiciune. 
Lumea să-l vadă şi să-l ştie tare şi neclintitor pe poziţia sa". Călăuzit de acest principiu, nu putea face lui Maniu 
oferte care ar fi putut fi interpretate ca o teamă de a domina singur poziţia câştigată. 

Când fui trimis la Paris (imediat după armistițiu) ca consilier tehnic pentru chestiunile istorice şi etnografice 
pe lângă legația noastră de acolo, |. I. C. Brătianu] a ţinut să mă pună în curent cu anumite situaţii şi să-mi dea 
anumite îndrumări şi instrucţii. Intre altele mi-a spus că ai noştrii de acolo-Take lonescu cu cei pe lângă sine - au 
abandonat chestiunea integrităţii Banatului şi au acceptat o împărţire transacţională cu sârbii, că Take lonescu s- 
a prezentat cu Pasici şi cu Venizelos lui Balfour33! la Londra, aducându-i la cunoştinţă că pe toate chestiunile sunt 
înţeleşi şi că nu vor face dificultăţi cu Conferinţa... 


În faţa acestei situaţii, zicea |. |. C. Br[ătianu] interesul nostru este ca măcar reprezentanţii autorizaţi ai 
ardelenilor păr. Lucaciu332 şi O. Goga - să nu cedeze pe chestia Banatului şi să militeze înainte hotărât şi 
categoric pentru obţinerea lui integrală. 


331 Arthur James,conte Balfour (1848-1930), om politic englez, deputat, prim-ministru (1902-1906). 

332 Vasile Lucaciu (1852-1922), preot greco-catolic, cu doctorat în teologie la Roma; profesor, scriitor şi om politic, mare militant şi membru 
în Comitetul de conducere al Partidului Naţional Român din Transilvania (1887), secretar general al acestuia (1892). A fost între principalii 
iniţiatori şi redactori ai Memorandumului (1892), drept pentru care a fost împrocesuat, condamnat şi întemnițat. Deputat în Parlamentul 
de la Budapesta (1907-1910); în 1914 a trecut în Vechiul Regat, militând pentru intrarea României în război. In 1915 a fost ales 
preşedintele Ligii pentru unitatea politică a tuturor românilor iar în 1917 a plecat în Statele Unite ale Americii, Franţa, Italia şi Elveţia, ca 
trimis al guvernului român pentru susţinerea revendicărilor acestuia. In 1918 a fost ales ministru în Consiliul Dirigent, iar din 1919 
deputat. Autor de studii, predici, articole şi cuvântări. A murit la Satu Mare, la 22 noiembrie 1922, făcându-i-se funeralii naţionale în 
prezenţa unor mari personalităţi şi fiind înmormântat la Siseşti. 

Mi-a dat de grijă dar să vorbesc în acest sens cu ambii. Pe păr. Lucaciu l-am găsit la Roma. l-am arătat 
dorinţa şi stăruința lui |. |. C. Br[ătianu]. Am crezut însă că atingeam o coardă ruptă. Căci mi-a spus: "Eu nu am 
cedat, din nenorocire însă Goga, da!" Înţelesesem. Se lăsase câştigat de politica lui Take Ionescu. Pe Goga l-am 
găsit la Paris. l-am împărtăşit şi lui dorinţa şi stăruința lui l. |. C. Br[ătianu]. Mi-a spus sincer că nu poate. A fost 
în contact cu sârbii şi cu englezii - Steed şi Watson - unde s-a discutat această chestiune şi n-a putut lua poziţie 
contrară. Crede deci că nu se poate face nimic pe această chestiune. Aceasta era situaţia. Ardelenii abandonaseră 
şi ei Banatul. O polemică pe această chestiune se purta totuşi prin ziare şi broşuri. Singurul care lua atitudine 
hotărâtă, categorică şi curajoasă, fu drul Lupu - care, cu impetuozitatea sa, spunea în gura mare într-un 
restaurant, unde fusese invitat de Goga, că va împuşca pe Tlake] I[onescu] pentru că a cedat Banatul. Mai târziu, 
când sosi Vaida, cu ai săi, Brediceanu în calitatea sa de bănăţean se prezentă lui T[ake] I[onescu] cu alţi 
compatrioți, cerându-i să-i sprijine în acţiunea lor de revendicare integrală a Banatului, ceea ce T[ake] I[onescu] 
refuză, spunându-le că nu o poate face întrucât aliaţii sunt hotărâți să dea o parte din provincie şi sârbilor. 


I. I. C. Br[ătianu], ca de altfel toţi fraţii, în scrierile sale, avea un mare cult pentru memoria părintelui său. 
Ori de câte ori i se prezenta ocazia, fie în legătură cu amintiri din trecut, fie în analogie cu viaţa politică, vorbea 
de |. C. Br[ătianu]. El căuta chiar în viaţa politică a acestuia surse de inspiraţie, de îndreptări pentru sine, pentru 
actualitate. De aceea nu o dată am avut ocazia să-l ascult vorbind de I. C. Br[ătianu]. Ştiu că ţinea să arate că s-a 
bucurat de atâta respect faţă de contemporani, încât nici odată aceştia vorbind de dânsul (poate în lipsă) nu-i 
spuneau decât "domnul Brătianu". (La fel Vintilă Brătianu când vorbea de D. A. Sturdza nu-i spunea decât "domnul 
Sturdza"). Aceasta chiar şi după moarte. Spunea c-a avut prieteni aşa de devotați şi durabili, în ţară şi străinătate, 
care nu se explicau decât numai prin afecţia şi adoraţia acelora faţă de I. C. Br[ătianu]. Spunea că era un iscusit 
cunoscător (psiholog) al oamenilor, că ştia să-i cucerească cu totul şi că-i utiliza pe fiecare după aptitudinile ce 
putea da în slujbele lor. Nu avea slăbiciuni pentru aceşti prieteni cum nu avea nici pentru copii, cu toată iubirea 
mare ce le purta şi unora şi altora. E cunoscută telegrama ce i-a dat lui C. A. Rosetti ca răspuns la declaraţia 
acestuia: "Te iubesc cu slăbiciune". "Şi eu te iubesc - răspunse l. C. Br[ătianu] - dar fără slăbiciune”. La o observaţie 
a mea că şi |. |. C. Br[ătianu] are darul de a-şi apropia pe oameni, de a-i lega de dânsul şi de a-i şti utiliza după 
calitatea şi aptitudinile lor, îmi spuse: "E nimic, faţă de darul ce avea tata sub aceste raporturi!" 

Cultul ce avea pentru memoria părinţilor săi se vedea şi în atitudinea sa de prietenie şi chiar de respect 
pentru colaboratorii săi supraviețuitori. Toţi se bucurau de o mare atenţiune din partea lui |. |. C. Br[ătianu]. Aşa 

pe Pherekyde333- şi pentru marile sale calităţi şi servicii ce aducea partidului, dar şi pentru că-i fusese lui |. C. 
Br[ătianu] unul din cei mai apropiaţi colaboratori - îl respecta într-atât încât îi menaja chiar ambițiile şi amorul 
propriu. Mi-aduc aminte de chestiunea scoaterii din statut a funcţiunilor Parlamentului. 


La Câmpeni, în timpul serbărilor pentru Avram lancu34. După şedinţa festivă din pavilionul improvizat 
în piaţă, şedinţă prezidată de M. S. Regele. Multe cuvântări. Intre ele şi a patriarhului Miron Cristea335, atunci 
numai mitropolit primat. 


Fără simţul locului şi al momentului, patriarhul a amestecat în cuvântarea sa o mulţime de lucruri fără 
legătură cu rostul serbării. A vorbit de exploatarea sălbatică a pădurilor, de specula averilor de pe Valea Mureşului 
de Sus, de la Topliţa, venind cu naive teorii economice şi financiare. După şedinţă, plecând împreună, |. |. C. 
Br[ătianu] adresându-se patriarhului îi zise cu un uşor zâmbet ironic: "Ştii, 1.P.S. Ta, eu mă înţeleg cu frate-meu 
Vintilă foarte greu. Am vrut adesea să mă despart de el. M-a împiedicat însă greutatea de a nu găsi alt colaborator. 
I.P.S. Ta m-ai salvat. Acum sunt liniştit - am şi ministru de Finanţe!" 


l. C. Br[ătianu] mi-a povestit odată cum s-a făcut recomandarea şi numirea ca preşedinte de Consiliu în 
locul răposatului D. A. Sturdza. Boala lui Sturdza progresând şi nefiind speranţe de o îndreptare mai grabnică, 
cei din jur şi-au dat seamă că situaţia sa ca preşedinte al Consiliului trebuieşte lămurită. Interesele politice ale 
partidului şi ale ţării o cereau cu tărie. Sturdza avea însă în jurul său şi oameni de aceia care, o dată cu demiterea 
sa, şi-ar fi pierdut situaţiile şi de aceea ei intrigau şi făceau toate sforţările spre a-l menţine ca prim ministru 
şi şef al Partidului Liberal, contestând că ar fi devenit incapabil a mai conduce şi guvernul şi paltidul. Astfel 
demisia lui, care se impunea şi se aştepta, se tot amâna. Acel ce rezolvă această situaţie imposibilă şi penibilă 
fu fiul său - Alexandru Sturdza336, colonelul, care, dându-şi seama de starea tatălui său îi făcu însuşi demisiunea 


333 Mihail Pherekyde (1842-1928), jurist cu doctoratul în drept la Paris, om politic liberal, ministru de Justiţie (1876-1891) şi al Lucrărilor 
Publice (1878-1879), ministru al României la Paris (1891-1894), ministru al Afacerilor Străine (1885-1888), ministru de Interne 
(1897-1899, 1909-1910); ministru fără portofoliu (1916--1917); deputat (1876-1888, 1901-1910) şi senator (1911); 
vicepreşedinte şi preşedinte al Camerei Deputaţilor. za 

334 Serbările au avut loc în toamna anului 1924, fiind patronate de ASTRA. In vederea reuşitei lor, Vasile Goldiş a solicitat Comisiunii 
Monumentelor Istorice - secţia pentru Transilvania, condusă de Al. Lapedatu, să preia lucrările de restaurare şi amenajare a Muzeului 
memorial Avram lancu de la Vidra, lucrare executată în bune condiţii. 

335 Miron Cristea (1869-1939), mitropolit primat al Bisericii Ortodoxe Române iar din 1925 primul patriarh al acesteia. Membru al 
Regenţei (1927-1930). Cu o susţinută activitate în planul organizării moderne a Bisericii Ortodoxe Române. 

336 Alexandru Sturdza (n. 1869), fiul lui lui Dimitrie Al. Sturdza, ginere al lui Petre Carp; studii militare în Germania, sublocotenent în 

şi-o prezentă pe răspunderea sa. Odată demisia dată, trebuia să se purceadă la înlocuire. Regele Carol | care 
nu cunoştea încă bine pe I. I. C. Br[ătianu] şi avea oarecare rezerve faţă de dânsul, prefera pe Emil Costinescu337, 
care ambiţiona la demnitatea ţinută de Sturdza şi ca fruntaş vechi şi de vază al partidului şi pentru legăturile 
sale politice şi financiare cu lumea germană. Partidul însă-l vroia şi dorea pe l. |. C. Br[ătianu] ca şi colaboratorii 
încercaţi ai lui |. C. Br[ătianu]. Atitudinea lui Sp. Haret pe această chestiune a fost - spunea |. |. C. Br[ătianu] - 
leală şi frumoasă. în calitatea sa de vicepreşedinte al Consiliului, Haret avea să pună chestiunea în discuţie şi 
să prezinte deciziunea regelui. El spuse că între fruntaşii partidului sunt doi care ar avea dreptul să aspire la 
succesiunea lui Sturdza, Emil Costinescu şi M. Pherekyde, dar că socoteşte că în interesul partidului persoana 
indicată este |. |. C. Br[ătianu]. Pherekyde spune că, adevărat, dânsul şi Costinescu, sunt cei mai bătrâni între 
fruntaşi şi că li s-ar cuveni demnitatea de prim ministru. Trebuie însă să recunoască că |. |. C. Br[ătianu] are faţă 
de dânşii o superioritate - o mare superioritate. Este cunoscut şi apreciat în străinătate, câtă vreme dânşii sunt 
numai în ţară. Un şef de guvern trebuie însă, cum a fost Sturdza, şi înaintea lui |. C. Brătianu, să fie o autoritate 
şi pentru lumea străină, nu numai pentru indigeni. Din acest punct de vedere dânsul nu formulează nici o 
pretenţie şi recomandă pe |. |. C. Brlătianul.În faţa acestei pledoarii, Emil Costinescu se văzu nevoit să cedeze 
şi dânsul, deşi era vădit că dorea mult să ajungă la Preşedinţia Consiliului şi că era agreat de rege. Astfel se 
înlătură o piedică destul de serioasă din calea candidaturii şi recunoaşterii lui |. |. C. Br[ătianu]. 


Sp. Haret se prezentă regelui aducându-i la cunoştinţă dorinţa Consiliului. Regele Carol | fu vădit contrariat. 
L-ar fi vrut pe Costinescu. Nu se descoperi însă, ci zise că deoarece aceasta este hotărârea miniştrilor săi, el 
trebuie s-o accepte. |. I. C. Br[ătianu] fu numit prim ministru în locul lui D. A. Sturdza. 


Şefia partidului urmă în chip automat aş putea zice după aceea a Consiliului. 


1891, din 1914 colonel, ajuns comandantul Şcolii superioare de ofiţeri. A trădat, trecând în rândurile armatei inamice; a fost 
condamnat la moarte, ulterior condamnarea fiindu-i prescrisă. 

337Emil Costinescu (1844-1921), economist, om politic liberal, deputat (din 1876), unul din fondatorii Băncii Naţionale (1880), director 
şi prim-director al acesteia, ministru de Finanţe (1902-1904,1907-1910,1914-1916) şi ministru fără portofoliu (1916-1917). Autor 
de lucrări şi studii economice. 

La investitura patriarhului (1925). Cum cu ocazia vizitei patriarhului de lerusalim căpătasem mai mulţi 
Cordonul Sf. Mormânt, neavând decorație românească egală în grad, eram foarte nedumerit ce să fac: să o pun 
sau nu a doua zi, la ceremonie. Mi-era teamă că voi fi singurul cu această decorație. 


Am rugat pe Pleşoiu să întrebe pe I. |. C. Br[ătianu] dacă dânsul va pune Cordonul Sf. Mormânt. N-am 
primit însă nici un răspuns. Ulterior am aflat că i-a spus lui Pleşoiu să nu-mi comunice nimic, să vadă ce voi 
face.A doua zi am pus Cordonul, dar, cum era vreme de iarnă, l-am acoperit bine cu paltonul şi am intrat în 
biserică. 

|. |. C. Br[ătianu] sosise înaintea mea. La salutul meu, s-a uitat bine la mine, a descoperit decorația, a 
zâmbit binevoitor, dându-şi foarte discret de o parte reverul pardesiu lui, ca să văd că şi dânsul îşi pusese 
decorația. După audiența de la Palat, Duca ca ministru de e[xterne], în calitatea sa de mare cavaler al ordinelor, 
mi-a adus în localul Camerei, unde m-am dus pentru banchet, Marele Cordon al Coroanei României, pe care mi- 
| dăduse regele şi pe care l-am pus în locul celui al Sf. Mormânt. Banchetul s-a dat în sala paşilor pierduţi de la 
Camera Deputaţilor. În fruntea mesei locul patriarhului, la dreapta lui preşedintele Consiliului, iar la stânga 
ministrul Cultelor. Locurile veneau în dreptul bustului lui |. C. Br[ătianu] - aşezat pe peretele din fund, la mijloc, 
al sălii. Când |. |. C. Br[ătianu] sosi să-şi ia locul, observă bustul şi întorcându-se spre mine, şi arătându-i chipul 
de bronz al tatălui său îmi zise: "Vezi, dle Lapedatu, nu e simbolică această aşezare împreună?" Eu descoperii 
expresia acelui sentiment care a domnit (?) lui I. I. C. Br[ătianu] de a fi şi se găsi în toate actele mari ale vieţii sale 
politice pe liniile trasate de acel pe care l-a socotit totdeauna inspiratorul său. Nu oare |. C. Br[ătianu] dăduse 
bisericii noastre autocefalia - şi nu oare l. |. C. Br[ătianu] în bună ascendență dădea acelaşi bun - Patriarhiei? Puțin 
în urmă apăru patriarhul, cu camilafca aibă, rusească, dată de mitropolitul Varşoviei. Când îl văzu, |. |. C. Br[ătianu] 
zise: "De ce o fi pus camilafca asta?" Poate, ca o atenţie pentru cel ce i-a adus-o, am zis eu. "Eu cred că din 
cochetărie", încheie |. |. C. Brătianu], cu zâmbetul său ironic, dar nesupărător. 


Într-o călătorie pe care am făcut-o împreună, de la Sânmartin la Mediaş, în vara anului 1925, mi-a vorbit 
tot drumul de G. Duca338 şi de primii ingineri români pregătiţi în ţară. Mi-a spus cum l-a descoperit I. C. Br[ătianu] 
pe Duca, cum l-a utilizat şi [ce] operă frumoasă a îndeplinit acesta, atât ca organizator, cu autoritate de prestigiu, 
al Şcoalei de Poduri şi Şosele, cât şi ca director general la Căile Ferate. Vorbea cu multă căldură şi admiraţie despre 
dânsul. Amintirile personale se legau mai ales de anul când Duca l-a pregătit pe |. |. C. Br[ătianu] în vederea 


338 Gheorghe Duca (1846-1899), inginer, a lucrat la construirea căii ferate Bucureşti-Predeal. A fost director al Şcolii de Poduri şi Şosele, 
inginer-inspector al lucrărilor portului Constanţa. 

concursului ce trebuia să dea pentru a intra în Şcoala Centrală de la Paris. Regret că după trecere de atâta vreme 
nu mai rețin amintirile acestea personale, comunicate cum zic, cu atâta căldură şi admiraţie. Mai departe mi-a 
vorbit de năzuinţa lui I. C. Br[ătianu] de a organiza un corp de tehnicieni români şi de succesul ce l-a avut, 
înlocuind pe toţi străinii care, înainte, acaparaseră marile lucrări ale statului. Asemenea de primii săi ani de 
inginerie pe teren. 


În călătoria prin Basarabia din martie 1924. La Sărata, comună mare nemţească, primire pompoasă şi 
ceremonioasă. Excortaţi de călăreţi şi înconjurați de lume am mers la biserica luterană, unde, după un scurt 
serviciu divin, |. [l.] C. Brl[ătianu] a fost aclamat, afară, de o mare mulţime de popor. Un vorbitor oficial l-a 
salutat, în nemţeşte, în numele comunităţii. A răspuns în câteva cuvinte Inculeţ. De la biserică am mers la 
primărie. Aici primarul şi consilierii, în ţinută de sărbătoare (redingote), aşteptau în sala de şedinţe. Secretarul 
comunal, cu banta tricoloră la piept, trece în faţa lui I. I. C. Br[ătianu], scoate o hârtie din buzunar şi începe a 
ceti un cuvânt omagial, tot în nemţeşte. |. |. C. Brlătianu] face doi paşi spre el. Întinde mâna, apucă liniştit hârtia, 
o mototoleşte şi o bagă în buzunar zicând: "Acolo (la biserică) nemţeşte, aici (la primărie) româneşte!" Înlemnit, 
bietul secretar numai putu îngăima nici măcar un cuvânt de scuză sau explicare, ca şi primarul cu consilierii 
săi. 

Despre Maniu şi Vaida, |. |. C. Br[ătianu] avea o părere puţin favorabilă, nu atât ce priveşte capacitatea 
lor, deşi şi aceasta era şi este contestabilă, cât ce priveşte scopurile politicei lor regionaliste şi egoistice. Îi 
socotea pentru ambițiile lor personale [vinovaţi de] pierderea oricărei înţelegeri între cei de dincoace şi cei de 
dincolo. Cu oricare din membri Plartidului] Naţional s-ar fi putut face înţelegeri, acorduri politice, numai cu 
aceştia nu. De aceea era convins că atâta timp cât vor fi aceştia în fruntea Partidului Naţional nu va fi posibilă o 
înţelegere cu acest partid. Toate pledoariile contrare nu l-au clătinat din această convingere. Despre ceilalţi 
membri ai Partidului Naţional, care stăruiau pe lângă noi pentru o înţelegere spunea că sunt sau naivi sau de 
rea credinţă. Era apoi aşa de încredinţat că politica regionalistă a lor prejudiciază marile interese ale ţării, încât, 
într-o discuţie avută cu Th. Mihali la Dorna, în vara anului 1922, înainte de încoronare, unde acesta se dusese 
să stăruiască pentru o înţelegere - pentru o guvernare a Partidului Naţional, într-un moment de revoltă sau 
indignare, a bătut cu pumnul în masă, strigând: "Nu dau eu ţara pe mâna lui Vaida şi Maniu"! 


Relaţia o am de la Mihali personal. 


Câtă dreptate avea |. |. C. Br[ătianu] când spunea acestea s-a văzut după moartea sa, când nenorocita 
aceasta de ţară a încăput pe mânile lor. Căci de atunci se trage toată mizeria şi toată ticăloşirea ei. 

La întâia prezentare a proiectului de lege pentru regimul general al cultelor, vlădicii ortodocşi din Ardeal 
făceau o înverşunată opoziţie pe tema patrimoniului averilor bisericilor unite, cei care credeau ar trece la 
ortodocşi.I. |. C. Br[ătianu] dori să aibă o întâlnire cu ei să le arate cât de dăunător altor interese mai mari este 
această atitudine. Întrevederea avu loc la Consiliu, în cabinetul prleşedintelui] de consiliu - de faţă fiind şi eu, 
ca ministru al C[ultelor). După ce le ascultă obiecțiile, I. |. C. Br[ătianu], punând discuţia pe un teren mai mult 
al necesităţilor - de stat, le spune că sunt, în Europa, în lume, trei mari puteri mondiale - Sovietele, [cuvânt 
ilizibil] şi Biserica catolică care ne fac sau pot face cel mai mare rău. Cu Sovietele suntem în război, zise dânsul. 
Alţi aliaţi nu reprezintă nimic. Vor să primim asupră-ne şi Biserica Catolică. Fără nici o înţelegere pentru 
problema astfel pusă, în continuarea discuţiei, |. |. C. Br[ătianu], desigur într-un moment de mare amărăciune, 
(?) pe care am reţinut-o: "Greşeala noastră a fost că am intrat în Transivania ca fraţi, nu ca cuceritori, cum au 
făcut-o sârbii cu noile lor provincii”. 


l. |. C. Br[ătianu] era foarte delicat şi prevenitor cu colaboratorii. Nu întrebuința niciodată faţă de dânşii 
un ton nepotrivit, nu le impunea nimic prin ordin şi nu-i aducea niciodată în situaţii delicate sau jenante. Chiar 
când le cerea ceva - o făcea în chipul cel mai fin, sub forma unei dorinţe, unui favor ce i se făcea. Două cazuri 


din multe altele. G-rul Petala339, care scotea la Cluj o gazetă culturală - "Cultura Poporului" - se înglodase în 
datorii. A venit la minister să-mi ceară o subvenție. Neprimind un răspuns tocmai încurajator s-a dus la I. I. C. 
Br[ătianu] solicitându-i intervenţia în favoarea sa pe lângă mine. Era vorba de 200.000 lei. Br[ătianu] care-l 
aprecia şi ţinea la dânsul îmi vorbi de cererea sa şi mă întrebă dacă e posibil să i se satisfacă. l-am spus că nu 
am fonduri şi că nu i-aş putea da decât cel mult 100.000 lei - "Bine, mi-a zis, 100.000 pentru dânsul şi 100.000 
pentru mine. Cred că nu mă refuzi?” 


Evident că nici nu puteam. 


Alta. Pictorul Ştefan Popescu340 care aranja împreună cu dna Brătianu pavilionul de la Şosea al Casei 
Grădinilor pentru expoziţia de artă, având trebuinţă de vreo 200.000 lei pentru tapisarea pereţilor cu pânză, 
veni la minister şi-mi spuse că din ordinul domnului |. I. C. Brătianu] să dau aceşti bani. "Cum, e ordinul dlui 
Br[ătianu]”, l-am întrebat. "Da", mi-a răspuns. Cunoscându-l bine pe primul ministru, am ştiut că nu poate fi 
vorba de cuvântul său. M-am dus deci să-l controlez. 


339 Nicolae Petala (1869-1935), ofiţer, cu studii la şcolile militare de la Torino şi Bruck, general, senator. Autor de lucrări de teorie 
militară. 
340 Ştefan Popescu (1872-1942), pictor, maestru al culorii şi desenului, bun peisagist, de orientare impresionistă; unul din întemeietorii 


grupului "Tinerimea artistică”. A fost profesor la Şcoala de Belle Arte din Bucureşti şi director al Pinacotecii. 

l-am comunicat cererea pictorului ca din ordinul său, a dlui |. I. C. Br[ătianu). "Cum, aşa a zis, mi-a 
răspuns; din ordinul meu? Da! Dar d-ta, d-le L[apedatu] ştii prea bine că eu nu dau ordine colaboratorilor mei, 
ci cel mult îmi pot exprima faţă de ei dorinţa. Şi o dorinţă este şi aceasta - că dacă dispui să acorzi ajutorul 
cerut". Fireşte lucrul s-a făcut. 


La înmormântarea păr. Lucaciu, în Satu Mare, conducând coşciugul, în cortegiu, la gară, pentru a fi 
transportat la Baia Sprie şi de acolo la Sişeşti, am discutat cu |. |. C. Br[ătianu] politica naţională a românilor din 
Ardeal faţă de unguri şi de sprijinul venit lor din partea Vechiului Regat. Cu acest prilej am prins de la dânsul 
observaţia aşa de judicioasă pe care am utilizat-o sub raport politic ca şi sub raport istoric - de atâtea ori şi pe 
care, de la mine, au luat-o şi alţii (Lupaş etc.). Anume: că la fiecare act de afirmare, de confirmare a puterii 
Vechiului Regat, a urmat, sistematic, prin firea acestora şi instinctul de conservare din partea ungurilor un act 
de opresiune, o încercare de subjugare a elementului românesc din Ardeal. Astfel după 1866-1867 (dualismul) 
cu hegemomia ungurilor asupra românilor, după 1878-1879, cu legea de maghiarizarea a şc[olilor] rom[âneşti], 
după 1881-1883 cu legea de maghiarizare a şclolilor] relligioase], după 1891-1893, cu procesul 
Mem|orandului] şi repr[esiune]. După 1900, 1907 cu legea Appony. 


Când generalul Averescu ajunsese în conflict cu guvernul liberal din care făcea parte ca ministru de război 
şi când |. I. C. Br[ătianu] în calitate de preşedinte al Consiliului, îi ceru demisia pe urma faimoasei interpelări a 
lui Al. Marghiloman3+! şi după ce se convinsese că generalul întreținea legături cu adversari politici, cu Take 
lonescu, - Averescu nu voi să-şi prezinte demisia. lon |. C. Br[ătianu] era, fireşte, în mare încurcătură. El raportă 
regelui Carol342 cazul, cerându-i sfatul. "Fă şi d-ta ce a făcut tatăl d-tale într-un caz similar, omolog," spuse 
regele şi-i aminti cum V. A. Urechia34: nevoind să demisioneze din guvern, ca ministru al Cultelor şi Instrucțiunii, 
lon C. Brătianu a prezentat demisia întregului cabinet şi însărcinat de rege cu formarea unui nou minister, l-a 


341 Alexandru lon Marghiloman (1854-1925), jurist şi om politic, fruntaş al Partidului Conservator, ministru în repetate rânduri şi prim- 
ministru (5 martie - 14 octombrie 1918). Semnatar al Păcii de la Buftea - Bucureşti (1918). Autor de studii politice şi memoralistică. Vezi 
Alexandru Marghiloman, Note politice, Bucureşti, I-III (1993-1995), ediţia Stelian Neagoe. 

342 Carol | (1839-1914), principe (1866-1881) şi rege al României (1881-1914). Suveran constituţional, sobru şi sever, cu contribuţii 
importante în consolidarea statului român. 

343 Vasile A. Urechia (1834-1901), istoric, om politic, profesor universitar, academician şi preşedinte al Academiei Române. Ministru, senator 
şi deputat, vicepreşedinte al senatului. Autor al unei importante opere ştiinţifice. 

reconstituit exact pe cel demisionat, fără V. A. Urechia. Aşa procedă şil. |. C. Brătianu cu gen. Averescu - 
demisionă şi refăcu guvernul fără el. 


Când se făcu alegerea de episcop militar după moartea lui Safta (?), i-am arătat lui |. |. C. Br[ătianu] care 
recomanda şi susţinea pe protlopopul] de Alba lulia, Teculescu344, că nu este cel mai bun dintre candidaţi şi că 
ar fi mai bine să ne oprim asupra unei alte persoane. A recunoscut că aşa este - dar mi-a spus: "Am promis, 
trebuie să mă ţiu de cuvânt"! 


Când apoi l-am ales pe acelaşi episcop de Cetatea Aibă -Ismail în locul lui Cotlarciuc345, a fost foarte 
decepţionat de cuvântul de mulţumire pe care noul ales l-a adresat Marelui colegiu ori de timbrul vocii foarte 
ridicat, ascuţit, că, întorcându-se către mine, care eram alăturea pe banca ministerială, mi-a şoptit glumeţ şi 
ironic: "pe al câtelea glas vorbeşte!”. 


Cu lon I. C. Brătianu prin Basarabia, în aprilie 1924. Aniversarea unirii Basarabiei cu patria-mumă a fost 
sărbătorită în 1924 cu mare fast la Chişinău. Nu că anul acesta marca o dată mai deosebită în viaţa noastră 
naţională. Tecuseră doar numai şase ani de la memorabila dată de 28 martie 1918, când Sfatul Ţării votase 
alipirea provinciei dintre Prut şi Nistru la Regatul român. Situaţia politică internaţională din primăvara anului 
1924 impunea o manifestaţie de răsunet cu privire la Basarabia. Tocmai se deschisese Conferinţa româno- 
sovietică de la Viena pentru un aranjament paşnic şi amical între cele două state, când reprezentantul sovietic 
la această conferinţă, Crestnikov (?), declarase, în numele guvernului său, că URSS nu recunoaşte actul unirii de 
la 1918 şi le cere un plebiscit care să hotărască de soarta Basarabiei. Aceste declaraţii provocase, cum e uşor 
de înţeles, o mare revoltă în toată ţara, în special în provincia de peste Prut. Sute de telegrame de protest soseau 
la toate gazetele din Bucureşti. Mari adunări naţionale locale se ţinură în centrele cele mai importante. La această 
situaţie se crezu iminent să se dee [text lipsă] a fost mai deosebit în care să se [text lipsă] reprezentanţilor 
legali şi autorităţi ai statului şi ai [text lipsă]. Guvernul prezidat de lon I. C. Br[ătianu] întocmi un mare program 
al serbărilor - în care guvernul, parlamentul [text lipsă] corpurile constitutive în stat, națiunea, toate să-şi spună 
cuvântul. Serbarea fu într-adevăr măreaţă prin participarea a tot ce statul şi ţara avea mai reprezentativ şi a 


344 lustinian Teculescu (1865-1934), preot ortodox la Râşnov, protopop de Alba lulia (1901-1922), senator, episcop al Armatei (1922- 
1923), episcop al Cetăţii Albe - Ismail (1924--1934). Autor de predici, cuvântări, pastorale, articole. 

345 Nectarie Cotlarciuc (1875-1935), preot cu doctorat în teologie şi filosofie la Cernăuţi, docent, profesor universitar la Cernăuţi (din 
1915), diacon al Catedralei din Cernăuţi (1901), protopop (1919), episcop de Cetatea Albă - Ismail (1923-1924), arhiepiscop al 
Cernăuţilor şi mitropolit al Bucovinei (1924-1935). Autor de lucrări liturgice şi de drept bisericesc, istorie literară. 


Fundația Lapedatu 242 


ALEXANDRU LAPEDATU, AMINTIRI IOAN OPRIȘ 


tuturor claselor sociale din Basarabia - parte pe categorii şi în cortegii istorice şi sociale. Şeful guvernului, cu 
membrii acestuia, preşedinţii Corpurilor legiuitoare cu deputaţi şi senatori, comandanții armatei, conducerea 
bisericii fiind de faţă. In guvern, când se alcătui programul, se văzu necesar ca după [text lipsă]. 


În discuţii unii erau de aceeaşi părere, alţii nu. 


Joi 10 aprilie: Înt[âlnirea] la Primărie. Plecarea cu automobile le Orheiu. În drum: Perescina. Lume multă. 
Inculeţ, Brătianu au vorbit. Şcoală, biserică şi primărie. La ora 13 Orheiul. Mare întrunire - satele din jur. Inculeţ, 
Borea, Saşca, Brătianu. Defilarea. Masa. Plecarea la Kurki346. Noaptea la mănăstire. 


Vineri 11 aprilie: întoarcerea la Chişinău. La ora 12 plecarea cu trenul, la Tighina. În drum oprire la 
Bulboaca. În gară mii de săteni. Primarul, pâine, sare. La biserică - serviciul] divin. Şcoală - coruri. Subprefectură 
- 12 primari ai comlunelor] aparținătoare. Toţi cu pâine şi sare. Cuvântări: Inculeţ, Brlătianu]. La ora 3 - la 
Tighina - lume enormă. Mare însufleţire. Primarul. Răsp[unde] Brlătianu]. La Zemstva - recepţia autorităţilor. 
Dejun - pr. Bragalei - Păntea - Adamovici - Erhani, Sucitu (?), Inculeţ, Lapedatu. 


"Azi când toată suflarea omenească este gata să se ridice ca un singur om pentru Basarabia, prezenţa d- 
lui |. |. C. Brătianu, aci, la Tighina, la malul Nistrului e de ajuns spre a se şti pretutindeni şi de toată lumea că 
neamul românesc va şti să-şi apere pământul strămoşesc. În cursul călătoriei noastre ne-am putut da seama 
de simţământul poporului basarabean pentru solidaritatea sa cu restul românilor. Simţământul acesta va [text 
lipsă] în sufletul celui mai aprig apărător al drepturilor României asupra Basarabiei - al lui I. |. C. Brătianu ca şi 
în sufletele noastre, ale însoţitorilor săi. Şi suntem siguri, la rândul nostru că şi în sufletele Dv., ale tuturor zace 
sentimentul că unde este domnul Brătianu este ţara, este neamul întreg. lar neamul întreg, cu conducători ca 
dl Brătianu va fi în veci nebiruit”. 

Br[ătianul: "Sunt surprins că prietenul meu, dl Lapedatu, nu şi-a îndeplinit faţă de mine făgăduielile de a 
vorbi în numele meu şi ca prim ministru şi mă sileşte să iau cuvântul din spirit de mândrie (?). Sunt fericit că 
am putut să simţ şi să respir aerul străvechii cetăţi a marelui şi gloriosului voevod Ştefan al Moldovei. Cu regret 
am amânat până acum data vizitei mele în Basarabia. Dar sunt cu atât mai fericit că am putut face ca să coincidă 
cu amintirea unei zile mari pentru această ţară - unirea ei cu patria-mumă. Şi sunt fericit, în fine, că azi, când 


346 Mănăstirea Curchi, din Republica Moldova, a fost întemeiată, după tradiţie, de Ştefan cel Mare. Reconstruită în mai multe rânduri, a 
ocupat un rol important în viaţa spirituală a românilor moldoveni dintre Prut şi Nistru. 

s-a pus chestiunea Basarabiei în Conferinţa de la Viena3+7, sunt aci, ca reprezentant al guvernului şi statului. 
Sunt fericit apoi, sincer, strigând: sunt prezent!" Efectul... 


Ora 5 p.m. plecarea spre Cetatea Albă. Oprirea în staţia Arcis -noaptea în tren. 


Sâmbătă 12 aprilie - Dimineaţa la Sărata Mare. Mii de oameni. Slujba religioasă la bis[erica] evlanghelică]. 
Figner şi Haase - pastori. La ieşirea din bis[erică] - o mare adunare. Vorbeşte secretarul sfatului coloniştilor 
Erdman. Sovietele n-au dreptul să pretindă Basarabia. Declaraţia] împletită de lealitate faţă de statul român. 
Răspunde Inculeţ. Şcoală, Primărie. Gospodărie germană. Fabrica de postav. Plecarea la Cetatea Albă. Ora 1- 
sosirea. Tedeum la bis[erica] catlolică], La sinagogă. Defilarea. Masa la Zemstvă. Vizita la Saba. Seara plecarea 
la Ismail. 


Duminică 13 aprilie - Bolgrad şi Ismail. Seara plecarea. Luni 14 aprilie - Bucl|ureşti]. 


Cu I. 1. C. Brătianu pe muntele Găina. În vara anului 1924 fusesem însărcinat de guvern să organizez 
serbările pentru centenarul naşterii lui Avram lancu ce aveau să se ţină în toamnă348. În programul acestor 
serbări era şi o ascensiune pe muntele Găina pentru sfinţirea crucii ce urma să se aşeze cu acest prilej acolo 
întru amintirea legendarului erou al munţilor. Trebuia dar amenajat, pentru atâta lume ce era să participe la 
serbări, un drum cât mai bun şi mai lesnicios pentru această ascensiune. Şi trebuia stabilit, în prealabil, pe unde 
avea să fie acest drum - pe la sud, prin Baia de Criş şi Răşculiţa, ori pe la nord, prin Vidra. 


În acest scop am fost rugat de |. I. C. Brătianu să cercetez ambele drumuri împreună cu DI general Dănilă 
Papp, comandantul Corpului VI armată (din Cluj) care primise ordin în acest sens de la ministrul de Război de 
atunci, d. general Mărdărescu. Am plecat deci de la Deva şi Brad la Baia de Criş, unde mam întâlnit cu d-l general 
Papp349 şi cu d-l Vasile Goldiş, preşedintele Asociaţiunii, care luase iniţiativa serbărilor, şi-şi rezervase a 
conduce personal lucrările pe care această societate le solicitase pe seama sa. 


După informaţiile luate aci (la Baia de Criş) de la localnicii cunoscători, ne-am dat seama că drumul cel mai 
lesnicios era pe la Vidra, iar nu pe la Răşculiţa, de unde ascensiunea este şi mai lungă şi mai anevoioasă, şi deci 


347 Conferinţa de la Viena s-a organizat în contextul unor demersuri diplomatice de rezolvare a litigiilor dintre România şi URSS. Ea și- 
a desfăşurat lucrările între 27 martie - 2 aprilie 1924. Delegaţia română a fost condusă de ambasadorul Constantin Langa-Răşcanu 
iar cea sovietică de ambasadorul Crestinski. Tratativele au fost întrerupte fără să se fi putut ajunge la un acord. 

348 Amplu program cultural, exprimat prin crearea unor muzee (ca acela dedicat lui Avram lancu, la Vidra), restaurări de monumente 
istorice, realizări de lucrări de for public (busturi, statui, ansambluri monumentale), editări şi organizarea unor largi manifestări 
populare. 

349 Dănilă Papp (1866-1950), general, inginer şi profesor la Şcoala Militară din Viena, iar din 1919 general în armata română. 

drumul mai greu de amenajat. Bazat pe aceste informaţii, de acord cu dl V. Goldiş am convenit să nu mai facem 
în zadar acest drum, ci să ne ducem pe sub muntele Vulcan, peste Buceş şi Abrud, la Câmpeni şi de acolo la Vidra. 
Generalul Papp s-a scuzat că nu ne poate însoţi spunând că dânsul are un ordin pe care trebuie să-l execute cu 
ceasul în mână. Rămase deci să meargă singur pe aci, pe Găina, şi să coboare pe la Vidra, ca să ne întâlnim pe 
seară la Câmpeni. 


Aşa se şi făcu. Noi - cu d. Goldiş - am pornit cu automobilul direct la Câmpeni unde - după un scurt dar 
plăcut popas la Abrud, în casa d-lui avocat Candin David - am ajuns după-amiază. Am stabilit cu capii 
autorităţilor şi cu fruntaşii comunei lucrările ce trebuiau făcute în vederea şedinţei festive ce Asociaţiunea urma 
să ţină aci şi pentru găzduirea familiei regale şi a celorlalţi înalţi oaspeţi. Apoi am plecat la Vidra întru 
întâmpinarea generalului Papp; dar din cauza unei ploi torențiale, care cu şuvoaiele sale de munte, închisese 
drumul în mai multe părţi, n-am putut ajunge acolo, trebuind să ne întoarcem din cale. Seara târziu sosi şi 
generalul Papp cu toate informaţiile şi datele necesare, cronometrate. Cu adevărat, drumul cel mai bun era pe 
la Vidra. 


Cu acest rezultat m-am întors la Bucureşti, raportând cele de mai sus primului-ministru. 
- Cum, nu te-ai suit şi d-ta pe la Baia de Criş? mă întrebă. 


- Nu, căci după informaţiile luate, am socotit de prisos. S-a suit însă d-l general Papp şi din constatări 
le sale, tot drumul pe la Vidra e mai bun. 


- Dar eu te-am trimis pe d-ta, nu pe d. general Papp. Pe d-sa l-a trimis d. general Mărdărescu350, ripostă, 
zâmbind, |. |. C. Brătianu. Şi fiindcă - adăugă - nu te-ai încumetat să te urci pe la Baia de Criş, vom face drumul 
împreună pe acolo dumineca viitoare. 


Într-adevăr, sâmbătă seara eram în tren spre Deva, unde ne aştepta şi generalul Moşoiu, ministrul 
Lucrărilor Publice. Călătoria se făcu în cel mai strict incognito. Ea nu fu anunţată decât prefectului de Hunedoara 
şi d-lui Vasile Goldiş, care ne întâmpină tot la Baia de Criş. De aci, ne-am urcat, împreună, cu un tren forestier, 
la Răşculiţa. lon |. C. Brătianu era bine dispus, ca totdeauna când se găsea în mijlocul naturii, între munţii pe care- 
i iubea atât de mult. Încântat de frumoasele poziţii şi peisagii ce se desfăşurau neîncetat înaintea ochilor noştri 
îmi zise încet, dar aşa ca să fie auzit şi de vecini (stăteam pe o bancă alăturea de dânsul, iar înaintea noastră 
generalul Moşoiu cu d. Goldiş): 


350 Gheorghe D. Mărdărescu (1864--1938), ofiţer cu studii militare la Bucureşti, Bruck (Austria) şi Spandau (Germania), sublocotenent 
(1888), general, comandant al Corpurilor II-III armată în campania 1916-1918; şeful operaţiunilor militare din Ungaria (1919), 
membru al P.N.L., ministru de Război (1922-1926); senator de drept (1930). Autor de lucrări de teorie şi tactică militară, cursuri. 

- Ştii, d-le Lapedatu, c-am să vă fac o surpriză pe Găina! 


Şi, la privirea mea întrebătoare răspunse, cu aluzie glumeaţă la mâncarea predilectă a generalului Moșoiu: 
- am să vă dau sarmale. 


Generalul izbucni în râs zgomotos, după cum îi era firea şi, întorcându-se spre primul ministru, întrebă: 
- Dar de unde? 


- E treaba mea, zise lon 1. C. Brătianu. O să mâncăm sarmale - ai să vezi. Cu astfel de bună dispoziţie am 
ajuns din sus de Răşculiţa, la staţia unde ne aşteptau caii pregătiţi pentru urcuş. Am încălecat şi pornit. Generalul 
Moşoiu avusese grija să-şi comande un cal mai puternic şi mai lat în şale, ca să-l poată ţine şi duce până sus. 
Calea tot sălbatecă, era foarte anevoioasă. Era vădit că pe aci nu s-ar fi putut amenaja în grabă un drum bun 
de urcat. 


Încet-încet, adesea cu dificultăţi de a ne scoate din mijlocul crengilor în care ne prindeam, am ieşit din 
pădurea cea deasă şi am ajuns, sus, pe culmi, la luminişuri, spre desfătarea ochilor cari nu se mai săturau să 
privească şi să admire priveliştile minunate ce se deschideau în toate părţile. 

Ajunşi sus, pe Găina, pe platoul unde se ţine vestitul şi tradiționalul târg de fete, am descălecat, să poposim 
şi să prânzim. Vreme dumnezeiască. Un minunat cer albastru şi un dulce soare de început de toamnă făceau 


şederea acolo nespus de plăcută. Am scrutat şi cercetat cu privirile peste zările limpezi în toate direcţiile masivul 
de munţi pe care ne găseam, cu satele răsfirate pitoresc pe coaste şi cu văile adânci, întunecate, sus, de desimea 
brazilor, şi colorate, jos în codrii pârguiţi ai fagilor. lon I. C. Brătianu, care mai fusese pe aci, cunoştea poziţiile 
lor aşa de bine ca localnicii şi avea mare plăcere să ne dea nouă, celor ce eram întâia oară pe acele meleaguri, tot 
felul de lămuriri şi explicări. 


Câţiva oameni trimişi să ne fie de ajutor improvizaseră repede o masă şi două laviţe, aprinseră focul şi 
începură a pregăti, după porunca bunului general Moșoiu, cele de mâncare. Sacul său de voiaj se desfăcu şi un 
termos mare de o formă specială, apăru din el, răspândind în jur un apetisant miros de sarmale. Când îl zări, 
lon I. C. Brătianu prinse a râde şi zise: poftim v-am spus c-o să mâncăm sarmale: iată-le. Făcurăm, fireşte, 
mare haz de această surpriză, mai ales când constatarăm că generalul avusese grije să aducă cu sine şi 
mămăliga rece, pe care o puse să se prăjească la foc. 


În astfel de condiţii prânzul nostru fu cât se poate de animat şi vesel. Glumele şi tachinările la adresa 
generalului - pe care lon |. C. Brătianu îl iubea sincer şi călduros pentru bravura sa, pentru minunatul său dar de 
povestire şi pentru sufletul său bun şi românesc - nu încetară. lar prezenţa d-lui Goldiş în mijlocul nostru ne 

incită şi la oarecari discuţii politice, pe care însă le curmarăm repede ca să ne putem bucura pe deplin de 
frumuseţea locului şi a vremii. 


lon |. C. Brătianu gusta din toate proviziile aduse, deşi nu-i prea era îngăduit să se ospăteze din mâncările 
ce constituiau menu-ul favorit al fostului ministru de Lucrări Publice. Dar acolo sus şi în dispoziţia aceea, cine 
se mai putea gândi la regim sau la alte asemenea restricţii? 


După ce terminarăm masa şi examinarăm lucrările unde avea să fie aşezată crucea comemorativă, 
pornirăm la vale, spre Vidra. Noi călare, lon I. C. Brătianu pe jos. Mergea admirabil. În costum de alpinist, cu 
haina aruncată pe umăr, cu băţul în mână, cobora, pe locurile cele mai grele şi abrupte, totdeauna drept şi sigur 
pe sine. Privirile îi umblau cercetătoare în toate părţile şi conversaţia nu înceta un moment. Ca un stăpân al 
locurilor, ca un alt Crai al munţilor - cu starea sa înaltă şi bine legată, cu capul său frumos şi sumeţ - el domina 
totul. Sta de vorbă cu oamenii ce ne veneau în cale şi se interesa de tot ce vedea. 


Venirăm aşa câteva ore. Dar oboseala nu se vedea la dânsul. Când ajunserăm la Vidra, drumul era ales: 
pe aci avea să se facă ascensiunea. Era foarte satisfăcut că verificase prin sine însuşi situaţiunea, că fusese prin 
locuri pe care nu le cunoscuse şi că revenise pe altele pe care le mai umblase înainte de război prin munţii 
legionarilor lui Avram lancu şi ai revoluţionarilor lui Horea, Cloşca şi Crişan, de unde primise atunci de la fostul 


tribun Corcheşiu35!, desemnul ce împodobea pereţii biroului său din Bucureşti, reprezentând lupta eroică a 
moţoaicelor la Fântânele şi de unde adusese, la Florica, biserica din Albac a lui Horea, ca să fie acolo, lângă 
mormântul lui lon C. Brătianu, simbol viu şi grăitor al unirii viitoare. 


La Vidra am văzut casa lancului şi am şi examinat lucrările ce se făceau în vederea serbărilor - la şcoală, 
la biserică şi la muzeul anului 1848352. La plecare, insistând să ne dea nouă - mie sau generalului Moşoiu - 
locul dinainte, de lângă şofer, pe care dânsul îl prefera de obicei, ne spuse: 

- Cum vă îndoiţi că vă pot conduce? Peste noapte am mas la Câmpeni. Apoi a doua zi, prin cheile 
Trăscăului, pe care ţinu să mi le arate căci nu le văzusem încă, am mers la Teiuş, de unde, cu trenul, ne-am 
întors la Bucureşti. 


351 Nicolae Corcheş (1809-1885), pictor, revoluţionar, tribun în oastea lui Avram lancu. A condus lupta de la Fântânele (24 iunie - 6 iulie 
1849), în care a fost nimicită oastea nemeşimii maghiare condusă de Vasvári Pál; a fost ajutat în obţinerea victoriei de femeile din 
Mărişel, înarmate cu lănci şi conduse de soţia judelui, Pelaghia Roşu. 

352 Casa lui Avram lancu, restaurată şi lărgită, prin Comisiunea Monumentelor Istorice secţia pentru Transilvania (autor proiect arh. 
Rudolf Wagner) a primit funcţia de muzeu memorial. Articol publicat de Al. Lapedatu în "Universul", an 50, nr. 2/325,27 noiembrie 
1933,p. 1-2. 

4 iunie. Sosind aci, după-amiază, de la Braşov, am găsit un bilet de la Franasovici353 prin care mă aviza 
că dl I. |. C. Brătianu doreşte să mă vază şi că deci să mă duc imediat la d-sa acasă. Nu l-am putu vedea până 
azi la 11 1/2. Întrevederea a fost scurtă. Mi-a spus că în guvernul ce este să se formeze, întrucât ceilalţi 
(naţional-ţărăniştii) vor avea, desigur, un reprezentant din Ardeal, ţine şi dsa să aibă, între delegaţii săi, în acest 
guvern, un ardelean - pe mine. A adăugat însă că, întrucât se urmăreşte a fi introdus şi frate-meu în acest 
guvern, în cazul acesta va trebui să demisionez, deoarece nu putem fi doi fraţi în acelaşi guvern. Pentru 
eventualitatea aceasta, mă rugă să-i arăt care ar fi ardeleanul, prieten politic al nostru, ce m-ar putea înlocui. 
l-am pomenit de g-ralul Moşoiu, la ceea ce d. I. I. C. Br[ătianu] mi-a spus că-l simpatizează mult, dar că, în 
împrejurările date, trebuieşte un bărbat ceva mai "politic". l-am pomenit apoi de Gh. Bogdan-Duică, mi-a 
răspuns că e prea de curând venit de la ţărănişti şi că are un temperament cam impulsiv. Am mai amintit de 
Pordea, fără însă a-l recomanda, nefiind simpatizat chiar între ardeleni. Mi-a spus şi de el că nu se poate - n- 
are ce căuta la Culte şi, apoi, s-ar socoti, poate, îndreptăţit a pretinde, în urmă, o situaţie mai durabilă... 


În sfârşit, am cerut timp, ca să mă gândesc, trecând în revistă pe amicii noştrii, al căror nume nu-mi vine 
în minte. "Bine, mi-a răspuns, de altfel nu e nici o grabă, deoarece chestiunea se va pune numai pentru cazul 
când fratele d-tale ar intra în guvern”. După aceasta m-a întrebat că ce aveam eu de spus. Am răspuns că nimic 
altceva decât să cunosc situaţia, de care de altfel am luat cunoştinţă de la prietenii ce fuseseră la consfătuirile 
de ieri şi alatăieri (Nistor, Inculeţ etc.). Totuşi mi-a repetat câteva din cele petrecute între dânsul, g-ralul 
Averescu şi rege. Cum a ajuns să piardă încrederea în general şi cum a cerut M[ajestăţii] S[ale] guvern naţional 
pe care regele îl dorea demult, de la începutul actualei guvernări. Amănuntele le cunoaşteam dintr-o convorbire 
intimă cu Inculeţ. Nu le-aş putea înregistra aci, de teamă că nu le voi putea reda destul de precis şi veridic. Ne- 
am despărţit, cerându-mi să nu comunic absolut nimănui cele stabilite, să rămân în Bucureşti, stând acasă sau 
lăsând vorbă unde pot fi găsit în orice moment. Am înţeles că e vorba de eventualul jurământ al viitorului 
guvern. N-am mai întrebat nimic şi n-am cercat să mai aflu ceva asupra acestui guvern, ştiind prea bine că dl 
Brătianu nu descoperea niciodată mai mult decât ceva ce ţinea să spună. 


După-amiază, la Academie, şedinţă şi primirea generalului Berthelot. Racoviţă a cetit o comunicare 
frumoasă şi călduroasă. Cred că a fost făcută de Jean Cantacuzino354. Când am fost prezentat cu "anciene 


353 Richard Franasovici (1883-1964), jurist, om politic conservator şi apoi liberal, deputat (din 1919), subsecretar de stat la Interne 
(1923-1924,1927-1928), ministru la Comunicaţii şi Lucrări Publice (1933-1937), ministru de Interne (1937), ambasador la Varşovia 
(1938-1939), Paris (1939- 1940), Berna (1945), Londra (1946). A fost membru în delegaţia română la Conferinţa de pace (Paris, 
1946). 

354 loan (Jean) Cantacuzino (1863-1934), medic bacteriologic şi serolog, colaborator al Institutului Pasteur din Paris, specialist în 
morfologia animală. Din 1901 prof. univ. la Bucureşti, fondator al Institutului de seruri şi vaccinuri (1920). A organizat serviciul de 

ministre" generalul a adăugat "des Finances". Am răspuns "Pas moi; c'est mon frere qui a été ministre des 
Finances", ceea ce a dat prilej lui Racoviţă să-i vorbească de marea noastră asemănare. 


Înainte de şedinţă Lupaş mi-a relatat cele petrecute la Consiliul de Miniştri de dimineaţă: expozeul 
generalului Averescu şi conţinutul scrisorii pe care avea s-o ducă după regelui la Scroviştea. Văzând pe dl 
Brătianu i-am comunicat cele relatate. Dânsul spunea că i se pare că s-au încurcat puţin lucrurile. Încă aşteaptă 
ştiri de la Scroviştea de cele întâmplate. Cred că-i este teamă de lipsa de hotărâre a regelui. Nu vrea să mă 
sechestreze acasă pentru această seară, dar mă roagă să stau pe acasă şi să las vorbă unde pot fi găsit în orice 
moment. 


5 Iunie. Demisia guvernului Averescu şi însărcinarea prlinţului]Barbu Ştirbei355 cu constituirea noului 
Cabinet. Ştirea a fost dată aseară de ediţii speciale ale ziarelor. La ora 11 am fost chemat la pr. Barbu Ştirbei. 
Am găsit aci pe coml[andanţii] corplurilor] de armată, comlandantul] pieţii, com[andantul] judecătoriei, şeful 
Siguranţei, prefectul Poliţiei, dir. g-ral al Poştelor şi Căpităneanu356, noul subsecretar de stat de la Interne. Am 
ajuns acolo cu Costică Dumitriu. Secretarul Consliliului] de Miniştri ne-a asigurat că prlinţul] va sosi îndată de 
la Scroviştea, unde a fost să depună jurământul cu Stelian Popescu şi Paul Angelescu357. Pe la 11 1/2 a sosit 


prlinţul]. Ne-a rugat să aşteptăm o jumătate de oră deoarece trebuie să-l vadă pe Maniu. Am aşteptat până 
după ora 1 însă ne-a spus că n-are nici un rezultat, deoarece Maniu i-a spus că nu poate hotărâ singur, că 
trebuie să-şi consulte prietenii, ceea ce nu poate face decât dimineaţă. La întoarcere prlinţul] mi-a cerut 
concursul. | l-am făgăduit întreg. Mi-a vorbit apoi de angajamentul cu frate-meu lon. l-am spus că cunosc şi 
că înţelesul e stabilit. Gazetele de dimineaţă spun că la 12 vom depune jurământul la Scroviştea. 


La |] 1/2 am plecat la Scroviştea: eu, Argetoianu, dr. Lupu, C. Dumitriu şi prlinţul] Barbu. La 12 1/2, am 
ajuns. Aşezare foarte frumoasă, în mijlocul unei minunate păduri şi la marginea unui plăcut lac. Multe clădiri 
trei pavilioane - făcute după război. Am fost întâmpinați de dl Hiott, ministrul Palatului358. Curând am fost 


apărare sanitară; ministru de stat (1919), la Muncă, Sănătate şi Ocrotiri Sociale (1931-1932). Reprezentant al României în Comisia 
de higienă a Societăţii Naţiunilor. Academician (1925); autor a numeroase studii, articole, monografii. 

355 Guvernarea Barbu Ştirbey a durat între 4-21 iunie 1927, prinţul deţinând funcţiile de prim-ministru şi de ad-interim la Finanţe şi 
Externe. 

356 Nicolae Căpităneanu (+ 1933), avocat şi finanţist, deputat şi senator, subsecretar de stat la Interne (1927). 

357 Paul Angelescu (1872-1949), sublocotenent din 1892, a urcat toate treptele ierarhiei militare până la gradul de general. Profesor la 
Şcoala Superioară de Război, adjutant regal şi şef al Casei militare regale. A participat la campania din vara anului 1917, comandând 
divizia a 15-a. Ministru de Război (1927-1928, 1934-1937), ministru de stat (1933-1934); senator de drept. 

358 Constantin Hiott (1861-1941), jurist, ziarist, diplomat cu posturi la Praga, Londra, Varşovia, Budapesta, Bratislava; secretar al 
Consiliului de Miniştri (1888-1889); deputat (1899), ministru al Casei Regale. 

conduşi la castelul regal şi introduşi pentru jurământ, la M. S. Regele, pe terasa de sus a castelului, cu 
fermecătoare privelişte asupra lacului. Regele şedea pe un fotoliu, între perne. Prima impresie nespus de 
dureroasă: Suveranul foarte slab, obosit, cu figura stinsă şi cu barbă mare, netunsă. Privirea tot aşa de vie şi de 
pătrunzătoare. Vocea încă forte. Vorbeşte sacadat, căutând cuvintele ca să-şi exprime cât mai corect şi precis 
gândirea. Aşa cum era înainte de boală. Am depus jurământul în ordinea următoare: Argetoianu, Lupu, eu şi 
Dumitriu. După jurământ s-a adresat tuturor, remarcând că numai Dumitriu n-a fost încă ministru. Îl cunoştea 
ca secretar general şi ca prefect de Dâmboviţa. Pe urmă: "aveţi o sarcină grea. Vă daţi seama. Să faceţi - « la 
détente» - să se liniştească şi apropie spiritele. Trebuiesc două lucruri: mai multă libertate şi respect desăvârşit 
la lege. Numai prin o bună administraţie se va civiliza ţara. Iniţiativa largă, dar şi răspunderea întreagă. Cu 
Finanţele stăm rău. Argetoianu: deşi putea avea o situaţie financiară bună. Lupu: s-a făcut risipită în ultimele 
zile de zeci şi sute milioane. Regele: da, aşa a fost. Eu: cu un vechi sistem. Regele: da - sistem". A vorbit apoi 
de legătura dintre agricultură şi industrie. Trebuiesc sporite şi sprijinite reciproc. Sunt industrii care nu mai 
rentează - cea forestieră. La 200 lei mc - 180 pentru fişe, 20 câştig. Industria aceasta în mâinile necreștini/or. 
A trecut la devastarea pădurilor. Un jaf nemaipomenit. Trebuiesc cruţate. Ştia că Argetoianu iubeşte pădurea. A 
spus toate acestea cu convingere şi tărie, deşi se vedea bine că face sforţări în glas şi-n gest. Ne-a concediat 
în aceeaşi ordine în care am depus jurământul. Am fost, apoi, conduşi la pavilionul reginei. Un salonaş elegant 
şi cu gust aranjat. Regina foarte bine ca înfăţişare şi ţinută. Cu un interesant capişon pe cap. Ne-a dat mâna pe 
rând. Pe mine m-a numit:Mr. Lapedatu. Lui Dumitriu că nu-l cunoaşte. Ne-a spus că regele e mai bine azi. 
Fusese zilele trecute rău. Sta cu plăcere pe terasă în cea mai mare căldură. Bea chiar şi ceai în această căldură, 
de care toţi ceilalţi fug. Nu ştia cărui fapt se datoreşte, dar constată o ameliorare, de când e la Scroviştea. De 
guvernul Ştirbei a aflat azi dimineaţă, de la cameristă, care i-a anunţat noutatea. Sarcină grea. Dar de vreme ce 
şi-a luat-o însemnează că-şi da seama de ea. Întreabă dacă l-a văzut pe Averescu şi dacă era mâhnit. Prlinţul] 
Barbu spunea că l-a văzut şi l-a găsit foarte liniştit şi stăpânit. Regina îşi arată multumirea, căci- adaugă - "ieri, 
când a venit să mă vadă, părea că e ca şi lovit în cap, părea aiurit'. S-a plâns că a fost acuzat că domneşte 
dictatura. "Dar, dacă e un dictator, în această ţară, e Brătianu, a spus el'. "N-am vrut să angajez o discuţie pe 
tema aceasta". Câteva glume. A reţinut apoi pe prlinţul] Barbu, iar noi am plecat. La ora două eram îndărăt în 
oraş. La ora 6 d.a. primul Consiliu. Am fost numai şapte persoane. Cineva spunea că suntem ca pe vremea 
dinainte de război din România Veche. S-au dezbătut şi s-au luat câteva hotărâri: dizolvarea Corpurilor 
legiuitoare şi fixarea noilor alegeri; respectarea libertăţii presei; restabilirea consiliilor comunale ilegal înlocuite. 
S-a cetit şi conceput manifestul către ţară. A rămas însă să se deie după completarea cabinetului. 

6 Iunie. L-am văzut, de dimineaţă, pe d. Br[ătianu]. Era cu Duca şi cu prlinţul] Barbu. S-a examinat şi 
redactat precis partea din manifest privitoare la chestiunea dinastică, în aşa fel ca şi naţional-ţărăniştii să fie 
angajaţi la punctul de vedere cel legal şi constituţional: hotărârea de la 4 ianuarie. A urmat consfătuirea cu 
fruntaşii paliidului şi şefii organizaţiilor. Lume foarte multă.Dl Brlătianu] a făcut expunerea raporturilor sale cu 
generalul Averescu, de când s-a hotărât succesiunea. Am regretat că, trebuind să plec la minister, n-am putut 
asculta această interesantă expunere. 


La 10 1/2 am luat în primire ministerul. Goldiş a ţinut să-mi arate în ce stadiu se găseşte chestiunea 
Concordatului, după ce la dl |. Br[ătianu] prlinţul] Ştirbei ne spusese că Concordatul a fost iscălit. Goldiş spune 
că a reluat tratativele de unde le-am lăsat noi pe aceeaşi bază, silit de general, care nu voia să ştie de 
angajamentul ca mai întâi să-şi treacă legea cultelor. A obţinut cele 5-6 puncte adiţionale pe care intenţionam 
să le cerem şi noi. Jurământul preoţilor nu l-a obţinut însă s-a modificat în schimb forma de jurământ a 
episcopilor, în sensul ca ea să cuprindă obligaţii şi pentru preoţi de fidelitate către rege şi respect pentru 
Constituţie şi legile ţării. Ce priveşte episcopiile unite, s-a scos din Concordat, din text, că o episcopie unită va 
avea sediul la Cluj. S-a dat în schimb un revers prin care guvernul român declara că nu e contra Clujului, dar că 
nu voieşte să se fixeze aceasta prin Concordat, ci printr-un înţeles special, făcut la timpul său, între Biserică şi 
Stat. Succesul trâmbiţat de Lupaş a lui Goldiş e tot atât cât nimic. 


Mi-a mai spus că la începutul tratativelor a cetit o declaraţie prin care guvernul român îşi rezerva 
latitudinea de a fixa momentul când Concordatul va avea să fie publicat şi ratificat de parlament. Aceasta pentru 
ca să poată fi adus aci după legea cultelor. Declaraţia a fost acceptată de Vatican. În sfârşit, spuse Goldiş, că s- 
au mai obţinut câteva ameliorări ale textului stabilit deja. Mi-a mai vorbit de chestiunea cinematografelor - 
concesionate pentru scopuri culturale şi la care, cred, s-a făcut o mare afacere. Ne-am despărţit cordial. 


După-masă, la ora 5, întrunire restrânsă la dl Duca pentru chestia alegerilor cu Vlintilă] Brlătianul, |. 
Nistor, Tătărescu, Sassu şi Chirculescu35?. 


Braşov, 6 septembrie 1930. Am fost avizat că prlinţul] B. Ştirbei doreşte să mă vadă. Prin telefon am luat 
oră de întâlnire la 3 d.m. Am stat la dânsul o oră şi jumătate. Conversaţia a decurs, fireşte, asupra evenimentelor 


359 Vasile P. Sassu (1877-1962), jurist, om politic liberal, deputat (din 1907), ministru în repetate rânduri. Autor al unor studii şi sinteze 
politice. 
Nicolae D. Chirculescu (1874-1944), jurist, om politic liberal, senator şi deputat (din 1907), ministru la Muncă, Cooperaţie şi Asigurări 
Sociale (1923-1926). Autor de lucrări juridice şi politice. 

la ordinea zilei. Cum lipsisem din ţară mai multe săptămâni şi cum eram curios să cunosc părerea dânsului, l- 
am rugat să-mi spună care-i situaţia politică. Mi-a făcut o expunere clară şi interesantă, în cursul căreia a 
relatat anume fapte şi împrejurări pe care socot necesar să le notez aci. Mai întâi în partid s-au făcut greşeli, 
greşeli care ne-au adus în situaţia dificilă şi cari au contribuit la pierderea autorităţii şi prestigiului partidului. 
Cea mai mare, că nu ne-am retras la timp, în 1928. "Ţi-aduci aminte - mi-a spus - că tot aici, în vara anului 
1928, ţi-am vorbit de această chestiune, arătând necesitatea, pentru partid şi pentru ţară, care retragerea să 
se facă la vreme, adică când partidul putea încă hotărâ succesiunea sa şi când putea avea încă influenţă asupra 
factorului Constituţional (Coroanei) şi asupra celorlalte partide. Sfatul nu mi-a fost ascultat. S-a crezut că sunt 
interesat, că urmăresc preşedinţia Consiliului. Rezultatul: aţi tot amânat retragerea, până n-aţi mai putut 
stăpâni evenimentele, până ce agitația naţionaliştilor şi atitudinea Regenţei v-a trecut peste cap şi n-aţi mai 
putut avea nici o înrâurire asupra succesiunii. Dar să lăsăm acestea. Situaţia de azi a partidului reclamă o 
solidaritate deplină în jurul domnului Vlintilă] Br[ătianu]. Şefia sa a fost dorită de lon I. C. Br[ătianu] şi aceptată 
de Al. Constantinescu şi |. G. Duca pe când trăia încă răposatul Br[ătianu]”. Şi aici mi-a relatat cum s-au petrecut 
lucrurile. Fiind persoana de legătură între regele Ferdinand şi lon |. C. Brătianu, i-a cerut acestuia să-i spună ce 
avea să-i recomande regelui, pentru cazul că n-ar mai fi în privinţa succesiunii la conducerea partidului, iar lon 
|. C. Brătianu i-a spus că, cu toate defectele caracterului şi temperamentului său, tot Vlintilă] Br[ătianu] este cel 
mai indicat la succesiune, ca unul ce a avut, are şi va avea directive politice sigure şi hotărâte şi care are tăria 
şi energia să le ducă la îndeplinire. După ce l-a consiliat să recomande aceasta şi domnilor Al. Constantinescu 
şi I. G. Duca, obţinând adeziunea lor, ceea ce s-a şi făcut, a rămas stabilit că Vlintilă] Br[ătianu] avea să urmeze 
lui lon |. C. Br[ătianu] la conducerea partidului. Totuşi, în noaptea morţii lui lon |. C. Br[ătianu], cerând lui Duca 
să recomande Regenţei preşedinţia lui Vintilă şi să pregătească proclamarea lui ca şef, după cum a fost înţelesul 
cu lon |. C. Brătianu, - Duca ar fi obiectat: "Da, dar partidul mă vrea pe mine". "Vezi - i-a spus prlinţul] Barbu, 
nici n-a închis ochii definitiv Ionel şi vă şi certaţi pe moştenirea lui". La insistența sa, a lui Ştirbei, s-a făcut 
designarea, imediat după sfârşitul lui lon I. C. Brlătianu] a lui Vlintilă] Br[ătianu] ca preşedinte de Consiliu şi 
apoi ca şef de partid. 

Trebuie să se recunoască că campania actuală împotriva şefiei lui V[intilă] Br[ătianu] e datorită lipsei de 
atitudine fermă a lui Duca şi intrigilor lui Argetoianu, care, ar fi obiectat, la o întâmpinare a cuiva că de ce-l 
împinge mereu pe Duca înainte: "am nevoie de el, ca să-l răstorn pe Vintilă, că apoi pe Duca eu îl mănânc 
singur". "Cred că a fost sincer", reflectă, zâmbind, prlinţul] B. Ştirbei. Încheie, căutând să-mi dovedească cât 
mai mult necesitatea strângerii rândurilor în jurul lui V[intilă] Br[ătianu]. l-am răspuns că sunt perfect convins 
de aceasta şi că toată procuparea mea de până aci şi de aci înainte este să lucrăm în acest sens. l-am arătat 
motivele pentru care partidul n-ar putea primi sugestii şi injoncţiuni în privinţa şefiei de la rege, pentru care o 

criză de şefie, în actualele împrejurări, ar fi fatală partidului, - şi pentru care, numai după trecerea situaţiei de 
azi şi prin voinţa sinceră şi hotărâtă a domnului Vlintilă] Br[ătianu] s-ar putea pune chestiunea succesiunii sale 
prin Duca. l-am vorbit de raporturile mele cu acesta şi încercarea lui Inculeţ de a câştiga - pe mine şi pe Nistor 
- la o acţiune a lui împotriva lui Vlintilă] Br[ătianu] şi pentru Duca acţiunea la care fireşte nu numai n-am aderat, 
dar ne-am opus ei şi i-am arătat lui Inculeţ toate relele ce pot decurge. În fine, i-am spus că după informaţiile 
şi ştirile culese la Bucureşti, impresia mea este că toţi sunt strânşi sau se vor strânge în jurul lui Vintilă] 
Br[ătianu]. Am convorbit apoi asupra diferitelor combinaţiuni care se fac pentru rezolvarea crizei. Guvern de 
dictatură, de personalităţi, de capacităţi, de concentrare, de partid etc - şi stabilind un lucru: regele nu va face 
apel la Partidul Liberal. Aceasta e sigur. Nu are încredere. Va fi oprit de la aşa ceva. Şi nu rămâne decât ca 
partidul să se impună regelui prin unitate, solidaritate, prin o acţiune politică riguroasă, prin un program 
economic-financiar bine chibzuit, real şi realizabil. 


Asupra situaţiei de la Curte, tot mai proastă şi mai încurcată, Regele urmăreşte să se împace cu 
prlincipesa] Elena360. El ţine tot la dna Lupescu3$!. Regina e certată cu toţi - cu regele:62, cu pr. Nicolae363, cu 
pr. Elena. Aceasta are deja un partid în jurul ei şi în ţară. Dacă chestiunea era lichidată îndată după întoarcerea 


regelui, era mai uşor pentru dânsul. Casa militară a regelui compusă din ofiţeri mai culţi şi mai buni patrioţi şi 
mai bine intenţionaţi, mai sinceri faţă de suveran - e deja în luptă cu Casa sa civilă, care l-ar fi acaparat şi sub 
influenţa nefericită a căreia s-ar afla regele. În sfârşit, o situaţie din ce în ce mai proastă. Afară de aceasta, 
regele îşi asumă responsabilităţi pe care nu e obligat să le ia şi care-l lasă descoperit înaintea ţării. Până acum 
n-a făcut decât să acorde o ploaie de decoraţii, să organizeze parăzi şi festivități militare şi să se dezintereseze 
de chestiunile mari şi grele ale zilei. Reginei i-a interzis să-l vadă pe Ştirbei. Asemenea celorlalţi de la palat. 


360 Elena, principesa mamă (1896-1982), fiica regelui Constantin al Greciei şi al reginei Sofia. Căsătorită la 10 martie 1921 cu principele 
Carol al României. Autorul memoriilor sesizează în mod discret conflictele diferitelor grupări din jurul regelui Carol al II-lea. 

36! Elena Lupescu Wolff, (1899-1977), metresă, iar din 1947 soţie a regelui Carol al Ilea, cu o mare influenţă asupra acestuia. 

362 Ferdinand | (Victor, Albert, Meinrad de Hohenzollern) (1865-1927), rege al României (1914-1927), al doilea fiu al principelui Leopold 
şi Antoniei, nepot de frate al regelui Carol I, a devenit moştenitorul acestuia, numit în 1889 principe de România. Studii militare şi 
universitare în Germania, revenind în ţară, în 1892 se căsătoreşte cu principesa Maria. Ajunge rege al României, în urma morţii 
unchiului său, la 28 septembrie 1914; îmbrăţişând cauza unităţii naţionale a declarat la 14/27 august 1916 război Puterilor Centrale. 
A participat la campaniile militare din 1916-1918, acceptând restricţiile şi refugiul autorităţilor centrale în Moldova, păstrându-şi 
încrederea în victoria Aliaților. Sub domnia sa au fost împlinite dezideratele unirii depline a neamului românesc, Ferdinand şi Maria 
încoronându-se la 15 octombrie 1922 la Alba lulia, ca întregitori de ţară; alte măsuri legislative au introdus votul universal şi reforma 
agrară, care au consolidat statul unitar român. 

363 Nicolae (1903-1977), principe, al doilea fiu al regelui Ferdinand. 

Persoanele care au fost în legătură cu dânsul sunt dizgraţiate (Kirileanu) - fără nici o vină sau motiv serios. Un 
întreg serviciu de spionaj în juru-i. "Şi d-ta eşti însemnat c-ai venit aci" - îmi spune. La Reşiţa a dispus să fie 
înlocuit cu generalul Baliff. Mi-a vorbit şi bine de rege: inteligent, cult, muncitor, capabil de a duce în fapt 
hotărârile sale - dar are rătăciri patologice, care-l pot duce la acţiuni şi fapte nesocotite şi neprevăzute. Trebuie 
deci să fim şi să rămânem în rezervă. Să ne impunem ca partid, să putem salva ţara la nevoie. 


La sfârşit s-a atins şi chestiunea Reşiţei şi a demisiei d-lui Ştirbei. La plecare am observat, ca şi la sosire, 
agenţii poliţiei puşi să supravegheze pe cei ce vin la castelul prlinţului] B. Şt[irbei]. 


Cluj- 23 octombrie 1930. Am fost în gară să salut de plecare pe P. Sf. Patriarh, venit aici pentru serbările 
Universităţii. Am stat, în vagon, câtva timp de vorbă. Eram numai amândoi. A venit în discuţie şi chestiunea de 
la 8 iunie. Mi-a spus că astă vară şi-a făcut memorii cu privire la criza dinastică. Crede că a redat lucrurile fidel 
şi cu exactitate. M-a întrebat cui să le încredinţeze, întrucât nu vor putea fi publicate decât după ce "toți actorii 
principali nu vor mai fi în viaţă”. l-am recomandat: la Academia Română, cu dispoziţia necesară. Dar ceea ce 
voiesc să însemnez este scena petrecută în noaptea de 6 spre 7 iunie, la Cotroceni, între patriarh, prinţul Carol 
şi Maniu. Şi anume: Maniu caută să convingă pe prinţ că singura soluţie posibilă este să accepte un loc în 


Regenţă, căci proclamarea ca rege nu este posibilă. La aceasta prinţul l-a întrerupt sau i-a obiectat: "Dar la Alba 
lulia înţelesul nostru era că vin ca rege, nu ca regent". La aceasta Maniu a devenit palid, n-a mai zis nici un 
cuvânt şi discuţia s-a încheiat. Mai târziu, a venit cu formula guvernului Mironescu364 şi proclamării prinţului ca 
rege - formulă ce i-o dăduse lunian, dar pe care o prezentase ca a sa anunţând-o cu multă emfază: Evrika! Mai 
ceva: venirea regelui a fost pusă la cale şi aranjată, politiceşte, de lunian3s5. Călătoria de col. Tătăranu, ataşatul 
militar de la Paris. Pr[inţul] Nicolae a pregătit lucrurile în armată şi aviaţie. Acesta şi-a jucat până la sfârşit rolul 
de minune, nedând nimic de bănuit celorlalţi doi regenţi. La insistenţele dlui Vintilă Brătianu de a face nouă 


364 George G. Mironescu (1874-1949), jurist, prof. univ., om politic, reprezentant al României la Paris în timpul Primului Război Mondial, 
unde a susţinut o vie propagandă. Senator şi vicepreşedinte al Senatului; ministru al Instrucțiunii Publice (1921-1922), de Externe 
(1928-1931); a format guvernul la 7 iunie 1930, consfiinţind urcarea pe tron a regelui Carol al II-lea. A demisionat la 13 iunie 1930, 
revenind ca premier între 10 octombrie 1930 - 18 aprilie 1931. A fost ministru de Finanţe (1932), vicepreşedinte al Consiliului de 
Miniştri (1932-1933), ministru de stat (1938), consilier regal. Membru de onoare al Academiei Române. Autor de lucrări de istoria 
dreptului şi de procedură penală, cuvântări politice. 

365 Grigore N. lunian (1882-1939), avocat, om politic, inţial liberal, apoi în Partidul Muncii şi în P.N.Ţ., iar în 1932 înfiinţează Partidul 
Radical Ţărănesc. Deputat, senator de drept, ministru al Muncii şi Ocrotirilor Sociale (1927), de Justiţie (1928-1930). 

declaraţiuni categorice în chestia constituţională, răspundea mereu: "Nu voi fi niciodată sperjur! Nu voi călca 
jurământul făcut regelui Mihai!" 


25 decembrie 1930. Azi, la dr. Angelescu. Duca ne-a povestit amănunţit şi veridic, cum s-a sfârşit 
Vlintilă] Br[ătianu]. A plecat sâmbătă dimineaţă din Bucureşti. După-amiază a ajuns la Sâmbureşti. A rămas 
acolo toată ziua de duminică. Luni s-a sculat la ora 5 şi a umblat toată dimineaţa pe moşie. A plecat apoi cu 
Fordul, prin Drăgăşani, la Mihăieşti. La Drăgăşani a stat de vorbă cu oameni politici. Foarte bine dispus şi cu 
mina excelentă. La Mihăieşti a dejunat foarte sumar. Apoi s-a retras să se odihnească. N-a putut dormi însă, 
peste 20 de minute s-a sculat şi a plecat la administraţie. În vară angajase un nou administrator, care credea 
că-i va conduce mai bine afacerile decât cel înlocuit pentru abuzuri şi pungăşii. N-a avut parte. A găsit vite 
pline de râie. S-a supărat, s-a iritat rău şi aşa necăjit a plecat. Cei de faţă au obiectat o dificultate în mers (nu 
mai era sigur pe picioare) şi în vorbit (nu termina cuvintele). S-a dus în grajd, unde a stat de vorbă cu oamenii. 
Între aceştia a sosit administratorul de la Soclietatea] Govora cu care se avea foarte bine şi vorbise să organizeze 
o vânătoare pentru vulpi (?). Acesta a fost surprins de felul puţin amical cum l-a primit. Stătea răzimat de zid, 
pe partea stângă, cu mâna slobodă. L-a întrebat dacă se simte bine căci i se părea conturbat. A spus că nu are 
nimic şi a început a vorbi de vânătoare. Îi adusese nişte păstrăvi şi spunea că se va revanşa cu un iepure. A ieşit 
din grajd. La prag, a trecut un picior, cu celălalt s-a împiedicat, neputându-l trece. Cei de faţă l-au prins să nu 
deie în brânci. Spunea că merge să vadă moşia. Admlinistratorul] l-a rugat să lase lucrul pe a doua zi şi acum 
să se ducă în casă, să se repauseze. A refuzat hotărât. Văzând că nu-l convinge şi dându-şi seama de situaţie, 
admlinistratorul] i-a spus că trebuie să plece la Băbeni, la judecătorie, că are o afacere urgentă. În realitate s-a 
dus după medic. În acest timp V. Br[ătianu] a pornit la drum. S-a poticnit de mai multe ori. Cei din urmă au vrut 
să-l ajute. A refuzat însă orice ajutor. Apoi a luat-o spre casă, dar nu pe drum, prin serpentine, ci pe o cărare, 
drept în sus, greu de urcat. Cu mari eforturi, sprijinindu-se mereu în baston şi stând locului, a ajuns până 
aproape de casă. A căzut însă la pământ nemaiputând urca. Unul, grădinarul, ce era după dânsul a vrut să-l 
ridice, dar nu l-a lăsat. A stat, astfel, cât timp, nu se ştie, culcat pe pământ. Între acestea administratorul de la 
Govora venit cu doctorul. Ca să nu ştie că anume l-a adus, l-a trimis pe doctor sus singur dacă ar fi fost bine, 
să-i spună că a venit numai în vizită, dacă nu să-i dea ajutor. Doctorul l-a găsit la pământ, fără conştiinţă. L-a 
ridicat, l-a dus sus, în hol. Nu mai putea vorbi. Cerea să vorbească dar nu putea. Avea conştiinţa deci. Au 
început să-l dezbrace. S-a opus, vrând să se dezbrace singur. N-a putut. Totuşi în timp ce-l dezbrăcau ajuta 
cu mâna neparalizată. | s-a făcut ventuze... La prima a tresărit. La a doua mai puţin. La a treia n-a mai reacţionat. 


Fundaţia Lapedatu 


ALEXANDRU LAPEDATU, AMINTIRI IOAN OPRIȘ 


Intrase în comă. La 9 1/2 seara s-a stins. Tragicul este că având încă conştiinţă, şi ţinând să vorbească, nu ma; 
putea. 

Dna Elisa Brătianu a avut o reflexie caracteristică când i s-a spus că a refuzat hotărât şi îndârjit ajutotul 
tuturor celor ce voiau să-l scape, să-l mântuie: chiar și în faţa morţii, a zis: NU! O vorbă frumoasă a lui Take 
lonescu, înainte de moarte (o spunea Duca la dr. Angelescu): "Cei ce m-au supărat,jignit, să uite, căci i-am 
iertat. Cei pe care i-am supărat, jignit, să uite, căci am repetat". 


Întrevedere cu Vaida (5 sept. 1931, ora 11-1 1/2). 


Eu: Nu vin ca om politic, ci ca un istoric care priveşte şi urmăreşte evenimentele cu obiectivitate şi 
imparţialitate. La fel chestiunile politice ale partidului meu. Am convenit foarte rar pentru oameni de vârsta 
noastră. Totuşi conversațiile totdeauna au fost agreabile şi interesante. Doream de mult să te văd, să vorbesc 
şi să discut cu d-ta. 


Cele două preocupări: a), organizarea statului, regimul constituţional şi tot progresul ţării vechi asigurat 
şi garantat de sistemul alternării la guvern a celor două mari partide politice; b) trebuie să se redea ţării liniştea 
şi încrederea necesară pentru o muncă pozitivă, rodnică, de refacere şi consolidare. Cred că, cu toate 


schimbările de după război, ţara nu poate ajunge la echilibru, în starea ei de a-şi desăvârşi consolidarea şi de 
a-şi asigura viitorul decât tot prin sistemul celor două partide de guvernământ, care sunt cel liberal şi cel 
naţional. Trebuie dar să se stabilească între ele un acord pe chestiunile mari, de stat, naţionale (politica externă, 
economico-financiară, minoritară, armata etc), asemenea să se stabilească raporturi normale de sprijin reciproc 
între ele. Aceasta cu atât mai mult cu cât noul sistem de guvernământ întronat tinde să schimbe radical tradiţiile, 
practicile şi chiar dispoziţiile noastre constituţionale. Numai partide bine organizate, puternice, pot face faţă 
acestor tendinţe şi restabili valorile factorilor chemaţi să conducă statul. Şi e momentul psihologic şi politic 
pentru aceasta. Căci, după experienţa guvernării cu oameni din afară, tehnicieni, partidele ies consolidate. O 
astfel de consolidare a lor, prin o înţelegere reciprocă, în vederea scopului indicat, ar duce cu sine încrederea 
şi liniştea necesară pentru refacerea şi asigurarea ţării. 


Vaida: De acord cu aceste păreri. Cunoaşte viaţa politică a Regatului. 


Evident nu ca cei de acolo. Totuşi de pe la 1890, după lon Brătianu, a urmărit direct această viaţă. Aşa 
este: n-a fost evident un constituţionalism ideal, perfect. Nici nu putea fi în împrejurările date. Aparenţele însă 
totdeauna au fost salvate. Înţelepciunea regelui Carol şi a bărbaţilor de stat. lonel Brătianu e cel dintâi care n- 
a căutat să exploateze politiceşte pe românii din Ardeal, să-şi facă partid şi partizani acolo (ca Sturdza şi Take 

lonescu). Îmi face un istoric (expunere) asupra raporturilor dintre P.N.L. şi P.N. după unire. Cu Ionel Brătianu 
crede că în cele din urmă s-ar fi putut înţelege. Mi-a vorbit de întrevederea sa cu el din vara anului 1927 
(mijlocită de Săveanu366 şi Coltor367). A fost însă prea târziu, înainte nu era convins de necesitatea unei asemenea 
înţelegeri şi nici nu era sincer în tratativele iniţiate (întrevederea cu Duca de la Braşov, în preajma fuziunii cu 
ţărăniştii). Cu Vintilă nu se putea face nimic. Era fanatic, intolerant şi cu totală neîncredere. El ar fi zădărnicit şi 
înţelegerea de la începutul anului 1922. Cu Duca nu ştie ce va fi, până ce nu se vor fixa şi atitudinile sale. 
Atacurile personale şi critica pasionantă împotriva P.N.Ţ. şi fruntașilor săi din "Viitorul", "Universul" şi "Ordinea" 
împiedică orice iniţiative de înţelegere. Asemeni lipsa de raporturi personale între conducători. 


Vine la situaţia actuală. Explică originea. După moartea lui lonel Br[ătianu] am fi pierdut influenţa şi 
încrederea Regenţei, câştigându-le P.N.Ţ. Încercările de a-i domina mai departe cu regina-mamă şi Ştirbei nu 
au dus la rezultat. După moartea lui Buzdugans368, incapacitatea Regenţei devenise primejdioasă. Era imposibil de 
lucrat cu patriarhul şi principele Nicolae. Cazuri concrete: legea administrativă. Obiecţiile de regionalism etc. Nu 
mai mergeau. De aci echilibrul lui Maniu şi declaraţiile lui (Vaida) pentru a pregăti atmosferă pentru prlinţul] Carol. 
S-au decis să-l aducă. Totul a fost pregătit. Ştia ziua când va sosi. Se pregătise[ră] trupe la graniţă pentru a para 
eventualele atacuri ungureşti sau bolşevice. S-au luat şi măsuri interne. Căci erau nedumeriţi de atitudinea P.N.L. 
după conversaţia lui Madgearu cu Duca. Voiau să-l facă regent. Aveau demisia lui Sărăţeanu369. Şi azi Vaida crede 


că ar fi fost mai bine aşa. Nu s-a putut însă. Au acceptat proclamarea. Maniu a demisionat, recomandând un 
guvern naţional. Prezan370 nu l-a putut alcătui. Maniu reclamat. Regele, om tânăr, necunoscător încă de uzanţele 
constituţionale şi de prerogativele sale se amestecă în conducere. Camarila. Mergea greu. Discuţii neplăcute, 
penibile. Neînţelegeri. A plecat întâi Vaida. (A fost uşurat: Când stomacul nu mai poate digera, pleacă la Karlsbad). 
A urmat Maniu. Apoi Mironescu. Toţi bucuroşi că scapă. Sincer.A venit însă Titulescu37!. Maniu maximum de 


366 N. N. Săveanu (1866-1952), jurist, om politic liberal, deputat (din 1898) şi senator; ministru al Sănătăţii şi Ocrotirilor Sociale (1923 - 
1926). 

367 loan Coltor (1886-1933), teolog greco-catolic, capelan la Cluj şi profesor la Blaj; a făcut parte din Delegaţia română la Conferinţa de 
pace. Deputat, subsecretar de stat la Muncă, Sănătate şi Ocrotiri Sociale (9 iunie - 20 octombrie 1932). 


368 Gheorghe Buzdugan (1867-1929), jurist, om politic, prim-preşedinte al înaltei Curți de Casaţie (1924-1927), membru al regenței 
(din 20 iunie 1927). Murind la 7 octombrie 1929, locul său în regență a fost ocupat de Constantin Sărăţeanu. 

369 Constantin Sărăţeanu (1862-1935), jurist, procuror general (1911), ministru de Interne (1918) în guvernul Averescu. A fost ales 
regent, în locul lui Gh. Buzdugan. 

370 Constantin Prezan (1861-1943), mareşal, academician (1923). A comandat armata a IV-a de Nord (august - octombrie 1916), apoi 
grupul de armate din Sud în timpul bătăliilor de la Neajlov şi Argeş (16-20 martie 1916). Senator de drept. Consilier regal (1939). 
371 Nicolae Titulescu (1882-1941), jurist, om politic şi mare diplomat, prof. univ., acad. şi preşedinte al Academiei Române. Deputat (din 

1912). Ministru de Finanţe (1917-1918, 19201921), ministrul României la Londra (1921), ministru de Exteme (1927-1928,1932- 

concesiuni pentru un guvern naţional - nu - din liberali şi naţional-ţărănişti. Celelalte grupări nu importau. Nu s- 
a putut totuşi. S-a ajuns la lorga372. Nici azi nu ştiu dacă totul nu a fost o farsă de a se ajunge aci. În tot cazul cu 
concursul şi complicitatea noastră. (l-am explicat lucrul). Avem mare răspundere. Crede că dacă Duca nu va 
accepta personal combinaţia cu Argetoianu, va delega prieteni în cabinetul acestuia. Dar la alegerile viitoare 
situaţia noastră foarte grea - vor putea arunca vina şi răspunderea în campania electorală pe noi. 


Ce e de făcut? Maniu s-a retras. L-a consfătuirea de la Cluj a arătat, autorizat de acesta, cauzele, 
descoperind anumite tendinţe şi defecte ale sistemului de guvernare. În loc să fie susţinut reproducându-se şi 
comentându-se declaraţiile - a fost atacat, iar împotriva partidului s-a pornit campania de antidinastism. 
Regelui, în administraţia recentă, i-a explicat ce este cu această "campanie": Poporul român nu poate fi 
republican. De altfel asupra acestei chestiuni îi vorbisem şi eu, spunându-i că nu poate fi vorba decât de o 
acţiune de corectare şi de revizuire pentru revenirea la sistemul adevărat constituţional. Le-ar fi uşor să facă o 
nouă Alba lulia. Fără nici o propagandă poporul ardelean se mobilizează pentru dânşii. Ce-ar fi în urmă? Haos. 
Tocmai pentru aceasta e trebuinţă, cum am spus, de o înţelegere, de un sprijin reciproc, de o consolidare a 
partidelor de guvernământ. (Paranteza: Atitudinea lui Vaida faţă de Gh. Br[ătianu]. A fost la dânsul, la Externe, 
imediat după sciziune. l-ar fi spus: (notă marginală, în creion: avantajul numelui) "Ai trei avantaje asupra 
vechiului partid - al vârstei (poţi aştepta), al posibilităţii de selecţiune a partizanilor (nu cantitate, ci calitate şi 


tineret) şi de organizare temeinică (câteva organizaţiuni numai, la început) ". 


În Averescu n-are încredere. Antisemiţii sunt partid de agitaţie, nu de guvern. Înţelege şi explică 
sentimentele ce-i animează şi îngrijorarea lor faţă de primejdia ovreiască (îmi relatează o convorbire cu Zelea 
Codreanu373 pe care îl crede sincer, după ce în ziua precedentă, pe stradă, îmi povestise cazul lui "Aghiuţă"). Ar 
fi mai bine ca evreii să se organizeze ca partid neunitar, decât să se "asimileze". Păţim cu ei ca şi cu ungurii. Nu 
crede în sinceritatea lui Fildmann [Fildermann] în raporturile cu partidul nostru. Lupu, ţepiştii, ceilalţi nu au 
importanţă. 


Partidul N[aţional] Ţ[ărănesc] are trebuinţă de oarecare răgaz pentru refacere şi consolidare (sudură) 
internă. Cel liberal asemenea pentru a ieşi din situaţia în care s-a pus la 8 iunie. (În treacăt: a fost o mare greşală 
că partidul l-a împins pe Vlintilă] Br[ătianu] la audienţă; alta ar fi fost azi situaţia acestui partid, dacă nu se 


1936), delegat permanent la Liga Naţiunilor (1920-1936), al cărei preşedinte a fost (1930-1931). Îndepărtat din guvern în 1936, a 
emigrat în Franţa, unde a continuat să lupte pentru promovarea păcii şi susţinerea intereselor româneşti. 
372 Guvernul condus de Nicole lorga şi-a desfăşurat activitatea între 18 aprilie 1931 - 6 iunie 1932, savantul deţinând pe lângă 
preşedinţia Consiliului de Miniştri şi portofoliile Instrucțiunii Publice şi Cultelor şi ad-interim al Internelor (18 aprilie - 7 mai 1931). 
373 Corneliu Zelea Codreanu (Zelinski) (1899-1938), om politic, şeful organizaţiei legionare Garda de Fier. Arestat şi condamnat în mai 
1938, a fost împuşcat în noiembrie acelaşi an, din ordinul regelui Carol al II-lea. 

ducea la palat. L-a umilit şi personal). Avem deci timp de înţelegere. Trebuie un armistițiu înainte de acord. Să 
se înceteze atacurile din ambele părţi şi să se ia raporturi personale şi orice planuri se pot realiza. 


Incidental: Încercările sale de a afla dacă dna L[ upescu] este în ţară n-au dat nici un rezultat. Nu poate 
şti nimic în această privinţă. 

Mihali i-ar fi spus că dna L[upescu] va obţine un titlu princiar, apoi se va căsători cu rlegele]. Argetoianu 
ar fi căutat să-l împiedice. L-a pus pe Manoilescu să vorbească. Rezultatul: dizgraţia acestuia. 

Nu ştie ce rol a avut - dacă peste tot a avut vreunul - dna L[upescu] cu alcătuirea guvernului actual şi 
dacă este sau nu sub influenţa lui Argetoianu. 


La alegerile din 1928 a dat ordin preflectului] de Vâlcea ca Duca să aibă cele mai multe voturi dintre 
liberali, mai multe ca Vlintilă] Brătianu]. 

leri (7 sept. 1931) am fost la Bucureşti să-l întâlnesc pe Duca, întors din Basarabia. L-am văzut şi pe 
A[lexandru] M[avrodi], în măsură să ştie multe din cele ce se petrec la Curte. Mi-a spus că până la 15 oct. 
(deschiderea Parlamentului), lorga va fi ieşit din guvern şi că un guvern Argetoianu se va forma. Mai interesant 
mi s-a părut relaţiunea despre audiența lui Maniu la rege, după nunta principesei Ileana?74. Maniu ar fi făcut 
timp de aproape două ore suveranului o expunere anostă şi plictisitoare despre cele două curente politice ale 
Europei - cel de dreapta şi cel de stânga şi ar fi arătat că deşi ar vrea să meargă cu cel dintâi, e silit din cauze 
pe care nu le-ar fi dezvoltat, să meargă spre stânga. Regele foarte plictisit de lunga şi obositoarea expunere ar 
fi cerut un ceai, ar fi fumat nervos prin cabinet, ar fi chemat pe Voievodul Mihai - şi Maniu tot nu înţelegea să 
termine. l-ar fi spus apoi regelui că ar fi părăsit şefia patidului pentru motivele următoare: înlăuntru îl lucra 
satana de lunian cu câţiva alţii susținuți de Manoilescu, Cesianu, Blanc, Puiu Dimitrescu şi Nae lonescu, cerând 
regelui să nu mai încurajeze pe cei dintâi şi să pună capăt campaniei celor din urmă. Regele ar fi răspuns: 1) Că 
M[aniu] nu are calităţi de a fi şef de partid şi de guvern, dovadă guvernarea lui proastă şi de jaf; 2) Că este 
indiferent dacă este sau nu şeful partidului, aceasta fiind o chestiune internă de partid; 3) Că are prieteni în 
Partidul Ţărănesc, dar că nu înţelege să şi-i selecţioneze după simpatiile sau antipatiile lui M[aniul; 4) Că ce 
priveşte pe cei din camarilă, lucrează după capul şi sentimentele lor şi nu poate opri pe nimeni de la orice 
acţiune politică. 


374 Principesa Ileana s-a căsătorit cu principele Anton de Habsburg, la 26 iulie 1931, la Sinaia, devenind arhiducesă de Habsburg. 

Aşadar audiența n-a fost ceea ce se pretinde: o abdicare a lui Vodă faţă de M[aniu], ci un picior aruncat 
acestuia de rege". 


Întâia mea audienţă la regele Carol II. leri, luni, 13 februarie 1933, am avut întâia mea audienţă la rege. 
lată antecedentele acestei audienţe. În toamna anului 1930, după ce d-nii Vintilă Brătianu şi |. G. Duca s-au 
prezentat regelui se decisese să mai mergem câţiva din fruntaşii paliidului îndeosebi cei ce reprezentau noile 
provincii. Din parte-mi, după ce regele a venit la Cluj pentru un concurs de automobile, întrucât n-am ajuns 
să-i fiu prezentat cu această ocazie, am dat mareșalului palatului o telegramă solicitând audienţă. Neprimind 
nici un răspuns, şi apropiindu-se venirea regelui la Cluj pentru serbarea jubileului de zece ani a Universităţii, 
întrucât în audiența ce cerusem intenţionam să-l rog să primească patronajul Instlitutului] de Ist[orie]Naţlională] 
fondat de regele Ferdinand, am scris mareşalului că scopul audienței fiind în legătură cu vizita suveranului la 
Cluj, întrucât, cred, că această audienţă nu se va putea acorda înainte de a-i vorbi, îi comunic dânsului neputinta 
ce [ilizibil] să-i fac, renunțând, fireşte, la cererea de audienţă, ca nemaiavând scop. Nu am primit răspuns nici 
la scrisoare. Târziu, prin vara anului 1932, proprietarul hotelului unde locuiam375 în Bucureşti, care avea relaţii 
intime cu membrii Casei militare a regelui şi care prin aceştia îşi făcuse legături directe cu suveranul, fiind 
deseori primit în audienţă şi chemat curent la serbările Curţii (casa principesei Ileana?), mi-a spus că, vorbindu- 
i regelui într-o audienţă de Vasile Sassu şi de mine suveranul s-ar fi exprimat foarte favorabil cu privire la ambii. 
Cu acest prilej, el ne-a sugerat să mergem noi în audienţă la rege. Insistând apoi asupra acestui lucru, am fost 
silit să-i relatez întâmplarea de mai sus, spunând că nu pot cere o altă nouă audienţă, câtă vreme nu-mi fusese 
acordată cea dintâi... aducând aceasta la cunoştinţă mareşalului, acesta i-ar fi spus că nu ştie mai pe (?) nici de 
scr[isoare] mea şi că mă ruga să-i notez în scris întreaga chestie căci dânsul voieşte să repare o regretabilă 
eroare. Am dat acestuia cele cerute în care am relatat cazul aşa cum l-am expus şi mai sus. Deşi mi s-a trimis 
vorbă şi am fost asigurat că audiența va veni, ea totuşi n-a venit, aşa că nici nu m-am mai interesat de 
chestiunea aceasta. O socoteam ca şi închisă. În ziua de Sf. lon (7 ian. 1933), ducându-mă la Aşez[ământul]!. |. 
C. Br[ătianu] pentru obişnuita [ilizibil], am întâlnit, pe Calea Victoriei pe (nume lipsă) cu gen. Stan (?) - cu care 
am facut atunci cunoştinţă. Am vorbit lucruri banale. Nu i-am amintit nimic de audienţă. Totuşi F?) mi-a spus 
că dânşii au vorbit de această chestie şi că audiența va urma negreşit. Ce s-a mai întâmplat în urmă nu ştiu. 
Fapt e că sâmbătă 11 febr. am primit o tell egramă] de la Buc[ureşti] (prin Studala?) că am audienţă la Palat luni, 
13 febr. ora 16. Un scurt telefon de la Bucureşti de la N. P. (?) la institut, m-a înştiinţat că mi-a sosit acolo, o 


375 Pompei Nan. 

telegramă de la mareşalul palatului prin care eram convocat la audienţă. Am plecat deci duminică seara la 
Buc[ureşti]. Luni am văzut pe dl Duca, pe care l-am pus în curent cu ce se petrecuse, arătându-i antecedentele 
audienței. Dânsul mi-a atras atenţia asupra a două chestiuni de care ar fi bine să-i vorbesc regelui - Situaţia 
Partidului Liberal în Ardeal şi chestiunea colegiului (?) partidului. La ora 16 m-am dus la palat. În [ilizibil] am 
găsit pe prof. Melilizibil] ambii veniţi tot pentru audienţe. Acelaşi aspect şi aceeaşi atmosferă ca şi pe vremea 
regelui Ferdinand - un [lizibil] mai îngrijit şi mai ceremonios. A fost condus mai înainte M(?). După dânsul eu. 
Anunţat, am salutat protocolar. Regele mă întâmpină cu bunătate şi bine dispus, invitându-mă să iau loc. După 
ce am mulţumit pentru audienţă, i-am spus că scopul pentru care o cerusem, încă în toamnă anului 1930, nu 
mai este de actualitate. Totuşi, îl voi împărtăşi, şi i-am spus că dorinţa-mi era să solicit patronajul institutului 
fondat de r[egele] Ferdinand şi care, după moartea fondatorului a făcut progrese destul de evidente (?) şi sub 
raport ştiinţific şi sub raport material. Am publicat câteva volume din "Anuar" şi am conceput o [cuvânt lizibil] 
care, după ce va fi achitat culegerea, va produce atât cât institutul să se poată susţine din venitul său fără să 
mai facă apel la ajutorul statului. Mi-a răspuns că nu ştie nimic de propunerea de care i-am vorbit căci ar fi 
primit cu cea mai mare plăcere patronajul solicitat. l-am adaos că probabil scrisoarea mea s-a pierdut, de vreme 
ce nici mareşialul] pallatului]lnu-şi aminteşte de ea. Mulţumesc pentru încredere şi bunăvoință. Am vorbit apoi 
despre scopurile instlitutului] spunând că pe unele le-am atins, pe altele încă nu - că am pregătit deja câţiva 


tineri cari au făcut comlunicare] ştiinţifică la mine şi cari s-au remarcat prin lucrările lor istlorice] - că chiar şi 
unguri şi saşi lucrează în acest instlitut] şi că pe unul376l-am trimis să cerceteze, pentru o lună, arh[ivele] din 
Viena. Conversaţia a trecut asupra acestui subiect. Contăm [text ilizibil]. Că le-am cercetat şi eu şi am rămas 
extrem de impresionat. l-am vorbit de dosarele pe care le văzusem, din '66, '78 şi '81... prlinţul] Carol de pe 
birou [ilizibil] către Franz I[osef] [ilizibil]! a prlinţului] D. Ghilca?] etc. Am cercetat neclesitatea] unei misiuni 
istlorice] la Vie[na], la ceea ce rlegele] că şi în alte locuri ar trebui astfel de misliuni] - la Sf. Munte, la 
Consl|tantinopol]. Eu am insistat asupra celei din lerlusalim]... 


După aceea i-am spus că aş fi dorit între timp să sollicit?] aud[ienţa] şi pentru că socot că noi, cei ce am 
ajuns sfet[nici] ai Cor[oanei] ori acţionăm în viaţa publlică], avem datloria] să inform[ăm] pe suveran asupra 
situaţiei, ca să cun[oască] toate curentele (?) şi toate oplţiunile]. M-a rugat să o fac. A vorbit mult de situaţia 
ec[onomică] şi fin[anciară] în Ardeal. Suportăm nu uşor criza [text ilizibil]. Are de toate mi-a răspuns [ilizibil]. 
l-am vorbit de băncile din Ardeal şi comerţ... Situaţia în care au ajuns românii faţă de saşi şi unguri. l-am vorbit 
de procesul de românizare - Cluj [ilizibil]. Am discutat asupra clasei indlustriale] din Ba[sarabia] şi din Ardeal - 
arătând deosebirile - spun că în Bas[arabia] s-a făcut greu (?) Guv. Inculeţ. În Ardeal lupta dintre cllasele] 


376 Carol Göllner (n. 1911), istoric cu specializarea la Viena şi Paris. Autor al unor importante lucrări ştiinţifice. 

condlucătoare] şi popor. Respect pentru domni. lubire pentru săteni. Poplorul] mai conservator, mai 
tradiţionalist. Încredere şi respect. Autoritate şi prestigiu. Evrei [ilizibil]. Mi-a cerut un exemplu. l-am explicat 
[ilizibil] - Filderm[ann] [ilizibil]. Partidul Naţional. Schimbări în cei 12 ani din urmă... Am explicat iar cu 1928. 
După [ilizibil]. P. N[aţional] a pierdut [ilizibil] numai două partide- lib[eral] şi naţlional] [ilizibil]. 

Noi - plartidul] n[aţional] I[iberal] - am umblat mult pentru un asemenea bloc 1) ca să salvgardăm 
unit[atea] naţlională] şi de stat [ilizibil] 2) ca să [ilizibil]. 

Ceea ce era de prevăzut s-a întâmplat [ilizibil]. 1930 [ilizibil] a făcut deci un pact electoral [ilizibil]. Pentru 
alegerile] [ilizibil] de la Cluj, ce vor avea loc la 6 martie viitor. E o mare [ilizibil] faţă de elementul românesc. Şi 
iată pentru ce. Noi [ilizibil] [8 p. manuscris, pe 1/2 coală, cu cerneală neagră. Texte cu multe întreruperi din 
cauza originalului deteriorat - ilizibil. Ultimele două fraze se găsesc pe verso-ul ultimei pagini, în creion]. 


4 oct. 1933. Sunt la Bucureşti, de aproape două săptămâni, pentru bacalaureat. Multă nesiguranţă politică 
şi mare dezorientare la toţi. Şi la noi la liberali. Cu toate că Duca, întors de la serbările din Sinaia, spune că vine 
cu cele mai bune impresii şi că este încredinţat că vom avea succesiunea guvernului. Mai mult - el crede că până 
la sfârşitul lunii faptul se va şi întâmpla: regele i-ar fi cerut să nu înceapă nici o acţiune până la 20 octombrie, 
deoarece între timp se va produce schimbarea. Sunt printre noi şi de acei cari nu cred şi sunt convinşi că încă 
o dată Duca va fi înşelat. Între aceştia sunt şi eu. Credinţă subiectivă dar şi logică. Regele nu va concedia din 
iniţiativa sa guvernul, iar acesta are interesul să stea la cârmă. Concluzia: Vaida va rămâne la guvern şi peste 
termenul crezut de Duca. Următoarea comunicare ce mi s-a făcut aseară mă încredinţează mai mult de aceasta. 
Duca spune că s-a bucurat de foarte multă atenţiune din partea regelui, că l-ar fi recomandat regelui 
Alexandru377 ca viitorul său preşedinte de consiliu şi că i-ar fi spus chiar: "a venit şi rândul d-tale, pregăteşte- 
te!". Dar iată ce se mai întâmplă. Patriarhul vorbind, la Sinaia, regelui de alegerea marilor episcopi, i-ar fi spus 
că alegerea candidaţilor depinde şi de Duca, ca unul ce are în Congres cel mai mare număr de aderenţi politici 
şi că nu crede că dânsul va face vreo greutate. Dimpotrivă. l-a propus regelui să cheme şi pe Duca să ia 
înţelegere în această privinţă. Ori la aceasta regele a refuzat calificându-I: "ticălos, [text ilizibil] ", nu vreau să 
am nimic cu dânsul". Faptul îl deţin de la părlintele] epliscop] Llucian] T[riteanu], căruia i l-a confiat sub cea mai 


377 Alexandru | (1888-1934), rege al lugoslaviei (1921-1934), căsătorit cu principesa Maria (Mărioara) a României. A fost asasinat, în 
1934, la Marsilia, de un grup de ustaşi. 

strictă indiscreţie părlintele].. patriarh. Mie mi l-a comunicat ca să cunoaştem adevăratele sentimente pentru 
Duca ale regelui. 


La alegerea episcopilor (19, 20 şi 21 octombrie 1933). Într-una din vizitele pe care le-am făcut, fiind la 
Govora, (iulie) d-lui |. G. Duca la Măldăreşti378, d-sa mi-a dat o scrisoare a dlui N. T. Cosma379 din Beiuş în care 
se recomanda candidatura părlintelui] arhimandrit] Lăzărescu380 de la Oradea pentru Timişoara, arătându-se 
că dl Corliolan] Corneanu38' de la Caransebeş cu majoritatea membrilor adunării eparhiale de acolo s-au 
declarat pentru aceasta. Se solicită şi ajutorul prietenilor noştri din Congres. Am recomandat şi eu din parte- 
mi dlui Duca pe acelaşi arhimandrit şi am scris dlui N. T. Cosma, din partea dlui Duca că faţă de candidaţii de 
care se vorbea până atunci (de Imbroane:3&2 nu auzisem încă) suntem dispuşi să spijinim pe Lăzărescu, ca cel 
mai bun şi mai potrivit după părerea mea. l-am cerut însă să fie discret, ce priveşte sprijinul nostru, şi să lucreze 
cu tact ca să nu-şi compromită candidatura la o candidatură liberală, deci politică. 

Ulterior am fost avizat prin scrisoare de dl Avram Imbroane că şi el va candida. Îmi scria că deşi 
mitroplolitul] Bălan, cu ocazia înmormântării episclopului] Bădescu383, se declarase pentru un candidat din cler 
şi că deşi Corneanu se angajase cu Lăzărescu, dânsul, îndemnat de bănăţeni, va candida. Cerea şi el sprijinul 


378 Cula nouă de la Măldăreşti (Jud. Vâlcea), ridicată de familia Duca în 1823; de plan dreptunghiular, cu foişor, şi casele alăturate formează 
alături de cula veche (Greceanu), edificată în sec. XVIII, reşedinţa familială. 

379 Nerva Traian Cosma (n. 1897), avocat, secretar general al Consiliului Naţional Român din Bihor (1918-1919); şef de cabinet la Ministerul 
de Interne (1922); şeful organizaţiei liberale din Bihor. 

380 Vasile Lăzărescu (1894-1969), teolog cu studii de pedagogie şi filosofie la Budapesta, Viena şi Cernăuţi; profesor la Institutul Teologic 
din Sibiu (1920-1924) şi la Academia teologică din Oradea (1924-1933); episcop al Caransebeşului (1933-1940); episcop al Timişoarei 
(1940-1947), arhiepiscop şi mitropolit al Banatului (1947-1961). A fost pus în retragere la ordinul autorităţilor comuniste şi închinoviat 
la Cernica. Autor de articole, studii, traduceri, recenzii pastorale. 

381 Cornel Corneanu (1884-1963), teolog cu studii la Cernăuţi, Leipzig şi Berlin; secretar al Consiliului eparhial ortodox din Caransebeş, 
animator al mişcării naţionale, membru al Consiliului Naţional Român din Caransebeş şi al Marelui Sfat Naţional român; a participat 
la Adunarea Naţională de la Alba lulia la 1 decembrie 1918 şi a fost membru al delegaţiei care a prezentat actul unirii la Bucureşti. 
Deputat şi vicepreşedinte al Camerei Deputaţilor; preşedinte al Societăţii române de cântări şi muzică din Caransebeş, director al 
ziarului "Lumina" şi la "Foaia diecezană". Autor de studii monografice, biografii şi articole. 

332 Avram Imbroane (1880-1938), studii de filosofie-telogie şi doctoratul la Cernăuţi, apoi la Viena, Munchen, Berlin şi Leipzig. Din 1911 
devine diacon la Lugoj, concomitent redactor la ziarul "Drapelul". În 1914 s-a refugiat la Bucureşti, fiind diacon la mănăstirea Cernica 
şi apoi ofiţer în armata română, în care calitate a recrutat voluntari dintre prizonierii ardeleni, bănăţeni şi bucovineni aflaţi în lagărele 
din Rusia. A depus o intensă activitate prounionistă, participând la Marea Adunare Naţională de la Alba lulia (1 decembrie 1918) ca 
delegat al presei române. Membru în Marele Sfat Naţional român, animator al Uniunii Bănăţene (1919), deputat şi vicepreşedinte al 
Camerei Deputaţilor, secretar general al Ministerului Cultelor şi Artelor (1934-1936). 

383 losif Bădescu (1858-1933), teolog cu doctorat la Cernăuţi, secretar eparhial la Caransebeş (1889-1903), asesor (1903-1920), profesor, 
episcop de Caransebeş (1920-1933). Autor de articole, pastorale, cuvântări. 

prietenilor noştri din Congres. Nu dorea răspuns imediat. Ne ruga însă să medităm şi să examinăm situaţia cu 
privire la intenţiunile sale. 


Când l-am văzut la Bucureşti (1 octombrie) i-am spus că întrucât Corneanu cu ai săi se angajase cu 
Lăzărescu, trebuie să lucreze să-şi câştige majoritatea în Adunarea eparhială (pe care zice că o are) întrucât 
aceasta va decide soarta alegerii, deoarece Congresul se va pune pe acelaş punct de vedere ca şi în trecut: să 
respecte voinţa şi dorinţa eparhiei. l-am mai spus să se înţeleagă cu părlintele mitropolit] Bălan, să nu se opună 
la alegerea sa întrucât ştie prea bine că este un om de voinţă şi ambiţie când îşi propune ceva. 

La stăruința ca partidul să-l susţină oficial, i-am arătat că aceasta nu se poate. Căci nu putem face din 
Congres un instrument politic de partid şi nici nu putem da - prin asemenea atitudine - adversarilor politici o 
armă împotriva noastră. Ce priveşte obiecţiunea că dl Duca s-ar fi angajat pentru Corneanu, respective pentru 
Lăzărescu, am spus că n-a putut face aceasta, că cel mult a putut spune că nu este contra. În orice caz - i-am 
mai spus - să lămurească chestiunea cu dl Duca. Dar acesta, în consfătuirea de după-amiaza zilei de 1 oct cu 
bănăţenii veniţi la adunarea Comitetului central al partidului, s-a ferit a intra în miezul chestiunii, spunând că 
numai după ce va lua înţelegere cu patriarhul îşi va fixa atitudinea. Cred că ar fi fost mai cavaleresc să fi declarat 
sincer şi leal lui Imbroane motivele pentru care nu-l poate susţine: că nu are majoritate în Adunarea eparhială, 


că nu-l acceptă mitrop. Bălan şi că nu poate expune partidul să fie acuzat că se conduce de interese politice în 
această alegere. 


N-a avut însă nici curajul şi nici sinceritatea să o facă. A lăsat, ca totdeauna, lucrurile încurcate, ca să 
ajungă în cele din urmă în penibila situaţie în care a ajuns faţă de Imbroane şi amicii săi. La fel a făcut cu noi - 
cei câţiva care ne chemase la Bucureşti pentru ziua de vineri 5 oct. (dr. C. Angelescu,V. Sassu, eu etc.), ca să ne 
consfătuim asupra alegerilor episcopale. Nici n-a venit în Bucureşti şi nici nu ne-a avizat că nu vine. Astfel am 
plecat la Cluj fără nici o înţelegere prealabilă asupra candidaţilor şi atitudinii noastre la aceste alegeri. De la 
Cluj nu am putut veni la Bucureşti decât în ajunul alegerilor(1 8 octombrie). A doua zi dimineaţă l-am văzut. 
Spunea că mă căutase toată ziua cu telefonul. l-am răspuns că eu nu stau la Bucureşti, ci la Cluj şi că acolo mă 
putea găsi, nu la Hotel Bulevard. Venind şi Inculeţ am discutat puţin chestiunea alegerii de la Ismail. L-am 
prevenit că va fi un bucluc. Căci basarabenii îl vor pe Dionisie384 şi că pentru aceasta vor fi şi alţii, îndeosebi 
ardelenii, cari ţin să respecteze voinţa şi dorinţa eparhiei. Ne-a obiectat că s-a înţeles cu patriarhul să-l susţină 


384 Probabil este vorba despre Dionisie Udişteanu (1900-1984), teolog, director al Seminarului şi tipografiei de la Cernica (1930-1938), 
stareţ al acestei mănăstiri (1940-1941); profesor la Seminarul "Sf. Andrei" din Galaţi şi la Seminarul Central. 

pe Simedrea385. l-am spus că ardelenii sunt contra acestuia: pentru că militează, luptă înverşunat pentru 
modificarea, abrogarea chiar a legii de organizare bisericească şi că nu este exponentul basarabenilor. Întrucât 
însă Inculeţ, ca de obicei, n-a ţinut să se afirme categoric pentru păr. arh[imandrit] Dionisie, a trebuit să curmăm 
discuţia şi am plecat la mitropolie. 

Înainte de a începe alegerea am aflat că dl I. G. Duca fusese invitat sus la Patriarhie, unde, faţă cu mai mulţi 
episcopi şi mitropoliți i s-ar fi cerut concursul prietenilor săi politici pentru alegerea lui - Păunescu386 la Huşi. A 
răspuns că pentru motive care îl privesc nu-l poate susţine. Dar a făgăduit tot concursul pentru păr. arhlimandrit] 
Criveanu387, că la Ismail, a spus, va susţine pe Simedrea, după cum la Caransebeş, pe Lăzărescu. A mai spus că, 
pentru a face dovada că prietenii săi nu se conduc de preocupări politice, va combate candidatura părlintelui] 
Imbroane, deşi este şeful organizaţiei P.N.L. din Timişoara. 


Am rămas nedumerit de aceste angajamente. Căci, dacă m-ar fi consultat, l-aş fi rugat să nu ia nici un 
angajament de persoane, ci numai principiale. Şi anume: că va sprijini pe acei candidaţi pe care-i voieşte 
adunările eparhiale respective şi că numai acolo unde aceştia ar putea fi excepţionaţi pentru motive legale, 
canonice sau naţionale, se va examina chestiunea şi cu referire la persoane. Era mai bine. Îşi păstra libeltatea 
de acţiune şi putea manevra mai bine şi sub raport politic. 


Alegerea de la Huşi a mers bine. Criveanu, care avusese imprudenţa de a nu se declara categoric pentru 
lege faţă de mitrop. Bălan şi de ardeleni, după ce şi-a luat angajamentul că va sprijini actuala organizaţie 
bisericească, s-a ales cu voturile alor noştri (ardeleni). Altfel ar fi căzut la balotaj şi până la urmă cine ştie ce s-ar 
fi ales de dânsul. S-a prezentat după alegere foarte bine. Impresia cuvântării sale a fost minunată. După alegere, 
pe seară, ora 7, mi-am dat întâlnire la club, să aflăm rezultatul întrevederii dintre patriarh şi basarabeni şi să ne 


385 Tit Simedrea (1886--1971), teolog ortodox cu specializări la Monpellier şi Paris; preot (1907-1916), confesor militar (1916-1920), 
director al Cancelariei Sf. Sinod (1923-1925), arhiereu vicar al Arhiepiscopiei Bucureştilor (1926-1935), director al Tipografiei 
Institutului Biblic şi de Misiune, profesor, secretar de redacţie la "Biserica Ortodoxă Română"; episcop al Hotinului (1935-1940), 
mitropolit al Bucovinei (1940-1945). Participă la importante conferinţe ecumenice şi interconfesionale. Autor de studii de istoria 
bisericii, cultură românească medievală, editor de texte, studii teologice, articole, pastorale, cuvântări. 

386 Chesarie Păunescu (1888-1975), teolog, ieromonah (1915), arhimandrit (1917), profesor la Seminarul monahal din mănăstirea 
Cernica (1929-1941), director al Seminarului "Central" (1941-1944); a fost episcop al Tomisului şi Dunării de Jos (1944-1973). Autor 
al unor traduceri, pastorale, predici. 

387 Nifon Criveanu (1889-1970), teolog cu specializarea la Montpellier şi Paris, preot la bisericile "Lucaci" şi "Popa Soare" din Bucureşti 
(1916-1924); profesor şi director la Seminarul "Nifon" (1926-1928); arhimandrit-vicar al Episcopiei Râmnicului (1928) şi arhiereu- 
vicar al acesteia (1929-1933); ales episcop de Huşi (1933-1939) şi mitropolit al Olteniei (1939-1945). Autor al unor volume de 
predici, cuvântări, articole. 

fixăm asupra alegerii de a doua zi, pentru Ismail. Cum însă basarabenii n-au fost chemaţi de patriarh decât după 
ora 7, nu ne-am mai putut vedea cu dânşii în ziua aceea şi a rămas să ne întâlnim a doua zi la Cameră, înainte de 
alegere. 


Totuşi, într-un cerc restrâns (erau de faţă: |. G. Duca, dr. C. Angelescu, Gh. Tătărescu, lon Nistor etc) am 
pus chestiunea alegerii păr. Dionisie. Am spus că faţă de curentul general din Basarabia, nu e bine să luăm poziţie 
contrară. Am arătat şi motivele. Păr. Dionisie va fi ales ori, în cel mai bun caz pentru contracandidatul său, păr. 
Tit Simedrea, se va declara balotaj. lar noi, cu toate voturile noastre nu-l vom putea scoate nici la balotaj pe cel 
din urmă. Afară de această socoteală electorală - nu e bine, nu e politic să ne punem împotriva voinţei şi dorinţei 
Basarabiei în aceste vremuri de generale şi profunde nemulțumiri. Păr. Dionisie sub raport naţional şi bisericesc 
este în excepţional.N-are titluri. Dar este arhiereu şi locotenent de episcop, aşadar investit cu toate calităţile de 
a fi şi episcop de drept. Dar chiar dacă pe baza titlurilor poate fi invalidat, să lăsăm guvernului această tristă, 
odioasă, sarcină, căci nu-i va da mâna să nu-l confirme. Cu argumentele mele am convins pe toţi cei prezenți- 
Angelescu, Tătărescu, Nistor, căci, tustrei, au declarat că am dreptate. Singur Duca a rămas potrivnic. "Cum, d- 
ta, autorul legii, voieşti să calci dispoziţiile ei", îmi zise. "Nu înţeleg aceasta". l-am răspuns că situaţia lui Dionisie 
faţă de lege se poate discuta şi că peste lege sunt adesea oportunităţi politice şi naţionale ca în cazul de faţă, de 
cari cei ce sunt chemaţi s-o aplice trebuie să ţie seama şi să găsească cu chibzuinţă modalităţile de împăcare a ei 
cu necesităţile de ordin mai înalt. În tot cazul, am mai adaos, ţin să vă atrag atenţiunea asupra urmărilor ce 
atitudinea noastră împotriva basarabenilor poate avea... 


DI Duca a încheiat: "Am motivele mele - şi ţi le voi spune d-tale doctore - i se adresă lui Angelescu, - 
pentru care trebuie să susţinem pe Simedrea". Deşi jignitor pentru noi ceilalţi, am înţeles: o nouă abdicare în 
faţa Camarilei. N-am mai ripostat. N-am spus bunăoară că este nedemn şi ruşinos pentru noi să susţinem un 
candidat care a luptat şi luptă cu înverşunare împotriva legii de nouă organizare bisericească; un candidat 
protejat al lui Nae lonescu388, directorul ziarului care duce cea mai ticăloasă campanie contra partidului şi care 
insultă în fiecare zi pe şeful său; un candidat care, prin purtările şi atitudinile sale, morale şi politice, a indispus 
şi a revoltat pe toţi. lar noi să susţinem un astfel de om pentru că aşa se porunceşte, abandonând pe basarabeni 
şi indispunându-i luptând contra candidatului lor - e o mare greşeală şi e o mare ruşine. Cum poate fi un şef 
de partid - şeful Partidului Liberal - capabil de o asemenea abdicare, de o asemenea lipsă de demnitate! 


388 Nae lonescu (1890-1940), filosof şi ziarist, profesor universitar, considerat ideologul mişcării legionare. Foarte apropiat Casei regale 
şi regelui Carol al II-lea. 

A doua zi dimineaţă, la Cameră, am ridicat din nou chestiunea. Am arătat că e zadarnic să ne opunem. 
Nu reuşim. Apoi nu trebuie să-i înstrăinăm pe basarabeni şi în acelaşi timp să nu câştigăm nici măcar pe celălalt. 
Vom fi acuzaţi şi condamnaţi şi de unii şi de alţii. Aceleaşi obiecţiuni ale d-lui Duca. Aceleaşi răspunsuri ale 
mele. S-a raportat şi a plecat. Eu am rămas să fac ceea ce-mi dicta conştiinţa românească şi bisericească şi 
ceea ce-mi dicta demnitatea partidului de care mă ţin. 


Se ştie cum s-a petrecut alegerea. Fără să caut să influenţez pe oricare, am votat pe păr. Dionisie. lar la 
balotaj, când membrii Sinodului şi ai noştri au fugit din adunare ca nişte poltroni am rămas şi am votat. 
Basarabenii m-au aplaudat călduros. După alegere am explicat atitudinea mea lui Sassu, Nistor, Tătărescu şi 
Inculeţ cu care am luat masa împreună (la Tătărescu). Cu toţii erau de acord că am procedat greşit, că trebuia 
să fi chibzuit mai bine şi să se fi fixat pentru Dionisie. 

Sâmbătă dimineaţa, la alegerea pentru Caransebeş, Duca venind la adunare şi văzându-mă m-a 
interpelat enervat: "Cum, d-ta ai votat şi la balotaj! - Fireşte că da, am răspuns. Nu era să fug şi eu de la vot - 
Aşa? Asta este disciplină, fiecare face ce vrea". - "Ce-mi dictează conştiinţa şi judecata mea.- Nemaiauzit: să 
votezi împotriva propriei d-tale legi, un candidat fără titlu!- Legea-i un pretext. Candidatul e totul. Nu contra 
legii ei, contra acestui candidat am votat. - Da? Atunci vom vedea ce avem de făcut! - N-aveţi nimic de făcut: 
este în ţara asta loc şi pentru mine". Cu acest penibil dialog, petrecut în auzul câtorva amici, s-a terminat. 


Intrând Goangă în adunare şi trecând pe lângă noi, a fost şi el la fel de enervat interpelat. A ripostat cu 
demnitate. E membru al unei adunări bisericeşti, nu politice. În această adunare se găseşte în calitate de rector 
la care n-a fost ales de partid, ci mai de grabă împotriva lui, în tot cazul împotriva şefului care a lucrat pentru 
altul. Că chiar de-ar fi fost în adunare politică de partid, cuvântul de ordine trebuia împărtăşit tuturor şi motivat. 
Va trage consecinţele. La intervenţia lui Sassu, incidentul luă sfârşit. 

Eram deci s-o rup cu omul acesta, să-mi dau demisia. Au intervenit însă foarte stăruitor să nu o fac, 
prietenii - Tătărescu, Inculeţ, Sassu. Am cedat. Am scris însă d-lui C. I. |. Brătianu38. 

În trenul rapid Buclureşti] - Braşov, 5 august 7940 în Wlagon] Rlestaurant] am luat masa împreună cu 
lancu Pucerea- fostul nostru prefect de la Durostor şi aprigul luptător român macedonean. Mergea la Sinaia să 
obţină un loc de inspector la Reşiţa, acum când e ameninţat să-şi piardă şi ultimul razim de viaţă de la Silistra. 


389 Constantin (Dinu) I. C. Brătianu (1866-1950), inginer, om politic liberal, preşedinte al P.N.L. (1934-1947), ministru în câteva rânduri. S- 
a opus regimului de autoritate monarhică (1938-1940) şi aderării României la Pactul Tripartit. A fost unul din fondatorii Blocului Naţional 
Democratic (1944). Autor al unor studii politice şi economice, articole, cuvântări. A murit în închisoare. 

Am vorbit, fireşte, de situaţia în care ne găsim faţă de bulgari şi de unguri prin tratativele impuse de 
Puterile Axei3%. Discuţia alunecând la oamenii politici ai trecutului, veni vorba de |. |. C. Br[ătianu] pentru care 
şi el ca toţi ce l-au cunoscut are o mare admiraţie, un adevărat cult. Mi-a povestiti câteva întâmplări care 
trebuiesc reţinute. 


1) După recunoaşterea prlinţului] Carol la moştenirea tronului, socotind că toată vina o poartă Duduia, 
care l-a ademenit şi rătăcit de la calea cea bună, s-a dus la Florica, la Br[ătianu] comunicându-i hotărârea lui, 
ca, cu doi oameni devotați, să meargă la Paris să o răpună. Br[ătianu] s-a uitat la dânsul fără surprindere. Ştia 
bine că este un om fanatic şi rezolut, cu capul în mână şi că deci era hotărât să îndeplinească ceea ce spunea - 
îl potoli spunându-i: "S-o lăsăm. Ne poate fi de mult folos. E singura fiinţă care poate duce în prăpastie pe 
prlinţul] Carol, ca să scăpăm de dânsul. Căci atunci când D-zeu va voi să piardă această ţară, ni-l va trimite 
îndărăt'. Fără comentar... 


2) La Durostor era un turc bătrân, foarte cinstit şi de omenie, dar şi foarte impunător cu barba lui mare şi 
albă - făcea politică liberală. La alegerile averescane din 1926 a fost maltratat şi închis de agenţii guvernamentali 
într-un coteţ de porci - cea mai josnică insultă pentru un turc pe care, deci, el n-o poate uita. La venirea liberalilor 
la cârmă, în 1927, Pucerea, ca prefect l-a răzbunat: a închis şi el pe rivalii turcului, într-un coteţ de porci şi l-a 
dus să-i vadă, crezând că-i dă toată satisfacția. Dar bătrânul nu s-a bucurat. Ci dimpotrivă s-a întristat, rugând 


pe prefect să le dea drumul, să nu-i supună la o ruşine aşa de mare. A cerut însă altceva lui Pucerea drept 
satisfacţie: să-l facă primar în satul lui turcesc. Bătrân şi fără prea mare trecere în sat, nu putea fi satisfăcut. | s- 
a arătat delicat că e prea bătrân şi i s-a cerut să recomande pe un nepot, mai tânăr, ca primar. Atunci turcul foarte 
amărât, i-a amintit un proverb turcesc care sună în româneşte: când faci fântână nouă, nu scuipa în cea veche, 
că nu şti ce apă va da. 


Foarte potrivit, nu? 


Cu ocazia unei vizite la Silistra a lui I. I. C. Br[ătianul, Pucerea i-a povestit acestuia întâmplarea, 
recomandându-l pe bătrân cu care primul ministru a dat prieteneşte mâna, spunând lui Pucerea să-i ofere din 
partea sa ca dar 10.000 lei. Turcul, foarte fericit, săptămâni întregi nu s-a spălat pe mâna dată lui Brătianu. lar 
acesta l-a rugat pe Pucerea să-i scrie proverbul în turceşte şi în româneşte. A pus cartea de vizită în buzunar 
şi ori de câte ori se pregăteau cei tineri din partid să ceară înlocuirea celor bătrâni, scotea cartea şi cetia 


390 Tratativele de la Craiova între delegaţiile română - condusă de Al. Cretzianu - şi bulgară - condusă de Svetoslav Pommenov - s-au 
purtat între 19 august - 7 septembrie 1940. Ele au fost determinate de presiunile puterilor Axei, şi au avut ca rezultat cedarea 
Dobrogei de Sud către Bulgaria, în limitele frontierei din 1912. Cu acest prilej Silistra a revenit Bulgariei. 

proverbul. Aceasta mai ales în cazul de la laşi, cu înlocuirea la şefi a organizaţiei de acolo a lui Krupenscki prin 
Gh. Brlătianu]. 

3) Pucerea s-a gândit că e bine să ofere prelşedinţia] orglanizaţiei] liblerale] din Durostor lui Gh. 
Br[ătianul. |. |. C. Br[ătianu] s-a opus spunând: "Gheorghe trebuie să-şi facă întâi cariera. Apoi să intre în 
politică”. l-a cerut lui Pucerea să ia el preşledinţia] orglanizaţiei]. El n-a primit însă spunând că trebuie pentru 
asta timp şi bani. A chemat pe Duca dispunând ca ori de câte ori va avea ceva trebuinţă Pucerea, să i se deie 
ajutor. 


l-a recomandat alegerea lui Franasovici în timpul guvernării averescane de la (19)26-1927. Ca să 
împiedice alegerea, guvernul vroi să aresteze pe Fr[anasovici] pe chestia paşapoartelor. Teama şi emoția 
acestuia. Totul era să reuşească. Pucerea cu secţia de votare cu revolverul în mână, înţeles cu preşedintele. Mare 
scandal. Evacuare 2.500 de voturi mai mult. Fr[anasovici] ales. 


4) La Cameră, Lupu acuza pe Pucerea, numindu-l bandit. Acesta demisionarea telegrafică. A doua zi 
dimineaţa Br[ătianu] îl chemă spre marea lui surpriză la telefon, personal, spunându-i să vină la Buclureşti], să 
meargă la Tătărescu, subsecretar de stat la Interne. Veni. Se duse la Tătărescu. Împreună la Brlătianu]. "Ştiu ce 
intenţionezi, de ţi-ai dat demisia. Să-ţi iei satisfacţie de la Lupu, cu două palme. Nu se poate. Ai primit 
satisfacţie. Ţi-a dat-o Vintilă, care te-a apărat în parlament aşa fel că Lupu a trebuit să retracteze, declarând 
că prin epitetul de bandit n-a înţeles decât că admiraţia d-tale autentică (?), nici decum altceva”. A trebuit, 
fireşte, să retragă demisia. 

5) Minlistru] de Interne Inculeţ. Pucerea tot prefect la Silistra. Chemat la Bucureşti. Inculeţ: "trebuie să 
demisionezi. Nu mă întreba de ce, că nu-ţi pot spune. Dar trebuie”. Pucerea scoase atunci revolverul, îl pune 
pe masa ministrului, spunând: "Trebuie să ştiu cine îmi cere demisia şi de ce?" Abia l-a liniştit Inculeţ, 
spunându-i că cerea să aranjeze lucrurile. La Franasovici. Acesta la rege. Pucerea rămase. De unde însă cererea. 
De la Titulescu. Era în urma vizitei regelui Boris şi a lui Muşanof în ţară3%!. Pentru bună înţelegere, Muşanof 
cerea să fie înlocuit Pucerea, ca provocator. Titulescu se grăbi a făgădui. Dar nu mai insistă după ce află cele 
întâmplate. 


Azi, vineri, 21 februarie (1940), pe la ora 9, mergând spre Academie, în drum, prin faţa Minilsterului] de 
Finanţe, m-a întâlnit dl |. Candrea3%, proprietarul magazinului de antichităţi artistice de lângă palatul CAM- 


391 Vizita regelui Boris al Bulgariei şi a primului-ministru bulgar Muşanov la Bucureşti, a avut loc în ianuarie 1934. 
392 |. Aurel Candrea (1872-1950), lingvist şi filolog, profesor universitar la Bucureşti. 

ului, fost coleg al meu, la Braşov, în clasele primare. M-a oprit să-mi explice de ce întâlnindu-mă într-o zi nu 
m-a salutat. Eram, mi-a spus, cu un legionar care-mi adusese o carte - şi care, văzându-mă, i-a spus: "Şi pe 
ăsta o să-l curăţăm, e din cei ce a furat statul. Sunt nebuni" - mi-a spus Candrea despărţindu-ne. 


Din nou la Bucureşti, ca ministru al Cultelor pentru a doua oară. Dar abia încheiasem cursurile şi făcusem 
examenele de sfârşit de an, când am fost chemat de lon |. C. Brătianu la Bucureşti şi solicitat să intru, împreună 
cu C. D. Dimitriu şi Gh. Cipăianu, acesta din urmă ca subsecretar de stat, în guvernul de concentrare al Prlinţului] 
Barbu Ştirbei (din partea Partidului Naţional Ţărănesc au intrat în acest guvern: Mih. Popovici, Gr. lunian şi Sever 
Dan) urmat după guvernul gen. Averescu şi care n-a durat decât două săptămâni, înlocuit fiind cu guvernul de 
nuanţă liberală al lui lon I. C. Brătianu (în care au mai intrat Dr. Nic. Lupu, Const. Argetoianu şi Stelian Popescu393) 
în care am rămas la acelaşi Departament al Cultelor şi Artelor. Aşadar, în toamna anului] 1927 a trebuit să-mi 
pun suplinitor la catedra mea de la universitate. Căci deşi mai scurt, acest al doilea ministeriat al meu, a fost tot 
aşa, dacă nu mai mult împovărat decât primul - cu legea pentru regimul general al Cultelor care a provocat o 
mare şi îndelungată discuţie, dezbatere în Corpurile legiuitoare, cu deosebire în Senat (unde se găseau, ca membri 
de drept, reprezentanţii acestor culte) ca şi tratativele pentru oarecari modificări aduse textului Concordatului cu 
Vaticanul3%4 aşa cum fusese stabilit de predecesorul meu la Culte şi Arte,Vasile Goldiș. 


În timpul acestui al doilea ministeriat al meu, am însărcinat pe tânărul sculptor Onofreiu3% să facă 
busturile lui B. P. Hasdeu şi D. Onciul, foşti directori generali ai Arhivelor Statului, spre a fi aşezate în parcul 
public al acestei instituţiuni. l-am împreunat căci, deşi cel dintâi, mare umanist dar slab administrator a ţinut 
şi a lăsat la plecarea sa [totul] într-o stare deplorabilă, el a întocmit din materialul istoric şi lingvistic al acestor 
Arhive publicaţiuni epocale pentru vremea aceea. Ce priveşte pe al doilea pentru că, excelent administrator şi 
conducător, a refăcut şi reorganizat Arhivele în spirit modern, lăsându-le după 25 de ani de continuă şi 
stăruitoare muncă într-o astfel de stare că, cu drept cuvânt, el trebuie considerat ca adevăratul ctitor al Arhivelor 
Generale ale Statului, în aşezarea şi organizarea pe care a lăsat-o urmaşilor săi şi pe care aceştia, spre onoarea 


393 Doi dintre politicienii fruntaşi din perioada interbelică: primul, Const. Argetoianu (1871-1955), lider al Uniunii Agrare, ministru în 
repetate rânduri şi prim-ministru (1939), a fost partizan al dictaturii regale. Stelian Popescu (1874-1954), jurist, ziarist, director al 
"Universului" (din 1903), a fost ministru în repetate rânduri (1921-1922, 1927, 1927-1928). 

394 Tratativele pentru definitivarea Concordatului cu Vaticanul au început la Roma la 10 mai 1927, textul definitiv fiind încheiat la 7 iulie 
1929. Concordatul reglementa situaţia practicării cultului catolic şi organizarea ierarhiei catolice în România, pentru riturile grecesc, 
latin şi armean. 

395 Mihail Onofrei (1896-1980), sculptor care a lucrat în atelierele lui Vittorio Ferrari şi Bourdelle. Importante realizări: Dem. Dobrescu, 
Horia, Maica Smara, |. Bianu, |. L. Caragiale. 

lor, au ştiut-o nu numai menţine dar şi dezvolta, tot mai mult şi mai bine. La serbarea de dezvelire, inaugurare, 
a busturilor au asistat mulţi foşti colegi şi elevi ai lui D. Onciul. In numele comitetului de iniţiativă am rostit o 
cuvântare omagială în amintirea ambilor înaintaşi. 


În toamna anului 1927, cu prilejul a jumătate de veac de la războiul Independenţei noastre, Universitatea 
liberă:% de sub conducerea Dnei Sabina Cantacuzino a organizat la Ateneul Român un ciclu de conferinţe pentru 
expunerea problemelor de ordin politic, naţional, militar, social, economic, cultural etc. ce se puneau atunci 
neamului. Mi s-a făcut onoarea de a deschide eu seria acestor conferinţe vorbind, ca introducere, despre 
Antecedentele istorice al independenţei române în care să arăt etapele evoluţiei istorice a Principatelor Române 
care au dus la independenţa de la 1877. La conferinţă a asistat şi regina Maria, lon |. C. Brătianu şi mulţi alţi 
fruntaşi ai vieţii noastre politice şi culturale au fost de faţă şi au urmărit cu interes conferinţa. lon |. C. Brătianu în 
memorabilele sale conferinţe din acelaşi ciclu asupra situaţiei diplomatice a României în preajma şi după Războiul 
de Independenţă a avut aprecieri foarte măgulitoare pentru mine cu privire la claritatea cu care am expus 
subiectul. După conferinţă el ţinuse de altfel să-mi arate că am înfăţişat foarte bine rolul politic naţional pe care 
l-a avut în epoca Regulamentului Organic şi mai pe urmă, ca mentor şi îndrumător al generaţiei de la 1848, lon 
Cîmpineanu. Conferinţa s-a tipărit în volumul în care s-au publicat toate conferințele ciclului. 


Comemorarea de 50 de ani de la moartea tatii. La 25 martie 1928, împlinindu-se cincizeci de ani de la 
moartea tatii, "Gazeta Transilvaniei" şi "Carpaţii" de la Braşov, "Universul" şi "Viitorul" de la Bucureşti, şi "Cuvântul 
Poporului" de la Sibiu au închinat amintirii lui, frumoase şi elogioase articole.lar la parastasul pe care, noi, fiii săi, 
l-am făcut la Braşov a vorbit directorul Liceului Şaguna, lon Moşoiu. După parastas, ambii cu familiile noastre, am 
fost invitaţi, la prânz, ai Dnei şi Dlui lon Bordea. Vintilă Brătianu ne-a trimis o telegramă foarte mişcată iar la 
întoarcerea mea în capitală, lon G. Duca a ţinut să-mi exprime, printr-un trimis al său să mă întâmpine la gară, 
condoleanţele sale. 


Mausoleul de la Mirceşti - În toamna anului 1927 s-a terminat la Mircești, jud. Roman, bisericuţa-mausoleu 
pe care Academia Română îşi luase asupra sa să o ridice, prin subscripţie naţională, pe mormântul lui Vasile 
Alecsandri după ce Paulina Alecsandri, soţia poetului, dăruise înaltei instituţiuni casele în care au locuit, cu parcul 
lor. La 1916 când am intrat în război, Academia adunase un fond din care - cu valoarea aur a banului de atunci - 


3% Universitatea liberă sau Asociaţia Universităţii Populare a fost creată în 1911 la Bucureşti din iniţiativa lui C. Rădulescu şi cu sprijinul 
lui Spiru C. Haret. Ea a organizat cursuri de cultură generală în domeniile ştiinţei, istoriei, literaturii, artei, limbilor străine. 

se credea că lucrarea ar putea să înceapă. Un concurs pentru planul şi macheta mausoleului fu publicat şi cel ce 
luă premiul fu, mi se pare, arhitectul V. Gh. Stephănescu. Multă vreme macheta a stat expusă în coridorul de jos 
a localului Academiei. După război s-a reluat subscripţia publică pentru mausoleu dar rezultatul n-a fost cel 
aşteptat, mai cu seamă că valoarea leului nostru scăzând an de an tot mai mult, suma ce s-ar fi cerut pentru 
realizarea mausoleului devenea tot mai mare. Academia singură nu mai era deci în stare să ducă chestiunea la 
bun sfârşit. 

Venind în fruntea departamentului de Culte şi Arte în 1923, am hotărât să se facă mausoleul din fondurile 
acestui departament şi să-l ofer Academiei. Planurile le-a întocmit arhitectul N. Ghika-Budeşti3%, şeful serviciului 
tehnic al Comisiunii Monumentelor Istorice. Ele reprezentau o biserică cu elementele arhitectonice ale epocii lui 
Ştefan cel Mare. Execuţia lucrării a fost încredinţată lui |. Manolescu-Strunga, preşedintele organizaţiei P.N.L. din 
Roman, prin un evreu antreprenor local care a întârziat cu procurarea materialelor necesare şi cu executarea 
lucrărilor, aşa că am ieşit din minister (martie 1926) fără ca mausoleul să se fi putut termina cum era plănuit. La 
reîntoarcerea mea în fruntea aceluiaşi departament (iulie 1927) lucrarea a fost reluată - sub antrepriza arhitectului 
I. Popovici - şi terminată în scurt timp, refăcându-se totodată şi casele şi împrejmuirea parcului. A dispărut astfel 
şandramaua ruşinoasă sub care se aflau îngropate rămăşiţele pământeşti ale poetului şi soţiei sale. Căci acestea 
au fost deshumate şi îngropate dimpreună cu rămăşiţele pământeşti ale părinţilor lui Alecsandri, în cimitirul noii 
bisericuţe-mausoleu sub o mare lespede de marmoră pe care s-a săpat numai numele lui Vasile Alecsandri: 1821- 
1891. Totul s-a făcut în regulă, în mai 1928, în faţa autorităţilor bisericeşti şi civile şi reprezentanţilor Academiei 
Române, încheindu-se proces-verbal de modul cum s-a procedat, de ceea ce s-a găsit în vechile morminte şi de 
felul cum acestea au fost transferate în noul lăcaş de înmormântare, proces-verbal conservat în arhiva Academiei 
Române şi publicat în "Analele'instituţiunii. Sfinţirea şi ianugurarea mausoleului s-a făcut cu solemnitatea 
cuvenită, la începutul lui iunie 1928. La serbare au asistat mai toţi membrii Academiei. Episcopul Romanului, P. 
S. Lucian [Triteanu] care a prezidat ceremonia religioasă a sfințirii, a organizat, cu această ocazie, un parăstas la 
mormântul învățatului episcop Melchisedec, fost membru al Academiei; în "Anale", s-a publicat descrierea serbării 
cu discursurile ce s-au rostit cu această ocazie. 


397 Nicolae Ghika-Budeşti (1869-1943), arhitect, restaurator, cu prestigioase lucrări teoretice în domeniul istoriei şi arhitecturii 
româneşti, proiecte de restaurare şi de edificii cu funcţie publică. A condus Biroul tehnic al Comisiunii Monumentelor Istorice. Legat 
printr-o sinceră prietenie de autorul Amintirilor. 

LA ACADEMIE 


Iarăşi la Cluj, după retragerea guvernului Vintilă Brătianu - În noiembrie 1928, după serbările 
comemorative ale semi-centenarului Dobrogei, retrăgându-se guvernul Vintilă Brătianu din care făceam parte 
ca ministru al Cultelor şi Artelor, m-am întors la Cluj, reluându-mi activitatea la Universitate pe care nu am mai 
părăsit-o decât peste cinci ani, în noiembrie 1933 când, pentru a treia oară, am fost numit ministru, de astă 
dată al Ardealului, în Cabinetul lui |. G. Duca. În tot acest timp, deşi am făcut parte din Senat(1929-1931 şi 
1932-1933) şi din Adunarea Deputaţilor (1931-1932) m-am aranjat astfel să pot face regulat cursurile şi 
lucrările de seminar la Universitate. Şi anume: lunea, marţea şi miercurea eram la Cluj pentru Universitate, iar 
joia, vinerea şi sâmbăta la Bucureşti pentru Academie, Parlament. A fost destul de greu, negreşit, dar încă în 
putere şi cu destul elan ca să le dovedesc pe toate, am izbutit să-mi îndeplinesc sarcinile ce le aveam la 
Universitate ori mi se dădeau la Academie unde, în sesiunea generală din 1934, ales fiind unul din cei trei 
vicepreşedinţi, am făcut parte din Delegaţie3%. 

Până la această dată am reprezentat Academia la ceremonia transferării rămăşiţelor pământeşti ale lui 
Andrei Bîrseanu de la Cimitirul central din Sibiu la cimitirul din Groaverii Braşovului, în 1925, rostind, în numele 
instituţiunii, o cuvântare omagială întru amintirea fostului nostru coleg şi înaintaş. Asemenea am fost delegat 
în 1929 să reprezint Academia şi la dezvelirea statuei regelui Ferdinand | la Orăştie, serbare la care a luat parte 
întreaga familie regală şi Regenţa:%. Şi aici a trebuit să rostesc un scurt cuvânt în numele instituţiunii ce 
reprezentam. În fine, în 1931, intrând venerabilii noştri colegi I. C. Negruzzi şi M. Şuţu+00 în al şaptelea deceniu 
al vieţii, Academia Română a ţinut să sărbătorească acest rar, ar trebui să zic chiar unic, eveniment în cadrele 
unei şedinţe festive prezidată de protectorul şi preşedintele ei de onoare, M. S. regele Carol Il. Eu am fost 
însărcinat să felicit şi să elogiez pe M. Şuţu, iar Oct. Goga pe |. C. Negruzzi. 


398 Delegaţia Academiei, compusă din preşedinţii secţiilor împreună cu preşedintele şi secretarul general, asigura conducerea 
administrativă a instituţiei. 

399 Regența - compusă din prinţul Nicolae, Gheorghe Buzdugan şi Miron Cristea - a asigurat conducerea statului în numele regelui Mihai, 
minor, de la moartea regelui Ferdinand (20 iulie 1927) până la venirea pe tron a lui Carol al II-lea (8 iunie 1930). 

400 lacob Negruzzi (1842-1932), scriitor, profesor universitar la laşi, academician, unul din întemeietorii "Junimii"; Mihail Şuţu (1841- 
1933), numismat, academician. Ambii au adus o contribuţie deosebită la dezvoltarea şi propăşirea Academiei Române. 

Sărbătorirea lui M Şuţu şi |. C. Negruzzi la Academie. A fost o şedinţă într-adevăr frumoasă. Cuvântările, 
fiecare în alt gen şi altă manieră literară, au fost, ambele, primite cu multă căldură de numeroasa şi selecta 
asistenţă. Evident, cuvântarea lui Goga, prezentată cu multă artă şi superior talent, a imprimat caracterul festiv al 
şedinţei. Drul |. Cantacuzino, cu spiritul său fin şi pătrunzător, mi-a spus la sfârşitul şedinţei: "Minunată 
cuvântarea lui Goga dar şi a Dtale pentru cine a urmărit-o şi i-a pătruns sensul, n-a fost mai prejos". lar N. lorga 
care-şi avea locul în capul mesei, de unde membrii obişnuiau să-şi rostească cuvântările lor publice, îmi zise în 
glumă: "Vezi, mie n-o să-mi faci un elogiu aşa de frumos! - Nu, i-am răspuns, pentru că noi n-o să vă putem 
urma până la capăt pe Dv. care faceţi parte dintr-o familie de longevivi", ceea ce, din nenorocire, nu s-a adeverit. 
În aceeaşi ordine de idei mai ţin să însemnez că, după moartea neaşteptată a lui Goga, în mai 1938, ieşind de la 
şedinţa Academiei în care i s-a făcut protocolarul elogiu, N. lorga mi-a spus: "Al cui rând va fi acum?". l-am 
răspuns că numai al dânsului nu, la care mi-a obiectat: "Asta nu se ştie niciodată”. Şi în adevăr, aşa a şi fost, căci 
cel dintâi care a dispărut, după Oct. Goga, a fost, din nefericire, chiar el, N. lorga, în noiembrie 1940. 


Comunicări la Academia Română şi conferinţe la Universitatea liberă -Afară de aceste însărcinări am făcut 
câteva comunicări: D/n grijile şi greutăţile unei domnii, la 27 oct. 1931; Jurnalul Principelui lacob Sobieschi, fiul 
Regelui loan, asupra campaniei polone din Moldova în 1686, la 16 noiembrie 1932;/n jurul asasinării lui Barbu 
Catargiu, la 26 mai 1933; Doi misionari scoțieni în Țările Române, la 15 iunie 1934; Evrei; şi Țările Române acum 
o sută de anila 22 iunie 1934. În fine, tot în 1934 am fost însărcinat să reprezint Academia Română la 
comemorarea de 25 de ani a morţii lui Aug. Bunea, la Blaj, unde am rostit o pioasă cuvântare în memoria acestui 
mare fiu al neamului, decedat, din nefericire, aşa de timpuriu, spre marea pagubă a acestui neam. lar în anul 
1935 am fost desemnat să răspund cuvântului de recepţie a generalului Radu C. Rosetti. Tot în aceşti ani am 
organizat, împreună cu Dna Sabina Cantacuzino, preşedinta Universităţii libere, câteva cicluri de conferinţe 
istorice, cicluri în care am vorbit însumi; asemenea conferinţe din care s-au tipărit două: Viața politică a 
Principatelor Unite sub domnia lui Cuza Vodă (1931) şi Abolirea Protectoratului rusesc în Principatele Române 
(19327). 


Moartea lui loan Bianu. În acest an 1935, luna lui februarie, s-a stins din viaţă, în etate de 79 de ani, loan 
Bianu, slujitorul neclintit şi neobosit al Academiei Române timp de 60 de ani, adevăratul ctitor, alături de D. A. 
Sturdza, al ei. Eram atunci în Delegaţiune, sub preşedinţia lui L. Mrazec. Ştiam bine şi de mult ce reprezintă 
Bianu în organizaţia şi viaţa Academiei şi-mi dădeam seama că pierderea sa va fi greu de înlocuit. Dar ca unul 
ce mai ştiam câtă încredere avea în calităţile administrative şi în devotamentul pentru instituţiune al noului 

nostru coleg, generalul R. Rosetti40!, am propus şi Delegaţiunea a aprobat ca acesta să-i ia, provizoriu, locul de 
director al Bibliotecii, până la sesiunea generală ordinară din mai viitor. 


Relaţii cu Gr. Antipa. Tot din prilejul acestei pierderi am reluat relaţiile personale cu Gr. Antipa - unul din 
cei mai pricepuţi cunoscători ai problemelor de administraţie ale Academiei şi tot aşa de devotat intereselor şi 
progrese lor ei culturale şi ştiinţifice - relaţii pe care le întrerupsesem cu 2-3 ani mai nainte, pe chestiunea 
construirii spitalului pe care Fundaţiunea Elias402 era obligată prin dispoziţiile testamentare ale fondatorului, 
să-l întemeieze. Căci iată ce s-a întâmplat. Pentru îndeplinirea acestui scop, Consiliul Fundaţiunii făcuse o 
convenţiune cu Eforia Spitalelor Civile prin care se obliga de a termina şi înzestra cu toate cele trebuincioase 
unul din pavilioanele pe care aceasta le construia din roşu la Filantropia, ca pe urmă să-l întreţină în comun ca 
spital al Fundaţiunii Elias. Majoritatea membrilor Academiei fiind contra convenţiunii, aceasta a fost respinsă 
dar numai cu un vot în plus. Antipa a venit atunci cu o serie de noi motive în spijinul propunerii Consiliului 
Fundaţiunii şi cu o scrisoare a lui Sim. Mehedinţi prin care declara că dacă ar fi fost de faţă la şedinţă în care se 
respinsese convenţia, ar fi votat pentru. În felul acesta se încerca a se obţine un răsvot. 


În dezbaterile ce au avut loc asupra acestei întâmpinări m-am opus cu toată hotărârea, răsturnând rând 
pe rând, noile motive invocate de Antipa403 şi arătând că nu cu o scrisoare postumă se poate reveni asupra unui 
vot dat în toată regula şi înregistrat de plen. Şi eu ziceam, am avut în buzunar, în ziua votului, o scrisoare a lui 
Gh. Bogdan-Duică prin care acesta declara că, dacă ar fi prezent la şedinţă, ar fi votat contra convenției. Dar 
nici nu m-am gândit s-o prezint pentru că voturile se dau personal de membri prezenţi şi nu se pot dărâma cu 
scrisori de felul celei aduse de Antipa. Urmarea a fost că propunerea sa de revenire asupra votului nici n-a fost 
luată în consideraţie de plen. 


401 Radu Rosetti (1877-1949), general, preşedinte al Consiliului Muzeului Militar Naţional (1924-1931), conservator şi director la 
Biblioteca Academiei (1931-1940). Cercetător reputat cu o contribuţie decisivă în domeniul istoriei militare româneşti. 

402 Fundaţia M. H. Elias se instituie în urma testării, în 1921, de către Jaques M. Elias (1844-1923) a unei importante sume de bani şi 
bunuri imobile pe seama Academiei. Fundaţia avea ca scop ajutorarea şi dezvoltarea instituţiilor ştiinţifice şi culturale, prin premii şi 
burse. Donaţia a fost acceptată în 1923 iar în 1925 i s-au aprobat Statutele şi actul de fundaţiune. 

403 Grigore Antipa (1867-1944), biolog, prof. univ., acad., muzeolog. IÎntemeietor al Muzeului de istorie naturală din Bucureşti. 
Personalitate marcantă a vieţii ştiinţifice şi academice. A studiat problemele florei şi faunei marine, a pus bazele Şcolii româneşti de 
hidrobiologie şi ihtiologie. Iniţiatorul dioramelor în prezentarea muzeografică a exponatelor. 

Am redactat întâmpinarea mea şi am dat-o la Cancelarie să fie tipărită în "Anuar". Sub motiv că ar putea 
prejudicia interesele şi poziţia Fundaţiunii faţă de moştenirea lui Elias, Andrei Rădulescu404 a insistat să renunţ 
la publicarea ei, ceea ce am acceptat. Cu toate acestea Antipa s-a socotit aşa de ofensat că nu mi-a mai vorbit, 
deşi soluţia propusă de noi - să se cumpere un teren pe care Fundaţiunea să construiască un spital propriu, 
fără nici un amestec străin de Academie - a recunoscut şi el, ulterior - c-a fost cea mai bună. L-am întrebat mai 
târziu: "De ce te-ai supărat? Soluţia noastră n-a fost cea mai bună?" "Ba da, recunosc. Dar m-ai făcut incapabil." 
- "Cum?" am întrebat. "Ai zis că dacă nu suntem capabili să ducem la îndeplinire hotărârea Academiei, să ne 
dăm demisia". "Da, am zis, dar asta nu însemnează că te-am făcut pe Dta personal incapabil ci că, în această 
singură ocazie, dacă Consiliul nu poate sau nu voieşte să execute hotărârea noastră, să-şi dea demisia”. 


De altfel Antipa, eminent om de ştiinţă în specialitatea sa, era aşa de ambițios şi orgolios că orice 
obiecţiune împotriva părerilor sau propunerilor sale, o lua ad personam. Din această cauză ajunsese cu cei mai 
mulţi colegi ai săi, chiar cu bunul său prieten şi conşcolar, Em. Racoviţă495, nici să nu mai vorbească, cum a 
ajuns şi cu mine în mai multe rânduri. Eu însă nu i-am purtat pentru aceasta nici o ranchiună. Când a fost 
sărbătorit pentru împlinirea vârstei de 70 de ani, am prezidat, în calitatea mea de atunci, de preşedinte al 
Academiei, şedinţa festivă de la Fundaţiunea Carol | în care s-a prezentat volumul omagial publicat din acest 
prilej şi s-a elogiat activitatea sa ştiinţifică, rostind însumi o caldă şi sinceră cuvântare, iar după moartea lui 
Em. Pantazi, unul din cei trei executori testamentari ai lui Elias, membru de drept în consiliul Fundaţiunii sale, 
am cerut şi obţinut de la guvern numirea, în locu-i, a lui Antipa. Trebuie să recunosc că, la rândul său, a avut 
cuvinte foarte frumoase şi măgulitoare faţă de mine când am fost sărbătorit şi de Academie pentru vârsta de 
60 de ani - cuvinte publicate în "Analele" acestei instituţiuni. 


404 Andrei Rădulescu (1880-1959), jurist, prof. univ., acad. Prim-preşedinte al Înaltei Curți de Casaţie (din 1928). Importante lucrări în 
domeniul istoriei dreptului românesc. 

405 Emil Racoviţă (1868-1947), biolog, prof. univ., acad. A pus bazele biospeologiei şi a înfiinţat la Cluj primul Institut de speologie din 
lume. Importante lucrări şi contribuţii în zoologie şi biologia teoretică. 

Evenimente academice şi alegerea mea ca preşedinte al Academiei. În sesiunea generală din 1935 s-a făcut 
revizuirea de la început până la sfârşit a Statutelor Academiei, revizuire ce se impunea din mai multe 
consideraţiuni. Una din aceste era şi aceea că, prin moartea lui Ilon Bianu care, împreună cu funcțiunea sa de 
director al Bibliotecii, cumulase, rând pe rând, şi pe acele de preşedinte, de secretar general şi de director al 
Bunurilor, trebuia să se specifice mai de aproape rolul şi atribuţiile bibliotecarului. Atunci - la aceste revizuiri - s- 
a înmulţit şi numărul membrilor activi de la 35 la 45 (câte 15 de fiecare secţiune) şi al membrilor corespondenţi 
de la 60 la 75 (câte 25 de fiecare secţiune). 


În aceeaşi sesiune generală am ales, ca membru activ, în locul lui Gh. Balş, pe Nicolae Titulescu. Aceasta 
împotriva opoziţiei înverşunate a lui N. lorga care de când i-a disputat, în 1931, preşedinţia Consiliului de 
Miniştri, vedea în Titulescu un adversar personal al său, ceea ce nu era câtuşi de puţin. Alegerea aceasta a avut 
ca urmare o nouă întrerupere a relaţiilor mele cu N. lorga pentru că votasem pe Titulescu. Or, la sfârşitul sesiunii, 
trebuia făcută alegerea unui nou Birou al Academiei, mandatul celui vechi, prezidat de L. Mrazec, expirând. Şi 
cum în timpul preşedinţiei acestuia el mă ruga ca, în calitatea mea de unul din cei trei vicepreşedinţi, să prezidez 
şedinţele când era bolnav, ori trebuia să se facă elogiul vreunui membru dispărut din secţiile istorică sau literară, 
am ajuns să prezidez mai multe şedinţe publice ale Academiei, ceea ce a contribuit, cred, ca la constituirea 
noului Birou, unii din colegi, în frunte cu L. Mrazec, să-mi susţină candidatura la preşedinţia instituţiunii. Alţii, 
pe aceea a lui Oct. Goga. 

A fost o luptă încordată. La primul scrutin nici unul din candidaţi, căci în afară de mine şi de Goga4% mai 
candidau dr. Gh. Marinescu407 şi Gr. Antipa, nu obţinurăm majoritatea. La scrutinele următoare - căci au fost 
vreo patru de toate - voturile se concentrau asupra mea şi a lui Goga, fără ca vreunul să obţină majoritatea 
deoarece se dădeau şi pentru alţii câte unul sau două voturi. Aşa N. lorga a votat pe N. Titulescu. Repetându- 
se astfel de mai multe ori votarea, şi Goga văzând că nu are şanse de a fi ales, deoarece N. lorga, la al treilea 
scrutin a spus, în auzul tuturor: "Eu nu merg cu aventura, votez pe Lapedatu”, a declarat că nu înţelege să se 
continue această cursă de voturi şi că, deci, îşi retrage candidatura. Ca urmare unii din prietenii săi (Puşcariu, 
Lupaş, Dragomir etc.) dându-mi votul mie, am fost ales. 


406 Octavian Goga (1881-1938), poet, ziarist, acad., om politic. Ministru în repetate rânduri (1919-1921,1926-1927), prim-ministru 
(dec. 1937-febr. 1938). Din 1935 conduce, cu A. C. Cuza, Partidul Naţional-Creştin. Activ luptător pentru realizarea unităţii naţionale. 
In poezia sa, operă cu mesaj naţional, prezintă realităţi şi tipuri ale satului tradiţional transilvănean, legate structural de istoria 
poporului român. 

407 Gheorghe Marinescu (1863-1938), medic, prof. univ., acad. Fondatorul Şcolii româneşti de neurologie. Contribuţii originale în domeniul 
fiziologiei, histologiei şi clinicii sistemului nervos. 

Foarte mişcat, am mulţumit, mărturisind sincer colegilor că preţuiesc demnitatea la care m-au urcat mai 
mult, ca pe oricare altele pe care le-am avut până atunci şi că mă voi sili să fiu pe cât voi putea la înălţimea 
iluştrilor înaintaşi ce m-au precedat la locul de preşedinte al celui mai înalt aşezământ de cultură al neamului. 
A doua zi m-am dus la N. lorga care, deşi supărat pe mine pentru că îmi dădusem votul la alegerea lui Titulescu, 
rostise sentinţa mai sus menţionată, să-i mulţumesc pentru votul şi spijinul moral ce mi-a dat şi să-l rog să- 
mi acorde preţiosul său spijin spre a-mi putea îndeplini sarcina grea ce mi se conferise, conştient că vor fi 
atâtea chestiuni de care Academia va avea trebuinţă de autoritatea şi prestigiul său. M-a primit cât se poate de 
prieteneşte şi a fost foarte amabil cu mine. 


Activitatea mea ca preşedinte al Academiei. Şi, în adevăr, în cursul celor trei ani de zile cât am purtat 
demnitatea de preşedinte al Academiei am căutat să fiu cât mai de folos instituţiunii şi intereselor ei. Lăsând 
agendele administrative pe seama devotatului şi conştiinciosului secretar general care era neuitatul Gh. 
Ţiţeica408 şi a Delegaţiunii, am ţinut să-mi îndeplinesc sarcinile administrative cât am putut mai bine şi mai 
demn. Afară de aceasta mi-am pus de gând să construiesc, în timpul preşedinţiei mele, noul local al Bibliotecii, 
fără de care Academia nu putea merge înainte cu biblioteca şi colecţiile sale. Cu trecerea pe care o aveam la 


guvern, mai întâi ca membru al său, apoi ca preşedinte al Senatului, am izbutit să obţin creditele şi mijloacele 
necesare pentru construirea - după planurile arhitectului Duiliu Marcu - a noii clădiri, înzestrând-o cu cel mai 
modern şi complet mobilier de bibliotecă - clădire în care am mutat şi s-au orânduit serviciile pendinte ce 
funcționau până atunci în vechiul local, al administraţiei. 


Noul local al Bibliotecii Academiei şi incidentul N. lorga - regele Carol I1- Inaugurarea s-a făcut pe fugă, 
în prezenţa regelui Carol II, după şedinţa de recepţie a lui Lucian Blaga+0- 5 iunie 1937 - pe care suveranul a 
ţinut s-o prezideze cu o cuvântare de elogii la adresa noii literaturi simboliste a cărei cea mai înaltă expresie 
era, după părerea regelui, Tudor Arghezi+!0. Cuvântarea l-a iritat pe N. lorga în aşa grad că abia şi-a putut 


408 Gheorghe Ţiţeica (1873-1939), matematician, prof. univ., acad. Iniţiator al unor capitole din geometria diferenţială proiectivă şi afină. 
A studiat geometria curbelor şi transformărilor conforme, contribuind la ridicarea şi afirmarea învăţământului matematic din România. 

409 Lucian Blaga (1895-1961), poet, dramaturg, filosof şi eseist. Prof. univ., acad. Ca diplomat a adus servicii mari culturii şi istoriei 
poporului român. Opera sa, deschisă spre miracolele lumii şi spre genuinile istoriei, prezintă sensibil şi original elemente ce explică 
trăirea şi stările sentimentale ale poporului român, spaţiul în care acesta s-a născut şi s-a afirmat. 

410 Tudor Arghezi (1 880--1967) obținuse în 1934 Premiul naţional pentru poezie. Creator vizionar, critic realist al lumii în care trăia, de 
o mare sensibilitate, poetul nu reprezenta desigur doar curentul simbolist, ci îşi stabilise încă de pe atunci un loc în cultura 
românească. Adulată dar şi contestată, opera sa a făcut obiectul unor întinse polemici, între critici situându-se şi N. lorga. 

reţine revolta şi indignarea. Când suveranul părăsi incinta, fără a mai face, cum era obiceiul, ocolul mesei 
academicienilor spre a-i saluta, N. lorga evită să-l întâlnească (deşi-i era în drum) şi zise tare, ca să fie auzit: 
"Cu Domnul acesta ne vom mai întâlni!" 


Conducându-l pe rege la noul local al bibliotecii ce trebuia să se inaugureze după şedinţa solemnă, Goga 
care, împreună cu mine, îl conduserăm, îi zise: "Majestate, vi s-a aruncat mănuşa', la care acesta adăugă: "O 
voi ridica duminică, la Cluj", unde era pregătită, pe această zi, o mare manifestaţiune pentru inaugurarea 
Colegiului academic şi proclamarea regelui ca doctor honoris causa al Universităţii transilvane. 


Inaugurarea Bibliotecii s-a făcut, cum am zis, pe fugă întrucât regele era aşteptat la Palat pentru nu ştiu 
ce recepţie a unor străini. Totuşi mi-am putut rosti cuvântarea de inaugurare în care am arătat fazele prin care 
a trecut Biblioteca Academiei, ca aşezare, până ce a ajuns în acest nou, frumos şi modern local care a rămas să 
fie vizitat cu altă ocaziune. Dumineca ce urmă am plecat la Cluj, să asist la serbare, pe de-o parte ca membru 
al guvernului, pe de alta ca profesor al universităţii. Am aşteptat cu nerăbdare cuvântarea regelui, să văd cum 
o să ridice mănuşa. Spre marea mea surpriză, n-a mai amintit nimic de literatura pe care o elogiase la Academie. 
Se vede că într-adevăr "la nuit porte conseil". Îşi dăduse seama că nu e treaba unui suveran să intre în polemică 
publică literară şi mai ales că e imprudent să angajeze cu N. lorga o luptă pe un asemenea teren. Mai mult, că 
e bine să-l liniştească şi să se împace cu el. Căci, seara, după plecarea trenului la Bucureşti, Ilon Inculeţ, ministrul 
de Interne şi persona grata a regelui, împreună cu [Gheorghe] Tătărescu“! şi [Richard] Franasovici a venit la 
mine în vagon, spunându-mi că l-a rugat pe rege să meargă în acest scop la Vălenii de Munte, la N. lorga. 

Inteligent şi abil cum era, cunoscând firea orgolioasă şi vanitoasă a marelui cărturar, loan 
Constantinescu, cum îi ziceam noi, prietenii, după moda rusească, m-a întrebat de cărţile asupra Basarabiei pe 
care le scrisese lorga înainte de unirea de la 1918, pentru ca, spunându-i că ele au fost lectura la care s-a 
format naționalismul intelectualilor români basarabeni sub stăpânirea ţarismului, îi câştigă, în felul acesta, 
bunăvoința pentru îndeplinirea cu succes a misiunii ce i se încredinţase. 

Dacă amintesc aceste lucruri e ca să se vadă cât de uşuratec şi nesocotit era Carol Il în intenţiunile şi 
faptele sale şi de ce mijloace se folosea el spre a-şi repara greşelile şi nesăbuinţele! Cât de departe era în 
această privinţă de cumintele şi înțeleptul Carol |! 


411 Gheorghe Tătărescu (1886-1957), om politic, acad. Unul din conducătorii Partidului Naţional Liberal şi lider al grupării "tinerilor 
liberali". Ministru şi prim-ministru (1934-1937, 1939-1940). După 1944 a aderat la programul FND, ajungând vicepreşedinte şi 
ministru de Externe (1945-1947) în guvernul P. Groza. 

Comemorarea Carmen-Sylvei la Academie. În martie 1936, hotărându-se o şedinţă solemnă a Academiei 
pentru comemorarea fostei sale membre de onoare, regina poetă Carmen Sylva, prin conferinţa lui Octavian 
Goga, la dorinţa regelui, care avea să participe la această şedinţă, am citit eu, în calitate de preşedinte, ca 
introducere, o comunicare cu subiectul Dinastia noastră şi Academia Română, în care am expus interesul şi 
sprijinul material şi moral, pe care suveranii ţării l-au arătat şi acordat întotdeauna acestei instituţiuni ctitorie, 
se poate zice - a regelui Carol I. În interesul regatului român. 


Boala mea de cord - Viaţa pe care am dus-o în ultimii ani cu oboseala drumurilor continue între Bucureşti 
şi Cluj şi cu enervările ce mi le pricinuiau intrigile infernale din partid, după ce I. G. Duca luase pe urma morţii 
neaşteptate a lui Vintilă Brătianu, şefia P.N.L., mi-a cauzat un grozav atac de cord în martie 1936. Abea mă 
întorsesem de la Londra unde fusesem în suita Regelui Carol II să reprezentăm - N. Titulescu, gen. Paul Angelescu 
şi cu mine - guvernul român la funeraliile regelui George V, când am avut, la Braşov, în preumblările pe care le 
făceam cu prietenii pe promenada de sus, pe sub Tâmpa, primele simptome de angină pectorală. 


Nu mi-am dat atunci seama ce este. Am atribuit durerile ce simţeam în partea de sus a pieptului, gerului 
din acele zile, nefiind acoperit cu un fular la gât. Dar durerile s-au repetat şi la Bucureşti - pe stradă şi chiar acasă. 
Victoria singură s-a gândit că ar putea fi atacuri de angină pectorală. Prietenul Dr. Titu Gane, pe care l-am 
consultat m-a dus la drul Nanu-Muscel care mi-a recomandat linişte, odihnă, dietă şi - pentru prevenirea 
atacurilor - trinitrină. 


În noaptea de 7 spre 8 martie am avut însă un atac foarte violent. Pieptul, braţele, gâtul, urechile şi capul 
întreg îmi erau prinse ca într-un cleşte de cumplite junghiuri şi dureri. Nebănuind gravitatea stării mele, m-am 
sculat şi m-am preumblat prin cameră, fără să fi avut pe cineva, nici măcar pe soţia mea care, întâmplător, se 
găsea la Bucureşti, la fratele ei. Numai spre ziuă, după câteva ceasuri de neînchipuite suferinţe am avizat-o 
(spusesem însă gardianului ce-l aveam de pază la uşă, că dacă se întâmplă ceva rău cu mine să telefoneze la dl 
Pană). Sosind şi dându-şi seama de primejdia în care mă aflam, Victoria vesti de îndată pe drul Petruş Niculescu, 
care mă luă şi mă duse la sine acasă, chemând şi pe drul Danielopolu să mă vadă. 


Mi-a făcut injecții cu morfină pentru potolirea durerilor şi m-au pus la pat, nemişcat, cu tot tratatmentul 
de rigoare. Căci avusesem un infarct cardiac. După trei săptămâni de cea mai atentă îngrijire, liniştindu-mă şi 
mai întremându-mă, mi-au făcut cardiogramă şi m-am dus la Cluj. Aci am consultat un tânăr medic evreu 
specializat în bolile de inimă la Viena, în Sanatoriul Dr. Matyas, care a comunicat familiei şi prietenilor mei de 
acolo că starea mea este foarte gravă şi că nu crede că voi putea face un drum până la Viena, cum intenţionam 
pentru a consulta pe drul Wenckebach, vestitul cardiolog. 

La Viena şi în Sanatoriu la Baden bei Wien - Totuşi am ajuns în vacanţa de Paşti la Viena. Wenckebach era 
însă plecat să-şi petreacă vacanţa la ţară. M-am adresat unui alt medic specialist, şi acesta profesor la Facultatea 
de Medicină, un evreu originar din Bucovina, care mi-a recomandat să mă duc la Baden bei Wien, la sanatoriul 
drului Lakatos, unde funcţiona un tânăr medic specialist în boli de inimă (dr. Goldenberg) către care îmi dădu 
o scrisoare. Am stat în acest sanatoriu vreo 6-7 săptămâni în care timp, cu linişte, odihnă, regim, cu diferite 
injecții şi tratatmente, m-am întremat destul de bine ca să mă pot întoarce la Bucureşti, pentru sfârşitul sesiunii 
generale a Academiei Române. La întoarcere l-am consultat pe drul Wenckebach, care m-a găsit bine dar care 
mi-a mai spus că noi, românii, şi în general europenii, ne sinucidem cu viaţă în permanentă agitaţie şi neodihnă 
pe care o ducem. Numai englezii cu temperamentul lor flegmatic, cu munca lor ordonată şi cu odihna 
săptămânală îşi ştiu păstra inima. De aceea pe continent sunt mult mai multe cazuri de boli de inimă ca în 
insulele britanice. "Cel mai bun remediu pentru dta, mi-a spus, ar fi să te duci undeva, la ţară, să stai ceasuri 
întregi cu undiţa în mână, pe malul unei ape. La Bucureşti aveţi doi foarte buni cardiologi, care vă pot îngriji, să 
nu mai veniţi la Viena - drul Iliescu (Tantinel) şi drul Theodorescu (Basil)." 


Întors acasă, m-am dat pe seama celui din urmă, care m-a îngrijit aşa că în vacanţa cea mare, de vară, 
să pot pleca, nu la Karlsbad, cum obişnuiam de câţiva ani, ci la Franzesbad, cum mi se recomandase, ca staţiune 
balneară cl imaterică mai potrivită pentru cei suferinzi de inimă. Am petrecut o lună de zile în pustnicia de acolo 
întremându-mă. 


Jubileul nostru la 60 de ani - Cum în anul acesta - 1936 -împlinisem, la 14 septembrie, 60 de ani, colegii, 
prietenii şi şcolarii noştri de la Cluj au luat iniţiativa unei sărbători, prin publicarea unui volum omagial şi 
organizarea unei manifestări publice la Braşov - locul nostru de origine, după mamă şi unde părintele nostru a 
funcţionat ca profesor la gimnaziul român de acolo, azi Liceul Şaguna şi unde a şi decedat. Volumul s-a publicat 
prin îngrijirea prietenului şi colegului nostru loan Lupaş. Este intitulat: Fraților Alexandru și lon Lapedatu, la 
împlinirea vârstei de 60 de ani (XIV, IX.MCMXXXVI), are 905 pp. şi cuprinde, afară de notele bio-bibliografice cu 
privire la părintele nostru şi la noi, cei doi fraţi, 67 contribuţiuni ştiinţifice şi literare, pe cât de variate ca 
subiecte, pe atât de preţioase ca conţinut. E tot ce putea fi mai măgulitor şi onorator pentru noi. 

Serbarea de la Braşov a avut loc la 14 noiembrie într-o duminică. A participat foarte multă lume 
intelectuală, nu numai de peste munţi, ci şi de dincoace de munte, din Bucureşti în special. A început prirtr-un 
serviciu divin la Biserica Sf. Nicolae din Schei, oficiat de |. P. S. Mitropolit al Ardealului şi printr-un parastas la 
mormântul părintelui nostru, în cimitirul din Groaveri, unde a vorbit prof. loan Moşoiu, directorul liceului; a 
continuat printr-o şedinţă publică în sala cea mare, festivă, a aceluiaşi liceu, prezidată de Mitropolitul dr. Nicolae 
Bălan, asistat de vicarul Victor Macaveiu ca reprezentant al mitropolitului de la Blaj, dr. Alexandru Niculescu, şi 
s-a terminat cu o masă comună la Cercul militar la care au participat vreo sută cincizeci de persoane. 

Modul cum au decurs aceste serbări şi cuvântările ce s-au rostit au fost publicate în presa din capitală şi 
din Transilvania care a acordat o largă şi binevoitoare atenţiune serbării şi sărbătoriţilor, publicând la adresa 
lor - chiar în ziarele săseşti şi ungureşti - frumoase şi elogioase articole. Tot ce s-a publicat cu această ocazie, 
ca şi foarte numeroase telegrame şi scrisori primite, din ţară şi din afară, de sărbătoriţi au fost strânse şi 
ordonate într-unul din cele şapte albume, cu extrase din presă, ilustrând activitatea mea publică, pe care mi 
le-au oferit prietenii mei politici din Cluj, albume pe care le-am depus spre păstrare într-un safe la Academia 
română şi de unde au fost ridicate înainte de 11 august 1949 de funcţionari evrei ai noii Academii a R.P.R. şi 
duse nu se ştie unde. Cum aceste albume sunt destinate a rămâne în familia noastră, sper că ne vor fi restituite 
întrucât bineînţeles n-au fost sau nu vor fi nimicite. 


Academia şi regele Carol al II-lea. La Academie era obiceiul ca, înainte de sesiunea generală anuală, 
preşedintele să se prezinte la Palat să aducă la cunoştinţă regelui raportul secretarului general cu privire la lucrările 
efectuate în anul academic încheiat ca şi programul de lucrări al sesiunii generale, pentru ca suveranul, în calitatea 
sa de preşedinte de onoare şi de înalt patron al instituţiunii, să se poată fixa asupra şedinţelor publice la care ar 
fi dorit să participe, prezidându-le, adică aşa-zisele şedinţe solemne. În 1936, fiind în preajma sesiunii generale 


din acel an, în sanatoriul de la Baden bei Wien, n-am putut îndeplini eu acest tradiţional protocol. Cum însă spre 
sfârşitul sesiunii m-am putut întoarce în ţară mi-a fost dat totuşi să salut pe rege la şedinţa solemnă de la 27 mai 
în care Sextil Puşcariu a vorbit despre Atlasul lingvistic al limbii române - singura şedinţă din această sesiune 
prezidată de Carol II. 


În anul următor m-am prezentat la Palat cu raportul secretarului general şi programul lucrărilor pentru 
sesiunea generală şi am avut o convorbire mai îndelungată cu regele asupra lucrărilor Academiei, convorbire în 
care, el cu interesul ce-l manifesta, trebuie să recunoaştem, pentru problemele culturale ale neamului, şi-a 
exprimat părerea că la alegerile membrilor să nu ne îndreptăm privirile numai asupra persoanelor culturale 
consacrate ci şi asupra celor mai tineri, în plină vigoare de creaţie. l-am spus că în anul din urmă am făcut-o 
cu Lucian Blaga care tocmai în sesiunea ce aveam să începem avea să-şi rostească cuvântul de recepţie. Mi-a 
spus că îi pare bine, şi că doreşte să prezideze însuşi această şedinţă spre a avea ocazia să-şi arate public 
părerile sale asupra noii generaţiuni de scriitori. Este şedinţa de care am amintit mai înainte, în care Carol II a 
făcut elogiul noii literaturi simboliste şi care a provocat incidentul cu N. lorga. 


În afară de lucrările ce cădeau în exclusiva mea sarcină ca preşedinte şi de acele ce mi se dădeau de 
secţiunea istorică, am ţinut, în toamna acestui an, o comunicare pe bază de noi documente din arhivele Vienei 
şi ale Budapestei despre Un episod revolutionar în luptele naţionale ale românilor de peste munţi, acum o 

jumătate de veac (1885) - comunicare pe care, într-o formă mai redusă şi mai puţin completă o ţinusem şi la 
Blaj, în cadrele adunării generale din acel an a Asociaţiunii transilvane, din prilejul căreia s-a sărbătorit, în 
asistenţa regelui şi a principelui moştenitor, jubileul de 75 de ani de la înfiinţarea acestei Asociaţiuni. 


În anul următor, la începutul lunii mai a decedat Oct. Goga iar cu două zile înainte de deschiderea sesiunii 
generale prof. Gh. Marinescu - doi din cei mai de seamă membri ai Academiei. După statut ar fi trebuit ca în 
această sesiune chiar să alegem pe înlocuitorii lor - ceea ce a dat naştere la vii discuţii printre membrii 
Academiei, întrucât nu era timp suficient ca fiecare în parte şi ca toţi împreună să se fixeze asupra celor ce 
urmau să fie aleşi. Discuţiile acestea s-au accentuat după ce secţiunea ştiinţifică alesese, potrivit statutelor, în 
primele zile ale sesiunii, cu unanimitate, într-unul din locurile nou create, de membrii activi, la 1935, alesese 
zic, pe generalul lon Antonescu, alegere care fusese interpretată ca o demonstraţie împotriva regelui. Şi să se 
noteze că din această secţiune făceau parte devotați ai regelui (ca Gr. Antipa şi L. Mrazec), vechi socialişti (ca E. 
Racoviţă şi D. Voinov) şi prieteni politici ai lui N. lorga (ca D. Pompeiu şi Gh. lonescu-Siseşti). 

Chestiunea alegerii generalului lon Antonescu la Academie - Cel ce s-a ridicat cu mai multă îndâtjire 
împotriva acestei alegeri şi s-a agitat mai mult pe chestiunea ei a fost Niclolae] lorga care-l credea pe lon 
Antonescu ca un om periculos pentru legăturile sale cu legionarii lui Cor[neliu] Codreanu. Între motivele pe care 
le aducea contra alegerii era şi acela că alegerea ca membru activ al Academiei ar fi o provocare la adresa regelui. 
El trimise pe Nic. Bănescu la faimosul Urdăreanu+!2 să-i aducă la cunoştinţă faptul şi să-l determine pe rege să 
ia atitudine contra. În acelaşi timp mă învinovăţi pe mine pentru că, ca preşedinte, nu m-am dus la Palat, cum 
se obişnuia, să pun în cunoştinţă pe rege de intenţiile Secţiunii ştiinţifice de a alege pe lon Antonescu. 

Într-adevăr nu fusesem la Palat pentru că, deşi trimisesem mareşalului raportul secretarului general şi 
programul lucrărilor sesiunii generale şi cerusem audienţă spre a le prezenta personal regelui, nu primisem 
răspuns la cererea mea. Când însă Palatul fu alarmat, cum am arătat, pe chestiunea alegerii lui Antonescu, fui 
chemat în audienţă. Eram la Braşov, la Poiană, într-o duminică când am primit invitaţia telefonică de a mă 
prezenta a doua zi în audienţă la suveran. Cum a decurs această audienţă şi ce am vorbit cu Carol Il am 
consemnat imediat într-o notă ce se află între hârtiile mele şi care, cred, va trebui intercalată în aceste amintiri 
tale-quale pentru că este destul de interesantă în ce priveşte părerile şi atitudinea regelui asupra unora şi altora 
din personalităţile de care veni vorba. Aci notez doar atât că Carol II nu ne-a cerut să nu alegem pe Antonescu, 


412 Ernest Urdăreanu (1899-1959), ofiţer de cavalerie activ până în 1931, când devine ollţer de ordonanţă, peste doi ani adjutant regal, apoi 
în 1935 prefect al Palatului regal, ca în 1937 să ajungă mareşal şi ministru al Casei Regale (27 martie 1938). La 22 iunie 1940 a fost 
numit şef de stat major al Partidului Națiunii şi ministru de stat, funcţie din care a demisionat în scurt timp, iar la 4 septembrie 1940 şi 
din aceea de membru al Casei Regale. Ca unul din sfetnicii cei mai intimi ai regelui Carol al II-lea, l-a însoţit pe acesta în străinătate, 
stabilindu-se în Portugalia. 

ci s-a mărginit a întreba că - dacă era vorba să alegem şi un general la Academie, nu erau alţii - Prezan, Averescu 
- care să treacă înaintea lui Antonescu4!3? 


Am înţeles deci care era preferința sa, de aceea după audienţă, pentru mine, ca preşedinte, se punea 
chestiunea cum să se evite aducerea în plen, pentru confirmare sau respingere, a alegerii efectuate de Secţiunea 
ştiinţifică în persoana lui Antonescu. Soluţia mi s-a părut simplă. Dat fiind decesul lui Goga şi a lui Marinescu 
în preajma sesiunii şi imposibilitatea de a ne fixa asupra urmaşilor, să amânăm, deşi împotriva statutelor, ca în 
caz de forţă majoră, alegerile şi membrii activi în actuala sesiune, aşadar şi aceea făcută de Secţiunea ştiinţifică. 
Propunerea fiind făcută însă de Secţiunea istorică, N. lorga fu pentru, în ce priveşte înlocuitorii lui Goga şi 
Marinescu şi contra, în ce priveşte pe Antonescu. Însă în plen, N. lorga şi-a susţinut cu îndârjire atitudinea. El voia 
cu orice preţ ca Antonescu să fie respins de plen. Era la mijloc o chestiune personală. Lui N. lorga îi era teamă de 
ascensiunea generalului. Ne-a şi spus-o câtorva colegi: "Când va pune mâna pe putere cu legionarii săi, Dv. nu 
vă va face nimic, pe mine însă mă va împuşca". Un presentiment în care din nenorocire el nu s-a înşelat. Plenul, 
cu toată opunerea lui N. lorga, a aprobat propunerea Secţiunii istorice şi astfel a trecut la ordinea zilei chestiunea 
alegerii lui Antonescu, întrucât ea ar fi trebuit pusă din nou anul viitor la Sesiunea ştiinţifică, ceea ce - după cele 
petrecute - nu mai era cu putinţă. Asemenea s-a dat timp membrilor să reflecteze mai de aproape asupra 
candidaturilor la locurile lui Oct. Goga şi Gh. Marinescu. N. lorga a fost totuşi din nou supărat pe mine. De altfel 


mandatul Academiei pe care l-am păstrat timp de trei ani expira, aşa că la sfârşitul sesiunii trebuia să se facă 
alegerea mea sau [a lui lon] Banu. A fost ales C. Rădulescu-Motru, eu fiind păstrat, potrivit unui obicei consacrat, 
pentru continuarea lucrărilor, ca vicepreşedinte din partea Secţiunii istorice. Atât secretarul general, Gh. Ţiţeica, 
cât şi noul preşedinte au elogiat activitatea mea ca preşedinte, subliniind meritele pe care mi le-am câştigat faţă 
de instituţiune prin serviciile preţioase ce i-am adus. C. R. Motru a spus între altele în legătură cu ceea ce 
mărturisisem eu în cuvântarea prin care i-am predat preşedinţia, că-mi fusese profesor - a spus că nu doreşte 
altceva decât, ca acum, să fie el elevul meu în modul de a se comporta şi servi interesele Academiei. 


Secretar general al Academiei. Dar cu aceasta nu se termină rolul meu în conducerea Academiei Române. 
Căci, în februarie 1939, decedând mult valorosul şi preţuitul nostru secretar general Gh. Ţiţeica, în sesiunea 
generală din mai următor am fost ales, la al doilea scrutin, cu două treimi din voturile celor prezenţi, cum 
dispune statutul, ca secretar general pe timp de şapte ani (1939-1946), alegere pentru care, la sfârşitul anului 
1939, m-am decis să demisionez din învăţământ spre a mă putea consacra exclusiv Academiei.Într-adevăr de 


413 Am preferat relatarea de faţă a audienței la rege considerând-o fidelă "dialogului" existent şi el în arhiva păstrată de familie. 

aici înainte toată activitatea şi tot rostul meu au fost date acestei instituţii, zi de zi am lucrat acolo, neîntrerupt, 
timp de nouă ani, întrucât la 1946 mi s-a reînnoit mandatul pe încă şapte ani, cu unanimitatea voturilor (minus 
un vot dat lui Tr. Săvulescu de Gh. lonescu-Siseşti)414 şi un buletin alb (al generalului R. Rosetti). A doilea buletin 
alb a fost al meu. 


Activitatea mea ca secretar general la Academia Română se poate vedea din cele nouă rapoarte pe care, 
în fiecare an, le-am prezentat sesiunilor generale din luna mai. Socot deci de prisos să mai revin aci cu amănunte 
asupra acestor lucrări. 


Mă voi mărgini numai să relev chestiunile care în acest timp au preocupat mai deosebit instituţiunea 
noastră. Patru sunt aceste chestiuni: întâi chestiunea raporturilor juridice şi financiare dintre Academie şi 
Fundaţiunea Elias. Al doilea, chestiunea administrării bunurilor imobile ale Academiei (proprietăţi rurale şi 
urbane). Al treilea, chestiunea constituirii unui Consiliu Naţional al Cercetărilor Ştiinţifice. Şi al patrulea, 
chestiunea reformei, în însăşi structura, administraţia şi activitatea ei, a instituţiei noastre, chestiune agitată cu 
deosebire în cei doi ani din urmă (1947-1948) cu scopul de-a adapta Academia Română noului regim politic al 
ţării noastre ( de la 1945 încoace). 


Chestiunea raporturilor juridice şi funcţionale ale Academiei Române cu Fundaţiunea Elias. Chestiunea 
dintâi fu deschisă de cererea Consiliului Fundaţiunii de a se preciza printr-o interpretare de comun acord sensul 
juridic şi aplicarea practică a prevederilor articolelor din statutul Fundaţiunii privitoare la actele de dispoziţie la 
aprobarea şi discutarea bugetului şi la [cuvânt ilizibil] Academiei. În 1942 sub prezidenţia lui lon Simionescu+'5 
s-a ajuns a ne pune de acord pe toate aceste chestiuni, acord înscris într-un protocol semnat de întreg Consiliul 
Fundaţiunii şi de Delegaţiunea Academiei şi ratificat de plenul acesteia. 


414 Doi dintre fruntaşii Academiei Române. Primul, Traian Săvulescu (1889-1963), biolog, prof. univ., acad. Contribuţii în geobotanică şi 
micologie. Fondator al Şcolii de fitopatologie şi promotor al acţiunilor de combatere a dăunători lor plante lor de cultură. Iniţiator şi 
coordonator al lucrării //ora RPR. Gheorghe lonescu-Siseşti (1885-1967), agronom, prof. univ., acad. A studiat fertilitatea soiurilor, 
creând noi soiuri de grâu. A pus bazele Institutului de cercetări agronomice. 

415 lon Simionescu (1873-1940), prof. univ., academician, preşedinte al Academiei Române, ilustru popularizator al ştiinţelor naturale, 
cu o solidă operă în domeniul geologiei şi paleontologiei. Între lucrările sale de popularizare, scrise cu mult talent literar: Din viața 
plantelor (1915), Din viaţa pământului (1916), Din tainele florilor (1919), Din lumea păsărilor noastre (1920), Peștii apelor noastre 
(1921), Lecturi botanice (1923), Fluturii noştri (1926), Lecturi mineralogice (1930), Țara noastră (1937), Tinere cunoaşte-ţi Țara 
(1938) ş.a. 

Dar când a fost însă să se pună în practică cele stabilite, s-au ivit dificultăţi, fiecare din cele două părţi 
având puncte de vedere opuse cu privire în particular la modul de întocmire a bugetului şi la modul de percepere 
a prelevărilor cuvenite Academiei. S-a mers până acolo că s-a imputat Consiliului Fundaţiunii c-a întocmit două 
bugete: unul real pentru uzul intern, altul, ireal pentru a fi prezentat Academiei spre aprobare. La rândul său 
Fundaţiunea imputa Academiei că nu urmăreşte altceva decât a încasa cât mai multe prelevări în folosul său sau 
din veniturile Fundaţiunii. De aci aprehensiuni, suspiciuni şi acuzări care au dus la o încordare a relaţilor dintre 
cele două instituţiuni, fără a determina Fundaţiunea să reclame Academia la Consiliul Superior al Persoanelor 
Juridice de pe lângă Ministerul de Justiţie. 

Încercările celor ce vedeau zădărnicia acestei lupte şi prejudiciile morale ce cauzau ambelor instituţii se 
loviră de ambiția unora şi de încăpăţânarea altora. În sesiuni generale ordinare şi extraordinare, de-a rândul, 
s-au dezvoltat aceste chestiuni fără să se fi putut ajunge la vreun rezultat satisfăcător. lar când presiunile se 
mai domoliră şi prin concesiuni reciproce părea a se ajunge la o înţelegere, prinţul Barbu Ştirbei4'6, preşedintele 
Consiliului Fundaţiei şi cel ce lucrase cu mai mult zel pentru interesele acesteia, decedă fără a fi putut vedea 
înţelegerea realizată şi perfectată. După moartea lui s-a ajuns în adevăr la această înţelegere. Era însă prea 
târziu spre a-şi mai produce efectele. Căci depresiunea economică şi financiară în care se afunda ţara an de an 
tot mai mult, şi noul regim politic şi economic ce se instaură la noi după 1945 făcură inoportună această 
înţelegere. 


Din nenorocire însă chestiunea aceasta a ciupit atâta timp pentru Academie, pe care l-am fi putut 
întrebuința mai cu folos pentru alte lucrări ale sale. lar aceasta numai din cauza ambiţiei nemăsurate a unora şi 
amorului propriu jignit al altora. Personal am apărat fireşte, în acest diferend, punctul de vedere al Academiei, 
fără a mă identifica cu pretenţiile celor prea exigenţi şi stăruind pentru înţelegerea pe care o socoteam absolut 
necesară. Nu cred de altfel să mai fi fost, în Academie, mai înainte de a fi şi eu înlăuntru (1918) vreo chestiune 
care să fi provocat (mai) multă agitaţie a spiritelor ca aceasta a Fundaţiunii Elias. 


Chestiunea exploatării şi administrării bunurilor imobile ale Academiei. A doua chestiune care a 
preocupat Delegaţia şi plenul, în timpul secretariatului meu general, a fost aceea a exploatării şi administrării 
bunurilor imobile - agricole şi silvice în special - ale Academiei. Expropriate integral, ca bunuri de mână moartă, 
prin legea agrară de la 1919, Academia întreținea un domeniu agricol pe care-l avea, prin donaţiuni şi legate, 


416 Barbu Ştirbei (1872-1946), membru de onoare al Academiei Române, ministru şi prim-ministru (1927). 

în acel moment. În afară de domeniul silvic aferent, care nu fu suspus exproprierii, i se mai lăsară terenurile 
imobile de la Chiseletu - Ilfov (Fundaţia Oteteleşanu) ca şi acelea de experienţă de la Şcoalele sale de agricultură 
de la Moara Grecilor - Vaslui (Fundaţia Agarici) şi de la Țigănești - Tecuci (Fundaţia Take Anastasiu). 


În consecinţă, întreaga organizaţie pentru exploatarea şi administrarea domeniului său agricol, pe care, 
instituţiunea noastră şi-l înjghebase - în regie, în obşti şi în arendă condiţionată - după 1907, a trebuit să fie 
părăsită nemaiavând raţiunea de a fi. Conducerea Academiei socotea în acel timp că se poate lipsi chiar şi de 
domeniul său silvic, vânzându-l. Astfel s-a vândut importantul masiv păduros de la Cloşani (Succesiunea 
Vernescu) şi din Gorj (Succesiunea Oteteleşanu). Celelalte din fericire fură păstrate. 


Dar încrederea pe care opiniunea publică o manifesta faţă de Academie înainte de războiul întregirii, nu 
fu câtuşi de puţin micşorată. Dimpotrivă ea crescu an de an dovadă noile donaţiuni şi legate ce-i veniră după 
expropiere. Căci de unde, la 1919, ea nu mai rămăsese decât cu [lipsă în text] ha teren arabil, la 1939 când am 
venit eu ca secretar general, Academia avea [lipsă în text] ha de astfel de teren. Cum însă întinderea 
proprietăţilor particulare după expropriere se redusese mult, noul domeniu agricol al Academiei aparţinea nu 
mai puţin decât la 10-12 proprietăţi împrăştiate în toate părţile ţării, mai toate fără de inventar viu sau mort 
pentru exploatare, ba multe chiar şi fără clădirile absolute necesare unei gospodării, cauze pentru care 
exploatarea şi administrarea acestor proprietăţi s-a resimţit foarte mult. 


Înainte de 1939 cei ce se ocupaseră de exploatarea şi administrarea bunurilor imobile rurale ale 
Academiei fură lon Bianu, în calitatea sa de director al Bunurilor şi Gh. Balş, iar administrator, cu titlul de 
inspector al Bunurilor, răposatul inginer silvic Antonescu Vergu şi, după el, adus de Antipa, mai întâi la 
Fundaţiunea Elias, apoi la Academie, Gh. Constantinescu, inginer agronom cu studii în ţară şi străinătate (la 
Bonn, în Germania) şi cu specială practică agricolă. Aceasta era organizaţia pe care am găsit-o. La centru un 
inspector al Bunurilor, care era totum factum, iar pe la diferitele proprietăţi, administratori recomandaţi mai 
toţi din foşti elevi ai şcolilor noastre de agricultură, de la Vaslui şi Târgovişte. În lipsă de inventar şi de capital 
de exploatare, se lucra mai mult în dijmă. Tendinţa era însă a se înlocui dijma cu regia, pe măsură ce se vor 
face construcţiile, procura inventarul şi forma personalul necesar. Totul era aşadar de făcut, controlul ce se 
efectua de la Centru era iluzoriu, numai formal, el fiind lăsat exclusiv în seama inspectorului Bunurilor, întrucât 
nici Delegaţiunea şi nici secretarul general, care, după moartea lui lon Bianu (februarie 1935) şi a lui Gh. Balş 
(septembrie 1934) rămase a se ocupa singur de toate chestiunile administrative ale Academiei, nu putea 
exercita controlul necesar. 


Chiar de la începutul funcţionării mele ca secretar general mi-am dat seama de aceste lipsuri şi de 
necesitatea organizării unei administrații separate a bunurilor noastre. De aceea în cea dintâi sesiune generală 

ordinară - din mai 1940 - am prezentat o primă dare de seamă informativă asupra bunurilor imobile - urbane şi 
rurale - ale Academiei Române, preconizând instituirea unei Comisiuni consultative compusă din persoane de 
specialitate şi competente care să se ocupe de chestiunea acestor bunuri. Începutul acesta se dovedi însă 
insuficient. Criticile nu încetară a se ivi. Nu toate însă obiective şi argumentate pe cunoştinţa sigură a lucrurilor, 
ci, adesea pornite din răutate, patimă şi ignoranță. 

O organizare efectivă a exploatării şi administrării bunurilor noastre se vedea din ce în ce mai necesară. 
Antipa propusese cu câţiva ani mai înainte de venirea mea în funcţia de secretar general, un Consiliu de 
administraţie cu un administrator delegat, ca la societăţile anonime, care alăturea de Delegaţiune şi deosebit 
de ea, să administreze averea Academiei. Fireşte propunerea nu s-a primit. Am menţionat-o însă ca să 
învederez preocupările în această direcţie a celor ce se interesau mai îndeaproape şi cu mai multă samă de 
chestiunile administrative ale instituţiunii în care cereau, la fiecare sesiune generală, instituirea unui organ 
special pentru exploatarea şi administrarea bunurilor noastre. 


Decât [că] constituirea unui astfel de organ necesita împrejurări favorabile şi mijloace necesare, ori cele 
dintâi nu erau iar cele din urmă lipseau. Într-adevăr, criza politică internă începută cu lovitura de stat din februarie 
1938417 şi cea externă începută cu izbucnirea celui de Al Doilea Război Mondial în septembrie 1939, cu 
consecinţele lor: ocuparea Basarabiei şi Bucovinei de ruşi în iunie 1940 şi a Ardealului de Nord în septembrie 


1940, cu retragerea precipitată a autorităţilor civile şi militare şi a unei părţi a populaţiei acestor provincii, au 
produs o mare perturbare în viaţa ţării de care, fireşte a trebuit să se resimtă şi Academia. Pe de altă parte, 
urmările noului cutremur de pământ din noiembrie 1940, cauză imobilelor noastre însemnate pagube şi pierderi. 


Vechea clădire a Academiei fu grav avariată, ea trebuind consolidată şi imediat reparată, iar localele 
şcoalelor de la Măgureni şi Ţigăneşti, aşa de distruse, că trebuiră evacuate şi complet restaurate. Cheltuielile 
necesitate cu aceste lucrări au afectat mult fondurile Academiei, care, de nu era acest catastrofal cutremur, 
puteau fi întrebuințate pentru alte necesităţi ale sale. În fine, în iunie 1941, a început războiul nostru alăturea 
de nemți împotriva U.R.S.S. cu tot cortegiul său de nenorociri: ocuparea ţării de trupele germane, noua evacuare 
a Basarabiei şi Bucovinei şi chiar a Moldovei la începutul anului 1944, bombardamentele aviaţiei anglo- 
americane, care adusese disperarea instituţiilor şi autorităţilor [pasaj ilizibil] şi deci şi a Academiei Române şi, 
în sfârşit, invazia şi ocuparea ţării de armatele sovietice. 


417 La 10/11 februarie 1938 regele Carol al II-lea a desfiinţat regimul parlamentar constituţional şi viaţa politică, promovând un regim 
autoritar, prin guvernul condus de patriarhul Miron Cristea. Măsurile luate cuprindeau reforme constituţionale, depoliticianizarea 
vieţii publice şi încetarea luptei politice interne. La 20 februarie 1938 regimul carlist a promovat noua Constituţie care îi permitea 
consolidarea măsurilor luate şi a regimului ca atare. 

Toate aceste evenimente au creat o stare de turburare şi nesiguranţă de natură a îngreuna, zădărnici chiar, 
orice acţiune serioasă şi temeinică de organizare şi exploatare sistematică şi fructuoasă a bunurilor noastre, în 
mijlocul unei crize economice şi financiare ce se accentua an de an, lună de lună, zi de zi tot mai mult. Căutam 
salvarea greutăților bugetare în care ajunsesem în veniturile domeniului nostru agricol şi silvic, pentru a cărui 
exploatare rentabilă ne trebuia însă inventar bun şi oameni pe care nu le puteam găsi decât incomplet şi cu mare 
greutate. lar acestea într-o vreme de economie dirijabilă, când produsele noastre erau la discreţia activităţilor 
administrative şi militare. 


În mijlocul unor astfel de greutăţi s-a înfiinţat şi organizat în fine, în 1945, Direcţia Bunurilor Academiei, 
în frunte cu un specialist şi dotată cu personalul necesar executării unui control mai bun şi eficace. Dar şi această 
Direcţiune, avea trebuinţă, ca să îşi poată îndeplini misiunea, de mari fonduri băneşti pentru investiţiuni şi 
rulment, fonduri pe care nu le-am putut obţine decât cu mare greutate şi insuficient. Totuşi, noua Direcţie a 
Bunurilor, în cei trei ani de funcţionare, începuse a da unele rezultate promițătoare, ce priveşte exploatarea 
propriu zisă. Ce priveşte controlul, ori cât de riguros era organizat şi executat, el nu putu stârpi cu totul abuzurile, 
ele fiind nu numai de esenţa firii omeneşti, dar şi de natura mizeriilor în care ne-am găsit şi ne găsim de atâţia 
ani. 

Aceasta era starea de lucruri, ce priveşte chestiunea bunurilor imobile ale Academiei, în momentul când 


fu dizolvată (iunie 1948) şi înlocuită cu noua Academie a R.P.R., care, dintr-un condei a rezolvat problema 
trecând întregul domeniu agricol şi silvic al fostei Academii pe seama statului, fără a ţine cont de dispoziţia 
actelor de donaţiune şi clauzelor diferitelor fonduri, ceea ce n-am fi putut face noi niciodată, căci Academia 
Română a fost instituţiune autonomă care ţinea să rămână ca atare, respectând şi îndeplinind cu sfiinţenie 
dispoziţiile legatelor şi actelor de donaţie ale binefăcătorilor săi, către noua Academie a R.P.R. [care] e o 
instituţie de stat sau, mai bine zis, a Partidului Muncitoresc Român. 


Chestiunea Consiliului Naţional de Cercetări Stiinţifice. Chestiunea constituirii şi în România a unui 
Consiliu Naţional de Cercetări Ştiinţifice după modelul celor similare din ţările apusene, a fost pusă mai întăi, 
la Academie, de L. Mrazec şi Em. Racoviţă, două spirite luminate, clare şi metodice, care au dat dovadă prin 
institutele ce au condus (Institutul Geologic şi Institutul de Speologie) nu numai de simţ practic şi organizatoric, 
ci şi de asocierea pentru lucrări mari de colaborare ştiinţifică. Ideea, fireşte, a fost adoptată şi discutată pe baza 
referatelor, memoriilor prezentate de cei doi învăţaţi ai noştri de reputaţie europeană. Cum însă activarea unui 
asemenea consiliu reclama mijloace materiale de care Academia nu putea dispune, rămânea ca lucrările sale, 
ale acestui Consiliu să fie patronate şi sprijinite de stat, moral şi material, ca şi în celelalte ţări în care el 
funcţionează. 

Sub guvernul mareşalului Antonescu s-a făcut o încercare de a se lua Consiliul în sarcina statului prin 
Ministerul Lucrărilor Publice în fruntea căruia se găsea atunci ing. Buşilă+'8, unde organizaţiunea propusă de 
Mrazec şi Racoviţă, cu modificările ce i s-au mai adus în dezbaterile ce au avut loc cu alţi oameni de ştiinţă, a 
fost aprobată. Nu s-a ales însă nimic concret din această încercare. 


După schimbarea regimului, în 1945, chestiunea a fost reluată de Academie, în speranţa că noul guvern 
va acorda sprijinul necesar organizării şi funcţionării Consiliului Naţional de Cercetări Ştiinţifice. Pentru discuţia 
proiectului de organizare nu s-a aşteptat sosirea la Bucureşti a lui Em. Racoviţă, singura competenţă ce mai 
rămăsese pentru o asemenea discuţie (între timp C. Mrazec murise), ci prof. D. Gusti, cu prezumția de a fi 
organizat şi condus la noi lucrări de colaborare ştiinţifică, la Institutul de Ştiinţe Sociale419, a zorit lucrările spre 
a prezenta guvernului planul noului Consiliu de Cercetare. Într-o şedinţă a acestuia, la care au participat din 
partea Academiei vreo 7-8 membri printre care bineînţeles aderenţi ai Partidului comunist, în frunte cu D. 
Gusti420 şi A. Rădulescu, s-a aprobat planul prezentat şi s-a decis că funcţionarea Consiliului se va face cu 
sprijinul guvernului, care urma a-l subvenţiona în chip cât mai larg. La întoarcerea lor la Academie, participanţii 
la şedinţa Consiliului de Miniştri se arătau foarte încântați de promisiunea ce li se făcuse şi de asigurările ce li 
se dase[ră]. L-au pus în frunte pe D. Gusti, ca preşedinte, iar secretar general pe Tr. Săvulescu, care însă n-au 
putut lucra împreună, cel din urmă sabotându-l pe cel dintâi. Lucrările s-au început în 1946, cu o subvenție 


mai mică. În anul următor s-a înscris în bugetul statului o subvenție masivă de câteva miliarde de lei (era înainte 
de stabilizare), subvenție de care au profitat în special membrii Secţiunii ştiinţifice şi acoliţii lor. În 1948, în 
bugetul de lei stabilizaţi, subvenţia a fost astfel redusă, că a trebuit ca parte din lucrările angajate să fie 
amânate, iar unele să fie chiar sistate. Era, desigur, hotărât ca Academia Română să fie dizolvată şi cu ea şi 
Consiliul Naţional de Cercetări Ştiinţifice, lucru ce s-a şi întâmplat la începutul lunii iunie 1948. 


418 Constantin D. Buşilă (1877-1946), inginer, prof. univ., fost preşedinte al U.G.I.R., director general al Uzinelor Reşiţa, creatorul 
Institutului român de Energie. Ministru al Lucrărilor Publice şi Comunicaţiilor în guvernul lon Antonescu (9 iulie 1941 - 6 octombrie 
1943). 

419 Institutul Social Român a fost fundamentat în 1921 de către Dimitrie Gusti, având la bază Asociaţia pentru studiul şi reforma socială, 
înfiinţată la laşi în 1918. Avea filiale (ex. BanatCrişana) şi a publicat "Arhiva pentru ştiinţă şi reforma socială" şi "Buletinul Secţiei de 
Studii cooperative”. Scopul principal al institutului a fost cercetarea problemelor sociale ale ţării şi propuneri de rezolvarea lor. In 
cadrul său au fost atraşi şi s-au remarcat numeroşi intelectuali marcanţi, care au lucrat direct, în teren, sau conducând faimoasele 
echipe studenţeşti. 

420 Dimitrie Gusti (1880--1955), sociolog, filosof şi etician, prof. univ., academician, fondator al Şcolii sociologice (monografice). A 
înfiinţat şi condus Societatea pentru studiul sociologiei - transformată în Institutul Social Român, Casa pentru cultura poporului, 
revistele "Arhiva pentru ştiinţa şi reforma socială” şi "Sociologie românească”. Sub conducerea sa a fost realizat Muzeul Satului (1936) 
şi editată Enciclopedia României (1938-1943). În 1947 a întiinţat şi condus Consiliul Naţional al Cercetării, organism modem de 
orientare şi stimulare a cercetării, care a fost în anul următor desfiinţat. 


Fundaţia Lapedatu 290 


ALEXANDRU LAPEDATU, AMINTIRI IOAN OPRIȘ 


Personal n-am participat la nici una din dezbaterile făcute la Academie în jurul acestei chestiuni, cum n- 
am primit să figurez în nici una din comisiile instituite pentru efectuarea lucrărilor programate. Nici prof. Emil 
Racoviţă n-a primit să facă parte din Consiliu, rămânând în completă pasivitate. Ştia el bine că nu se va alege 
nimic de nişte lucrări organizate şi conduse aşa cum fuseseră ele, ceea ce s-a şi întâmplat. Am stat cu 
bunăvoință de o parte. 

Două-trei broşuri fără vreo importanţă mai deosebită sub raport ştiinţific şi un raport umflat şi pretenţios 
al preşedintelui e tot ce a rămas de la el. În schimb însă, în patru mari sesiuni generale ale Academiei - ordinare 
şi extraordinare - s-a pierdut o groază de vreme cu discuţiile ce s-au făcut în jurul acestei chestiuni a Consiliului 
Naţional al Cercetării Ştiinţifice. 


Chestiunea adaptării la noul regim politic al ţării. Ce priveşte în fine, chestiunea a patra, adaptarea 
Academiei Române la cerinţele noului regim politic al ţării, prin modificarea statutelor sale, trebuie să observ că, 
deşi aceste statute fuseseră revizuite şi modificate în 1935, unii membri ai Academiei -gen.R. Rosetti, Gr. Antipa 
şi Dim. Gusti - ceruseră înainte de aceasta noi modificări. Cel dintâi, gen. R. Rosetti, din ambiția de a fi 
întotdeauna, cum se spune, în fruntea bucatelor. Ceilalţi doi - Antipa şi Gusti - ca unii ce-şi aveau proiectele de 
nouă organizare a Academiei. Majoritatea membrilor însă, potrivit modificărilor prea dese ale statutelor, amânară 
de pe un an pe altul propunerile celor trei colegi. Mai târziu însă, când s-a observat şi înţeles rezerva noului regim 
politic faţă de Academia Română şi de manifestaţiunile ei publice, s-au raliat şi alţi membrii la ideea modificării 
nu numai a statutelor, dar chiar a unei noi organizări după modelul sovietic, a Academiei în scop, ziceau ei, de a 
se adapta noii situaţiuni.S-a şi instituit în penultima sesiune generală ordinară din 1947, o Comisiune specială 
care să studieze chestiunea şi să vină în proxima sesiune cu propuneri concrete în această privinţă. Ca unul ce 
mi-am dat seama de zădărnicia acestei lucrări, văzând intenţiile guvernului de a dizolva Academia noastră, n-am 
ţinut să fac parte din această Comisiune, cu toate că, ca secretar general, eram, în primul loc indicat să particip 
la o asemenea lucrare. Mai mult. N-am luat parte absolut de loc la dezbaterile ce au avut loc în plen în legătură 
cu raportul Comisiunii de care vorbesc. Am stat într-o desăvârşită pasivitate. Vedeam bine că deşi guvernul 
încuviinţase Academiei conducerea Consiliului Naţional de Cercetări Ştiinţifice, acordând pentru lucrările acestui 
consiliu fonduri foarte însemnate, el totuşi boicota instituţiunea. Preşedintele Consiliului, o singură dată a venit 
la o şedinţă a Academiei, atunci când s-a cerut radierea dintre membrii a lui Nichifor Crainic42!, condamnat şi 


421 Nichifor Crainic (1889-1972), pseudonimul lui Ilon Dobre, prof. univ., acad., ziarist, poet mistic naţionalist, aparţinând mişcării 
politice naţional-creştine, în conducerea căreia a deţinut importante posturi. A fost ministru al Propagandei naţionale (4 iunie - 4 


septembrie 1940). Ca ziarist a condus revistele "Lamura", "Gândirea", ziarul "Calendarul". 

închis pentru activităţile fasciste şi antidemocratice. Altă dată a vizitat, la Bibliotecă, expoziţia comemorativă a 
anului 1848 şi a asistat la deschiderea casei-muzeu [ilizibil] donată Academiei. La nici una din şedinţele ei 
solemne, prezidate de rege, n-a participat. La fel ceilalţi membri ai guvernului, cu toate că li s-au făcut, la cererea 
preşedintelui Andrei Rădulescu, invitaţii speciale scrise. Numai Gh. Tătărescu, vicepreşedinte al Consiliului, a 
răspuns o dată la o asemenea invitaţiune. Suspectă era apoi atitudinea - cu deosebire în ultimul an -a membrilor 
Academiei implicaţi în mişcarea comunistă. Traian Săvulescu, deşi membru al Comisiei Bunurilor şi al Comisiei 
pentru reorganizarea Academiei, nu participa la şedinţele acestor comisiuni. O singură dată a venit la cea din 
urmă. Tot el, ca şi dr. C. I. Parhon422 şi M. Sadoveanu, în faţa celor mai dificile probleme în care era pusă Academia 
Română, era absolut indiferent. Nu i-au dat nici un concurs deşi făgăduiau totul. Ba, cu concursul lor tacit, s-a 
pus stăpânire samavolnică pe Biblioteca lon |. C. Brătianu şi mobilelor ei, dăruite Academiei. Căci ei ştiau bine că 
se pregăteşte dizolvarea Academiei. În această privinţă au avut o purtare incalificabilă, laşă pe de o parte, perfidă 
pe de alta. Au prezentat un proiect de reorganizare, după modelul sovietic, a Academiei şi l-au susţinut până la 
capăt, obţinând aprobarea lui de plen, după ce au asigurat că membrii îşi vor păstra drepturile lor. 

Au insinuat numai prin gen. Rosetti şi Andrei Rădulescu, că din conducerea Academiei trebuie să plece 
|. Nistor de la Bibliotecă, şi eu, de la Secretariatul general. La începutul sesiunii generale ordinare din 1948, 
căutând să-l văd pe Săvulescu, să-l întreb ce-i adevărat din aceste zvonuri, s-a eschivat de la o întrevedere 


leală şi onestă. Lui Nistor pare să-i fi spus însă că nu e vorba de el, ci numai de mine. Spre sfârşitul sesiunii, l- 
am rugat pe Victor Slăvescu423 să-l întrebe dacă guvernul sau partidul cere plecarea mea - să-mi spună curat, 
căci în interesul Academiei, o voi face fără nici o părere de rău. l-a răspuns că "e bine ca Lapedatu să plece". Și 
am plecat. l-am trimis însă o scrisoare, pe care, pentru lămurirea situaţiei mele de atunci, o reproduc aci (lipsă, 
n. ed.).A doua zi, după ce el fusese ales secretar general în locul meu, a rostit o cuvântare de mulţumire în care 
mi-a făcut un neaşteptat elogiu. "A fost, mi-a spus după aceea Victor Slăvescu, cea mai frumoasă şedinţă pentru 
Dta la Academie”. lată până unde poate merge perfidia şi ticăloşia omenească. 


l-am dat în primire Secretariatul, despărţindu-ne în modul cel mai civilizat şi spunându-i sincer că mă 
bucur că a venit el la această demnitate, pentru că Academia va fi scutită pe viitor de surprize multe şi neplăcute 


422 Constantin |. Parhon (1874-1969), medic, endocrinolog, prof. univ., academician, întemeietor al Societăţii de psihologie, psihiatrie 
şi endocrinologie (1919) şi creator al Şcolii de endocrinologie. Cu vederi de stânga, a fost preşedintele primului parlament postbelic 
(1946) şi apoi al Marii Adunări Naţionale a Republicii Populare Române (1947-1952). A beneficiat de toate onorurile acordate de 
regimul comunist. 

423 Victor Slăvescu (1891-1977), economist, prof. univ., director al Societăţii Naţionale de Credit Industrial, cu importante studii în 
domeniul creditului, monedei şi tehnicii bancare. De orientare liberală, a îndeplinit funcţii importante: subsecretar de stat (1933- 
1934), ministru de Finanţe (1934-1935), ministru al Inzestrării Armatei (1939-1940). 

pe care le-a avut în vremea din urmă. Totuşi odată a venit despărţirea - cu sechestrarea seifului în care-mi 
aveam depuse la Academie manuscrisele, documentele şi hârtile mele personale. 


Evacuarea Clujului. Plecarea și întoarcerea noastră acolo. La începutul lui septembrie 1940 s-a evacuat 
Clujul, în vederea cedării Ardealului de Nord Ungariei, după dictatul de la Viena. Părăsisem oraşul cu 2-3 zile 
mai înainte, lăsându-mi biblioteca (cca 8.000 volume) de la Institutul de Istorie Naţională în seama colegului 
meu de la Universitate, a profesorului de limba şi literatura maghiară dr. Gh. Kristofi, cu rugămintea să o anunţe 
autorităţilor ce vor lua în primire institutul ca proprietate personală a mea şi să îngrijească de buna ei păstrare. 
Stabilisem în acelaşi timp cu familia - Victoria şi Mica cu copila ei - să rămână deocamdată în Cluj. Au şi fost 
acolo în timpul instalării noii stăpâniri maghiare, cu Horthy în frunte. Dar la 4 octombrie au fost expulzate 
împreună cu mulţi alţi români din Cluj şi din celelalte oraşe ale Transilvaniei de Nord, ca represiune, se zicea, 
pentru expulzările pe care guvernul român le făcea în Transilvania de sud. Ordinul era ca-n două ore să plece cu 
vagoanele ce le aştepta în gară. Au putut însă să se strecoare cu un automobil, peste Feleac, până la Turda, lăsând 
casa, cu tot ce era în ea, pe seama celor două servitoare, amândouă unguroaice, până ce aveau să vină cuscrii de 
la Gherla, să o ia în primire şi să o încredinţeze custodelui numit de autorităţile în drept. N-au putut lua decât 
două geamantane cu lucruri strict necesare. La Turda au avut norocul să se întâlnească cu Nelu (dr. lon Macavei, 
ginerele meu), care le-a însoţit, prin Sibiu la Poiana Braşovului, unde aveau casa la dispoziţie. M-am dus imediat 
acolo să le văd şi să organizăm cele necesare. Cum trebuiau să se aşeze la Sibiu unde se evacuase Universitatea 
şi clinicile, Victoria s-a dus înainte acolo să caute locuinţă. A şi găsit una, pensiune, la dna Volk, unde s-au mutat 
cu toţii (Victoria, Muşlea cu soţia şi copilul şi Mica cu fetiţa). Peste câtva timp au găsit alte locuinţe, în str. O. Goga. 
Până în cele din urmă s-au stabilit Victoria şi Guguţa într-o casă foarte bună şi încăpătoare din str. [lipsă în text] 
iar Mircea într-alta din str. [lipsă în text] în regiunea de grădini a Sibiului. Mobila de la Cluj le-a fost expediată 
prin îngrijirea cuscrului Andrei Macavei. Şi tot prin îngrijirea sa a fost expediată şi biblioteca mea de la Institutul 
de Istorie Naţională, bibliotecă pe care am donat-o cu tot mobilierul ei, Universităţii regelui Ferdinand din Cluj, 
cu act de donaţie autentic. 


La Sibiu familia mea a rămas mai bine de 4 luni, eu aşezându-mă singur, la Bucureşti, unde trebuia să 
lucrez ca secretar general al Academiei Române. S-au întors la Cluj în ziua în care autorităţile române au fost 
instalate în mod oficial, prin Andrei Vişinski. Fusesem acolo ca delegat al Academiei, în locul preşedintelui Gusti, 

împiedicat să participe din cauză de boală la festivitatea ce se organizase cu acel prilej. Ceea ce mi-a fost dat 
să văd şi să simt acolo, m-a scârbit şi deprimat mult. Am participat numai la servicul divin de la catedrală şi la 
recepţia de la Prefectură. La banchet şi celelalte serbări nu m-am mai dus. De altfel şi suveranul şi patriarhul 
Nicodim au plecat imediat după recepţia de la Prefectură. Am profitat fireşte de ocazia aceasta, să-mi văd casele 
de la Cluj şi pe câţiva prieteni şi cunoscuţi întâlniți întâmplător. Luni m-am întors la Bucureşti. Cum casele, 
părăsite de locatarii lor şi ocupate pe urmă, în trecerea lor, de trupele nemţeşti şi ruseşti, aveau nevoie de 
serioase reparaţii şi de îngrijire, soţia mea s-a dus înainte la Cluj şi a pus la cale aceste reparaţiuni, luând 
măsura ca - în vederea revenirii proprietarului lor, să nu fie rechiziţionate, aşa că la întoarcerea familiei la Cluj, 
ele au fost ocupate la fel cum erau în momentul evacuării Clujului. Aşa a fost plecarea şi întoarcerea noastră în 
capitala Ardealului, unde astfel ne-am stabilit, după cum am făcut la cazul său, acum peste 30 de ani. 


Preşedinţii cu care am lucrat ca secretar general. Am lucrat în timpul cât am funcţionat ca secretar general 
al Academiei (9 ani) cu patru preşedinţi. Cu C. Rădulescu-Motru, doi ani (1939-1941), cu I. Simionescu, în doi 


ani şi jumătate (1941-1944), cu D. Gusti tot doi ani şi jumătate (1944-1946) unul şi jumătate ca preşedinte 
interimar şi unul ca preşedinte ales, şi cu Andrei Rădulescu, doi ani (1946-1948). Cu nici unul, aşadar, un ciclu 
complet de trei ani. Cu cel dintâi pentru că am fost ales secretar general la un an după ce dânsul fusese ales 
preşedinte; cu al doilea pentru că decedă în cursul funcţionării sale ca preşedinte (la 7 ianuarie 1944); cu al 
treilea, pentru că în preajma sesiunii generale ordinare din 1946, când foarte probabil nu ar mai fi fost ales, 
plecă în străinătate (la Paris şi în America); cu cel din urmă pentru că la 1948 Academia Română fu dizolvată, 
înlocuindu-se cu Academia R.P.R. 


Singurul din aceşti preşedinţi cu care nu am putu lucra în chip convenabil a fost D. Gusti. Vanitos şi 
orgolios, nesincer şi făţarnic, prezumţios şi reclamagiu, intrigant şi clevetitor şi pe deasupra de-o sensibilitate 
şi irascibilitate de-a dreptul patologică, având ambiția de a conduce şi domina totul, dar neavând răbdarea de 
a cerceta şi examina serios şi chestiunile de rezolvat, ne-a adus, adesea, nu numai pe mine, ca secretar general, 
dar şi Delegaţiunea şi chiar plenul în situaţiunea penibilă de a ţine cont mai mult de demnitatea sa de preşedinte, 
decât de persoana sa. Şi e sigur că dacă întâmplarea n-ar fi făcut ca la moartea lui Simionescu, să fie cel mai 
vechi membru al Academiei între cei trei vicepreşedinţi, ca să ajungă, în mod automat, potrivit statutului, 

preşedinte interimar, n-ar fi parvenit niciodată la această demnitate prin alegere. Căci alegerea sa de la 1945 
se datorează faptului că, funcţionând un an şi jumătate ca preşedinte interimar, a solicitat votul colegilor pe 
motivul că ar fi vot de blam dacă n-ar fi ales. De altfel a ieşit la limită, cu votul meu pe care din generozitate 
m-am hotărât în ultimul moment, să i-l dau, deşi împotriva conştiinţei mele. 


Cu ceilalţi preşedinţi am lucrat bine. Mai bine cu C. R. Motru, bărbat serios şi de cuvânt, pedant şi 
echilibrat, cu mult simţ practic şi spirit juridic, incapabil de intrigi şi meschinării. Şi lon Simionescu era la fel, 
cu o superioară conştiinţă a datoriilor şi răspunderilor sale, uneori însă cam ezitând şi prea calculat în acţiuni 
şi hotărâri. Ce priveşte pe Andrei Rădulescu cu bogata sa experienţă în cele administrative şi excepţionala sa 
rutină în cele juridice, a fost de mult folos Academiei. Păcat însă că caracterul şi demnitatea nu au fost la 
înălţimea situaţiei pe care a avut-o în stat, primpreşedinte al Înaltei Curți de Casaţii şi Justiţie. Căci ros de 
gelozie şi invidie pe toţi cei ce i-a văzut ridicându-se înaintea sa, nesincer şi oportunist din fire, s-a pretat la 
acţiuni de natură a-l coborî nu numai în ochii celor mai de aproape, dar şi a celor mai de departe, mai obiectivi 
şi imparţiali deci. 


Marele cutremur din noiembrie 1940 - Cutremurul cel mare din noiembrie 1940, m-a găsit la Bucureşti 
în apartamentul meu din blocul Asigurarea Românească, Calea Victoriei 91. Am trecut şi eu, fireşte, prin groaza 
prin care a trecut toată lumea. După ce pământul s-a liniştit şi oamenii şi-au venit în fire, m-am îmbrăcat şi m- 
am dus la Academie să văd ce s-a întâmplat acolo, clădirea fiind veche şi destul de şubredă. Nu se risipise cum 
socoteam, dar se avariase aşa fel încât a trebuit, în parte evacuată, până ce s-au făcut legăturile de fier şi 
reparaţiile necesare. Multă vreme n-am mai putut ţine, din această cauză, şedinţele noastre în sala noastră de 
şedinţe ci în sala de lectură a Bibliotecii, al cărei local nu suferise nici o pagubă. M-am dus apoi, spre ziuă, să 
văd catastrofa de la Carlton unde întregul bloc, unul din cele mai mari din capitală, se surpase ca o clădire de 
cărţi de joc. În mai toate părţile nu vedeai decât clopotniţe de biserici şi case mai şubrede dărâmate şi ziduri 
sprijinite spre a nu cădea şi de care trecătorii se fereau. 


La Vălenii de Munte. Ultima întâlnire cu N. lorga. - Auzind că la Vălenii de Munte casa lui Nicolae lorga 
s-a năruit, am profitat de cea dintâi ocazie să plec acolo, să-l văd. Cu un automobil al unui prieten am ajuns la 
Văleni cam spre seară. L-am găsit într-o căsuţă nou zidită dar neterminată încă, din marginea târgului, a unei 

cumnate de-ale sale, unde se aşezase, provizoriu, ca nişte băjenari sinistraţi, cu soţia sa, la masa de lucru. 
Tocmai terminase de cercetat şi studiat un fond de documente teleormănene din care trăsese concluziuni foarte 
interesante, aş zice chiar, ca totdeauna, cu privire la mişcările de populaţie din valea Dunării, acea întinsă ţară 
a Vlahilor din care a rămas acum, ca amintire, Vlaşca noastră de azi. Am stat mult de vorbă asupra acestor noi 
concluzii istorice ale sale cum şi asupra altor chestiuni spre care se îndreptau investigaţiile spiritului său 
neobosit şi în veşnică căutare după noi şi noi ipoteze şi concluzii istorice. S-a interesat ca totdeauna de lucrările 
Academiei şi de tipăriturile pe care le aveam în curs acolo. Am plecat seara târziu, după ce se întunecase şi 
după ce, împreună, am mers să vedem ce devenise larga şi frumoasa sa veche casă românească pe care o iubise 
şi îngrijise ca pe propria sa viaţă: o vastă masă de ruine, cu tot ce era într-ânsa. Trist şi dureros spectacol pentru 
orice privitor dar-mi-te pentru cel ce-o avusese şi trăise în ea cea mai mare şi mai mulţumită parte a vieţii. 


Dar cu toată mâhnirea şi durerea ce va fi fost în sufletul său, N. lorga nu se dădea învins. O clipă măcar 
el nu înţelese să părăsească lucrul său, cum arătai mai-nainte şi fu foarte bucuros - mi-a spus-o mai târziu 
soţia sa - că avusese prilejul să-şi dezvăluie cuiva preocupările sale spirituale. Ne-am despărţit fără să bănuiesc 
că era pentru ultima oară când îl mai vedeam. Eu m-am întors la Bucureşti, iar el, după câteva zile, plecă 
împreună cu familia la Sinaia, să găsească în vilişoara sa de acolo un confort ceva mai bun pentru vârsta sa 
înaintată şi în tot cazul liniştea şi pacea de care avea atâta trebuinţă pentru lucrul său. 


Asasinarea lui N. lorga şi Academia - Dar ucigaşii nu înțelegeau să-i deie această linişte şi pace. Căci, 
după ce asasinară pe Virgil Madgearu, în pădurea de la Snagov, beţi de sânge, opriră în pragul casei sale, îl 
ridicară şi-l duseră la Ploieşti ca, peste noapte, să-l asasineze şi pe dânsul la marginea oraşului, pe şoseaua 
Strejnicului. Grozavă moarte! Arhitectul Socolescu din Ploieşti ne-a trimis, la Academie, o fotografie luată de un 
soldat german în momentul când cadavrullui Nicolae lorga era ridicat din şanţ de mânile celor ce fuseseră trimişi 
de autorităţi să-l ridice şi să-l predea familiei. Înfiorător document al bestialităţii omeneşti! 


La Bucureşti, vestea spăimântătorului asasinat ne-a adunat pe toţi membrii aflaţi în oraş la Academie, 
unde preşedintele C. R. Motru a rostit un prea frumos şi mişcător elogiu al celui ce a fost N. lorga. La cimitir, în 
ziua înmormântării, unde asemenea am fost cu toţii de faţă, nu s-a mai rostit nici o cuvântare. Teroarea 
legionară domina totul în ţară. Şi numai după ce această teroare a dispărut, o dată cu înfrângerea rebeliunii de 
la începutul lui ianuarie 1941, numai atunci s-a putut face comemorarea cuvenită lui Nicolae lorga la Academie 
în sesiunea generală din a doua jumătate a lunei mai, cu impresionanta cuvântare comemorativă a colegului 

Nic. Bănescu. Dar şi atunci ecourile cizmei legionare se mai mențineau încă la Berlin. Căci de aci am primit eu, 
în calitate de secretar general al Academiei, o lungă scrisoare de reprimandă a instituţiunii care îndrăznise să 
comemoreze amintirea unui om care, se spunea în scrisoare, a fost şi a rămas până la sfârşit un duşman 
ireductibil al Germaniei şi germanilor, adecă a lui Hitler şi al naziştilor săi. Se citau în această scrisoare 
fragmente şi fraze din articolele şi cuvântările la radio ale lui Nicolae lorga prin care se stigmatiza dictatura 
hitleristă. 


Scrisoarea, în aceeaşi formă, i se trimisese şi mareşalului Antonescu, aşa cel puţin se menţiona în cea 
adresată Academiei. Şi că, foarte probabil, aşa a fost o dovedeşte, cred, faptul că Antonescu care, invitat, 
răspunsese că va participa la şedinţa comemorativă, n-a mai venit, anunțând, în ultimul moment, că e 
împiedicat. Ce lipsă de independenţă şi slugărnicie chiar la un om ca Antonescu! De altfel, în legătură cu 
ideologiile politicilor de dictatură al căror adept era şi mareşalul, Nicolae lorga a trimis, cu vreo două-trei luni 
înainte de asasinarea sa o scrisoare la Academie în care preconiza aceasta, adică membrii săi să nu renunţe sub 
nici un cuvânt şi să nu abdice faţă de nici o presiune la completa lor libertate şi independenţă de gândire şi de 
exprimare - scrisoare care, pentru aluziile la stările de fapt de atunci, nu s-a putut ceti în plen şi înregistra în 
"Anale" şi s-a păstrat în casa de fier a Secretariatului General şi a fost predată, cu tot ce era în această casă, 
celui ce m-a urmat, timp de 24 de ore, în această funcţiune - lui Tr. Săvulescu. Întrucât se va mai păstra, ea 
rămâne pentru cei viitori o prețioasă ilustrare a vremurilor în care a fost scrisă şi a marelui om de la care 
provenea. 


Omagierea lui loan Lupas la Academia Română. În fine, între cuvântările ocazionale pe care le-am rostit 
la Academie, ca secretar general, ţin să notez pe aceea, în care era înfăţişată activitatea publicistică, istorică şi 
naţională a colegului nostru loan Lupaş, cu prilejul prezentării volumului omagial pe care colegii, prietenii şi 
elevii săi de la Universitatea din Cluj au ţinut să-l întocmească la a 60-a aniversare (1941). Căci, cum volumul 
acesta urma să i se prezinte la Universitatea Daciei Superioare şi cum între timp, Clujul fusese evacuat, prin 
cedarea Ardealului de Nord, nu rămânea decât Academia, ca singurul loc unde i se putea oferi, în cadrele unei 
şedinţe, nu publice, ci intime, schimb pe care Delegaţiunea a aprobat a se ţine şi în care, afară de mine, a vorbit 
şi preşedintele lon Simionescu şi a răspuns colegul Lupaş. Cuvântările sunt publicate în "Analele Academiei" şi 

vor fi cândva preţioase documente pentru cei ce vor voi să cunoască mai de aproape personalitatea distinsului 
şi valorosului nostru istoric al Transilvaniei. 


100 de ani de la naşterea tatii. La 1944, împlinându-se o sută de ani de la naşterea tatei (iubit), părintele 
canonic lon Georgescu, atunci la Oradea, scriitor pasionat şi talentat, cu deosebit cult pentru scriitorii din 
trecutul neamului, cu deosebire a acelor din regiunea din care este şi dânsul originar(a Sibiului), ca fiind mentor, 
învăţător şi scriitor poporan din Ţara Făgăraşului, a ţinut să meargă în satul copilărie tatălui nostru, la 
Glâmboaca, să facă, împreună cu venerabilul paroh loan Crăciun de acolo, un parastas în amintirea celui ce a 
fost loan Al. Lapedatu. A fixat acest moment cu două plăci fotografice - una luată înlăuntrul bisericii, în timpul 
slujbei şi a doua, în faţa casei familiei Lapedatu din Glâmboaca, cu toţi cei ce mai trăiau atunci, tineri şi bătrâni, 
bărbaţi şi femei, din această familie. Părintele Georgescu a publicat din acest prilej şi articole comemorative 
asupra tatălui nostru în presa ce mai putea apărea la acea dată. 


Comunicări, conferinţe şi articole din timpul cât am fost secretar general. Observ însă, înainte de a ajunge 
la expunerea acestor chestiuni, că am ţinut, în tot timpul cât am funcţionat ca secretar general, să depun, pe cât 
puterile şi împrejurările m-au ajutat şi permis, şi o activitate ştiinţifică şi culturală personală, atât în cadrele 
Academiei, cât şi în afara ei. La Academie, am făcut o serie de comunicări istorice din epoca domniei lui Cuza- 
Vodă, comunicări ce aveau să fie, în intenţiunea mea, tot atâtea jaloane pentru o operă de sinteză asupra acestei 
domnii. Şi anume: la 16 dec. 1938, Mărturii și precizări nouă cu privire la sfârşitul lui Barbu Catargiu, la 12 mai 
1939, Un aventurier ungur în Principatele Române în epoca Unirii lor (Gh. Bogathy); la 28 februarie 1941,77 
februarie 1866 în perspectiva istorică a trei sferturi de veac; la 9 octombrie 1942, Omul de la 2 mai- învinsul de 
la 11 februarie; la 23 martie 1943, Pre/udiile căderii lui Cuza-Vvodă, la 23 iunie 1945, Austria şi lovitura de stat 
de la 2/14 mai 1864, la 8 noiembrie 1946, Austria și reforma agrară de la 1864. 


Ultimul memoriu pe care îl aveam gata dar pe care n-am mai apucat a-l prezenta pentru că am fost 
dizlocaţi (la 8 iunie 1948): Acţiuni conspirative și mişcări revoluționare polone şi ungare în Principatele Române 
sub Cuza-Vodă, se află între manuscrisele mele şi aşteaptă vremuri mai bune spre a fi dat publicităţii. În fine, 

la 1943, am răspuns la discursul de recepţie a lui Gh. Brătianu: Nicolae lorga istoric al românilor, iar la 1947, 
la discursul de recepţie al lui Petre Antonescu: Meșteri și arhitecţi români în trecut. 


În afară de Academie am fost invitat să fac conferinţe publice la Universitatea liberă a Dnei Sabina 
Cantacuzino, la Ateneul Român şi la Soclietatea] de Radiodifuziune, conferinţe a căror subiecte am căutat să le 
iau din epoca renaşterii României şi în special din acea a lui Cuza-Vodă sau din actualitate. Astfel, la 
Universitatea liberă, în cicluri istorice pe care însumi le formulasem la dorinţa Dnei Cantacuzino, am rostit 
următoarele conferinţe: în ciclul Figuri mari ale renaşterii noastre naţionale, despre /oan C/mmpineanu (publicată, 
1936), în ciclul Figuri revoluţionare în trecutul românesc, despre /on C.Brătianu (publicată numai în rezumat, în 
"Viitorul" şi "Universul"), iar în ciclul Reforma agrară la români, despre Problema agrară în timpul domniei lui 
Cuza- Vodă (publicată în "Revista de cursuri şi conferinţe", 1942). La acestea adaug două studii publicate, primul 
în Omagiul închinat lui loan Lupaș, la a 60-a aniversare: Între cuza-vodă şi Costache Negri (1941) şi al doilea 


zu 


în "Arhiva românească" pe 1943: În chestiunea dizgraţierii lui M Kogălniceanu de către Cuza-Vodă. 


La Ateneul Român am vorbit despre Re/ațiile dintre Cuza-Vodă și Mihai Kogălniceanu - înainte de 1864 
și după 1864 (două conferinţe în mss.). La Radio am vorbit despre Ovid Densușianu (publicată în două foiletoane 
în "Universul”), despre Regele Carol I la Academia Română (publicat în rev. "Transilvania", Sibiu, 1941), Dacia 
lui Mihai Viteazul (în aceeaşi revistă pe 1942), Nicolae lorga în cadrul evoluţiei culturale a neamului (publicată 


în "Convorbiri Literare" pe 1944)424. 
M 
: afud ata 


4240 primă prezentare a unor extrase din Amintiri se datorează prof. D. Braharu şi au apărut sub titlul "Al. Lapedatu. Momente mai 
importante pentru viaţa şi cariera mea între 1908-1916", în "Vatra", an VIII, nr. 93,20 sept. 1978, p. 8-9. 

IMAGINI ŞI DOCUMENTE 

„AL LĂDNEDAT 


Tatăl gemenilor Lapedatu: loan Al. Lapedatu (1844-1878) 

Alexandru Lapedatu (1876-1950) 

Un prieten nedezminţit - loan Scurtu 

La mânăstirea Plumbuita 


Neamurile din Glâmboaca: Badea Ştefan şi lelea Nuţa Suma 

Aretia Tătărescu şi Al. Lapedatu la Târgu Jiu 

Fraţii gemeni Alexandru şi lon 
Lapedatu (1931) 


Pe un şantier de restaurare 

La Cluj (13 septembrie 1934) 


La Târgul de Mostre — Cluj (1937) 

Al. Lapedatu şi nepoţica sa loana (1939) 

“Cimitirul dintre ape” de la Sighet, locul unde odihneşte istoricul Al. Lapedatu 

Alexandru Lapedatu, portret în ulei pe pânză de Marius 
Bunescu 

Diploma de bacalaureat (1896) 

R OMÂNIA 
MINISTERUL INSTRUCȚIUNII $i AL CULTELOR 

Diploma de licenţă (1910) 

MINISTERUL CULTELOR 


y 
INSTRUCȚIUNII PUBLICE 


DIRECŢIUNEA 
ÎNVĂȚĂMÂNTULUI SECUNDAR ŞI SUPERIOR 


NB. — La răspuns se va arătă seria și numărul, 


TZAPR i906 


Carele 
SS AIIE 

Numirea ca secretar al Comisiunii Monumentelor Istorice (1906) 

MINISTERUL 
INSTRUCȚIUNII ŞI AL CULTELOR 


DIRECŢIUNEA 
ÎNVĂŢĂRÂNTULUI SECUNDAR ȘI SUPERIOR 


2 AE LAY 3t. MARTIE 1910 
wa B — Plo. e 


NB. — La răspuns se va arătă seria și numărul 


—— 


Domnule, 


Am onoare a vă comunicà că prin deciziunea No.18499 din 
24 Martie a.c,.,suntețņi numit ca secretar al comisiunei istorice € 


României, ,pe ziua de 1 Aprilie 1910.- 


iul Da u 


Director 
omn A.Lepădatu. Licenţiat în ştiinţele istori 


Numirea ca secretar al Comisiunii Istorice a României (1910) 

PRIMHARIA DRASULUI BUCURES FT) 


Serviciul Adninistrutiv.- 


În baza czrarai înregistrată la No.118231/$11,Primăria 
certifica ca D-1 Alexandru Lapâdetu,sscretarul comisiei 
monumentelor istorice şi membru corespondent al Acačemiəi 
Române,domiciliat în str.Sft.Ionică N9.17,se bucură de o 
bună conduită în societata.-— 

Prezentul cartiticct va servi înaintea corpuriior Le- 
guitoare pentru dobândirea calitiţei de cetiţean r>nân.-— 


pes Per 
Sdintele Comizizi Interins 


Je 5 >y 
Pru e y e A 


e 


— 


Seui Sepfis)ultui, 
7 
> A XE CLAI 
PARE OLUR PES 7 
ET 
No.11831 


1911 Martie 17 


Certificatul Primăriei Bucureştilor pentru dobândirea cetăţeniei române 
(1911) 

ACADEMIA ROMÂNĂ 


(At Deki 


Wucureşti 
à 


Scrisoare lon Bianu (1912) 

No. Aei 
LEGATION ROYALE DE ROUMANIE EN FRANCE 


LEGAȚIUNEA REGALĂ A ROMÂNIEI ÎN FRANȚA 
—— 


i | FA > — 

Delegaţia de consilier tehnic la Conferinţa de pace (1920) 

SOCIETATEA NUMISMAIIL A ROMANĂ 


/P FaN 

Diploma de membru onorific al Societăţii Numismatice Române (1920) 

SOCIETATEA NUMISMATICĂ ROMÂNĂ 
BUCUREŞTI 
CALEA VICTORIEI, 135 

Numirea ca membru onorific al Societăţii Numismatice Române (1920) 

In vederea serbărilor de incoronare a Suveranilor,s'a 
instituit o Comisiune care să stabilească programul şi să 
dirigă lucrările de pregătire a acestei solemități şi a 
serbărilor ce vor trebui să aibă loc în acea împrejurare 
importantă. 

Cu onoare Vă rog să binevoiţi a-mi aduca la cunoştin- 
ță,dacă primiți să faceţi parte din această Comisiunea,- 
Primiţi Vă rog,Domnul meu, încredințarea deosebita 


mele consideraţiuni,- 
PREȘEDINTELE CONSILIULUI, 


Slural pina 
tz 


DOMNULUI LEPADATU ALEXANDRU, 
PROPESOR UNIVERSITAR LA CLUJ.- 


Numirea în Comisiunea de Încoronare (1920) 

Anul 19227, lunu Le A E immi LÂNA fe 


PREȘEDEN ŢIA SENATULUI 
DG. 4103 


Domnule PROFESOR, 


Dl. Preşedinte al Consiliului de Miniştri mă fn- 
soiinţează că Donnia-Vosotră aţi binevoit a primi ca să 
faceţi parte din Comisiunea inatituită pentru întoonirea 
programului şi organizarea sorbărilor de încoronare a Su- 
veranilor.* 

Subsemnatul, deneanat ca Preşedinte nl acentai Co- 
misiuni, are onoare a vă ruga că binevoiţi a vă întruni, 
împreună ou ceilalți membri ai Cohisiunoi,- ale căror nu 
me sunt notate pe contra-pagină şi cârora li s'au adresat 
invitațiuni personale,* în ziua de Joi, 15 Iulie curent, 
la orcle 6 și junătate după amiazi, în Palatul Genutului, 
din Dsciul Witropâliei, spre a încope lucririle noastre.“ 

Binevoiţi, vă rog, Domnule Profonor, a primi cx- 


presiunea sentimentelor mele cele nui distinse.» 


PREŞEDINTE, 


Dove lnai AeL E P.AD 4.7 U,. Profesor la Uniyersitatea. din 
Cluj. 


Convocare la lucrările Comisiunii de Încoronare (1920) 

IOAN OPRIȘ 


UNIVERSITATEA DIN CLUJ 
Facultatea de Filosofie si Litere. 
DECANATUL. 

Scrisoare către D. Onciul (1921) 

București. 


59 


MINISTERUL 
CULTELOR ȘI ARTELOR 


bireciinnea Geatrală a Arteior 


Xu. EEA 
DOMNULE PRESEDINTE 


Avem onoare a vă ruga să binevoiţi a dispune ca 
la comisiunea instituită sub pregidenţia D-voastră 
pentru reforma organizării Muzeeler din Transilvania 
să fie invitat şi Domnul Inspector General G. Murna 
spre 4-şi arăta şi punctul D-sale de vedere asupra 


acestei chestiuni 


LA E Y RE uj 


AAA d 
Sa ” 


a [Director General, 


Ap Pr 


4 


Domnul ui. Al, Lăpedatu -Pregedintele Cemisiunei Menum 


telor Istorice pentru TRANSILVANIA —CL 


Adresa Ministerului Cultelor şi Artelor privind reforma muzeelor din 
Transilvania (1921) 

Bucureşti, „unese 


21. MARTIE 1922 


MINISTERUL 
AFACERILOR STRĂINE 


— 


DIRECȚIUNBA PERSONALULUI ȘI PROTOCOLULUI 


Domnul mau., 


Au onoarsa aVă face cunoscut că,prin Inal- 
tul Decret No]3$9.din Jl artie a.c. aţi fost nu- 
mit delegat şi consilier technic al României la 
Conzerinia dela Genova. 

Plecarea la Genova fiind hoţărâtă pentru 
ziua de Magţi W Aprilie cu expresul Siuplon,Vă 
rog să Vinevoiţi ca mâine „sâribâtă l Aprilie 1922 
ora 9 dimineaţa să luaţi parte la Condfătuirea 


ce va avea loc la Minsterul Finanţelor. 


Director 


la (a ad p, x 
Douniei Sale A ip PESE Sa 
Dounului Al.Lapedatu „Profesor universitar . / 


b ól — Imprimeria Statulu! 


Numirea ca delegat şi consilier tehnic la Conferinţa de la Genova (1922) 

d 


MINISTERUL DE INTERNE 


DIRECȚIUNEA 


ADMINISTRAȚIEI GENERALE 
gi 
STATISTICII 


ate. U5QONP 16.90.1929 


` DOMNULE PROFESOR, 


Avem Onoare a vă face cunoscut, că prin deci- 


ziunea Ministerială nof 4474 /923 aţi fost numit membru 


În Comisiunea Consultativă heraldică în locul defunctului 


D.Onciu.- 


Director General, 
f 
AA ENA e cara 


rE f; J07 
fp b 
[7 
G 


D-lul Al.Lepădatu Profesor Universita - impnmeta sitai. 
Cluj 


Numirea ca membru în Comisiunea Consultativă Heraldică (1923) 

REUNIUNEA COMERCIANȚILOR, INDUSTRIAŞILOR şi 
MESERIAȘILOR ROMÂNI DIN CIUJ ŞI JUDEȚUL COJOCNA. 
(PALATUI. CAMEREI DE COMERŢ). 


Domniei Sale 


Domnului ti CP Lec -Q ae Pe 


pomii Pee? eette dar E~% orreen 


Avem deosebila onoare de a Vä ruga să binevoiți a lua cunoștință, de 
uclaniarea unanimă a Domniei Voastre, ca MEMBRU DE ONOARE al Reuniunei 
noaslre în adunarea generală ținută în luna Aprilie a. c, 

Comercianții, Industriașii și Meseriașii de naționalitate română din Gluj, 
grupați în Reuniune, prin aceasta Vă exprimă recunoştinţa lor, pentru activitatea 
Domniei Voastre, întru propășirea binelui general românesc, și sprijinul dat pro- 
gresului clasei noastre. 

Reuniunea noastră continuă prin activitatea sa, vechiul drum croit acum 
50 de ani de câlre înainiașii noșiri intelectuali și breslași români de a indruma și 
sprijini pe toli negustorii şi breslaşii români, cdutând de a spori rândurile lor, aci 
în Ardeal unde Comerțul și Meseriile sunt în majoritate în mâini streine. 

Rugându-vă să binevoiți a primi aclamarea noastră, ne permitem de a ne 
exprima nădejdea şi convingerea noastră că în viitor ne vom putea bucura de Inal- 
tul Domniei Voastre sprijin, întru realizarea scopurilor urmărite de câtre Reuniunea 


noastră, 


Primiți Vă rugăm deosebila noastră stimă şi considerațiune, 


Preşedinte, A za Secretar General, 


Numirea ca membru de onoare al Reuniunii Comercianţilor, Industriaşilor 
şi Meseriaşilor Români din Cluj şi judeţul Cojocna (1924) 

Prefectura judelui Cluj = 
Nr :3379/1925. 


Noi Septimiu B. Mureşanu prefectul județului Clo 
având in vedere că judeţul nostru este məmbru dirigebt al so- 
cietăţii Muzeului Ardelean / Erdélyi Muzeum Egyesület / şi 
aVănd in vedere că art. 13 din statutele acestei Societăți pr 
văd dreptul jude ului de a-şi trimite un reprezentant pernana 
in comitetul societăţii, 

«ducen următoarea 

De cis iune: 

Numim pe Dl. prof. universitar alexandru Lapsăat 
ca delegat permanent al judetului nostru in comitetul sociată 
ţii Muzeului Ardelean, conferindu-i toate drepturile de a ne 


reprezenta in susnunita societate.- . 
Despre aceasta se incunostinţează: 


le Dl. prof. Univ. alexanăru Lapedatu, 
Re Sociatatea Wuzeului ardelean Cluj. 


Clu j , la 15. Decembrie 1925 


Numirea în Comitetul Muzeului Ardelean (1925) 

ROMANIA 


5 


MINISTERUL INSTRUCȚIUNII 
DIRECŢIUNEA GENERALĂ 
A 
INVÄȚÄNÂNTULUL SUPERIOR 
(Dir. 11) Ti 10096 
A___Np_65131 30.00.1926 


Serniciul... 2... ] 


EN — Pa rispa ne ra pri Mhisein pi Niemira. 


Domnule ProJesor, 


Prin art.3 din legea de înfiinţare a 
„Institutului de Studii Biaăantine" se prevede oð 
Răspuns la „Institutul sa va conduce de un constitu, aloă- 
tutt din pro/asorii titulari de Biaantinologie, 
Arheologte, Istorte Universală gi Istoria homâ- 
ntlor dela Univerattâţile din ţara”, 

„Acest oonatliu va delegă din sânul său pe 
timp de 3 ani,un comitet format de tret persoana, 
din care una va îndeplini funoţiunea da Dirotor 
al Institutului”. 

Prin aceste diapoatţiluni Dv, fiind conside- 
raet membru de drept al „Institutului de Studii 


Biaantine”, avem onoarea a vă înounogtinyă cd 


sunteţi convocat pe atua de 9 Nov.o, ora 16 în 
—— 


cancelaria Facultăţii de Filoso/te şi Litere din 
Bucuregti spre a procedă la alegerea comitatului 
şt organtvăarea Institutului în oonfornttate cu 


legea, 
MINISTRU, 


1 m a 


Ptreotor General, 


OLUJ 


Convocarea Institutului de Studii Bizantine (1926) 

o ER 


Bucureşti, ammm 


D 


PREŞEDINŢIA 
CONSILIULUI DE MINIȘTRI 


yM 


DOMUL MEU, 


MAJESTATEA SA R'GILE primind domisiunea Cabinatu- 
lui prezidat da Domul Gonsral Averescu şi însărcinână 
pe subscrisul cu formarea noului Minister, a binevoit 
prin Docratul No.////ăin 4 Iunie curent, să vă fnere- 
dințezea Departamentul Cultelor şi Artelor,- 

Subscrisul aro onoaroa do a vă aduce la cunoştinţă 


acoastă Inaltă dispozițiungs, =- 


PRESEDINTELE CONSILIUIUI DF MINISTRI 
MINISTRU D? INTIRNE SI AD-INTâRIM AL 
AFACERILOR STRAINE, 


; DI tea 


Domnului A1,Lapedatu Sacratar Gensral, 
Ministru Cultelor si Artelor,- GT Kitina 


7. 


Comunicarea numirii ca ministru al Cultelor şi Artelor (1927) 

București, LA, _ 192 f 


tă 


PREȘEDINȚIA 
CONSILIULUI DE MINIȘTRI 


26 40t 


Majestatea Sa Regele, primind deni siunsa 
Cabinetului prezidat de Domul Barbu Stirbey şi 
însărcinână pa subscrisul cu formarea noului Wi- 
nister, a binevoit, prin Dacrstul No. 2129 din 22 


Iunie 1927, să vă încredinţeza Dspartanentul 
Cultelor şi Artelor. 


Subscrisul, ars onoarea de a vă aduca la 


cunoştinţă această Inaltă dispoziţiune.= 


PRE SSDINT2I8 
CONSILIULUI DE MINISTRI; 


7 , 
Van ÍT VIETA Prae 


Domului Al.Lapədatu 


Ministrul Cultelor si Artelor. 


Comunicarea numirii ca ministru al Cultelor şi Artelor (1927) 


330 
Fundația Lapedatu 


ALEXANDRU LAPEDATU, AMINTIRI IOAN OPRIȘ 


ROMÂNIA 


$ 


PREȘEDINȚIA 
CONSILIULUI DE MINIȘTRI 


Pag a d 
MOCI 


Domnul meu, 


Inalta Remenţă, în urna Încotärei din viaţă a 
Domnului Ion I.C.Prătianu, Pragadintale Consiliului 
de liiniştri, însiireinând pa subscrisul cu formarea 
noului tinister, a binevoit, prin Decratul No.3318 
din 24 loembrie 1927, să vă încredințeze Departamentul 
Cultelor şi Artalor.- 

Am onoarea a vii aducs la cunoştinţă această Iniltă 


disnozi  iuno.- 


PRE SZDIJIT IE 


CONSILI 3 MINISTRI, 
[9 7 i F 


Domniai Sale 
Domnului A1.lapedatu 


Ministrul Cultelor şi irtalore 


Comunicarea numirii ca ministru al Cultelor şi Artelor (1927) 

JJ y i Piget n 


Bucureşti, 1933 


PREȘEDINȚIA 
CONSILIULUI DE MINIȘTRI 


DOMUL MEU, 


MAJESTATEA SA REGELE, primind denisiunea Cabinetului 
prezidat de D141. Vaida Voevod şi însăroinând pe subsori- 
sul ou formarea noului Minister, a binevoit, prin Decre- 
tul Regal Ko.2902 din 14 Hoembrie 1933, să vă numească 
Ministru de Stat,- 

Àm onoarea a vă aduce la cunoştinţă această Inaltă 


dispozițiune,- 


DOMNULUI AL, LAPSDATU,- 


Comunicarea numirii ca ministru de Stat (1933) 

ROMÂNIA Bucureşti, ? Jani E 1934. 


$ 


PREŞEDINŢIA 
CONSILIULUI DE MINIŞTRI 


Nr. 2553 


DON0l: MINISTRU, 


Hajesta ea Sa Regele, prin Inaltul uvecret tegal No, 1612 
din 9 Iunie a0., v'a însărcinat cu conducerea ultelor gi 
irtelor din Ministerul instruoțiunii,"ultelor și Artelor, ou 
toate Serviciile şi personalul aferent, precum şi cu Subse- 
cretariatul đe Stat al Minorităţilor, depe lângă Pregeðinția 
Consiliului de miniştri, cou personalul aferent. 

Pe tot timpul oft veţi îndeplini aceste atribuţiuni, 
veţi purta titlul de Ministru al Cultelor şi Artelor. 

Subscrisul are onoarea a vă aduce la cunoştinţă această 


inalţă cispoziţiune, 


PRESEDINTELE 
CONSIIIUIUI vE MINISTRI, 


aa 


| a 
ai i 


WYRIEI SALE 
DOMNULUI al, LAPETATU, VILISTRU AL TULTELCR SI ARTELOR, = 


Comunicarea numirii ca ministru al Cultelor şi Artelor (1934) 

ROMÂNIA Bucures b Sa 
PREȘEDINȚIA CONSILIULUI 
DE MINIŞTRI 


Nr. 10 


DOMUL MEU, 
MAJESTATEA SA REGELE prin Decretul Regal No.2005 din 
29 August a.C. „însărcinându-mă din nou cu formarea Guvernului,a 
binevoit ca prin Decretul Regal No.2006 din 30 August a.c.,să vă 
numească Ministru Seoretar de Stat, 
Subscrisul are onoarea a vă notifica această Inaltă 
dispoziţiune, 
PRESEDINTELE 
CONSITIUILUI DE MINISTRI, 


SI 
MINISTRU AI. ARMAMENTILIIT , 


I că 


Domiei Sale 


Domnului A1.Iapedatu, Ministru Seoretar de Stat, 


Comunicarea numirii ca ministru de Stat (1936) 

Domnule Rector, 


Inainte încă de a mă fi retras din învățământ şi de 
a-mi fi regulat drepturile la pensie (Ianuarte 1940), mă 
gândian să las Universităţii Regele Ferdinand I biblioteca 
mea personală, Cu această intențiune am şi depus-o fn loca. 
lul Institutului de Istorie națională de là Cluj,unde a fo: 
inventariată şt catalopată,legată şi aranjată pe cheltulale 
mea şi apoi instalată într'o cameră anume cu întregul mobti 
necesar, procurat şi acesta, în parte,tot cu spesele nele, 

Grija de a nu o strica şi risipi m'a determinat să lå 
la evacuare, bibltoteca la Cluj,ca să o transport ultertor i 
condițiuni —speram atunct- mai bune şi mai sigure. Speranţa 
mea s'a dovedit însă îngelătoare. Biblioteca mi-a fost se- 
chestrată şi a trebuit multă insistenţă şi osteneală până s 
pot obține liberarea et şt,apoi, împachetarea în lăzi şi de- 
punerea acestora ca şi a mobilierului la o Casă de expediţi 
din Cluj,care n'a putut-o aduce de cât în vacanța trecută 
la Sibitu, 

Cum gândul de a dona această bibltotecă Universității 
la care am slujit co profesor nu m'a părăstt, țin să declar, 
Domnule Rector, prin aceasta,că o dăruesc Bibliotecii centra 
a Universităţii Regele Ferdinand I cu următoarele condi tiun 

l1) Biblioteca si formeze totdeauna un corp separat,cu 
inventarul, catalogul şi mobilierul et, într'o încăpere apart 
Aceasta cu scopul de a putea fi folosită mai ușor de cerce= 
tătorii trecutului nostru,cuprinaul et raportându-se în deo: 
sebi la istoria Românilor. 

Ec va avea inventarul şi catalogul — alfabetic şi pe 
materii - propriu,urmând ca fişele acestuia din urnă să Ji- 
gureze şi fn catalogul general al Dtbdltotecit, spre a putea 
Jt întrebuințată şt de cercetătorii acesteia. 

Fondul de dublete şi publicaţiuni de alte specialități 
va fi revizuit, păstrându-se şi catalogându-se în bibliotecă 
numai unicâatele,dubletele rămânând la libera dispoziție şi 
întrebuințare a Bibliotecii centrale. 


sf. 


Domn iei-Sale 
Domnului Rector al Universității Regele Ferdinand I.- 


La Sibitu.- 


Actul de donaţie al Bibliotecii “Al. Lapedatu” (1942) 

Fondul de publicaţiuni —acestea în cea mai mare parte 
de specialitate- ce am adunat din Soptemurie 1940 până azi 
la Bucureşti şi care va fi trimis tot la Sibitu,va ft înglob 
bibliotecii,după aceleaşi norme, inventariindu-se şi catalo- 
Qându-se. 

a fel tot ceia ce voiu mat putea strânge şi trimite 
cât timp votu mat fi în viață. 

2) Biblioteca va purta numele "Biblioteca Prof. 4lez» 
Lapedatu”, Toate cirţile vor avea lipite etichete după mode- 
Jul celor ale Bibliotecii centrale cu menţiunea: "Bibliotece 
Universităţii din Cluj ~- Donajiunea Prof.A4lez.Lapedatu”, 

dceste sunt condiţiunile sau mai bine zis dorinţele 
mele cu privire Ja donațiunca ce vă fuc,fără a cere nimic 
altceva în schimb,decit ca Yniversitatea să suporte cheltue 
1lile de transport ale bibliotecii şi mobilierului dela Cluj 
la Sidiiu în sumă de 5.009 Penghet,ce urmează a fi trimişi 
D-lui Dr.ândrei Yacavei,din Gherla,care a plătit aceşti ban 
Casei de expediție prin care s'a făcut împachetarea şi trat 
sporturea bibliotecii şi a mobillerului.— 

Primiti vă rog,Domnule Rector, încredinjarea distinse: 


mele consideruțiuni.- 


Futurs, p, 15 Segeleza vă. [Jyt 


(og. H. aperta 
Fuiuuti Celia, Aj 

STR. ARHIVELOR. 4 


$ BUCUREȘTI, | .12 Aprilie 1945, 


ARHIVELE STATULUI 


DIRECȚIUNEA GENERALĂ 


Domniei - Sale 


D-lui 
PROFESOR UNIVERSITAR 


ALEXANDRU LAPEDATU MEMBRU AL 
ACADEMIEI ROMANE. 
Cal. Victoriei 91 


Avem onoarea a vă face cunoscut că prin 
decizia Nr.67.812/945, Ministerul Educaţiei Naţior 
le, a dispus numirea Dvs, în Consiliul de perfec- 
ționare al Arhivelor Statului, în conformitate cu 
dispoziţiunile art.16 din legea de organizare a 
Arhivelor Statului, 

Vă rugăm să binevoiţi a lua parte la lu- 
crările consiliului cs se vor anunţa la timp, 

Primiţi, vă rog Domnule Profesor, asigu- 


rarea sentimentelor mele de atimă, 


Numirea în Consiliul de perfecţionare al Arhivelor Statului (1945) 

